
n. 


Oplysningens  Tidsalder,  det  attende  Aarhundredes  anden 
Halvdel,  var  i  vort  Fædreland,  som  i  hele  det  øvrige  Evropa, 
en  Gjæringens  og  Brydningernes  Tid  paa  alle  Aandens  Om- 
raader,  hvor  de  største  Modsætninger  mødtes  og  stode  skarpt 
overfor  hverandre,  indtil  der  omsider  af  dette  Kaos  med  det 
nittende  Aarhundrede  fremgik  en  ny  Æra,  i  hvilken  det 
danske  Aandsliv  kom  til  fuld  og  klar  Udfoldelse.  Det  er 
især  to  Hovedmodsætninger,  der  bidrage  til  at  give  denne 
Kampens  og  Forberedelsens  Tid  dens  ejendommelige  Præg 
og  afspejle  sig  i  Literaturen  saa  godt  som  paa  alle  Punkter: 
Modsætningen  imellem  Kristendommen  og  Fritænkeriet  og 
imellem  det  nationale  og  det  fremmede  Element.  Forinden 
vi  gaa  over  til  at  betragte  Literaturen  i  det  enkelte,  maa  vi 
først  i  Almindelighed  angive  Hovedtrækkene  i  Udviklingen  i 
begge  de  af  disse  Modsætninger  betegnede  Retninger. 

Den  strænge,  al  fri  Udvikling  hæmmende  Orthodoxi,  der 
i  de  første  halvandet  Hundrede  Aar  efter  Reformationens 
Indførelse  var  bleven  hævdet  med  saa  stor  Styrke,  afløstes, 
som  vi  have  set,  i  Holbergs  Tidsalder  paa  den  ene  Side  af 
Pietisteri ,  paa  den  anden  af  Fritænkeri.  Det  blev  denne 
sidste  Retning,  der  gik  af  med  Sejren.  Holberg  havde  bi- 
draget væsentlig  til  at  skaffe  den  Indgang  ved  sin  Hævdelse 
af  Pligten  til  kun  at  antage,  hvad  Fornuften  havde  prøvet  og 
godkjendt,  men  han  havde  bestandig  taget  visse  Forbehold 
og  var  aldrig  traadt  i  direkte  Opposition  til  Kristendommen. 

Den  Impuls,  han  ved  mangfoldige  Udtalelser  i  sine  folkelige 
Skrifter  havde  givet ,  virkede  imidlertid  langt  stærkere ,  end 
han  havde  tilsigtet,  og  førte  snart  til,  at  man  bevægede  sig 
frem  i  denne  Retning  med  en  uhyggelig  Fart,  De  franske 
og  engelske  Filosofers  imod  Kristendommen  afgjort  fjendtlige 
Lærdomme  vandt  mere  og  mere  Terræn  og  trængte  snart  fra 
Skribenterne  ud  i  Folket  i  en  saadan  Grad,  at  dets  Agtelse 
for  Religionen  undergravedes,  hvoraf  Slaphed  i  Sæder  blev 
den  uundgaaelige  Følge.  I  de  dannede  Kredse  blev  det  mere 
og  mere  almindeligt  at  forholde  sig  skeptisk  og  spottende  til 
den  aabenbarede  Lære,  i  hvis  Sted  man  hyldede  en  gold  For- 
nuftlære, der,  i  det  mindste  saaledes  som  den  formede  sig  for 
den  almindelige  Bevidsthed,  maatte  bidrage  væsentlig  til  at 
nedsænke  Samfundet  i  det  hele  i  Aandløshed  og  Bor- 
nerthed, idet  „Dyd"  og  ,. Nytte"  blev  de  ledende  Principer, 
hvorefter  alt  bedømtes  og  maatte  rette  sig.  I  og  for  sig 
kunne  disse  Principer  naturligvis  være  meget  berettigede  og 
prisværdige ,  men  blive  de  eneherskende ,  kan  de  ikke  andet 
end  sløve  og  nedbryde  det  aandelige  Liv,  og  navnlig  maa 
dette  blive  Tilfældet,  naar  det  moralske  Princip,  ,.Dyds-'-prin- 
cipet,  opfattes  saa  ensidig  og  snævert,  som  det  blev  det  den 
Gang,  thi  i  Virkeligheden  var  denne  Dyd  af  en  rent  negativ 
Karakter,  for  saa  vidt  som  den  udelukkende  sattes  i  at  føre 
et  agtbart  Levned,  der  ikke  stødte  an  hverken  mod  Love  eller 
Vedtægter,  og  ikke  bar  Spirer  i  sig  til  nogen  fri  og  selv- 
stændig Udvikling,  saa  at  den  naturlig  maatte  føre  til  en 
Forsumpning  og  Stillestaaen  af  det  sociale  Liv,  som  der 
skulde  store  Kræfter  til  for  atter  at  føre  Folket  ud  af.  Helt 
lykkedes  det  vel  ikke  at  kvæle  den  aandelige  Magt,  Kristen- 
dommen bærer  i  sig,  den  savnede  ingenlunde  Forkæmpere 
imod  Fritænkeriets  Stormløb,  men  ogsaa  de  vare  saa  paa- 
virkede af  Tidens  almindelige  Retning,  at  deres  Modstand 
ikke  fik  den  rette  Art  og  Kraft,  men  Resultatet  af  Kampen 
for  deres  Vedkommende  blev  det  Kompromis ,    man    har  be- 

tegnet  ved  Navnet  Rationalisme,  en  fad  og  flad  Fornuft- 
kristendom, under  hvilken  Fortidens  nøgterne  Orthodoxi  var 
bleven  afløst  af  en  ikke  mindre  nøgtern  Forstandsvirksomhed, 
der  røvede  Kristendommen  en  stor  Del  af  dons  Saft  og  Kraft. 
I  det  store  Hele  taget  maa  Oplysningens  Tidsalder  med 
alt  sit  rastløse  Arbejde  for  at  fremme  Almenvellet  i  forskjel- 
lige  Retninger  og  med  al  sin  Talen  om  Borgerdyd  i  og  for 
sig  kaldes  en  for  det  aandelige  Livs  Udvikling  gold  og  daarlig 
Tid,  naar  der  ses  hen  til  de  mange  Kræfter,  den  lagde  Be- 
slag paa.  De  Principer,  der  var  de  ledende  i  den,  vare  magtes- 
løse til  at  bære  en  virkelig  frugtbar  Udvikling,  og  naar  de 
Elementer,  Tiden  dels  havde  taget  i  Arv  fra  Holbergs  Tids- 
alder, dels  selv  optog  fra  de  store  Kulturlande,  dog  til  sidst 
lagde  sig  saaledes  til  Rette,  at  de  kunde  afgive  Grundlaget 
for  den  stolte  Bygning,  der  rejste  sig  paa  dem  i  Begyndelsen 
af  vort  Aarhundrede,  maa  Grunden  dertil  ikke  søges  i  disse 
Principer,  men  i,  at  der  efterhaanden  i  Slutningen  af  Oplys- 
ningstiden arbejdede  sig  Elementer  frem,  der  var  mægtige 
nok  til  at  skyde  dem  til  Side  og  hidføre  en  ny  Tingenes  Til- 
stand. 

For  en  meget  stor  Del  udbredtes  „Oplysningen"  i  Dan- 
mark af  fremmede,  og  især  var  det  Tyskerne,  der  i  det  attende 
Aarhundredes  anden  Halvdel  paa  de  fleste  af  det  aandelige 
Livs  Omraader  gav  Tonen  an  i  en  Grad  som  ingen  Sinde 
før.  Tyskeriet  havde  i  lange  Tider  mere  og  mere  trængt  sig 
ind  i  vor  Literatur  som  i  vore  andre  Forhold,  uden  at  nogen 
havde  anet ,  at  der  var  nogen  Fare  forbundet  dermed,  eller 
brudt  sig  om  det;  nu  blev  Danmark  saa  at  sige  en  tysk 
Koloni.  Tyske  Handlende,  Kunstnere,  Videnskabsmænd  o.  s. 
V.  havde  bestandig  fundet  en  god  Modtagelse  og  lønnende 
Ansættelser  i  det  af  tyske  og  tyskvenhge  Hofkredse 
styrede  Land;  man  var  saa  fortrolig  med  tysk  Sprog,  at 
ikke  blot  Hæren  kommanderedes  paa  Tysk,  men  at,  som 
vi    have    set,    J.    E.    Schlegel    uden    paa     nogen    Maade    at 

vække  Anstød  kunde  udgive  sit  om  danske  Forhold  handlende 
og  for  danske  Læsere  skrevne  Ugeskrift  „Der  Fremde"  paa 
Tysk.  Han  vidner  da  ogsaa,  at  det  tyske  Sprog  gjennem- 
gaaende  ikke  blot  forstodes,  men  ogsaa  taltes  i  Hovedstaden, 
og  at  man  for  største  Delen  talte  det  lige  saa  godt  som  i 
Tyskland.  Under  Bernstorffs  Ministerium  tog  den  tyske  Ind- 
vandring meget  betydelig  til.  Der  arbejdedes  under  denne 
udmærkede  Statsmand  energisk  paa  Fremskridt  i  alle  Ret- 
ninger, og  det  maatte,  som  Forholdene  nu  en  Gang  var,  ligge 
overordentlig  nær  for  ham,  at  drage  de  Kræfter,  der  i  saa 
Henseende  behøvedes,  her  ind  fra  Tyskland  af,  thi  man  var 
bleven  saa  vant  til  at  gaa  udfra^  at  her  hjemme  var  de  ikke 
at  finde;  det  var  blevet  en  saa  almindelig  Overbevisning  hos 
Landets  egne  Børn,  at  det  vilde  være  ubilligt  at  forlange,  at 
Bernstorff,  den  fremmede,  skulde  være  af  en  anden  Mening. 
Han  søgte  Dygtigheden,  hvor  han  vidste,  den  var  at  finde,  og 
de  fleste  af  dem ,  han  satte  i  Landets  vigtigste  Embeder,  var 
Tyskere.  Han  indkaldte  imidlertid  ogsaa  en  Del  Franskmænd, 
et  Vidnesbyrd  om,  at  det  ikke  var  en  smaalig  Forkjærlighed 
for  sine  Landsmænd,  der  drev  ham,  men  at  han  virkelig 
handlede  efter  bedste  Overbevisning.  Der  dannede  sig 
ved  Siden  af  den  store  tyske  Koloni  ogsaa  en  mindre  fransk, 
som  vel  ikke  fik  nær  den  Indflydelse  paa  Literaturen  og  det 
aandelige  Liv  i  det  hele  som  hin,  men  som  dog  ogsaa  gav 
sit  væsentlige  Bidrag  til  navnlig  paa  enkelte  Omraader  at 
give  Udviklingen  dens  særlige  Præg. 

At  hele  dette  Forhold,  de  fremmede  Elementers  over- 
haandtagende  Indflydelse,  maatte  virke  i  høj  Grad  skadelig, 
behøver  ikke  at  udvikles  nærmere.  Mange  af  disse  Udlæn- 
dinger vare  udmærket  dygtige  Mænd,  som  i  og  for  sig  ud- 
rettede meget  godt,  og  som  kunde  have  udrettet  endnu  mere 
i  Retning  af  at  bringe  gavnlige  Impulser  fra  det  Liv,  der 
rørte  sig  i  de  store  Kulturlande,  i  Fald  de  vare  komne  en- 
keltvis, og  det,    de  bragte,    var  blevet    optaget   og    tillempet 

efter  de  ejt^mlonimelige  nationale  Forudsætninger.  Nu  stillede 
Sagen  sig  ganske  anderledes,  idet  de  fremmede  og  det,  de 
bragte,  ikke  traadte  i  noget  væsentligt  Forhold  til  Nationen. 
Nu  blev  det  >taaende  som  noget  fremmed,  hvorefter  Nationens 
Særpræg  >kulde  omdannes  og  tillempes;  med  andre  Ord,  den 
nationale  Grundvold  undergravedes  mere  og  mere.  Det  varede 
heldigvis  ikke  længe,  inden  man  fik  Øjnene  op  for  den  truende 
Fare.  I  Begvndelsen  var  man  meget  vel  tilfreds  med  Ud- 
viklingen .  >t>ni  jo  i  Virkeligheden  ogsaa  væsentlig  kun  var 
en  Fortsættelse  at  den,  man  var  vant  til,  og  som  havde  været 
i  fuld  Gang  saa  længe.  Den  stigende  Indkaldelse  af  fremmede 
Kræfter  medførte  i  det  mindste  tilsyneladende  en  stadig  Frem- 
gang i  Kunster  og  Videnskaber,  i  Industri  og  Handel.  Men 
til  alt  Held  v<^\ede  de  fremmedes,  særlig  Tyskernes,  Anmas- 
selse og  Paatrængenhed  i  samme  Forhold,  som  deres  Tal  og 
Indflydelse  steg.  Dette  fremkaldte  en  stadig  stigende  Mis- 
fornøjelse, som  udviklede  sig  til  et  bittert  Had.  Fra  1770  af, 
da  Struensees  Trykkefrihedslov  gav  Ordet  frit,  gjenlød  Pressen 
af  mere  og  mere  forbitrede  Klager  over  de  fremmede,  og 
omtrent  fra  A  århundredets  sidste  Decennium  føres  der  forme- 
lig Krig  paa  Kniven  imod  dem.  Det  er  en  Selvfølge,  at  dette 
Forhold  paa  alle  Stadier  af  Udviklingen  har  afsat  betydnings- 
fulde Spor  i  Uplysningstidens  Literatur. 

Et  at  de  mest  fremtrædende  Træk  i  hele  denne  Tidsal- 
ders aandelige  Fysiognomi,  som  ogsaa  kortelig  maa  omtales 
her,  var  de  fra  Frankrig,  særlig  fra  Voltaire  udgaaede  Fri- 
heds- og  I  ighedstendenser,  som  i  deres  oprindelige  Hjemland 
førte  til  K evolutionen,  medens  de  her  i  Forbindelse  med  den 
omtalte  tørre  Nyttemoral  —  nogle  mindre  betydelige  Rivnin- 
ger fraregnede  —  i  al  Fredelighed  affødte  et  ivrigt  Arbejde 
for  Almenvellet,  et  Arbejde,  som  vel  i  enkelte  Henseender 
førte  til  betydningsfulde  Resultater  —  vi  behøve  blot  at  minde 
om  Bondeemancipationen  — ,  men  som  gjennemgaaende  maa 
karakteriseres    som   overfladisk   og  forhastet  og  derfor  for  en 

meget  stor  Del  maatte  gjøres  om  igjen.  Alle  Baand  skulde 
løses  og  blev  til  Dels  løste  brat,  uden  Forberedelse  og  længe 
før  den  nødvendige  Modenhed  var  til  Stede,  saa  at  denne 
Reformernes  Tidsalder  som.  Helhed  gjør  et  temmelig  kao- 
tisk Indtryk.  Det  var  Struensee,  der  bragte  denne  Be- 
vægelse op  paa  dens  Højdepunkt;  først  ved  hans  Fald  (1772) 
begyndte  der  at  indtræde  en  Reaktion,  men  de  Idéer,  han 
havde  arbejdet  paa  at  gjennemføre,  vedblev  at  gjøre  sig  gjæl- 
dende  paa  alle  Omraader  hele  Aarhundredet  igjennem.  En 
af  de  betydeligste  af  hans  Reformer  var  Indførelsen  af  Trykke- 
frihed (14de  Septbr.  1770),  der  udgik  fra  Erkjendelsen  af,  at 
det  „saa  vel  er  skadeligt  for  Sandheds  upartiske  Undersøgelse, 
som  og  hinderligt  for  at  oplyse  de  ældre  Tiders  Vildfarelser 
og  Fordomme,  naar  redelig  sindede  og  nidkjære  Fædrelands- 
venner formedelst  Persons  Anseelse,  Befalinger  og  gjældende 
Meninger  skrækkes  eller  hindres  fra  at  skrive  frit  efter  deres 
Indsigt,  Samvittighed  og  Overbevisning,  samt  angribe  IMis- 
brug  og  lægge  Fordomme  for  Dagen",  hvorfor  der  „tillades 
en  uindskrænket  Trykkefrihed  i  Kongens  Riger  og  Lande, 
saa  at  ingen  efterdags  skal  være  pligtig  at  lade  sine  Bøger 
og  Skrifter  underkaste  den  hidtil  anordnede  Censur-'.  Denne 
Befrielse  for  et  Tryk,  der  i  lange  Tider  havde  hvilet  tungt  paa 
Literaturen,  hilstes  med  Jubel  her  hjemme  og  vakte  ogsaa 
Overraskelse  og  Glæde  i  Udlandet  —  den  gamle  Voltaire 
sendte  saaledes  Kristian  den  syvende  et  varmt  Lykønsknings- 
digt  — ,  men  det  viste  sig  snart,  at  Overgangen  var  for  brat. 
Pressen  blev  et  meget  farligt  Vaaben  i  Hænderne  paa  Stru- 
ensees  Fjender  og  bidrog  i  høj  Grad  til  at  undergrave  hans 
Stilling,  og  den  givne  Frihed  blev  paa  mange  Maader  stærkt 
misbrugt.  Allerede  Aaret  efter  (7de  Oktober  1771)  blev  den 
betydelig  indskrænket  ved  et  kongeligt  Reskript,  som  i  og 
for  sig  var  meget  prisværdigt,  for  saa  vidt  som  det  hævdede, 
at  Pressefriheden  ikke  maatte  misbruges  til  Overtrædelse  af 
andre  borgerlige  Love,    og    at    enhver  skulde  staa  til  Ansvar 

overfor  Loven,  for  hvad  han  offentlig  havde  skrevet,  men  som 
aabnede  Døren  for  den  største  VilkaarHghed,  da  Pressefor- 
holdene  ikke  vare  ordnede  ved  en  til  Reskriptet  om  Censu- 
rens Ophævelse  svarende  Lov.  Efter  .Struensees  Fald  blev 
Vilkaarligheden  og  Undertrykkelsen  overfor  Pressen  stadig 
større  og  større,  Presseprocesseme  tog  til  i  Antal  og  Dom- 
mene i  Haardhed,  saa  at  „Frygt  for  Politimesteren',  der  fra 
1773  af  havde  Myndighed  til  at  idømme  Forfatterne  Mulkter, 
virkede  i  høj  Grad  hæmmende  paa  de  periodiske  Skrifter,  og 
Værker  af  større  Omfang  undertryktes,  konfiskeredes  og  lem- 
læstedes i  stor  Udstrækning.  Vi  skulle  anføre  et  Par  beteg- 
nende Exempler  paa,  hvorledes  man  gik  til  Værks.  En  be- 
budet Oversættelse  af  Goethes  „Werthers  Leiden"  blev  saa- 
ledes  standset  (1776)  i  Henhold  til  en  Betænkning  af  det 
theologiske  Fakultet,  der  erklærede,  at  denne  Bog  maatte 
anses  ..som  et  Skrift,  der  bespotter  Religionen,  besmykker 
Lasterne  og  kan  fordærve  gode  Sæder".  Den  senere  Profes- 
sor T.  C.  Bruuns  smudsige  Bog:  „Mine  Fritimer  eller  For- 
tællinger efter  Boccaccio  og  Lafontaine,  1783",  blev  ikke  blot 
konfiskeret  og  paaførte  Forfatteren  en  Mulkt,  hvad  der  i  og 
for  sig  kunde  være  ganske  i  sin  Orden,  men  Regeringen  op- 
traadte  paa  en  ligefrem  latterlig  Maade  imod  den  yderlig 
gemene  Forfatter  ved  at  paalægge  Politimesteren,  at  „saasom 
man  maa  slutte,  at  han  er  et  ondt,  fordærvet  og  forargeligt 
Menneske,  ganske  ukyndigt  i  Religion  og  Kristendom,  saa 
har  du  at  paase,  at  han  møder  hos  vores  Biskop  Balle,  hvor 
han  skal  undervises  deri  i  tvende  Præsters  Nærværelse,  og 
skulde  han,  som  det  er  at  formode,  befindes  uvidende  og 
ukyndig  i  samme,  da,  i  Fald  ingen  af  Præsterne  vil  paatage 
sig  at  give  ham  behørig  Undervisning,  skal  der  antages  en 
Skolemester,  til  hvem  han  saa  længe  skal  gaa,  til  han  faar 
den  fornødne  Kundskab  .  ,  .  Skulde  han  derimod  findes  uvil- 
lig eller  stridig ,  da  ville  vi  underrettes  derom,  for  at  han  som 
et  forargeligt  og   ondt  Menneske  kan  hensættes  i  Tugt-  eller 

Rasphuset".  Betegnende  for  Bruuns  Karakter  og  Personlig- 
hed er  det,  at  han,  som  i  sin  Fortale  havde  sagt,  at  der  ikke 
fandtes  et  Ord  i  Bogen,  som  jo  i  Skjemt  kunde  anføres  i  et- 
hvert anstændigt  Selskab,  virkelig  ikke  blot  efterkom  Be- 
falingen til  at  møde  hos  Biskoppen  og  erklærede  sin  oprig- 
tige Fortrydelse  over  den  Forargelse,  han  begreb  der  maatte 
voldes  ved  saadanne  letfærdige  Skrifter,  men  drev  Komedien 
saa  vidt,  at  han,  efter  at  Biskoppen  ved  Overhøringen  i  Kri- 
stendoms-Sandhederne havde  fundet  hans  Kundskab  saaledes, 
„at  han  ikke  kunde  anses  for  uoplyst",  „med  Taknemmelig- 
hed modtog  den  ham  i  Følge  den  kongelige  Befaling  til- 
budne  Undervisning  og  Raadførelse  af  de  tilstedeværende 
Præster". 

Noget  lemfældigere  stillede  Regeringen  sig  til  Pressen, 
da  Kronprins  Frederik  1784  fik  umiddelbar  Del  i  Sagernes 
Styrelse.  De  af  det  Guldbergske  Ministerium  indførte  Ind- 
skrænkninger af  Trykkefriheden  blev  vel  formelt  indtil  videre 
ved  at  staa  ved  Magt,  men  man  var  ikke  nær  saa  tilbøjelig 
til  at  gaa  saa  strængt  til  Værks,  og  i  1790  ophævedes  end- 
ogsaa  udtrykkelig  Bestemmelserne  fra  1773,  og  Pressefor- 
seelserne  henviftes  i  Stedet  for  til  Politimesterens  vilkaarlige 
Afgjørelse  til  Domstolene.  Med  den  større  Frihed  vendte 
imidlertid  ogsaa  efterhaanden  de  tidligere  Misbrug  tilbage,  og 
omsider  den  27de  Septbr.  lygg  udkom  den  strænge  Presse- 
forordning,  hvis  første  Ofre  P.  A.  Heiberg  og  Malte  Bruun  blev. 


Betragte  vi  først  Theologien,  da  se  vi  der  Fritænkeriets 
Strøm  stadig  stige  og  brede  sig  mere  og  mere,  rivende  næsten 
alle  med  sig.  Den  eneste,  saa  at  sige,  der  med  nogen  Kraft 
stemmede  imod  den,  var  Nikolaj  Edinger  Balle  (1744 — 
1816),  som  1772  blev  Professor  i  Theologi  ved  Universitetet 
og  fra   1783  til   1808    var   Sjællands  Biskop.     Baade    paa    den 

■sidst  nævnte  vigtige  Post,  ved  sin  Virksomhed  som  Universi- 
tetslærer, som  han  fortsatte,  efter  at  han  var  bleven  Biskop, 
og  i  sine  talrige  Skrifter  forsvarede  han  med  Iver  og  Nid- 
kjærhed  den  gamle  Kirketro  imod  Irreligiøsitetens  Angreb  og 
Spot  og  den  bestaaende  kirkelige  Ordning  imod  de  Stormløb, 
der  rettedes  imod  den,  men  skjønt  han  var  i  Besiddelse  baade 
af  grundig  Lærdom  og  af  ot  klart  Hoved,  blev  hans  Virk- 
somhed dog  ikke  af  nogen  gjennemgribende  Betydning  og 
indbragte  ham  i  de  sidste  Aartier  af  forrige  Aarhundrede 
nærmest  kun  Haan  og  Spot.  Først  da  der  ved  vort  Aar- 
hundredes  Begyndelse  vaagnede  en  anden  Aand,  begyndte 
man  at  faa  et  andet  Syn  paa  denne  utrættelige  og  trofaste, 
om  end  ingenlunde  geniale  Stridsmand,  der  i  Virkeligheden 
var  en  af  sin  Tids  smukkeste  og  ædleste  Skikkelser.  Af  hans 
Skrifter  skal  foruden  den  bekjendte  „Lærebog  i  den  evange- 
lisk-kristelige  Religion"  (1791),  som  fra  1794  i  en  lang  Aar- 
'•ække  var  den  befalede  Undervisningsbog  i  Religion  i  alle 
Landets  Skoler,  nævnes  hans  Ugeblad  „Biblen  forsvarer  sig 
selv",  som  han  udgav  i  Aarene  1797 — 1810  for  at  modvirke 
den  Syndflod  af  antireligiøse  Pjeser  og  Tidsskrifter,  der  over- 
svømmede Literaturen  *). 

Naar  vi  have  betegnet  Balle  som  Forsvarer  af  den  gamle 
Xirketro,  maa  dette  for  øvrigt  ikke  forstaas  aldeles  bogstavelig, 
som  om  det  var  den  rent  lutherske  Orthodoxi,  der  kom  til 
Orde  i  hans  Skrift  og  Tale;  han  var  selv  i  mange  Henseender 
stærkt  paavirket  af  Tidens  rationalistiske  Retning,  men  ingen 
var  nærmere  ved  den  gamle  Orthodoxis  Standpunkt  end  han 
Han  søgte,  saa  godt  han  kunde,  at  forlige  Kristendommen 
med  Fornuften,  men  hvor  han  ingen  Udvej  saa'  til  at  forsone 
de  stridige  Modsætninger,  stillede  han  sig  afgjort  paa  der 
kirkelige  Kristendoms  Side.  Anderledes  forholdt  det  sig  med 
Kristian  Bastholm   {1740 — 1819),    der  var  i  fuld  Overens- 


*)  L.  Koch:    Biskop  N.  E.  Balle.      1876. 

stemmelse  med  sin  Tid  og  fik  en  overordentlig  stor  Indflydelse 
paa  den  ved  sine  talrige,  meget  læste  Skrifter,  som  vandt  al- 
mindelig Beundring  ved  deres  livlige  Behandling  af  allehaande 
Æmner  og  ved  deres  smagfulde  Form.  Efter  fra  1767  til  1771 
at  have  været  Præst  ved  den  tyske  Menighed  i  Smyrna  vendte 
han  tilbage  til  Danmark,  hvor  han  hurtig  vandt  stort  Ry  for 
sin  store  Veltalenhed,  1778  blev  Hofprædikant  og  1782 
kongelig  Konfessionarius.  Det  religiøse  Standpunkt,  han  ind- 
tog i  sine  mangehaande  vSkrifter,  som  alle  mere  eller  mindre 
direkte  handlede  om  Religion  og  Moral,  var  den  saakaldte 
Fornuftkristendoms,  en  Tillempning  af  den  aabenbarede  Lære 
efter  „Oplysningens"  Krav  paa  umiddelbar  Forstaaelse,  med 
Opgivelse  af  stadig  mere  og  mere  af  Kristendommens  karak- 
teristiske Indhold,  saa  at  dette  indskrænkes  til  en  almindelig 
Sædelære,  dog  med  Fastholdelse  af  Begreberne  Gud  og 
Udødelighed.  I  Modsætning  til  den  enfoldige  Tro ,  der  var 
Hovedtrækket  hos  Balle,  var  det  hos  Bastholm  Forstandssiden, 
der  havde  Overvægten ;  han  kan  betegnes  som  Rationalisternes 
første  J\land  og  stod  i  Virkeligheden  Fritænkerne  meget  nær, 
om  end  Fornægtelsen  hos  ham  mere  kommer  frem  igjennem 
den  glatte  og  afrundede  P'orms  Tilsløringer  end  i  bestemt  for- 
mulerede negative  Udtalelser.  Det  var  ogsaa  saa  langt  fra, 
at  han  som  Balle  stillede  sig  til  Forsvar  imod  Kristendommens 
aabenbare  Angribere,  at  han  endogsaa  holdt  sig  i  den  Grad 
tilbage,  at  det  var  selve  hans  Samtid  paafaldende,  og  hans 
apologetiske  Udtalelser  var  holdte  i  en  saadan  Almindelighed 
og  i  det  hele  af  en  saadan  Beskaffenhed,  at  han  flere  Gange 
maatte  høre  ilde  for  den  jVIaade,  hvorpaa  han  lempede  det 
væsentlige  bort,  om  end  disse  Indvendinger  næsten  altid  kom 
frem  i  en  meget  spagfærdig  Form.  Hans  Standpunkt  og 
Methode  er  korrekt  angivet  i  følgende  Udtalelse  af  ham  selv: 
,.Den  kloge  og  sindige,  som  vil  udrydde  elskede  og  dybt  ind- 
groede Religionsfordomme,  gaar  frem  med  langsomme,  var- 
somme, uformærkte  Skridt.    Han  skjuler  sin  Hensigt  for  desto 

sikrere  at  opnaa  den;  hemmelig  undergraver  han  disse  For- 
dommes Grundstøtter;  det  maa  forekomme  Mennesket,  at 
Bygningen  falder  af  sig  selv,  uden  at  han  med  Forsæt  haver 
bidraget  til  at  styrte  den".  Og  som  Sidestykke  hertil  kan 
anføres,  at  han  ikke  fandt  noget  forkasteligt  i,  at  Præsten 
„nedlod  sig  til  Tilhørerne"  ved  fra  Prædikestolen  at  foredrage 
Lærdomme,  han  ikke  selv  troede  paa,  et  slaaende  Udtryk  for 
den  den  Gang  almindelige  Opfattelse,  at  de  enfoldige  og 
uoplyste  maatte  nøjes  med  en  anden,  grovere  og  fordomsfuldere 
Kristen-Tro  end  den,  de  „oplyste"  kunde  hæve  sig  til.  Af 
hans  Skrifter  var  det  især  „Den  jødiske  Historie-'  (1777 — 82) 
med  dens  snurrig  naive  Forklaring  af  adskillige  af  Miraklerne, 
hans  med  Anmærkninger  forsynede  Oversættelse  af  det  nye 
Testamente  (1780),  „Den  kristelige  Religions  Hovedlærdomme" 
(1783)  for  ikke  at  tale  om  adskillige  Smaaskrifter,  der  fik  Betyd- 
ning for  hele  Tidsalderens  religiøse  Karakter.  Hans  Forsøg  paa 
at  give  en  Religions-Lærebog  for  Almuen  („Religionsbog  for 
Ungdommen  tillige  med  Betragtninger  over  saadan  en  Bogs 
nyttigste  Indretning",  1785)  er  interessant,  ikke  blot  fordi  den 
gamle  Form  med  Spørgsmaal  og  Svar  er  opgivet,  et  virkeligt 
Fremskridt,  der  ogsaa  trængte  igjennem,  men  især  fordi  den 
hele  Tankegang  saa  klart  stiller  „de  egentlige  kristelige  Lær- 
domme som  et  supplerende  Anhang  til  en  fuldstændig  deistisk 
Dyds-  og  Lyksalighedslære"  *).  Denne  er  i  Virkeligheden 
Kjærnepunktet  for  ham  saa  vel  i  hans  religiøse  som  i  hans 
filosofiske  Skrifter,  af  hvilke  sidste  skal  fremhæves  en  „Filosofi 
for  ulærde"  (1787)  og  en  „Visdoms-  og  Lyksalighedslære"  (1794). 
Som  gejstlig  Taler  var  Bastholm,  som  alt  anført,  i  høj  Grad 
efter  Tidens  Smag,  og  hans  forskjellige  Samlinger  af  aande- 
lige  Taler  indtage  da  ogsaa  en  fremragende  Plads  blandt 
hans  Skrifter.  Hans  Veltalenhed  er  nærmest  uddannet  efter 
franske  Mønstre  og  gaar  kun  ud  paa  at  tiltale  den  æsthetiske 
Sans   ved   et  regelret   og  kunstmæssigt  Foredrag;    om  at  op- 


*)  Helveg:    Den  danske  Kirke  efter  Reformationen  II,  276. 

bygge  eller  røre  Hjærtet  er  der  selvfølgelig  ikke  Tale;  det 
gjorde  Tiden  aldeles  ingen  Krav  paa.  For  os  er  Balles  langt 
kunstløsere,  men  ogsaa  langt  hjærteligere  og  djærvere  Præ- 
diken, som  den  kjendes  af  de  forskjellige  Samlinger,  han 
har  udgivet,  meget  mere  tiltalende.  Det  blev  imidlertid 
naturligvis  Bastholms  Stil,  der  blev  den  bestemmende,  og  som 
man  søgte  at  tilegne  sig,  og  hans  „Gejstlige  Talekunst"  (1777), 
i  hvilken  han  havde  nedlagt  Resultaterne  af  sine  Studier  i 
denne  Henseende,  fik  megen  Indflydelse  ikke  blot  her  hjemme, 
men  ogsaa  i  Udlandet,  —  den  blev  oversat  baade  paa  Svensk 
og  Tysk,  og  Kejser  Joseph  den  anden  indførte  den  ved  alle 
offentlige  Læreanstalter  i  Østerrig.  Størst  Opsigt  af  alle 
Bastholms  Skrifter  vakte  dog  hans  „Forsøg  til  en  forbedret 
Plan  i  den  udvortes  Gudsdyrkelse"  (1785).  Det  var  et  For- 
slag til  ved  en  Mængde  tilsyneladende  ubetydelige  Ændringer 
at  afskaffe  hele  den  gamle  Kultus  og  sætte  en  „kort,  interes- 
sant og  opmuntrende"  Gudstjeneste  i  Stedet.  Ved  den  Maade, 
hvorpaa  dette  Forslag  udviskede  det  særlig  kristelige  bl.  a. 
ved  at  stille  Loven  Side  om  Side  med  Evangeliet,  ved  at  give 
hele  Gudstjenesten  et  stærkt  theatralsk  Præg  og  ved  at  gjøre 
Præsterne  fra  Religionslærere  til  Folkelærere,  der,  „naar  sligt 
var  fornødent",  ogsaa  skulde  give  IMenigheden  Undervisning 
og  Oplysning  paa  andre  Omraader  f.  Ex.  med  Hensyn  til 
Naturkræfterne,  vandt  det  Fritænkernes  varme  Tilslutning, 
og  i  en  Mangfoldighed  af  Flyveskrifter  hilstes  Bastholm 
næsten  som  en  Reformator.  Det  var  ikke  mange  Stemmer, 
der  hævede  sig  offentlig  imod  ham  i  denne  Sag,  men  Nor- 
manden Johan  Nordal  Bruun  og  især  Balle  tog  til  Gjengjæld 
saa  kraftig  Ordet  til  Forsvar  for  de  gamle  Kirkeskikke,  at 
Resultatet  af  den  voldsomme  Fejde,  Bastholms  Forslag  frem- 
kaldte, blev,  at  dette  Forsøg  paa  at  bringe  Gudstjenestens 
ydre  Former  i  Overensstemmelse  med  den  rationalistiske  Tids- 
aand,  hvoraf  det  var  fremgaaet,  maatte    opgives*). 


*=)  E.  Schebel:    Bastholm  og  Balle,  ,.Dansk  Maanedsskriff',   1868,  II. 

Bastholm  gjorde  Krav  paa  at  betragtes  som  kristen,  men 
hans  Standpunkt  er  i  Virkeligheden  det,  hvorfra  Kristus  tager 
sig  ud  som  ,.et  stort  og  ædelt  ISIenneske"  og  ikke  mere  — 
han  begyndte  da  ogsaa  sin  Forfatterbane  med  en  vammel  og 
svulstig  „Lobrede  auf  den  Messias"  (1770)  — ,  og  han  arbejdede 
paa  mange  Maader  Fritænkerne  i  Hænderne.  Fra  orthodox 
Side  var  han  jævnlig  Gjenstand  for  Angreb,  som  imidlertid 
i  Reglen  var  temmelig  matte,  dels  paa  Grund  af  den  frem- 
ragende Stilling,  han  indtog  i  Kirken  og  I.iteraturen,  og  dels 
fordi  der  i  det  hele  taget  ikke  var  synderlig  Liv  og  Kraft 
paa  den  Side.  Men  ogsaa  Fritænkerne  havde  Øje  for,  hvad 
han  i  Virkeligheden  var  for  en  holdningsløs  Skikkelse,  og 
hvor  løst  hans  Standpunkt  var.  En  af  deres  betydeligste 
Mænd  Otto  Horrebov  (1769— 1823)  rettede  et  Skrift  imod 
ham  med  den  betegnende  Titel:  ,.Er  det  en  kristelig  Lærers 
Pligt  at  lyve  for  Almuen?"  (1796)  og  beskyldte  ham  ligefrem 
for  Uærlighed,  „da  en  Mand  med  hans  Anskuelser  umulig 
kunde  være  en  sand  Kristen,  og  altsaa  heller  ikke  Præst  i 
Folkekirken".  Flere  af  de  Skrifter,  i  hvilke  den  nævnte  Fører 
for  Fritænkerne  drog  til  Felts  imod  Kristendommen  og  dens 
Repræsentanter ,  er  for  øvrigt  holdte  i  en  alt  andet  end  al- 
vorlig og  sømmelig  Tone,  det  gjælder  saaledes  om  ,.  Harlekin- 
præst"  (1796),  der  karrikerer  Balle.  Hans  Hovedarbejde  er 
Ugeskriftet  „Jesus  og  Fornuften",  som  han  udgav  fra  1797 
til  1 80 1,  og  som  navnlig  i  Begyndelsen,  da  han  stillede  sig 
nogenlunde  moderat,  øvede  en  ikke  ganske  ringe  Indflydelse. 
Det  var  nærmest  imod  dette  Ugeblad,  Balles  „Biblen  forsvarer 
sig  selv"  var  rettet.  Ikke  mindre  Indflydelse  havde  en  Tid 
Malte  Møller  (1771  — 1834),  en  af  de  første  her  hjemme,  der 
sluttede  sig  til  Kants  Filosofi,  eller  rettere  gav  sig  ud  for  at 
gjøre  det,  thi  han  excellerede  mest  i  Floskler.  Han  udgav  i 
et  Par  Aar  (1795 — 97)  et  „Repertorium  for  Fædrelandets  Reli- 
gionslærere", der  vakte  en  betydelig  Opsigt  og  gik  ud  paa 
intet  mindre  end  at  „forberede  en  Revolution  i  det  theologiske 

Studium,  som  det  hidtil  dyrkedes  i  Fædrelandet."  Efter  at 
han  havde  maattet  opgive  sin  Anonymitet,  tabte  imidlertid 
Interessen  for  denne  Forkyndelse  af  Rationalismen  i  dens  tyske 
Form  sig,  medens  den  franske  Deisme,  Horrebov  gjorde  sig  til 
Talsmand  for,  endnu  en  Tidlang  vedblev  at  øve  sin  Tiltrækning, 
Som  Theologien  saaledes  søgte  ogsaa  de  andre  Viden- 
skaber saa  vidt  muligt  at  skaffe  sig  Indgang  i  Folket  ved  i 
stor  Udstrækning  at  iklæde  sig  en  populær  Form.  En  særlig 
fremragende  Plads  i  denne  Henseende  indtog  den  Kreds  af 
Videnskabsmænd,  der  var  knj^ttet  til  Akademiet  i  Sorø,  og 
som,  skjønt  den  havde  dannet  sig  efter  fremmed  Mønster,  dog 
maa  betegnes  som  udpræget  national  i  Sammenligning  med, 
hvad  der  ellers  var  det  almindelige.  Det  var  franske  For- 
billeder, Soranerne  fulgte,  ikke  som  de  fleste  andre  Forfattere 
tyske,  og  de  tilegnede  sig  det  fremmede,  kosmopolitiske 
Ideal  paa  saa  selvstændig  Maade  og  udviklede  det  med  saa 
meget  Blik  for  de  hjemlige  Forhold,  at  den  fremmede  Paa- 
virkning,  Literaturen  fik  igjennem  dem,  kun  kan  betragtes  som 
heldbringende,  til  Dels  som  en  værdig  Fortsættelse  af  Hol- 
bergs Gjerning.  Den  betydeligste  af  denne  Gruppe  eller  i 
alt  Fald  den,  hvis  Indflydelse  naaede  videst,  var  Jens  Schel- 
derup  Sneedorf  (1724—64).  Hans  Skrifter,  af  hvilke  maa 
nævnes  „Om  den  borgerlige  Regering"  (1757),  Breve  (1759) 
—  af  politisk  og  moralsk  Indhold  —  og  først  og  fremmest 
Ugebladet  ,.Den  patriotiske  Tilskuer" ,  som  han  udgav  fra 
1 761  til  1763,  med  dets  fortræffelige  mindre  Afhandlinger 
over  mangehaande  forskjellige  Æmner,  udmærke  sig  ved  et 
ualmindelig  smukt  og  livligt  Foredrag,  der  ikke  blot  staar 
højt  over  det  meste  af,  hvad  Tiden  i  det  hele  frembragte, 
men  giver  ham  Adkomst  til  at  betegnes  som  vor  Literaturs 
første  virkelig  klassiske  Stilist*).  Af  de  øvrige  Soranere,  der 
fik  Betydning  for  Literaturen,  maa  fremhæves  den  norsk  fødte 
Jens  Kraft  (1720 — 65),  der  vandt  et  anset  Navn  som  Mathe- 


*)  Sneedorfs  samlede  Skrifter  I — IX,    1775 — 77. 

matiker  og  Filosof,  og  hvis  betydeligste  populære  Arbejder 
er  „Fortælling  af  de  vilde  Folks  fornemmeste  Indretninger" 
(1760)  og  ,.Kritiske  Breve  til  Videnskabernes  Fremvæxt  og 
vSmagens  Forbedring"  (1761);  Andreas  Schytte  (1726 — 74), 
P'orfatteren  af  de  i  sin  Tid  berømte  statsvidenskabelige  Ar- 
bejder „Staternes  indvortes  Regering"  (1773 — 76)  og  „Sta- 
ternes udvortes  Regering"  (1774 — 75),  udmærkede  ved  om- 
fattende Viden,  klar  Tænkning  og  smagfuld  Fremstilling,  samt 
endelig  den  senere  Statsminister  Ove  Høegh -Guldberg 
(i  73 1  — 1808),  hvis  Hovedværk  er  den  (ikke  fuldendte)  Verdens- 
historie, han  udgav  1768 — 72. 

Medlemmerne  af  den  fransk-danske  Skole  i  Sorø  kan 
nærmest  betegnes  som  Populærfilosofer.  Det  samme  gjælder 
ogsaa  de  fleste  andre  af  Tidens  filosofiske  Forfattere ,  om  de 
end  gjennemgaaende  havde  mindre  Held  med  at  lægge  deres 
Tanker  saaledes  til  Rette,  at  de  kunde  tilegnes  af  den  store 
Almenhed.  Deres  Tal  var  meget  stort,  men  kun  meget  faa 
fik  nogen  virkelig  Betydning.  Det  var  nærmest  fra  Frankrig, 
Paavirkningen  direkte  og  indirekte  kom,  først  hen  imod  Aar- 
hundredets  Slutning  begyndte  den  Kantiske  Filosofi  at  finde 
Indgang  her  i  Landet.  Vi  skulle  indskrænke  os  til  af  de 
mange  filosoferende  Forfattere,  der  i  saa  væsentlig  Grad  bi- 
drog til  at  give  Tiden  dens  negative  Præg,  foruden  de  alt 
anførte  at  nævne  den  uden  Sammenligning  betydeligste  af 
dem  alle,  Tyge  Rothe  (1731 — 95),  hvis  Skrifter  til  Trods  for 
det  tunge,  knudrede  Sprog  vandt  stor  Anseelse  paa  Grund 
af  den  Tankerigdom,  der  paa  mange  Punkter  udmærkede 
dem.  Hans  Dannelse  var  væsentlig  fransk,  og  det  var  for 
en  stor  Del  hans  Studier  af  Skribenter  som  Montesquieu 
og  Voltaire,  der  dannede  Grundlaget  for  hans  Forfatter- 
virksomhed, gjennemtrængt,  som  den  er,  af  levende  Inter- 
esse for  Menneskerettighederne  og  Samfundets  vigtigste 
Anliggender.  Smukkest  og  klarest  kommer  hans  Standpunkt 
i  denne  Henseende,  der  gjorde  ham  til  en  af  Bondeemancipa- 
II.  2 

tionens  Talsmænd,  til  Orde  i  hans  Skrifter  om  vore  hjemlige 
Forhold,  i  hvilke  han  gav  den  første  udførlige  Fremstilling  af 
den  danske  Bondestand  i  dens  historiske  Udvikling,  vorLite- 
ratur  har  at  opvise  *).  I  Modsætning  til  den  herskende  Tids- 
retning  stillede  han  sig  paa  Kristendommens  Side,  og  hans 
Hovedværk  ..Kristendommens  Virkning  paa  Folkenes  Tilstand 
i  Evropa" '"^'■')  med  dets  Fortsættelser***)  var  et  Forsøg  paa 
at  vise,  at  det  først  var  igjennem  den,  at  ]Menneskerettig- 
hederne  havde  vundet  Anerkjendelse,  ligesom  han  ogsaa  i  et 
enkelt  lille  vSkrift-j-)  optraadte  direkte  imod  Fritænkeriet. 
Han  var  imidlertid  selv  saa  stærkt  paavirket  af  sin  Tids  An- 
skuelser, at  det  jævnlig  blev  Deismens  og  Evdaimonismens 
Sag,  han  uden  at  vide  af  det  kom  til  at  føre  i  Stedet  for 
Kristendommens.  Dette  kommer  imidlertid  mindre  til  Syne 
i  hans  historisk-filosofiske  og  patriotiske  Skrifter  end  i  de  mere 
rent  filosofiske,  der  optog  ham  i  den  sidste  halve  Snes  Aar 
af  hans  Liv.  Hovedværkerne  blandt  disse  er  „Filosofis  Idéer 
til  Kundskab  om  vor  Art"  (1788 — 8q)  og  „Naturen  betragtet 
efter  Bonnets  Maade"  (6  Dele,  1791 — 94),  begge  til  Trods 
for  det  „kristelige"  Tilsnit,  baserede  paa  en  ren  Fornuft- 
religion. 

Den  herskende  Tidsretning  var  meget  gunstig  for  Natur- 
videnskaberne. De  kom  nu  for  en  Del  til  at  indtage  en  langt  selv- 
stændigere Stilling  end  tidligere,  da  de  nærmest  havde  været 
betragtede  som  Tillæg  til  ]\Iedicinen,  og  de  fandt  mange  Dyr- 
kere, baade  indfødte  og  fremmede,  af  hvilke  adskillige  med 
Føje  vandt  højt  ansete  Navne  baade  som  theoretiske  Viden- 
skabsmænd og    ved  den  praktiske  Anvendelse,    de   forstod  at 


*)  Nordens  Statsforfatning  før  og  i  Lehnstiden  I — II,  1781 — 82.  Danske  Ager- 
dyrkeres Kaar  eller  vort  Landvæsenssystera,  som  det  var  1783.     1784 — 86. 

**)  I-II,   1774—75. 

***)  Udsigt  over  det  frankiske  Monarki  og  Karl  den  store,  1776.  Om  Hierar- 
kiet og  Pavemagten,  I — II,  1778 — 79. 

Y)  Undersøgelse,  om  ikke  de  Æreminder,  som  uden  Betingelse  oprettedes  for 
Voltaire,  vare  til  Haan  for  vor  Levetid,   1779. 

g-jore  af  deres  Kundskaber,  og  bidrog  væsentlig  til  at  hæve 
Naturvidenskaberne  til  en  her  i  Landet  hidtil  ukjendt  Højde 
og  til  at  lægge  det  Grundlag,  hvorpaa  der  i  vort  Aarhun- 
drede  er  arbejdet  videre  med  saa  betydelige  Resultater  i  alle 
Retninger.  Vi  maa  af  den  store  jNIængde  Forfattere,  der  op- 
traadte  paa  alle  Omraader  af  Naturvidenskaberne,  indskrænke 
os  til  i  al  Korthed  at  nævne  nogle  ganske  enkelte,  særHg 
navnkundige.  Botaniken  søgtes  fremmet  ved,  at  Tyskeren 
Georg  Christian  Oeder  (1728 — qi),  der  iik  en  betydelig 
Indflydelse  paa  de  store  Landboreformer,  blev  indkaldt  og 
ansat  som  Professor  ved  Universitetet  (1752),  men  den  fandt 
ogsaa,  navnlig  under  Paavirkning  fra  Sverige,  hvor  Linné 
gav  den  en  fuldstændig  ny  Skikkelse,  udmærkede  Dyrkere 
blandt  Landets  egne  Børn,  af  hvilke  flere  kunde  regne  sig 
blandt  Blomsterkongens  umiddelbare  Disciple.  Den  berøm- 
teste af  dem  var  Xormanden  Martin  Vahl  (1749 — 1804), 
som  studerede  i  næsten  fem  Aar  under  Linné  i  Upsala  og 
blev  en  af  Evropas  berømteste  Botanikere;  han  bidrog  væ- 
sentlig til  at  vække  Interesse  for  sin  Videnskab  her  hjemme  saa 
vel  ved  sine  aandfulde  og  indholdsrige  Forelæsninger  som  ved 
sine  grundige  og  udtømmende  Skrifter,  af  hvilke  det  betyde- 
ligste er  „Symbolæ  botanicæ"  I — III,  1790 — 94.  Han  deltog 
ligesom  Oeder  i  Udgivelsen  af  det  store  botaniske  Værk 
„Flora  Danica"'.  Ogsaa  Otto  Friedrich  Miiller  (1730 — 
1784)  hører  til  Danmarks  berømteste  Naturforskere  og  udgav 
en  jSIængde  Arbejder  af  gjennemgribende  Vigtighed  i  flere 
Retninger,  saa  vel  botaniske  som  zoologiske.  Størst  Betyd- 
ning fik  han  vist  nok  ved  sine  Undersøgelser  over  Infusorierne; 
..det  oplyste  Evropa-',  siger  Tyge  Rothe,  „kaldte  ham  med 
Ærbødighed  Linnéen  i  Kundskab  om  Ormene".  Selv  be- 
tragtede han  sig  som  den,  der  i  sin  Granskning  stræbte  at 
træde  i  den  store,  for  Naturforskningen  i  det  hele  taget  epoke- 
gjørende  Svenskers  Fodspor.  vSom  Zoolog  udmærkede  Præsten 
Otto  Fabricius    (1744— 1822)  sig.     Under  et  femaarigt  Op- 

hold  i  Gronland  som  Missionær  lagde  han  sig  efter  Studiet 
af  den  arktiske  Dyreverden,  som  han  skildrede  i  sin  ,. Fauna 
Grønlandica"  (1780),  der  endnu  den  Dag  i  Dag  er  et  vigtigt 
Kildeskrift;  han  fortsatte  efter  sin  Hjemkomst  sine  zoologiske 
Studier  og  har  nedlagt  Resultatet  af  dem  i  en  IMængde  storre 
og  mindre  Afhandlinger.  End  videre  maa  nævnes  Johan 
Christian  Fabricius  (1748 — 1808),  der  vandt  et  stort  Navn 
som  Entomolog,  og  Peder  Christian  Abildgaard  (1740- 
180 i),  der  grundlagde  Dyrlægevidenskaben  i  Danmark  og  op- 
rettede den  danske  Veterinærskole.  Ogsaa  Normændene, 
Throndhjemsbispen  Johan  Ernst  Gunnerus  (1718  —  73) 
og  den  sønd mørske  Præst  Hans  Strøm  (1726 — 97)  nedlagde 
en  Mangfoldighed  af  udmærkede  Iagttagelser  i  deres  Skrifter. 
Som  Mathematiker  og  Astronom  maa  fremhæves  Thomas 
Bugge  (1740 — 181 5),  „den  geografiske  og  økonomiske  Land- 
maalings  Fader",  som  Fysikere  foruden  Tyskeren  Kristian 
Gottlieb  Kratzenstein  (1723 — 95),  der  indkaldtes  hertil 
som  Professor  ved  Universitetet  1753,  Hofmarskalken  Adam 
Vilhelm  v.  Hauch  (1755— 1838)  o.  fl. 

Flere  af  de  fremragende  Videnskabsmænd  indskrænkede 
sig  ikke  til  at  nedlægge  Resultaterne  af  deres  Forskninger  i 
strængt  videnskabelige  Værker,  men  søgte  paa  forskjellig 
Maade,  ogsaa  ved  populær  Behandling  af  almeninteressante 
Æmner,  at  vække  og  udbrede  Sansen  for  Naturvidenskaberne 
i  videre  Kredse.  I  samme  Retning  virkede  ogsaa  adskillige 
i  rent  videnskabelig  Henseende  mindre  bet3^delige  Forfattere, 
hvis  populære  Skrifter  fik  en  ikke  ringe  Indflydelse.  Tids- 
skriftliteraturen  vrimler  af  Afhandlinger  af  denne  A.rt,  men 
der  fremkom  ogsaa  adskillige  selvstændige  Arbejder;  flere  af 
Tyge  Rothes  senere  Skrifter  høre  saaledes  herhen,  ligesom 
ogsaa  Esaias  Fleischer  (1732 — 1804)  fortjener  at  nævnes 
for  sit  „Forsøg  til  en  Naturhistorie"  {1786 — 1804,  10  Dele  i  26 
Bind),  et  for  Tiden  med  dens  Stræben  efter  det  almennj^ttige 

Og  efter  at  forene  positiv  Viden  med  Betragtninger  derover 
meget  karakteristisk  Værk. 

Holbergs  vellykkede  Forsøg  paa  at  give  en  sammen- 
hængende og  i  en  for  almindelige  Læsere  tilgængelig  Form 
affattet  Fremstilling  af  Fædrelandets  Historie  i  Forbindelse 
med  Grams  og  Langebeks  udmærkede  historisk-kritiske  Ar- 
bejder havde  vakt  en  udbredt  og  levende  Interesse  for  hi- 
storiske Studier ;  disse  fandt  i  Oplysningstiden  mange  Dyrkere, 
hvoriblandt  liere  af  fremragende  Dygtighed.  Langebek  døde 
først  1775.  Samtidig  med  ham  og  som  værdige  Arvetagere 
efter  ham  virkede  Peter  Frederik  Suhm  og  Normanden 
Gerhard  Schøning,  som  begge  hørte  til  Tidens  mest 
fremragende  ]\Iænd. 

Suhm  (1728 — 98)  tilhørte  en  gammel  Adelsslægt  og  var 
fra  først  af  bestemt  for  Hoflivet  eller  for  den  juridiske  Em- 
bedsbane,  men  hans  tidlig  udviklede  Lyst  til  videnskabelig 
Syssel,  særlig  til  historiske  Studier,  som  han  havde  haft  For- 
kjærlighed  for  fra  Barnsben  af,  gik  af  med  Sejren,  og  da  han 
meget  ung  blev  rigt  gift,  blev  hans  Stilling  i  høj  Grad  gun- 
stig for  Iværksættelsen  af  den  Livsplan,  der  tiltalte  ham  mest, 
og  som  han  allerede  som  ganske  ungt  Menneske  havde  for- 
muleret som  et  Ønske  om  at  blive  en  Forfatter  som  Holberg 
—  hvad  han  dog  aldrig  blev.  Hans  Forlovede,  en  Kjøbmands- 
datter,  havde  hjemme  i  Trondhjem,  og  her,  hvor  ogsaa  Schø- 
ning, med  hvem  han  havde  sluttet  Venskab  i  Kjøbenhavn, 
levede  som  Rektor  ved  Kathedralskblen,  blev  han  i  14  Aar 
(i 75 1  —  65).  De  to  Venner  besluttede  at  behandle  Nordens 
Histoie  efter  stor  Maalestok  saaledes,  at  Schøning  skulde 
overtage  Norge,  Suhm  Danmark.  Under  Opholdet  i  Trond- 
hjem var  Suhm  nærmest  optagen  af  Forarbejder  til  sit  store 
Værk,  men  hvor  alvorlig  og  ivrig  han  end  beskjæftigede  sig 
med  disse,  fik  han  dog,  som  for  øvrigt  hele  sit  liv  igjennem, 
Stunder  til  literær  Syssel  ogsaa  paa  forskjellige  andre  Om- 
raader.     1765    blev  Schøning    kaldet  til  Professor  i  Historie  i 

Sorø,  Og  Suhm  fulgte  med  ham  til  Danmark,  hvor  han  blev 
til  sin  Død.  Efter  at  have  udgivet  en  Række  forberedende 
Skrifter  („Om  Folkenes  Oprindelse-',  ,.Om  de  nordiske  Folks 
Oprindelse",  „Om  Odin  og  den  hedenske  Gudelære"  o.  s.  v., 
i  alt  g  Kvartbind  og  en  Foliant),  begyndte  han  omsider  1782 
Udgivelsen  af  sin  Historie  af  Danmark,  der  i  fjorten  Kvart- 
bind fører  Fremstillingen  fra  de  ældste  Tider  ned  til  Aar 
1400.  Han  oplevede  selv  kun  at  se  de  sex  første  Bind  af 
dette  Kæmpeværk  udkomme,  de  otte  følgende  udgaves  først 
efter  hans  Død.  Det  er  et  Arbejde,  hvortil  der  kun  kan  op- 
vises faa  Sidestykker,  uvurderligt  ved  den  Rigdom  af  Stof, 
der  er  samlet,  hvorfor  det  er  og  bliver  et  af  de  vigtigste 
Kildeskrifter,  men  selvfølgelig  alt  for  bredt  og  detailleret  til 
at  kunne  have  nogen  umiddelbar  Betydning  for  den  store 
Almenhed,  saa  meget  mere,  som  Fremstillingen,  der  gaar  frem 
i  kronologisk  Orden,  Aar  for  Aar,  er  ganske  blottet  for  histo- 
risk Kunst. 

Foruden  dette  store  ^Værk  og  fire  Bind  af  den  af  Lange- 
bek  paabegyndte  Samling  „vScriptores  rerum  Danicarum  medii 
ævi"  fik  Suhm,  der  ikke  beklædte  noget  Embede  —  undtagen 
for  saa  vidt  som  han  i  1787  blev  udnævnt  til  kongelig  Hi- 
storiograf  — ,  men  rig,  som  han  var,  helt  og  holdent  kunde 
hellige  sig  til  et  literært  Otium,  udgivet  en  Mængde  andre 
Skrifter ;  skjønt  hans  Samtid  satte  megen  Pris  paa  dem,  er  de 
dog  af  liden  eller  ingen  Betydning,  navnlig  naar  de  ses  ved 
Siden  af  hans  historiske  Arbejde.  Det  var  Smaaafhand- 
linger  af  moralsk,  økonomisk,  kritisk  o.  1.  Indhold,  Idyller,  For- 
tælhnger,  Samtaler  o.  s.  v.,  i  hvilke  han  søgte  Rekreation,  naar 
han  var  træt  af  historiske  Studier*).  Mærkeligst  er  hans 
nordiske  Fortællinger  („Sigrid  eller  Kjærlighed,  Tapperheds 
Belønning",  „Signe  og  Habor"  o.  s.  v.),  der  ikke  blot  interes- 
serede som  noget  ganske  nyt,  men  ogsaa  ved  deres  sentimen- 


*)  Suhms  samlede  (mindre)  Skrifter  udgjer   i6  Bind,   1788 — 99. 

tale,  alt  andet  end  ægte  nordiske  Tone  i  høj  Grad  faldt  i 
Datidens  Smag. 

Det  var  for  øvrigt  ikke  blot  de  Fortjenester,  Suhm  umid- 
delbart havde  af  I.iteraturen  ved  sine  Skrifter,  der  gjorde 
ham  til  en  af  sin  Tids  berømteste  og  mest  afholdte  og  ansete 
Personligheder,  men  ogsaa  den  gavmilde  Brug,  han  gjorde 
af  sin  store  Formue  til  Literaturens  og  i  det  hele  de  aande- 
lige  Interessers  Fremme,  giver  ham  Krav  paa  at  mindes  med 
Taknemlighed  som  Videnskabernes  højsindede  Beskytter. 
Han  ofrede  ikke  blot  betydelige  Pengesummer  for  at  faa  sit 
eget  store  Værk  frem,  men  bekostede  ogsaa  Udgivelsen  af 
en  Mængde  andre  vigtige  Arbejder  i  forskjellige  Retninger, 
ligesom  han  stadig  var  rede  til  at  hjælpe  og  støtte  Viden- 
skabsmænd, der  havde  trangt  ved  at  komme  igjennem  med 
deres  Arbejder.  Hans  Bogsamling  voxede  efterhaanden  til  et 
saadant  Omfang,  at  ingen  Privatmand  her  i  Landet  har  ejet 
en  lignende  —  den  talte  omtr.  100,000  Bind,  deriblandt 
mange  Sjældenheder,  baade  gamle,  trykte  Bøger  og  Haand- 
skrifter.  Medens  de  offentlige  Bibliotheker  var  lukkede  for 
Almenheden,  lod  Suhm  med  stor  Liberalitet  enhver,  der  havde 
Brug  derfor,  benytte  sin  Bogsamling,  og  til  sidst  aabnede 
han  den  ligefrem  for  Publikum,  holdt  lønnede  Bibhothekarer 
til  at  forestaa  Udlaanet  o.  s.  v.  1796  solgte  han  den  for  en 
ringe  Livrente  til  det  store  kongelige  Bibliothek,  i  hvilket 
den  nu  er  indlemmet.  Hans  Samtid  kaldte  ham  „Viden- 
skabernes første  Ven  i  Norden",  og  taknemlige  Medborgere 
overrakte  ham  paa  hans  sidste  Aarsdag  en  til  hans  Ære 
præget  Medaille,  der  paa  den  ene  Side  bar  hans  Billede, 
medens  der  paa  den  anden  var  afbildet  Videnskabernes  Tem- 
pel med  Omskriften  Afeniif  (Han  aabnede  det)*). 

Gerhard   Schøning   (1722 — 80),    Suhms  Ven   og  Med- 


")  Udsigt   over  P.  F.  Suhms  Levned   og  Skrifter   (af  R.   Ny  er  up),    17c 
Molbech:  Mindeskrift  over  P.  F.  Suhm,   1814. 

arbejder,  fulgte  som  ovenfor  omtalt  med  denne  til  Danmark, 
hvor  han  var  bleven  kaldet  til  Professor  i  Historie  i  Sorø, 
I  denne  vStilling  blev  han,  til  han  i  1773  med  kongelig-  Under- 
støttelse begav  sig  paa  en  treaarig  Rejse  igjennem  Norge  for 
at  undersøge  Landets  Natur,  Oldtidsminder  og  økonomiske 
Tilstand;  Udbyttet  nedlagde  han  i  en  interessant  og  lære- 
rig Rejseskildring.  Ved  sin  Hjemkomst  blev  han  Lange- 
beks  Efterfølger  som  Gehejmearkivar.  Hans  Hovedværk  er 
„Norges  Riges  Historie",  et  efter  en  overordentlig  storartet 
Plan  anlagt  Arbejde.  Han  naaede  imidlertid  ikke  at  føre 
dette  store  Værk,  der  skulde  være  et  Sidestykke  til  Suhms 
Danmarks  Historie,  længere  ned  end  til  Aar  995  (3  Bind, 
1 77 1 — 81).  Da  han  var  bleven  Gehejmearkivar,  blev  det  over- 
draget ham  at  give  en  Udgave  af  Snorre  Sturlessøns  Heims- 
kringla  paa  Islandsk,  Latin  og  Dansk,  med  lærde  Anmærk- 
ninger, Kort  o.  s.  V.,  men  heller  ikke  dette  vigtige  Arbejde 
forundtes  det  ham  at  faa  færdigt,  da  Døden  rev  ham  bort  fra 
det  1780,  Han  fik  kun  udgivet  de  to  første  Bind  (1777 — 78); 
de  fire  sidste  blev  udgivne  af  Skule  og  Børge  Thorlacius  og 
Werlauff  (1783— 1826)*). 

Foruden  disse  fremragende  Historikere,  der  satte  deres 
Liv  ind  paa  at  give  en  udførlig  sammenhængende  BehandHng 
af  Danmarks  og  Norges  Historie,  maa  endnu  nævnes  enkelte 
andre  Forfattere,  hvis  Arbejder  indtage  en  hæderlig  Plads  i 
Datidens  ret  righoldige  historiske  Literatur,  Niels  Ditlev 
Rie  gel  s  (1755 — 1802)  betraadte  tidlig  Forfatterbanen  som 
Kirkehistoriker  —  hans  Hovedværk  i  denne  Henseende  er  en 
..Fuldstændig  Kirkehistorie  fra  Pompeji  til  Hadriani  Tider-', 
I— III,  1 78 1 — 86  — ,  men  vendte  sig  efter  længe  at  have  været 
optaget  af  lidenskabelig  og  bitter  Polemik  til  flere  Sider,  til 
Behandling  af  Fædrelandets  Historie,  som  han  gav  flere  Bi- 
drag til,    der  vakte    megen  Opsigt  og  indbragte  ham  saa  vel 


*)  Schønings  Biografi  af  Suhm  i  Suhras  samlede  Skrifter,  VI. 

Bifald  som  Uvilje  i  rigt  Alaal  ved  den  lidenskabelige  og 
dristige  Tone,  hvori  de  vare  holdte.  Hans  Skrifters  historiske 
Værd  forringes  i  høj  Grad  ved  den  Ensidighed,  de  overalt  ere 
prægede  af,  og  ved  den  vist  nok  nærmest  paa  Hastværk  beroende 
Unøjagtighed,  de  lide  af;  de  kan  derfor  kun  benyttes  med  stor 
Varsomhed,  men  de  er  paa  den  anden  Side  af  ikke  ringe 
Interesse  ved  det  Billede,  de  give  af  Forfatterens  med  Tids- 
aandens  revolutionære  Tendenser  nøje  sammenhængende  Bit- 
terhed mod  Adel  og  Embedsmagt,  mod  Kirken  og  Hoflivet, 
der  overalt  spejler  sig  i  dem.  Hans  vSkribentvirksomhed  er 
unægtelig,  hvor  meget  Materiale  han  end  har  fremdraget,  saa 
subjektiv,  at  Historien  nærmest  maa  siges  at  tjene  ham  som 
Middel  til  at  føre  sine  polemiske  Anskuelser  frem.  Frede- 
rik Sneedorf  (1761 — 92),  der  i  en  meget  ung  Alder  blev 
Professor  i  Historie,  vakte  betydelige  Forhaabninger  ved  sine 
aandrige  og  livlige  Forelæsninger  over  Evropas  almindelige 
Historie  i  nyere  Tid  samt  Fædrelandets  Historie  og  Statistik^ 
men  Døden  bortrev  ham  ved  en  ulykkelig  Hændelse,  kun  31 
Aar  gammel.  Hans  samlede  Skrifter*),  der  indeholde  hans 
Forelæsninger  og  en  Del  Rejsebreve,  udmærke  sig  ved  en 
klar  og  smuk  Fremstilling.  Ove  Malling  (1748 — 1829),  den 
bekjendte  Statsminister,  vandt  som  Forfatter  et  smukt  Navn 
ved  sin  bekjendte  patriotiske  Bog  om  „Store  og  gode  Hand- 
linger af  Danske,  Norske  og  Holstenere"  (1777),  der  fik  en 
meget  betydelig  Udbredelse  og  fandt  mange  Efterlignere 
baade  her  hjemme  og  i  andre  Lande.  Sachseren  Johann 
Heinrich  Schlegel  (1726  —  80),  en  Broder  til  den  før  om- 
talte Schlegel,  der  kom  til  Danmark  1748  og  1760  blev  Pro- 
fessor ved  Universitetet,  indlagde  sig  ikke  ringe  Fortjeneste 
ved  sin  dygtige  Behandling  af  den  danske  Historie,  ligesom 
det  ogsaa  fortjener  at  fremhæves,  at  han,  skjønt  han  skrev 
sine  første  og  vigtigste  Skrifter  paa  Tysk,    viste    det    danske 

*)  I— IV,   1794—98. 

Sprog  en  Opmærksomhed,    som  var  alt  andet  end  almindelig 
blandt  de  indvandrede  Tyskere. 

Særlig  som  Retshistoriker  vandt  Peder  Kofod  An- 
cher (1710—88),  en  af  de  mest  fremragende  Jurister,  Dan- 
mark har  haft,  et  berømt  Navn.  Han  var  Hojers  betyde- 
ligste Discipel  og  indlagde  sig  stor  Fortjeneste  af  Retsviden- 
skaben i  det  hele.  men  af  hans  mange  Skrifter  maa  dog  især 
de  fremhæves,  ved  hvilke  han  grundlagde  det  retshistoriske 
Studium  her  i  Landet.  Af  disse  skal  som  det  vigtigste  næv- 
nes hans  ..Dansk  Lovhistorie",  der  omfatter  Tiden  fra  Harald 
Blaatand  til  Kristoffer  af  Bajern,  et  af  de  3^pperste  viden- 
skabelige Arbejder,  Oplysningstiden  frembragte. 

Det  vil  af  den  foregaaende  Fremstilling,  i  hvilken  der 
kun  er  dvælet  ved  Periodens  mest  fremragende  Forfattere 
paa  enkelte  Omraader  af  mere  almindelig  Interesse,  ses,  at 
der  i  mange  Retninger  udfoldedes  en  baade  i  Henseende  til 
Mængde  og  til  Indholdets  Værd  betydelig  videnskabelig  Pro- 
duktion i  vor  Literatur  i  forrige  Aarhundredes  anden  Halv- 
del. Den  Del  af  den  omhandlede  Periodes  Literatur,  der  fik 
størst  Betydning  for  den  hele  Udvikling  og  bidrager  mest  til 
at  give  Datidens  Literatur  dens  ejendommelige  Præg,  er  imid- 
lertid den  Mangfoldighed  af  Skrifter,  der  vare  beregnede  paa 
at  sprede  „Oplysning-'  blandt  den  store  Almenhed,  paa  at 
skaffe  Datidens  Idéer  Indgang  blandt  Lægfolk.  Nogen  skarp 
Grænse  lader  der  sig  naturligvis  ikke  drage  i  denne  Hen- 
seende. Adskillige  af  de  allerede  nævnte  Forfattere,  hvis 
literære  Virksomhed  nærmest  maa  siges  at  have  en  rent 
videnskabelig  Karakter,  søgte,  som  alt  flere  Gange  antydet, 
til  Dels  med  Held  at  give  deres  Fremstilling  en  saadan  Form. 
at  den  kunde  bane  sig  Vej  ogsaa  uden  for  de  egentlige  Fag- 
mænds Kreds.  Det  er  imidlertid,  naar  man  vil  danne  sig  en 
Forestilling  om  den  populære  Side  af  Oplysningstidens  Lite- 
ratur, nærmest  Tidsskrifterne,  man  maa  henvende  sig 
til.     De  blomstrede    saa  frodig  som   ingen  Sinde  hverken  tør 

eller  siden  og  var  jo  ogsaa  et  bekvemt  Middel  til  Udbredelse 
af  den  „almindelige  Dannelse",  alle  tragtede  efter. 

Det  var  imidlertid  meget  langt  fra,  at  de  alle  stiftede 
virkelig  Gavn,  ja  med  en  enkelt  Undtagelse  kan  man  i  Mrke- 
ligheden  sige,  at  det  varede  temmelig  længe,  før  der  fremkom 
noget  respektabelt  i  denne  Retning.  Undtagelsen  var  Snee- 
dorfs  allerede  omtalte  „Patriotiske  Tilskuer",  der  kun  udkom 
et  Par  Aar  (1761 — 63).  Efter  dette  dygtige  og  fortjenstlige 
Tidsskrift  fulgte  der  en  umaadelig  INIængde  mer  eller  mindre 
tarvelige  Uge-  og  Maanedsskrifter,  indtil  „Minerva"  og  „Den 
danske  Tilskuer"  begyndte  at  udkomme  og  snart  sejlede  alle 
de  andre  langt  agter  ud.  „Minerva"  udgaves  af  Pram  og 
Rahbek  i  Forening,  „Den  danske  Tilskuer"  af  Rahbek 
alene*).  Begge  disse  to  Tidsskrifter  spillede  en  meget  frem- 
trædende Rolle  i  Datidens  aandelige  Liv  og  lededes  ogsaa 
med  betydelig  Dygtighed  af  de  tvende  Udgivere,  som  ikke 
forsømte  nogen  Lejlighed  til  selv  eller  ved  deres  IMedarbejdere 
at  oplyse  og  vejlede  deres  Læsere  i  alle  Retninger.  De  fulgte 
i  Virkeligheden  saa  godt  med  paa  alle  Omraader ,  at  disse 
Tidsskrifter  endnu  den  Dag  i  Dag  have  megen  Interesse  ved  de 
Spejlbilleder,  de  give  af  alle  Tidens  aandelige  Rørelser.  De 
have  selvfølgelig  som  hele  denne  Periodes  literære  Produktion 
gjennemgaaende  en  meget  nøgtern  Karakter;  det  er  det  n5't- 
tige,  Borgerdyd,  Almenvel  o.  s.  v.,  alt  temmehg  snævert  op- 
fattet, det  bestandig  drejer  sig  om,  men  der  er  megen  Sag- 
kundskab, ofte  ogsaa  paa  sin  Vis  meget  Talent  i  adskillige 
af  de  Afhandlinger,  de  indeholde,  og  det  er  let  at  forstaa,  at  de 
kunde  holde  sig  saa  længe,  thi  de  kom  ved  hele  deres  Anlæg  i  ual- 
mindelig høj  Grad  Tidens  Trang  i  Møde  og  løste  overhovedet 
deres  Opgave   paa  en  særdeles  anerkj  endelses  værdig  Maade. 


*)  Maanedsskriftet  „Minerva"  redigeredes  fra  1785  til  1790  af  Pram  og  Rahbek 
i  Porening,  af  Pram  alene  1790 — 93,  af  Rahbek  alene  1794 — 98,  af  Rahbek 
og  Peter  Collet  1798 — 99,  og  endelig  af  Rahbek  alene  til  1808.  Ugebladet 
,.Den  danske  Tilskuer"  udkom  fra  1799  til   1806. 


,g  Oplysningens  Tidsalder. 

Pram  og  Rahbek  havde  imidlertid  ogsaa  uden  for  deres 
Tidsskrifter  nærmest  Betydning  som  Folkeskribenter  eller 
rettere  som  Skribenter  for  den  dannede  Almenhed,  og  det 
vil  derfor  være  mest  passende  at  omtale  deres  literære  Virk- 
somhed i  det  hele  taget  her. 

Kristen  Henriksen  Pram  blev  født  1756  i  Norge  (i 
Gudbrandsdalen),  men  Forældrene  var  danske,  og  han  fik  sin 
Opdragelse  og  Udvikling  i  Danmark,  saa  der  er  meget  faa 
Spor  af  hans  norske  Oprindelse  at  finde  i  hans  Skrifter. 
Han  kastede  sig  allerede  meget  tidlig  med  Iver  og  Interesse 
ind  i  Drøftelsen  af  de  mange  store  Spørgsmaal,  der  stod  paa 
Dagsordenen  paa  de  forskjelligste  Omraader,  og  udfoldede 
en  baade  i  Henseende  til  Omfang  og  IMangesidighed  over- 
ordentlig omfattende  Skribentvirksomhed  —  som  Yderpunkter 
i  den  kan  man  nævne  hans  statsøkonomiske  og  hans  poetiske 
Arbejder,  der  hurtig  skaffede  ham  et  anset  Xavn,  men  for 
øvrigt  er  der  ikke  mange  af  de  Kredse  af  Æmner,  der 
interesserede  det  store  Publikum,  som  han  ikke  har  beskjæf- 
tiget  sig  med.  Af  hans  poetiske  Arbejder  maa  særlig  frem- 
hæves ..Emihas  Kilde"  (1782),  et  idyllisk,  naturbeskrivende 
Digt,  der  grundlagde  hans  Ry  som  Digter,  samt  det  store 
nordiske  Heltedigt  ..Stærkodder"  (1785),  der,  som  det  meste 
af,  hvad  der  fremkom  af  denne  Art,  er  saa  langt  som  vel 
muligt  fra  at  ramme  den  ægte  nordiske  Tone,  men  ikke  des 
mindre  ved  sin  Fremkomst  og  længe  efter  vakte  almindelig 
Beundring.  Grunden  til  den  Lykke,  dette  brede,  tunge  Digt, 
der  nu  kun  har  literærhistorisk  Interesse,  gjorde,  maa  ikke 
blot  søges  i,  at  det  var  den  første  større  alvorlige  episke  Digtning 
paa  Dansk,  og  i  Æmnets  Nyhed;  den  beroede  først  og 
fremmest  paa,  at  det  var  et  ægte  Barn  af  sin  Tid,  paa  alle 
Punkter  et  tro  Spejlbillede  af  de  Tanker,  der  rørte  sig  i  den. 
Prams  „Digteriske  Arbejder"  *)  omfatte  for  øvrigt  en  Mængde 


==)  I — VI,  udgivne  af  Rahbek,   1824 — 29. 

Selskabsviser   —   det  Omraade,  hvor  han  som  Digter  naaede 
højest—,  FortælHnger,  Skuespil  (af hvilke  ,.Ægteskabsskolen" 
og  „Drømmeren-'    er    de   heldigste)  o.  s.  v.     Nogen  synderlig 
poetisk   Begavelse   havde  han  imidlertid  ikke;    der  skulde  en 
saa  nøgtern  Tid  til,  som  den,  han  levede  i,  for  at  han  kunde 
vinde  et  saa  stort  Navn  som  Digter,  som  han  virkelig  længe 
besad.     Varme,  Iver  og   en   ren,    ærlig  Vilje  parret  med  en 
levende,    om    end    noget    indskrænket    Sans    for  alt   godt   og 
smukt   besad  han    imidlertid    i    rigt   Maal;    disse  Egenskaber 
udmærke  i  høj  Grad  hele  hans  Forfatterskab,  og  det  var  dem 
i  Forbindelse   med   hans   rastløse  Flid  og  mangesidige  Kund- 
skab,   der  skaffede   ham  en  betydelig  Indflydelse  som  Folke- 
skribent.    Samme  Aar,  som  det  opsigtvækkende  Digt  „Stærk- 
odder"' udkom,  begyndte  han  sammen  med  Rahbek  Udgivel- 
sen af  „Minerva",  der,  som  alt  anført,  hurtig  slog  an  og  blev 
Datidens   betydeligste    periodiske    Organ.     Han    var    selv    en 
overordentlig  flittig  Medarbejder  i  de  forskjelligste  Retninger, 
og    det    skyldes  utvivlsomt   for  en  meget  væsentlig  Del  hans 
Bidrag,   at  dette  Tidsskrift  fik  saa  stor  Indflydelse  paa  Sam- 
tiden.    1820    forlod   Pram   Danmark  og  drog  til  St.  Thomas, 
hvor  han  var  bleven  udnævnt  til  Toldforvalter  og  døde  1821. 
Knud   Lyne   Rahbek  (født  1760)  var  nærmest  Æsthe- 
tiker,    men   hans    livlige    Aand    droges    hele   hans   lange  Liv 
igjennem  bestandig  af  mange  forskjellige  Interesser,  og  hans 
overordentlig    omfattende   Forfattervirksomhed    frembyder    et 
meget  broget  Billede,  om  end  den  æsthetiske  Side  afgjort  har 
Overvægten.     Han  blev   Student    1775,    og   lidt   over  et  Aars 
Tid   efter   tog  han    den  saakaldte    store    filologiske    Examen. 
Han  gav  sig  nu  til  at  studere  Theologi  og  derefter  Jura,  men 
„de  skjønne  Videnskaber" ,    som  han  strax  var  bleven  meget 
optagen  af,  lagde  stærkere  og  stærkere  Beslag  paa  ham,  og 
det  varede  ikke  længe,  før  han  helt  og  holdent  helligede  sig 
til   dem.     Især   var   det  Theatervæsenet ,   der  fængslede  ham, 
og  allerede    1778 — 79,    altsaa   en  atten,    nitten   Aar  gammel, 

offentliggjorde  han  anonymt  sine  „Breve  fra  en  gammel  Skue- 
spiller til  hans  Søn"*),  der  gjorde  megen  Lykke  og  endnu 
have  Interesse  nærmest  som  Udtryk  for  Tidens  Tankegang 
paa  dette  Punkt  —  det  stadige  Omkvæd  er  „Vær  dydig!" 
idet  Foreningen  af  ]\Ienneskeværd  og  Kunstnerværd  hævdes 
som  den  ægte  Skuespilkunsts  conditio  sine  qva  non.  Han 
studerede  ikke  blot  sin  Yndlingskunst  i  Theatret  og  Litera- 
turen,  men  dyrkede  den  ogsaa  praktisk  som  ivrig  Deltager  i 
de  dramatiske  Selskaber,  der  den  Gang  var  begyndt  at  komme 
i  Flor  og  som  holdt  sig  et  godt  Stykke  ind  i  vort  Aarhun- 
drede  —  han  var  selv  med  at  stifte  det  bekjendteste  af  dem, 
det  Borupske,  som  han  i  mange  Aar  var  Sjælen  i.  Han  for- 
søgte sig  ogsaa  allerede  nu  som  Skuespildigter,  men  uden  at 
have  synderligt  Held  med  sig,  og  1782  sendte  hans  Fader,  der 
var  bange  for  dette  Skjønaandsliv,  ham  udenlands,  for  at  han 
skulde  studere  ved  fremmede  Universiteter.  Han  blev  borte 
i  to  Aar  og  opholdt  sig  mest  i  Tyskland,  hvor  han  ganske  op- 
toges af  sine  æsthetiske  Interesser  og  nær  var  bleven  som 
tysk  Skuespiller  og  Digter.  Efter  Hjemkomsten  vilde  Faderen 
have  ham  anbragt  ved  Toldvæsenet,  men  det  kunde  der  selv- 
følgelig ikke  være  Tale  om;  han  vedblev  at  spille  Komedie 
og  skrive  og  slog  sig  1785  sammen  med  Pram  om  Udgivelsen 
af  Minerva.  1788  holdt  han  de  første  æsthetiske  Forelæs- 
ninger, der  ere  holdte  i  Danmark;  de  samlede  en  talrig 
Tilhørerkreds  og  modtoges  med  stort  Bifald,  og  efter  atter 
at  have  gjæstet  Tyskland  og  tænkt  paa  at  blive  der  blev  han 
ved  sin  Velynder  Hertugen  af  Augustenborgs  Indflydelse  i 
1790  udnævnt  til  Professor  i  Æsthetik  ved  Universitetet,  en 
StiUing,  han  beklædte  til  1799,  da  han  kom  paa  Kant  med 
Avtoriteterne  og  fandt  sig  foranlediget  til  at  tage  sin  Afsked 
for    ikke    at    være    bunden   i    sine  politiske  Udtalelser  —  der 


*)  I    ..Almindeligt    dansk    Bibliothek-' ,     senere    (1782)    udgivne    særskilt,    om- 
arbejdede og  forøgede. 

for  øvrigt  aldrig  var  synderlig  yderliggaaende.  1816  blev  han 
atter  ansat  ved  Universitetet.  1791  begyndte  han  Udgivelsen 
af  Ugebladet  „Den  danske  Tilskuer",  som  han  for  største 
Delen  selv  skrev,  og  som  i  højere  Grad  end  IMinerva  beskjæftigede 
sig  med  Dagens  brændende  Spørgsmaal  og  ved  sit  dels  tanke- 
vækkende ,  dels  underholdende  Indhold,  sine  ofte  meget  vel- 
lykkede, snart  alvorlige,  snart  skjemtsomme  Artikler,  slog 
stærkt  an,  saa  meget  mere  som  den  fredelige  Rahbek  i  Reg- 
len med  stor  Forsigtighed  undgik  alle  stærkt  dadlende  Ud- 
tryk, medens  han,  naar  han  udtalte  sig  rosende,  var  umaade- 
lig  rundhaandet  med  Epitheta  ornantia  og  i  det  hele  gjorde 
det  i  en  overmaade  superlativisk  Stil.  Han  undgik  derved 
ikke  blot  at  lægge  sig  ud  med  Folk,  men  dette  godmodig 
elskværdige  Præg.  som  man  i  hine  stridbare  Tider  ikke  var 
vant  til,  bidrog  utvivlsomt  meget  til  at  skaife  Bladet  den  store 
Udbredelse,  det  fik,  Paa  den  anden  Side  giver  unægtelig 
denne  overdrevne  Forsigtighed  og  Sirlighed  det  hele  en  noget 
los  og  uvederhæftig  Karakter,  og  denne  Svaghed  tog  til  i 
Aarenes  Løb.  „Jo  længere",  siger  Grundtvig  træffende,  „Rah- 
bek stod  som  Tilskuer,  des  stærkere  blev  Taagen,  og  Stadet 
sank  synlig  under  ham,  indtil  han  omsider  roste  alt,  hvad  der 
skyggede  paa  Parnas  fra  Fod  til  Top".  Karakteristisk  for 
hans  Evne  til  at  finde  sig  til  Rette  med  indbyrdes  endogsaa 
meget  fjendtlige  Retninger  er  et  saadant  Træk,  at  han  sam- 
tidig kunde  være  Medlem  af  Literatur^elskabet  og  det  norske 
Selskab,  om  hvilke  mere  senere. 

Som  Digter  var  Rahbek  overordentlig  produktiv;  han  har 
skrevet  Skuespil  og  Fortællinger  i  Mængde  og  en  Masse 
Selskabssange  og  Drikkeviser;  paa  det  sidst  nævnte  Omraade 
udfolder  hans  Digtergave  sig  ejendommeligst,  og  adskillige  af 
hans  Viser  ere  fortræffelige  Udtryk  for  den  sorgløse,  gemyt- 
lige, noget  sentimentale,  for  store  Idéer  og  smaa  Idealer 
sværmende  Stemning,  der  var  betegnende  for  Tiden,  og  som 
man  gjenfinder  i  hele  hans   Produktion,    men    intet  Sted   saa 

klart  som  i  hans  \"i  se  digtning.  Ingen  tog  heller  Del  i  det 
for  Slutningen  af  forrige  og  Begyndelsen  af  dette  Aarhundrede 
ejendommelige  Klubliv  i  et  Omfang  og  med  et  Liv  og  en 
Lyst  som  han,  og  den  Indflydelse,  han  øvede  her,  navnlig  paa 
de  unge,  der  flokkedes  om  ham,  var  meget  betydelig.  Det 
var  denne  Side  af  Datidens  selskabelige  Liv,  den  eneste  af 
nogen  virkelig  Betydning,  der  var  Rahbeks  rette  Element  og 
gav  ham  Impulserne  til  hans  sentimentalt-lunefulde  Viser. 
Uden  for  dette  lille  Omraade  var  hans  poetiske  Begavelse  ikke 
synderlig  stor,  om  end  saa  vel  største  Delen  af  hans  øvrige 
lyriske  Digtning  som  hans  prosaiske  Fortællinger  og  Skue- 
spil faldt  i  høj  Grad  i  Tidens  Smag.  Det  var  fortrinsvis  det 
i  Tyskland  saa  yndede  larmoyante  Skuespil  og  den  med  dette 
beslægtede  sentimentale  Romandigtning,  der  var  hans  Mønstre, 
og  med  ganske  enkelte  Undtagelser,  navnlig  nogle  af  For- 
tællingerne i  hans  ,.Prosaiske  Forsøg"  *)  (f.  Ex.  Wahlheim) 
har  hans  poetiske  Produktion  nu  kun  ringe  Interesse.  Da 
der  ved  vort  Aarhundredets  Begyndelse  vaagnede  et  nyt, 
frisk  Liv  i  vor  poetiske  Literatur,  tabte  den  .Sympathi,  hvor- 
med det  store  Publikum  hidtil  havde  fulgt  hans  Digtning, 
sig  efterhaanden.  Han  manglede  ikke  Sans  for  det  nyes  Be- 
rettigelse og  sluttede  sig  kun  undtagelsesvis  til  Oppositionen 
imod  det,  men  han  formaaede  ikke  at  hæve  sig  op  over 
det  tilvante  Syn  paa  Livet  og  Kunsten  og  selv  tage  Del  i 
den  højere  Flugt,  og  da  han  døde  (1830),  var  den  nye  Tids 
Udvikling  skredet  ham  langt  forbi,  og  den  store  Indflydelse, 
han  en  Gang  havde  haft  som  folkelig  Skribent,  som  Smags- 
dommer og  Digter  var  sunken  sammen  til  intet. 

Et  Omraade  er  der  imidlertid,  hvor  Rahbek  indlagde  sig 
Fortjenester  af  blivende  A'ærd,  det  er  det  literærhistoriske, 
paa  hvilket  han  ogsaa  udfoldede  en  umaadelig  rig  Produk- 
tion.    Hans  Arbejder   af  denne  Art  —  Udgaver  af  samtidige 


*)  I— VIII,  1785— 1806. 

Og  ældre  Digteres  \''ærker,  kritiske  og  historiske  Under- 
gelser  o.  s.  v.  —  ere  ganske  vist  nu  for  største  Delen  afløste 
af  andre,  der  bedre  fyldestgjøre  Kravet  paa  Kritik  og  Grun- 
dighed, men  Arbejder  som  —  for  blot  at  nævne  nogle  af  dem 
~  hans  Værk  om  „Ludvig  Holberg  som  Lystspildigter"  *), 
den  Udgave  af  vore  Folkeviser,  han  gav  sammen  med  Abra- 
hamson  og  Nyerup**),  og  de  Bidrag  til  den  danske  Digte- 
kunsts Historie,  han  udgav  sammen  med  Nyerup  ***),  tilfreds- 
stillede ikke  blot  Samtiden,  men  blev  til  Trods  for  de  meget  be- 
tydelige Mangler,  de  unægtelig  alle  lide  af,  virkelig  af  Betydning 
som  Grundlag  for  Studiet  af  vor  ældre  Literaturs  Historie  og  inde- 
holde en  Mangfoldighed  af  Oplysninger  og  Vink,  som  give  dem 
betydeligt  Værd,  om  de  end  maa  bruges  med  stor  Varsomhed, 
Endnu  skal  nævnes,  at  han  oversatte  en  meget  stor  Mængde 
baade  dramatiske  og  andre  Arbejder  fra  Tysk,  Fransk,  Svensk 
og  andre  Sprog,  samt  at  han  meddelte  sine  „Erindringer"  i 
et  fem  Bind  stærkt  Værk  (1824 — 29),  som  væsentlig  kun  naar 
til  1 80 1,  men  altsaa  dog  omfatter  netop  den  Tid,  da  Rahbek 
spillede  en  fremragende  Rolle  i  Literaturen,  og,  rigtig  nok  i 
en  umaadelig  bred  og  snakkesalig  Form,  indeholder  en  Mængde 
interessante  Bidrag  til  Ideernes  og  Literaturens  Historie  i 
Slutningen  af  forrige  Aarhundrede. 

Som  Menneske  var  Rahbek  overordentlig  afholdt;  hans 
literære  Virksomhed  bragte  ham  i  Forhold  til  en  Mangfoldighed 
af  de  forskjelligste  Personligheder;  i  endnu  højere  Grad  gjaldt 
dette  om  det  for  Datiden  karakteristiske  Klubliv,  som  han 
tog  Del  i  med  Liv  og  Sjæl,  og  hans  velvillige  Sind  i  For- 
bindelse med  hans  Aandslivlighed  og  Belæsthed  gjorde,  at 
alle  gjærne  omgikkes  ham.     Han  øvede  i  Virkeligheden  i  en 


*)I-III,  1815-17- 
**)l— V,  1812— 14. 

*♦*)  Bidrag  til  den  danske  Digtekunsts  Historie,  I— IV,   iSoo— iSoS;  Udsigt  over 
den  danske  Digtekunst  under  Frederik  den  femte,    1819;    Bidrag  til  en  Ud- 
sigt over  dansk  Digtekunst  under  Christian  den  syvende,   1828, 
II,  3 

Række  af  Aar,  selv  efter  at  Tiden  væsentlig  var  løbet  ham 
forbi,  ikke  blot  igjennem  sine  Skrifter,  men  ogsaa  ved  sin 
personlige  Omgang  en  betydelig  Indflydelse  paa  den  yngre 
Slægt,  og  hans  Hus ,  „Bakkehuset-' ,  er  med  Rette  blevet 
navnkundigt  som  Samlingsstedet  for  en  stor  Del  af  de  ]Mænd, 
der  i  Begyndelsen  af  vort  Aarhundrede  i  saa  mange  Ret- 
ninger skulde  føre  det  danske  Aandsliv  ind  paa  nye  Baner 
og  paatrykke  det  hele  et  nyt  Præg.  Næsten  alle,  der  havde 
eller  skulde  faa  udmærket  Betydning  i  Aandens  Rige,  droges 
uvilkaarlig  ind  i  denne  Kreds  og  modtog  mangfoldige  Im- 
pulser derfra.  Sjælen  i  det  var  hans  Hustru  Kamma 
(o:  Karen  Margrethe),  som  han  ægtede  1798,  Denne  be- 
gavede Kvinde,  som  fængslede  alle,  der  kom  i  hendes 
Nærhed,  ved  sin  Elskværdighed,  sit  Lune  og  sin  Genialitet, 
kan  ikke  forbigaas  i  en  Udsigt  over  den  danske  Literaturs 
Historie,  thi  optraadte  hun  end  ikke  selv  i  Literaturen,  har 
hun  dog-  middelbart  haft  en  ikke  ringe  Indflydelse  paa  den, 
idet  saa  mange  af  den  nye  Tids  Bærere  skyldte  hende  en 
væsentlig  Del  af  deres  Udvikling.*) 

I  Forbindelse  med  Rahbek  ligger  det  nær  at  omtale 
Nyerup  og  Abrahamson,  hans  ^Medarbejdere  ved  et  af  hans 
for  sin  Tid  vigtigste  Arbejder,  Udgaven  af  de  danske  Viser 
fra  ^Middelalderen ,  to  Mænd,  hvis  Virksomhed  i  Hovedsagen 
bevæger  sig  paa  et  af  de  Omraader,  hvor  han  selv  indlagde 
sig  varigst  Fortjeneste.  Rasmus  Nyerup  (1759  — 1829) 
var  Søn  af  en  fattig  Bonde  paa  Fyen,  men  naaede,  begavet 
og  lærelysten,  som  han  var,  til  Trods  for  de  trange  Kaar  at 
kæmpe  sig  frem  til  at  blive  Student.  Da  han  var  kommen 
til  Kjøbenhavn,  fattede  Suhm  Interesse  for  ham,  og  allerede 
1778  blev  han  ansat  ved  det  kongelige  Bibliothek.  1803  blev 
han,   som   i    1796  var- bleven  Professor  ved  Universitetet  i  sit 


*)  P.    Chr.    Zahle:    Rahbek    og    hans    Samtid,     i86o.     Fr.    Barfod:    Knud 
Lyne  Rahbek,   1860.     J.  M.  Thiele:    Erindringer  fra  Bakkehuset,   1869. 

Hoved-  og  Yndlingsfag ,  Literaturhistorien ,  Universitetsbiblio- 
thekar,  en  Stilling,  han  blev  i  til  sin  Død,  og  som  han  ogsaa 
ved  sine  mangesidige  Interesser  og  sin  tidlig  erhvervede  store 
Bogkundskab  udmærket  egnede  sig  til.  Han  benyttede  den 
Adgang,  han  herved  fik  til  Kilderne,  til  et  omfattende  Stu- 
dium navnlig  af  Fædrelandets  Historie  og  Literaturhistorie, 
der  satte  Frugt  i  en  stor  IMængde  for  deres  Tid  særdeles 
værdifulde  Skrifter,  om  det  end  for  det  meste  skorter  dem 
ligesom  Rahbeks  Arbejder  i  samme  Retning  paa  fuld  Nøjagtig- 
hed i  det  enkelte.  Vi  have  allerede  omtalt  hans  i  Forening 
med  Rahbek  udgivne  Bidrag  til  den  danske  Literaturs  Hi- 
storie samt  Udgaven  af  Kæmpeviserne  og  skulle  endnu  af 
hans  mangfoldige  Arbejder  i  denne  Retning  fremhæve  hans 
„Almindelig  Morskabslæsning  i  Danmark  og  Norge  gjennem 
Aarhundreder"  (1816),  en  udførlig  og  indholdsrig  Redegjørelse 
for  de  gamle  Folkebøger  o.  1.,  hans  i  Forening  med  Nor- 
manden I.  E.  Kraft  udgivne  ,. Dansk-norsk  Literaturlexikon" 
(i 8 18 — iq),  hans  Udvalg  af  Peder  Syvs  og  hans  Udgave  af 
Peder  Laales  Ordsprog.  Af  Arbejder,  der  have  en  mere  historisk 
Karakter,  skal  bl,  a.  nævnes  „Historisk-statistisk  ^Skildring  af 
Tilstanden  i  Danmark  og  Norge  i  ældre  og  nyere  Tider 
(5  Bind,  1803 — 6),  et  overordentlig  omfattende  Værk,  i  hvilket 
adskillige  vigtige  Æmner  (f.  Ex.  Kulturens  almindelige  Hi- 
storie, de  lærde  Skolers  og  Universitetets  Historie  o.  s.  v.) 
for  første  Gang  underkastedes  en  udførlig  Behandling.  Endnu 
maa  nævnes,  at  hans  Navn  er  knyttet  til  en  af  vore  vigtigste 
nationale  Institutioner,  det  oldnordiske  IMuseum,  hvis  egentlige 
Stifter  han  var. 

Det  var  nærmest  levende  Fædrelandskjærlighed  og  der- 
med sammenhængende  Interesse,  for  iModersmaalet  eller 
rettere  for  det  danske  vSprog,  der  udmærkede  Hans 
Werner  Frederik  Abrahamson  (1744 — 18 12),  og  giver 
hans  for  øvrigt  meget  omfattende  og  mangesidige  Produktion 
almindelig  Betydning  og  Adkomst   til  at  omtales    her.      Han 

var  fra  Sønderjylland  og  kunde,  da  han  som  tretten  Aars 
Dreng  kom  til  Kjøbenhavn  for  i  Kadetskolen  at  uddannes 
til  Officer  —  han  døde  som  Kaptajn  — ,  ikke  et  Ord  Dansk, 
Sproget  i  Hæren  var  Tysk,  Undervisningen  i  Skolen  dreves 
paa  Tysk,  og  den  unge  Mand,  der  fandt  det  uanstændigt,  at 
en  Officer  ikke  skulde  tale  sit  Lands  Sprog,  maatte  saa  at 
sige  stjæle  sig  til  at  lære  Dansk.  Hele  sit  Liv  igjennem 
kæmpede  han  ivrig  mod  Tyskeriet  og  for  Udbredelsen  af 
Kjærlighed  til  Fædrelandet  og  dets  Minder  af  forskjellig  Art. 
1772  blev  han  Lærer  i  Dansk  ved  Artilleriskolen,  den  første 
ofi"entlig  ansatte  Lærer  i  Modersmaalet  her  i  Landet.  Som 
Forfatter  indlagde  han  sig  især  Fortjeneste  ved  sine  sproglige, 
kritiske  og  antikvariske  Arbejder,  som,  uden  at  være  frem- 
gaaede  af  særlig  fremragende  Evner,  bidrog  ikke  lidet  til  at 
vække  Sans  og  Interesse  i  de  paagjældende  Retninger,  thi 
med  mangesidig  Kundskab  forbandt  de  i  ualmindehg  høj  Grad 
Præget  af  en  varmt  følende,  ædel  Personlighed. 

De  to  betydeligste  Forfattere  med  overvejende  politisk 
Tendens,  Tiden  frembragte,  var  P.  A.  Heiberg  og  M.  K.  Bruun, 
der  begge  med  betydeligt  Talent  og  stor  Skarphed  optraadte 
som  Forkæmpere  for  de  i  Frankrig  udviklede  revolutionære 
Ideer  og  for  Hævdelsen  af  det  nationale  imod  Tyskeriet. 

Peter  Andreas  Heiberg  (1758 — 1841)  vandt  allerede 
strax  efter,  at  han  havde  tilendebragt  sine  akademiske  Studier, 
under  et  treaarigt  Ophold  hos  sin  Slægt  i  Bergen  —  han  var 
født  i  Danmark,  men  af  norske  Forældre  —  et  vist  Navn  som 
Digter,  navnlig  som  Forfatter  af  kvikke  Lejlighedssange ,  og 
da  han  var  vendt  tilbage  til  Kjøbenhavn,  hvor  han  blev  an- 
sat som  Translatør,  udfoldede  han  en  meget  betydelig  Pro- 
duktion, der,  polemisk  og  bidende  satirisk,  som  den  var,  snart 
skaffede  ham  fuldt  op  baade  af  Venner  og  Fjender,  og  det 
varede  ikke  længe,  før  han  havde  rejst  den  vildeste  Strid. 
Størst  literært  Værd  har  hans  Synge-  og  Lystspil,  af  hvilke 
der  haves  en  stor  Mængde    („Virtuosen", „De   Vonner    og    de 

Vanner",  „De  syv  Tanter-'  o.  m.  a.)*l.  De  udmærke  sig 
ved  skarp  Vittighed  og  have  som  oftest  i  det  enkelte  mange 
morsomme  vScener  og  ypperlige  Karaktertræk  til  Skildring  af 
Datidens  Brost  og  Latterligheder,  men  ere  dog  langt  fra 
at  naa  hans  Forbillede  Holbergs  Lune  og  komiske  Kraft. 
De  gjorde  en  umaadelig  Lykke ,  hvilket  imidlertid  ingen- 
lunde udelukkende  beroede  paa  deres  literære  Værd,  men  for 
en  meget  væsentlig  Del  skyldtes  de  bidende  Udfald  til  alle 
Sider,  mange  af  dem  vrimlede  af.  Omtrent  samtidig  med, 
at  Heiberg  begyndte  sin  Komedieskrivning,  udgav  han  (1787) 
„Rigsdalersedlens  Hændelser",  en  romanagtig  vSatire.  der 
giver  ham  rig  Lejlighed  til  at  lade  sit  kaustiske  Vid  gaa 
ud  over  en  jMangfoldighed  af  Personer  og  Forhold.  Endnu 
mere  Opsigt  gjorde  hans  hvasse  politiske  Viser,  i  hvilke 
han  ofte  i  en  meget  heldig  pointeret  Form  sagde  Re- 
geringen og  de  ledende  Kredse  drøje  Sandheder**).  Denne 
voldsomme  Opposition  imod  det  bestaaende  og  Agitation 
for  hans  revolutionære  Yndlingsideer  paadrog  ham  selv- 
følgelig den  ene  Pressesag  efter  den  anden,  som  sæd- 
vanlig førte  til ,  at  han  maatte  betale  store  Mulkter,  men  og- 
saa  indbragte  ham  en  betydelig  Sympathi  hos  en  stor  Del 
af  Publikum.  I  Kvartalsskriftet  ,,For  Sandhed",  der  udgaves 
af  et  Selskab,  han  var  Medstifter  af,  offentliggjorde  han  sine  to 
opsigtvækkende  Arbejder,  ..Politisk  Dispatsch"  og  „Sprog- 
granskning"  ,  der  omsider  fældede  ham.  Det  første  hævdede 
navnlig  det  konstitutionelle  Princip  i  Statsstyreisen,  i  det  sidste 
overgik  han  alt,  hvad  han  før  havde  præsteret  i  Retning  af 
personlig  Satire.  Bl.  a.  og  især  var  denne  rettet  imod  Gene- 
ralprokurøren  Kristian  Colbjørnsen,  som  han  nærede  et  bræn- 
dende Had  til  og  angreb  paa  den  ærerørigste  Maade.  Følgen 
blev  en  Retssag,  under  hvilken  der  tillige  blev  gjort  Ansvar 
gjældende    imod     ham    for    adskillige    Udtalelser    i    tidligere 


*)  Samlede  Skuespil,  udgivne  af  Rahbek  I — IV,   1806 — 19. 
**)  Fr.  Bajer:    Nordens  politiske  Digtning   1789 — 1804,   1878 

Skrifter.  Han  udgav  Sagens  Akter  som  ..Læsning  for  Publi- 
kum" ,  der  ved  sit  bidende  Vid  vandt  en  enestaaende  Ud- 
bredelse og  til  Trods  for,  at  Colbjørnsen  var  en  højt  agtet 
]\Iand,  hvis  Fortjenester  navnlig  af  Bondestandens  Emancipa- 
tion almindelig  paaskjønnedes,  i  høj  Grad  vakte  Almenhedens 
Deltagelse  for  den  modige  Pamfletist,  hvis  hele  literære 
Færd  med  al  sin  lidenskabelige  Ensidighed  umiskjendeHg 
bares  af  virkelig  glødende  Iver  for  at  fremme,  hvad  han  holdt 
for  Sandhed  og  Ret,  og  af  et  Had  til  ]\Iisbrug  og  Under- 
trykkelse, der  ikke  kjendte  til  Persons  Anseelse.  Dommen, 
der  faldt  Juleaften  1799,  gik  imidlertid  Heiberg  imod;  han 
blev  i  Henhold  til  den  nylig  udkomne  skærpede  Trykkefri- 
hedsforordning  (af  27de  September  1799)  dømt  til  Landsfor- 
visning, Forbitrelsen  var,  da  han  rejste  fra  Kjøbenhavn, 
stegen  til  en  betydelig  Højde  og  gav  sig  Luft  i  Gadeopløb 
og  Demonstrationer  af  et  ret  anseligt  Omfang  (Colbjørnsen 
fik  blandt  andet  sine  Vinduer  slaaet  ind).  Heiberg  drog  til 
Paris,  hvor  hans  Sprogkundskab  skaffede  ham  en  Ansættelse 
i  det  franske  Udenrigsministerium,  som  han  først  opgav  181 7. 
Han  blev  i  Frankrig  til  sin  Død  1841.  De  enkelte  Skrifter, 
han  udgav,  efter  at  han  havde  forladt  Danmark,  have  ikke 
synderlig  Betydning*). 

Malte  Konrad  Bruun  (1775— 1826)  stod  ikke  tilbage 
for  Heiberg  i  Henseende  til  Begejstring  for  de  radikale 
Ideer,  og  i  hensynsløst  Had  til  det  bestaaende,  som  han  rettede 
de  voldsomste  Angreb  imod  saa  vel  paa  det  religiøse  som 
paa  det  politiske  Omraade,  var  han  snarere  hans  Over-  end 
hans  Undermand,  men  han  savnede  sin  i  Virkeligheden  vist 
nok  ikke  saa  lidt  betydeligere  Meningsfælles  Ro  og  Koldblo- 
dighed, hvilket  vel  nærmest  laa  i,  at  han  ikke  havde  hans 
Mod  til  at  tage  Kampen  op,  naar  Faren  virkelig  var  der, 
skjønt  hans  Lidenskabelighed   gjorde  ham  det  til  en  Umulig- 


^)  Chr.  Thaarup:    P.  A.  Heiberg.     Historisk  Tidsskrift  3dje  Række,  H. 

hed  at  dy  sig  for  at  udæske  den.  Den  første  af  sine  Presse- 
sager  fik  han  allerede  1794  —  altsaa  kun  nitten  Aar  gammel 
— ,  og  fra  nu  af  fulgte  de  Slag  i  Slag.  Det  navnkundigste  af 
hans  hvasse  Flyveskrifter  er  ,. Aristokraternes  Katekismus" 
(1796),  der  især  bidrog  til  at  fælde  ham.  Da  Skriftet,  der 
voldsomt,  men  for  øvrigt  ikke  synderlig  vittigt,  satiriserer 
over  den  bestaaende  Statsform  og  den  kristne  Religion,  var 
udkommet,  og  der  begyndte  at  trække  et  Uvejr  sammen  over 
hans  Hoved,  krøb  han  i  Skjul  og  tog  til  sidst  Flugten  igjen- 
nem  en  Skorsten.  Han  begav  sig  over  til  Sverige  (Hveen), 
og  da  Bernstorff  døde,  medens  han  opholdt  sig  her,  digtede 
han  sin  „Ode  ved  Bernstorffs  Død",  som  tillige  med  Digtet 
,.Slaget  ved  Tripolis"  vidner  om,  at  han  var  i  Besiddelse  af 
poetisk  Begavelse.  Det  nævnte  Digt  formildede  Myndig- 
hederne, Sagen  imod  ham  blev  i  Betragtning  af  hans  Ung- 
dom hævet,  og  han  fik  Fov  til  at  vende  tilbage.  Han 
vedblev  imidlertid  fremdeles  at  udgive  den  ene  æggende 
Pjece  efter  den  anden.  Han  blev  atter  sat  under  Tiltale,  og 
Sagen  angaaende  „Aristokraternes  Katekismus-  blev  taget 
op  igjen.  Han  flygtede  igjen  til  Sverige,  og  herfra  udgav 
han  sit  sidste  Flyveskrift:  „Bevis,  at  en  monarkisk  Regering 
ikke  er  forbunden  at  bortgive  Embeder  efter  de  søgendes 
Duelighed"  (1798).  Aartt  efter,  at  Heiberg  var  bleven  lands- 
forvist, blev  Bruun  idømt  den  samme  Straf  (den  igde  Decbr. 
1800).  Han  havde  da  allerede  begivet  sig  til  Paris,  hvor  han 
med  stor  Iver  kastede  sig  over  Geografien  og  vandt  et  Navn 
som  Evropas  første  Geograf.  I  Modsætning  til  Heiberg,  der  be- 
standig, efter  at  han  havde  forladt  Fædrelandet,  var  opfyldt 
af  Bitterhed  imod  det,  længtes  Bruun  stadig  tilbage  dertil. 
Han  opnaaede  omsider  1826  at  faa  sin  Landsforvisningsdom 
hævet,  men  døde  samme  Aar  i  Paris*). 


*)  F.  Birkedal  Barfod:    Malte  Konrad  Bruun,   1871. 

Inden  vi  gaa  over  til  at  omtale  Oplysningstidens  Digtere, 
turde  det  være  paa  sin  Plads  kortelig  at  gjøre  Rede  for  ]\Io- 
dersmaalets  Stilling.  I  det  hele  taget  kan  man  ikke  sige,  at 
det  blev  holdt  synderlig  højt  i  Ære,  og  navnlig  led  det  ikke 
lidet  under  den  Plads,  der  indrømmedes  det  tyske  Sprog, 
indtil  man  endelig  i  Slutningen  af  Perioden  fik  Øjnene  op  for 
det  uværdige  og  farlige  i  dette  Forhold.  Ikke  desto  mindre 
var  der  dog  hele  Tidsrummet  igjennem  Mænd,  som  med  fuld 
Bevidsthed  om  deres  Opgaves  Betydning  fortsatte  det  allerede 
i  Holbergs  Tidsalder  begyndte  Arbejde  saa  vel  i  Retning  af 
at  rense  Modersmaalet  for  de  mange  fremmede  Ord,  det  var 
opfyldt  med,  og  udvikle  dets  Evne  til  med  de  ^Midler,  der  laa 
inden  for  dets  eget  Omraade  at  udtrykke  de  mange  nye  Tan- 
ker og  Ideer,  der  strømmede  ind  i  Literaturen,  som  i  Ret- 
ning af  at  udrede  dets  Love,  I  først  nævnte  Henseende  for- 
tjener navnlig  Soranerne  at  nævnes,  særlig  Jens  Schelderup 
Sneedorf,  som  bidrog  væsentlig  til  at  skaffe  de  mange  franske 
Ord  ud  af  Sproget,  men  unægtelig  til  Gjengjæld  formede  det 
m^ed  den  franske  Stil  som  ^Mønster,  hvilket  selvfølgelig  ogsaa 
var  en  Afvej ,  man  maatte  bort  fra.  Hele  Perioden  igjennem 
vedblev  imidlertid  den  farlige  Forøgelse  af  Ordforraadet  ved 
Optagelse  af  tyske  Ord  i  en  mer  eller  mindre  fordansket 
Form;  der  hævede  sig  vel  enkelte  advarende  Røster  derimod, 
men  man  saa'  ikke  Faren,  og  der  manglede  ogsaa  Forudsæt- 
ninger til,  at  man  skulde  kunne  udvikle  og  benytte  Sprogets 
egne  ^Midler  i  et  Omfang,  der  svarede  til  det  stigende  Behov 
af  nye  Ord.  Først  et  dj^bere  og  almindeligere  Kjendskab  til 
Oldsproget  og  Modersmaalets  Udvikling  deraf  i  Forbindelse 
med  en  af  dette  Kjendskab  befrugtet  betydningsfuldere  og 
mere  omfattende,  virkelig  folkelig  Literatur.  kunde  i  denne 
Henseende  føre  Udviklingen  ind  i  et  i  Sandhed  nationalt 
Spor,  Af  theoretiske  Sprogmænd  maa  fremhæves  den  klas- 
siske (særlig  latinske)  Filolog  Jakob  Baden  (1735  — 1804), 
hvis  Oversættelser  af  latinske  Forfattere    rigtig    nok    hverken 

vidne  om  sproglig  Smag  eller  Evne  til  praktisk  at  behandle 
Modersmaalet;  han  fik  imidlertid  en  ikke  ganske  ringe  Ind- 
flydelse paa  dets  Udvikling  ved  sine  Forelæsninger  over  det 
danske  Sprog,  de  første,  der  holdtes  ved  vort  Universitet ;  de 
vakte,  skjonsomt  afpassede,  som  de  var,  efter  Tidens  og  Til- 
horernes Tarv,  en  betydelig  Interesse,  baade  i  det  mundtlige 
Foredrag  og  da  de  udkom  (1785),  og-  et  Udtog  af  dem,  som 
han  udgav  til  Skolebrug,  gav  Stødet  til,  at  Modersmaalet  be- 
gyndte at  blive  gjort  til  Gjenstand  for  Undervisning  i  Sko- 
lerne, hvor  det  hidtil  havde  været  fuldstændig  forsømt.  Be- 
tegnende for  hele  Tilstanden  er,  at  ogsaa  han  med  Hensyn 
til  Sprogrensningen  kommer  til  det  Resultat,  at  medens  det 
vel  er  prisværdigt  at  fjærne  de  franske  Ord  og  erstatte  dem 
med  nye,  behøver  man  ikke  udelukkende  at  udvikle  disse  af 
vort  eget  Sprogs  Forraad,  men  kan  godt  „betjene  sig  af  det 
tyske  Sprogs  Rigdom  som  vor  Fædrenearv',  thi  „det  danske 
Sprog  har  saa  stor  en  Overensstemmelse  med  det  tyske,  at 
der  ingen  Tvivl  er  paa,  at  det  jo  enten  er  en  Datter  af  samme, 
eller  og  at  de  begge  have  en  fælles  INIoder''.  Det  fortjener 
imidlertid  at  fremhæves,  at  han  dog  ikke  er  blind  for,  at 
„man  jo  har  paabyrdet  Sproget  en  Mængde  tyske  Ord  og  For- 
mer, som  man  kunde  have  undværet,  naar  man  havde  givet  sig 
Tid  at  danne  dem  af  Sprogets  egen  ]\Ialm  eller  kjendt  vore 
Forfædres  Sprog  til  Gavns".  Benjamin  Georg  Sporon 
(i 74 1 — g6)  behandlede  i  et  dygtigt  og  skarpsindigt  Arbejde 
de  „enstydige  danske  Ords  Bemærkelse",  et  hidtil  ganske 
udyrket  Felt,  og  gav  mange  værdifulde  Bidrag  til  at  slaa 
tvivlsomme  Ords  Betydning  fast  og  saaledes  virkelig  berige 
Ordforraadet. 


Poesien   dyrkedes  i   Oplysningstiden  med  stor  Iver,  men 
de  virkelig  fremragende   Digtere,  denne  Periode  frembragte, 

er  snart  talte,  og  sand  Interesse  og  Sans  for  Digtekunsten 
var  der  ikke  meget  af.  Tidens  almindelige  Opfattelse  af, 
hvad  der  er  det  højeste  her  i  Livet,  var  ikke  skikket  til  at 
skaffe  dem  Lyd,  der  hævdede  Ideer  og  Idealer,  og  den  langt 
overvejende  Del  af,  hvad  der  fremkom  og  gik  under  Navn"  af 
god  Poesi,  lovprist  som  saadan  ikke  blot  af  den  store  Mængde, 
men  ogsaa  af  Datidens  anerkjendte  Smagsdommere,  var  da 
ogsaa  af  den  Beskaffenhed,  at  det  stempler  Tiden  som  i  høj 
Grad  upoetisk.  De  Forsøg,  der  af  Holberg  og  enkelte  andre 
var  bleven  gjorte  paa  at  fremlokke  skjulte  Talenter  ved  at 
udsætte  Præmier  for  Digte,  havde  for  saa  vidt  ikke  frugtet, 
som  Talenterne  udeblev,  men  Poeter  fik  man  i  stedse  stigende 
INIængde,  og  for  at  være  sikker  paa,  at  Poesien  ikke  kom 
paa  Afveje,  men  blev  i  de  Spor,  Tiden  ansaa  for  de  rette, 
stiftede  man  (1759)  ,.Selskabet  til  de  skjønne  og  nyttige  Vi- 
denskabers Forfremmelse" ,  hvortil  Tyge  Rothe  havde  givet 
Ideen,  og  blandt  hvis  Stiftere  bl.  a.  Sneedorf  var.  Selskabet 
udsatte  Prisbelønninger  for  de  „bedste  poetiske  og  prosaiske 
Udarbejdelser  over  opgivne  JNIaterier",  og  de  prisbelønnede 
og  andre  Arbejder  trj^ktes  saa  i  Selskabets  Skrifter*).  Det 
vilde  være  ubilligt  at  nægte  dette  Selskab  al  Bet3^dning  for 
vor  Literatur,  for  saa  vidt  som  enkelte  af  Periodens  virkelige 
Digtere  fik  Impulser  derfra  til  værdifulde  Arbejder,  men  i 
det  store  Hele  løste  det  den  Opgave,  det  havde  stillet  sig. 
at  vejlede  de  unge  Digtere  og  bestemme  Smagen ,  paa  en 
alt  andet  end  anerkjendelsesværdig  ]\Iaade.  Det  var  for 
øvrigt ,  selv  bortset  fra  Tidens  almindelige  Mangel  paa  Sans 
for  Poesi,  intet  Under,  thi  paa  ganske  enkelte  Undtagelser 
nær  bestod  Selskabet  af  Folk,  der  efter  deres  Stilling  og 
Dannelse  var  saa  langt  borte  fra  ideelle  Interesser  som  mu- 
ligt, hæderlige  Forretningsmænd  o.  dsl. ,  der  fulgte  den  her- 
skende, fra  Udlandet  indtrængte  Modestrømning,  at  sysle  med 


*)  Forsøg  i  de  skjønne  og  nyttige  Videnskaber  I — VII,   1761 — 83. 

Skjonliteratur,  om  end  ikke  produktivt  saa  i  ^dt  Fald  kritisk, 
uden  at  have  den  ringeste  Forstand  paa,  hvad  det  paa  dette 
Omraade  kommer  an  paa.  Fik  man  blot  ,.nette  Tanker,  for- 
standig udtrykte  i  et  godt  og  behageligt  Versemaal-' ,  var 
man  fornøjet.  Naar  der  overhovedet  fremstod  Digtere,  der 
ydede  mere,  tilkommer  der  ikke  det  ,.smagende"  Selskab, 
som  man  spotvis  kaldte  det,  nogen  Ære  derfor;  det  stod  i 
ingen  Henseende  over  sin  Tid  med  dens  fade  og  flade 
Livssyn ,  der  var  alt  andet  end  gunstigt  for  Poesi  og  Kunst, 
som  man  kun  tillagde  nogen  Betydning,  for  saa  vidt  de  op- 
gav deres  egentlig  Livsprincip,  underordnede  sig  Tidens 
Tendenser  og  traadte  i  det  nyttiges  Tjeneste,  eller  betragtede 
som  en  Luxus,  som  det  hørte  sig  til  at  have,  men  som  i  og 
for  sig  uden  Skade  kunde  undværes.  Til  Trods  for  disse 
Qvermaade  uheldige  F'orhold  blev  Oplysningstiden  imidlertid 
af  gjennemgribende  Betydning  for  den  danske  Digtekunsts 
Udvikling.  Denne  kom  under  stærk  Paavirkning  af  Strøm- 
ninger fra  forskjellige  Sider  i  den  store  evropæiske  Titeratur, 
som  paa  et  enkelt  Omraade  —  Komedien  —  havde  virket 
saa  overordentlig  befrugtende  paa  den  og  nu  ogsaa  naaede 
ind  paa  andre  Felter.  Uden  at  ret  mange  anede,  hvad  der 
egentlig  g^ik  for  sig ,  udviklede  der  sig  enkelte  Digtere ,  som 
bestandig  ville  regnes  blandt  vor  Literaturs  Heroer,  og  Jord- 
bunden berededes  for  den  frodige  Væxt,  der  skulde  sætte 
Blomster  og  Flugter  i  overstrømmende  Fylde  i  dette  Aar- 
hundrede. 

En  meget  betydelig  Indflydelse  paa  Datidens  poetiske 
Literatur  fik  den  berømte  tyske  Digter  Klopstock  (1724 — 
1 803).  Han  blev  indkaldt  til  Danmark  af  Frederik  den  femte  efter 
Tilskyndelse  af  Bernstorff.  I  en  Snes  Aar,  indtil  denne  hans  Vel- 
ynder maatte  vige  Pladsen  for  Struensee  (1770),  opholdt  Klop- 
stock, som,  allerede  da  han  kom  her  til,  havde  vundet  et  berømt 
Navn  i  Tyskland  ved  de  første  Sange  af  sit  store  religiøse  Epos 

..Messias",  sig  i  Kjøbenhavn,  hvor  han  nød  en  umaadelig  An- 
seelse ved  Hoffet  og  i  alle  de  Kredse,  der  gav  Tonen  an  i 
Literaturen,  og  fremkaldte  et  meget  betydeligt  Røre,  idet 
Klopstockianere  og  Antiklopstockianere  stod  skarpt  overfor 
hverandre,  ivrig  kæmpende  om  Berettigelsen  navnlig  af  de 
nye  formelle  Principer,  han  gjorde  gjældende,  og  som  nærmest 
kan  betegnes  som  en  nøje  Tilslutning  til  de  antike,  rimfrie 
Versemaal.  Klopstock  var  en  virkelig  betydelig  Digter,  der 
har  stor  Fortjeneste  af  sit  Lands  Literatur  ved  den  kraftige 
Opposition  ,  han  rejste  imod  den  aandløse  Efterligning  af  det 
franske ,  der  var  bleven  almindelig  i  den  tyske  Poesi.  Saa 
vel  hans  religiøse  Digtning  ,.Messias"'  som  hans  Dramaer,  de 
saakaldte  „Bardieter",  hvortil  vStoffet  var  taget  fra  Tysklands 
Oldtid,  og  hans  højt  flyvende  Oder  vidne  om  en  baade  origi- 
nal og  storslaaet  Digternatur,  og  den  Styrke,  hvormed  han 
hævdede  det  religiøse  saa  vel  som  det  nationale  Element  i 
^ledsætning  til  Tidens  fade  Fritænkeri  og  Kosmopolitisme, 
fortjener  al  Anerkj endelse.  Men  paa  den  anden  Side  er  han 
for  det  meste  saa  overspændt  for  ikke  at  sige  forskruet  i  sin 
tunge  Odeflugt ,  og  hans  Digtning  er  saa  blottet  for  sanselig 
Anskuelighed,  at  den  store  Indflydelse,  han  til  en  Tid  fik  paa 
den  danske  Literatur,  blev  og  maatte  blive  alt  andet  end 
heldig.  Hans  urimede  Oder  affødte  her  som  i  Tyskland  en 
?klængde  talentløse  Efterligninger,  der  overbød  hverandre  i 
Svulst  og  Affektation,  og  selv  en  saadan  Digteraand  som 
Johannes  Ewald  gik  ikke  helt  fri  for  at  tage  Skade  paa  sin 
Produktion  af  den  Beundring,  han  nærede  for  den  fejrede 
fremmede,  som  en  Tidlang  syntes  at  skulle  blive  Fører  for 
den  danske  Poesis  Udvikling  og  bl.  a.  var  med  til  at  stifte 
det  ovenfor  omtalte  Selskab  for  de  skjønne  og  nyttige  Viden- 
skabers Forfremmelse.  Efter  Bernstorffs  Fald  bosatte  Klop- 
stock sig  i  Hamburg,  hvor  han  boede  til  sin  Død,  til  det 
sidste  nydende  en  aarlig  Understøttelse  af  den  danske  Re- 
gering.    Blandt   de    mange   Tilhængere    og   mer   eller  mindre 

umiddelbare  Efterlignere  af  den  Klopstockske  Odedigtning 
er  der  kun  Grund  til  at  fremhæve  en  enkelt,  nemlig  Nor- 
manden Peder  Kristoffer  Stenersen  (1723—76),  hvis 
,.koriambiske  Ode  til  min  Søsters  Bryllup"  (1754)  til  Trods 
for  den  stive  Fastholden  af  de  fremmede  Former  vidner  om 
et  virkeligt  Digtertalent,  der  imidlertid  kommer  betydelig 
klarere  frem  i  det  smukke  naturbeskrivende  Digt  ,.  Junkers- 
kilden",  der  er  adskilligt  senere  (i  769)  og  holdt  i  en  helt  anden, 
om  Paavirkning  fra  den  engelske  Literatur  vidnende  Stil. 

Den  i  Stenersens  nys  omtalte  Digt  fremtrædende  Paa- 
virkning fra  de  engelske  Digtere  Young,  Pope  o.  a.,  hos  hvem 
det  naturbeskrivende  Element  indtager  en  fremragende  Plads, 
viser  sig  især  hos  Normanden  Kristian  Braunmann 
Tullin  (1728—65),  den  eneste  betydehgere  Digter,  Perioden 
har  at  opvise  før  Ewald.  Han  grundlagde  sin  Berømmelse 
ved  Lejlighedsdigtet  jMajdagen  (1758),  hvis  mest  karak- 
teristiske Moment  er  den  friske,  livfulde  Skildring  af  Land- 
livets Skjønhed  i  Modsætning  til  det  stive  Byliv,  et  For- 
trin, som  Samtiden  i  det  hele  imidlertid  næppe  havde 
synderligt  BUk  for,  medens  det,  der  tiltalte  den,  nærmest 
var  de  subtile  Reflexioner  og  søgte  Ordspil,  som  der  ingen 
Mangel  er  paa  i  Digtet.  Hvad  enten  det  nu  skyldes  Digtets 
gode  Egenskaber  eller  de  mindre  heldige  Sider,  der  gjør  det 
tungt  og  trættende  for  os,  det  slog  stærkt  an,  og  det  Finger- 
peg, det  gav  i  Retning  af  noget  n}^!  og  ægte,  som  før  kun 
havde  været  fremme  hos  en  enkelt  Digter,  Ambrosius  Stub, 
hvor  det  var  blevet  fuldstændig  overset,  fordi  det  stod  alene 
og  manglede  den  fornødne  Tilknytning  til  Tidens  Smag,  blev 
ikke  upaaagtet,  men  fik  en  ikke  ringe  Betydning  for  en  Side 
af  Literaturens  senere  Udvikling.  Skjønt  Tullin  var  optagen 
af  praktisk  Virksomhed  —  han  var  Ejer  af  en  Spiger-, 
Stivelse-  og  Pudderfabrik,  blev  Aaret  efter,  at  han  havde  ud- 
givet „Majdagen",  Toldinspektør,  1760  Viceraadmand,  senere 
Raadmand,  Justermester  og  til  sidst  Tolddirektør  i  Kristiania 

—  ,  kunde  han  ikke  opgive  Poesien  eller  indskrænke  sig  til 
at  fyldestgjøre  de  Krav,  hans  Bysbørn  i  stort  Omfang  stillede 
til  ham  som  Lejlighedsdigter,  Selskabet  for  de  skjønne 
og  nyttige  Videnskaber  udsatte  1759  en  poetisk  Prisopgave 
„om  Søfartens  Oprindelse  og  Virkninger",  og  Tullin  besvarede 
den.  Hans  Digt  søger  virkelig  saa  vidt  muligt  at  afvinde  det 
gyselige  Æmne  en  poetisk  Interesse  ved  ganske  vist  noget 
søgt  at  betragte  Sagen  fra  den  Side,  at  INIennesket,  som  af 
Xaturen  er  knyttet  til  Landjorden ,  har  begaaet  et  Brud  paa 
dens  Love  ved  af  sin  Gjerrighed  at  lade  sig  forlede  til  og- 
saa  at  vove  sig  ud  paa  Havet  og  derfor  med  Føje  har  paa- 
draget  sig  alle  de  Ulykker,  der  flyde  deraf,  en  Tankegang, 
der  i  det  hele  er  gjennemført  med  en  vis  Kraft  og  giver 
Digteren  Lejlighed  til  at  udkaste  en  Række  Billeder,  som 
ved  vSiden  af  en  Del  Smagløsheder  i  Udtrykket,  der  dog 
nærmest  maa  skrives  paa  Tidens  Reg'ning,  indeholde  adskil- 
lige smukke  Enkeltheder.  Han  vandt  Prisen,  skjønt  .Selskabet 
fandt ,  at  Digteren  vel  meget  havde  ladet  sig  lede  af  sin 
„Gejst",  idet  hans  „Afhandling"  lod  en  Del  tilbage  at  ønske  i 
Retning  af  Fuldstændighed,  for  saa  vidt  som  der  ikke  var 
gjort  tilbørlig  Rede  for  de  Fordele,  Sejladsen  medfører  for 
Menneskeheden.  Tullin  skrev  sig  denne  Kritik  bag  Øret,  og 
da  Selskabet  udsatte  sin  næste  Opgave  „om  Skabningens 
Ypperlighed  i  Henseende  til  de  skabte  Tings  Orden  og 
Sammenhæng",  tik  det  en  Besvarelse,  som,  skjønt  man  fandt, 
at  „Gejsten"  ogsaa  her  havde  ledet  ham  vild,  dog  var  nær- 
mere ved,  hvad  man  vilde  have,  idet  man  her  fandt  baade 
et  omhyggeligt,  forstandsmæssigt  Anlæg  og  en  svulmende 
Rhetorik;  denne  gjennembrydes  dog  paa  saa  mange  Punkter 
af  en  ret  ejendommelig  Poesi,  at  dette  Digt  som  Helhed  maa 
betegnes  som  det ,  i  hvilket  Digteren  er  naaet  højest.  Disse 
Frembringelser  slog  i  den  Grad  an,  at  Tullin  ved  dem  blev 
en  berømt  Mand,  som  ..enhver  Mand  af  Stand  eller  Lærdom, 
enhver,  der  vilde  anses  for  Skjønner  af  Talenter,  opvartede  i 

hans  Herberg"' ,  da  han  paa  en  Forretningsrejse  besøgte 
Kjøbenhavn.  Han  nød  imidlertid  ikke  ret  længe  sin  Hæder, 
thi  han  døde  allerede  1765,  kun  37  Aar  gammel.  ]\[an  plejer 
at  betegne  Tullin  som  Udgangspunktet  for  den  nyere  danske 
(og  norske)  Lyrik,  og  det  er  for  saa  vidt  med  Føje,  som  han 
virkelig  bragte  et  nyt  Element  ind,  der  virkede  i  høj  Grad 
befrugtende.  Nogen  betydelig  Digter  var  han  imidlertid  ikke, 
i  Grunden  kun  en  Dilettant,  der  ved  flittigt  Studium  havde 
tilegnet  sig  Kjendskab  til  og  Evne  til  at  benytte  det,  der  gav 
den  samtidige  engelske  Literatur  dens  ejendommelige  Præg. 
Hans  Evne  var  ikke  engang  stor  nok  til  strax  at  slaa  igjennem 
med  det  nye ,  han  bragte ,  derom  vidner  Smagsselskabets' 
Kritik,  der  er  fuldstændig  desorienteret,  og  naar  han  strax 
slog  saa  ;:tærkt  an,  som  han  gjorde,  skyldes  det  aabenbart 
mere  det ,  vi  betragte  som  Mangler  ved  hans  Digtning ,  end 
det,  hvori  vi  se  dens  Fortrin  *). 

Omtrent  samtidig  med,  at  Tullin  døde,  fremtraadte  Ewald 
med  sit  første  Arbejde ,  den  allegoriske  Fortælling  „Lykkens 
Tempel",  der  ligeledes  udgaves  af  det  ofte  nævnte  literære 
Selskab.  Johannes  Ewald  blev  født  den  i8de  November 
1 743  i  Kjøbenhavn ,  hvor  Faderen,  en  stræng  Tilhænger 
af  den  pietistiske  Retning,  var  Præst  ved  Vaisenhuset.  Dren- 
gen, somi  var  den  mellemste  af  tre  Brødre,  røbede  tidlig  ikke 
blot  udmærkede  Evner,  men  ogsaa  et  stærkt  Hang  til  Sværmeri 
og  Fantasteri,  og  for  at  modvirke  dette  sendte  Faderen  ham 
umiddelbart  før  sin  Død  til  Slesvig,  hvor  han  fra  sit  ellevte 
til  sit  femtende  Aar  var  i  Huset  hos  Rektoren  ved  Byens 
Skole,  en  pedantisk  gammel  ]\Iand,  ,^ex\piirtis pictus philologtis", 
der  ingenlunde  var  den  Opgave  voxen  at  forstaa  og  vejlede  en  Na- 
tur som  den,  han  her  fik  at  gjøre  med.  Den  livlige  Dreng  blev  her 
holdt  skrapt  til  Arbejde,  men  fik  for  øvrigt  Lov  til  at  skjøtte  sig 


')  TuUins   Skrifter    I — III,     1770 — 73.    —    En    Kristianiapoet    fra    forrige   A ar- 
hundrede,  af  Henrik  Jæger  (Literaturhistoriske  Pennetegninger,    1878;. 


^3  Oplysningens  Tidsalder. 

selv,  naar  han  blot  læste  sine  latinske  og  græske  Gloser; 
han  benyttede  Lejligheden  til  i  Rektorens  Bibliothek  at  nære 
sin  Fantasi  med  Bøger,  der  mere  tiltalte  hans  Smag,  og 
iblandt  hvilke  Robinson  Crusoe  indtog  en  fremragende  Plads. 
Poesien  begyndte  allerede  at  røre  sig  i  ham.  og  den  vordende 
Digter  gav  ved  de  Paafund,  hans  levende  Indbildningskraft  i 
Forening  med  glødende  Begejstring  indgav  ham,  dem,  der 
skulde  føre  Tilsyn  med  ham,  nok  at  bestille.  Ikke  nok  med, 
at  han  snart  omgikkes  med  Planer  om  at  hverve  en  Mængde 
andre  Drenge,  for  sammen  med  dem  at  erobre  Tyrkiet,  snart 
vilde  lære  Abysinisk  for  at  gaa  til  Afrika  som  Alissionær  og 
blive  ]\Iartyr,  men  en  Gang  maatte  han  endogsaa  hentes  til- 
bage, da  han  allerede  var  kommen  nogle  Mil  bort  fra  Hjemmet 
—  paa  Vejen  til  Holland,  hvorfra  han  agtede  sig  videre  ad 
Batavia  til  i  det  Haab,  at  han  maatte  lide  Skibbrud  under 
Vejs  og  blive  kastet  i  Land  paa  en  øde  0,  hvor  han  kunde 
friste  sin  Helt  Robinsons  Skæbne.  Da  Syvaarskrigen  udbrød, 
tænkte  han  ikke  paa  andet  end  paa  at  blive  Soldat  og  gjorde 
et  Forsøg  paa  at  slippe  bort  fra  sin  Formynder,  hvis  Sam- 
taler, der  kun  drejede  sig  om  lærde  JNIaterier,  under  disse  Om- 
stændigheder naturligvis  blev  ham  endnu  uudholdeligere.  Han 
skrev  et  meget  alvorligt  Brev  til  sin  Moder,  hvori  han  med- 
delte hende,  at  han  havde  haft  en  Drøm,  i  hvilken  en  Engel 
havde  aabenbaret  sig  for  ham  med  et  Sværd  i  den  ene  Haand 
og  en  Pen  i  den  anden  og  spurgt,  hvilken  af  Delene  han 
vilde  vælge.  Som  en  lydig  vSøn  havde  han  selvfølgelig  grebet 
efter  Pennen,  men  saa  havde  Englen  sat  et  Ansigt  op,  som 
om  den  vilde  æde  ham,  og  det  var  altsaa  aabenbart  Himlens 
Vilje,  at  han  skulde  se  at  blive  Kadet,  hvilket  han  derfor 
henstillede  til  sin  Moder.  Denne  var  imidlertid  utilgængelig 
for  saadanne  Forestillinger  og  opfordrede  Rektoren  til  at  give 
ham  en  ordentlig  Dragt  Prygl.  Omsider  fik  denne  strænge 
Tid  Ende,  da  Ewald  i  sit  femtende  Aar  blev  Student  og  atter 
kom    til    Kjobenhavn  for   at   studere   ved  Universitetet.     Han 

valgte  Theologien,  men  foreløbig  kom  han  ikke  vidt  i  den, 
thi  der  indtraf  en  Hændelse,  der  blev  af  den  største  Betyd- 
ning for  hele  hans  følgende  Liv.  Hans  Moder  havde  giftet 
sig  igjen,  og  en  Slægtning  af  hans  Stiflfader,  en  ung  smuk 
Pige  ved  Navn  Aren  se  Hulegaard,  vakte  ved  første  Øjekast 
i  det  ganske  unge  Menneskes  Sjæl  en  Kjærlighed,  der  varede 
til  hans  Død.  Han  kunde  ikke  blive  Præst,  før  han  var  fem 
og  tyve  Aar,  og  da  det  var  alt  for  længe  at  vente  paa  at 
komme  til  at  ægte  den  elskede,  besluttede  han  at  give  Theo- 
logien Afsked  og  slaa  ind  paa  en  anden  Vej ,  der  hurtigere 
kunde  føre  ham  til  Maalet.  Den  gamle  Lyst  til  Krigerstanden 
vaagnede  atter,  han  vilde  gaa  i  preussisk  Tjeneste,  udmærke 
sig  og  snart  vende  hjem  for  at  hente  sin  Brud.  Sammen  med 
en  ældre  Broder  flygtede  han  fra  Hjemmet,  men  de  var  ikke 
komne  længere  end  til  Hamburg,  da  Broderen,  som  havde 
givet  Stødet  til.  at  den  æventyrlige  Plan  blev  sat  i  Værk, 
allerede  havde  fortrudt  det  og  vilde,  at  de  skulde  vende  om. 
Det  vilde  Johannes  ikke  høre  noget  om,  han  gik  til  den 
preussiske  Ministerresident  og  tilbød  sig  som  Husar.  Dertil 
var  han  for  lille,  men  han  fik  Løfte  om  at  blive  Kammer- 
husar og  drog  glad  og  lykkelig  ud  i  den  vide  Verden,  opfyldt 
af  Tanken  om  al  den  Hæder  og  Ære,  han  skulde  vinde.  Det 
gik  imidlertid  ikke,  som  han  havde  ventet;  han  blev  ikke 
Kammerhusar,  men  menig  Infanterist,  hvilket  ærgrede  ham 
saa  stærkt,  at  han  løb  over  til  Østerrigerne,  hvor  han  blev 
Tambur  og  senere  Underofficer.  Efter  halvandet  Aars  For- 
løb havde  han  faaet  nok  af  Krigerlivet,  som  ikke  havde  bragt 
ham  andet  end  Farer  og  Strabaser,  der  lagde  Grunden  til 
de  legemlige  Lidelser,  han  skulde  hjemsøges  saa  haardt  med 
i  den  senere  Del  af  sit  Liv.  Han  blev  løskjøbt,  rømte  før  Tiden 
og  kom  tilbage  til  Danmark  1 760.  Han  tog  nu  for  Alvor  fat  paa 
Theologien;  to  Aar  efter  havde  han  theologisk  Embedsexamen 
og  skrev  en  theologisk  Prisafhandling.  Da  giftede  Arense 
sig  med  en  anden,  og  det  gjorde  det  af  med  alle  hans  For- 
.    n.  4 

haabninger  om  timelig  Lykke;  det  theologiske  Studium  blev 
opgivet,  og  det  blev  nu  hans  Plan  „at  slentre  Livet  igjennem, 
som  han  bedst  kunde".  Det  blev  ogsaa  i  mange  Henseender 
en  ulykkelig  og  forfejlet  Tilværelse,  han  kom  til  at  føre,  men 
den  bitre  Hjærtesorg  blev  tillige  Indvielsen  til  hans  rige 
Digterliv. 

I  den  nedslagne  og  resignerede  Sindsstemning,  hvori 
denne  Begivenhed  havde  sat  ham,  skrev  han  „blot  for  Tids- 
fordriv' den  før  nævnte  allegoriske  Digtning  i  Prosa  „Lykkens 
Tempel,  en  Drøm".  Hans  Venner  syntes  godt  om  den  og  fik 
den  indleveret  til  Selskabet  for  de  skjønne  Videnskaber,  som 
efter  nogle  Omarbejdelser  trykte  den  i  sine  vSkrifter  (1764). 
Samme  Aar,  som  dette  hans  Arbejde  offentliggjordes,  udsatte 
Selskabet  en  Pris  for  „en  Ode  over  en  af  de  guddommelige 
Egenskaber",  Ewald  besluttede  at  deltage  i  Kappestriden, 
men  for  ikke  at  gaa  en  af  sine  Venner  i  Vejen,  formede  han 
sin  Digtning  som  et  enakts  Drama,  der  under  Navnet  „Ada- 
miade"  indleveredes  til  Selskabets  Prøvelse.  Man  fandt  ..Spor 
af  poetisk  Geni"  i  det,  men  gav  ham  det  tilbage  med  Op- 
fordring til  at  omarbejde  og  forbedre  det.  Han  erklærede, 
at  „naar  han  ikke  kunde  være  den  første  Digter  i  sit  Fædre- 
land ,  vilde  han  ikke  være  den  anden" ,  og  at  han  vilde  om- 
arbejde det  saa  længe,  indtil  enhver  maatte  tilstaa,  at  man 
ikke  havde  set  dets  Lige  fra  Kong  Skjolds  Tider.  Han  kom 
imidlertid  paa  det  rene  med,  at  det,  han  manglede,  var  Læs- 
ning, og  besluttede  i  to  Aar  ikke  at  sætte  Pen  til  Papir,  men 
blot  læse.  Han  kastede  sig  med  Iver  over  den  latinske, 
franske  og  tyske  poetiske  Literatur;  Corneille  blev  hans  Helt 
i  den  franske,  „den  store  Klopstock"  i  den  tyske,  og  navnlig 
den  sidst  nævnte  Digter  fik  en  overordentlig  stor  Indflydelse 
paa  ham,  som  han  dog  efterhaanden  mere  og  mere  frigjorde 
sig  for,  da  han  havde  lært  at  staa  paa  sine  egne  Ben. 

Hans  toaarige  Læretid  afbrødes  kun  af  et  enkelt  poetisk 
Arbejde,    der    strax  skaffede  ham   et  stort   Navn  som  lyrisk 

Digter,  Ved  Frederik  den  femtes  Død  (1766)  udgik  der  en 
Opfordring  til  at  indsende  Prøver  af  Kantater  til  hans  Jorde- 
færd. Ewalds  Moder  overtalte  ham  til  at  deltage  i  Kappe- 
striden; han  skrev  sin  bekjendte  Kantate,  hvis  Klagesang 
(„Hold  Taare  op  at  trille*")  ubetinget  er  det  mest  fuldendte 
verdslig  lyriske  Digt,  der  endnu  var  skrevet  i  Danmark,  og  hvis 
storslaaede  Simpelhed  og  Skjønhed  greb  alle.  Da  de  to  Aar 
var  til  Ende,  tog  han  sin  Adamiade  for  igjen  og  fandt  da 
at  det  var  „det  vanskabteste  Foster,  som  et  varmt  Hjærte  og 
en  brusende  Indbildningskraft  nogen  Tid  kunde  udklække  af 
en  aldeles  uvidende  Hjærne".  Sit  Løfte  tro,  at  gjøre  det  saa 
fuldkomment  som  muligt,  gav  han  sig  til  at  omarbejde  det, 
og  det  fik  nu  den  Skikkelse,  hvori  det  foreligger  som  ,.  Adam 
og  Eva  eller  den  ulykkehge  Prøve-' ,  et  bibelsk  Drama  i  fem 
Handlinger,  i  hvilket  man  ,.næppe  vil  miskjende  den  franske 
Digters  (Corneilles)  Hæng  til  Antitheser  og  Sentiments,  næppe 
hans  rige  Deklamation,  og  enhver,  tænker  jeg,  vil  finde,  at 
jeg  har  vist  Lyst  nok  at  danne  mig  efter  den  store  Klopstock, 
om  jeg  og  ej  har  haft  Evne  dertil"'.  Digtet,  som  er  skrevet 
i  Alexandriner  med  indlagte  Sange  i  friere  Versemaal,  inde- 
holder, ved  Siden  af  det  meget,  der  er  præget  af  Paavirk- 
ningen  fra  de  fremmede  Forbilleder,  adskilligt,  der  umis- 
kjendelig  røber  en  selvstændig,  dyb  poetisk  Natur,  og  til 
Trods  for  den  i  det  hele  taget  kunstlede,  ikke  sjælden  op- 
styltede Deklamation ,  er  der  ikke  faa  Steder  deri ,  hvor  den 
poetiske  Skjønhed  er  saa  stor,  at  den  bringer  Læseren  til  at 
glemme  disse  Svagheder.  Den  mest  iøjnefaldende  Mangel 
ved  dette  Digt  er,  at  Digteren  saa  lidt  eller  saa  godt  som 
slet  ikke  har  magtet  den  dramatiske  Form ,  som  for  øvrigt 
heller  ikke  passer  til  Æmnet.  Stykket  er  under  alle  Omstæn- 
digheder af  stor  literærhistorisk  Interesse  som  det  første  al- 
vorlige Forsøg  paa  at  løse  en  stor  poetisk  Opgave  i  stor  Stil 
og  som  et  Udtryk  for  det  under  fremmed  Paavirkning  dannede 

Grundlag-,  hvorfra  Ewald  begyndte  sin  epokeg-j ørende  Pro- 
duktion. 

Omtrent  samtidig  med,  at  „den  ulykkelig-e  Prøve"  blev 
til,  lærte  Ewald  gjennem  Oversættelser  Ossian  og  Shakspeare 
at  kjende ,  og  Indtrykket  var  saa  stærkt ,  at  han  følte  Trang 
til  at  lære  Engelsk.  „Jeg  lærte  det",  siger  han,  „og  hvilket 
bundløst  Væld  af  Digterrigdom  aabnede  sig  nu  for  mig!  Jeg 
havde  samme  Tid  den  Lykke  at  blive  kjendt,  taalt  og  yndet 
af  den  store  Klopstock,  og  man  kan  ikke  tvivle  paa ,  at  jo 
denne  Mands  Omgang  var  mig  en  ny  Kilde ,  hvoraf  jeg  øste 
lige  saa  graadig  som  af  den  før  omtalte".  Fra  begge  disse 
Sider  maatte  der  udgaa  en  Paavirkning  i  Retning  af  at  op- 
tage nationale  Æmner  til  poetisk  Behandling,  og  det  var  til 
Dels  efter  Opfordring  af  „Tysklands  første  Barde",  at  han 
skrev  sin  „Rolf  Krage"  (1770),  hvortil  Stoffet  er  hentet  fra 
Oldsagnet  i  Saxos  Krønike.  Denne  i  Prosa  skrevne  Digtning 
er  den  første  danske  Tragedie  og  er  med  alle  sine  Mangler 
en  baade  værdig  og  interessant  Forløber  for  den  natio- 
nale dramatiske  Digtning,  der  skulde  udfolde  sig  saa  glim- 
rende i  Oehlenschlågers  nordiske  Sørgespil.  Men  ogsaa  i 
og  for  sig  har  „Rolf  Krage'-  megen  Interesse  som  beteg- 
nende et  betydeligt  Fremskridt  i  Ewalds  Udvikling;  navnlig 
maa  det  fremhæves,  at  dette  Stykke,  der  rent  udvortes  set 
skylder  Klopstocks  Indflydelse  sin  Tilblivelse ,  i  dramatisk 
Henseende  staar  højt  over  Bardieterne.  Klopstock  indleverede 
det  til  de  skjønne  Videnskabers  Selskab;  Tragedien  blev 
ikke  funden  værdig  til  at  optages  i  Selskabets  Skrifter, 
men  man  fandt  dog,  at  den  havde  adskillige  Skjønheder,  og 
at  Forfatteren  „efter  sit  Geni  og  med  mere  Flid  kunde  blive 
en  af  de  bedste  Poeter". 

Det  næste  betydeligere  Arbejde,  der  kom  fra  Ewalds 
Haand,  var  Sørgespillet  „Balders  Død"  (1775),  hvortil  Stoffet 
ligeledes  toges  fra  Saxo.  I  denne  mærkværdige  Digtning 
begynder  Ewald  ret  at  udfolde  sin    selvstændige  Natur.     Den 

staar  højt  over  Rolf  Krage  i  Henseende  til  Handlingens 
simple  og-  dog-  livfulde,  om  end  noget  brede  Udvikling  og  de 
kraftig  tegnede  Karakterer,  og  hertil  kommer  en  mesterlig 
Behandling  af  Sproget  saa  vel  i  de  femfødede  Jamber,  hvori 
Stykket  er  skrevet  —  det  er  i  denne  Henseende  det  første  i 
sin  Art  hos  os  —  som  i  de  i  friere  Versemaal  forfattede 
Sange. 

„Balders  Død"  blev  til  i  Rungsted,  hvortil  Digteren  havde 
taget  sin  Tilflugt,  saa  syg  og  ulykkelig,  at  det  næsten  er 
ufatteligt,  at  han  overhovedet  kunde  digte,  endsige  frembringe 
saa  friske  og  storslaaede  Værker  som  dem,  der  kom  fra  hans 
Haand.  Den  Gigtsygdom,  han  havde  paadraget  sig  i  Krigen, 
forværredes  stadig  og  paaførte  ham  ubeskrivelige  Lidelser. 
Hans  økonomiske  Stilling  var  fortvivlet.  Slægt  og  ,. Venner", 
særlig  hans  Moder,  slog  saa  godt  som  fuldstændig  Haanden 
af  ham,  fordi  den  Virksomhed,  han  havde  helliget  sig  til,  for 
dem  som  for  de  fleste  andre  stod  som  rent  Dagdriveri,  saa 
meget  mere,  som  han,  forpint  af  legemlige  og  sjælelige  Lidelser, 
jævnlig  søgte  sin  Trøst  i  Flasken.  Der  paaførtes  ham  af 
disse  Mennesker,  som  aldeles  ikke  forstod  ham,  de  bitreste 
Krænkelser  —  man  gjorde  ham  saaledes  bl.  a.  det  Forslag 
at  lade  sig  indlægge  paa  et  Hospital  som  Almisselem,  For 
at  friste  Livet  maatte  han  anvende  sine  store  Digterevner  til 
at  forfatte  Lejlighedsvers  for  Betaling,  thi  den  Indtægt,  hans 
Værker  gav  ham,  var  for  intet  at  regne.  1773  kom  han  paa 
sin  Families  Foranstaltning  til  at  bo  i  Rungsted,  hvor  han 
opholdt  sig  i  to  Aar,  derefter  flyttede  han  til  Søbækshus  i 
Nærheden  af  Helsingør,  hvor  han  ligeledes  boede  i  to  Aar. 
Omsider  begyndte  det  dog  at  se  lidt  lysere  ud  for  ham.  Han 
kom  tilbage  til  Kjøbenhavn,  hvor  han  i  de  faaAar,  han  havde 
tilbage,  blev  plejet  ,.med  mer  end  moderlig  Ømhed"  af  den 
Kone,  han  var  i  Huset  hos.  Det  viste  sig,  at  hans  Virksomhed 
dog  ikke  var  gaaet  helt  upaaskjønnet  hen,  og  Tallet  paa  hans 
Venner  og  Beundrere  steg  hurtig.    „Balders  Død"  blev  opført 

ved  en  privat  Forestilling"  af  en  Kreds  af  yngre  Skuespillere 
og  gjorde  en  saadan  Lykke,  at  Kongen  befalede,  at  det  skulde 
opføres  til  Indtægt  for  Forfatteren  paa  det  kongelige  Theater, 
hvor  rungende  Leveraab  hilste  Digteren,  som  selv  overværede 
Forestillingen.  Han  gav  sig  nu,  opmuntret  åf  disse  Solglimt, 
i  Lag  med  sit  betydeligste  dramatiske  Arbejde,  ,. Fiskerne", 
der  blev  skrevet  1778.  I  dette  Syngespil,  der  er  bygget  over 
en  virkelig  Begivenhed  og  med  levende  Farver  skildrer  Fi-. 
skernes  Liv  og  heltemodige  Opofrelse  for  at  bjærge  Skib- 
brudne, er  den  klopstockske  Paavirkning  fuldstændig  for- 
svunden; det  er  en  ægte  national  Digtning,  i  hvilken  Ewalds 
Digtergenius  viser  sig  i  hele  sin  ejendommelige  Skjønhed, 
navnlig  i  de  mange  Sange ,  der  afbryde  den  i  femføddede 
Jamber  digtede  Dialog.  ,.De  gjøre  med  deres  vidunderlig 
malende  Rhythmer  nærmest  en  dramatisk  Virkning,  nogle  vel 
kun  som  livagtigt  Udtryk  for  Personen  og  Situationen  —  som 
Knud  Fiskers  Orlogsvise  „Kong  Kristian  stod  ved  højen  Mast", 
der  er  bleven  vor  Nationalsang,  eller  Fiskerpigens  elegiske 
Romance  om  ,,Liden  Gunver" ,  den  første  Efterklang  af  de 
længe  forglemte  Folkeviser,  eller  den  friske  Sømandssang, 
hvor  Digteren  ret  har  taget  Vejr  i  Lungerne,  ,.En  Sømand 
med  et  modigt  Bryst",  eller  den  gamle  Fiskerkones  Fabel  om 
„Edderfuglen"  — ;  andre  af  Sangene  fremstille  i  sig  selv  de 
dramatiske  Bevægelser  i  Handlingen  eller  i  Personernes 
Mellemværende.  Saaledes  foruden  Vexelsangen  under  Red- 
ningen især  de  kunstig  flettede  Sange  som  ,.Sextetten" ,  der 
slutter  første  Handling  („Endnu  kan  jeg  høre,  hvor  ængstlig 
de  raabe"),  ,.Duetten'' ,  der  aabner  anden  Handling,  „Kvar- 
tetten" midt  i  tredje  Handling.  Her  som  i  de  lignende  i 
„Balders  Død"  viser  Ewald  et  ganske  ejendommeligt  Mester- 
skab i  at  opløse  og  samle  et  flerstemmigt  Kor:  Tankerne 
bryde  frem,  fortsættes,  vende  tilbage  i  ny  Forbindelse;  snart 
gaa  de  imod  hverandre,  krydse,  afbryde  hverandre,  snart  for- 
binde de  sig  i  enig  Samklang;  vi  kjende    helt  igjennem   Per- 

sonemes  forskjellige  Røster,  og  uformærket  er  Samtalen 
rykket  sine  Skridt  fremad.'  Det  gjør  et  Indtryk,  som  Stem- 
mernes Gang  i  et  fugeret  IMusikstykke.  Hvad  vi  have  lig- 
nende i  Syngespil  af  andre  Digtere,  er  som  Dilettantarbejde 
imod  et  Kunstværk:  den  Finhed  og  Skarphed  i  Tænkningen, 
der  ofte  skader  Ewalds  Digterstil ,  er  her  hans  Fuldkom- 
menhed" *). 

Inden  vi  forlade  Ewalds  dramatiske  Produktion,  maa  vi 
endnu  omtale  et  Par  Arbejder,  som  vel  er  mindre  betydelige, 
men  dog  vise  os  ham  fra  en  Side,  der  ellers  ligger  hans 
Digtning  fjærnt,  nemlig  Komedierne  „De  brutale  Klappere", 
,.Harlekin  Patriot"  og  „Pebersvendene" ,  de  første  siden  Hol- 
berg. De  fremkom  alle  i  Mellemtiden  imellem  „Rolf  Krage" 
og  ..Balders  Død",  henholdsvis  1771,  1772  og  1773.  „De  bru- 
tale Klappere"  er  en  Satire  i  Anledning  af  Optøjerne  i  An- 
ledning af  Syngestykket  „Tronfølgen  i  Sidon",  hvorom  mere 
nedenfor;  „Harlekin  Patriot"  satiriserer  over  de  mange  selv- 
beskikkede  politiske  Skribenter,  Trykkefrihedsreskriptet  af 
1770  havde  kaldt  frem,  og-  femakts  Lystspillet  „Pebersvendene" 
endelig  er  et  Forsvar  for  Ægtestanden.  De  maa,  naar  man 
tager  skyldigt  Hensyn  til  den  Tid,  i  hvilken  de  fremkom,  be- 
tegnes som  gode  Arbejder,  navnlig  er  det  lille  Lejligheds- 
stykke  „De  brutale  Klappere"  helt  igjennem  friskt  og  livfuldt. 
De  vidne  alle  om,  at  Ewald  ogsaa  i  Retning  af  det  komiske 
og  humoristiske  havde  Evner,  som  maaske  kunde  have  ud- 
viklet sig  til  noget  betydeligt ,  i  Fald  Forholdene  havde 
føjet  sig  anderledes. 

Det  var  imidlertid  ikke  udelukkende  eller  blot  nærmest 
Forholdenes  Skyld ,  at  Ewalds  poetiske  Produktion  gjennem- 
gaaende  var  præget  af  Alvor  og  vendte  sig  umiddelbart  imod 
det  ideale;  det  var  i  Virkeligheden  begrundet  i  hele  hans 
Natur,  hvis  vigtigste  Elementer  var  et  „varmt  Hjærte"  og  en 


*    M. .Hammerich:    Ewalds  Levnet  S.  85. 

„brusende  Indbildningskraft".  Vi  træffe  i  rigt  Maal  disse 
Egenskaber  i  hans  banebrydende,  nationale  Skuespil,  som, 
hvor  meget  godt  de  end  indeholde  i  rent  dramatisk  Hen- 
seende, dog  overvejende  skylde  den  svulmende  Lyrik,  der 
gjennemstrømmer  dem  og  særlig  kommer  frem  i  Sangene, 
deres  store  Skjønhed  og  uforgængelige  poetiske  Værd.  Ewald 
viser  sig  her  som  en  af  Nordens  største  Lyrikere,  om  ikke 
som  den  største,  og  det  samme  gjælder  om  adskillige  af  hans 
mindre  Digte,  der  bestandig  ville  staa  som  Perler  i  vor  Lite- 
ratur  („Rungsteds  Lyksaligheder",  „Ode  til  Sjælen"  o.  m.  fl.). 
Der  er  en  Dybde  i  Følelsen,  en  Klarhed  i  Tanken  og  en 
Flugt  i  det  fint,  harmonisk  udarbejdede  Udtryk,  som  ingen 
dansk  Digter  tidligere  blot  tilnærmelsesvis  havde  naaet,  og 
som  ingen  har  overtruffet  efter  ham.  I  Begyndelsen  medførte 
den  stærke  Beundring  for  og  Paavirkning  af  Klopstock,  at 
hans  Form  ofte  blev  opskruet  og  „hastemt",  som  hans  Mod- 
standere sagde,  men  ligesom  allerede  Kantaten  ved  Frederik 
den  femtes  Død  udmærkede  sig  ved  gribende  Simpelhed,  saa- 
ledes  finde  vi  ogsaa  paa  alle  Stadier  af  hans  Udvikling  Digte, 
i  hvilke  han  har  naaet  den  reneste  Skjønhed,  fordi  han,  som 
han  siger  om  Kantaten,  har  ladet  sig  lede  af  sine  varme 
Følelser  og  ikke  af  Kunsten  (o :  den  klopstockske  Kunst) ,  og 
jo  længere  det  lider  frem,  des  mere  udfolder  hans  egen  mæg- 
tige Lyrik  sine  Vinger  for  at  hæve  sig  højt  over  den  be- 
undrede Mester.  Et  Særsyn  i  hans  Tid  er  ogsaa  hans  rene, 
smukke  Sprog,  der  er  lige  klart  og  ædelt,  hvad  enten  det 
træder  os  i  Møde  i  Vers  eller  i  Prosa,  og  som  endnu  efter 
hundrede  Aars  Forløb  har  en  vidunderlig  Friskhed  og  bærer 
mærkværdig  faa  Mærker  af  Ælde,  færre  end  nogen  anden  dansk 
Digters  efter  langt  kortere  Tid.  Særlig  fortjener  dette  at 
fremhæves  for  hans  Proeas  Vedkommende,  hvor  Sprogformen 
efter  Sagens  Natur  var  langt  mere  udsat  for  at  blive  triviel 
end  i  hans  af  en  rigt  strømmende  Begejstring  baarne  Digt- 
ning,  men   som   ikke  des  mindre,  navnlig  i  enkelte  Arbejder 

som  det  mesterligfe .  des  værre  kun  som  Fragment  fore- 
liggende Stykke  „Johannes  Ewalds  Levnet  og  Meninger"  ud- 
mærker sig  ved  en  sjælden  Livfuldhed  og  Skjønhed. 

Ewald    stod    væsentlig    anderledes    til    Digtekunsten    end 
hans  Samtid  og  pegede  ogsaa  i  denne  Henseende  ud  over  den. 
Fra  det  Øjeblik,  han  var  bleven  klar  over  sit  Kald,   tog  han 
Poesien,  ikke  som  en  unyttig  Tidsfordriv,  men  som  en  alvorlig 
Livsopgave,  overfor  hvilken   han,  som   ellers  var  kun  alt  for 
svag,    udfoldede    en    betydelig    Energi.     Vi    have    set    denne 
komme  frem  i  det  Studium,  han  gjorde  af  sin  Kunst,  da  han 
var  kommen  paa  det  rene  med,  at  det  maatte  til;  den  kommer 
ogsaa  frem    i   den  Udholdenhed,  hvormed  han  arbejdede  for 
at  naa  saa  vidt  i  Henseende  til  Formens  og  Udtrykkets  Skjønhed 
som  muligt  —  hans  Kladder  vidne  om,  at  det  ikke  faldt  ham  let. 
Smukt   og  træffende   har  han   udtrykt   sin  Opfattelse  af  For- 
holdet   imellem    det    medfødte  Geni  og  den  kunstneriske  Ud- 
dannelse i  en  latinsk  Afhandling  om  Digtekunstens  Natur,  der 
allerede  stammer  fra   1767,  og  i  hvilken  det  hedder:    „Der  er 
dem,  som,  selv  imod  Apollos  Vilje,  med  Vold  og  Magt  ville 
bestige  Parnas.     Om   end   alle  Naturens  Gaver  ere  dem  næg- 
tede,   stræbe    de   at  bøde  paa  denne  Mangel  ved  flittig  Læs- 
ning,   ved   Gransken  og  Grunden  i   deres  Ansigts  Sved.     Til 
dem    vilde    jeg    sige,    at    Digteren    fødes,    han    dannes    ikke, 
Andre    er    der,    som    have    Geni    og  ere  udstyrede   med  alt, 
hvad  Naturen  kan  yde  for  at  frembringe  en  Digter,  men  som, 
i  Tillid  til  de  medfødte  Gaver,  aldeles  forsømme,  hvad  der  er 
nødvendigt    for    at  udvikle    disse.     Lad   dem   være   forvissede 
om.    at   den   gode  Digter  dannes,   han  fødes  ikke."     Og  som 
han  havde  tænkt  alvorlig  over  sin  Kunst  og  ihærdig  søgte  at 
,,gjøre    sig    fuldkommen   i    den"  til  Trods  for  sin  Sygdom  og 
„de  Distraktioner,  hans   alt  for    raske  Humør   foraarsagede", 
saaledes  saa'   han  ogsaa  i  den  „en  Levning,   et  Præg  af  vort 
himmelske  Udspring"  ,   til   hvis  Forherligelse  han  ikke  kunde 
finde  Styrke   og  Varme   nok  at  lægge  i  sine  Ord.     Paa  dette 

Punkt  er  han  imidlertid  for  saa  vidt  i  Overensstemmelse  med 
sin  Samtid,  i  det  mindste  i  sin  Theori,  som  han  ikke  er  naaet 
til  Erkjendelse  af  Poesiens  Gyldighed  i  og  for  sig,  men  kun 
ser  den  som  et  Middel  i  højere  Formaals  Tjeneste.  Det 
hedder  nemlig  ikke  blot  hos  ham:  .Jeg  er  overbevist  om, 
at  Digtekunsten  blot  blev  betroet  de  dødelige  til  at  lære  dem 
Godheds  Pris  og  den  Almægtiges  Under,  men  ogsaa  til  at 
opflamme  højere  Dyder,  til  at  gjemme  store  og  efterfølgelses- 
værdige  Handlinger,  til  med  uudslettelige  Træk  at  indpræge 
Visdoms  og  Klogskabs  Grundregler,  til  at  sammenknytte 
Selskaberne,  med  ét  Ord :  til  at  udsprede  de  sandeste ,  de 
reneste,  de  stærkeste  Glimt  af  Himlen  over  deres  Brødre". 
Men  ligesom  han  for  sine  Lejlighedsdigtes  Vedkommende 
„sjælden  eller  aldrig  har  brugt  den  Gjenstand ,  som  Lejlig- 
heden tilbød  ham,  anderledes  end  et  Vehiculum  enten  for  Gud- 
dommens Pris  eller  for  en  og  anden  rnoralsk  Sandhed,  hvis  Ind- 
skærpelse kunde  gjøre  hans  Digt  nyttigt" ,  saaledes  tør  han 
ogsaa  i  Henseende  til  alle  sine  øvrige  Skrifter  ,.højt  paa- 
staa ,  at  han  altid ,  det  være  nu  efter  Reglerne  eller  ej ,  har 
tænkt  paa  sin  moralske  Hensigt,  før  han  tænkte  paa  den 
digteriske  Indklædning.  Religionen  og  de  højere  Dyder, 
Visdoms  Regler  og  mit  Fædrelands  Ære  er  det  uskjulte  For- 
maal  og  det  væsentligste  Indhold  af  mine  Arbejder".  Men 
hvor  stærkt  han  end  saaledes  hævder  sin  Digtnings  Tendens 
og  sætter  sin  Stolthed  i  Bevidstheden  om  ogsaa  at  have  gjort 
Nytte,  alt  dette  har  i  Grunden  ikke  stort  at  betyde,  I  Praxis 
var  han  en  ægte  Digter,  som  helt  og  udelt  hengav  sig  til  sin 
poetiske  Inspiration ,  og  der  er  i  Virkeligheden  ikke  mere 
Tendens  hos  ham,  end  der  maa  findes  hos  enhver  Digter,  der 
paavirkes  af  sin  Tid  og  atter  paavirker  den. 

Det  Lysglimt,  der  kom  ved  Digterens  Tilbagevenden  til 
Hovedstaden  som  Følge  af  de  i  flere  Henseender  lysere  og 
lykkeHgere  Forhold,  han  kom  til  at  leve  under,  blev  ikke  af 
lang    Varighed.     Hans    Helbred    var    og    blev    nedbrudt,    og 

Sygdommen  tog  snart  saaledes  Overhaand ,  at  han  ofte  ikke 
var  i  Stand  til  at  holde  paa  en  Pen.  „Fiskerne"  var  Resul- 
tatet af  den  sidste  større  Opblussen  af  haris  kraftige  Aand, 
som  kun  de  største  I.idelser  kunde  afpresse  en  Klage,  og  selv 
dette  udmærkede  Digterværk  er  skrevet  under  Forhold,  som 
man  skulde  tro  maatte  gjøre  al  poetisk  Produktion  umulig. 
Omsider  var  det  klart,  at  Døden  nærmede  sig  med  stærke 
Skridt.  I  en  af  de  sidste  Nætter  dikterede  han  den  skjønne 
Salme  „Udrust  dig  Helt  fra  Golgatha" ,  og  den  17de  Marts 
1 78 1  drog  han  sit  sidste  Suk,  kun  lidt  over  37  Aar  gammel*). 
Da  han  var  død,  vistes  der  Ewald,  som  man  saa  længe 
havde  ladet  Hde  den  bitreste  Nød,  stor  Hæder;  han  fik  et 
Ligfølge,  som  man  aldrig  før  havde  set  Mage  til  i  Kjøben- 
havn;  „Biskerne"  opførtes  paa  Begravelsesdagen  i  Konge- 
husets Nærværelse ,  Aviserne  mødte  med  Æredigte ,  det  var 
aabenbart,  at  man  følte,  man  havde  en  Uret  at  gjøre  god 
igjen.  Det  vilde  imidlertid  være  en  Misforstaaelse ,  om  man 
troede,  der  var  vaagnet  nogen  almindelig  Erkjendelse  af  hans 
Betydning  for  sit  Folk;  det  var  utvivlsomt  nærmest  Medliden- 
hed med  hans  store  og  langvarige  Lidelser,  der  kom  til  Orde. 
Ganske  vist  skortede  det  ikke  Ewald  paa  Beundrere  og  Efter- 
lignere, men  til  en  virkelig  Forstaaelse  af  hans  Digtnings  store 
Fortrin,  parret  med  en  Erkjendelse  af  dens  svage  Sider,  var 
Tiden  endnu  langt  fra  moden.  Lidt  efter  lidt  trængte  hans 
rige  og  storladne  Poesi  imidlertid  frugtbargj ørende  ind  i 
Hjærteme  og  beredede  Vejen  for  den  nye  Tid  **). 


*)  Joh.  Ewalds  samtlige  Skrifter  udgivne  af  Samfundet  for  den  danske  Literaturs 
Fremme  ved  Liebenbergl — VIII,  1850 — 5v  Ewalds  Levned,  af  Molbech, 
1831.  Ewalds  Levned,  af  M.  Hammerich,  1861.  Welhaven:  Ewald 
og  de  norske  Digtere  (samlede  Skrifter  VIII). 
**)  Blandt  dem,  som  forstod  Ewald  bedst  og  stod  ham  kraftig  bi  med  Raad  og 
Daad,  skulle  vi  fremhæve  Adolf  G.  Carstens,  en  af  Stifterne  af  Selskabet 
for  de  skjenne  Videnskabers  Forfremmelse  og  Ewalds  trofaste  Ven,  lige  fra 
han  blev  opmærksom  paa  ham  ved  ,.Lykkens  Tempel",  og  Frederik 
Moltke,  hvem  det  nærmest  skyldtes,  at  Ewald  kom  bort  fra  Søbækshus  og 
fartes  til  Kjebenhavn. 

Ewalds  Beundrere  samlede  sig  i  det  i  1775  stiftede  danske 
Literaturselskab,  som  den  før  omtalte  Abrahamsen  var 
Sjælen  i.  Man  søgte  gjensidig  at  udvikle  og  danne  hverandre 
ved  at  holde  ugentlige  Møder,  ved  hvilke  hvert  Medlem  skulde 
„quartaUter  forelæse  noget  selvforfattet  Stykke".  1776  optog 
man  Ewald,  som  den  Gang  boede  i  Søbækshus,  som  Æres- 
medlem. Nogen  synderlig  Betydning  for  Literaturen  fik  dette 
Selskab  ikke;  det  eneste  umiddelbare  Mærke,  det  har  efter- 
ladt sig,  er  en  Samling  Digte  i  Klopstocks  Stil  over  Indføds- 
retten (Forordningen  af  15.  Jan.   1776). 

Literaturselskabet  var  nærmest  stiftet  for  at  tage  Ewald 
og  hans  Retning  i  Forsvar  imod  den  Kritik  og  Spot,  der 
udgik  fra  det  norske  Selskab,  uden  Sammenhgning  det 
af  Datidens  literære  Selskaber,  der  fik  størst  Betydning. 
Det  stiftedes  1772  og  havde  fra  først  af  kun  til  Opgave  at 
samle  de  i  Kjøbenhavn  boende  Normænd,  hos  hvem  der  al- 
lerede nu  begA'ndte  at  røre  sig  en  stærk  national  Selvstæn- 
dighedsfølelse,  der  gjorde,  at  mange  af  dem  følte  sig  halvt 
fremmede  i  Danmark,  og  at  der  jævnlig  opstod  Rivninger 
imellem  danske  og  norske.  Det  varede  ikke  længe,  før  dette 
Selskab,  der  talte  mange  gode  Hoveder,  fik  en  stærkt  ud- 
præget literær  Karakter  og  navnlig  vendte  sig  imod  den  øde- 
læggende Paavirkning  af  tysk  Literatur  i  Retning  af  Svulst 
og  Affektation.  ]\Ian  kom  derved  i  stærk  Opposition  til  Ewalds 
og  Klopstocks  slette  Efterlignere,  til  Dels  ogsaa  til  Ewald  selv. 
Spændingen  imellem  det  og  Literaturselskabet  blev  meget  stærk, 
og  fra  disse  to  Midtpunkter  bredte  Striden  imellem  de  to  Ret- 
ninger sig  i  vide  Kredse  og  bidrog  væsentlig  til  at  paavirke  den 
store  ^Mængde  baade  i  Henseende  til  at  udvikle  dens  Sans 
for  literære  Spørgsmaal  og  til  at  fæstne  de  forskjellige  Smags- 
retninger.  NavnHg  indlagde  det  norske  Selskab  sig  i  Virke- 
Hgheden  ved  sin  Opposition  imod  Tyskheden  i  den  dansk- 
norske Literatur  og  ved  den  Maade,  hvorpaa  det  søgte  sine 
Forbilleder  i  den  franske  og  engelske,  store  Fortjenester  af  det 

nationale  Elements  Udvikling.  Skjønt  det  tidlig  kom  ind  paa 
at  ville  øve  en  direkte  Indflydelse  paa  Literaturen  ved  at  ud- 
give ,. Poetiske  Samlinger"*)  i  Lighed  med  de  andre  literære 
Selskaber ,  naaede  det  dog  lige  saa  lidt  som  noget  af  disse 
synderligt  i  denne  Henseende,  dertil  var  det,  det  udgav, 
baade  for  lidt  og  for  lidet  betydeligt.  Derimod  fik  det  en  ikke 
ringe  middelbar  Betydning  ved  hele  den  literær-selskabelige 
Tone,  der  prægede  dets  Sammenkomster.  Der  udgik  herfra 
en  Satire  over  enhver  Yderlighed  og  Affektation  i  Poesien, 
som,  baaren  frem  af  Vittighed  og  Lune,  ikke  undlod  at  gjøre 
sin  Virkning.  Det  var  ikke  blot  de  improviserede  Epigrammer 
og  pudsige  Indfald  af  den  Art,  som  opbevaredes  i  Selskabets 
„Versprotokol",  der  trængte  ud  i  Publikum,  men  de  æsthetiske 
Anskuelser,  der  kom  til  Orde  i  de  ivrig  førte  Samtaler  om 
literære  Materier,  fulgte  med,  naaede  vel  ikke  saa  langt  ud 
som  Løjerne,  men  bidrog  ikke  des  mindre  væsentlig  til  at 
omdanne  Smagen,  saa  meget  mere,  som  der  vel  ikke  fra  Selskabet 
som  saadant,  men  dog  fra  dets  IMedlemmer  udgik  en  be- 
tydelig literær  Produktion,  i  hvilke  Theorierne  til  Dels  fandt 
deres  ofte  heldige,  undertiden  mesterlige  Udtryk. 

For  øvrigt  var  den  norske  Digterskole,  der  samlede  sig 
om  det  nævnte  Selskab,  alt  andet  end  ensidig ;  der  fandtes  end- 
ogsaa  meget  skarpe  Modsætninger  inden  for  den.  Ved  Siden 
af  Spotten  over  Klopstockianernes  „Serafsprog"  og  „hastemte 
Toner"' ,  var  der  ogsaa  fuld  Forstaaelse  og  Anerkjendelse  af 
Ewalds  Storhed  som  Digter.  Men  ogsaa  i  andre  Henseender 
var  der  stridige  Elementer  til  Stede,  saa  stridige,  at  de  ikke 
som  Kritiken  af  Fejlene  og  Beundringen  for  det  store  hos 
Ewald  kunde  forenes  i  én  Person.  Dette  kom  især  frem  med 
Hensyn  til  den  dramatiske  Literatur;  det  var  nærmest  Nor- 
mændene, der  søgte  at  bringe  noget  nyt  ved  at  optage 
og    efterligne   de  franske    Sørgespil,   og  det  var  ligeledes  en 


*)  Tre  Hefter,  1775,  1783  og  1793. 

Normand,    Johan   Herman  Wessel,    som    gav  denne  Retning 
Dødsstødet. 

Theatret  var  kommet  paa  Fode  igjen  i  Slutningen  af 
Holbergs  Liv,  men  den  danske  Komedies  Grundlægger  fandt 
ingen  Efterfølger,  der  kunde  holde  Sansen  for  gode  Skuespil 
i  Live.  Smagen  for  de  gamle  Komedier  tabte  sig  mere  og 
mere;  man  fandt  deres  djærve  Spøg  plump  og  vilde  have 
rørende  Skuespil;  italienske  Operaer  og  franske  Tragedier 
kom  mere  og  mere  i  Mode,  idet  Interessen  for  dem  fra  Hoffet 
trængte  ud  i  stedse  videre  Kredse.  En  Tid  lang  nøjedes  man 
med  at  oversætte  Stykker  af  denne  Art  (Voltaires  „Zaire", 
„Merope"  o.  a.) ,  men  omsider  gik  man  over  til  at  efterligne 
dem.  Det  var  Normanden  Nils  Krog  Bredal  (1733 — 78), 
som  brød  Banen  for  Syngestykkernes  Vedkommende,  idet 
han  allerede  1756  skrev  sit  første  Arbejde  af  denne  Art, 
„Gram  og  Signe  eller  Kjærligheds  og  Tapperheds  Mester- 
stykker" ,  som  efterfulgtes  af  flere  Syngespil ,  Hyrdespil  og 
Intermezzoer  fra  samme  Haand.  Til  Belønning  for  sine  For- 
tjenester i  denne  Retning,  blev  han  gjort  til  Borgmester  i  sin 
Fødeby  Trondhjem,  men  hans  Iver  for  Theatervæsenet  var 
saa  stor,  at  vi  i  1771  gjenfinde  ham  i  Kjøbenharn  for  at  faa 
sine  Yndlingsideer  realiserede.  I  det  nævnte  Aar  opførtes 
hans  lyriske  Tragikomedie  udi  to  Handlinger  „Tronfølgen  i 
Sidon" ,  skrevet  til  italiensk  Alusik  og  nøje  holdende  sig  de 
fremmede  Mønstre  efterrettelig.  Stykket  var  yderst'  affektert 
og  kjedsommeligt,  men  gjorde  ikke  des  mindre  stor  Lykke, 
og  Forfatteren  blev  knyttet  til  Theatret  som  dets  Direktør. 
Kort  efter  blev  Stykket  imidlertid  Gjenstand  for  et  alvorligt 
Angreb,  som  fremkaldte  en  betydehg  Uro.  Det  kom  fra  den 
unge  Peder  Rosenstand  Goiske  (1753 — 1803),  som,  skjønt 
kun  atten  Aar  gammel,  viste  sig  som  en  ikke  blot  talentfuld, 
men  i  mange  Henseender  moden  og  med  grundige  drama- 
turgiske Studier  udrustet  Kritiker  i  sin  „dramatiske  Journal", 
et  Ugeblad,  som  han  i  1771  begyndte  at  udgive  for  at  „rense 

den  slette  Theatersmag  og  revse  den  dorske,  dovne  og  skjødes- 
løse  Acteur  efter  Hr.  I-essings  Mønster"'  d:  med  ..Hamburgische 
Dramaturgie"  som  Forbillede.  Journalen,  af  hvilken  der  for 
øvrigt  kun  udkom  to  Aargange,  aabnedes  med  en  meget 
skarp  og  nærgaaende  Recension  af  Bredals  Syngestykke,  der 
paaviste  dets  Synder  imod  sund  Sans  og  god  Smag  og  be- 
tegnede det  som  et  „elendigt  Misfoster",  „et  stort  Bevis  paa, 
at  et  slet  Stykke  kan  behage,  naar  det  blot  bliver  udpyntet 
med  god  Musik''.  Bredal  svarede  paa  dette  Angreb  med  et 
Enaktsstykke  .,Den  dramatiske  Journal",  i  hvilket  han  søgte 
at  gjore  „Hr.  Journal"  latterlig;  det  opførtes  sammen  med 
„Tronfølgen  i  Sidon"  og  gav  Anledning  til  store  Spektakler  i 
Theatret,  idet  Bredals  Tilhængere,  Officererne,  og  Studenterne, 
som  holdt  med  Rosenstand  Goiske,  ikke  nøjedes  med  at 
klappe  og  pibe,  men  gav  sig  til  at  prygle  løs  paa  hinanden. 
Studenterne  fik  Bank,  men  i  Literaturen,  hvor  Striden  selv- 
følgelig ogsaa  førtes  —  Ewalds  „De  brutale  Klappere-'  er 
fremkaldt  af  denne  dramatiske  Krig  — ,  tabte  Bredal  Slaget^ 
og  „Tronfølgen  i  Sidon"  blev  hans  sidste  originale  dramatiske 
Arbejde. 

Den  franske  Tragedie  blev  omplantet  paa  dansk  Grund 
af  Normanden  Johan  Nordal  Brun  (1745 — 1816).  Det  er 
især  hans  Tragedier,  der  have  gjort  hans  Navn  bekjendt  i  den 
danske  Literaturs  Historie,  fordi  de  gav  Anledning  til,  at 
Wessel  skrev  sin  epokegjørende  Tragikomedie,  men  han 
har  foruden  disse  Misfostre  frembragt  adskilligt,  der  giver 
ham  en  fremragende  Plads  blandt  Datidens  lyriske  Digtere. 
Hans  „mindre  Digte",  som  han  samlede  1791,  indeholde 
navnlig  flere  Sange,  i  hvilke  den  særlig  norske  Patriotisme 
kommer  friskt  og  smukt  frem  (f.  Ex.  „Bor  jeg  paa  det  høje 
Fjæld"  og  „For  Norge,  Kæmpers  Fødeland"),  og  ikke  mindre 
Værd  have  adskillige  af  hans  Salmer.  Han  spillede  i  det 
hele  ved  sin  overlegne  og  storslaaede  Personlighed  en  be- 
tydelig Rolle  i  Tidens  aandelige  Liv,    baade  i  national  Hen- 

seende  som  en  af  dem,  der  kraftigst  tog  Ordet  for  Selvstæn- 
dighed overfor  det  fremmede,  der  bredte  sig  paa  alle  Punkter, 
og  i  religiøs  Henseende  som  en  af  Kristendommens  varmeste 
og  stærkeste  Talsmænd  imod  Fritænkeriet,  Hans  „hellige 
Taler"  udmærke  sig  ikke  blot  ved  Friskhed  og  Liv,  men 
tillige  ved  en  mægtig,  ofte  ligefrem  henrivende  Veltalenhed. 
Lige  til  hans  Død  flokkedes  Tilhørerne  om  ham,  der  i  det 
hele  taget  som  gejstlig  —  han  blev  Biskop  i  Bergen  1803  — 
har  efterladt  sig  et  sjælden  smukt  Minde. 

I  1772  opførtes  Bruns.  „Zarine",  „den  første  danske  Ori- 
ginaltragedie", der  gik  over  den  danske  Scene.  Stykket,  der 
er  holdt  nøje  i  den  konventionelle  franske  Tragediestil,  vandt 
en  af  Bredal  udsat  Pris  og  gjorde  en  overordentlig  Lykke. 
Forfatteren,  det  danske  Sørgespils  Skaber,  som  man  begejstret 
kaldte  ham,  opfordredes  fra  højere  Steder  til  at  gaa  videre 
paa  den  saa  heldig  betraadte  Bane  og  skrive  et  Sørgespil, 
hvortil  Æmnet  var  taget  fra  Fædrelandets  Historie.  Brun 
efterkom  Opfordringen  ved  endnu  samme  Aar  at  skrive  sin 
„Ejner  1  ambeskjælver" ,  som  var  holdt  i  samme  Stil,  men 
vakte  en  Del  Misfornøjelse  ved  den  ensidig  norske  Patriotisme, 
der  kom  til  Orde  i  dette  Stykke  og  gav  sig  Luft  i  adskillige 
skarpe  Udfald  imod  de  danske. 

Sex  Uger  efter,  at  „Zarine"  var  opført  første  Gang,  havde 
Wessel  skrevet  „Kjærlighed  uden  Strømper",  som  blev  op- 
ført paa  det  kongelige  Theater  Aaret  efter,  da  Digteren 
endelig  havde  ladet  sig  overtale  til  at  komme  frem  med  denne 
dræbende  Parodi.  Johan  Herman  Wessel  (1742 — 85),  som 
var  født  i  Vestby  i  Nærheden  af  Kristiania,  var  bleven  Stu- 
dent 1 76 1  og  havde  siden  da  opholdt  sig  i  Kjøbenhavn,  hvor 
han  havde  studeret  de  nyere  Sprog  og  deres  Literaturer. 
Og  at  han  har  set  sig  godt  om  i  disse,  udviklet  sit  Blik  og 
sin  Smag  og  ogsaa  ved  Øvelse  skaffet  sig  Herredømme  over 
Formen,  derom  vidner  det  Arbejde,  hvormed  han,  som  hidtil 
havde    været  fuldstændig  ukjendt,    nu  fremtraadte  som  fuldt 

færdig  Digter,  der  med  ét  Slag  erobrede  sig  en  af  de  ypperste 
Pladser  i  vor  Literatur.  Dette  „Sørgespil  i  fem  Optoge*',  der 
er  skrevet  i  de  konventionelle  Alexandrinere,  saaledes  som 
dette  Versemaal ,  stærkt  afvigende  fra  sit  franske  Forbillede, 
var  blevet  formet  paa  Tysk  og  Dansk  og  anvendtes  i  de 
efter  fransk  Mønster  dannede  Skuespil,  og  i  hvilket  der  er 
indlagt  ,. Arier-',  gjør  paa  én  Gang  Front  imod  de  pseudo- 
klassiske  Tragedier  og  de  italienske  Syngespil,  samt  de  danske 
Efterligninger  deraf.  Særlig  gaar  Parodien  ud  over  de  franske 
Tragedier  med  deres  paa  den  fuldstændigste  Misforstaaelse 
baade  af  Poesiens  Væsen  og  af  Aristoteles'  Poetik  hvilende 
Hævdelse  af  de  tre  Enheder,  Tidens,  Stedets  og  Handlingens, 
som  Digteren  gjennemforer  med  samme  Strænghed  som 
hans  Forbilleder ,  men  paa  en  saadan  Maade ,  at  der  op- 
naas  den  pudsigste  Virkning.  Parodien  holder  sig  for 
øvrigt  i  alle  Henseender  saa  nær  op  til  sin  Gjenstand,  som 
det  paa  nogen  Maade  er  muligt.  Vi  træife  ganske  det 
samme  stereotype  Apparat,  Helt  og  Heltinde,  Heltens  Ri- 
val og  deres  Fortrolige ,  som  i  de  pseudoklassiske  Tra- 
gedier; det  drejer  sig  her  som  der  om  den  fortærskede 
Konflikt  imellem  Kjærlighed  og  Dyd,  der  bevæger  sig  i  en 
efter  alle  Kunstens  Regler  anlagt  Handling,  i  en  Dialog,  der 
er  fuld  af  de  sirligste  Antitheser  og  pathetiske  Deklama- 
tioner om  Lidenskab  og  Pligt,  Og  saa  er  det  hele  gjennem- 
ført  med  en  uforstyrrehg  Alvor,  sotn  lader  det  sprudlende 
Lune,  der  gjennemstrømmer  det  i  de  mindste  Enkeltheder, 
fremitræde  paa  den  mest  glimrende  Maade.  Med  den  højeste 
Kunst  er  Modsætningen  imellem  det  platte  Æmne  og  den 
konventionelle  Ordpréigt ,  imellem  Personernes  lave  Natur  og 
deres  Heltesprog,  der  jævnlig  slaar  over  fra  den  højeste  Pathos 
til  den  fadeste  Trivialitet,  benyttet  til  at  frembringe  en  uforlignelig 
komisk  Virkning.  „Kjærlighed  uden  Strømper-'  adskiller  sig 
da  ogsaa  fra  de  fleste  andre  Parodier  derved,  at  den  ikke 
blot  rammer  det  enkelte  Maal,  hvorefter  den  sigter,  men  har 
n.  5 

en  universel  Karakter,  der  giver  den  Værd  til  alle  Tider  og  gjør, 
at  den  kan  nydes  selv  af  den,  der  ikke  kjender  de  særlige  literatur- 
historiske  Forudsætninger,  under  hvilke  den  blev  til.  Den  er  frem- 
kaldt at  de  pseudoklassiske  Tragedier,  særligt  af  deres  danske 
Efterligninger  —  der  kan  paavises  ikke  faa  Steder  i  ,.Zarine", 
som  utvivlsomt  have  foresvævet  Wessel  — ,  men  vender  sig 
som  „en  Protest  imod  al  Svulst  og  Affektation  i  Kunsten". 
Idéen  til  sit  Stykke  har  Wessel  rimeligvis  laant  fra  en  ældre 
engelsk  Komedie  „The  Rehearsah'  af  Hertugen  af  Buckingham 
(1672),  der  satiriserer  over  den  pseudoklassiske  Smag ;  ,.men", 
siger  N.  M.  Petersen,  som  først  har  paavist  dette,  „det  er 
langt  fra,  at  „Kjærlighed  uden  Strømper"  kan  anses  for  en 
Efterligning  deraf.  Idéen,  Anlægget,  Karaktererne,  Dialogen, 
Sangene,  alt  er  lige  originalt.  Det  ligner  intet  andet  i  Verden, 
og  intet  andet  vil  nogen  Sinde  ligne  det." 

„Kjærlighed  uden  Strømper"  gjorde  en  umaadelig  Opsigt, 
men  Stykkets  Satire  blev  dog  ikke  strax  forstaaet,  i  alt  Fald 
ikke  i  dens  fulde  Omfang.  Man  savnede  ikke  Blik  for  den 
Rigdom  af  Vid  og  Lune,  der  var  i  det;  det  erkjendtes,  at 
„denne  Forfatter  har  i  det  naive  og  komiske  næppe  haft  sin 
Lige  siden  Holberg,  alt,  hvad  han  berører,  bliver  pudserligt", 
men  paa  den  anden  Side  udtaltes  det  ogsaa  af  Kritiken,  at 
„det  skulde  gjøre  den  ondt" ,  om  Stykket  havde  „den  uædle 
Hensigt"*  at  gjøre  visse  respektable  og  skjønne  Tragedier 
latterlige.  Disse  vedblev  endnu  en  Tid  at  opføres  Side  om 
Side  med  Parodien,  og  Folk  græd  over  dem  og  lo  ad  denne. 
Men  det  Stød,  den  førte  imod  den  pseudoklassiske  Retning, 
blev  alligevel  dræbende,  thi  lidt  efter  lidt  fik  man  Øjnene  op 
for  den  geniale  Tragikomedies  Satires  Omfang  og  Berettigelse, 
og  i  samme  Forhold  tabte  Smagen  for  denne  falske  Ret- 
ning sig*). 


*)  Welhaven:  Ewald  og  de  norske  Digtere  (Samlede  Skrifter  VIII).  H.  Hall- 
back: Striden  emellan  det  nationella  og  fråmmande  i  Danmarks  Vitterhet 
efter  Holberg,   1872. 

„Kjærlighed  uden  Strømper-  blev  Wessels  eneste  større 
Arbejde  af  nogen  Betydning.  Kort  efter  at  det  var  udkommet, 
stiftedes  det  norske  Selskab,  og  det  lette  æstliétiske  Liv,  her 
førtes,  stemte  saa  godt  med  Wessels  Smag.  at  han  snart  gik 
helt  op  i  det.  i  Ian  overgik  langt  de  andre  Medlemmer  i  Vid  og 
Lune,  og  det  var  derfor  intet  Under,  at  han  snart  blev  Centrum  i 
denne  Kreds;  hans  Produktionsevne  og  hans  Stof  opbrugtes 
i  de  spøgefulde  Samtaler,  de  vittige  Indfald  og  komiske  Ri- 
mener, de  selskabelige  Sammenkomster  her  fremkaldte,  og 
hans  Hang  til  et  dolce  far  nicnte  udvikledes  end  yderligere 
derved,  saaledes  at  han  mere  og  mere  tabte  Evnen  til  saa- 
danne  Kraftanstrængelser  som  den,  der  havde  affødt  det 
Digterværk,  der  havde  grundlagt  hans  Berømmelse.  Han 
forsøgte  sig  vel  som  dramatisk  Digter  i  et  Par  Arbejder 
(„Lykken  bedre  end  Forstanden"  og  „Anno  7603"),  men  intet 
af  dem  havde  synderligt  Værd.  Derimod  vilde  adskillige  af  hans 
komiske  Fortællinger  paa  Vers  („Gaffelen"  ,  ..Hundemordet", 
„Smedden  og  Bageren",  o.  a.),  som  for  største  Delen  fremkom 
i  Ugebladet  „Votre  Serviteur,  Otiosis",  som  han  en  kort  Tid 
udgav  (1783),  i  Forbindelse  med  de  to  eneste  alvorlige  Digte, 
han  har  skrevet  („Ode  til  Nøjsomhed"  og  „Ode  til  Søvnen"), 
være  nok  til  at  sikre  ham  en  meget  fremragende  Plads  blandt 
sin  Tids  Digtere,  selv  om  han  ikke  havde  skrevet  andet. 
Især  gjælder  dette  om  de  bedste  af  de  komiske  Fortællinger, 
i  hvilke  han  ikke  blot  udfoldede  det  samme  glimrende  Vid 
og  Lune,  som  udmærkede  hans  dramatiske  Parodi,  men  ved 
den  Originalitet,  hvormed  baade  Indhold  og  Form  ere  be- 
handlede, brød  nye  Veje  og  gav  Tilknytningspunkter  for  en 
rig  og  frodig  Udvikling  i  Fremtiden,  og  "noget  lignende  kan, 
om  end  i  ringere  Grad ,  siges  om  de  mangfoldige  lunefulde 
Epigrammer  og  andre  Smaavers,  han  til  sine  Tider  strøede 
om  sig. 

Hvad  der  ved  Siden  af  hans  naturlige  Indolens  maatte 
bidrage  til  at  hæmme  Wessels  Produktion,  var  de  ulykkelige 

udvortes  Kaar,  hvorunder  han  levede,  men  som  det  imidlertid 
maa  indrømmes,  at  han  væsentlig  selv  var  Skyld  i.  Han 
plagedes  til  sine  Tider  haardt  af  Sygdom,  og  Næringssorg 
hørte  ogsaa  til  de  stadige  Gjæster  i  hans  Hjem,  hvor  han  for 
øvrigt  ikke  opholdt  sig  meget,  dels  fordi  Fristelsen  til  at  søge 
ud  til  det  inciterende  Liv  i  det  norske  Selskab  og  paa  Vin- 
stuer i  og  for  sig  var  for  stærk  for  ham.  der  tidlig  søgte  at 
forjage  sin  Tungsindighed  ved  Hjælp  af  Flasken,  dels  fordi 
et  ulykkeligt  Ægteskab  gjorde  det  alt  andet  end  tiltrækkende 
for  ham.  Han  døde  1785  og  blev  begravet  ved  Siden  af  Ewald. 
Det  er  vel  mere  end  tvivlsomt,  om  Samtiden  lagde  nogen 
dybere  Tanke  i  den  Omstændighed,  at  disse  to  saa  grund- 
forskjellige  Digtere  saaledes  forenedes  i  Døden,  men  hver  paa 
sin  Vis  virkede  de  mægtig  til  at  bringe  Literaturen  ind  paa 
en  ny  og  selvstændig  Bane,  Ewald  positivt  ved  at  grundlægge 
den  lyriske  og  dramatiske  Poesi,  Wessel  negativt  ved  sin 
Satire  over  de  Forskruetheder ,  der  truede  med  at  ville  faa 
Overmagten.  De  var  ikke  blot  i  Almindelighed  to  store 
Digtere,  men  de  betegne  vor  nationale  Literaturperiodes  Be- 
gyndelse *). 

Af  de  norske  Digtere  maa  endnu  fremhæves  Brødrene 
Claus  Frimann  (1746 — 1829)  og  Peder  Harbo  Frimann 
(1752 — 1839).  Den  sidst  nævntes  første  Digt,  en  Romance, 
hvortil  Æmnet  er  taget  fra  Kæmpevisen  om  Axel  og  Val- 
borg, er  af  Interesse,  ikke  blot  fordi  den  ved  sit  brede ,  rhe- 
thoriske  Foredrag  i  Modsætning  til  Folkevisens  klangfulde 
Tone  giver  et  slaaende  Vidnesbyrd  om,  hvor  langt  Tiden, 
som  i  høj  Grad  beundrede  dette  Digt,  endnu  var  fra  at  for- 
staa  og  paaskjønne  det  karakteristiske  ved  den  gamle  Folke- 
digtning**), men  ogsaa  fordi  den,  hvor  forfejlet  den  end  maa 


*)  Wessels  Digte  ere  bedst  udgivne   af  I.    Levin  (sidst    1878)    med  Digterens 
Biografi. 
**)    Det   fortjener   at  fremhæves,  at  Wessel  havde  Øje  for  den  gamle  Vises  For- 
trin for  den  moderne  Omdigtning.     Han  fandt  saaledes  Visens 

siges  at  være,  dog  er  et  af  de  tidligste  Fingerpeg  i  Retning 
af  den  Kilde,  hvorfra  Foryngelsen  skulde  komme.  Hans 
naturbeskrivende  Digte  „Sunnivas  Kloster*'  og  ,, Hornelen" 
bære  ligesom  Romancen  Præg  af  Paavirkning  fra  fremmede, 
især  franske  Smagsmønstre ,  hvilket  navnlig  viser  sig  i  den 
umiskj endelige  Stræben  efter  Korrekthed  og  Elegance  i 
Formen,  men  udmærke  sig  for  øvrigt  ved  et  varmt  og  be- 
aandet  lyrisk  Foredrag.  Det  sidst  nævnte  Digt  anses  med 
Føje  for  det  bedste,  Perioden  frembragte  af  denne  Art.  Efter 
med  disse  og  et  Par  mindre  Arbejder  at  have  betraadt 
Digterbanen  med  Held  og  Udsigt  til  betydelig  Fremgang, 
afbrød  han  pludselig  sin  poetiske  Produktion  og  kastede  sig 
helt  og  holdent  ind  i  det  praktiske  Liv.  Broderen  Claus 
Friman  udfoldede  derimod  en  meget  trodig  Produktion.  I 
sine  større  Digte  („Flornelen" ,  „Frederiksborg"  o.  a.),  er  han 
stiv  og  tør,  derimod  træder  han  i  mange  af  sine  Smaadigte 
heldig  i  Petter  Dass'  Fodspor  som  Almuens  Sanger  og  Skildrer 
af  Folkelivets  Stemninger.  Hans  Frembringelser  af  denne 
Art  („Almuens  Sanger",  „Den  syngende  Sømand"  o.  fl.)  ere 
gjennemtrængte  af  et  friskt  og  djærvt  Lune,  der  gjorde  dem 
til  virkelige  Folkesange*).  Claus  Fasting  (1746 — gi)  og 
Johan  Vibe  (1748 — 82)  forsøgte  sig  begge  som  Dramatikere, 
men  uden  synderligt  Held;  det  var  som  Epigramdigter,  den 
første    og    ved    sine    Viser    den  sidst  nævnte   vandt  et  Navn. 


„Paa  Rejsen  var  han  saa  frisk  og  snar, 

ham  fulgte  tredive  Svende ; 

der  han  kom  til  sin  Moders  Gaard, 

da  red  den  Herre  alene", 
smukkere  end  Romancens  oeundrede: 
,.Mer  ilende  fo'r  Pilen  ej 
i  Luften  hen  fra  Buens  stramme  Sene, 
end  Axel  paa  sin  længselsfulde  Vei 
flyr  hastende  forbi  dens  enskte  Milestene; 
sin  raske  Fod  den  stolte  Ganger  hæver, 
den  grønne  Hede  flyr  og  ved  hans  Fodslag  bæver." 
*)  Claus  Frimans  Digte  i  Udvalg  ved  Welhaven,    185 1. 

JonasRein(i  760—  1 82 1 ),  den  alvorlige  Elegidigter,  betegnedes 
af  sin  Samtid  som  ..den  sande  Sorgs  ulignelige  Sanger", 
medens  Yisedigteren  Jens  Zetlitz  (1761  —  1 821)  var  ..Glædens 
muntre  Sanger*'  .  hvis  livsglade  Viser  („Mit  fulde  Glas  og 
Sangens  raske  Toner-' ,  „At  Slyngler  hæves  til  Ærens  Top" 
o.  m.  a.)  længe  var  paa  alles  Læber. 

En  særlig  Stilling  indtager  Gudbrandsdølen  Edvard 
Storm  (1749 — 94),  for  saa  vidt  som  han  ikke  var  Medlem  af 
det  norske  Selskab,  men  var  en  ubetinget  Beundrer  af  Ewald. 
Ved  Siden  af  en  umiskjendelig  Paavirkning  fra  denne,  der 
især  kommer  frem  i  hans  Oder,  Læredigte  o.  1.,  er  der  i  ad- 
skillige af  hans  mindre  Digte  et  stærkt  patriotisk  Element 
til  Stede,  og  det  er  egentlig  kun  den  Side  af  hans  Produktion, 
hvor  dette  træder  frem,  der  har  nogen  Betydning,  men  her 
finder  man  saa  ogsaa  til  Gjengjæld  Perler  som  „Hr.  Zinklars 
Vise",  ..Vise  om  Thorvald  Vidforle"  og  de  fortræffelige  Viser 
i  norsk  Bygdemaal*]. 

Af  danske  Digtere  er  der  foruden  de  alt  anførte  endnu 
adskillige  at  nævne ,  som  Samtiden  satte  megen  Pris  paa,  og 
som  ogsaa  udtrykke  forskjellige  Sider  af  dens  aandelige  Liv, 
men  som  nu  dog  nærmest  kun  have  literærhistorisk  Interesse. 
Brødrene  Peder  Magnus  Trojel  (1743 — 93)  og  Peder 
Kofod  Trojel  (1754—84)  var  især  Satiredigtere;  navnlig 
har  den  først  nævnte  forfattet  flere  satiriske  Epistler,  som  til 
Trods  for  deres  Brede  ere  ganske  skarpe.  Af  deres  øvrige 
Digte  fortjener  især  enkelte  Drikkeviser  at  fremhæves.  Lægen 
Johan  Clemens  Tode  (1736 — 1806)  var  t3^sk  født  og  kom 
først  som  voxen  (1757)  til  Kjøbenhavn,  men  lagde  sig  alvorlig 
efter  det  danske  Sprog,  som  han  tilegnede  sig  saaledes,  at  han 
kunde  udfolde  en  meget  omfattende  og  ikke  sjælden  heldig  po- 
etisk Produktion  i  det  ved  Siden  af  den  videnskabelige  og  popu- 
lære  Behandling,   han  gjorde  sin   Videnskab,   Medicinen,   til 


*)  Storms  Digte  i  Udvalg  ved  H.  P.  Holst,  1S71. 

Gjenstand  for.  Det  mest  fremtrædende  Træk  hos  ham  er 
hans  joviale  I.une.  der  kommer  frem  saa  vel  i  de  periodiske 
Skrifter,  i  hvilke  han  søefte  at  bibrinsfe  Lægfolk  almennyttige 
Kundskaber  særlig  fra  Medicinens  Omraade,  som  i  hans  Ko- 
medier, af  hvilke  ,. Søofficererne"  (1782)  er  den  bedste,  Fabler  og 
Fortællinger,  Smaadigte  og  Viser.  Højest  staar  han  som 
Visedigter  (,,01dtiden  havde  en  god  Skik",  „Vi  Sømænd  gjør 
ej  mange  Ord"  o.  fl.),  men  ogsaa  i  de  andre  Retninger,  han 
forsøgte  sig  i,  har  han  frembragt  adskilligt,  som  endnu  har 
Værd;  det  gjælder  saaledes  bl.  a.  Romanen  ,,Kjærligheds 
Nytte"  (1805).  Hans  Humor  er  nær  beslægtet  med  den  i  den 
engelske  Literatur  fremtrædende,  og  det  var  derfor  naturligt, 
at  det  blev  ham,  der  indførte  Smollets  komiske  Romaner  paa 
Dansk*).  Lægen  Rasmus  Frankenau  (1767 — 1814)  skrev 
adskillige  Viser  og  Sange ,  baade  muntre  og  rørende ,  der 
vare  meget  yndede  af  hans  Samtid. 

Som  fortrinsvis  dramatisk  Digter  maa  fremdeles  anføres 
Thomas  Thaarup  (1749 — 1821),  der  grundlagde  sit  Ry  ved 
det  idyUiske  Syngespil  ,.Høstgildet"  (1790).  Det  blev  skrevet  i 
Anledning  af  Kronprins  Frederiks  Indtog  med  sin  Brud,  og  slog 
ved  sin  jævne  Tone  og  den  varme  Fædrelandskjærlighed,  der 
aandede  igjennem  det,  meget  stærkt  an.  Det  efterfulgtes  af 
et  Par  lignende  dramatiske  Idyller  („Peters  Bryllup"  og  ..Hjem- 
komsten"), som  dog  ikke  kunde  maale  sig  med  den  første,  men  de 
smukke  og  stemningsfulde  Sange  i  disse  saa  vel  som  i  „Høstgildet" 
holdt  sig  dog  længe  paa  Folks  Læber  som  formelige  Folkesange. 
Foruden  disse  tre  dramatiske  Smaaarbejder  haves  der  fra  Thaa- 
rups  Haand  en  Del  Digte,  Viser,  Elegier,  Kantater  o.  1.,  som  vel 
ikke  udmærke  sig  ved  nogen  særlig  høj  poetisk  Flugt,  men  som 
oftest  i  al  deres  Jævnhed  give  hans  Følelser  og  Tanker  et 
varmt  og  smukt  Udrryk**).  Et  betydeligt  Digteræmne  syntes 
Ole  Johan  Samsøe  (1759—96)  at  være,  men  Døden  afbrød 
den  frodige  Udvikling,  hans  nordiske  Fortællinger  og  i  endnu 

*)  Todes  danske  Skrifter  I— VUI,  1793—1805. 
**)  Thaarups  poetiske  Skrifter,  ved  Rahbek,  1822. 

højere  Grad  det  historiske  Drama  ,.Dyveke"  syntes  at  love. 
I  FortæUingerne  („Fridthiof",  „Hildur"  og  ..Halfdans  Sønner") 
træder  han  nærmest  i  Suhms  Fodspor,  men  i  sit  Sørgespil 
har  han  betraadt  en  helt  n}^  Vej  og  kan  betegnes  som  Ewalds 
første  selvstændige  Efterfølger  paa  det  nationale  Dramas  Om- 
raade.  Stykket  bærer  mange  Mærker  af  sin  Tids  vSentimen- 
talitet,  men  har  gjennemgaaende  vel  tegnede  Karakterer  og 
udmærker  sig  ved  en  dygtig  formet,  ikke  sjælden  smuk  og 
kraftig  Behandling  af  Replikerne.  Det  blev  skrevet  i  hans 
sidste  Leveaar,  og  først  opført  paa  hans  Begravelsesdag,  men 
den  Eykke.  det  gjorde,  kan  ikke  skrives  paa  denne  Omstændigheds 
Regning;  der  var  i  Virkeligheden  nok,  der  kunde  rive  Samtiden 
med  sig*).  Et  Aars  Tid  efter,  at  „Dyveke"  var  fremkommet, 
fremtraadte  Kristian  Levin  Sander  (1756 — 1819)  med  sit 
nationalhistoriske  Sørgespil  „Nils  Ebbesen" ,  der  var  holdt  i 
en  lignende  Tone  og  gjorde  megen  Lykke,  fordi  det  til  en  vis  Grad 
var  i  Besiddelse  af  lignende  Fortrin  som  dets  Forgænger.  Det 
vakte  saa  meget  mere  Opsigt,  som  Forfatterens  tidligere  Arbejder 
ikke  berettigede  til  store  Forventninger,  og  det  blev  da  ogsaa 
enestaaende  i  hans  Produktion.  Den  franske  Smag,  der  for 
Tragediens  Vedkommende  søgtes  indført  af  Nordal  Brun, 
hævdedes  i  Komedien  af  Charlotte  Dorothea  Biehl 
(i 73 1 — 88),  som  efterlignede  den  saakaldte  højere  Komedie  i 
den  Række  sentimentale  Skuespil,  hvormed  hun  forsynede 
Theatrets  Repertoire;  de  var  en  Tid  lang  meget  yndede, 
men  i  Virkeligheden  for  matte ,  til  at  de  ret  længe  kunde 
holde  Interessen  ved  Lige.  Heller  ikke  denne  flittige  Skribent- 
indes  moralske  Fortællinger,  Digte  o.  s.  v. ,  alt  sammen  efter 
fransk  IMønster  have  noget  Værd,  men  virkelig  Fortje- 
neste indlagde  hun  sig  ved  mange  af  sine  Oversættelser 
(fra  Fransk,  Italiensk,  Spansk  og  Tysk),  særlig  ved  sin  med 
Liv  og  Lune  udarbejdede  Gjengivelse  af  Cervantes'  Don 
Quixote,    som   man   endog  har  fundet  det  hensigtsmæssigt  at 


*')  Samsøes  efterladte  Skrifter,  ved  Rahbek,   1822. 

udgive  paa  ny  i  vore  Dage  (ved  F.  L.  Ijebenberg.)  En 
Samling  historiske  Breve  og  en  Fremstilling  af  Regerings- 
forandringen  i  1784.  hun  efterlod  sig.  indeholde  mange  inter- 
essante Bidrag  til  Hoffets  indre  Historie  under  Frederik  den 
fjerde,  Kristian  den  sjette,  Frederik  den  femte  og  Kristian 
den  syvende*).  Enevold  de  Falsen  (1755 — 1808)  var  født 
i  Kjøbenhavn,  men  levede  største  Delen  af  sit  Liv  i  Kristiania 
—  han  var  juridisk  Embedsmand  og  beklædte  fra  1777  til  sin 
Bød  forskjellige  høje  Dommerembeder  —  og  deltog  ivrig  i 
Bestræbelserne  for  Norges  aandelige  Uafhængighed,  navn- 
lig for  Oprettelsen  af  et  norsk  Universitet.  Optagen  af  mange- 
haande  praktiske  Arbejder,  som  han  var,  fandt  han  dog 
Lejlighed  til  i  ikke  ringe  Udstrækning  at  tilfredsstille  sine 
nærmest  i  den  franske  Skole  uddannede  æsthetiske  Interesser. 
som  især  omfattede  Theatret;  han  var  en  af  de  ivrigste  til 
at  arbejde  paa  det  kristianensiske  dramatiske  Selskabs  Ud- 
vikling og  bearbejdede  og  forfattede  selv  adskillige  Skuespil, 
dels  Komedier  i  den  højere  Stil.  dels  muntre  Lystspil  til  Brug 
ved  dets  Forestillinger.  Hans  dramatiske  Arbejder  hæve  sig 
i  Almindelighed  ikke  over  det  dilettantmæssige,  men  et  enkelt 
af  dem,  Syngespillet  ,. Dragedukken"  (1797)  vandt  dog  ikke  blot 
Samtidens  udelte  Bifald  og  gjorde  Forfatteren  populær  langt  ud 
over  den  Kreds,  hvori  han  levede,  men  vidner  til  Trods  for 
sin  alt  for  store  Brede  ved  det  Lune,  der  gjennemstrømmer 
det.  den  Dygtighed,  hvormed  Handlingen  er  lagt  til  Rette, 
og  den  Lethed,  der  paa  mange  Punkter  er  i  Dialogen .  om, 
at  han  var  i  Besiddelse  af  Evner  til  dramatisk  Digtning,  som 
under  andre  Forhold  maatte  kunne  have  udviklet  sig  til  noget 
betydeligt.  Det  samme  gj ælder  maaske  i  endnu  højere  Grad  om 
Komedien  ,.Gulddaasen-'  (1793)  af  den  statsøkonomiske  Professor 
Oluf  Kristan  Olufsen  (1764— 1827).  Det  er  saa  rigt  paa 
ægte  komiske  Træk,  at  det  er  næsten  ufatteligt,  at  det  stammer 


*)  Hist.  Tidsskr.  3.  Række  IV  og  V. 

fra  samme  Haand  som  det  Par  dramatiske  Arbejder,  Olufsen 
for  øvrigt  udgav*). 

Oplysningstidens  Digtekunst  i  Danmark  finder  sin  glim- 
rende Afslutning  i  Jens  Baggesen,  der  i  mange  Henseender 
danner  Overgangen  til  den  nye  Tid.  Han  blev  født  den  15de 
Februar  1764  i  Korsør,  hvor  Faderen  levede  i  smaa  Kaar. 
Han  røbede  tidlig  ualmindelige  Anlæg,  men  der  var  ikke 
Raad  til  at  lade  ham  studere;  elleve  Aar  gammel  blev  han 
Skriverdreng  i  sin  Fødeby ,  først  hos  Postmesteren .  senere 
hos  Amtsforvalteren.  Efter  at  have  trællet  for  dem  et  Par 
Aar,  løb  han  bort  og  kom  til  Slagelse,  hvor  gode  Mennesker 
tog  sig  af  ham  og  fik  ham  anbragt  i  den  lærde  Skole.  1782 
blev  han  Student  og  kom  til  Kjøbenhavn,  fuld  af  uklare, 
gjærende  Idéer  og  brogede  Indtryk  fra  den  Læsning,  hvori 
han  søgte  Trøst  i  de  ..lange  Elendighedens  Aar".  han  maatte 
tilbringe  i  „Kjedsomhedens  ^loderstad".  Han  var  fattig, 
maatte  fortjene  sit  Ophold  ved  Informationer  og  havde  det 
ofte  kummerligt  nok  i  udvortes  Henseende,  men  Poesien  og 
hans  Omflakken  i  „Elskovs  Irrhave",  som  han  allerede  længe 
havde  været  fortrolig  med,  hjalp  ham  ud  over  alle  Gjenvor- 
digheder.  Pram,  hvis  Bekjendtskab  han  gjorde  kort  efter,  at 
han  var  kommen  til  Hovedstaden,  indførte  ham  baade  i  Li- 
teraturen  og  i  de  literære  Kredse ;  det  varede  ikke  længe,  før 
man  begyndte  at  lægge  Mærke  til  hans  Vers,  der,  snart  sen- 
timentale, snart  humoristiske  og  snart  begge  Dele  i  Forening, 
røbede  et  ualmindeligt  Herredømme  over  Sproget,  og  han 
havde  allerede  et  Navn.  da  han  i  1785  udgav  sit  første  større 
Arbejde,  fire  „Komiske  Fortællinger" ,  —  der  blev  tegnet  en 
Subskription  paa  over  1300  Exemplarer.  Bogen  vakte  en 
betydelig  Opsigt;  Wessel  hilste  ham  kort  før  sin  Død  vel- 
kommen paa  Parnas ,  og  en  Mængde  Rimbreve ,  Elegier  og 
andre  Digte  bidrog  yderligere  til  at  forøge  den  Yndest,  Pub- 
likum nærede  for  ham,  og  til  at  befæste  det  vundne  Ry  som 


*)  Der    er    da  ogsaa   blevet  opkastet  stærk  Tvivl  om,    hvor   vidt    ..Gulddaasen"' 
virkelig  er  af  ham.     (Se  Ugebladet  „Ude  og  hjemme"'  1878 — 79,  Nr.  53  og  54). 

en  Digter,  derva^rdigtraadtebaade  i  Ewalds  og  Wessels  Fodspor, 
idet  han  i  en  sjælden  Grad  forenede  Følsomhed  og  sprudlende 
Vid  med  Elegance  og  Lethed  i  Formen.  Han  indførtes  nu 
ogsaa,  vist  nok  af  Pram,  i  de  fornemme  Kredse,  hvor  han 
snart  blev  alles  Yndling  paa  Grund  af  sin  Aandrighed  og 
store  personlige  Elskværdighed  og  navnlig  i  Grev  Schimmel- 
mann  og  Hertugen  af  Augustenborg  vandt  mægtige  Velyndere. 
I  nogle  Aar  færdedes  han  i  disse  fine  Huse,  hvor  Sproget  og 
hele  Aandsdannelsen  var  tysk,  følte  sig  overordentHg  vel  til 
Pas  derved  og  navnlig  smigret  i  sin  Forfængelighed  ved 
Tanken  om,  at  han.  den  borgerlig  fødte,  omgikkes  med  Grever 
og  Grevinder  som  deres  Lige.  Foruden  en  jMængde  Digte 
udgav  han  i  disse  Aar  sin  paa  sin  Vis  fortræffelige  Over- 
sættelse af  Holbergs  „Nils  Klim"  (1789)  og  Operaen  „Holger 
Danske",  som  fremkaldte  flere  Parodier  og  en  meget  heftig 
Polemik,  der  i  høj  Grad  irriterede  den  pirreHge  Digter,  skjønt 
den  kun  til  Del  var  rettet  imod  ham,  men  nærmest  havde  andre, 
især  politiske  Forhold  til  Gjenstand.  Hans  Helbred,  som  be- 
standig havde  været  svagt,  var  nu  saa  medtaget,  at  hans  Vel- 
yndere fandt  det  nødvendigt,  at  han  ikke  indskrænkede  sig 
til  at  nyde  Landlivet  paa  sine  adelige  Venners  Herregaarde, 
men  gjorde  en  Udenlandsrejse.  Hertugen  af  Augustenborg 
skaffede  ham  et  betydeligt  Stipendium  paa  ubestemt  Tid,  og 
i  Maj   178Q  brød  han  op. 

Han  besøgte  paa  denne  sin  første  Rejse,  der  varede  i 
halvandet  Aar ,  Tyskland .  Schweiz  og  Frankrig,  stiftede  Be- 
kjendtskab  og  kom  i  mer  eller  mindre  nær  Forbindelse  med 
adskillige  af  Datidens  betydeligste  literære  Personligheder, 
Voss,  Klopstock,  Wieland,  Schiller,  Herder,  Jacobi  o.  fl., 
overalt  modtagende  en  jNIangfoldighed  af  Indtryk  af  den  paa 
saa  mange  Omraader  herskende  Gjæring.  I  Tyskland  lærte 
han  den  Kantiske  Filosofi  at  kjende  og  blev  saa  opfyldt  af 
Begejstring  for  den ,  at  han  antog  Navnet  Immanuel  til  Ære 
for  dens  Ophavsmand;  i  Schweiz  studerer  han  Rousseau, 
„Aarhundredets  menneskehgste  Menneske",    og  i  Paris  hører 

han  i  Nationalforsamlingen  Robespierre  og  Mirabeau.  sværmer 
for  Revolutionen  og  danser  paa  Bastillens  Ruiner.  I  Schweiz 
har  han  „sit  hidtil  lykkeligste  Æventyr" ,  idet  han  lærer 
Sofie  Haller,  Naturforskeren  og  Digteren  Albrecht  v.  Hallers 
Datterdatter  at  kjende.  vinder  hendes  Hjærte  og  ægter  hende. 

1790  vendte  Baggesen  hjem  med  sin  unge  Hustru.  De 
rige  Indtryk,  han  havde  modtaget  paa  Rejsen,  nedlagde  han 
i  ..Labyrinthen  eller  Digtervandringer"  (1792  —  93),  en  højst 
mærkelig  Bog,  der  ikke  blot  indtager  en  fremragende  Plads 
iblandt  Baggesens  Værker,  men  er  et  af  Oplysningstidens  be- 
tydeligste Arbejder  og  i  Henseende  til  Vid  og  Lune,  til 
mesterlig  Behandling  af  Sproget  i  de  forskjelligste  Tonarter 
og  til  Rigdom  og  AfvexHng  i  Indholdet  søger  sin  Lige,  om 
den  end  ingenlunde  er  fri  for  Pletter,  navnlig  i  Retning  af 
hul,  opstyltet  Pathos  og  letfærdig  Legen  med  Tanker. 

Det  viste  sig  for  øvrigt  snart,  at  havde  han  vundet  ved 
denne  Rejse ,  for  saa  vidt  som  hans  aandelige  Synskreds  var 
bleven  udvidet,  havde  han  ogsaa  tabt.  Der  var  kommet  endnu 
stærkere  Lro  og  Gjæring  i  ham  end  før.  og  han  kunde  ikke 
finde  sig  til  Rette  med  Forholdene  i  Hjemmet,  der  vare  blevne 
ham  for  smaa.  Han  higede  stadig  bort,  blev  mere  og  mere 
Kosmopolit  og  omgikkes  allerec'e  nu  med  Tanken  om  at 
blive  tysk  Digter.  1793  brød  han  atter  op  med  sin  svagelige 
Hustru,  flakkede  om  i  Tyskland,  Schw^eiz,  Frankrig  og  Italien, 
og  vendte  først  tilbage  efter  tre  Aars  Forløb.  Han  var  bleven 
Viceprovst  paa  Regensen,  en  Stilling,  som  han  med  sit  febrilske, 
udisciplinerede  Sind  snart  viste  sig  uskikket  til.  Allerede 
Aaret  efter  (1797)  rejste  han  bort  igjen,  mistede  sin  Hustru, 
rejste  fortvivlet  til  hendes  Fødeby  Bern,  derfra  til  Italien  og 
Paris,  hvor  han  forlovede  sig  med  Fanny  Reybaz,  en  Datter 
af  Staden  Genfs  Ministerresident  hos  den  franske  Repu- 
blik. Imidlertid  var  han  bleven  udnævnt  til  Theaterdirek- 
tør,  en  Stilling,  som  han  ogsaa  snart  viste  sig  at  mangle 
alle  Forudsætninger  til.  Med  Undtagelse  af  en  kort  Rejse 
til  Paris,   hvor  han  ægtede  sin  Forlovede,  blev  han  nu  i  Kjø- 

benhavn  til  Efteraaret  1800.  da  han.  dels  paa  Grund  af.  at 
hans  anden  Hustru  endnu  daarligere  end  den  første  kunde 
trives  her.  dels  og  især  fordi  hans  eget  ustadige  Sind  hverken 
undte  ham  Ro  eller  Rast,  endelig  brød  op  i  den  Hensigt  at 
bosætte  sig  i  Frankrig  for  bestandig.  Med  Undtagelse  af 
nogle  korte  Besøg  i  Tyskland  og  Danmark  blev  han  i  Paris 
til  1 8 1 1  ,  da  han  blev  Professor  i  dansk  Sprog  og  Literatur 
ved  Universitetet  i  Kiel.  Heller  ikke  her  følte  han  sig  tilfreds ; 
han  søgte  og  fik  kongelig  Tilladelse  til  at  bosætte  sig  i  Kjø- 
benhavn,  og  fra  181 3  til  1820  levede  han  her  optagen  af  den 
store  Fejde  med  Oehlenschlåger ,  der  antog  større  og  større 
Dimensioner  og  skilte  ham  ved  næsten  alle  hans  Venner;  han, 
som  havde  været  Publikums  Yndlingsdigter,  vakte  efterhaanden 
en  saadan  Opinion  imod  sig.  at  man  knapt  vilde  erkjende  ham 
værdig  til  Digtemavnet,  Forpint  og  træt  forlod  han  i  1820 
sit  Fædreland,  som  han  aldrig  mere  skulde  gjense.  Han 
levede  sine  sidste  Aar  i  Frankrig  og  Tyskland,  stadig  kæm- 
pende med  sit  svage  Helbred.  Da  han  mærkede,  at  det  led 
mod  Enden,  begav  han  sig  paa  Rejsen  til  Kjøbenhavn,  men 
han  naaede  ikke  længere  end  til  Hamburg,  hvor  han  døde 
den  3dje  Oktober  1826. 

Under  dette  i  højeste  Grad  urolige  Liv  udfoldede  Bagge- 
sen en  overordentlig  omfattende  Produktion  ikke  blot  paa 
Dansk,  men  ogsaa  paa  Tysk,  ja  endogsaa  paa  Fransk.  Da 
han  var  kommen  hjem  fra  sin  første  Udenlandsrejse  udgav 
han  (i  79  i)  sine  „Ungdomsarbejder"  (2  Bind),  der  med  et  Par  Und- 
tagelser omfattede  tidligere  trykte  Digte.  1 792  og  93  udkom  La- 
byrinthen. 1803  udgav  han  to  Bind  ,.Gedichte"  —  han  be- 
gyndte at  digte  paa  Tysk  paa  sin  anden  Udenlandsrejse,  og 
fra  den  tredje  Rejse  af  maa  han  betragtes  baade  som  tysk 
og  dansk  Digter.  1804  udkom  det  idylliske  Digt  ..Parthe- 
nais  oder  die  Alpenreise-' ,  det  af  hans  Arbejder,  der  slog 
stærkest  an  i  Udlandet.  Under  sit  Ophold  i  Kjøbenhavn  i 
Vinteren  1806 — 07  udgav  han  ..Skjemtsomme  Rimbreve"  (heri 
det  berømte  „Noureddin  til  Aladdin"),  ,.Nye  blandede  Digte" 

Og  ..Gjengangeren  og  han  selv  eller  Baggesen  over  Baggesen", 
et  Værk,  der  med  Føje  vakte  stor  Opmærksomhed  ved  sin 
aandrige  Satire  og  de  mange  vide  Udsigter,  det  aabnede  — 
det  var  i  Virkeligheden  et  Forsøg  paa  at  naa  op  til  et  højere 
Stade,  i  visse  Maader  et  Brud  med  hans  poetiske  Fortid  og 
en  Forjættelse  om  en  Fornyelse  af  Digtekunsten  med  ,.Aan- 
delighed,  fri  Naturkraft,  barnhg  Uskyldighed  og  Rehgiøsitef 
—  men  tillige  fremkaldte  megen  Uvilje  ved  sine  voldsomme 
Angreb  paa  forskjellige  literære  Personligheder  bl.  a.  Rahbek. 
1808  udkom  ,. Nyeste  blandede  Digte"  og  „Heideblumen". 
I  de  senere  Aar  af  sit  Liv,  da  han  var  fuldt  optagen  af 
sin  literære  Fejde,  udgav  han  ikke  meget  i  Bogform  (bl.  a. 
,.Poetiske  Epistler-',  1814,  og  det  humoristiske  Epos  ..Adamund 
Eva,  oder  die  Geschichte  des  Siindenfalls",  1826),  men  skrev 
især  i  Tidsskrifter,  af  hvilke  han  selv  udgav  flere. 

Baggesens  Digtning  er  et  ejendommeligt  og  interessant 
Spejlbillede  af  de  mangfoldige  skiftende  Stemninger,  der  bøl- 
gede igjennem  denne  rastløse  Aand,  som  bestandig  higede 
efter  at  komme  til  Ro  og  Klarhed,  men  aldrig  naaede  dertil 
undtagen  glimtvis.  Han  har  som  L3^riker,  hvor  han  har  givet 
sig  helt  og  fuldt  hen  i  sin  Stemning,  frembragt  udmærkede 
ling,  og  som  komisk  Digter  raader  han  over  et  Vid  og  Lune, 
der  kommer  Wessels  nær,  men  hans  Alvor  slaar  ikke  sjælden 
over  i  hul  Affektation,  ligesom  hans  Komik  ofte  bliver  søgt. 
Højest  naar  han  i  saadanne  Digte,  hvor  Spøg  og  Alvor  blandes, 
hvor  han  frit  kan  flagre  fra  den  ene  Stemning  til  den  anden, 
som  foruden  i  adskillige  mindre  Digte  ogsaa  i  mange  af 
hans  Rimbreve,  en  Digtart,  han  vel  til  Dels  kan  siges  at  have 
taget  i  Arv  efter  Wessel,  men  som  han  udviklede  til  en 
høj  Grad  af  Fuldkommenhed,  og  i  hvilken  hans  Virtuositet  i 
Sprogets  Behandling,  i  at  bøje  Rhythme  og  Udtryk  efter  de 
vexlende  Stemninger  viser  sig  i  en  Grad  som  paa  intet  andet 
Punkt  af  hans  Produktion. 

Det  er  dette   vidunderlige   Herredømme  over  Sproget,    i 

det  hele  taget  den  Formskjønhed  og  Smag,  man  finder  i 
næsten  alt,  hvad  Baggesen  har  skrevet,  i  Forbindelse  med 
den  aandelige  Smidighed,  hvormed  han  bevæger  sig  i  de  for- 
skjelligste  Stemninger  og  ofte  springer  fra  den  ene  til  den 
anden,  der  bragte  hans  Samtid  til  at  kalde  ham  „Gratiernes 
Digter",  et  Navn,  han  for  saa  vidt  førte  med  Rette,  som  det 
netop  var  disse  Egenskaber,  der  gav  hans  Poesi  dens  ejen- 
dommelige Præg,  og  ingen  af  de  samtidige  danske  Poeter 
paa  langt  nær  kunde  maale  sig  med  ham  i  Henseende  til  dem. 
Men  til  den  mesterlige  Form  hører  der.  hvis  den  ikke  skal 
blive  til  en  tom  Leg  med  Ord,  Begreber  og  Idéassociationer 
et  betydeligt  Indhold,  og  dette  skorter  det  gjennemgaaende 
paa  hos  Baggesen.  Det  var  som  komisk  Digter,  han  især 
vandt  sit  berømte  Navn,  og  det  er  hans  komiske  og  satiriske 
Digtning,  der  giver  ham  væsentlig  Betydning  i  vor  Literaturs 
Historie;  selv  betragtede  han  imidlertid  den  alvorlige  Digt- 
ning som  sit  Livs  Kald,  men  Frugterne  af  hans  Produktion  i 
denne  Retning  have  kun  lidet  at  betyde.  Han  maa  for  sin 
alvorlige  Digtnings  Vedkommende  betragtes  som  en  Efter- 
følger af  Ewald,  af  hvem  han  er  stærkt  paavirket,  ligesom 
han  som  komisk  Digter  træder  i  Wessels  Fodspor,  men  hvor 
stærkt  han  end  lader  Følelsen  komme  til  Orde  i  sine  ofte 
svulmende  pathetiske  Digte,  efterlade  disse  gjennemgaaende 
et  Indtryk  af  noget  hult  og  opskruet,  af,  at  der  ikke  staar 
nogen  alvorlig  Mand  bag  de  højt  klingende  Ord,  om  de  end 
til  en  vis  Grad  kunne  være  adækvate  Udtryk  for  de  Følelser 
og  Stemninger,  der  i  det  givne  Øjeblik  have  bølget  gjennem 
Digterens  Sjæl  som  en  overvældende  Extase.  Overalt  i  hans 
Produktion  som  i  hans  Liv  savnes  der  en  fast  Kjærne ,  en 
ledende  Livstanke.  Der  er  Lidenskab  nok,  flammende,  for- 
tærende Lidenskab ,  men  den  blusser  kun  kort  og  skifter 
Gjenstand  hvert  Øjeblik.  Han  bevæger  sig  i  de  mest  skæ- 
rende Modsætninger;  hvad  han  beundrer  og  elsker  den  ene 
Dag,    kan   han   hade   og  afsky  til  andre  Tider;    som  han  be- 

standig  flakker  om  uden  Rast  eller  Ro,  saaledes  kaster  han 
ogsaa  sine  Følelser  snart  paa  denne,  snart  paa  hin  Gjenstand, 
bestandig  nydende  sig  selv  i  dem.  En  frodig  Fantasi,  en 
skarp  og  klar  Forstand,  en  Følelse,  der  i  et  Nu  pustes  op  i 
Flammer,  en  levende  Skjønhedssans  og  et  glimrende  Vid. 
alt  dette  finder  man  i  fuldt  j\laal  i  Baggesens  Digtning,  men 
det,  der  skulde  have  samlet  disse  udmærkede  Egenskaber  til 
et  Hele  og  derved  give  dem  deres  rette  Værd,  en  klar  og 
helstøbt  Personlighed,  manglede.  Derfor  naaede  han  aldrig 
længere  end  til  Overfladen,  og  derfor  blegnede  hans  Digter- 
stjæme  saa  hurtig,  da  den  nye  Sol  stod  op.  Han  hørte  efter 
sit  Væsen  Oplysningstiden  til;  den  krævede  ikke  stort  andet 
af  Digtekunsten  end  Overflade,  og  hvad  Digtere  som  Ewald 
og  Wessel  gav  ud  over  denne,  fik  først  en  senere  Tid  rigtig 
Øje  for.  I  en  literær  Situation  som  den,  han  forefandt  ved 
sin  Fremtræden,  var  en  Digter  som  Baggesen  selvskreven  til  den 
første  Plads  paa  Parnasset,  som  han  da  ogsaa  hurtig  kom  til  at 
indtage.  Jo  mere  den  nye  Tids  Idéer  vandt  Terræn ,  des 
mindre  var  han  Mand  for  at  fyldestgjøre  de  Krav.  der  stilledes 
til  Digteren  og  hans  Kunst.  Han  higede  bestandig  ud  over 
den  trange  Idékreds ,  han  havde  taget  i  Arv  fra  Oplysnings- 
tiden; hans  skarpe  Forstand  og  kritiske  Sans  satte  ham  i 
Stand  til  at  se  dens  Begrænsning  og  Mangler,  men  videre 
naaede  han  ikke;  om  den  nye  Tids  Idéer  havde  han  kun  en 
Anelse,  Lod  og  Del  i  dem  fik  han  aldrig.  Naar  han  fik  en 
betydelig  Indflydelse  paa  Udviklingen  her  hjemme  i  dette 
Aarhundrede  og  blev  Udgangspunktet  for  vigtige  Strøm- 
ninger i  vor  Literatur,  er  det  udelukkende  fra  den  nega- 
tive Side,  ved  den  Kritik,  han  udfoldede  baade  i  Prosa  og 
sin  Digtning,  som  for  en  stor  Del  er  rent  literær,  polemisk 
og  didaktisk  Digtning  om  Digtekunsten.  Den  positive  Side 
af  hans  Produktion  mangler  Forudsætningerne  for  at  kunne 
tilfredsstille  dybere  Krav,  og  hans  Digtning  har  derfor  i  det 
hele    taget  nærmest  kun  literærhistorisk  Interesse,  hvor  store 

Evner  den  end  paa  alle  Punkter  vidner  om,  at  Jens  Baggesen 
var  udrustet  med. 

Den    urolige   Digter   kunde   ikke  nøjes  med  at  digte  for 
sine  Landsmænd ;  han  følte  sig,  som  vi  have  set,  stærkt  greben 
af  de  mange  Indtryk  af  det  stærkt  bevægede  aandelige  Liv, 
der  rørte  sig  i  det  øvrige  Evropa,  og  allerede  tidlig  optraadte 
han  som  tysk  Digter,  senere  digtede  han  endogsaa  paa  Fransk. 
Han  kom  mærkværdig  godt  derfra,   et  slaaende  Vidnesbyrd 
om  hans  store  Aandssmidighed.   „Det  er  nu  en  Gang  min  Na- 
tur", siger  han,    ,.at  tabe  mig  i  den  Natur,  der  omgiver  mig, 
thi  mit  sanselige  Væsen  er  yderst  bøjeligt,  gjennemtrængeligt, 
let   stemt   og  elektrisk.     Min  Personlighed  undtagen  forandre 
sig  alle    mine    Indstændigheder    med    Omstændighederne.     I 
Danmark  er  jeg  dansk,  i  Tyskland  tysk,  i  Frankrig  fransk,  i 
Italien  italiensk.    Paa  Stedet  taler  jeg  i  kort  Tid  med  usigelig 
Lethed  Sproget;  jeg  synger,  mer  end  noget  andet  Menneske, 
med  de  Fugle,  jeg  er  iblandt."     Hans  Sprogsans  var  virkelig 
saa  stor,  at  han  vandt  Borgerret  i  den  tyske  Literatur,  og  ad- 
skillige   af  hans   tyske  Digte  vandt  stor  Anerkj  endelse  (hans 
Scheerenschleiferepopé ,    Parthenais    o.    a,).     Allerede    tidlig 
havde  man   dog  her,   hvor  den  literære  Udvikling  var  naaet 
betydelig  videre  end  hos  os  ved  Baggesens  Fremtræden,  Blik 
for  de  væsentlige  Mangler,    der  klæbede  ved  hans  Digtning. 
Det  blev  strax  i  Anledning  af  hans  i  1803  udgivne  „Gedichte" 
bemærket,  at  de  „for  det  meste  minde  Læseren  om  lignende 
afKlopstock,  Ramler,  Schiller,  Matthison  og  Voss",  at  navnlig 
Klopstock  og  Voss  have  virket  stærkt  paa  ham,  heldig  „for  saa 
vidt  som  han  har  denne  Paavirkning  at  takke  for  en  priselig 
Omhu  for  Velklang  i   Tonefald  i  Versene,  men  skadelig,  for 
saa  vidt  som  den  overdrevne  Opmærksomhed  paa  det  tekniske 
i  Poesien    stundum   synes  at    gjøre   ham  ligegyldig  imod  det 
aandfulde."     Hvad  der    gjælder   om  saa  meget  af,    hvad  han 
har  skrevet  i  sit  Modersmaal,  fremhæves  ogsaa  som  betegnende 
for  hans  Digte  i  det  tyske  Sprog:     „Man  støder  i  mange  af 

n.  6 


32  Oplysningens   Tidsalder. 

dem  paa  Steder,  som,  medens  de  ved  prægtig  Rhj-thmus  smigre 
Øret,  efterlade  Tomhed  i  Fantasien  og  Hjærtet.  Hans  Ar- 
bejder savne  ikke  glødende  Følelse,  men  denne  Glød  er  m.ere 
fortærende  end  varmende  og  lysende.  Ligesom  Oderne  under- 
tiden grænse  til  det  svulstige,  saaledes  grænse  Drikkeviserne 
ikke  sjælden  til  det  lave".  Mere  ublandet  Bifald  vandt  det 
idylliske  Epos  „Parthenais"  og  det  humoristiske  Epos  „Adam 
und  Eva",  der  i  Virkeligheden  ogsaa  høre  ikke  blot  til  hans 
omfangsrig-este,  men  ogsaa  til  hans  betydeligste  Arbejder. 

Det  følger  af  sig  selv,  at  denne  Dobbelthed  i  sproglig 
Henseende  maatte  virke  højst  uheldig  paa  hans  digteriske 
Produktion,  som  der  allerede  i  Forvejen  var  nok  i  hans  egen 
Natur,  der  bidrog  til  at  splitte  og  sprede  —  han  tabte  efter- 
haanden  mere  og  mere  sin  Nationalitet  og  med  den  det 
væsentlige  Forhold  til  sit  Folk.  Det  maa  imidlertid  til  hans 
Undskyldning  fremhæves,  at  det  for  en  stor  Del  var  Omstæn- 
dighederne, der  drev  ham  ind  paa  denne  skæbnesvangre 
Bane.  Allerede  hans  Ungdomsliv  i  de  fornemme,  udelukkende 
tysk  dannede  Kredse  her  hjemme  maatte  bidrage  til  at  trænge 
det  nationale  tilbage  og  udvikle  hans  kosmopolitiske  Tilbøje- 
ligheder. Saa  kom  hans  første  Udenlandsrejse ,  paa  hvilken 
han  med  Begj ærlighed  indsugede  det  fremmede  fra  alle  Sider 
uden  at  have  et  virkeligt  aandeligt  Indhold,  med  hvilket 
det  kunde  forene  sig,  læmpende  og  læmpende  sig  efter 
dette;  og  saa  kom  hans  to  Ægteskaber,  af  hvilke  navnlig 
det  sidste  var  alt  andet  end  heldigt  for  hans  Udvikling  som 
dansk  Digter.  „Naar  jeg  nogen  Sinde  efter  min  Død",  siger  han, 
„udgiver  mine  Bekjendelser,  vil  jeg  stille  det  Sted  af.  Horats: 
Jove  non  probante,  uxorius  oninis ,  som  Motto  i  Spidsen,  thi 
mit  huslige  og  borgerlige  Liv  er  i  Sandhed  en  fuldstændig 
Kommentar  dertil.  Det  ligesom  for  mig  af  Horats  opfundne 
Biord  7ixorms  sparer  mig  mange  Hundrede  Sider  til  Skildring 
af  min  konkrete  Karakter.  Baggesen  har  i  de  sidste  tretten 
Aar  næsten  ikkun  været  sin  Kones  lydige  Mand.    Tal  derfor 

ikke  om  min  Vilje,  jeg  har  ingen  haft,  siden  jeg  blev  gift. 
Min  Sofie  og  Fanny  troede  og  tro  at  blive  førte  af  mig  over 
Heder,  Have  og  Bjærge,  men  det  var  dem,  der  førte  mig. 
Jeg  har  aldrig  forladt  mit  Fædreland  for  min  egen,  og  jeg  har 
ingen  Steds  opholdt  mig  uden  for  deres  Skyld."  Fanny  havde 
„fattet  en  frygtelig  Lede  for  dette  Land",  Digteren  fulgte  sin 
Hustru,  og,  som  vi  have  set,  laa  det  i  hans  Natur  at  „synge 
med  de  Fugle,  han  var  iblandt".  Helt  uden  Kamp  fjærnede 
han  sig  ikke  fra  Modersmaalet ,  som  han  elskede  højt,  hvis 
Renhed  laa  ham  stærkt  paa  Sinde,  og  hvis  Ridder  han  med 
Stolthed  kalder  sig.  Efter  Tvivl  og  Vaklen,  med  Hensyn  til 
hvilket  af  de  to  Søstersprog  han  skal  give  Prisen,  sejrer  det 
fremmede:  ,.For  det  danske  Sprog",  skriver  han  1802,  „taler 
min  Barndom,  dets  egen  med  den  græske  rivaliserende  My- 
thologi,  dets  græske  Velklang,  min  Fædrelandskj ærlighed, 
min  Pension ,  min  Taknemlighed  imod  Kronprinsen  og  den 
Omstændighed,  at  jeg  i  samme  kan  blive  den  første;  men  for 
det  tyske  Sprog  toner  i  mit  Hj ærte,  at  det  er  det  Sprog,  der 
tales  af  de  dødelige,  for  hvem  jeg  skriver  helst,  og  for  hvem 
jeg  næsten  skriver  alene,  min  Kjærlighed  til  Schweiz  og  den 
Omstændighed,  at  det  forstaas  af  Millioner,  medens  det  danske 
kun  kjendes  af  Tusinder-'*). 


Baggesen  har  allerede  ført  os  et  godt  Stykke  ind  i  det 
nittende  Aarhundrede,  men  inden  vi  forlade  det  attende,  hvilket 
han  som  Overgangsform  nærmest  tilhører,  maa  vi  ved  et  kort  Til- 


*)  Baggesens  danske  Værker,  ved  A.  Baggesen  I— XII,  2den  Udg.,  1845—47. 
Udvalgte  Digte  af  Baggesen,  ved  Kr.  Arentzen,  1876.  Udvalgte  komiske 
og  satiriske  Poesier  af  Baggesen,  ved  Kr.  Arentzen,  1878.  Jens  Bagge- 
sens Biografi  af  A.  Baggessen,  I— IV,  1833—56.  Baggesen  og  Oehlen- 
ichlåger,  Literaturhistorisk  Studie  af  Kr.  Arentzen,  I— VIII,  1 870—78. 
Hartvig  Lassen:  Et  Bidrag  til  Baggesens  Karakteristik  (Afhandlinger 
til  Literaturhistorien,  Kristiania  1877). 

bageblik  gjøre  os  det  klart ,  hvorledes  de  literære  Forhold  i 
det  hele  vare  ved  dets  Slutning.  Der  var,  som  vi  have  set, 
arbejdet  rastløst  og  til  Dels  med  megen  Dygtighed  paa  Vi- 
denskabens forskjellige  Omraader,  Poesien  havde  floreret  som 
ingen  Sinde  før,  havde  frembragt  enkelte  Stjærner  af  høj  Rang 
og  en  Mangfoldighed  af  mindre  Lys,  og  der  var  tilsyneladende 
en  stigende  Sans  for  Digtekunsten  —  man  talte  med  Stolthed 
om  sin  Horats,  sin  Ovid  o.  s.  v.  —  Der  lød  mange  store  Ord 
ikke  blot  om  Dyd  og  Lyksalighed,  men  ogsaa  om  Frihed  og 
Lighed  og  andre  ophøjede  Idéer,  og  der  stod  paa  mange 
Punkter  stærke  Modsætninger  skarpt  overfor  hverandre.  Men 
i  Virkeligheden  var  Forholdene  i  høj  Grad  aandløse  og  ind- 
skrænkede, hvor  man  saa  end  vender  sit  Blik  hen.  Selv  den 
saa  højt  priste  Oplysning  var  det  kun  tarvelig  bevendt  med. 
I  Forhold  til  de  mange  Kræfter,  der  vare  i  Bevægelse,  var  det 
Arbejde,  der  udrettedes  for  at  udbrede  den  i  Folket,  kun 
ringe,  og  navnlig  var  der  yderst  lidt  af  en  virkelig  almindelig 
Dannelse  og  Sans  for  Kundskab  for  dennes  egen  Skyld. 
Ikke  saa,  at  der  ikke  læstes  nok,  tvært  imod.  Læselysten  var 
større  end  nogen  Sinde,  og  der  gjordes  meget  for  at  tilfreds- 
stille den,  saa  meget,  at  hele  Literaturen  var  paa  Vej  til  at 
blive  populær,  men  nogen  virkelig  Betydning  for  Livet  fik 
denne  ikke,  for  saa  vidt  som  den  ikke  bidrog  til  at  udvide 
den  aandelige  Synskreds.  Heller  ikke  Brydningen  imellem 
Kristendom  og  Fritænkeri  under  Filosofiens  Avspicier  formaaede 
at  give  Tidsalderen  Sving,  hvor  stærk  den  end  ofte  var,  thi 
letsindig  Jagen  efter  at  nyde  Øjeblikket  og  en  kold  og  tør 
Nyttemoral,  der  ikke  naaede  højere  end  til  Menneskevel  og 
Borgerdyd,  var  de  to  væsentlige  Modsætninger,  denne  Bryd- 
ning affødte.  Til  Trods  for  den  megen  Talen  om  Idealer  var 
Idealerne  bleven  borte  i  Livet,  hvor  det  kun  gjaldt  om  at 
indrette  sig  saa  bekvemt  som  muligt.  Det  var  med  andre 
Ord  Spidsborgerlighedens  gyldne  Tid,  en  Tid,  der  havde 
travlt  med  meget,  men  i  Virkeligheden  kun  havde  materielle 

Interesser  og  kun  fremmede  aandelige  Formaal  for  saa  vidt 
som  de  antoges  at  tjene  de  materielle  —  det  gjælder  f.  Ex. 
om  Skolevæsenet,  der  udvikledes  stærkt  i  Erkjendelse  af,  at 
Menneske  vellet,  d.  v.  s.  Velstand  og  jordisk  Lyksalighed,  maatte 
hvile  paa  Oplysning.  Dette  spejler  sig  ogsaa  i  Poesien.  Bortset 
fra  de  to  store  Digtere,  Ewald  og  Wessel,  der  væsentlig  gik 
uforstaaede  i  deres  Grav,  medens  langt  mindre  Talenter 
hædredes  med  højt  klingende  Epitheta,  frembragte  Tiden  kun 
i  ganske  enkelte  Retninger  noget,  der  har  blivende  Værd. 
Ogsaa  her  sidder  en  nøgtern  Forstandighed  i  Højsædet,  og 
der  tilkjendes  kun  Poesien  nogen  Betydning,  for  saa  vidt  som 
den  enten  direkte  træder  i  det  nyttiges  Tjeneste  eller  tjener 
som  Kryderi  paa  Livet,  som  et  Middel  til  behagelig  Under- 
holdning —  den  betydelige  og  ejendommelige  Udvikling,  den 
af  Klublivet  affødte  Drikkevise  fik,  er  i  saa  Henseende  i  høj 
Grad  karakteristisk.  Hvor  mange  dygtige  Elementer  der  end 
i  det  enkelte  lader  sig  paapege  paa  Aandslivets  forskjellige 
Omraader  —  det,  der  først  skulde  give  dem  den  rette  Betyd- 
ning, Livet,  Aanden  manglede.  Oplysningstiden  maa  nærmest 
betegnes  som  en  Tid,  i  hvilken  der  optoges  Stof  ude  fra. 
Den  Bearbejdelse,  dette  underkastedes,  fik  i  og  for  sig  ikke 
meget  at  betyde  ,  uden  for  saa  vidt  som  de  forskjellige ,  ofte 
meget  modstridende  Elementer  bragtes  i  et  saadant  Forhold  til 
hverandre,  at  de,  naar  den  tændende  Gnist  kom,  kunde  for- 
ene sig  indbyrdes  og  med  de  folkelige  og  nationale,  saaledes 
at  der  kunde  fremgaa  en  helstøbt,  væsentlig  selvstændig  Kul- 
tur deraf. 

Af  stor  Betydning  blev  i  saa  Henseende  den  gjennem- 
gribende  Udvikling,  der  i  Oplysningstiden  havde  fundet  Sted 
i  Tyskland,  en  Udvikling,  som  først  fik  nogen  afgjørende  Ind- 
flydelse paa  vor  Literatur  ved  vort  Aarhundredes  Begyndelse. 
Klopstock  traadte  i  Poesien  i  Opposition  til  den  fra  Frankrig 
udgaaede  pseudoklassiske  Retning  og  søgte  at  reproducere 
den  virkelig  klassiske  Stil,  men  hans  hule,  opskruede  Pathos 


35  Oplysningens  Tidsalder. 

kunde  ikke  i  Længden  tilfredsstille.  Gjennem  Winckelmanns 
indtrængende  og  aandfulde  Studium  af  den  antike  Kunst 
naaede  man  til  en  Opfattelse  af  denne,  for  hvilken  saa  vel 
Pseudoklassicismen  som  Klopstockianismens  dybe  Brøst  maatte 
blive  aabenbare,  og  baarne  frem  af  Lessing  blev  den  lærde 
Archæologs  Granskninger  Udgangspunktet  for  den  alsidigste 
Udvikling,  De  nye,  af  de  franske  Filosofer  fremsatte  Idéer, 
som  i  deres  Hjemland  førte  til  Revolutionen,  forenede  sig  med 
den  fra  Klassiciteten  udgaaede  Retning  og  førte  igjennem 
den  gjærende  „Sturm-  und  Drangperiode"  til  den  tyske  Poe- 
sis Gjenfødelse  i  Goethe  og  Schiller,  i  hvem  det  klassiske  og 
det  nationale  var  forenet  paa  den  ejendommeligste  og  betyd- 
ningsfuldeste Maade,  og  som  hævede  Poesien  fra  at  staa  i 
et  underordnet  og-  tjenende  Forhold  til  Tendenser,  der  ikke 
havde  noget  med  dens  Væsen  at  gjøre,  til  selvstændig  Betyd- 
ning som  en  i  sig  selv  gyldig  Livsmagt.  Samtidig  arbejdede 
den  tyske  Filosofi  sig  fra  den  nøgterne  Wolffiske  Fornuftlære, 
der  bidrog  væsentlig  til  Rationalismens  Udvikling,  gjennem 
Kants  Kritik  og  Fichtes  subjektive  Idealisme  til  Schellings 
Naturfilosofi,  der  vendte  sig  bort  fra  den  abstrakte  Spekulation 
og  søgte  et  realt  Grundlag  for  Tænkningen  i  Naturen  og  Kun- 
sten. Om  denne  Filosofi  samlede  den  romantiske  Digterskole 
sig  som  det  poetiske  Udtryk  for  Reaktionen  imod  den  franske 
Revolutions  Idéer.  Ligesom  Naturfilosofien  —  i  Modsætning  til 
de  tidligere  Naturforskeres  aandløse  Fordyben-sig  i  Enkelt- 
heder uden  Hensyn  til  deres  indre  Sammenhæng  —  søger  En- 
heden i  de  spredte  Fænomener  og  derved  i  sin  Ensidighed 
faar  en  Tendens  til  Mysticisme,  saaledes  søgte  Romantikerne 
Poesien  som  Enheden  i  Livet,  som  den  dunkle  Livsmagt,  der 
mystisk  sammenknytter  de  enkelte  Træk.  For  at  realisere 
denne  Idé  fordybe  de  sig  ikke  blot  i  det  sjælelige  Livs  Inderlighed, 
men  fly  ogsaa  den  nærv^ærende  Virkelighed  med  dens  klare 
Dagslys  og  ty  til  fjærne  Tider  og  Lande,  hvor  Fantasien  ukon- 
trolleret af  den  nøgterne  Forstand  kan  have  frit  Spillerum,  og 

særlig"  bliver  det  den  lidet  kj endte,  af  Mystik  gjennemvævede 
Middelalder  og  det  af  blændende  Æventyrglans  ombølgede 
Orient,  der  kommer  til  at  øve  sin  Tiltrækning  paa  den  ro- 
mantiske Skole  saaledes  som  den  fremtræder  i  Tyskland 
(Tieck,  Schlegel,  Novalis  o.  s.  v.).  —  Ingen  af  de  Bevægelser, 
vi  her  kortelig  have  antydet,  havde  i  nogen  væsentlig  Grad 
paavirket  vor  Literatur;  flere  af  dem  havde  endogsaa  ladet 
den  fuldstændig  uberørt.  Først  ved  det  nye  Aarhundredes 
Begyndelse  kom  de  til  at  gjøre  deres  Indflydelse  gjældende, 
men  denne  blev  da  ogsaa  af  gjennemgribende  Betydning. 

Endnu  et  Moment  maa  omtales  som  væsentlig  bidragende 
til  at  give  det  attende  Aarhundredes  aandelige  Liv  det  Præg 
af  Slaphed  og  Mathed,  der  er  karakteristisk  for  det,  nemlig 
den  lange  Fredsperiode,  under  hvilken  Folket,  samtidig  med, 
at  dets  materielle  Hjælpekilder  udvikledes,  og  Velstanden  steg 
meget  betydelig,  tabte  Følelsen  for  sin  nationale  Selvstæn- 
dighed og  Værdighed  og  hensank  i  Sløvhed  og  Blødagtig- 
hed. Siden  Krigene  med  Karl  den  tolvte  havde  Landet  haft 
Fred.  Ligesom  der  rent  literært  trængtes  til  et  Stød,  til 
en  tændende  Gnist,  saaledes  trængtes  der  ogsaa  i  rent  ud- 
vortes Forstand  til  en  Vækkelse.  Begge  Dele  kom,  og  kom 
i  rette  Tid.  De  danske  kæmpede  som  Helte  den  2den 
April  1 80 1,  og  Oehlenschlåger  udgav  sin  første  Digtsamling 
ved  Juletid  1802. 


VI. 

DET  NITTENDE  AARHUNDREDE. 


Adam  Gottlob  Oehlenschlåger  blev  født  den  14de 
November  1779  i  et  lille  fattigt  for  længst  nedrevet  Bindings- 
værks Hus  paa  Vesterbro  helt  oppe  ved  Frederiksberg  Allé, 
tæt  ved  det  Sted,  hvor  der  nu  findes  en  Gade,  der  er  opkaldt 
efter  Digteren.  Saa  vel  paa  fædrene  som  paa  mødrene  Side 
var  hans  Forfædre  tyske.  Faderen,  der  ved  Oehlenschlågers 
P^dsel  var  Organist  paa  Frederiksberg,  stammede  fra  en 
Slægt,  hvis  Medlemmer  flere  Generationer  igjennem  havde 
været  Organister  og  Skolelærere  i  Holsten  og  Sydslesvig. 
Moderen  var  Datter  af  en  Borger  i  Kjøbenhavn,  men  op- 
draget paa  Tysk.  Aaret  efter  at  Adam  var  født,  blev  Faderen 
Slotsforvalterfuldmægtig  paa  Frederiksberg  Slot,  hvor  han  fik 
sin  Bolig,  og  her  voxede  den  vordende  Digter  op  i  lykkelige, 
om  end  beskedne  Kaar,  under  Forhold,  der  paa  mange  Maader 
maatte  paavirke  hans  livlige  og  modtagelige  Aand. 

Forældrene  var  hver  paa  sin  Maade  ejendommelige,  fuldt 
udprægede  Personligheder,  Faderen  en  jovial,  kjærnesund 
Natur,  Moderen  alvorlig,  blid  og  drømmende  med  et  stærkt 
Hang  til  Religiøsitet,  i  Slutningen  af  sit  Liv  henfalden  til 
dyb  Melankoh.  Begge  satte  tydelige  Spor  i  Digterens  aande- 
lige  Fysiognomi;  „Vemodens  Følelse  og  en  dyb  Alvor  fik 
jeg  fra  hende,  fra  min  Fader  Sundhed  og  Munterhed",  siger 
han.  „Indbildningskraft  og  Ild  havde  de  begge,  han  mer  for 
det  lystige,  det  tragiske  fik  jeg  i  Arvelod  fra  min  Moder". 
De  Omgivelser,    i   hvilke  han  voxede  op,    maatte  i  høj  Grad 

bidrage  til  at  udvikle  hans  Aand,  i  hvilken  det  snart  viste 
sig,  at  Fantasien  havde  stærk  Overvægt,  paa  ejendommelig 
Maade.  Slottet  var  i  Reglen  kun  beboet  i  Sommertiden,  da 
der  var  Lejlighed  til  at  „beundre  den  store,  smukke  Verdens 
fine  Levemaade'',  idet  ..der  vrimlede  af  Mennesker,  af  smukke 
pyntede  Damer;  hele  Hoffet  var  der;  smuk  Taffel-  og  Janit- 
scharmusik  kunde  vi  Børn  høre  hver  Søndag,  og  fra  et  Galleri 
kunde  vi  se  de  kongelige  Herskaber  sidde  til  Taffels*'.  Om 
Vinteren  derimod  var  der  øde  og  tomt,  og  Drengen ,  der  i 
Hjemmet  kun  fandt  indskrænkede  Forhold,  kunde,  saa  meget 
han  lystede,  tumle  sig  i  de  høje,  smukke  Sale  med  deres 
brogede  Billeder.  Ogsaa  Slotshaven,  der  endnu  paa  den  Tid 
var  holdt  i  den  stive,  franske  Smag  med  Taxuspyramider  og 
klippede  Hækker,  og  Søndermarken  med  dens  friere  engelske 
Anlæg  og  romantiske  Karakter  havde  han  næsten  helt  og 
holdent  for  sig  selv;  der  var  stille  og  ensomt  som  ti  Mile  fra 
Byen,  og  det  norske  Hus  med  dets  nærmeste  Omgivelser, 
hvor  ..den  store  Natur  skuffende  var  efterlignet  i  det  smaa", 
Grotten  og  andre  romantiske  Anlæg  kunde  nok  virke  paa  en 
barnlig  Fantasi.  Hvor  dybt  Indtrykkene  fra  de  ejendomme- 
lige Forhold  i  hans  Barndomshjem  prægede  sig  i  hans  Sjæl, 
ses  af  den  Kjærlighed,  hvormed  han  senere  i  Erindringen 
atter  og  atter  vender  tilbage  til  dem  og  til  det  i  udvortes 
Henseende  tarvelige  og  ensformige,  men  paa  vexlende  Stem- 
ninger rige  Liv,  han  allerede  den  Gang  førte. 

Trangen  til  aandelig  Sysselsættelse  vaagnede  tidlig  hos 
ham ,  og  med  umættelig  Begjærlighed  kastede  han  sig  over 
alt,  hvad  han  kunde  overkomme  af  Morskabslæsning,  „prop- 
pede sig  med  Æventyr,  Romaner  og  Skuespil",  løst  og  fast, 
hvad  han  kunde  faa  fat  paa.  ..Naar  vi  havde  faaet  The,  og 
der  var  sat  Lys  paa  Bordet,  brøde  vi  os  hverken  om  Storm, 
Regn  eller  Sne.  ]\Iin  Fader  sad  da  i  Lænestolen  og  læste  højt, 
eller  jeg  læste  selv  sagte  og  fulgte  Albert  Julius  (Helten  i 
Robinsonaden    „Felsenburg"')    og    Robinson    Crusoe    til  deres 

Øer,  sværmede  omkring  i  Felandet  med  Aladdin  eller  morede 
mig  med  Tom  Jones  og  lo  over  Sigfried  von  Lindenberg.  De 
fleste  af  Holbergs  Komedier  kunde  jeg  halv  udenad''.  Ogsaa 
Ewalds  og  Wessels  Værker  hørte  til  hans  Barndoms  Læs- 
ning. Han  foretrak  Ewald.  „I  dennes  „Rolf  Krage"  aabnede 
den  nordiske  Saga  første  Gang  sine  Gravhøje  for  mig,  viste 
mig  sine  Askekrukker  og  fremmanede  sine  Aander".  Det  var 
imidlertid  stadig  kun  Fantasien,  der  næredes;  han  var  bleven 
tolv  Aar  gammel,  uden  at  der  var  bleven  tænkt  paa  at  lade 
ham  lære  noget  ordentligt;  Faderen  havde  ikke  Raad  til  at 
sætte  ham  i  en  af  Hovedstadens  Skoler,  og  med  den  Undervis- 
ning, der  var  at  faa  paa  Frederiksberg,  var  det  kun  slet  bevendt, 
Da  traf  Normanden,  Digteren  Edvard  Storm  en  Gang  Drengen 
i  Slotshaven ,  gav  sig  i  Samtale  med  ham  og  fandt  Behag  i 
ham.  Han  skaffede  ham  en  Friplads  i  den  faa  Aar  i  Forvejen 
oprettede  „Efterslægtselskabets  Realskole" ,  hvis  Forstander 
han  var,  og  Adam  maatte  nu  forlade  sit  kjære  Frederiksberg 
og  flytte  ind  til  Kjøbenhavn.  Hvad  han  lærte  i  sin  fireaarige 
Skolegang,  var  just  ikke  stort,  thi  han  gav  sig  ikke  synderlig 
af  med  andet  end  de  Fag,  han  følte  sig  særlig  tiltrukken  af, 
som  Historie  og  nordisk  Mythologi,  og  Morskabslæsning  ved- 
blev at  være  Hovedsagen  for  ham.  Allerede  den  Gang  skrev 
han  mange,  for  det  meste  skjemtsomme  Smaadigte  —  sit 
første  Digt  skrev  han,  da  han  var  ni  Aar  gammel  — ,  ja  han 
vovede  sig  endogsaa  til  dramatiske  Værker,  som  han  opførte 
sammen  med  sin  Søster  og  nogle  af  sine  Kammerater. 

Kundskabernes  Mængde  trykkede  altsaa  ikke  den  sexten- 
aarige  Yngling,  da  han  forlod  Skolen,  men  hans  Aand  var 
ualmindelig  frisk  og  sund,  aaben  for  alt  skjønt  og  godt, 
og  hans  udmærkede  Anlæg  traadte  allerede  umiskj endelig 
frem.  I  hvilken  Retning  de  gik,  havde  han  selv  ingen  Anelse 
om;  det  overlod  han  frejdig  til  Fremtiden.  Der  skulde  i 
Virkeligheden  gaa  Aar  hen,  før  han  fandt  den  rette  Vej. 
Faderen  vilde,  at  han  skulde  være  Kjøbmand,  og  da  han  selv 


94 


Det  nittende   Aarhundrede. 


ikke  vidste,  hvad  han  ellers  skulde  være.  lod  han  ham  raade, 
skjønthan  gik  til  det  „som  til  sin  Død"'.  Heldigvis  strandede 
denne  Plan  ved  et  rent  Tilfælde,  og  han  fattede  en  anden, 
som  han  allerede  havde  haft  i  Skoletiden,  men  da  havde  ladet 
falde,  nemlig  at  studere,  og  han  begyndte  at  læse  til  Examen 
Artium.  Der  var  imidlertid  alt  for  meget,  som  til  Trods  for 
de  stadige  Samvittighedsnag  lokkede  ham  bort  fra  denne 
Vej,  der  forekom  ham  saa  tung  og  knudret,  at  han  mere  og 
mere  tabte  Lysten  til  at  vandre  den.  Han  græd  tit  sine 
modige  Taarer,  fordi  han  ikke  havde  Kraft  nok  til  at  fore- 
trække den  latinske  Version  af  Pauli  Breve  for  Ewalds  „Fiskere", 
Holbergs  Komedier  og  Wessels  „Kjærlighed  uden  Strømper" 
—  for  ikke  at  tale  om  Lafontaine,  der  paa  denne  Tid  var 
hans  Afgud,  og  Spiess,  der  førte  ham  gjennem  „Ulykkens 
Huler  og  Elendighedens  Boliger".  Efter  i  et  Aars  Tid  at  have 
kæmpet  med  sig  selv  for  at  faa  sig  til  at  lade  være  med  at 
svælge  i  IMorskabslæsning.  skrive  Vers  og  spille  Komedie  lagde 
han  omsider  Pauli  Breve  paa  Hylden  og  gik  til  Theatret. 
Det  viste  sig  imidlertid  snart,  at  han  ikke  havde  noget  Kald 
til  Scenen;  det  var  i  Virkeligheden  kun  den  ubestemte  Trang 
til  at  faa  med  Theatret  at  gjøre.  der  ikke  sjælden  forekommer 
hos  vordende  dramatiske  Forfattere,  før  de  ere  naaede  til 
Klarhed  over  deres  Bestemmelse,  som  drev  ham  op  paa 
Brædderne,  og  efter  at  han  var  optraadt  i  de  forskjelligste 
Roller,  var  han  paa  det  rene  med,  at  denne  Vej  heller  ikke 
var  den  rette.  Han  havde  lært  de  senere  saa  berømte  Brødre 
Hans  Christian  og  Anders  Sandøe  Ørsted  at  kjende.  der  alle- 
rede straalede  som  Dioskurer  for  alle  medstuderende.  Mod- 
sætningen imellem  deres  flittige  Granskerliv  og  den  Tomhed, 
der  var  over  hans  eget  Liv,  greb  ham  med  en  „dyb  smeltende 
Følelse.  Jeg  havde  en  indvortes  stærk  Fornemmelse  om,  at 
jeg  ogsaa  var  skabt  til  en  ægte  Musesøn,  og  nu  drev  jeg  om- 
kring og  blev  til  ingen  Ting  I"'  Han  betroede  sig  til  sine 
nye  Venner,  som  forsikrede  ham,  at  det  slet  ikke  var  for  silde 

at  Studere,  dersom  han  selv  vilde  det.  Det  slog  Hovedet  paa 
Sømmet;  han  søgte  sin  Afsked,  fik  den  i  de  første  Dage  af 
Aar  1800,  og  endnu  samme  Aar  blev  han  privat  indskrevet 
ved  Universitetet. 

Ørstederne  havde  lagt  den  Plan  for  ham,  at  han  skulde 
studere  Jura  for  at  blive  Advokat.  Naturen  gik  imidlertid 
atter  over  Optugtelsen;  i  Stedet  for  at  fordybe  sig  i  Juris- 
prudensen gav  han  sig  i  Lag  med  at  besvare  en  af  Univer- 
sitetet udsat  Prisopgave:  „Var  det  gavnligt  for  Nordens 
skjønne  Literatur,  om  den  gamle  nordiske  Mythologi  blev 
indført  og  almindelig  antaget  i  Stedet  for  den  græske?-'  Han, 
som  allerede  havde  givet  sig  meget  af  med  den  gamle  nor- 
diske Literatur  og  den  nordiske  Gudelære,  besvarede  med 
stor  Varme  dette  Spørgsmaal  bekræftende;  han  fik  imidlertid 
kun  Acsessit,  idet  den  første  Pris  tilkjendtes  en  anden  Af- 
handling, der  hævdede  de  paa  den  Tid  gængse  Anskuelser 
om  den  græske  Mythologis  absolute  Fortrin  fremfor  den 
nordiske.  Samtidig  med ,  at  han  syslede  med  dette  Arbejde, 
uden  at  ane,  i  hvilken  Grad  det  skulde  være  en  Forberedelse 
til  hans  senere  Digtervirksomhed,  begyndte  han  at  fordybe 
sig  i  Studiet  af  de  store  tyske  Digtere,  Schiller,  Goethe  og 
Jean  Paul,  hvis  Værker  han  for  største  Delen  først  nu  stiftede  Be- 
kjendtskab  med.  og  som  strax  gjorde  et  overvældende  Indtryk 
paa  ham.     Nogen  ivrig  Dyrker  af  Fru  Justitia  blev  han  aldrig. 

Allerede  den  Gang  var  Oehlenschlager  en  frugtbar 
Forfatter.  Det  fremkom  ikke  blot  flere  og  flere  Bidrag 
af  ham  i  de  forskjellige  belletristiske  Tidsskrifter,  men 
han  havde  ogsaa  allerede  selv  udgivet  et  enkelt  Arbejde, 
en  dramatisk  Situation  „Anden  April  1801",  inspireret  af 
Slaget  paa  Rheden,  hvis  Kanontorden  vakte  saa  mange  af 
den  unge  Slægt  og  ogsaa  i  hans  Sjæl  fremkaldte  Toner,  hvis 
rene,  dybe  Klang  bebudede,  hvad  der  skulde  komme.  Han 
blev  mere  og  mere  bestemt  paa  at  følge  sit  Hjærtes  Trang 
og    blive    Digter.     Udsigterne   for   Juraen    blev   mørkere    og 

mørkere,  men  til  Trods  for  den  Anerkjendelse,  der  blev  ham 
til  Del,  var  han  dog  endnu  kun  „Manden  med  de  skjulte  Ta- 
lenter" ,  og  faa  eller  ingen  anede ,  hvilke  mægtige  Kræfter 
der  slumrede  i  ham  og  blot  ventede  paa  det  vækkende  Stød 
for  at  komme  til  Udbrud.  Karakteristisk  for,  hvorledes  hans 
Poesi  paa  denne  Tid  var  beskaffen,  er  det,  at  Steffens,  fra 
hvem  Stødet  kom,  havde  faaet  det  Indtryk  af,  hvad  han  havde 
læst  af  Oehlenschlåger,  at  han  var  „en  gammel,  udlevet  Mand 
med  Paryk  og  Guldhuskasse".  Det  var  rigtig  nok  kun  et 
enkelt  Digt,  Steffens  kj  endte,  et  satirisk  Digt  „tilskaaret  efter 
gammelt  Snit" ,  men  Indtrykket  var  i  sin  Almindelighed  gyl- 
digt; kun  nu  og  da  glimtede  der  Lyn  igjennem,  hvad  han 
skrev.  Ikke  des  mindre  faldt  det  alt  sammen  godt  i  Tidens 
Smag;  Oehlenschlåger  vandt  i  den  Grad  et  Navn  som  „en  ung, 
lovende  Digter" ,  at  da  Baggesen  Aar  1 800  forlod  Danmark 
for,  som  han  mente,  aldrig  mere  at  vende  tilbage,  testamen- 
terede han  ham  „sin  danske  Lyra".  Han  havde  selv  en  stærk 
Følelse  af,  at  der  boede  vældige  Kræfter  i  ham,  og  at  der 
forestod  ham  og  Literaturen  en  stor  Fremtid,  en  Følelse,  han 
i  Reglen  gjemte  dybt  i  sin  Sjæl,  men  som  en  enkelt  Gang 
kunde  slaa  mægtig  ud  som  et  uimodstaaeligt  Vidnesbyrd  om, 
at  der  ikke  blot  var  „Talenter" ,  men  et  stort  Geni,  som  blot 
endnu  ikke  var  klart  over  sig  selv,  skjult  i  ham.  Saaledes 
fortæller  han  selv,  hvorledes  Aanden  kom  over  ham  „en  Aften 
hos  Ørstederne,  da  Fysikeren  havde  taget  Doktorgraden,  og 
en  Del  unge  og  ældre  Videnskabsmand  vare  hos  dem  om 
Aftenen.  De  talede  først  om  adskillige  lærde  Sager.  Jeg 
sad  tavs  i  en  Krog,  tømte  undertiden  mit  Glas,  fyldte  de 
andres  og  lod  dem  tale.  —  Nu  kom  til  sidst  Digtekunsten 
paa  Bane,  og  i  den  Anledning  ytrede  en  barmhjærtig  Sjæl  sin 
Medlidenhed  med  den  danske  Digtekunst,  at  den  siden  Ewalds 
Tid  var  sjunken  saa  overordentlig.  Ved  disse  Ord  vinder  jeg 
Aand  og  Ild,  staar  hurtig  op,  gaar  midt  ind  i  den  store  Kreds, 
ser    dem   alle   dristig  og  stolt   i   Øjnene,    og  idet  jeg  slaar  i 

Bordet  med  knyttet  Haand,  raaber  jeg:  ,.Ja,  det  er  sandt, 
den  er  sjunken,  men  den  skal  F.  g.  m.  rejse  sig  igjen.  Jeg 
havde  ikke  kunnet  tage  fortrydeligt  op,  om  hele  Selskabet 
havde  let  mig  ud;  men  var  det  nu  Godmodighed,  at  de  ikke 
nænte  at  ydmyge  mig,  eller  troede  de  maaske :  I  den  Knægt 
maa  der  dog  stikke  noget;  —  nok,  de  tav,  saa'  forundrede 
paa  mig,  og  ej  engang  et  spodsk  Smil  straffede  mig.  —  Men 
Ørstederne,  mine  Venner,  ansaa  det  for  en  Spaadom".  —  Det 
var  det  jo  i  Virkeligheden  ogsaa,  og  det  skulde  ikke  vare 
længe,  før  den  gik  i  Opfyldelse,  thi  nu  kom  Steffens  og  løste 
de  bundne  Kræfter. 

Henrik  Steffens  var  født  1773  i  Stavanger,  hvor  hans 
Fader  var  Læge,  men  kom  allerede  i  sin  Barndom  til  Dan- 
mark, hvor  han  blev  Student  1790.  Han  kastede  sig  strax 
med  Iver  over  Naturvidenskaberne,  især  Botanik  og  Mineralogi, 
levede,  efter  at  have  gjort  en  mineralogisk  Rejse  i  Norge,  et 
Par  Aar  som  Privatdocent  i  Naturvidenskaberne  i  Kiel  og 
rejste  derpaa  1798  med  offentlig  Understøttelse  til  Tyskland. 
Her  sluttede  han  sig  til  SchelHng  og  blev  en  af  Naturfiloso- 
fiens og  Romantikens  ivrigste  og  betydeligste  Tilhængere. 
1802  kom  han  til  Kjøbenhavn  for  at  forkynde  det  nye  Evan- 
gelium, og  i  November  samme  Aar  holdt  han  paa  Ehlers' 
Kollegium  de  berømte  Forelæsninger ,  Glanspunktet  i  hans 
halvandet  Aars  Ophold  i  Kjøbenhavn, '  der  blev  af  saa  gjennem- 
gribende  Betydning  for  hele  vor  aandelige  Udvikling  ved  den 
mægtige  Indflydelse,  det  kom  til  at  øve  paa  flere  siden  frem- 
ragende og  ledende  Personligheder,  saasom  Brødrene  Ørsted, 
Mynster,  Grundtvig,  Schack  v.  Staffeldt,  Blicher  o.  fl.,  men 
først  og  fremmest  paa  Oehlenschlager. 

Steffens'  glødende  og  begejstrende  Veltalenhed,  der  alle- 
rede i  Kiel  havde  samlet  en  stor  Tilhørerkreds  om  ham, 
øvede  en  umaadelig  Virkning  paa  det  dvaske  og  aandsforladte 
Samfund ,  han  brød  ind  i  med  sine  nye  Idéer,  som  han  hæv- 
dede med  en  hidtil  ukjendt  Hensynsløshed.  Man  forbavsedes 
II.  7 

over  den  rige  Fylde  af  Tanker,  der  vældede  ud  af  ham,  og 
man  kom  snart  paa  det  rene  med,  at  dersom  den  Aand,  han 
forkyndte,  gik  af  med  Sejren,  vilde  ikke  meget  af  det  hidtil 
gjældende  Syn  paa  Livet  faa  Lov  til  at  bestaa.  Oplysnings- 
tidens golde  Idealer  sprang  i  Stykker  for  „Lynildsmandens" 
dristige  Slag,  og  der  aabnede  sig  for  Tilhørerne  en  hel  ny 
Verden  med  andre  Begreber  og  andre  Idealer  end  dem,  man 
saa  længe  i  døsig  Selvtilfredshed  havde  ladet  sig  nøje  med. 
Den  ældre  Slægt  tog  Forargelse  deraf  og  vilde  ikke  vide  af 
de  nye  Lærdomme  at  sige,  som  dette  urolige  Hoved  for- 
kyndte, men  de  yngre  flokkedes  om  ham,  stillede  sig  begejstret 
paa  hans  Side,  gjorde  hans  Tanker  til  deres  og  modtog  Ind- 
tryk, der  blev  bestemmende  for  hele  Livet.  Det  var  ude  med 
den  golde  Rationalisme  og  flade  Nyttelære;  Steffens  saaede 
Frøkorn  til  alle  Sider,  og  det  varede  ikke  længe,  før  de  spirede 
paa  alle  vort  Aandslivs  Omraader. 

I  de  halvandet  Aar,  Steffens  var  her,  gjorde  han  en  stor 
og  betydningsfuld  Gjerning,  men  det  er  vist  nok  mere  end  tvivl- 
somt, om  det  var  blevet  ham  selv  og  andre  til  Baade,  i  Fald 
han  var  bleven  her  længere,  dertil  var  han  for  stærkt  gaaet 
op  i  det  særlig  tyske  Aandsliv.  Nu  virkede  han  blot  væk- 
kende og  befrugtende,  og  det  Liv,  han  havde  vakt,  fik  Lov  til 
at  udvikle  sig  friere  og  selvstændigere,  end  det  rimeligvis 
ellers  vilde  være  bleven  Tilfældet.  1804  vendte  han  tilbage 
til  Tyskland,  hvis  Literatur  han  fra  nu  af  tilhører.  Han  blev 
strax  ved  sin  Tilbagekomst  Professor  i  Halle,  181 1  i  Breslau 
og  1832  i  Berlin,  hvor  han  døde  1845  efter  at  have  udfoldet 
en  rig  og  betydningsfuld  literær  Virksomhed. 

„Da  Steffens  som  en  ny  Ansgarius  havde  foresat  sig  at 
omvende  vore  skjønne  Aander  og  Filosofer  i  Norden  fra  Van- 
troen", siger  Oehlenschlåger,  „saa  var  det  ham  vel  ogsaa  ret 
kjært  at  træffe  en  ung,  rask  Hedning,  der  paa  sin  Maade 
kunde  hjælpe  til  med,  naar  denne  selv  først  var  døbt."  Oehlen- 
schlåger   var    omvendt    og  døbt,   længe  før  de  epokegj ørende 

Forelæsninger  begyndte.  De  første  Møder  imellem  dem  var 
flygtige  og  tilfældige,  og  Haarene  rejste  sig  paa  Oehlenschlå- 
gers  Hoved  saa  vel  som  paa  de  øvriges  ved  at  høre  de  mange 
nye  Meninger,  „den  tyske  Doktor"  fremsatte  med  lige  saa 
stor  Dristighed  som  Veltalenhed,  og  han  „fandt  i  sin  Sam- 
vittighed", at  Doktoren  havde  Uret,  men  kunde  ikke  hamle  op 
med  ham  i  at  disputere.  Han  følte  sig  imidlertid  til  Trods 
for  sin  INIodstand  strax  stærkt  tiltrukken  og  søgte  ham  snart 
op.  Den  første  Gang,  han  besøgte  ham,  talte  de  sammen  fra 
Klokken  1 1  om  Formiddagen  til  Klokken  3  om  Natten, 
altsaa  i  fulde  sexten  Timer;  han  sov  hos  ham  om  Natten,  og 
om  Morgenen,  da  han  kom  hjem,  satte  han  sig  til  at  skrive 
Digtet  „Guldhornene".  „,.Ej,  min  bedste!"  sagde  Steifens,  „da 
jeg  havde  forelæst  ham  dette  Stykke.  „De  er  jo  virkelig  en 
Digter!"  Jeg  svarede  ham,  at  jeg  fast  selv  var  af  den  For- 
modning." Det  var  i  Virkeligheden  ogsaa  det  første  Vidnes- 
byrd om,  at  Digteren  havde  vundet  Klarhed  og  Herredømme 
over  sine  gjærende  Tanker.  Fra  nu  af  var  det  ude  med  „den 
gamle,  udlevede  IMand  med  Paryk  og  Guldhuskasse",  han 
kunde  vel  nu  og  da  dukke  op  igjen,  men  for  det  meste  var 
det  en  straalende  Yngling,  der  havde  taget  hans  Plads. 

Dette  Oehlenschlågers  første  romantiske  Digt,  et  af  de 
mest  fuldblods  romantiske  Digte,  han  nogen  Sinde  har  skrevet, 
handler  som  bekjendt  om  de  to  ældgamle  Drikkehorn  af  mas- 
sivt Guld,  der  i  det  17de  og  i8de  Aarhundrede  vare  fundne  i 
Sønderjylland,  og  som  for  nylig  af  en  Guldsmed  var  bleven  stjaalne 
fra  Kunstkammeret,  hvor  de  opbevaredes,  og  smeltede  af 
Tyven,  „saa  at  de  ginge  for  evig  tabte  for  Efterverdenen". 
Denne  Begivenhed  opfatter  Digteren  paa  ægte  romantisk  Vis 
symbolsk:  Guderne  se  med  venlige  Øjne  ned  paa  de  lærde, 
som,  grebne  af  Kjærlighed  til  Oldtiden, 

higer  og  søger 
i  gamle  Beger, 
i  oplukte  Høje 
med  spejdende  Øje, 

paa  Sværd  og  Skjolde, 
i  muldne  Volde, 
paa  Runestene, 
blandt  smuldrende  Bene. 

Oldtids   Bedrifter 

anede  trylle  ; 

men  i  Mulm  de  sig  hylle 

de  gamle  Skrifter. 

Blikket  stirrer, 

sig  Tanken  forvirrer, 

i  Taage  de  famle. 

Guderne  bestemme,  at  „det  skjønneste  skjønne,  en  Mø" 
skal  finde  Helligdommen,  det  ældgamle  Minde,  af  hvilket  de 
lærde  Mænd,  „som  raver  i  Blinde",  kunne  lære.  Og  Hornet 
findes : 

Og  som  hun  iler 

og  paa  Elskov  grubler  — 

hun  snubler 

og  stirrer  og  skuer 

gyldne  Luer, 

og  rødmer  og  bæver 

og  zitrende  hæver 

med  undrende  Aand 

af  sorten  Muld 

med  snehvide  Haand 

det  røde  Guld. 

Men  Menneskene  forstaa  ikke,  hvad  den  sjældne  Gave  be- 
tyder; de  se  kun  Guldet, 

og  hen   de  stimle 
i  store  Vrimle 
og  grave   og  søge 
Skatten  at  forøge. 

De  finde  intet.  Et  vSekel  svinder.  Da  mødes  Guderne 
atter  og  bestemme,  at 

for  de  sjældne  faa, 
som  vor  Gave  forstaa, 
som   ej  Jordlænker  binde, 
men  hvis  Sjæle  sig  hæve 
til  det  eviges  Tinde, 
som  ane  det  høje 
i  Naturens  Øje, 
som  tilbedende  bæve 

for  Guddommens  Straaler 

i  Sole,  i  Violer, 

i  det  mindste,  i  det  største, 

som  brændende  tørste 

efter  Livets  Liv, 

som  —  o  store  Aand 

for  de  svundne  Tider! 

se  dit  Guddomsblik 

paa  Helligdommens  Sider, 

for  dem  lyder  atter  vort  Bliv! 

Atter  skal  en  kostelig  Skat  hæves,  og  denne  Gang  er 
det  „Naturens  Søn,  som  sine  Fædre  kraftig  og  stor",  der  skal 
hæve  den: 

Ved  lune  Skov 
Øxnene  trække 
den  tunge  Plov 
over  sorten  Dække. 

Da  standser  Ploven, 
og  en  Gysen  farer 
igjennem  Skoven. 
Fugleskarer 
pludselig  tier. 
Hellig  Tavshed 
alt  indvier. 

Da  klinger  i  Muld 
det  gamle  Guld. 

Men  hvad  Naturens  umiddelbar'e  Børn  have  faaet  Naade 
til  at  drage  frem  for  Dagens  Lys,  de  „tvende  Glimt  fra  Old- 
tidsdage",  vækker  kun  Nysgjerrighed  og  vindesyge  Tanker, 
derfor  tage  Guderne  Gaven  tilbage: 

Men  I  se  kun  deres  Lue, 
ikke  det  ærværdigt  høje! 
sætte  dem  som  Pragt  til  Skue 
for  et  mat  nysgjerrigt  Øje. 

Himlen  sortner.  Storme  brage ! 
Visse  Time,  du  er  kommen. 
Hvad  de  gav,   de  tog  tilbage. 
Evig  bortsvandt  Helligdommen. 

Den  hele  Allegori,  som  her  kun  er  angivet  i  sine  Hoved- 
træk, er  gjennemført  med  en  saadan  Sikkerhed,  en  saadan 
poetisk  Kraft  og  Flugt  i  Diktionen,  at  Oehlenschlåger  selv  næppe 
nogen  Sinde  er  naaet  højere. 

Fra  den  Dag  af  var  „den  nye  Ansgarius"  og  den  ny  om- 
vendte „unge  raske  Hedning"  uadskillelige.  Steffens  har  i 
sin  Biografi  „Was  ich  erlebte"  (5te  Bind)  aflagt  et  talende 
Vidnesbyrd  om,  hvor  mægtigt  det  Gjennembrud  var,  der  først 
aabenbarede  sig  i  dette  Digt,  og  hvilken  rig  og  frugtbar  Pro- 
duktion der  nu  fulgte  paa:  „Man  har  over\nirderet  min  Ind- 
flydelse paa  ham.  Jeg  gav  ham  tilbage  til  sig  selv;  han  er- 
kjendte  sin  egen  indre  Rigdom,  og  jeg  forfærdedes  næsten, 
da  den  ungdomsfriske  Kilde  vældede  mig  i  Møde.  Han  kj  endte  vel 
de  tyske  Digtere,  han  ærede  og  agtede  Goethe,  men  han 
kunde  ikke  give  det,  der  fyldte  hans  Sjæl,  Udtryk  i  Ord.  Nu 
brast  pludselig  Lænkerne,  og  han  var  Digter.  Han  følte  sig 
fri,  jublede  og  lønnede  den,  han  kaldte  sin  Befrier,  med  en 
grænseløs,  rørende  Hengivenhed.  Ingen  Tvivl  plagede  ham, 
den  ustandsede  skabende  Virksomhed  fandt  umiddelbart  den 
passende  Form.  Hvad  der  især  forbavsede  mig,  da  jeg  af  alle 
Mennesker  var  den,  der  oplevede  det  mest  umiddelbart,  var 
den  Lethed,  hvormed  han  beherskede  sit  jModersmaal.  En 
aldrig  tidligere  kjendt  Ynde  og  digterisk  Fylde  udviklede  sig 
pludselig,  en  ny  Sprogperiode,  der  udbredte  sig  mægtig  over 
hele  Skandinavien,  aabenbarede  sig  anelsesfuldt  og  rigt  for 
mine  Øjne.  Man  kj  ender  ikke  Oehlenschlåger  som  Digter, 
kan  ikke  rettelig  vurdere  hans  Ungdomsgjernings  Fortjenester, 
naar  man  ikke  tager  den  næsten  utrolige  Magt,  han  øvede 
over  sit  Sprog,  med  i  Beregningen." 

Et  slaaende  Vidnesbyrd  om  den  Styrke,  hvormed  Oehlen- 
schlågers  Produktion  nu  brød  frem,  have  vi  ogsaa  i  den  Maade, 
hvorpaa  hans  første  Digtsamling  blev  til.  Allerede  før  Stef- 
fens' Ankomst  havde  han  ladet  flere  Ark  trykke  af  en  nordisk 
Fortælling  „Erik  og  Roller" ;  den  kasserede  han  nu.  fordi  han 

„havde  faaet  en  anden  Smag".  Han  havde  ligeledes  sluttet 
Akkord  med  en  Boghandler  om  Udgivelsen  af  et  Bind  Digte, 
Steffens  forkastede  med  Undtagelse  af  nogle  Smaastykker 
ogsaa  hele  denne  Samling;  Boghandleren  kjendte  ikke  Sam- 
lingens Indhold,  og  Oehlenschlager  satte  sig  altsaa  hen  og 
skrev  i  største  Hurtighed  en  ny  Samling,  som  han  leverede 
ham  i  rette  Tid  i  Stedet  for  den  forkastede  uden  at  sige  ham 
et  Ord  derom..  Det  var  de  berømte  „Digte  af  Adam  Øhlen- 
slæger,  1803",  der  udkom  ved  Juletid  1802,  og  i  hvis  korte 
Forord  han  for  saa  vidt  bryder  med  sin  poetiske  Fortid,  som 
han  udtrykkelig  gjør  opmærksom  paa,  at  kun  enkelte  Stykker 
tidligere  have  været  trykte,  „for  at  man  ikke  skal  tro,  denne 
Bog  er  en  Samling  af  mine  adspredte  Smaaubetydeligheder, 
hvilke  ingen  kan  sætte  ringere  Pris  paa  end  jeg." 

I  denne  lille  Bog  staar  Oehlenschlager  allerede  som 
Nordens  største  Digter,  som  den,  der  var  Mand  for  afgjørende 
at  bringe  Poesien  ind  paa  helt  nye  Baner.  Det  Livssyn,  der 
aabenbarer  sig  i  den,  er  i  den  stærkest  mulige  Modsætning 
til  Oplysningtidens.  ..Det  havde  altid  krænket  mig  dybt  i  mit 
Hjærte",  siger  han  i  sine  Erindringer,  ,.naar  jeg  hørte  Poesien 
nedværdiges,  selv  af  Folk  med  Forstand  og  Dannelse,  til  en 
smuk  Biting,  hvormed  et  Talent  kunde  beskjæftige  sig  i  sine 
Fritimer,  naar  man  først  havde  ofret  de  bedste  Kræfter  til 
det  nyttige.  Poesien  var  unyttig;  det  nyttige  var  det  bedste; 
altsaa  tilkom  Kunsten  efter  sin  Natur  en  underordnet  Rang. 
Fantasien,  ja  næsten  Geniet  regnede  man  til  de  lavere  Sjæle- 
kræfter  !  Undertiden  lod  jeg  mig  blinde  af  disse  Sofismer,  og 
da  kunde  jeg  i  Ensomhed  næsten  græde  over,  at  Naturen 
havde  bestemt  mig  til  noget  saa  aldeles  underordnet.  Tit 
tænkte  jeg:  det  er  dog  sælsomt!  Til  at  udøve  en  Kunst,  som 
kun  er  et  Legetøj  i  Livet,  udfordres  sjældne  Naturgaver;  til 
at  blive  en  nyttig  Borger  i  Staten  hører  der  blot  Flid  og 
sund  ^lenneskeforstand.  Og  dog  er  denne  ædlere  og  ærvær- 
digere.      Forunderligt!       Aldeles    mod    Tingenes    sædvanlige 

Gang.  Dog,  det  maa  vel  være  saaledes  i  Naturen  ogsaa; 
Æblet  er  vist  ædlere  end  Rosen,  fordi  man  kan  spise  Æblet 
og  kun  lugte  Rosen;  og  Kartofler  og  Ærter  ere  vist  atter 
ædlere  end  Frugterne,  fordi  man  kan  spise  sig  mæt  i  hine, 
men  ej  i  disse.  —  Steffens  lærte  mig  snart  at  indse  denne 
Slutnings  Skjævhed.  Snart  indsaa  jeg,  at  det  nyttige  kun  er 
en  Betingelse  for  vor  jordiske  Natur,  for  at  vi  som  Menneske- 
dyr kunne  trives  sundt  og  bekvemt;  men  vort  overjordiske 
Maal,  som  Menneskeaander,  er  Kundskaben,  Nydelsen  og  Ud- 
øvelsen af  det  sande  og  det  skjønne,  til  hvilken  Kundskab  og 
Udøvelse  i  højere  Betydning  vi  kun  komme  ved  Videnskab 
og  Kunst.  Ogsaa  her  indsaa  jeg  snart,  at  Udøvelsen  af  det 
skjønne  ikke  er  underordnet  Erkjendelsen  af  det  sande,  saa 
lidt  som  Handling  er  underordnet  den  subjektive  Anskuelse, 
da  netop  det  sande  og  gode  bestaar  i  at  erkjende  og  udøve 
det  skjønne  i  alle  Naturetis  og  Menneskelivets  Forhold.  — 
Af  denne  det  nyttiges  Overtro  kunde  man  nu  let  udlede 
alle  Tidens  Misgreb  og  skjæve  Meninger,  f.  Ex.  den  over- 
drevne Agtelse  for  den  saakaldte  Oplysning,  hvilket  ikke 
bestod  i  en  sand  Oplysning,  men  i  en  egenkj ærlig  Forgudelse 
af  Tidsmeninger,  hvortil  hørte  at  foragte  alt,  hvad  der  havde 
Hensyn  til  Fantasi  og  højere  Idé,  og  at  tillægge  det  tririale 
og  dagligdags  en  fantastisk  Værdi". 

Denne  nye  Betrag'tning  af  Livet  og  Poesien  kommer  nu 
saa  vel  middelbart  som  umiddelbart  frem  i  Digtene,  umiddel- 
bart i  hele  den  lyriske  Karakter,  for  saa  vidt  som  Følelsen  og 
Fantasien  dels  færdes  i  helt  andre  Sfærer  end  dem,  man 
tidligere  havde  været  vant  til  at  se  Digterne  tumle  sig  i,  dels 
vel  ogsaa  bevæger  sig  paa  kjendte  og  tidligere  dyrkede  Om- 
raader,  men  saa  i  alt  Fald  gjør  det  paa  en  helt  ny  Maade  og  i 
helt  nye  Former,  middelbart  i  den  Satire,  hvormed  Digteren 
paa  mangfoldige  Steder  vender  sig  polemisk  imod  sin  Samtid 
med  dens  snævre  Livssyn.  Igjennem  hele  Bogen  gaar  der  en 
mægtig  Naturbegejstring,  der  jævnlig  bryder  frem  i  de  skjøn- 

neste  og  mest  henrivende  Udtryk,  en  levnende  Følelse  af  de 
svundne  Tiders  Storhed  i  Modsætning  til  Nutidens  Smaalighed 
og  en  varm,  ungdomsfrisk  Tro  paa  de  nye  Idealers  Ret,  for 
hvilke  Digteren  kæmper,  og  paa  deres  Evne  til  at  gjenføde  den 
slappe  Tid. 

Bogen  indeholder  foruden  fem  Oversættelser  af  Digte  af 
Goethe  (2),  Novalis,  Horats  og  Steffens,  34  originale  Digte  og 
den  dramatiske  Idyl  „St.  Hans- Aftenspil.  Af  Digtene  er  om- 
trent Halvdelen  Romancer,  og  blandt  disse  findes  nogle  af  de 
allerbetydeligste,  Oehlenschlåger  nogen  Sinde  har  skrevet,  først 
og  fremmest  „Hakon  Jarls  Død"  og  flere,  der  støtte  sig 
paa  Kæmpeviser  fra  Middelalderen  saasom  Løveridderen, 
Ellehøjen,  Valravnen  o.  fl.,  alle  omstøbte  i  en  fuldstændig  ny 
Form  med  Benyttelse  af  de  klangfulde  sydlandske  Versemaal 
(Ottaverim,  Terziner  o.  s.  v.^  og  med  en  Farvepragt  og  Fylde 
i  Udtrykket,  som  man  aldeles  ikke  finder  noget  tilsvarende  til 
i  de  gamle  Viser,  der  have  afgivet  Forbillederne.  Denne 
varme,  sydlandske  Kolorit  er  imidlertid  ingenlunde  løst  lagt 
paa,  men  hænger  organisk  sammen  med  den  hele  Omdannel- 
sesproces; de  paagjældende  Kæmpeviser  er  i  Virkeligheden 
bleven  forvandlede  til  fuldstændig  nye,  fra  hine  i  enhver  Hen- 
seende væsentlig  forskjellige  Digte.  Ikke  blot  i  disse  og  andre 
Digte,  hvor  Æmnet  uvilkaarlig  og  med  Nødvendighed  fører 
Digteren  tilbage  i  Fortiden,  se  vi  hans  Forkjærlighed  for 
denne ;  ogsaa  i  mange  af  de  andre  Romancer  og  lyriske  Digte 
kommer  hans  romantiske  Længsel  bort  fra  Nutiden,  hans  For- 
herligelse af  de  længst  henfarne  Tider  stærkt  og  smukt  til 
Orde.  Og  ligesom  Digterens  Begejstring  for  Oldtid  og  Mid- 
delalder saaledes  gjennemgaaende  har  præget  disse  Digte, 
saaledes  ogsaa  hans  Naturbegejstring,  der  ikke  blot  slaar  ud 
i  lyriske  Digse,  men  ogsaa  bidrager  væsentlig  til  at  give  Ro- 
mancerne deres  ejendommelige  Karakter  (Exempelvis  kan 
nævnes  Begyndelsen   af  Løveridderen  og  Ellehøjen;  saadanne 

af  Naturskjønhed  mættede  og  dog  simple  og  klare  Skildringer 
havde  aldrig  før  været  sete  i  den  danske  Literatur. 

Det  polemiske  Element  kommer  ogsaa  nu  og  da  til  Orde 
i  de  mindre  Digte,  men  det  er  dog  især  St.  Hans-Aftenspil, 
Hovedstykket  i  Samlingen,  der  er  væsentlig  præget  af  dette,  I 
denne  Digtning  naa  i  det  hele  taget  de  tre  Momenter,  vi  have 
nævnet  som  dem,  der  give  Bogen  i  dens  Helhed  dens  ejen- 
dommehge  Karakter,  deres  Højdepunkt  og  ere  saaledes  ind- 
vævede i  hverandre,  at  det  paa  mangfoldige  Steder  er  van- 
skeligt eller  umuligt  at  skille  dem  ad  og  betragte  dem  hver 
for  sig.  Dette  Billede  fra  den  friske,  grønne  Skov,  med  dets 
broget  vexlende  Scener  og  Stemninger,  der  svinge  imellem 
den  lystigste  Skjemt  og  den  højeste,  næsten  tragiske  Pathos, 
er  i  Sandhed  et  „naturpoetisk  Fyrværkeri",  hvis  Lige  næppe 
findes.  Allerede  i  de  to  Prologer,  der  aabne  Digtningen,  kaster 
Digteren  Handsken  til  sin  Samtid.  Den  første,  der  fremsiges 
af  Vandringsmanden,  som  ..triner  op  paa  en  gammel  Gravhøj, 
der  staar  ved  Vejen-,  svulmer  af  Oldtids-  og  Naturbegejstring 
og  ender  i  en  Hymne  til  Naturens  og  Floras  Pris,  Her  har 
vi  Digteren  saa  umiddelbart  som  muligt.  Den  gamle  Van- 
dringsmand afløses  af  Harlekin,  der  ..kommer  styrtende  op  ad 
Højen  og  er  færdig  at  snuble" : 

„De  Gravhøje,  skulde  Fanden  flytte ! 

De  staa  her  og  gjør  ikke  den  mindste  Nytte. 

Det  er  en  Levning  af  Barbariet; 

jeg  tror,  jeg  skal  klage  for  Politiet." 

Og  efter  at  have  præsenteret  sig  paa  denne  Maade,  er- 
klærer han,  at  han  er  den  rigtige  Prologus,  og  opfordrer 
Tilskuerne  til  ikke  at  bryde  sig  om  den  gamle  Kjærlinge- 
præsts  højtravende  Snak: 

,.Xej,  mine  Herrer!  med  Galskabens  Rangle 
eders  ærede  Bifaldssmil  at  angle, 
derpaa  Forfatteren   ene  vil  pønske, 
det  er  hans  højeste   fromme  Ønske." 

Middelbart   og   umiddelbart   er   hele  Digtet  en  begejstret 

Forkyndelse  af  det  nye  poetiske  Evang-elium,  Steffens  havde 
bragt  ham.  og  en  kjæk,  undertiden  til  Overgivenhed  græn- 
sende Protest  imod  den  gamle  Tids  Smag.  Man  mindes  saa- 
ledes  Poppes  Sang  til  Middelmaadighedens  Pris,  som  helt 
igjennem  paa  den  kosteligste  Maade  raillerer  over  Datidens 
„fornuftige  Poesi''  — 

„Hvad  Djævlen  rager  Fantasien 
den  mindste  Smule  Poesien, 


Hvor  stort  for  en  nu.ralsk  Poet 

at  tolke  blid  Humanitet; 

om  sveden  Grød  og  svegne  Pligter  — 

hvor  skjønt,  hvor  saligt  for  en  Digter''  ; 

Og    samme   Poppe    erklæres    af  Harlekin  „meget  alvorlig  og 
vigtig"'  for 

„ —  —  —  en  dannet  Digter, 

som  synger  kun  om  Fornuft  og  Pligter; 


hans  store  Plan,  mens  han  hopper  her  neden. 
er  den  at  forædle  Menneskeheden." 

Dét  dannede  Publikum  kommer  strax  til  det  Resul- 
tat, at 

„Poppe  hedder  han,  Pope  burde  han  hedde, 
efter  saadan  en  Karl  skal  man  længe  lede"'. 

og  gaar  bort  for  at  ,.anvende  sin  Forædling  i  det  prak- 
tiske Liv',  medens  Kritiken,  som  ganske  vist  i  al  Beskedenhed 
har  sine  Indvendinger,  kun  finder  Anledning  til  at  rette  disse 
imod  Formen: 

,.for  Resten  ønsker  jeg  Dem  til  Lykke, 

thi  Digtet  er  min  Salighed  et  Mesterstykke". 

I  Marionetspillet  gaar  det  ligeledes  grundig  ud  over  Ti- 
dens æsthetiske  Smag,  særlig  over  de  prosaiske  borgerlige 
Dramer,  der  var  i  Mode: 

..vi  efterligne  Iffland  og  Kotzebue", 

hedder  det  i  ^larionetspillerens  Indbydelse,  og  han  forsikrer 
Publikum,  at  her  kan  det  være  roligt  for,  at  det  ikke  vil  faa 
Sværmeri  at  se: 

„med  sligt  har  vi  ingen  Maskepi 
og  endnu  mindre  Sympathi. 

Akkurat  som  det  i  Livet  gaar, 
til  eders  Fryd  I  skue  faar. 
Det  er  det  rene,  gediegne  Guld. 
Af  Moraler  er  Stj^kket  pærefuld. 
Humanitet  og  Dyd  og  Gavn 
og  frem  for  alt  Poesiens  Savn, 
kort,  alt,  hvormed  en  ærlig  Mand 
vor  oplyste  Tidsalder  glæde  kan." 

Saa  kommer  første  Akt,  i  hvis  Slutning  Frieren  erklærer 
om  Shakespeare  og  Goethe,  at 

..de  følger  ikke  den  rigtige  Regel, 
roses  desuden  af  Tieck  og  Schlegel." 

Publikum,  som  har  fulgt  det  borgerlige  Drama  med  le- 
vende Deltagelse,  hvortil  vel  ogsaa  den  Omstændighed  bidrager, 
at  Aktørerne  griber  sig  saadan  an,  at  det  kan  siges 
om  dem: 

,.De   er  kun  af  Træ,   men  det  er  det  samme, 
de  gjør  mange  levende  til  Skamme", 

kommer  enstemmigt  til  det  Resultat,  at 

..det  Stykke  er  fuldt  af  sandt  Geni, 
den  pure,  klare  Livsfilosofi, 
som  er  og  bliver  dog  den  bedste, 
de  maa  sige,  hvad  de  vil,  de  Heste." 

Og  da  anden  Akt  er  spillet  til  Ende,  Ondskaben  har  faaet 

sin  Løn,  og  Frieren  har  holdt  sin  Slutningsmonolog : 

,.0  Menneske,  du  rent  er  Beet, 

hvis  du  slipper  din  Dyd  og  din  Moralitet. 

Spejl  dig  derfor  i  mit  Exemplar, 

og  hold  paa  dem  begge,  mens  du  dem  har", 

svømme  Tilskuerne   i  Taarer.   og   da  Tallerkenen  gaar  rundt, 
faar  Marionetspilleren  uden  Indsigelser  sin  Toskilling: 

,.Min  kjære  Ven!     Kom,  hid!  se  der! 
det  Stykke  er  ærlig  de  Penge  værd", 

thi  Manden  har  Ret,  naar  han  siger: 

,.At  ellers  Planen  er  lagt  med  Flid, 
det  ser  enhver,  som  besidder  Vid. 
den  ferste  Akt  af  Ømhed  og  Graad 
og  Følelse  næsten  var  ganske  vaad. 

Den  anden  var  tragisk,  saa  munter  igjen, 
og  atter  tragisk  til  Beslutningen. 
Det  er  Skade,  den  tredje  ikke  er  færdig, 
den  bliver  fuldkommen  de  andre  værdig." 

Og  saa  er  det  saa  rart  med  den  Slags  Komedier: 

„Slige  Stykker  meget  bekvemme  ere, 
man  kan  holde  op,  livor  det  skal  være."' 

Endnu  hensynsløsere  kommer  Satiren  frem  i  de  Ord, 
hvormed  Danseren  paa  Voltigerlinien  tiltaler  den  ,. satte  Flok", 
der  rynker  Panden  og  mener,  at  han  gavner  ikke  nok: 

,.Hejsa!    Hopsa!    Højt  i  Sky! 

Lad  dem  kny! 

Mit  Liv  er  Sving 

og  Dødningespriiig. 

Som  ingenting 

jeg  svajer  omkring, 

til  jeg  gjør  det  allersidste  Spring. 

Og  spør  saa  St.  Peder:    Hvad  godt  har  du  gjort? 

svarer  jeg  Schweizeren:    Ikke  stort! 

Men  hvad  har  de  andre  Bengler  da  gjort?" 

Intet  Under,  at  en  Kancelliraad  finder,  at 

..Den  Knægt  fakler  lidt  impertinent", 

medens  en  Officer  mener,  at 

„En  Dragt  Prygl  han  havde  fortjent", 

Og  en  Borger  erklærer: 

„Af  mig  skal  han  ikke  faa  en  Dojf, 

men  det  unge  ^Menneske  siger  spottende: 

,.Det  er  Skade,  han  svæver  dem  for  højt". 

Lige  saa  hensynsløst  og  udæskende  Digteren  paa  de  an- 
førte og  mange  andre  Steder  lader  sit  satiriske  Lune  spille 
mod  den  Hærskare  af  FiHstre,  han  vidste,  han  havde  overfor 
sig,  lige  saa  frejdig  giver  han  sig  hen  i  sine  umiddelbare  Stem- 
ninger, og  St.  Hans- Aftenspil  er  fuldt  af  de  skjønneste  lyriske  og 
lysisk-episke  Digte,  i  hvilke  Sproget  naar  en  Kraft  og  Fylde 
som  ingen  Sinde  før.  Vi  minde  exempelvis  blot  om  de 
kjørendes  Sang.  Sangen  om  Kirsten  Pil,  Pigernes  Sang  inde 
i  Skoven,  de  i  al  deres  sammentrængte  Korthed  saa  vidunderlig 

maleriske  Billeder  i  Perspektivkassen*)  og  endelig  hele  Slut- 
ningen, i  hvilken  Digteren  med  genial  Sikkerhed  bevæger  sig 
paa  Romantikens  mest  svimlende  Højder  lige  fra  det  mystisk 
dæmrende  Billede  af  Skoven,  efter  at  Mængden  har  forladt 
den,  og  den  S5^nker  tilbage  i  sin  tavse  Ensomhed  („Den  vilde 
Støj  nu  lyder  ikke  længer''),  til  det  yndefulde  Fuglekvidder, 
hvormed  denne  Naturens  Højsang,  der  tillige  er  en  Hymne 
til   Kjærlighedens  Pris,    slutter.     Vi  kunne   ikke   afslutte  vor 


*)  Om  disse  fem  beskrivende  Smaastykker  ytrer  Heiberg:  „Enhver  af  disse 
Beskrivelser  er  ganske  kort,  affattet  i  faa  Ord,  og  dertil  i  de  allersimpleste, 
uden  alle  poetiske  Billeder,  og  indeholder  ikke  et  eneste  Træk,  hvorom  man 
kan  sige,  at  det  er  ret  udmalet.  Ikke  des  mindre  gjør  Læsningen  deraf  et 
Indtrj'k,  der  næsten  grænser  til  Trolddom.  Man  læser  og  læser  atter,  og 
véd  ikke  at  forklare,  hvorfra  den  uhyre  Illusion  rejser  sig,  thi  man  tror  ikke 
blot  at  se  de  beskrevne  Gjenstande  for  sine  Øjne,  men  man  tror  at  se  dem 
saaledes,  som  Digteren  har  villet  vise  os  dem,  nemlig  i  en  Perspektivkasse, 
Hvo  har  ikke  følt,  at  de  slette  Billeder  i  Børnebøger,  Perspektivkasser,  La- 
ternæ  magicæ  o.  s.  v.,  have  i  al  deres  Slethed  noget  ejendommeligt,  som  i 
høj  Grad  tiltaler  den  barnlige  Fantasi  ?  Alt  staar  med  skarpe  Konturer,  med 
skrigende  og  afstikkende  Farver.  Denne  Smagløshed  opfatter  Barnet  fra  en 
poetisk  Side.  Det  tror  at  se  Naturen  i  et  idealt  Lys,  der  selv  opfylder 
Gjenstandene,  og  i  hvis  Umiddelbarhed  den  er  det  nærmere  beslægtet,  end 
i  sin  virkelige  Reflexion  deraf.  I  de  omtalte  fem  Smaadigte  har  Oehlen- 
schljiger  ved  kraftigen  at  udhæve  enkelte  Træk  og  forbigaa  det  øvrige  frem- 
bragt en  lignende  Reminiscens  fra  Barndommen.  Beskrivelsen  synes  paa  én 
Gang  at  vise  os  baade  Billedernes  Slethed  og  den  poetiske  Erindring,  som 
denne  fremkalder  hos  os.  De  korte  Vers  (tirfødede  Jamber),  hvori  den  er  af- 
fattet; de  haarde  mandlige  Rim,  som  følge  umiddelbart  paa  hinanden  i 
Stedet  for  kunstigen  at  afvexle;  den  Hurtighed,  hvormed  det  ene  afløser  det 
andet,  og  som  ikke  giver  os  Tid  til  ret  at  dvæle  ved  nogen  Gjenstand;  alt 
dette  gjør  virkelig  samme  Indtryk,  som  naar  vi  med  Anstrængelse  titte 
igjennem  det  lille  Glas  paa  en  Perspektivkasse,  medens  vor  Opmærksomhed 
er  delt  imellem  det  hurtig  afvexlende  Syn  og  Foreviserens  lakoniske  Forkla- 
ring. Talentet  til  poetiske  Naturbeskrivelser  er  et  af  de  allersjældneste. 
Oehlenschlager  har  en  overordentlig  Kraft  i  sine  ved  Poesien  fremtryllede 
Naturbilleder.  Vi  behøve  ikke  at  gaa  uden  for  St.  Hans-Aftenspil  for  at 
søge  Exempler  derpaa.  Man  sammenligne  Vandringsmandens  Prolog  eller 
Stykket  „De  kjørende"  eller  „Pigerne  inde  i  Skoven"  eller  det  Stykke,  der 
har  til  Overskrift  „Idyl",  med  de  meget  omtalte  fem  Perspektivstykker,  og 
man  vil  beundre  det  afstikkende  mellem  disse  og  hine.  I  de  første  tro  vi 
os  hensatte  i  den  virkelige  Natur,  aandende  den  virkelige  Sommerluft :  i  disse 
derimod  se  vi  Naturen  fiemstillet  i  slette,  men  forunderlig  tiltrækkende 
Billeder". 

Redegjørelse  for  denne  vidunderlige  Digtning  bedre  end  ved  at 
anføre  J.  L.  Heibergs  Ord  om  den:  „Begrebet  af  det  umid- 
delbare Drama  i  lyrisk  Form  er  aldrig  blevet  fuldkomnere 
realiseret  end  i  Oehlenschlågers  St.  Hans-Aftenspil.  Pole- 
miken  og  Satiren,  hvorpaa  Digtet  ingenlunde  har  Mangel, 
er  underordnet  en  sød,  sværmerisk  Naturpoesi,  som  næsten  i 
ethvert  Ord  smelter  Hjærtet  og  henriver  til  Begejstringens 
Taarer.  Kildenymfen,  Ellepigen,  Døden,  ja  endog  St.  Hans- 
Ormen  og  Træerne  fremtræde  som  talende  Personer,  og  Fug- 
lene synge  Slutningskoret ,  men  alle  tale  i  dybe  Naturtoner, 
som  finde  Gjenklang  i  det  menneskelige  Bryst  .  .  .  Fantasi, 
Følelse  og  Lune  ere  i  rig  Fylde  udbredte  over  dette  herlige  Digt, 
som  aander  Sommerens  Liv  og  Varme.  Scenerne  af  Hver- 
dagslivet, ja  endog  det  spidsborgerlige  Fihstervæsen ,  danne 
en  effektfuld  Kontrast  med  det  fantastiske ;  ved  Kjærligheden 
forbindes  disse  to  Modsætninger  til  en  Harmoni,  hvori  intet 
er  skurrende.  De  enkelte  vSteder,  hvor  det  lyriske  især  frem- 
træder, høre  til  det  skjønneste,  som  Digteren  har  frembragt." 
Der  kan  ingen  Tvivl  være  om ,  at  disse  mærkværdige 
Digte  maa  have  vakt  en  betydelig  Opsigt,  tiltrukket  og  hen- 
revet mange  og  frastødt  og  forarget  mange.  Grundtvig  ytrer 
rigtig  nok  i  sin  Verdens  Krønike  (18 12),  at  Oehlenschlågers 
første  Digte  ænsedes  kun  af  faa  og  yndedes  af  færre*),  men 
en  anden  Samtidig,  J.  K.  Høst,  siger  (1803I,  at  Bogen  har 
fremkaldt  „de  stridigste  Domme  af  dens  forskjellige  Læsere",  og 
at  „adskillige  give  Forfatteren  et  højt  Nummer  iblandt  Skalder". 
Hvad  enten  der  nu  har  været  faa  eller  mange,  der  strax  æn- 
sede den  Vaar,  her  var  i  Frembrud,  saa  meget  synes  afgjort, 
at  alle,  der  gjorde  det,  saa  vel  de,  der  forargedes,  som  de,  der 
følte  sig  tiltrukne ,  var  paa  det  rene  med,  at  her  var  ganske 
ualmindelige  Kræfter  i  Bevægelse.    Grundtvig  tilføjer  efter  at 


*)  At    Bogen   i   alt    Fald   blev   betydelig  udbredt,   fremgaar  af,  at  Forlæggeren 
foranstaltede  et  hemmeligt  Eftertrjk  paa   1500  Expl. 

have  bemærket,  at  en  Del  af  disse  Digte  var  avlede  i  en  aandelig- 
Rus:  ..men  det  maatte  hver  sande,  som  havde  nogen  For- 
stand paa  Skjaldskab,  at  aldrig  havde  nogen  dansk  Digter 
gjæret  saa  kraftig  eller  lovet  saa  meget  •'.  Høst,  som  ser  med 
betænkelige  Blikke  paa  det  romantiske  Sværmeri,  Bogen  er 
fuld  af,  siger  uforbeholdent  om  St.  Hans- Aftenspil ,  at  „det 
udmærker  sig  iblandt  vor  Literaturs  poetiske  Fænomener 
ved  de  umiskjendeligste  Tegn  paa  sandt  og  sjældent  Digter- 
snille".  Selv  Recensioner,  i  hvilke  den  gamle  Tids  Mænd 
toge  skarpt  og  forargede  til  Orde  imod  denne  unge  Mand, 
som  vilde  indføre  en  ny  Tro  paa  Bjærget,  kunde  ikke  til- 
bageholde stærke  Udbrud  af  Beundring  over  de  rige  Evner, 
Bogen  vidnede  om.  En  meget  karakteristisk  Recension,  som 
klart  viser  den  gamle  Tids  Standpunkt  overfor  dette  nye 
Fænomen ,  som  saa  afgjort  brød  med  alle  hidtil  gjældende 
Smagslove,  fremkom  fra  den  baade  som  Poet  og  Kritiker 
ansete  norsk  fødte  Præst  Clavs  Paveis'  Haand.  Allerede  dens 
Omfang  viser,  hvilket  Indtryk  Bogen  har  gjort;  den  er  nem- 
lig paa  fire  og  tyve  tæt  trykte  Sider.  Den  begynder  med  en 
varm  Anerkjendelse  af,  at  Digteren  uden  Tvivl  er  ,.et  af  de 
ypperste  Genier,  der  nogen  Sinde  har  betraadt  vort  Parnas; 
Liv  og  Ynde,  Kraft  og  Ild.  forenede  med  en  umiskjendelig 
Originalitet ,  udmærke  saare  hæderligen  en  ikke  liden  Del 
af  nærværende  Digte.  Endog  i  de  mest  ufuldkomne  spores 
herlige  Anlæg.  Selv  de  Stykker,  der  ved  første  Læsning, 
prøvede  efter  Kritikens  Regler,  vakte  grundet  Misnøje, 
lokkes  man  uvilkaarligen  til  at  læse  anden  Gang.  Man  er- 
kjender,  at  de  Fejl,  der  findes,  er  de,  der  nødvendigen  maa 
findes  hos  den  fyrige,  genirige  Yngling  ved  hans  første  Ind- 
trædelse paa  Digterbanen".  Hans  Omtale  af  de  enkelte  Digte 
er  i  høj  Grad  betegnende  for  hans  Mangel  paa  Syn  for,  hvad 
der  virkelig  gav  Bogen  Betydning,  De  ringeste  Digte  sætter 
han  højest .  de  betydeligste  lavest.  Romancen  „Sivald  og 
Thora-    kalder   han   dejHg  —   det    er  vel  ogsaa  det  Stykke  i 

Bogen,  der  ved  sin  Sentimentalitet  og  de  Gyseligheder,  hvoraf 
det  er  fuldt,  mest  stemmer  med  den  gamle  Smag  — ,  det 
samme  Prædikat  paa  „Fødselsdagen"  og  „Til  Apol",  det  Digt, 
der  havde  givet  Steffens  en  saa  urigtig  Forestilling  om 
Digterens  Alder.  Romantiken  i  ,.Føveridderen" ,  „Natur- 
Temperamenter"  o.  1.  kan  han  derimod  slet  ikke  gaa  ind  paa, 
den  er  ,.en  utøjlet  Indbildningskrafts  Foster",  og  St.  Hans- 
Aftenspil  har  han  overmaade  meget  at  indvende  imod.  Den  højt- 
flyvende Romantik,  der  giver  de  lyriske  Partier  deres  Præg, 
kan  han  aldeles  ikke  følge.  Der  er  ganske  vist  Poesi  i  Digte 
som  Egens,  St.  Hansormens  og  Jægerens  Monologer,  mener 
han,  „men  tillige  —  ja,  den,  som  finder,  at  det  ikke  er  Svær- 
meri, jeg  laster  ikke  hans  hede  Indbildningskraft,  men  han 
udskjælde  ej  heller  mig  for  en  kold  Ignorant,  fordi  jeg  kalder 
det  saa"'.  Digtets  polemiske  Tendens  er  han  meget  forarget 
over.  Hvad  Danseren  paa  Voltigerlinien  angaar,  er  han 
„ganske  af  Kancelliraadens  Mening,  at  det  er  en  impertinent 
Knægt.  En  Luftspringer,  der  vil  indbilde  sig  at  gavne  lige 
saa  meget  som  den  virksomme  Statens  Borger,  burde  rigtig 
nok  have,  vel  ikke  en  Dragt  Prygl,  som  ej  vilde  bedre  ham, 
men  en  Plads  i  Tvangs- Arbejdshuset,  hvor  han  dog  nok  vilde 
gavne  mere  end  før".  Marionetspillet  og  Poppes  Sang  med 
tilhørende  Kommentarer  kan  han  naturlig\ås  heller  ikke  andet 
end  finde  i  høj  Grad  utilbørlige.  Han  er  i  det  hele  taget 
meget  bekymret  over  „den  haanende  Tone,  hvori  Hr.  Oehlen- 
schlager bryder  Staven  over  hele  Digtarter,  der  dog,  behand- 
lede med  Aand  og  Smag,  have  umiskjendeligt  Værd,  og  de 
sarkastiske  Sidehug  til  Mænd,  han,  som  ældre  og  højligen 
talentfulde  Digtere,  bør  have  Ærbødighed  for.  Og  hvad 
endelig  de  Mønstre  angaar,  hvorefter  Hr.  Oehlenschlager 
tydeligen  ses  at  have  dannet  sig  i  Stedet  for  at  holde  sig  til 
exemplaria  græca,  da  kan  det  vel  ikke  nægtes,  at  Shakespeare 
og  Goethe  ere  store  Digtere,  skjønt  den  første  nok  aldrig  bør 
n.  8 

tages  til  Mønster,  da  hans  Mangel  paa  Kultur  og  Smag  er 
lige  saa  indlysende  som  hans  Geni  højt  og  uforligneligt;  men 
de  to  andre  allernyeste  Tyskere ,  Tieck  og  Schlegel ,  der 
synes  at  besidde  vor  Digters  uindskrænkede  Agtelse  og  Tillid, 
maa  Anmelderen,  ikke  paa  sin  egen  lidet  gjældende  Avtoritet, 
helst  da  han  kj ender  meget  faa  af  deres  Arbejder,  men  efter 
myndigere  Æsthetikeres  Dom  end  baade  Recensenten  og  Hr. 
0.,  erklære  for  de  værste  Smagfordærvere.  O,  at  dog  denne 
unge  Skjald,  der,  naar  han  omhyggeligen  uddanner  og  vær- 
digen  bruger  sit  Talent,  vil  kunne  leve  i  sine  Digte  i  Aar- 
hundreder,  efter  at  han  selv  har  forladt  Jorden,  vilde  forlade 
Døgngenierne  Tiecks  og  Schlegels  vanærende  Fodspor",  En 
anden  Recensent  udtaler  Haabet  om,  at  Digteren,  i  hvis  Bog 
han  ved  Siden  af  det  gode,  den  indeholder,  finder  adskilligt 
slet,  maa  faa  en  ..menneskeligere  Fantasi",  og  at  han  „vil  ud- 
danne sit  sande  poetiske  Talent  ved  at  studere  gode  Mønstre, 
ved  flittigen  at  bruge  Tiden,  ved  at  raadføre  sig  med  Mænd, 
hvis  dannede  og  sikre  Smag  kunde  vejlede  hans,  f.  Ex.  med 
en  Sander*)  eller  Rahbek".  Oehlenschlager  lod  ikke  den  gamle 
Smags  Mænd  beholde  det  sidste  Ord.  Han  svarede  Pavels 
med  et  Digt,  der,  som  denne  siger,  for  saa  vidt  var  krænkende 
og  inhumant,  som  den  unge,  ivrige  Poet  kun  havde  Øje  og 
Øre  for  den  udtalte  Daddel,  medens  han  oversaa  den  Aner- 
kjendelse,  der  blev  ham  til  Del,  men  som  i  Virkeligheden 
kun  var  et  varmt  Forsvar  for  de  Idéer,  Digteren  betragtede 
det  som  en  Livssag  at  forfægte.     Det  hedder  deri  bl.  a. : 


*)  Det  var  Sander,  Sørgespillet  „Nils  Ebbesens"  Forfatter,  der  i  sin  Tid  gjorde 
den  nittenaarige  Oehlenschlager  bekjendt  med  Goethes  Værker.  Sander  om- 
talte den  store  tyske  Digter,  der  i  de  flestes  Øjne  gjaldt  for  en  overspændt 
Sværmer  og  umoralsk  Skribent,  „med  en  Slags  Rædsel,  som  en  Mand  med 
vilde  stolte  Lidenskaber,  der  havde  misbrugt  sit  skjenne  Geni",  og  glemte 
ikke,  da  han  laante  det  unge  Menneske  Bøgerne,  at  tilføje  en  faderlig  Ad- 
varsel, „som  om  det  havde  været  Krudt  og  Kugler  eller  giftige  Medika- 
menter, der  lige  saa  let  kunde  skade  som  gavne". 

„At  i  Romancerne  du  hytter 
dig  for  at  se  Naturens  Myther, 
det  kan  jeg  forestille  mig. 
Jeg  vil  ej  give  dig  Forklaring, 
thi  selv  udi  min  Aabenharing 
jeg  mystisk  vilde  synes  dig. 

At  Shakespeare,  skjønt  han  havde  Kjærne, 
var  uden  Smag,  det  tror  jeg  gjærne: 
han  skrev  vist  ej  slig  Recension. 
Han  vilde  studse  ved  at  smage 
paa  Smagen  nu  i  vore  Dage, 
den  ubehøvlede  Patron. 

Af  Goethe  du  i  dine  Fejder 
Sentimentalitet  bebrejder, 
er  velgjort:  han  behøver  Raad. 
Det  forekommer  mig  ret  lige 
som  Vandet  kunde  Ilden  sige: 
„Min  Herre!    De  er  alt  for  vaad!'' 

At  jeg  som  vild  Barbar  dig  skrækker, 

naar  Sturlesøn  jeg  foretrækker 

for  Lafontaines  Smøreri, 

og  Heldenbucli  mig  bedre  smager 

end  vore  Deges  Pandekager  — 

det  vil  vi  ganske  gaa  forbi. 

At  du  erkjender  bedst  og  rettest, 
hvad  jeg  erkjender  selv  for  slettest, 
det  gjør  vel  fler  i  Axelstad. 
Min  Bog  dig  bedre  vilde  smage, 
hvis  der  var  flere  Fødselsdage*)  — 
du  er  en  Ven  af  Mælkemad. 

Det  blev  den  sande  Digter  givet 

at  se  Naturen,  skue  Livet 

i  al  sin  Glans  og  Herlighed. 

Den  Gud,  hvis  Blik  i  alt  fremtrænge, 

udtaler  sig  ved  Harpens  Strænge 

i  vrimlende  Mangfoldighed. 

Et  Liv  som  det,  du  fik  at  skue, 
du  skabe  skal,  og  det  skal  lue 
i  Evighedens  rene  Glans. 
Det  er  det  Maal,  hvortil  jeg  sigter, 
det  kalder  jeg  at  være  Digter 
og  at  fortjene  Dafnes  Krans. 


*)  „Fødselsdagen"'    var    som  ovenfor  anført  et  af  de  Digte,  Pavels  havde  fundet 
„dejlige". 

Dette  Digt  kom  over  den  ulykkelige  Præstemand  som 
„et  Tordenvejr,  der  rent  slog  ham  til  Jorden",  og  skjønt  han 
„ikke  betragtede  Oehlenschlågers  haarde  Angreb  som  andet 
end  et  Udbrud  af  ungdommeligt  Overmod,  bevægede  det 
ham  dog  til  at  nedlægge  Recensentpennen".  Saa  vel  dette 
Digt  som  Bogen,  særlig  St.  Hans- Aftenspil  med  dets  mange  sa- 
tiriske Indfald,  skaffede  selvfølgelig  Digteren  adskillige  Fjender; 
han  følte  snart ,  at  han  ikke  længere  vilde  kunne  staa  i  et 
selskabeligt  Forhold  til  den  gamle  Skoles  Tilhængere,  ja  efter 
et  heftigt  Sammenstød  med  en  af  disse  fandt  han  sig  endogsaa 
foranlediget  til  at  melde  sig  ud  af  Dreyers  Klub.  Endnu 
havde  den  gamle  Stok  Overmagten,  men  Oehlenschlåger 
skulde  snart  afgjørende  føre  den  nye  Tid  frem  til  Sejr. 

Vi  have  dvælet  saa  længe  ved  ..Digte,  1803"  og  den 
Modtagelse,  de  fik,  ikke  blot  fordi  denne  Bog  i  og  for  sig 
indtager  en  saa  betydningsfuld  Plads  i  Oehlenschlågers  Pro- 
duktion og  stærkt  og  fyldig  anslaar  de  Toner,  der  klinge 
igjennem  denne,  men  ogsaa  fordi  man  derigjennem  faar  en 
levende  Forestilling  baade  om,  hvad  det  var,  der  skulde  føres 
igjennem  —  om  end  efterhaanden  noget  modificeret  — ,  og 
om  den  Modstand,  det  havde  at  overvinde.  Ved  Redegjø- 
relsen  for  Digterens  øvrige  Værker  kunne  vi  fatte  os  i  større 
Korthed. 

I  Juli  1805  udkom  de  to  Bind  „Poetiske  Skrifter'',  med 
hvilke  Oehlenschlåger  afgjort  slog  igjennem,  og  som  skaffede 
ham  almindelig  Anerkjendelse  som  Nordens  største  Digter 
og  bragte  al  Modstand  til  at  forstumme.  Adskillige  af  de 
Stykker,  denne  store  Samling  indeholdt,  var  allerede  bleven 
offentliggjorte  i  Mellemtiden  imellem  ,, Digte -'nes  og  den  nye 
Bogs  Udgivelse  (saaledes  de  skjønne  Mindedigte  over  Bota- 
nikeren Vahl  og  Billedhuggeren  Wiedewelt,  Romancerne 
„Æventyret  i  den  fremmede  Stad*' ,  „Den  gamle  Kæmpe 
Cometes"  o.  fl.  a.)  og  havde  ligesom  det  i  December  1803 
udgivne  Fragment  „Edda.  Første  Sang"  ikke  blot  vist  Publikum, 

at  Digteren  ikke  laa  ledig,  men  ogsaa  belavet  det  paa,  at 
der  var  store  Ting  i  Vente.  Det  sidst  nævnte  Arbejde  („Edda"), 
som  for  øvrigt  allerede  var  digtet  1802,  er  særlig  mærkeligt  som 
et  Vidnesbyrd  om  den  Iver,  hvormed  han  fordybede  sig  i 
Nordens  Oldtid,  og  hvilke  store  Planer  til  digterisk  Behand- 
ling af  Æmner  hentede  fra  denne  han  allerede  nu  omgikkes 
med.  Det  fremtræder  nemlig  som  første  Sang  af  en  Epopé 
i  fire  og  tyve  Sange,  der  skulde  omhandle  hele  den  nordiske 
Mythologi,  og  er  altsaa  den  første  Spire  til  „Nordens  Guder". 
Denne  Opgave  havde  han  allerede  haft  Øje  for,  da  han  skrev 
sin  Afhandling  til  Besvarelse  af  Universitetets  Prisopgave. 
Det  hedder  nemlig  her:  Den  nordiske  Mythologi  har  sær- 
deles Forraad  paa  episke  Æmner,  ja  jeg  tror  med  vor  af- 
døde Suhm,  at  den  endogsaa  kunde  behandles  fra  Begyndelse 
til  Ende  (med  nogen  Forandring)  som  et  eneste  episk  Digt. 
Der  er  sat  en  Præmie  ud  af  de  skjønne  Videnskabers  Sel- 
skab for  et  saadant,  og  den  Digter,  som  har  Evne  og  Lyst 
til  at  fortjene  den ,  vil  næppe  finde  et  mere  fordelagtigt  og 
originalt  Sujet  end  at  skrive  en  Epopé  om  Odin  cg  Aserne. 
Suhm  havde  udkastet  Plan  til  saadant  et  Digt,  men  den  var 
kun  løselig,  og  heller  ikke  tror  jeg,  at  denne  ypperlige 
Historiograf  besad  det  højere  Digterkald,  der  udfordres  til  at 
udføre  en  saadan  Plan.  Men  Ideen  er  fortræffelig.-'  Fore- 
løbig naaede  han  ikke  længere  end  til  den  omtalte  første 
Sang,  og  den  kasserede  han  endda  ikke  ret  længe  efter,  at 
den  var  trykt;  han  begyndte  allerede  1804  forfra  efter  en  ny 
Plan  og  skrev  „det  første  Æventyr  med  Thor  og  begge 
Lokerne-'  o:  Thors  Rejse  til  Udgaard,  som  noget  omarbejdet 
fremkom  i  de  „Nordiske  Digte"  1807.  Grunden  til,  at  han 
atter  lagde  Digtet  hen,  var  den,  at  han  ikke  kunde  naa  videre 
i  det  valgte  Versemaal  „de  kraftige,  muntre  trefodede  Jam- 
ber"; senere  kom  han  paa  det  rene  med,  at  det  vilde  være 
umuligt  at  behandle  Stoffet  strængt  episk,  da  det  som  Mythologi 
maatte  spille  over  i  alt.    „Snart  var  Æmnet  episk,   snart  dra 

matisk,  snart  lyrisk ;  nu  tragisk,  nu  komisk,  hist  lunefuldt,  her  al- 
vorligt; her  spillede  Fantasien,  hisset  Sensibiliteten  Hovedrollen; 
ofte  var  Mythen  et  gjøglende  Spil  med  barokke  Forestillinger, 
ofte  en  didaktisk  Moral  eller  Naturallegori  o.  s.  v.  Følgen  af 
min  Undersøgelse  blev,  at  jeg  havde  gjort  vel  i  at  skrive 
„Thors  Rejse"  paa  denne  Maade  og  vel  i  at  standse  med 
den,  fordi,  hvad  der  skulde  følge,  ej  havde  den  episk  humo- 
ristiske Kolos-Natur,  der  udfordredes  til  at  lade  sig  udskære 
i  disse  djærve  Træsnit". 

I  disse  Aar  falder  ogsaa  en  Plan,  som  ligeledes  er  et 
talende  Vidnesbyrd  om,  hvor  mægtig  Digteren  følte  sig  draget 
til  den  nordiske  Oldtid,  og  som  derfor  fortjener  nærmere  at 
omtales,  skjønt  den  ikke  kom  til  Udførelse.  I  1804  udstedte 
Oehlenschlåger  Subskriptionsindbydelse  paa  et  Skrift,  han  paa- 
tænkte at  udgive,  og  som  skulde  hedde  „Samlinger  af  den 
nordiske  Middelalders  skjønne  Literatur".  Han  betegner  det 
som  sin  Hensigt,  ,.saa  godt  det  staar  til  mig,  at  gjøre  dem 
af  mine  Landsmænd,  som  ikke  kan  eller  vil  gaa  til  Kilderne, 
bekjendte  med  de  Ting,  der  fra  min  Barndom  af  paa  den  be- 
synderligste og  kraftigste  j\Iaade  har  trukket  mig  til  sig  og 
sysselsat  min  Sjæl.  Hvad  altsaa  en  Resenius,  en  Vedel,  en 
Peder  Syv,  en  Sandvig,  en  Nyerup  have  bestræbt  sig  for, 
derfor  vil  jeg  ogsaa  efter  Evne  bestræbe  mig.  Disse  Sam- 
linger komme  dels  til  at  udgjøre  de  efter  min  Indsigt  bedste 
lyriske  Digte,  som  findes  adsplittede  i  forskjellige  gamle 
og  nyere,  for  det  meste  sjældne  Udgaver  —  dels  (og  dette 
bliver  den  vidtløftigste  Part)  islandske  Sager,  dem  jeg  vil 
oversætte  paa  Dansk.  —  Ligesom  jeg  nu,  hvad  de  kortere 
lyriske  Digte  angaar,  saa  meget  som  muligt  vil  søge  at  levere 
dem  i  deres  ejendommelige  Skjønhed,  altsaa  ikke  ganske  som 
jeg  finder  dem  for  mig,  forkvaklede  gjennem  Ammestuerne  og 
forstyrrede  ved  Trykfejl,  men  med  en  ærbødig  og  varsom 
Haand  afpudsede,  som  Guldplader,  man  kun  behøver  at  vaske 
Støvet   af,    paa    det   de   kunne  skinne  i   deres   egen  Klarhed, 

saaledes  vil  jeg  og,  hvad  de  islandske  Sagaer  angaar,  saa  nøje 
og  tro  som  muligt,  oversætte  ikke  alene  Fortællingerne  saa 
vel  historiske  som  blot  poetiske,  men  Konstruktionen,  Ord- 
føjningen  og  Udtry^kkene ;  og  haaber  jeg,  at  vort  paa  de  se- 
nere Tider  saa  forkjælede  Sprog  intet  vil  tabe  ved  at  redu- 
ceres til  Roden,  hvoraf  det  er  udsprungen".  Han  haaber,  at 
Subskribenternes  Antal  ikke  vil  blive  alt  for  ubetydeligt,  „da 
en  saadan  Samling  maa  være  den  kultiverede  Læser  kjær,  og 
selv  de,  som  kun  læse  for  Tidsfordriv,  vil  deri  finde  lige  saa 
megen  Aarsag  til  Forundring  og  Overraskelse,  som  i  de  gængse 
intetsigende  og  kunstlede  Produkter".  Han  henviser  til,  hvor- 
ledes Følelsen  for  en  forgangen  Nationalpoesi  vel  har  været 
underkuet,  men  aldrig  udslettet.  „Selv  da  den  efter  Tidens 
Indflydelse  næsten  ganske  var  tabt  hos  de  saakaldte  højere 
Stænder,  ytrede  den  sig  endnu  bestandig  hos  Almuen  ubevidst 
i  sin  fulde  Kraft.  Da  et  udødeligt  Geni,  skjønt  ensidigt,  vidste 
at  gribe  den  gamle  Nationalpoesis  Naivetet  og  Vittighed  og 
ved  at  potensere  den  bødede  paa,  hvad  Fantasi  og  dybere  An- 
skuelse skortede,  varede  det  ikke  længe,  inden  det  blev  Almen- 
lekture; men  hvad  der  manglede,  følte  man,  og  Kæmpeviserne 
og  de  gamle  Fortællinger  laa  altid  ved  Siden  af  Holbergs 
Komedier.  Ja  selv  den  højere  Klasse  blev  begejstret,  da  en 
Digter  med  mindre  Fuldendelse  og  Originalitet,  men  med  ædlere 
Anlæg  lod  Valhallas  Guder  gaa  over  Skuepladsen,  skjønt  i  en 
sydlig  Dragt".  Der  blev,  som  sagt,  intet  af  det  bebudede 
Foretagende,  det  er  jo  ogsaa  indlysende,  at  Tiden  langt  fra 
var  moden  dertil  —  der  skulde  en  Oehlenschlågers  Digter- 
virksomhed til  for  at  bane  Vejen.  Og  lige  saa  indlysende  er 
det,  at  Digterens  Kjærlighed  og  Begejstring  her  førte  ham 
til  at  tilbyde  sine  Kræfter  til  Løsningen  af  en  Opgave,  som  han 
med  sine  Forudsætninger  ikke  var  voxen ;  det  fremgaar  allerede 
tydelig  nok  af  selve  dette  Aktstykke,  der  jo  for  øvrigt  giver 
et  lige  saa  smukt  som  interessant  Indblik  i  Forfatterens  Tanke- 
gang.    Naar  han  saaledes  siger  om  vore  gamle  Digte,  at  der 

igjennem  dem  udtaler  sig  en  liflig  og  harmonisk  Natur  med 
Kraft  og  Enfoldighed,  der  bringer  dem  de  græske  Urbilleder 
nær,  røber  han  umiskjendelig,  hvor  langt  han  er  fra  en 
virkelig  Forstaaelse  af  den  nordiske  Oldtids  og  dens  Digtnings 
Væsen. 

De  „poetiske  Skrifter''s  første  Bind  aabnes  med  det  lystige 
Syngespil  „Frejas  Alter",  som  det  kongelige  Theater  havde 
forkastet,  hvilket  for  øvrigt  skete  flere  Gange  med  dette 
Stykke,  som  Digteren  omfattede  med  en,  man  kan  gjæme 
sige  barnagtig  Kjærlighed  og  atter  og  atter  omarbejdede  i 
de  forskjelligste  Former,  og  som  ogsaa  udmærker  sig  ved  et 
vist  bredt  og  fornøjeligt  Lune,  om  det  end  ikke  vidner  om 
nogen  Evne  hos  Digteren  til  at  skrive  Komedier.  Derefter 
følger  en  Del  mindre,  for  den  allerstørste  Del  ypperlige  Digte, 
hvoriblandt  foruden  de  nævnte  Romancerne  „Uffe  hin  Spage" 
og  „Knud  den  store",  samt  „Ewald",  „Island"  o.  fl.  og  en- 
delig de  to  store  Digtcykler  „Langelandsrejsen"  og  „Jesu 
Kristi  gjentagne  Liv  i  den  aarlige  Natur".  Den  første  af 
disse  med  dens  mange  skjønne  Digte,  Perler  som  „Morgen- 
vandring", „Frejdigt  Sommerliv",  „Andersskov"  o.  m.  a.  er  et 
mærkværdigt  Vidnesbyrd  om  den  Friskhed,  hvormed  Digteren 
saa'  paa  alt,  om  hans  Sjæls  Modtagelighed  for  Indtryk  — 
hvor  mangen  en  Digter  vilde  vel  en  lille  Sommerudflugt  inspirere 
til  en  saadan  jMangfoldighed  af  fuldttonende,  af  ægte  Natur- 
begejstring gjennem trængte  Digte?  Den  anden  Cyklus,  til 
hvilken  Novalis'  Salmer  begejstrede  ham,  fremstiller,  som  Tit- 
len antyder,  Aarstiderne  med  deres  forskjellige  Virkninger  som 
en  Allegori  paa  Jesu  Levned  og  Lære.  I  Fortalen  til  „Poetiske 
Skrifter"  finder  Digteren  sig  foranlediget  til  for  at  sikre  sig 
mod  jMisforstaaelse  at  bemærke  „for  de  ^Menneskers  Skyld, 
som  ere  besjælede  af  en  god  Vilje  og  begavede  med  et  fromt, 
til  Religionen  trængende  Gemyt,  uden  derfor  maaske  just  af 
dette  Digt  at  ville  uddrage  den  rette  Mening,  at  de  vilde  fare 
saare  vild,   hvis  de  troede,  at  det  her  havde  været  hans  Hensigt 

at  reducere  Kristus  til  en  Mythus  af  den  atirlige  Natur,  da 
han  tvært  imod  bestandig  har  søgt  at  vise  Naturen  som  en 
aarlig  gjentagen  Mythus  af  denne  guddommelige  Forløser. 
Denne  Mythus  vilde  i  ingen  Henseende  have  nogen  Betyd- 
ning, dersom  han  ikke  troede  paa  det  hellige  Kulminations- 
punkts Guddommelighed  i  selve  Historien.  Det  bliver  derfor 
nødvendigt  det  hele  Digt  igjennem  at  have  Kristus  i  Tiden, 
i  Naturen  og  i  Hjærtet  for  Øjne  paa  én  Gang,  da  de  uaflade- 
ligen,  mer  eller  mindre,  bhmde  sig  imellem  hverandre  gjennem 
det  hele  Digt."  Overfor  ,.den  nærværende  Frivolitets  Dom- 
stol" erklærer  han  uforbeholdent,  at  „den  sørgelige  Indifferen- 
tismus, hvori  Menneskene,  blot  med  det  sløve  Øje  heftet  paa 
den  daglige  Nødtørft,  forskanser  sig  med  den  endelige  For- 
stands malmløse  Floskler,  som  man  forskanser  Lastdyret  med 
Øreklapper,  at  de  jo  ikke  skulle  skotte  til  Siden  og  forstyrres 
af  alle  de  Særsyn,  som  trindt  omringe  dem  og  vække  Ideer 
om  det  evige,  Trang  til  Religionen  —  denne  sørgelige  In- 
differentismus fortjener  vel  inderlig  Medlidenhed,  men  kan 
aldrig  gjøre  P'ordring  paa  Agtelse."  Til  Trods  for  denne  For- 
klaring og  disse  bestemte  Udtalelser,  som  vise  os  Digteren  i 
Forstaaelse  med  det  religiøse  Liv,  der  alt  var  begyndt  at 
vaagne,  og  som  snart  skulde  bryde  mægtig  frem  som  Reak- 
tion imod  det  attende  Aarhundredes  Rationalisme,  undgik 
dette  „ikke  mystiske,  men  mythiske  Digt",  i  hvilket  Natur- 
sy  mboliken  paa  de  fleste  Punkter  er  gjennemført  med  stor 
Skjønhed.  ikke  at  vække  Forargelse.  Biskop  Balle  protesterede 
imod  det  som  en  Forvildelse,  og  Grundtvig,  for  hvis  Udvikling 
de  „Poetiske  Skrifter"  blev  af  stor  Betydning,  fandt  (1812)  i 
den  allegoriske  FremstilHng  af  Kristi  Liv  „en  Orm,  som  na- 
gede den  herlige  Rose,  og  som,  hvis  den  fik  Raaderum,  vilde 
fortære  dens  herligste  Safter.  Digteren  var  Kristen,  men  Tæn- 
keren var  det  kun  halvt."  I  Mynster,  hos  hvem  det  betydnings- 
fulde religiøse  Gjennembrud  nylig  havde  fundet  Sted,  fandt 
dette  Digt  derimod  en  begejstret  Talsmand.   Han  skrev  et  Digt 

til  Oehlenschlåger,  i  hvilket  han  hilste  ham  som  Medarbejder 
ved  det  store  Værk,  der  skulde  begynde: 

,.0  Sanger  med  den  tonefulde  Rest.' 

Hil  dig!  du  kommer  til  o=  ej   alene. 

Din  Stemme  aander  Liv  i  manges  Bryst, 

de  skulle  kjække  sig  med  os  forene. 

Saa  gaa  vi  til  vort  Værk  med  Kraft  og  Lyst. 

End  ligge  Templets  gamle,  faste  Stene; 

vi  rydde  bort  det  sammenfaldne  Grus 

og  bygge  atter  frejdig  Herrens  Hus."' 

Hvor  meget  udmærket  der  end  findes  i  det  første  Bind 
af  de  „Poetiske  Skrifter",  overstraales  dette  dog  fuldstændig  af 
det  andet,  som  indeholder  ..Vaulundurs  Saga"  og  ..Aladdin", 
to  grundfor skjellige  Værker,  men  begge  Udslag  af  en  poetisk 
Kraft  og  Fylde,  som  Digteren  ingen  Sinde  før  havde  naaet, 
og  som  han  senere  kun  sjælden  naaede  op  til.  I  Vaulundurs 
Saga.  der  er  skrevet  i  Prosa  med  adskillige  indblandede  Digte, 
forbinder  den  romantiske  Naturpoesi  sig"  paa  den  ejendomme- 
ligste Maade  med  det  oldnordiske,  fra  den  ældre  Edda  hen- 
tede Æmne  til  et  Hele  af  den  største  Skjønhed,  gjennemvævet 
af  den  dybsindigste  Symbolik.  Han  mener  selv  at  have  ud- 
fyldt det  gamle,  ærværdige  Sagn,  med  hvad  en  indvortes 
Stemme  sag'de  ham  var  udslettet  af  Tidens  Haand,  men  i 
Virkeligheden  har  han  gjort  noget  ganske  andet;  paa  Grund- 
lag af  det  gamle  Sagn  har  han  skabt  en  fuldstændig  moderne 
Digtning,  i  hvilken  hans  ejendommelige  Syn  paa  Livet  helt  igjen- 
nem  spejler  sig,  og  i  hvilken  der  organisk  indgaarMomenter,  som  er 
Oldtidsdigtningen  fuldstændig  fremmede,  ligesom  den  udmærket 
holdte  Sprogtone  ved  Siden  af  det  antikiserende  Præg  lægger 
en  varm  sydlandsk  Kolorit  over  hele  Fortællingen,  i  Lighed 
med,  hvad  der  er  Tilfældet  med  de  fleste  af  de  over  Æmner 
fra  Kæmpeviserne  formede  Romancer.  Lige  saa  langsomt 
og  alvorhg  de  nordiske  Figurer  med  deres  brede  Skygger  be- 
væge sig  i  Vaulundurs  Saga,  lige  saa  broget  tumler  i  Aladdin 
al  Ting  sig  med  hyppige  Lyspartier  i  det  østlige  Solskin, 
Det    var   maaske   det  genialeste  Greb,    Oehlenschlåger  nogen 

Sinde  har  gjort,  da  han  med  ungdommelig  Ild  og  Begejstring 
gav  sig  til  at  dramatisere  det  prægtige  Æventyr  i  Tusind  og 
én  Nat.  Intet  af  Romantikens  mange  Togter  til  det  fanta- 
stiske Østerland  har  bragt  et  herligere  Udbytte,  og  man  tør 
vist  nok  uden  at  overdrive  betegne  „Aladdin"  som  et  af  den 
evropæiske  I.iteraturs  Hovedværker  i  vort  Aarhundrede,  lige 
udmærket  ved  glimrende  fantasirig  Farvepragt,  spillende 
Lune  og  svulmende  I.yrik.  ..Den  naturlige  Lighed,  som  dette 
Æventyr  havde  med  mine  Livsforhold",  siger  Digteren,  ,.gav 
maaske  det  hele  noget  naivt  og  eget,  som  forstærkede  Virk- 
ningen. Havde  jeg  ikke  selv  i  den  hos  mig  opdagede  Digter- 
evne fundet  en  forunderlig  Lampe,  der  satte  mig  i  Besiddelse 
af  Alverdens  Skatte?  Og  Fantasien  var  mig  en  Ringens 
Aand,  som  bragte  mig,  hvor  hen  jeg  vilde.  Mia  D^mnelse 
havde  udviklet  sig  sent,  men  temmelig  hurtig  ligesom  Aladdins, 
og  ligesom  han  havde  jeg  nylig  lært  at  kjende  Kjærlighed*). 
Min  Moder  var  død,  og  da  jeg  skrev  Aladdins  Vuggesang 
paa  hans  Moders  Grav,  flød  mine  Taarer  over  min  egen 
Moder.  Saaledes  berørte  denne  Fabel  i  mange  Punkter  mine 
egne  Livsforhold;  jeg  ironiserte  ogsaa  dermed  og  var  mig 
det  under  Digtningen  ret  vel  bevidst."  Grundtanken  i  Digtet  er 
den  samme  som  i  Vaulundurs  Saga,  som  han  selv  betegner 
som  „et  besynderligt  Spejl  paa  Livets  underlige  Spil,  saa 
at  hvad  der  bærer  Spiren  til  Fordærvelse  i  sig  selv,  vel 
maa  gaa  til  Grunde,  hvad  derimod  lever  i  en  bestandig 
Fred  med  sig  selv,  og  hvis  Fjende  kun  udvortes  er  sat,  det 
sejrer  til  sidst,  naar  det  med  Taalmod  og  Sindighed  udholder 
Nødens  Time-'.  Det  er  en  Tanke,  der  ofte  kommer  til  Orde 
i  hans  Digtning,  men  den  er  her  potenseret  til  en  ensidig 
Forherligelse  af  den  geniale  Umiddelbarhed,  som  vinder  frem 
ved  et  Under  der,  hvor  al  Gransken  og  Grublen  staar  mag- 
tesløs, og  for  hvilken  hele  Tilværelsen  bøjer  sig: 


'*)  Han    var  Aar   1800  bleven  forlovet    med  Kamma  Rahbeks  Søster,  Christiane 
Heger. 

Og  deri  Lykken  netop  jo  bestaar, 
at  den  umiddelbart  med  store  Kræfter 
hen  til  sin  elskte  Gjenstand  sikkert  naar. 
Den  kommer  selv.  den  vil  ej  gribes  efter. 
Det  hjælper  lidt  kun,  at  du  søge  vil, 
at  du  din  Tanke  paa  dens  Ankomst  hefter. 
Du  griber  —  Haabets  Dør  sig  lukker  til. 
Hvis  ej  umiddelbar  din  Lod  er  falden, 
da  bli'er  du  for  din  Higen  kun  et  Spil, 
da  hjælper  ej  din  Forsken  og  din  Kalden. 

Det  er  i  højeste  Grad  mærkværdigt  at  se,  hvorledes  han 
i  den  dramatiske  Omstøbning  af  Æventyret  formaar  at  holde 
sig  saa  tæt  op  til  dette,  som  det  vel  omtrent  er  muligt,  og 
dog  i  Virkeligheden  frembringer  noget  helt  nyt .  en  Række 
brogede ,  livfulde  Billeder,  der  paa  alle  Punkter  klart  og  be- 
stemt udtrykke  dette  hans  poetiske  Livssyn  i  hele  dets  Fylde, 
og  i  hvilke  den  orientalske  Farvepragt  paa  den  ejendommeligste 
og  virkningsfuldeste  Maade  sammensmelter  med  en  ægte  na- 
tional Kolorit.  Det  er  virkelig  lykkedes  ham  af  Æventyret 
at  beholde  ..alt,  hvad  der  som  orientalsk  havde  i  hans  Øjne 
poetisk  Værdi.  Adskilligt,  som  han  ret  godt  vidste  var 
anderledes  ,  har  han  dog  brugt,  fordi  det  gjorde  godt  i  hans 
Arbejde,  og  fordi  man  i  et  Digt  syntes  at  maatte  være  glad 
ved  at  kunne  tuske  en  prosaisk  Sandhed  bort  for  en  poetisk". 

De  ,.Poetiske  Skrifter"  —  „en  Blomsterkost,  til  hvilken 
Danmark  ej  og  Tyskland  næppe  kan  fremvise  !Magen",  som 
Grundtvig  siger  —  vidnede,  sammenlignede  med  ..Digte  1803", 
om,  at  der  i  de  faa  Aar,  der  laa  imellem  disse  to  A'^ærker, 
var  foregaaet  en  umaadelig  Udvikling  hos  Digteren.  Den 
Gjæring,  de  nye  Tanker  og  Idéer  ganske  naturlig  vakte  hos 
ham.  da  de  i  1802  pludselig  stormede  ind  paa  ham,  og  som 
unægtelig  kommer  stærkt  til  Syne  paa  adskillige  Punkter  i 
„Digte,  1803",  er  nu  overstaaet ;  han  har  naaet  det  Alaal,  han 
i  Fortalen  til  „Poetiske  Skrifter"  sætter  som  det,  der  karak- 
teriserer den  virkelige  Kunstner:  „Ganske  at  kunne  tabe  sig 
i   sit  Objekt  og  fremstille  det  sandt,   tydeligt  og  betydnings- 

fuldt  uden  uvedkommende  Indblanding.  Virkende  Fantasi 
forener  sig  her  paa  en  forunderlig  Maade  søsterlig  med  den 
koldeste  Abstraktion.  Fundamentet  for  den  sande  Kunst  er 
derfor  Harmonien  og  Figevægten  af  Sjælekræfterne;  mangler 
en  Kunstner  denne,  kan  han  vel  vise  Talent,  men  bliver 
altid  maniereret  og  ensidig,  det  kan  aldrig  længer  blive  den 
hele  Verden,  der  bevæger  sig  i  hans  Værk,  men  kun  enkelte 
Dele,  og  selv  disse  kun  bornert  betragtede,  da  han  mangler 
den  Circumspection ,  der  ser  dem  som  Femmer  af  det  hele". 
Ogsaa  i  Henseende  til  Formen  vidne  de  „Poetiske  Skrifter" 
cm  et  betydeligt  Fremskridt.  Digteren  raader  her  over  en 
langt  større  Rigdom  af  Farver,  og  hans  Toner  have  gjennem- 
gaaende  faaet  en  dybere  Klang. 

Det  er  en  Selvfølge,  at  dette  Værk  —  eller  rettere  disse 
Værker  —  vakte  en  umaadelig  Opsigt.  Der  foreligger  i  vor 
Literatur  Vidnesbyrd  nok  om  den  Virkning,  de  gjorde,  især 
paa  de  unge;  den  gamle  Slægt  protesterede  vel  endnu  mod 
denne  ,.nyere  Ringelrangelpoesi ,  der  fortrængte  den  sande 
Digtekunst",  men  Protesten  var  fuldstændig  afmægtig;  det 
var  klart,  at  Oehlenschlåger  var  Fremtidens  Mand,  og  fuld 
af  Forvisning  om  Sejren  drog  den  unge  Digter,  hvem  hans 
sidste  Bog  havde  bragt  i  Forhold  til  den  højsindede  Mæcen 
Grev  Schimmelmann,  som  ogsaa  havde  taget  sig  af  Baggesen, 
ud  i  den  vide  Verden  med  hundrede  Daler  i  Lommen,  endnu 
før  han  havde  faaet  Svar  paa  den  Ansøgning  om  Rejse- 
stipendium, han  havde  indgivet,  kort  efter  at  „Poetiske 
Skrifter"  var  udkomne. 

Det  blev  en  lang  Rejse,  den  varede  i  halvfemte  Aar. 
Han  ilede  først  til  Halle,  hvor  Steffens  var  Professor.  „Ingen 
Mand  har  jeg  elsket  mere  end  Steffens",  siger  Oehlenschlåger 
i  sine  Erindringer,  og  mangfoldige  Udtalelser  i  Digte  og 
Breve  vidne  om,  hvor  dybt  og  inderlig  han  savnede  ham. 
Han  var  nu  et  halvt  Aars  Tid  hos  Vennen  og  kom  igjennem 
ham  i  Forhold  til  adskillige  af  Tysklands  mest   fremragende 

Mænd,  blandt  andre  Schleiermacher  og  Goethe,  hvem  hans 
friske,  naive  Begejstring  strax  vandt  aldeles,  men  som  for 
øvrigt  senere  til  hans  store  Sorg  stillede  sig  temmelig  kølig 
og  fornemt  til  ham.  En  Mangfoldighed  af  nye  og  stærke 
Indtryk  trængte  ind  paa  den  modtagelige  Digter,  som  glad 
og  uforbeholden  gav  sig  hen  i  dem,  men  hvor  stærkt  han 
til  Trods  herfor  til  sine  Tider  kunde  længes  efter  Fædrelandet, 
have  vi  et  talende  Vidnesbyrd  om  i  det  dybe  og  inderlige 
Digt  „Hjemve",  som  netop  skriver  sig  fra  denne  Tid  —  det 
var  det  første  Digt,  han  sendte  hjem. 

Det  var  i  det  hele  taget  saa  langt  fra,  at  Oehlenschlåger 
paa  denne  Rejse  udelukkende  forholdt  sig  modtagende,  at 
han  tvært  imod  udfoldede  en  overordentlig  frodig  Produktion, 
og  karakteristisk  nok  blev  det  netop  det  gamle  Norden,  han 
her,  langt  borte  fra  Hjemmet  fordybede  sig  i.  Som  vi  have 
set,  droges  hans  Fantasi  strax,  efter  at  det  poetiske  Gjennem- 
brud  var  sket,  mægtig  i  denne  Retning,  men  nu  naaede  hans 
Digtning  paa  dette  Omraade,  hvor  den  ganske  særlig  skulde 
faa  Betydning  for  hans  Folks  aandelige  Udvikling,  sit  Højde- 
punkt, og  han  frembragte  nogle  af  sine  allerbetydeligste 
Værker.  Paa  Universitetsbibliotheket  fandt  han  et  Exemplar 
af  Snorres  Heimskringla,  som  han  strax  gav  sig  til  at  læse  i 
„med  saa  stor  Iver,  som  man  læser  gjemte  Breve  fra  en  kjær 
Ungdomsven",  og  i  Hakon  Jarls  Saga  fandt  han  et  Stof, 
han  kunde  bruge,  som  han  alt  en  Gang  havde  behandlet  i 
Romanceform,  men  som  han  nu  saa',  der  kunde  gjøres  mere 
ud  af.  I  Løbet  af  sex  Uger  blev  Tragedien  „Hakon  Jarl 
hin  rige"  skrevet.  „Steffens  og  jeg  sade  i  én  Stue  ved  én 
Kakkelovn",  fortæller  Digteren.  „Han  arbejdede  henne  i 
Krogen  ved  sit  Skrivebord  paa  et  filosofisk  Værk,  jeg  havde 
faaet  mig  et  lille  Bord  henne  ved  Vinduet,  der  skrev  jeg. 
Hver  Gang  vi  havde  faaet,  han  en  Paragraf  i  sin  Afhandling, 
OST  j'^g"  en  Scene  færdig,  læste  vi  hinanden  det  for".  Denne 
Oehlenschlågers  første  og  betydeligste  Tragedie  skildrer  som 

bekjendt  i  storslaaede  Træk  Kampen  imellem  den  sejrrig 
fremtrængende  Kristendom,  repræsenteret  af  den  ædle  konge- 
lige Helt  Olaf  Tryggvesøn,  og  det  synkende  Hedenskab,  hvis 
hele  Storhed  og  Vildhed  er  inkarneret  i  Hakon  Jarls  vældige 
Skikkelse.  Saaledes  som  Digtningen  er  anlagt,  bliver  den  en 
Forherligelse  af  Kristendommen,  men  den  æsthetiske  Inter- 
esse samler  sig  afgjort  om  „det  sidste  Glimt,  den  sidste 
Gnist  af  gammel  nordisk  Kraft  og  Helteliv",  Hedningen 
Hakon  Jarl,  der  helt  igjennem  er  skildret  med  dyb  Sympathi 
som  en  ægte  tragisk  Helt,  der  repræsenterer  en  Verden, 
som  har  sin  Skjønhed  og  relative  Berettigelse,  men  som  skal 
og  maa  falde,  fordi  en  Idé  af  højere  Orden  skal  frem.  Det 
mægtige  Billede  er  givet  med  en  Kraft  og  en  Pathos  og 
tillige  med  et  Herredømme  over  den  dramatiske  Forms  Teknik, 
som  ikke  blot  i  og  for  sig  er  overraskende  i  Digterens  første 
for  Scenen  bestemte  betydeligere  Arbejde,  men  som  han  i 
intet  af  sine  senere  dramatiske  Arbejder  har  naaet. 

Fra  Halle  begav  Oehlenschlager  sig  over  berlin,  hvor 
han  lærte  Filosofen  Fichte  at  kjende,  til  Weimar,  hvor  han 
i  et  Fjerdingaar  var  sammen  med  Goethe,  og  Dresden.  I 
disse  Byer  blev  Sørgespillet  ..Baldur  hin  gode"  til.  Schleier- 
macher  gjorde  i  Halle  Oehlenschlager  bekjendt  med  de  græske 
Tragikere,  læste  noget  Græsk  med  ham,  gjennemgik  hele 
Sofokles'  ..Ødipus  i  Kolonos"  med  ham  ved  at  oversætte 
Stykket  Ord  for  Ord  for  ham  og  satte  ham  ind  i  de  græske 
Stavelsemaal.  Disse  Studier  fortsattes,  og  Digteren,  som  alt 
var  kommen  et  betydeligt  Skridt  bort  fra  sit  romantiske 
Udgangspunkt,  følte  sig  mægtig  greben  af  den  Verden,  der 
her  oplod  sig  for  ham.  Samlivet  med  Goethe,  for  hvem  den 
antike  Verden  var  ét  og  alt,  maatte  yderligere  bidrage  til  at 
give  Digteren  Lyst  til  et  Forsøg  paa  at  skrive  et  Sørgespil 
i  Æskylos'  og  Sofokles'  Stil.  Han  skrev  da  sin  „Baldur" 
helt  igjennem  i  Trimeter  og  med  metriske  Kor,  vidt  for- 
skjellig  i  Anlæg   og  Behandlingsmaade  fra  Ewalds  Tragedie, 

navnlig  med  en  langt  dybere  Opfattelse  af  den  gamle  iNIythe, 
hvilket  i  og  for  sig  var  ganske  naturligt,  idet  Oehlenschlåger 
kunde  øse  umiddelbart  af  Kilderne  i  Edda,  medens  Ewald 
maatte  gaa  ud  fra  den  historiserende  Omdannelse  af  den, 
der  findes  hos  Saxo.  Forskjellen  imellem  de  to  Digtninger 
har  Oehlenschlåger  selv  træffende  angivet  saaledes:  „I  Ewalds 
„Baldur"  spiller  efter  Sørgespillets  almindelige  Natur  den 
menneskelige  Karakter  og  Sensibiliteten  Hovedrollen;  her 
(o:  i  Oehlenschlågers  Digtning)  træde  Naturkræfterne  selv- 
handlende  frem,  menneskelig  personificerede,  objektiv  legemlig- 
gjorte. Hin  Musa  maa  røre  Læserens  Subjektivitet  mere, 
fordi  hun  spiller  paa  den  personlige  ISIedlidenheds  Strænge, 
min  slaar  med  stille  Ro  Tilværelsens  Grundakkorder.  .  .  Stoffet 
i  den  ewaldske  Balder  og  min  forholder  sig  som  Farverne 
til  en  ]\Iarmorblok.  Af  hine  kunde  gjøres  et  IMaleri,  af  denne 
en  Billedstøtte.  Saa  er  sket."  Digteren  kom  senere  til  det 
Resultat,  at  hans  „Baldur-  mere  maa  betragtes  som  et 
Studium  end  som  et  færdigt  Produkt,  men  heri  har  han 
utvivlsomt  Uret,  det  er  en  af  hans  betydeligste  og  mest 
gjennemførte  Digtninger,  og  den  vanskelige,  som  man  paa 
Forhaand  kunde  fristes  til  at  tro  uløselige  Opgave  at  bringe 
Sofokles'  Aand  over  i  en  anden  Verden  og  lade  den  gjen- 
føde  sig  i  en  anden  Natur  er  lykkedes  mærkværdig  godt. 
Der  er  vel  heller  intet  Æmne  i  den  nordiske  Mythologi,  der 
bedre  egnede  sig  til  at  behandles  paa  denne  Maade,  end 
Baldersmythen.  „Den  uendelige  Skæbne,  det  enfoldige  i 
Handlingen,  det  store  Optrin,  hvortil  Menneskehoben  maatte 
være  et  deltagende,  højtideligt  Kor,  det  med  Dramaet 
blandede  episke,  der  nødvendig  af  en  indtrædende  Person 
maatte  fortælles,  alt  dette  laa  i  Æmnet  selv,  og  gav  det  en 
stor  Lighed  med  de  græske  Sørgespil". 

Fra  Weimar,  hvor  Digteren,  som  helt  og  holdent  var 
optaget  af  sine  poetiske  Interesser  og  ikke  vidste  synderlig 
mere    om    de    politiske    Begivenheder,    der    foregik    omkring 

ham.  end  at  Frankrig  og  Preussen  laa  i  Krig  med  hinanden, 
uforvarende  fik  Krigen  at  se  paa  nært  Hold,  drog  han  i  Følge 
med  et  Par  Landsmænd  til  Paris,  hvor  han  ankom  i  Efter- 
aaret  1 806.  Det  var  hans  Agt  at  blive  der  en  rum  Tid ; 
han  havde  foreløbig  to  Formaal,  for  det  første  at  lære  at 
forstaa  Fransk  ordentlig,  for  det  andet  at  lære  at  skrive  godt 
Tysk,  saa  godt,  at  han  kunde  digte  deri,  „paa  en  Maade, 
der  kunde  nærme  sig  de  bedstes".  Lysten  til  at  blive  tysk 
Digter  var  tidlig  vaagnet  hos  ham.  Han  havde  allerede 
oversat  „Aladdin"  og  „Hakon  Jarl"  i  Weimar  og  Jena,  og 
nu  omarbejdede  han  i  Paris  denne  Oversættelse.  Det  varede 
dog  ikke  længe,  før  han  gjenoptog  sin  egentlige  Gjerning 
som  nordisk  Digter.  Han  fik  fat  paa  et  Exemplar  af  Suhms 
Danmarks  Historie  og  fandt  Æmnet  for  sin  næste  nordiske 
Tragedie  i  Palnatoke,  Jomsborgerhøvdingen,  der  ikke  vil  bøje 
sig  for  Harald  Blaatand  og  Kristendommen,  men  staar  som 
Hedenskabets  ædle  og  storslaaede  Fører  imod  denne,  der,  i 
Modsætning  til,  hvad  der  var  Tilfældet  i  „Hakon  Jarl",  frem- 
stilles fra  de  Sider,  hvor  Menneskers  List  og  Svig  havde 
tilsløret  det  ideale.  „Her  er  Pligt  og  Dyd  paa  Hedningen 
Palnatokes  Side,  i  Kamp  med  det  skelende  Munkevæsen, 
den  forbry^derske  Munkekonge,  derfor  sejrer  Hedenskabet  og 
blomstrer  endnu  en  Gang  op  i  det  kraftige  Jomsborgerlag-'. 
Den  Omstændighed,  at  der  her  ikke  som  i  „Hakon  Jarl"  er 
noget  tragisk  Moment  i  den  Konflikt,  hvorover  Stykket  er 
t>ygg"et,  medfører  imidlertid,  at  dette  maa  lægges  ind  deri 
udvendig  fra:  „Den  ædle  Helt  overiler  sig  og  myrder 
Oldingen;  kun  hans  eget  Blod  kan  vaske  Pletten  af  hans 
Skjold.  Saaledes  bliver  Palnatoke  en  tragisk  Helt".  I  det 
hele  taget  staar  dette  Drama,  til  Trods  for  de  Skjønheder, 
det  paa  mangfoldige  Punkter  har  at  opvise,  ikke  lidt  tilbage 
for  „Hakon  Jarl",  hvortil  den  brede  Rhetorik,  der  træder 
frem  i  dette  Stykke,  bidrager  væsentlig,  ligesom  ogsaa 
Digterens   Bestræbelser    for   at   vise  det   nordiske  Hedenskab 

Og  den  Helt,  der  repræsenterer  det,  i  det  „ædleste''  Lys 
betydelig  skader  Totalindtrykket,  idet  dette  Maal  søges  naaet 
ved  at  underlægge  Oldtiden  forskjellige  Tendenser,  som  ikke 
have  det  ringeste  med  den  at  gjøre. 

I  Begyndelsen  af  i8o8  digtedes  Sørgespillet  ..Axel  og 
Valborg"  paa  Grundlag  af  den  bekjendte  skjønne  Kæmpe- 
vise. Denne  Forherligelse  af  Kjærligheds  Troskab  er  til 
Trods  for  den  mindre  heldige  Slutning,  i  hvilken  Valborg 
„dør  af  en  Vise",  som  Digteren  Thaarup  sagde,  et  af 
Digterens  skjønneste  Værker,  udmærket  ved  en  varm  middel- 
alderlig Kolorit. 

Endnu  samme  Aar  brød  Oehlenschlåger  op  efter  at  have 
opholdt  sig  i  halvandet  Aar  i  Paris,  hvorfra  han  foruden  de 
nævnte  to  store  Arbejder  hjemsendte  adskillige  mindre 
Digtninger  og  udgav  sine  „Nordiske  Digte" ,  og  hvor  han 
tillige  foruden  at  omarbejde  den  tyske  Oversættelse  af 
„Aladdin"  og  ..Hakon  Jarl"  ogsaa  oversatte  „Jesu  Liv  i  den 
aarlige  Natur"  og  forfattede  nye  Digte  i  det  fremmede  Sprog. 
Efter  et  længere  Ophold  i  Schweiz  hos  den  berømte  franske 
Forfatterinde  Baronesse  Staél  Holstein,  hvor  ..Axel  og  Val- 
borg" oversattes  paa  Tysk,  begav  han  sig  til  Rom.  Her, 
hvor  han  strax  kom  i  det  nøjeste  Forhold  til  sin  Aandsfrænde 
Thorvaldsen,  slog  han  sig  længe  til  Ro,  og  begejstret  af  den 
Verden  af  Billeder,  der  her  aabnede  sig  for  ham,  skrev  han 
Kunstnertragedien  „Correggio",  som  han  for  øvrigt  allerede 
havde  faaet  Ideen  til  i  Paris.  Han  digtede  dette  Arbejde 
paa  Tysk.  „Grunden  indser  du  let"',  skrev  han  til  sin  Ven 
H.  C.  Ørsted.  „Det  er  umuligt  at  gjøre  Dialogen  saa 
national  og  flydende  i  en  Oversættelse  som  i  et  originalt 
Digt,  og  da  ..Correggio"  er  et  Æmne,  som  ikke  er  dansk 
nationalt,  men  evropæisk,  saa  vil  jeg  dog  en  Gang  for  alle 
vise  Tyskland,  hvad  jeg  kan  gjøre  med  det  tyske  Sprog, 
naar   jeg  er  ubunden,    da  jeg  dog    nu   en  Gang    er  i  Aande 

med  at  skrive  germanisk".  Han  oversatte  det  først  paa 
Dansk  efter  sin  Hjemkomst.  Den  navnlig  for  de  tre  første 
Akters  Vedkommende  fortræffelige  Digtning,  i  hvilken 
Digteren  rigtig  nok  fremstiller  en  ganske  anden  Skikkelse 
end  den  historiske  Personlighed ,  han  har  opkaldt  den  efter, 
men  som  giver  et  i  det  hele  smukt  gjennemført  og  for  største 
Delen  gribende  skjønt  Billede  af  „et  stort  Kunstnerliv  i  sin 
jordiske  Trængsel  og  i  sine  vigtigste  moralske ,  personlige 
Forhold'' ,  gjorde  for  øvrigt  kun  delvis  Lykke  i  Tyskland. 
Den  blev  opført  med  Bifald  paa  flere  tyske  Theatre,  indtil 
en  i  høj  Grad  ubillig  Kritik  af  Tieck,  der  ensidig  fremhævede 
de  Fejl,  der  klæbede  ved  den ,  og  ganske  oversaa  dens  store 
og  ejendommelige  Skjønheder,  forandrede  den  offentlige 
Mening. 

Efter    at    have    været    borte    i    halvfemte    Aar    vendte 
Oehlenschlåger  hjem  i  Slutningen  af  1809.    Han  blev  modtaget 
med   stor  Begejstring,    og  Regeringen  gjorde  for  saa  vidt  sit 
til,    at  han  for  Fremtiden  kunde  leve  uden  at  trykkes   af  Be- 
kymringer for   sin   økonomiske  Fremtid ,    som  den  efter  hans 
Velynder    Grev   Schimmelmanns    Opfordring    gjorde    ham    til 
Professor   i  Æsthetik   ved  Universitetet.     Han  ægtede  nu  sin 
forlovede,    og  Fremtiden   syntes    at  ligge  lys  og  smilende  for 
ham.     Han  var  rejst  bort  som  en  Digter,   der  alt  havde  ydet 
store  Ting,    og  af  hvem   man   ventede    endnu  større,    og  han 
havde  opfyldt  Forventningerne  i  rigt  Maal.     Der  forelaa  som 
Frugter  af  denne  Rejse  hans  i  1807  udgivne  „Nordiske  Digte", 
som   foruden    det   naivt    humoristiske   Digt   „Thors  Rejse    til 
Jotunhejm"     indeholdt    Tragedierne    „Baldur    hin    gode"    og 
„Hakon  Jarl  hin  rige"    som  begge,   navnlig  det  sidst  nævnte, 
strax    gjorde    en    overordentlig  betydelig   Virkning.     „Hakon 
Jarl"    var    bleven    bragt    paa   Scenen    i    1808,    „Palnatoke"    i 
1809,    og   begge   var  bleven    modtagne   med  jublende  Bifald; 
skjønt  der  langt  fra  skete  Digtningerne  Fyldest  ved  Opførelsen 
—  først  længe  efter  fik  man  Kunstnere,  der  kunde  spille  dem 

saaledes,  at  de  kom  til  deres  fulde  Ret  — ,  var  Følelsen  af, 
at  det  var  sjældne  Mesterstykker,  man  havde  for  sig-, 
almindelig  fremherskende.  Nu  forberedtes  Opførelsen  af 
„Axel  og  Valborg",  som,  skjønt  det  ikke  var  trykt  endnu, 
var  kjendt  alle  Vegne.  „Man  havde  vidst  at  forskaffe  sig 
Afskrifter  deraf",  fortæller  Digteren,  „disse  bleve  solgte  i 
dyre  Domme,  og  man  havde  saaledes  den  Fornøjelse  at  sætte 
sig  hen  i  ISIunketiden  før  Bogtrykkerkunstens  Opfindelse, 
hvor  et  smukt  afskrevet  Exemplar  forhøjede  Nydelsen,  fordi 
den  var  sjældnere,  og  fordi  man  nød  noget,  som  andre  ikke 
kunde  nyde".  Til  Trods  for,  at  der  endnu  af  og  til  kom 
nogen  Modstand  fra  den  ældre  Slægt,  havde  Digteren  god 
Grund  til  at  være  tilfreds  med  den  ]\Iodtagelse,  hans  Værker 
i  det  hele  taget  fandt.  Det  var  det  nationale,  det  heroiske, 
det  alvorlige ,  der  indtog  den  fremragende  Plads  i  hans 
Produktion,  og  dette  var  man  „den  Gang  i  høj  Grad  for  i 
mit  Fædreland",  siger  han.  „Dersom  det  er  tilladt  at  sammen- 
ligne det  mindre  med  det  større,  saa  havde  Slaget  paa 
Rheden  den  2den  April  1801  begejstret  de  danske  for 
Poesien  —  ligesom  Slagene  ved  IMarathon  og  Salamis 
Grækerne  og  Tihntetgj  øreisen  af  den  spanske  Armada 
Britterne  i  Elisabeths  Tid.  Der  hører  en  foregaaende  An- 
strængelse  til  at  forjage  det  spidsborgerlige,  det  spidsfindige, 
det  smaa,  og  stemme  en  Nation  for  det  store,  det  skjønne. 
I  den  lykkelige  Ro,  der  følger  paa  sligt,  trives  da  Kunsten 
bedst".  Tiden  var  endelig  bleven  moden  for  den  alvorlige 
Digtekunst,  og  han  var  jManden. 

Der  var  imidlertid  flere  forskjellige  Forhold,  som  bestemte 
Fremtiden  anderledes,  end  den  tegnede  til  at  ville  blive. 
Foreløbig  var  det  nationale  Opsving  slaaet  over  i  sin  Mod- 
sætning, idet  den  forfærdelige  Ulykke,  Englændernes  Over- 
fald i  1807  med  Kjøbenhavns  Bombardement  bragte  over 
Landet,  og  de  uheldige  Krigsaar,  der  førte  til  Tabet  af 
Norge,   frembragte  en  almindelig  Forstemthed  og  Nedslagen- 


Oehlenschlager.  I^^ 

hed.  Ogsaa  med  Oehlenschlager  selv  var  der  foregaaet  en 
betydelig  Forandring,  siden  han  udgav  sin  første  Digtsamling, 
idet  han  efterhaanden  var  kommen  længere  og  længere  bort 
fra  sit  romantiske  Udgangspunkt,  saa  langt,  at  han  endogsaa 
nu  og  da  vendte  sig  polemisk  imod  sine  tidligere  Fæller  i 
Tyskland.  Dette  havde  for  saa  vidt  sin  store  og  held- 
bringende Betydning,  som  det  drev  Oehlenschlager  ind  paa 
en  selvstændig  national  Vej,  bragte  ham  til  at  løfte  de  rige 
Skatte,  der  laa  gjemte  i  vor  Oldtid  i  Stedet  for  som  de 
tyske  Romantikere  saa  godt  som  udelukkende  at  dvæle  i 
den  mystiske  Middelalder,  ligesom  det  ogsaa  stillede  ham  i 
et  ganske  andet  direkte  Forhold  til  det  Liv,  der  rørte  sig 
om  ham,  end  Tilfældet  var  med  Romantikerne,  dér  sygelig 
higede  bort  fra  VirkeUgheden  for  at  fordybe  sig  i  en  taaget 
Drømmeverden  og  give  sig  en  mer  eller  mindre  utøjlet 
Fantasi  i  Vold.  Men  det,  at  Oehlenschlager  saaledes  til  en  vis 
Grad  kom  til  at  staa  isoleret  i  sin  Udvikling,  idet  han  afgjort 
havde  brudt  med  den  gamle  Skole  og  mere  og  mere  fjærnede 
sig  fra  den  nye,  havde  ogsaa  sine  mislige  Sider.  Han  kunde, 
baaren  frem  af  sit  mægtige  Geni,  bryde  nye  Baner,  men  det 
laa  fjæmt  fra  hans  Natur  at  give  sig  hen  til  det  strænge  og 
alvorlige  Aandsarbejde ,  som  selv  Geniet  ikke  kan  undvære, 
naar  det  skal  naa  alt,  hvad  det  kan  naa.  Hans  storartede 
Naturbegavelse  slog  endnu  mange  Gange  igjennem  paa  den 
mest  glimrende  Maade  og  frembragte  Værker,  som  helt 
eller  delvis  udmærkede  sig  ved  uforlignelig  Skjønhed,  men 
det  viste  sig  snart,  at  højere,  end  han  var  naaet  i  de  Digt- 
ninger, han  havde  sendt  hjem  fra  Udlandet,  skulde  han  ikke 
naa,  og  de  nærmest  følgende  Aar  efter  hans  Hjemkomst 
blev  gjennemgaaende  en  Tilbagegangstid,  idet  han,  vel  til  Dels 
i  en  tryg  Følelse  af,  at  han  havde  vundet  en  saadan  Plads 
paa  Parnasset,  at  intet  kunde  fortrænge  ham  derfra,  udgav  en 
stor  ^Mængde  Arbejder,  der  stod  betydelig  tilbage  for  hans 
Hovedværker,  og  hvoraf  flere  var  hans  Digtergenius  uværdige. 

Der  begyndte  at  rejse  sig  en  Opposition  imod  ham,  som,  om 
den  end  kun  repræsenteredes  af  et  Par  enkelte  Mænd  og 
modtoges  med  stor  Indignation  af  Nationen  i  dens  Helhed 
og  særlig  af  den  store  Skare  blinde  Tilhængere  og  Beundrere, 
der  havde  sluttet  Kreds  om  den  fejrede  Digterkonge,  dog 
blev  af  stor  Betydning  for  vor  aandelige  Udvikling. 

N.  F.  S.  Grundtvig  som  vi  selvfølgelig  senere  skulle 
komme  til  udførlig  at  omtale,  men  hvis  Stilling  i  vort  Aandslivs 
Historie  er  tilstrækkelig  bekj  endt,  til  at  vi  kunne  omhandle  hans 
Forhold  til  Oehlenschlåger  uden  paa  dette  Sted  at  jjidlade 
os  paa  en  almindelig  Karakteristik  af  ham,  vendte  sig  lige- 
som Oehlenschlåger  tidlig  til  Nordens  Oldtid,  men  maatte 
derhos  arbejde  sig  igjennem  en  stærk  Gjæring,  der  fra  Ratio- 
nalist gjorde  ham  til  en  stærkt  udpræget  religiøs  Personlig- 
hed. Han  debuterede  som  Forfatter  i  1806  med  en  Afhand- 
ling „Lidt  om  Sangene  i  Edda",  der  i  1808  efterfulgtes  af 
hans  lille  aandfulde  „Nordens  Mythologi",  der  indeholder 
flere  ypperlige  Digte,  samt  180Q — 11  af  de  dramatiske 
Scener  ,.Optrin  af  Kæmpelivets  Undergang  i  Nord"  og  „Op- 
trin af  Asers  og  Norners  Kamp".  Disse  Arbejder,  der  vidnede 
om  en  overordentlig  poetisk  Kraft,  viste  tillige,  at  deres  For- 
fatter var  trængt  langt  dybere  ind  i  den  oldnordiske  Verden 
end  Oehlenschlåger.  Dette  erkjendtes  af  adskillige,  ogsaa  af 
Oehlenschlåger  selv,  som,  uagtet  han  —  men  med  Urette 
mente,  at  han  selv,  „hvad  den  objektive  Fremstilling  angik, 
var  mere  oldnordisk  end  Grundtvig,  hos  hvem  den  subjektive 
Stræben  altid  fremherskende  ytrede  sig,  og  at  dennes  Helte 
dog  kun  blev  lyrisk  begejstrede  Talsmænd  for  den  raa  Kraft", 
dog  indrømmede,  at  han  ved  Læsningen  af  hans  Kæmpe- 
optrin, „skjønt  det  kun  er  Samtaler,  som  han  selv  kalder 
dem,  uden  dramatisk  Handling  og  Kunst,  forbavsedes  over 
den  Ild  og  Kraft  i  Sproget,  den  Fortrolighed  med  de  gamle 
Sager,  der  havde  beriget  ham  med  Ord  og  Udtryk,  og  med 
mange  karakteristiske  Træk  i  Skildringerne,  der  gjorde  denne 

Bog  til  et  mærkværdigt  Produkt  i  den  danske  Literatur.  Han 
var  i  en  vis  Retning  sejlet  Historien  adskillige  Streger  paa 
det  poetiske  Kompas  nærmere  end  jeg".  Traadte  Grundtvig, 
paa  hvem  Oehlenschlligers  første  Digtervirksomhed  havde 
gjort  et  overordentlig  mægtigt  Indtryk,  og  som  tilegnede  denne 
sine  „Optrin  af  Kæmpelivets  Undergang  i  Nord"  med  et 
smukt  Digt,  saaledes  allerede  paa  det  nordiskes  Vegne  til  en 
vis  Grad  i  Opposition  til  Oehlenschlåger,  om  hvem  han  i  det 
nævnte  Tilegnelsesdigt  træffende  siger: 

,.Som  Olaf  du  igjen  mod  Nord  dig  vendte 
og  skued  Kraften  med  din  dybe  Sans. 
Du  vakte  den,  men  klædt  i  Sydens  Glans, 
og  stundom  ej  sig  selv  i  sig  den  kjendte", 

maatte  det  saa  meget  mere  ske  paa  det  kristeliges  Vegne, 
som  det  religiøse  just  ved  denne  Tid  (18 10)  kom  afgjørende 
til  Gjennembrud  hos  Grundtvig,  som  følte  sig  grebet  af  en 
mægtig  Aand,  der  kaldte  ham  til  Reformator.  Sit  Syn  paa 
Oehlenschlåger  har  han  klart  og  bestemt  udtalt  i  et  stærkt 
bevæget  Brev,  han  tilskrev  denne  kort  efter  Udgivelsen  af 
Tragedien  Stærkodder  (18 12),  og  i  hvilket  det  hedder:  „Vil 
De  en  Gang  i  Mindet  gjenføde  den  Stemning  hos  Dem,  under 
hvilke  De  digtede  Deres  ..Poetiske  Skrifter",  og  tænke  Dem 
denne  Stemning  som  en  fast  og  rolig  Overbevisning,  hvorfra 
alt  er  adskilt,  som  ej  har  Rod  i  Kristendommen,  og,  bedre 
end  Ord  kan  udtrykke  det,  vil  De  da  føle,  hvorledes  jeg 
maa  bedømme  Deres  nye  Digterbkne,  thi  at  De  efter  at  have 
endt  Hakon  Jarls  Mindesmærke  begyndte  en  ny,  er  Dem 
sikkerhg  bevidst.  At  jeg  ikke  er  blind  for  Deres  senere 
Digtes  Skjønhed  eller  den  langt  større  Runding  og  Proportion, 
disse  besidde,  vil  De  vel  tro  paa  mit  Ord,  men  at  det  inder- 
lig maa  bedrøve  mig,  at  den  religiøse  Alvor  er  flygtet  mere 
og  mere  fra  Deres  Digte,  og  at  den  i  Deres  senere  Digte 
fortrænges  af  en  vis  Leg  med  det  aandelige,  samt  at  jeg 
maa  kalde  disse  Digte  i  Grunden   langt  mindre  poetiske  (be- 

gejstrede),  følger  af  sig  selv.  Mest  smerter  det  mig,  fordi  en 
saadan  Omskiftning  maa  have  sin  Grund  i  Digterens  inderste 
Væsen,  maa  følge  deraf,  at  han  forsager  den  alvorlige  Efter- 
tanke over  sit  eget  aandelige  Forhold  til  Gud  som  hans 
Tjener  paa  Jorden,  at  han  lægger  mere  Vægt  paa  at  glimre, 
vinde  Ære  og  Bifald  end  at  opløfte  sine  Brødre  til  Guds  Til- 
bedelse i  Aand  og  Sandhed",  I  Grundtvigs  i  1812  udgivne 
„Kort  Begreb  af  Verdens  Krønike*'  gives  der  end  videre  en 
udførlig  Karakteristik  af  Oehlenschlåger ,  i  hvilken  det  om 
hans  „Poetiske  Skrifter-'  hedder,  at  „hartad  alt  er  udrundet 
af  en  høj,  meget  af  en  hellig  Begejstring,  og  har  sikkerlig 
virket  mere  for  Kristendommen  end  alle  Tidsalderens  apo- 
logetiske Skrifter  tilsammen,  thi  de  herlige  Digte  maatte 
vække,  hvad  de  aandede:  en  kristelig  Stemning",  Vi  have 
af  denne  Karakteristik  allerede  anført  Udtalelsen  om  „Ormen, 
som  nagede  den  herlige  Rose",  hvilket  fremfor  alt  skulde 
være  synligt  i  den  allegoriske  Fremstilling  af  Kristi  Liv. 
„Digteren  var  Kristen,  men  Tænkeren  var  det  kun  halvt", 
hedder  det  fremdeles  her.  „De  optraadte  imod  hinanden  i 
en  Række  af  Dramaer,  og  Digteren  vandt  ikke  Sejr.  I 
„Hakon  Jarl"  kæmpe  de,  men  i  „Palnatoke"  staar  Tænkeren 
sejrende  som  en  oplyst  Mand  fra  det  attende  Aarhundrede. 
Inderlig,  men  jordisk  sværmende  Kjærlighed  besang  han 
rørende  i  „Axel  og  Valborg",  men  selv  i  Kristkirken  saa' 
han  ikke  Kristus  og  misbrugte  det  højtidelige  Sted  til  verds- 
lige Øjemed,  I  „Correggio"  skildrede  han  tro  Malerkunstens 
sørgelige  Idræt  at  fremtrylle  en  Skygge  af  de  forsvundne 
himmelske  Skikkelser".  Paa  lignende  Maade  omtales  Digte- 
rens senere  Værker,  og  saa  hedder  det  videre:  „Vilde  den 
store  Digter  dog  ihukomme  sin  første  Kjærlighed,  og  hvorfra 
han  er  falden,  vende  om  og  gjøre  sine  forrige  Gjerninger! 
Vil  han  ikke  det,  da  kommer  den,  som  tændte  i  ham  det 
herlige  Lys,  hastelig  over  ham,  bortflytter  Lyset  og  lader 
ham  sidde  sorgfuld  i  Mørke". 

Det  følger  af  sig  selv,  at  det  ikke  kunde  komme  til  nogen 
Forstaaelse  imellem  disse  dybt  og  væsentlig  forskjellig  anlagte 
Aander,  den  af  Livets  Skjønhed  opfyldte  Aladdinsnatur  og 
den  under  voldsomme  aandelige  Kampe  modnede  religiøse 
Reformator,  som  i  Fortalen  til  sine  Optrin  af  Asers  og  Norners 
Kamp  gaar  saa  vidt  i  sin  Afsky  for  det  æsthetiske  som 
saadant,  at  han  udtaler:  ,.En  Gang  var  jeg  hartad  til  Sinds 
at  brænde  det  hele  Æventyr,  da  den  afgudiske  Snak  tyktes 
mig  forargelig  og  alt  verdslig  Skjaldskab  en  Sjæls  Overdaad, 
der  ligesom  dens  legemlige  Frænde  svækker  og  sløver,  idet 
den  kildrer  og  gotter.  I  Hovedsagen  er  jeg  endnu  ej  langt 
fra  samme  Tanke;  thi  Kristus  er  det  sande  Vintræ,  og  hver 
Drue,  som  ej  voxer  derpaa,  kan  kun  beruse,  men  aldrig 
styrke  og  opløfte".  Oehlenschlågers  Religiøsitet  var  langt 
mindre  specifik  kristelig,  den  var  nærmest  en  human,  natur- 
poetisk Tro  paa  det  guddommeliges  Sejr  og  paa  dets  Aaben- 
barelse  i  det  sandes,  godes  og  skjønnes  Former,  en  Opfattelse, 
efter  hvilken  „det  egentlige  Fædreland",  hvorhen  han  higer 
fra  Taagelandet,  og  som  han  føler  dybt  i  „alt  stort  og 
smukt,  bliver  en  Verden, 

,.hvor  Elementer  ikke  fjendtlig  stride; 
hvor  unge  Roser  staar  i  evigt  Græs; 
hvor  kjærligt  sidde  ved  hinandens  Side 
den  høje  Jesus,  Baldur, "Sokrates; 
hvor  sødt  Uskyldighedens  Engleklynge 
Om  HerculskjøUen  sine  Liljer  snor; 
hvor  om  den  evige  de  stærke  synge, 
forenet  i  et  helligt  Kor". 

I  Overensstemmelse  med  denne  Opfattelse,  i  hvilken  det 
kristelige  ganske  vist  er  forflygtiget  i  en  meget  betænkelig 
Grad,  siger  han  i  sit  Svar  paa  det  nævnte  Brev  fra  Grundtvig 
efter  at  have  fremsat  den  Formening,  at  naar  „Hakon  Jarl" 
forekommer  denne  mere  kristelig  end  de  senere  Arbejder, 
har  dette  sin  Grund  i,  at  dette  Stykke  fremstiller  den  po- 
lemiske   Modsætning    af  Kristendommens    Form    til    Heden- 

skabets:  „Hvordan  vi  end  betragte  den  kristelige  Aabenbaring, 
saa  kan  man  dog  ikke  andet  end  efter  dens  egen  Aand  anse 
den  for  det  evigt  guddommelige,  der  blev  til  S}Tie  i  Tiden 
paa  en  sanselig  Maade;  det  var  Gud,  der  blev  Mand,  Aanden, 
der  blev  Kjød  og  boede  iblandt  os.  Det  gudommelige  maa 
vi  betragte  som  uforanderligt,  men  det  sanselige,  det  menneske- 
lige er  for  Tiden  og  maa  forandres  med  den.  I  Stedet  for 
nu  altid  at  holde  sig  til  Kristusbilledet,  saaledes  som  den 
historiske  Bibelefterretning  giver  os  det,  søger  Digteren  at 
forene  Kristi  Aand  med  flere  Billeder.  Dette  er  hans  Væsen, 
og  uden  dette  er  der  ingen  Digtekunst.  —  Den  evige  Kjær- 
lighed har  aabenbaret  sig  baade  før  og  efter  Kristus;  han 
selv  staar  som  det  skjønneste,  helligste  Exempel  paa  For- 
eningen af  det  guddommelige  og  menneskelige.  Men  hans 
Stilling  er  saa  høj,  at  den  beskedne  Digter,  der  mistvivler 
om  at  kunne  fremstille  ham  saa  herlig,  som  han  fortjener, 
heller  i  Ydmyghed  vender  sig  til  noget  menneskeligt,  som  er 
ham  ligt,  og  som  har  et  Skjær  af  hans  himmelske  Dyder. 
Lyset  bryder  sig  i  Farver;  med  disse  kunne  vi  male,  ikke 
med  Lyset  selv.  Jeg  har  intet  imod,  at  man  kalder  dette  en 
Leg  med  det  aandelige;  det  er  et  Spil,  som  Correggio  siger;  men 
dette  Spil  indeslutter  i  sig  den  højeste  Alvor.  Den  Runding 
og  Skjønhed  i  Kunsten,  som  De  lader  til  at  betragte  som 
noget  meget  underordnet,  higer  den  sande  Kunstner  ogsaa 
efter,  thi  Skjønhed  er  ikke  andet  end  det  godes  fuldkomne 
Form,  og  Runding  er  ]\Iodenhed  og  Kunstnerens  Herredømme 
over  Værket." 

Lige  saa  lidt,  som  der  var  nogen  Mulighed  for  en  For- 
staaelse  imellem  Oehlenschlåger  og  Grundtvig  paa  dette  Om- 
raade,  hvor  denne  unægtelig  med  en  høj  Grad  af  Ensidighed 
underkjendte  Poesiens  Væsen  og  Ret  og  gik  i  Rette  med 
Digteren,  fordi  han  søgte  og  fandt  det  centrale  andet  Steds  end 
han  selv,  lige  saa  lidt  var  der  nogen  ISIulighed  for,  at  de 
kunde  enes  med  Hensyn  til  Spørgsmaalet  om,  hvorledes  Old- 

tiden  burde  fremstilles  i  Digtekunsten.  Differensen  laa  ikke 
blot  i,  at  Grundtvig-  i  Virkeligheden  kjendte  meget  mere  til 
Oldtiden  end  Oehlenschlåger ;  den  udsprang  først  og  fremmest 
af  en  væsentlig  forskjellig  Opfattelse  af  Poesiens  Opgave. 
Naar  Grundtvig  undlod,  „hvad  han  hartad  var  til  Sinds  at 
gjøre",  at  brænde  det  hele  Æventyr  om  Volsunger  og  Nif- 
lunger,  var  det  i  Erkjendelse  af,  at  „saa  sandt  som  Poesien 
er,  hvad  Ewald  og  hver  kristelig  Digter  har  fornummet,  den 
sande  Levning  af  det  forlorne  Gudsbillede,  maa  vi  have  Ær- 
bødighed for  alle  de  Oldtidskvad,  der  løfte  sig  mod  det  him- 
melske foroven  og  prise  det  guddommeliges  Spor  hemeden; 
alle  disse  Ting  virkede  kraftelig  den  ene  og  samme  Aand". 
Han  vælger  netop  disse  Optrin,  fordi  han  „ved  at  fæste  Øjet 
paa  de  Kvad,  hvoraf  de  ere  laante,  blev  var,  at  de  ere  den 
troeste  Afbildning  af  Livsforhærdelsen  i  Norden.  Alt  er  her 
saa  vildt  og  grueligt,  at  ingen  Digter,  der  ej  selv  er  lige  saa 
forhærdet,  kan  eftermåle  Billedet  uden  hist  og  her  at  om- 
blande Farverne  og  lade  et  andet  Steds  borget  Lys  gjennem- 
glimte  den  natlige  Sky,  under  hvilken  Skikkelserne  røre  sig 
som  Trolde.  Takket  være  den  Aand,  som  baade  nødte  mig 
til  at  lovsynge  Kæmpelivets  Undergang,  og,  da  jeg  vilde 
kvæde  om  et  Optrin  af  Kæmpelivet,  styrede  mit  Øje  hen 
paa  det  blodige,  forfærdende  Billede  af  Volsungers  Liv  og 
Daad!  Dobbelt  takket  være  Han,  fordi  han  lempede  det 
saa,  at  Kvadet  kunde  tabe  sig  i  en  Jesu  Kristi  Lovsang". 
Ud  fra  disse  Forudsætninger  er  det  klart,  at  Digteren  maa 
gaa  de  gamle  Kvad  saa  nær,  som  det  paa  nogen  Maade  er 
muligt  uden  „selv  at  være  lige  saa  forhærdet",  og  at  lade 
„det  Lys,  der  gjennemglimter  den  nathge  Sky",  stamme 
umiddelbart  fra  det  kristelige,  ja  det  bliver  fra  dette  Syns- 
punkt forstaaeligt ,  at  han  tilsætter  „kristelige  Slutninger", 
„fordi  jeg  ikke  kan  udholde  noget  Arbejde,  hvor  jeg  skulde 
glemme  min  Frelsers  Pris".  Oehlenschlåger,  som  slet  ikke 
var   udpræget  religiøs  Personlighed,  som  vel  for  saa  vidt  var 

i  Forhold  til  det  religiøse,  som  det  indgik  som  et  væsentligt 
Moment  i  hans  Livsbetragtning,  men  som  først  og  fremmest 
var  Kunstner,  saa'  og  maatte  se  Sagen  paa  en  ganske  anden 
Maade.  De  gamle  Nordboer  stod  for  ham  som  Folk,  der  vel 
i  mange  Henseender  havde  udviklet  et  overordentlig  rigt  og 
betydningsfuldt  aandeligt  Indhold,  men  som  dog  væsentlig 
var  Barbarer  og  som  saadanne  ikke  umiddelbart  kunde  gjøres 
til  Gjenstand  for  Behandling  af  Kunsten.  .Jeg  mente  og 
mener  endnu",  siger  han,  „at  Poesi  baade  skal  være  Oldtid 
og  Xutid  og  hverken  Oldtid  eller  Nutid.  Digteren  bør  stræbe 
efter  Idealet;  det  menneskeskjønne  bestaar  i  en  harmonisk 
Forbindelse  af  aandelige  og  legemlige  Fuldkommenheder.  Til 
forskjellige  Tider  har  snart  det  aandelige  snart  det  legem- 
lige hersket;  Digteren  maa  slippe  noget  af  begge  for  at 
forene  begge.  Hans  Helte  skulle  hverken  være  Barbarer 
eller  Filosofer,  men  kraftige  Mennesker  med  Forstand  og 
Hjærte.  Han  maa  altsaa  lægge  noget  af  sin  Tids  Dannelse 
og  Blidhed  over  i  den  gamle  Heltetids  alt  for  vilde  Kraft. 
Den  skjænker  Handlinger  og  Karakterer,  men  han  maa  for 
en  stor  Del  bortfjærne  Grumheden". 

]SIedens  Grundtvig  saaledes  stærkt  og  ensidig  hævdede 
det  religiøse  og  det  oldnordiske  overfor  Oehlenschlåger,  blev 
denne  angrebet  af  Baggesen  fra  det  rent  æsthetiske  Syns- 
punkt. Forholdet  imellem  disse  tvende  Digtere,  der  var  saa 
himmelvidt  forskjellige  i  Natur  og  Væsen,  og  som  repræsen- 
torede  to  forskjellige  Tidsaldre,  havde  gjennemgaaet  betyde- 
lige Svingninger.  Fra  første  Færd  af  var  alt  saare  godt 
imellem  dem.  Baggesen  stod,  da  han  i  Aåret  1800  forlod 
Landet  og  testamenterede  Oehlenschlåger  sin  danske  Lyra, 
for  den  unge,  gjærende  Digter  som  „Danmarks  bedste  nu- 
levende Skjald" ,  som  han  var  stolt  af  at  kunne  kalde  sin 
Velynder,  og  han  trøstede  sig  over  Skilsmissen  med  Mesteren 
ved  den  Tanke,  at  ..kan  jeg  end  ikke  omgaas  med  Dem  selv, 
saa  lever  jeg  dog  i  en  fortrolig  Omgang  med  den  Sjæl,   som 

bestandig  saa  levende,  høj  og  yndig  lyser  frem  gjennem  Deres 
Mesterdigte".  Saa  kom  det  store  Omslag  hos  Oehlenschlåger, 
der  stillede  ham  i  skarp  Opposition  til  den  gamle  Skole,  alt- 
saa  ogsaa  til  Baggesen,  for  hvem  det  nye  romantiske  Væsen 
stod  som  en  ren  Uting.  Allerede  i  ,.Digte,  1803''  er  der  pa- 
rodiske Udfald  imod  Baggesen  saa  vel  som  imod  andre  af 
den  ældre  Skoles  Digtere.  Rent  galt  blev  det,  da  Baggesen 
i  sine  „Gedichte"  (1803)  spottede  ikke  blot  med  den  roman- 
tiske Skole,  men  endogsaa  med  Goethe,  som  Oehlenschlåger 
forgudede,  og  denne  gav  sin  Harme  Luft  i  Digte,  som  vel 
ikke  tryktes,  men  som  dog  utvivlsomt  naaede  temmelig  vidt 
omkring;  i  et  af  dem  hedder  det: 

,,Du  skjænkte  mig  din  Lyre, 

da  Sukker,  Rom  og  Syre 

os  gjorde  Hjærtet  blødt. 

Jeg  klimprede,  jeg  snakked  — 

snart  blev  mit  Vers  for  blakket, 

snart  blev  det  mig  for  sødt. 

Algodhed  i  det  høje 

da  fandt  Barmhjærtighed, 

den  aabnede  mit  Øje, 

og  væk  jeg  Lyren  smed." 

I  Digtet  ,.Korsør"  i  Langelandsrejsen  gav  Oehlenschlåger 
en  hensynsløs  Karakteristik  af  Baggesen,  som  det  ikke  var 
noget  Under,  at  denne  tog  ham  ilde  op,  og  endnu  grummere 
fo'r  den  noget  overmodige  Digteryngling  privat  i  Breve  og 
Samtaler  frem  imod  sin  fordums  Velynder.  Vinteren  1806 — 7 
tilbragte  Baggesen  i  Kjøbenhavn  hos  A.  S.  Ørsted,  hvis 
smukke  og  aandfulde  Hustru,  Oehlenschlågers  Søster  Sofie, 
fuldstændig  henrev  denne  let  fængelige  Natur.  Hun  gjen- 
gjældte  hans  Følelser  og  blev  hans  ,.evig  gjennem  alle  Livets 
Luer  og  Bølger  uforanderlige  Lilia",  som  Digteren  forher- 
ligede under  dette  Navn  i  højt  stejnte  erotiske  Digte  baade 
paa  Dansk  og  Tysk.  Hun  fik  ham  til  at  se  med  andre  Øjne 
baade   paa  Broderen  og  paa  hans  beundrede  Mester  Goethe, 

hvilket  for  Oehlenschlågers  Vedkommende  gik  saa  meget 
lettere,  som  Baggesen,  der  intet  Øjeblik  havde  været  i  Tvivl 
om  dennes  eminente  Digterbegavelse ,  fik  „Hakon  Jarl" ,  der 
nylig  var  sendt  hjem  i  Manuskript,  at  læse  og  selvfølgelig 
ikke  kunde  andet  end  se,  at  han  her  stod  overfor  en  stor  og 
mægtig  Poesi.  Til  Oehlenschlågers  syv  og  tyveaarige  Fød- 
selsdag sendte  Baggesen  ham  sit  fortræffelige  Rimbrev  „Nou- 
reddin  til  Aladdin",  i  hvilket  han  aandfuldt  og  træffende  ligner 
sin  yngre  Kunstbroder  ved  den  af  Lykken  begunstigede  Yng- 
ling, der  har  fundet  Lampen,  „som  Lykken  ene  findes  kan,  i 
Blinde",  og  sig  selv  ved  „den  arme  Trold  med  bundne  Hænder," 
der  ikke  kunde  naa  den,  hvor  meget  han  end  søgte 

„med  Alvors  dybe  Grublen,  med 

utrættelig  Arbejdsomhed, 

fra  Sol  gik  op,  til  Sol  gik  ned, 

blandt  Torne  og  Tidsler  i  blodige  Fjed, 

med  glødende  Pande,  med  strømmende  Sved, 

mens  Hindring  og  Fare  min  Stræben  forøgte''  ; 

han  siger,  at  hans  Sjæl  tilraabte  ham : 

..Stig  op!  stig  op  I 

højt!  højere!  til  Bjærget!  til  dets  Top! 

Der  sæt  dig,  lykkelige!  ved  min  Side! 

og  jeg,  som  ikke  Lampen  har,  men  ved 

om  Lampens  Brug  og  Lampens  Aand  Besked, 

vil  lære  dig  dens  Kobberrust  at  gnide'', 

men  erkjender  nu,  at  den  nye  Aladdin  ikke  længere  har  Noured- 
dins  Hjælp  nødig,  thi 

„Knap  var  du  med  den  hele  Krop 

af  Hulens  Aabning  kommet  op, 

saa  skued  jeg  dig,  henrykt,  selv  at  gnide 

din  underfulde  Lampes  rette  Side, 

og  høj  og  herlig  stod  du  med  et  Hop, 

som  Hakon  Jarl  paa  Fjældets  Top. 

Vær  hilset  her,  hvis  ej  mit  Øje  svigter, 
hvis  du  bevarer  dig  for  Fald, 
vær  hilset  af  den-  ældre  Broderskjald 
med  høje  Bifaldshymners  Jubelskrald 
•         som  Danmarks  Melpomenes  største  Digter." 

Dette  Digt,  der  offentliggjordes  i  de  ..Skjemtsomme  Rim- 
breve" en  Maaneds  Tid  efter,  at  Oehlenschlager  havde  faaet 
det  sendt,  fremkaldte  et  „Svar  til  Baggesen",  der  blev  trykt 
i  Beg}'ndelsen  af  1807.  Oehlenschlager  tog  unægtelig  her 
noget  plumpt  paa  det  lige  saa  gratiøse  som  virkelig  stemnings- 
fulde Rimbrev  —  poetisk  Polemik  laa  i  det  hele  taget  ikke 
for  ham  — ,  men  bød  dog  Digteren  „til  Venskabs  Tegn  sin 
hojre  Haand."  Ganske  oprigtig  ment  var  dette  imidlertid  ikke; 
i  sine  private  Breve  fra  denne  Tid  farer  han  frem  med  den 
største  Voldsomhed  imod  ham,  særlig  forarget  over  den  over- 
ordnede Stilling,  Baggesen  i  sin  poetiske  Gjennemførelse  af 
det  valgte  Billede,  har  taget  overfor  ham,  I  „Nye  blandede 
Digte",  der  udkom  i  Foraaret  1807,  findes  Baggesens  overor- 
dentlig smukke  Svar,  i  hvilket  han  klarer  de  Misforstaaelser, 
Oehlenschlager  er  falden  i  overfor  hans  Rimbrev,  og  atter 
varmt  og  stærkt  anerkjender  hans  Geni  og  uforbeholdent  ind- 
rømmer, at  Pladsen  paa  Fjældets  Top  er  hans,  at  paa  den 
Bane,  han  har  valgt,  vil  han  aldrig  naa  ham,  og  ender  med 
en  brændende  Bøn  til  den  Aand,  der  kaldte  ham,  som  den 
kaldte  Goethe,  Sofokles  og  Shakespeare: 

„Vogt  ham  for  Fald!     Han  ene  falde  kan 
ved  Overflyven  af  sig  selv,  ved,  alt  for  kjæk, 
at  ville  mer  end  hans,  mer  end  det  meste. 
Indgiv  ham  mindre  Tillid  til  sm  mindre 
og  større  til  sin  større  Kraft  —  den  største 
blev  hans!" 

Der  er  ingen  Tvivl  om,  at  den  ældre  Digter  virkelig  i  op- 
rigtig Beundring  bøjede  sig  for  den  yngres  mægtige  Geni  og 
mente  ham  det  vel.  Begge  de  omtalte  Digte  ere  dybt  følte 
og  høre  i  det  hele  taget  til  det  allerbedste,  Baggesen  har 
skrevet.  Hvor  stærkt  han  var  grebet  af  den  nye  Poesi,  og 
hvor  inderhg  han  haabede  at  kunne  komme  med  i  dens  høje 
Flugt,  derom  er  „Gjengangeren  og  han  selv,  eller  Baggesen 
over  Baggesen",  der  udkom  kort  i  Forvejen,  et  talende  Vid- 
nesbyrd,    Han  brød  her,  som  alt  anført,  med  sin  poetiske  For- 

tid  Og  Stillede  en  ny  Æra  i  Udsigt,  i  hvilken  han  vilde  ud- 
forme de  nye  Ideer.  Karakteristisk  er  det  ogsaa,  at  han  gj en- 
tagne  Gange  søgte  Æmner  til  Digtning  i  Nordens  Oldtid  uden 
imidlertid  at  kunne  komme  nogen  Vegne  dermed. 

Da  Baggesen  i  Sommeren  1807  vendte  tilbage  til  Paris, 
havde  Oehlenschlåger  foresat  sig  at  være  kold  og  tilbageholden 
imod  ham,  men  der  blev  intet  af:  det  var  nu  en  Gang  ..næsten 
ikke  muligt  at  blive  kold  imod  ham,  naar  han  lagde  ret  an 
paa  at  vinde  et  Menneske".  Oehlenschlåger  skildrer  deres 
første  karakteristiske  ]\Iøde  saaledes:  „Som  han  traadte  ind 
i  Stuen  til  mig,  og  jeg  sagde:  „God  Dag,  Hr.  Professor  Bag- 
gesen!" raabte  han  grædende:  „Ikke  saaledes!  Du!  Du!" 
Dermed  trykkede  han  mig  i  sine  Arme  og  vædede  mit  Ansigt 
med  sine  Taarer,  idet  han  kyssede  mig  gjentagne  Gange. 
Det  gik  mig  som  saa  mange  andre;  denne  skjønne  øjeblikke- 
lige Følelse  rørte  mig;  han  havde  vundet  mig  igjen.  Vi  om- 
gikkes i  Paris  næsten  daglig  med  hinanden,  og  den  ene  sagde 
ikke  den  anden  et  ubehageligt  Ord." 

Baggesen  kom,  efter  fra  1 8 1 1  af  at  have  været  Professor 
i  Kiel,  til  Kjøbenhavn  i  1813  og  bosatte  sig  her  for  længere 
Tid.  Forholdet  imellem  ham  og  Oehlenschlåger  var  atter 
blevet  køligt  —  „en  vis  Heftighed  og  Stolthed  i  mit  Væsen 
den  Gang  opflammede  Ilden",  siger  Oehlenschlåger,  „jegskjøn- 
nede  maaske  ogsaa  for  Udet  paa  Baggesens  Geni"  — ,  og  denne 
Gang  var  Sofie  Ørsted  ikke  til  rede  til  at  bringe  Fred  og  For- 
soning til  Veje  imellem  dem;  den  „evig  uforanderlige  Lilia" 
modtog  Baggesen  „kold,  som  om  hun  ikke  kjendte  ham",  og  han 
holdt  sig  saa  godt  som  fuldstændig  borte  fra  det  Ørstedske 
Hus.  I  Slutningen  af  18 13  begyndte  han  i  Tidsskriftet  „Dan- 
nora",  der  udgaves  af  en  af  hans  Venner,  anonymt,  men  let 
gjenkj endelig,  en  Række  Theaterkritiker  og  rykkede  stærkere 
og  stærkere  i  Marken  imod  Oehlenschlåger.  Denne  havde 
efter  Hjemkomsten  fra  sin  Udenlandsrejse  unægtehg  ogsaa 
givet  sig  adskillige  Blottelser.    Han  havde  indtil  det  Tidspunkt, 

da  Baggesen  begyndte  sin  kritiske  Virksomhed,  der  blev  Ind- 
ledningen til  den  store  literære  Fejde,  som  strakte  sig-  over 
adskillige  Aar,  foruden  de  tidligere  omtalte  udgivet  fiere  dra- 
matiske Arbejder,  som  nok  kunde  give  Kritiken  Anledning 
til  at  gjøre  adskillige  Bemærkninger.  Allerede  Syngespillet 
„Faruk",  som  han  skrev  efter  Anmodning  afWeyse,  der  kom- 
ponerede Musiken,  og  som  udkom  1811  og  opførtes  i  Januar 
1 8 12,  var  et  meget  svagt  Arbejde  og  gjorde  ingen  Lykke. 
I  18 1 2  udkom  Tragedien  „Stærkodder*',  som  til  Trods  for  de  store 
Skjønheder,  der  paa  flere  Punkter  udmærke  den,  som  Helhed  staar 
betydelig  tilbage  for  Digterens  tidligere  nordiske  Dramer.  1 8 1 3 
fulgtes  den  af  to  i  enhver  Henseende  mislykkede  Arbejder, 
det  i  rimede  Alexandriner  skrevne  Lystspil  „Kanarifuglen" 
og  Idyllen  „Ærlighed  varer  længst",  og  endelig  af  den  mildest 
talt  meget  uheldige,  med  plump  Effekt  overlæssede  ridderlige 
Skæbnetragedie  „Hugo  von  Rheinberg".  En  Modvægt  imod 
disse  gjennemgaaende  svage  Arbejder  dannede  hans  Digt- 
ninger (181 1  — 1813),  hvis  andet  Bind  vel  kun  indeholdt  fem 
mindre  betydelige  Fortællinger  i  Prosa,  men  i  hvis  første  Bind 
der  saa  til  Gjengjæld  foruden  det  farverige  østerlandske  Æventyr 
,.  Aly  og  Gulhyndy"  fandtes  adskillige  ægte  Oehlenschlågerske 
Digte,  som  rigtignok  til  Dels  havde  været  trykte  før  („Sigrid", 
„Harald  Hildetand",  „Skovkirken",  „De  tvende  Kirketaarne", 
„Ewalds  Grav",  „Daniel  Rantzau"  o.  a.'"),  men  i  det  hele  taget 
var  det  klart,  at  Digteren,  som  han  siger  i  sine  Erindringer, 
„begyndte  at  tabe  sin  Avtoritet." 

Baggesen  begyndte  med  at  anmelde  „Hakon  Jarl",  som 
til  Trods  for  enkelte  Indvendinger  erkjendes  for  „vort  bedste 
nationale  Sørgespil ,  vor  danske  Scenes  skjønneste  Prydelse, 
Forfatterens  Mesterstykke,  dette  trods  alle  Smaafejl  æsthetisk 
store  Sørgespil".  I  en  udførhg  Anmeldelse  af  „Correggio" 
(i 8 1 4)  betegnes  denne  Digtning  vel  som  et  Stykke,  der  „glimrer 
ved  saa  mange  og  saa  store  fortryllende  Skjønheder,  at  Kri- 
tiken med  P'ornøjelse  tilsmiler  Forfatteren",    men    tillige    som 

„hans  Muses  sceniske  Vendepunkt".  Saa  kom  Turen  til  „Hugo 
von  Rheinberg",  som  hudflettedes  grundig.  Samtidig  med 
at  Baggesen  offentliggjorde  disse  Kritiker  i  „Dannora",  udgav 
han  selv  et  Blad  „Lille  Søndag- Aften",  i  hvilket  bl.  a.  Polemiken 
imod  „den  nærværende  Dramaturgi"  førtes  paa  Vers  i  den 
utrolig  plumpe  allegoriske  Fortælling  „Pindsvinet",  i  hvilken 
Oehlenschlåger  optraadte  som  „Asagalt",  medens  Rahbek  be- 
tegnedes som  „det  skikkelige  simple  Svin",  og  Theaterover- 
sætteren  N.  T,  Bruun  figurerede  som  „Oversættergalt".  I 
Efteraaret  kom  saa  Kritiken  af  Syngespillet  „Røverborgen", 
som  Oehlenschlåger  havde  skrevet  for  Kuhlau,  og  som  var 
udkommet  i  April  samme  Aar,  og  dette  Stykkes  mange  Svag- 
heder blottedes  skaanselløst.  En  Anmeldelse  af  „Axel  og 
Valborg",  som  vel  nærmest  skreves  for  at  vise,  at  Baggesen 
ikke  udelukkende  havde  Øje  for  det  slette.  Digteren  frem- 
bragte, og  i  hvilken  denne  Digtning  betegnes  som  „dette 
herlige,  alle  danske  Hjærter  fortryllende  bedste  Værk  af  vor 
des  værre  alt  for  tidlig,  alt  for  blindt  og  alt  for  barnagtig 
forgudede  Digter",  afsluttede  denne  første  Række  af  Kritiker. 
Samtidig  med,  at  denne  Anmeldelse  udkom,  i  December  18 14, 
udgav  Oehlenschlåger  sin  mageløse  Romancecyklus  „Helge" 
med  den  sig  dertil  sluttende  Tragedie  „Yrsa".  „Om  dette 
Digt",  siger  han  med  Føje ,  „har  der  hos  danske  Læsere  kun 
været  én  JSIening,  og  Baggesen  vovede  ikke  at  angribe  det. 
Han  tav  bomstille  derom." 

Dog  kun  foreløbig.     Et  Par  Aar  efter  skrev  han: 

„   .  .  .  Saa  tit  han  og  har  svigtet, 
hvis  og  vor  Digter,  der  nu  dræber  sig, 
Halvparten  kun  af  Helge  havde  digtet, 
han  var  og  blev  udedelig." 

Nogle  ]\Iaaneder  efter  (i  Marts  18 15)  udkom  den  stærkt 
sentimentale  Tragedie  „Hagbarth  og  Signe",  i  hvilken  Dig- 
teren havde  søgt  ,.at  sejle  den  franske  Tragedie  endnu  nogle 
Grader  nærmere"  end  i  „Axel  og  Valborg",  og  som  maaske 
netop  til  Dels  af  den  Grund  langt  fra  kan  maale  sig  med 
Digterens  første,  ungdomsfriske  Kjærlighedstragedie. 

Der  kom  en  Stilstand,  men  af  lang  Varighed  blev  den 
ikke.  I  1816  begyndte  Baggesen  at  udgive  Tidsskriftet 
„Dvinfana",  og  heri  maatte  Syngespillet  „Ludlams  Hule", 
hvortil  Weyse  havde  komponeret  Musiken ,  holde  for.  Dette 
meget  slette  Stykke  var  allerede  udkommet  i  December  18 13, 
og  Baggesen  havde  allerede  et  Par  Gange  antydet,  at  han 
havde  det  i  velvillig  Erindring.  Nu  blev  det  opført  og  strax  gjort 
til  Gjenstand  for  en  forfærdelig  nedrivende  Kritik  i  Baggesens 
„Danfana",  der  betegnede  det  som  „hvad  Indretningen  for 
Skuepladsen  angaar,  og  især  som  Syngestykke  det  ravgaleste, 
der  endnu  er  bleven  sammensat  paa  vort  Theater".  Endnu 
før  denne  Kritik ,  der  strakte  sig  igjennem  tre  Numre  af 
Maanedsskriftet ,  var  sluttet,  udkom  Oehlenschl ågers  drama- 
tiske Æventyr  „Fiskeren",  som  til  Trods  for  enkelte  Skjøn- 
heder  ogsaa  er  et  af  Oelenschlågers  svagere  Arbejder  ,  om 
det  end  staar  langt  over  baade  „Ludlams  Hule"  og  „Røver- 
borgen". Det  maatte  særlig  irritere  Baggesen,  fordi  det, 
navnlig  i  et  aristofanisk  Skruptudsekor  slog  stærkt  løs  paa 
ham,  og  han  betegnede  det  da  ogsaa  overdrevent  stærkt  som 
„den  nye  Skoles  poetiske  Kragemaals  sande  Thesaurus". 

Med  Undtagelse  af  de  omtalte  polemiske  Udfald  i  „Fi- 
skeren" forholdt  Oehlenschlager  sig  for  øvrigt  tavs,  derimod 
var  et  Par  af  hans  yngre  Venner  rykkede  i  Marken  til  hans 
Forsvar.  Den  ene  var  den  med  den  Holbergske  Literatur 
særdeles  fortrolige  A.  E.  Boye,  som  under  Pseudonymen 
Peter  Wegener  —  valgt  med  Hentydning  til  Skuespilleren 
Henrik  Wegener,  som  spillede  Henriks  Rolle  paa  Holbergs 
Tid,  og  efter  hvem  denne  Figur  var  opkaldt  —  skrev  adskil- 
Hge  vittige  Artikler  og  Pjecer,  i  hvilke  han  søgte  at  „vise  det 
vrange  og  usande  i  denne  Skribents  Kritik  i  Almindelighed" ; 
den  anden  var  Peder  Hjort,  som  nu  af  Baggesens  uafladelige 
Angreb,  der  ikke  indskrænkede  sig  til  de  omtalte  Recensioner, 
men  ogsaa  kom  frem  i  en  Mangfoldighed  af  hvasse  satiriske 
Digte,    tog  Anledning    til    i    Tidsskriftet    „Athene",    der    ud- 

gaves  af  C.  Molbech,  som  ligeledes  havde  stillet  sig  i 
skarp  Opposition  til  Baggesens  nedrivende  Kritik,  i  „Tolv 
Paragrafer  om  Jens  Baggesen"  at  kræve  denne  alvorlig 
til  Regnskab.  Hjort  havde  ikke  lagt  Dølgsmaal  paa,  at  det 
gik  ned  ad  Bakke  med  Oehlenschlågers  Produktion,  men  nu 
blev  det  ham  for  broget  med  disse  Kritiker,  „der  i  bedsk 
og  haanende  Spydighed ,  forsætlig  Misforstaaelse  og  afsindig 
Fortolkning  næsten  overgaa  al  Forestilling",  Han  erklærer 
det  for  sin  Hensigt  „at  søge  at  aabne  Øjnene  i  det  mindste 
paa  nogle  af  de  mange,  der  blindt  hen  tro  paa  Jens  Bag- 
gesens „celebre  Geni"  som  paa  et  gammelt  Sagn,  ingen  tænker 
paa  at  granske  over.  Han  vil  med  en  stræng  Kritik  gjennem- 
gaa  hans  samtlige  Værker  og  vise,  hvorledes  et  upoetisk 
Princip  ligger  til  Grund  for  alle,  som  ere  forfattede  i  bunden 
Stil,  og  at  han  kun  ved  et  spillende  vittigt  Talent  og  enkelte 
adspredte  lyse  Blik  har  tilsneget  sig  Navn  af  et  Geni",  ja 
ikke  nok  med  det,  han  vil  søge  at  vise,  „hvorledes  Jens  Bag- 
gesen maa  betragtes  som  et  skadeligt  Ukrudt,  der  kvæler 
Smag  og  Humanitet,  og  at  han  derfor  har  gjort  sig  uværdig 
til  at  bære  Navn  af  en  dansk  Digter".  Fortsættelsen  er  Be- 
gyndelsen lig;  med  en  Voldsomhed,  der  ikke  i  ringeste  Maade 
staar  tilbage  for  den,  Baggesen  lagde  for  Dagen  overfor  sine 
Modstandere,  og  for  saa  vidt  er  langt  mindre  berettiget,  som 
Maalet  er  ikke  blot  at  vise,  at  „Baggesen  ikke  er  i  Besid- 
delse af  en  eneste  af  alle  de  Egenskaber,  der  udfordres  til  at 
være  Smagsdommer,  end  sige  Kritiker",  men  tillige  med  blind 
Ensidighed  at  frakjende  ham  al  literær  Fortjeneste,  tordner 
Forfatteren  løs  hele  sit  vidtløftige  Stridsskrift  igjennem.  Det 
vakte  selvfølgelig  et  betydeligt  Røre,  hilstes  med  Jubel  af 
den  yngre  vSlægt  og  fremkaldte  megen  Harme  og  Indignation 
hos  den  ældre  —  ikke  uden  Grund ,  thi  denne  Bersærk  slog 
løs  paa  det  gode  og  slette  i  Flæng,  medens  Baggesen,  hvor 
megen  Overdrivelse  og  Ensidighed ,  der  end  var  i  hans  An- 
greb paa  Oehlenschlåger,    og  hvor    utilbørlige   de  end  vare  i 

deres  Form ,    dog'  i  det  store  Hele    taget    holdt  sig   til ,  hvad 
der  virkelig  fortjente  Daddel. 

De  tolv  Paragrafer  var  i  den  Grad  grove ,  at  Baggesen 
fandt  sig  foranlediget  til  at  sagsøge  Peder  Hjort  for  dem. 
Samtidig  med^  at  denne  Proces  stod  paa,  fortsattes  Fejden  i 
Literaturen,  stadig  med  stigende  Lidenskabelighed.  En  meget 
uheldig  Lejlighedssang  af  Oehlenschlager  „Til  Hans  Majestæt 
Kongen  ved  Fugleskydningen  den  8de  Avgust  1816"  gav 
Baggesen  Anledning  til  sin  glimrende  vittige,  men  ogsaa  i  høj 
Grad  voldsomme  „Per  Vrøvlers  yderst  grundige  Kommentar  over 
den  uhyre  Digter  Oehlenschlågers  sidste  genialske  Sang  ved 
Fugleskydningen ,  paa  Rim  udsat ,  med  et  Par  enfoldige  An- 
mærkninger af  Knud  Sjællandsfar".  Baggesen  drager  her 
skarpt  til  Felts  saa  vel  imod  Oehlenschlager  selv  som  imod 
hele  hans  literære  Følge  og  karakteriserer  træffende  sig  selv 
som 

den  Baggesen,  der  er  kun  lidt  paa  Jorden 
og  véd,  hvor  rent  han  taber  sig  i  alt, 
men  her  paa  denne  lille  Plet  i  Norden 
dog  føler,  at  det  lidt,  han  er,  er  Salt, 
og  tror  sit  Embed  rigtigst  at  forvalte 
ved  Nutidsaandens  Ferskhed  lidt  at  salte. 

Han  siger  i  Anledning  af  Beskyldningerne  om,  at  hans 
Polemik  skulde  være  fremkaldt  af  Misundelse: 

Saa  længe  paa  sin  Pegasus  (saa  lod  det) 
højt  over  min  han  herlig  opad  red, 
var  jeg  ej  selv  den  første,  der  tilstod  det, 
tilraabte  jeg  ham  ej  lidt  mer  end  Fred? 
Var  jeg  i  Stand  hans  Hæder  at  misunde, 
hvi  lod  jeg  tavs  ej  nu  ham  gaa  til  Grunde? 

Misunde  dig.  Gespenst  af  Oehlenschlager! 
hvad  —  var  jeg  med  min  Stolthed  i  dit  Sted  — 
trods  hver  en  Slurk  af  det  bekranste  Bæger, 
jeg  bitterligen  vilde  græde  ved: 
en  Hagbarthskappe,  sammensyet  af  Pjalter, 
hængt  op  at  tørres  bag  ved  Frejas  Alter. 
o.  s.  V. 

En  Maaneds  Tid  efter,  at  Baggesen  havde  slaaet  dette 
Slag,  der  atter  bragte  A.  E.  Boye  til  at  rykke  i  Marken  med 
en  Brochure,  offentliggjorde  han  i  Danfana  det  store  satiriske 
Digt  „Asenutidens  Abrakadabra",  som  han  sammenstiller 
med  „Asenutidens  Opdragelse  eller  Pindsvinet",  og  „Per 
Vrøvlers  Kommentar"  som  en  „Trias  af  komiske  Læredigte, 
hvori  jeg  haaber  over  al  Forventning  at  have  opfyldt  det 
Løfte,  jeg  gjorde  Publikum  i  den  forudspøgende  Gjenganger, 
en  Gang  maaske  i  trængende  Fald  at  give  vor  danske  Literatur  en 
Dunciade".  Denne  polemiske  Digtning,  der  i  Grovhed  ikke 
staar  tilbage  for  de  to  foregaaende  Parter  af  den  hele  ..Trias", 
vender  sig  blandt  andet  imod  Frejas  Alter,  som  Oehlen- 
schlåger  med  den  ulykkelige  Kjærlighed,  han  nærede  til 
dette  Ungdomsarbejde ,  atter  havde  draget  frem.  Digteren 
havde  omarbejdet  det  oprindelig  som  Syngespil  skrevne 
Stykke  til  et  Lystspil,  der  udkom  i  Juli  1816.  I  September 
forkastede  Theaterdirektionen  Stykket,  som  var  endnu  ringere 
i  sin  nye  Form  end  i  den  gamle;  Digteren  og  hans  Tilhæn- 
gere fnyste  af  Harme  over  den  formentlige  Bornerthed  og 
Uretfærdighed,  de  to  Theatercensorer  —  af  hvilke  Rahbek 
var  den  ene  —  havde  gjort  sig  skyldig  i ,  og  der  udbrød  i 
den  Anledning  en  heftig  Pennefejde,  som  aabnedes  med  en 
voldsom  Pjece  fra  Oehlenschlåger :  „Til  Publikum.  I  An- 
ledning af  Lystspillet  Frejas  Alter,  forkastet  af  Theatercen- 
sorerne''.  Adskillige  af  Digterens  Venner  —  Boye,  Peder 
Hjort ,  Hauch ,  Sibbern  o.  fl.  —  traadte  i  Skranken  for  det 
mislj'-kkede  Lystspil  og  opførte,  for  at  bruge  Grundtvigs  Ud- 
tryk, „den  berømte  Hexedans  om  Frejas  Alter",  der  med  god 
Grund  yderligere  æggede  Baggesens  Spot. 

I  Slutningen  af  181 6  flygtede  Oehlenschlåger,  efter  sit 
eget  Udsagn  „fra  sit  Fædreland  ved  en  frivillig  Ostracisme  for 
at  dæmpe  sine  Fjenders  Had."  Han  rejste  som  Ledsager  for 
en  ung  Adelsmand  til  Tyskland  og  Frankrig,  blev  hen  ved  et 
Aar  borte,  „havde  endnu  kunnet  rejse  et  Aars  Tid  og  havde 

vist  ikke  g"jort  ilde  i  at  blive  længere  borte",  men  Hjemveen 
drev  ham  hjem.  Under  hans  Fraværelse  gav  den  Liden- 
skabelighed, der  herskede  imellem  Baggesen  og  hans  Mod- 
standere, sig  I.uft  i  en  Theaterskandale  af  den  uhyggeligste 
Art.  I  Anledning  af  Kongens  Fødselsdag  opførtes  der  i 
Januar  1817  et  Syngespil  „Trylleharpen",  forfattet  af  Bag- 
gesen til  Musik  af  Kuhlau.  Samme  Dag  som  dette  aver- 
teredes i  Adresseavisen,  indeholdt  imidlertid  det  samme  Blad 
en  Bekj end tgj øreise  om,  at  der  var  udkommet  et  nyt  Skrift 
af  P.  Hjort  „Om  en  højst  mærkelig  ]-ighed  imellem  Trylle- 
harpen, saakaldet  originalt  Syngespil  af  Baggesen,  og  samme 
Stykkes  Original."  Baggesen  afviste  strax  denne  graverende 
Beskyldning  og  erklærede,  at  dens  Falskhed  „ufortøvet  skal 
vorde  fuldkommen  godtgjort  med  Vidner  og  Dokumenter". 
Hjort  fastholdt  imidlertid  sin  Sigtelse,  og  Sagen  vakte  selv- 
følgelig en  uhyre  Opsigt.  Den  første  Aften,  da  Stykket  op- 
førtes i  Kongehusets  Nærværelse ,  løb  det  roligt  af,  men  ved 
den  anden  Opførelse  opstod  der  efter  Tæppets  Fald  de  vildeste 
Spektakler,  og  der  skaffedes  først  Ro  til  Veje,  da  Kjøben- 
havns Kommandant  paabød  Stilhed  i  Kongens  Navn.  Bag- 
gesen krævede  nu  Stykket  henlagt,  til  han  havde  bevist,  at 
Beskyldningen  for  Plagiat  var  ugrundet,  og  den  tredje  Aften, 
til  hvilken  der  forberedtes  endnu  større  Optøjer,  blev  saaledes 
foreløbig  udsat. 

Hjorts  Sigtelse,  der  øjeblikkelig  fremkaldte  en  ny  Proces, 
gik  ud  paa  følgende:  „i  Aaret  1800,  da  Baggesen  endnu  var 
Medlem  af  Theaterdirektionen ,  blev  en  tysk  Opera,  kaldet 
„Ossians  Harfe",  antaget  til  Optagelse  paa  det  kongelige 
Theater,  og  Baggesen  paatog  sig  at  oversætte  den  paa  Dansk. 
Denne  Oversættelse  kom  aldrig  for  Dagen.  Derimod  faa  vi 
nu .  sexten  Aar  efter ,  et  Syngestykke  af  ham ,  der  ved  en 
træffende  Lighed  med  hint  tyske,  umiskjendelig  vidner,  at 
Baggesen  paa  en  utilladelig  Maade  har  afbenyttet  det  tyske 
Syngestykke  eller  uden  Tvivl    snarere    en  Oversættelse,    han 

den  Gang  selv  kan  have  begfyndt  paa".  Til  Oplysning  og 
Bevis  aftrykker  Hjort  „hele  første  Akt  af  Trylleharpen  tillige 
med  de  Steder  af  den  tyske  Opera,  som  kunne  skjønnes  at 
være  anvendte  i  hin". 

I  Maj  1818  faldt  der  Dom  i  Sagen  saa  vel  angaaende  de 
„tolv  Paragrafer"  som  „Trylleharpen",  og  den  gik  i  begge 
Henseender  P.  Hjort  imod.  Det  viste  sig,  at  Beskyldningen 
for  Plagiat,  som  det  da  ogsaa  var  at  vente,  var  fuldstændig 
ugrundet,  idet  den  formentlige  Original  var  en  Bearbejdelse 
eller  Oversættelse  af  Baggesens  Arbejde,  som  denne  havde 
haft  for  saa  langt  tilbage  i  Tiden  som  ved  Aar  1787;  ad- 
skillige af  Hjorts  Ytringer  i  „Tolv  Paragrafer-'  mortificeredes, 
og  han  blev  idømt  en  Mulkt  af  200  Rdl. 

Noget  efter,  at  Dommen  var  faldet,  forefaldt  der  en  Epi- 
sode paa  det  literære  Omraade,  der  har  en  lige  saa  latterlig 
Karakter,  som  den  af  Hjorts  blinde  Lidenskabelighed  frem- 
kaldte Episode  med  „Trylleharpen"  er  forargelig,  men  som  i 
ikke  ringere  Grad  viser,  til  hvilken  Højde  Spændingen  var 
naaet.  Oehlenschlåger,  som  under  sin  Fraværelse  i  Udlandet 
(181 7)  havde  udgivet  sin  i  mange  Henseender  skjønne  Prosa- 
digtning „Hroars  Saga",  der  slutter  sig  til  Helge  som  en  Art 
Fortsættelse,  udgav  kort  efter  sin  Hjemkomst  foruden  den 
tarvelige  Tragedie  „Fostbrødrene"  første  Del  af  „En  Rejse 
fortalt  i  Breve  til  mit  Hjem",  hvis  anden  Del  udkom  et  halvt 
Aars  Tid  efter  (Juli  18 18).  Det  var  et  meget  maadeligt  Ar- 
bejde, hvilket  allerede  i  og  for  sig  var  nok  til  at  udæske 
Baggesen,  og  hertil  kom,  at  det  indeholdt  adskillige  Steder, 
der  ligefrem  maatte  krænke  ham.  Saa  snart  Bogen  var  slut- 
tet, begyndte  Baggesen  Udgivelsen  af  en  Række  „Breve  til 
Adam  Oehlenschlåger  (i  Anledning  af  en  Rejse  af  en  dito)", 
som  offentliggjordes  i  Løbet  af  September  Maaned  og  gaar  ud 
fra  den  Forudsætning,  at  „Du,  min  gamle,  fordums  unge  Ven 
og  Lærling,  formodentlig  aldrig  selv  har  læst  de  Breve,  der 
ere  udkomne  her  under  Navn  af  „En  Rejse  af  Oehlenschlåger", 

Og"  som  unge  gale  Poeter  og  gamle  enfoldige  Prosaister  ere 
naragtige  nok  til  at  tro.  du  virkelig  med  dit  eget  (xeni,  hvis 
ogsaa  med  din  egen  Pen  skulde  have  været  i  Stand  til  at 
skrive  .  .  .  Du  ligger  nu  en  Gang  i  en  saa  dyb.  sdd  og  rolig 
Søvn  paa  dine  med  de  første,  heldige  Arbejder  fortjente  Lavr- 
bær,  at  du  ikke  let  kan  lægge  Mærke  til  det  Vand,  der 
skyller  ned  paa  dem,  kom  det  ogsaa  fra  dig  selv  i  Drømme 
.  .  .  Var  du  aldeles  indslumret  sødt  og  saligt  uden  videre, 
var  du  som  blot  flov  tragisk  og  komisk  Farcefabrikant  efter- 
haanden  bleven  til  det ,  du  er  i  mine  Øjne  og  allerede  var, 
da  jeg  skrev  min  poetiske  Ligprædiken  over  din  Muse;  var 
dit  hele  poetisk-merkantilske  Uvæsen  fra  den  Tid.  du  begyndte 
Skakkrehandelen  med  Gedebukkeskjæg,  Kanariefuglefjer  og 
alskens  Riiuberkram,  blevet  saa  dødt  og  magtesløst,  som  det 
kunde  og  burde  være,  skulde  jeg  aldrig  have  fortrudt  det. 
Men  nu  kommer  en  Galfrans  og  erindrer  enhver  i  Publikum, 
der  kunde  være  tilbøjelig  til  at  slaa  en  Streg  over  alle  dine 
Manddomsarbejder  og  glemme  dem  som  blotte  Barnestreger, 
om  al  den  Utugt ,  du  i  Søvne  har  begaaet ,  og  som  vi  vare 
saa  godt  i  Begreb  med  selv  at  bortsove.  Hvad  siger  jeg? 
Erindrer  os  om  dem  og  den!  Nej,  min  gamle,  gode  Bro'erlille ! 
bringer  offentligt  til  vSkue,  saa  utroligt  som  det  synes,  noget 
meget  værre.  Jeg  siger  dig,  og  du  kan  forlade  dig  paa,  at 
jeg  ved,  hvad  jeg  siger,  naar  jeg  ta'er  Bladet  med  saa  megen 
Alvorlighed  rent  fra  Munden ,  at  du  vil  blive  fuldkommen  af 
min  Mening,  hvis  jeg  kan  faa  dig  vaagen  og  formaa  dig  til  at 
læse,  hvad  denne  nye  Reis  er,  der  langt  overgaar  den  gamle*), 
har  skrevet  (med  din  stjaalne  Pen  maaske)  og  ladet  trykke 
under  dit  Navn.  Tillad  mig  altsaa  at  gjøre  dig  opmærksom 
paa  dette  Pseudoprodukt,  der  skader  dig  mere,  end  alle  Satirer 
nogen  Sinde  kunde  skade  dig,  hvis  du  ikke  fortjente  dem*'. 
Allerede  det  første  Brev    —    der  kom  i  det  hele  9    —    frem- 


*)  Carl  Friedr.  Reiser,    Forf.  af  den  latterlige  „Fyrgterlige  Ildebrand"s  Historie 
1784. 

kaldte  Gadeviser  og  Avisartikler,  og  efterhaanden  rykkede 
adskillige  af  Oehlenschlågers  tidligere  Forkæmpere  imod  den 
bidske  Satyrikus  i  Ilden.  I  et  af  disse  Breve  hedder  det:  „Det 
er  virkelig  mit  fulde  Alvor,  Oehlenschlåger,  at  jeg  haaber  at 
vække  din  indslumrede  poetiske  Samvittighed.  Det  er  umuligt, 
synes  mig,  at  du  ikke  skulde  se  i  det  Spejl,  jeg  holder  for 
dig,  at  hvis  denne  Oehlenschlåger  er  Kjød  af  dit  Kjød  og 
Ben  af  dine  Ben,  det  i  det  højeste  er  dit  Lig,  hvori  der  ikke 
er  mindste  livsaande  mer  tilbage.  Lad  det  altsaa  i  Stilhed 
begrave!  Tilintetgjør  det  hele  elendige  Værk  ved  at  brænde, 
hvad  du  har  tilbage  af  Oplaget,  det  maa  være  dit  eller  ikke! 
Med  de  allerede  læste  Exemplarer  har  det  ingen  Nød :  hvo 
der  har  læst  dem,  læser  dem  vist  ikke  tiere.  Lov  mig  det! 
Jeg  besværger  dig  ved  alle  de  Digte,  du  skrev,  før  du  kom 
paa  Digterthronen  og  blev  ør  i  Hovedet  af  den  megen  Konge- 
røgelse, tilintetgjør  denne  Rejse  og  hvad  der  ligner  den  og 
staar  i  Forbindelse  med  dens  Galskab!  Ikke  sandt,  du  lover 
mig  det  —  og  holder  det!  Hvilken  Glæde  paa  Parnasset! 
Hvilken  Fryd  for  alle  Muser!  Hvilken  Højtid,  hvilken  Jubel 
i  deres  Tempel!  Og  hvilken  Belønning  for  mig,  der  med  saa 
megen  Standhaftighed  under  de  bitreste  og,  hvad  der  er  det 
værste,  kjedsommeligste  Forfølgelser,  i  en  Række  af  Aar  har 
opofret  —  i  det  mindste  min  Popularitet  din  Redning!"  Og 
samme  Steds  siger  han  —  saa  sikker  er  han  i  sin  Sag: 
„Kan  du  faa  en  eneste  dansk  Doktor  eller  Professor  eller 
og  blot  en  eneste  dansk  virkelig  Literatus  til  at  erklære  of- 
fenthg  paa  Tryk,  at  den  Bog  er  fortræffelig  skrevet  —  saa 
vil  jeg  til  Gjengjæld  offentlig  erklære,  at  alt,  hvad  jeg  har 
skrevet  paa  Dansk,  er  usselt  og  elendigt,  under  al  Kritik. 
Jeg  vil  gaa  endnu  et  Skridt  videre.  Kan  du  faa  blot  tre  or- 
dentlig examinerte  Studenter  til  offentlig  at  bevidne,  at  de 
have  fundet  den  dit  Navn  værdig  —  saa  vil  jeg  bede  dit  hele 
poetiske  Parti  rejse  sig  en  masse  og  bringe  mig  et  Pereat 
uden  for  mine  Vinduer  i  Brolæggerstræde  og,  langt  fra  at  be- 


Ochlcnschlager.  —  Baggesens  Opposition.  I  55 

klage  mig  derover,  staa  op  (laa  jeg  ogsaa  i  min  sødeste  Søvn) 
og  takke  dem  derfor," 

1  Slutningen  af  September  udkom  et  samlet  andet  Oplag 
af  de  hidtil  udkomne  „Breve  til  Oehlenschlåger  fra  Baggesen-'. 
Det  indlededes  med  en  lang  Fortale  .,til  Fædrelandets  stu- 
derende Ynglinger",  i  hvilken  Kritikeren  giver  en  højst  interessant 
Fremstilling  af  hele  Sagens  Gang  og  sit  Forhold  til  den. 
„Det  er  fornemmehg  med  Hensyn  paa  eder,  mine  unge  aka- 
demiske Medborgere",  siger  han,  „til  hvis  hæderlige  Klasse  jeg 
som  selv  endnu  bestandig  studerende  holder  det  for  en  Ære 
at  kunne  regne  mig,  og  af  Lyst  til  endnu  at  bidrage  noget, 
om  ikke  som  Lærer,  saa  dog  som  ældre  Lærling,  til  eders 
Vejledning  paa  den  Bane,  I  have  valgt  og  vandre  paa.  at  jeg 
i  Trykken  har  udgivet  følgende  til  en  i  akademisk  Betydning 
ustudert  Lærer  skrevne  Breve.  Jeg  har  lidet  eller  intet  Haab 
om  deres  tilsigtede  Virkning  paa  hans,  som  det  lader,  for- 
stenede Fantasilyst  og  Fornufthad  ....  Denne  selv  samme, 
med  al  sin  fordums  Fantasi,  Genialitet  og  hvad  jeg  ellers  har 
beundret  hos  ham,  mens  han  endnu  besad  det,  smagløse 
Skribent  og  for  lærd  Kundskab  blottede  Smagslærer  er  mig 
ingenlunde  magtpaaliggende,  undtagen  for  saa  vidt  han  baade 
i  det  ene  og  det  andet  Hverv  har  Indflydelse  paa  eders 
aandelige  Dannelse,  F"ædrelandets  ulige  vigtigere  Lærlinger! 
.  .  .  Da  det  blev  antaget,  at  der  til  Kunsten  intet  behøvedes 
uden  Geni,  og  afgjort,  at  Geni  bestod  i  en  naturlig  Fantasi, 
der  var  stærk  nok  til  at  faa  Bugt  med  den  naturlige  Forstand 
—  vilde  hver  Yngling  med  Mangel  paa  Anlæg  til  Videnskab 
være  Kunstner,  og  da  Poesien  var  den  eneste  Kunst,  hvortil 
man  troede  ingen  Elementer  behøvedes,  og  hvis  Udøvelse 
ingen  Prøve  underkastedes,  blev  den  naturligvis  de  til  andet 
udygtiges  Fag  —  det  fædrelandske  Parnas,  der  til  Nød  kan 
rumme  syv  klassiske,  vrimlede  af  hundrede  romantiske  Poeter 
,  .  .  Maadelig  Trodsen  af  Fornuft  og  Forstand,  Smag  og  An- 
stændighed lader  sig  kritisere;  men  umaadelig  Fornærmen  af 

al  sund  Sans  og  skrydende  Kaadhed  lader  sig  blot  persiflere, 
hvis  man  vil  fortsætte  Kampen  i  det  ædles,  skjønnes  og  an- 
stændiges Tjeneste.  Dette  vilde  jeg  og  vilde  det  alvorligen, 
med  Opofren  af  alle  Fordele ,  som  en  fejg  Fred  tilbød  mig, 
og  med  Taalen  af  alt,  hvad  Krigen  førte  med  sig ;  og  det  var  natur- 
ligt, at  jeg  til  Trods  for  mine  Kritikers  indrømte  Grundig- 
hed (!),  min  Satires  fuldkomne  Upersonlighed  (!)  *)  og  min  Persi- 
flages  paafaldende  Passelighed,  da  jeg  aldrig  anbragte  den 
uden  imod  de  allerbrutaleste  Klappere,  blev  literarisk  forhadt , 
ikke  blot  af  alle  den  gamle  Kunsts  og  det  gamle  .Sprogs 
Omkalfatrere,  men  selv  af  mange  af  mine  ældre  Kolleger  ,  .  . 
Min  Undsigelse  af  Parnas-Demagogen  i  en  frimodig  Erklæring 
imod  den  aldeles  utvungne  Misbrug  af  hans  fortjente  geni- 
alske Popularitet,  min  oifentlige  Anklage  for  den  sunde  For- 
stands og  Følelses  Domstol  af  hans  Fortysken  af  Sproget, 
Forhutlen  af  Grammatiken  og  Forkvaklen  af  Kunsten  paa  en 
Tid,  da  alt,  der  fuskede  i  Literaturen,  forgudede,  og  selv 
hvad  der  ikke  fuskede,  men  ene  saa'  hen  paa,  hvad  han  havde 
været,  h3ddede  ham  —  opbragte  ikke  blot  alle  slette  Penne, 
men  sikkerlig  og  mange  gode  Gemytter  imod  mig  ....  Hvo 
der,  efter  at  have  kjendt  min  literariske  Strid  her  hjemme 
fra  Begyndelsen  til  Enden,  kan  tiltro  mig  som  egentlig  Driv- 
fjeder Had  til  den  Digter  og  Misundelse  af  hans  Hæder, 
hvem  jeg  med  Trodsen  af  den  ham  den  Gang  miskjendende 
Tidsaand,  anbefalte  og  udbasunede,  og  hvem  jeg,  saa  længe 
han  vedblev  Kunst-Opgangen  i  sin  Fantasis  skjønne  Morgen- 


*)  „Den  ene  Omstændighed,  at  jeg  aldrig  har  rørt  ved  nogens  egentlige  Per- 
sonlighed, det  vil  sige :  menneskelige  eller  borgerlige  private  Livs  Individu- 
alitet, henvendende  mig  alene  mod  sammes  i  Bogladen  eller  paa  Scenen 
offentlig  falbudne  Dukker  og  Marionetter,  medens  de  næsten  udelukkende 
have  antastet  hos  mig,  hvad  Alvidenhed  ene  ser  og  formaar  at  dømme  — 
sætter  mine  Angreb  og  deres,  endog  i  dette  Forhold,  uden  for  al  Sammen- 
ligning". Denne  Baggesens  Hævdelse  af  sin  Polemiks  upersonlige  Karakter 
kan  paa  ingen  Maade  godkjendes.  Det  var  for  en  meget  stor  Del  ham  selv, 
der  allerede  i  Fejdens  Begyndelse  gav  den  det  aldeles  utilbørlig  personlige 
Præg,  der  gjør  den  saa  uhyggelig. 

røde,  mer  end  nogen  anden  hyldede  som  den  nordiske  poetiske 
Himmels  opstigende  Sol  —  den  uvilkaarlig  eller  forsætlig 
blinde  har  jeg  intet  at  sige  ....  Og  nu,  I  unge  Kunst-  og 
Videnskabsdyrkere!  I  Fædrenelandets  tilkommende  Lærere, 
saa  mange  som  I  ere !  Lader  eder  ikke  forstyrre  af  den  bhnde 
Partiaands  vilde  Larm ,  som  jeg  ikke  blot  forudser ,  men  er 
belavet  paa  med  den  rene  Samvittigheds  og  den  opfyldte 
Pligts  roligste  Kulde  .  .  .  Lader  eder  ikke  forstyrre  af  den 
satte,  magelige  Ligegyldigheds  visladende  Beklagen,  at  jeg 
spilder  mit  Vid  og  min  Tid  og  min  Flid  i  en  unyttig  Kamp, 
medens  jeg  langt  bedre  vilde  kunne  virke  til  Literaturens 
Tarv  ....  Lader  eder  endelig  ikke  forstyrre  af  den  tilsyne- 
ladende Upasselighed,  som  baade  de  partiske  og  ligegyldige 
(hvilke  sidste  jeg,  imellem  os  sagt,  endnu  mindre  lider)  næppe 
ville  undlade  at  paapege,  at  jeg  nemlig  har  valgt  et,  som  de 
sige,  baade  af  det  ene  og  det  andet  Parti  erkjendt  usselt 
Arbejde  —  en  mod  Fornuften  og  Smagen  anlagt  P'æstning, 
der  falder  af  sig  selv,  til  Gjenstand  for  mit  sidste  Angreb  .  .  . 
det  er  heller  intet  Angreb  paa  dette  usle  Værk,  mine  Breve 
til  Oehlenschlager  foretage,  men  en  Klargjøren  af,  hvad  dets 
Usselhed  forudsætter,  en  Tydeliggjøren  af  den  Foragt,  hvor- 
med Despotismen,  jeg  egentlig  angriber,  selv  i  sin  Afmagt 
behandler  sine  Slaver,  og  en  Opfordring  til  Afkastelse  af  et 
Aag,  der  er  smeddet  af  blot  Partiskhed  og  baaret  af  Svaghed 
eller  Blindhed.  Læser  min  sidste  literariske  Protest  mod  det 
uædle,  det  falske  og  det  hæslige  i  dets  fuldstændigste  lite- 
rariske Aabenbaring!  Læser  den  med  Eftertanke,  læser  den 
til  Enden  og  dømmer!" 

Denne  alvorlige  Opgjørelse  af  hele  Situationen,  en  Op- 
gjørelse,  hvis  Berettigelse  man  for  en  ikke  ringe  Del  maa 
godkjende,  saaledes  som  Sagerne  nu  i  Tidens  Løb  havde 
stillet  sig,  om  det  end  paa  den  anden  Side  ikke  kan  nægtes, 
at  Baggesen  stiller  sig  og  sin  Polemik  i  en  noget  for  ideel 
Belysning,  nyttede  naturligvis  ikke  —  det  var  jo  ikke  Kjends- 

gjeminger,  der  stredes  om ,  men  to  med  fanatisk  Begejstring 
omfattede  kunstneriske  Retninger,  der  stode  overfor  hin- 
anden, og  den,  der  repræsenteredes  af  Oehlenschlåger,  havde 
saa  afgjort  Overtaget  i  den  yngre  Slægt,  at  det  foreløbig  var 
aldeles  umuligt  for  den  anden  at  udrette  noget.  Baggesen 
havde  da  ogsaa  for  saa  vidt  resigneret,  som  han,  om  han  end 
ikke  havde  opgivet  alt  Haab  for  Nutiden,  dog  trøstede  sig 
over  de  ringe  Udsigter  med  Forvisningen  om,  at  ,,en  upartisk 
Efterslægt"  tidlig  eller  sildig,  „naar  Pesten  en  Gang  har  ud- 
raset", vil  paaskjønne  hans  Kritiker,  Satirer  og  Epigrammer 
som  maaske  de  fortjenstligste  blandt  hans  literære  Arbejder, 
en  Spaadom ,  som  til  Dels  maa  siges  at  være  gaaet  i  Opfyl- 
delse. Foreløbig  bragte  Henvendelsen  til  den  akademiske 
Ungdom  blot  denne  yderligere  i  Harnisk.  Faa  Dage  efter, 
at  Polemikeren  havde  udsendt  dette  sit  Manifest,  udstedte 
„Tylvten"  —  tolv  unge  studerende  ved  Kjøbenhavns  Universitet, 
bl.  a.  Rudelbach,  P.  M.  Møller,  Hauch,  Flor,  Abrahams 
—  sin  Krigserklæring  til  „Jens  Baggesen,  Justitsraad,  forhen 
Professor  i  Kiel".  I  dette  kuriøse  Aktstykke,  der  var  affattet 
paa  Fatin ,  erklære  de  tolv  iltre  Stridsmænd  ikke  blot,  at 
„saa  rigtigt  det  er ,  at  man  bør  holde  de  Mænd  i  Ære ,  som 
først  gave  en  Tone  an,  der  bragte  den  danske  Digtekunst  i 
Flor ,  saa  unægteligt  synes  det  ogsaa ,  at  Oehlenschlåger  lige 
saa  højt  staar  over  dem  alle,  som  de  næstforegaaende  over 
de  ældre",  men  de  betegne  ogsaa  de  Arbejder  af  Oehlen- 
schlåger „Manden  med  sin  utrættelige  Virksomhed  og  sit 
store  Geni",  der  gav  Baggesen  Anledning  til  hans  Polemik 
(Ludlams  Hule,  Faruk,  Røverborgen,  Hugo  v.  Rheinberg, 
Kanariefuglen  o.  s.  v.)  som  en  Række  „nye,  herlige  Værker". 
Da  Baggesen  i  en  Skrivelse  til  Studenterne  gjør  disse  til 
Voldgiftsmænd,  hedder  det  videre,  udæske  de  ham  til  en 
videnskabelig  Disputats,  da  dette  er  den  mest  passende 
Fremgang9?-naade  for  dem  som  Videnskabsdyrkere  og  for 
ham,  der  udgiver  sig  for  en  lærd  Mand.     „Du  behage  derfor 

at  bestemme  Tid  og  vSted,  vælge  en  Kampdommer,  om  du 
vil,  og  da  offentlig  paa  Latin  først  forsvare  dine  kritiske 
Grundsætninger  og  Maaden ,  hvorpaa  du  anvender  disse  mod 
andre,  dernæst  vise,  at  du  virkelig  har  de  Kundskaber,  som 
du  giver  dig  ud  for  at  besidde.  Skulde  du  mod  vort  Ønske 
afslaa  denne  Udfordring,  da  ville  vi,  til  hvis  Samfund  du 
holder  det  tor  en  Ære  at  regnes,  ikke  erkjende  dig  for  Med- 
broder og  ikke  tage  i  Betænkning  overalt  at  erklære  dig  for 
en  slem,  avindsyg  Skjændegjæst." 

Det  følger  af  sig  selv .  at  Baggesen  ikke  modtog  denne 
komiske  Udfordring,  men  nu  blussede  Kampen  atter  op  over 
hele  Linien,  stadig  antagende  større  og  større  Dimensioner 
og  ført  med  stigende  Lidenskabelighed  i  Brochurer  og  Avis- 
artikler ,  i  Vers  og  Prosa.  Baggesen ,  der  af  Hauch  beteg- 
nedes som  ,.literær  brændemærket  for  Nutid  og  Efterslægt" 
og  som  en  Mand ,  „hvis  blotte  Navn  maa  beskæmme  enhver 
Tunge,  der  herefter  rører  sig  til  dets  Forsvar",  fik  nu  dog 
Undsætning,  idet  ,.et  Antal  Videnskabsdyrkere  (i  alt  sex)  ved 
Kjøbenhavns  Universitet"  rykkede  i  Marken  imod  Tylvtens 
drabelige  Manifest  med  en  ,, Erklæring" ,  der  var  forfattet  af 
Grundtvig.  Stridens  egentlige  Gjenstand  karakteriseres  her 
træffende  saaledes:  „Nu  skjønne  vi  ikke  rettere,  end  at  hele 
Baggesens  Kritik  drejer  sig  om  den  Paastand ,  at  der  i  Bog- 
verdenen er,  saa  at  sige,  to  Oehlenschlågere ,  en,  som  har 
skjænket  Danmark  de  udødelige  Værker  Vaulundur,  Aladdin. 
Hakon  Jarl  og  hvad  dertil  hører  —  en  anden,  som  har  for- 
ringet sig  til  at  skrive  Ting  og  Stykker  som  Ludlams  Hule, 
Rejsen  og  hvad  dermed  hænger  sammen".  Denne  Paastand 
gjøre  de  sex  til  deres,  og  de  besvare  Tylvtens  Udfordring 
med  Udsagnet  om  ,  at  „skulde  Digteren  Baggesen  ville  tjene 
Udæskerne  i  at  tale  offentlig  med  dem  om  Forsvarligheden 
af  hans  Kritik  over  Digteren  Oehlenschlågers  senere  Skrifter, 
da  tilbyde  vi  os  som  Respondenter,  naar  Spørgsmaalene  blive 
forud  nøje  bestemte,  saa  Striden  ej  skal  vorde  Slag  i  Luften, 

Og  naar  man  paa  begge  Sider  enes  om  at  vælge  en  upartisk 
Videnskabsmand  til  Moderator,  som  kan  sætte  Skranke  for 
enhver  Udskejelse  fra  Hovedsagen  og  for  ethvert  Udbrud  af 
Personligheder,  „Naar  man  paa  begge  Sider  gik  ud  fra  den 
Forudsætning,  at  hine  Værker,  (Vaulundur,  Aladdin  o.  s.  v.), 
og  hvad  man  kunde  enes  om  at  tilføje,  vare  ikke  blot  poe- 
tiske ,  men  en  udmærket  Digter  værdige ,  da  var  her  noget 
bestemt  og  ej  uvigtigt  at  stride  om,  og,  forudsat,  at  Striden 
blev  ført  med  Alvor,  Forstand  og  Værdighed,  da  kunde  den 
lede  til  noget  meget  godt,  thi  kunde  Udfordrerne  bevise,  at 
den  samme  poetiskeAand,  blot  under  en  anden  Skikkelse, 
herskede  i  Oehlenschlågers  senere  som  i  hans  forrige  Skrifter, 
da  var  Sagen  afgjort,  og  ethvert  Angreb  paa  Ludlam,  Rejsen 
o.  s.  V.  vilde  ses  at  være  Frugten  enten  af  Dumhed  eller 
Dadlesyge  —  bevistes  derimod  det  modsatte,  da  var  Sagen 
ogsaa  afgjort,  thi  da  blev  det  klart,  at  Hyldingen,  der  ydedes 
det  modsatte  af,  hvad  man  paa  begge  Sider  antog  for  ypper- 
ligt, maatte  rejse  sig  enten  af  blot  Lune  eller  af  usigelig 
Blindhed".  Lidt  senere  rykkede  Grundtvig  selv  i  iSIarken 
med  „Et  lidet  Bidrag  til  Dagens  Pennehistorie",  i  hvilket  han 
klart  og  vægtigt  hævdede  det  samme  Standpunkt,  han  i  Er- 
klæringen fra  de  sex  havde' gjort  gjældende,  og  kom  til  det 
Resultat,  at  „Tylvten  aldrig  ved  at  forsvare,  men  kun  ved  at 
frafalde  og  afbede  sin  Ungdomsdaarlighed  kan  vente  Histo- 
riens Tilgivelse". 

Samtidig  med  dette  vægtige  Indlæg  fra  Grundtvig,  der 
for  Resten  efterfulgtes  af  flere  andre  fra  samme  Haand,  i 
hvilke  han  kraftig  værgede_,  Polemikeren  imod  Beskyldnin- 
gerne for,  at  det  var  Nag  og  Nid,  der  drev  ham,  og  hævdede 
hans  Angreb  som  en  i  det  væsentlige  berettiget  Protest,  ud- 
gav Baggesen  det  niende  og  sidste  af  sine  Breve  til  Oehlen- 
schlåger.  Medens  han  skrev  paa  det,  udkom  Oehlenschlågers 
lille  dramatiske  Idyl  „Den   lille  Hyrdedreng" ,    hvis  Skjønhed 

greb  Polemikeren  saa  stærkt,  at  han  gav  Brevet  en  Slutning, 
hvori  det  hedder: 

Du  vakre  lille  Hyrdedreng!     I  dig 
gjenkjcnder  jeg  min  i  et  Afgrunds.svælg 
nedstyrtede,  død  troede  fordums  Sen! 


.  .  .  Vær  mig  velsignet  da, 
trykt  tæt  i  Aandeu  til  mit  gamle  Hjærte, 
du  lille  Hyrdedreng,  hvori  min  Adam 
staar  op  igjen  som  David!  .  . 

Opstandne  Digterhjærtes  andet  Du! 

bryd  lidt  dig  om,  nu,  du  skal  Riget  arve, 

hvad  i  min  Vrede  jeg  har  knust  itu! 

Sku,  kjend  og  fel  det  dybt:  det  var  din  Larve! 

Fejden  var  dog  ikke  forbi  hermed;  der  vedblev  at  frem- 
komme saa  vel  Brochurer  som  Avisartikler  i  Mængde,  og  til 
Trods  for,  at  Baggesen  havde  rakt  Oehlenschlager  Haanden 
og  erkjendt,  at  den  gamle  Adam  var  gjenopstanden,  rykkede 
den  dybt  krænkede  Digter,  som  hidtil  havde  indskrænket  sig 
til  at  angribe  Polemikeren  indirekte  og  ladet  sine  Venner  og 
Tilhængere  besørge  selve  Striden,  nu  (i  December  1818)  frem 
med  en  Brochure,  „Professor  Oehlenschlågers  Erklæring  til 
Publikum  om  hans  personlige  Forhold  til  Justitsraad  Bag- 
gesen". Dette  Forsøg  paa  at  forsvare  sig  imod,  hvad  han 
kalder  Baggesens  „nederdrægtige  Æreskjænderi",  har  Dig- 
teren i  Virkeligheden  kun  liden  Ære  af;  det  er  et  heftigt, 
plumpt  Skrift,  der  i  sine  Udtalelser  om  Baggesen  paa  mange 
Punkter  staar  i  Strid  med,  hvad  Oehlenschlager  senere  selv 
i  sine  Erindringer  oplyser  om  deres  Forhold.  Den  eneste 
Undskyldning  for  denne  i  enhver  Henseende  uheldige  Pjece 
er,  at  Digterens  Harme  havde  naaet  en  saadan  Højde,  at  den 
næsten  gjorde  ham  blind.  Denne  Erklæring  fremkaldte  fra 
Baggesens  Side  kun  et  Par  bidende  vittige  Smaadigte,  der 
tryktes  i  hans  sidste  Digtsamling  „Rosenblade  med  et  Par 
Torne".  Med  denne  Bog,  i  hvilken  han  atter  erkjender  Oeh- 
lenschlager   som    den    lykkelige    Aladdin,    ender    Fejden    for 

Baggesens  Vedkommende;  fra  Oehlenschlågerianernes  Side 
afsluttedes  den  med  en  polemisk  Nytaarsgave  ..Hermes",  der 
udkom  i  Februar  1 8 iq  og  bl.  a.  indeholdt  Poul  Møllers  Parodi 
paa  Baggesens  bekjendte  Digt  „Der  var  en  Tid,  da  jeg  var 
meget  lille".  Omtrent  samtidig  med,  at  denn3  Bog  var  ud- 
kommen, satte  de  Kronen  paa  Værket  ved  at  foranstalte  en 
stor  Skandale  i  Theatret  ved  Gjenopførelsen  af  „Trylleharpen" 
samt  ved  at  bringe  Baggesen  et,.Pereat!"  uden  for  hans  Vin- 
duer. I  Efteraaret  1820  forlod  Baggesen  Danmark,  som  han 
aldrig  skulde  gjense  mere. 

Da  Baggesen  var  død,  fejrede  det  kongelige  Theater  paa 
hans  Fødselsdag,  den  15de  Februar  1827,  en  Mindefest  til 
hans  Ære.  Oehlenschlåger  havde  skrevet  den  smukke,  stem- 
ningsfulde Epilog,  og  nogen  Tid  forinden  havde  han  taget 
varmt  og  ædelt  til  Orde  i  Anledning  af  en  Strid,  der  havde 
rejst  sig  om,  hvor  vidt  en  saadan  Mindefest  overhovedet  burde 
fejres,  og  i  hvilken  Digterens  Navn  var  bleven  indblandet. 
,.Af  Frygt  for,  at  man  skulde  tro  mig  i  Stand  til  at  hade  en 
Mand  efter  Døden  cg  være  blind  for  hans  Fortjenester,  skylder 
jeg  Sandheden,  den  afdøde  og  mig  selv  følgende  Erklæring: 
Jeg  har  altid  i  Baggesen  erkjendt  en  Digter  af  Geni,  med  et 
sjældent  vittigt  Lune.  Jeg  har  stedse  beundret  Forfatteren 
til  de  komiske  F^ortællinger,  Ungdomsarbejderne,  Labyrinthen 
og  mangt  et  senere  Digt,  hvori  ingen  lidenskabelige  Storme 
hindrede  Rosen  og  Violen  i  at  blomstre.  Han  har  erhvervet 
sig  et  udmærket  Navn  i  den  danske  Literatur.  Hvo  der 
tænker  saaledes  om  ham,  kan  ikke  misunde  hans  Grav  Lavr- 
bærkransen,  Fred  over  hans  Støvl  Døden  forsoner  med  den 
døde,  lad  den  ogsaa  forsone  med  de  levende!  Det  var  den 
skjønneste  Fest  til  hans  IMinde!"  Og  i  Oehlenschlågers 
Erindringer,  hvor  Oldingen  ser  tilbage  paa  dette  stormfulde 
Afsnit  af  sit  Liv,  giver  han  følgende  lige  saa  træffende  som 
smukke  Karakteristik  af  Baggesen.  „Døden  forsoner,  og  det 
er  det  skjønne  ved  Døden,  at  den  lader  hele  Skyggesiden  af 

Mennesket  forsvinde  i  Gravens  Mørke ;  Lyssiden  bliver  tilbage 
som  en  Lysalf,  som  det  udødelige,  der,  naar  Mennesket  har 
udmærket  sig,  ikke  blot  tilhører  Himlen,  men  ogsaa  efterlader 
noget  himmelsk  paa  Jorden.  Og  det  gjorde  Baggesen  visse- 
lig. Hans  muntre  Lune,  hans  Vittighed,  hans  øjeblikkelig 
opflammende  Veltalenhed,  hans  ved  mangfoldige  Rejser  og 
aandelige  Beskjæftigelser  erhvervede  Kundskaber  og  Men- 
neskekundskab, hans  usigelige  Venlighed  og  Hengivenhed, 
naar  han  var  godt  stemt  for  en  anden  —  alt  dette  maatte 
erhverve  ham  Venner  og  Beundrere.  Men  hvad  der  des  værre 
især  manglede,  var  Udholdenhed  i  Følelser,  Meninger  og 
Handlinger,  og  dette  vaklende  og  svigtende  forstyrrede  de 
fleste  skjønne  Forhold  i  hans  Liv,  naar  de  havde  varet  en 
lid.  Han  havde  ikke  mandig  Kraft  nok  til  at  erkjende  sin 
Bestemmelse,  og  Forfængelighed  drev  ham  til  alt  for  meget 
at  gribe  efter  Skinnet  og  at  bedrage  sig  selv  og  andre 
med  Spidsfindigheder  og  Halvsandheder,  der  i  en  feberagtig 
ophidset  Tilstand  gik  over  til  Usandheder  og  Synder  mod 
Ret  og  Billighed  .  .  .  Mod  Slutningen  af  vort  Samliv  var 
Bruddet  sket  saa  stærkt  og  voldsomt,  at  først  Døden  maatte 
slaa  en  Bro  over  denne  Afgrund.  Det  var  nu  sket.  Indtryk- 
ket fra  de  milde,  fredelige  Dage  kom  tilbage;  denne  skjønne 
Erindring  rørte  mig,  og  i  Følelsen  heraf  skrev  jeg  min  Epilog 
til  hans  Mindefest". 

Vi  have  dvælet  saa  udførlig  ved  denne  langvarige  Strid, 
ikke  blot  fordi  den  i  og  for  sig  frembyder  saa  stor  Interesse 
og  er  enestaaende  i  vor  Literatur,  men  ogsaa  fordi  den  har 
en  ganske  anderledes  indgribende  Betydning  for  hele  Udvik- 
lingen end  en  almindelig  forbigaaende  Polemik,  hvor  heftig 
denne  end  kan  være.  Baggesens  voldsomme  Angreb  havde 
i  Øjeblikket  ikke  andre  Følger  end  mere  og  mere  at  isolere 
den  hidsige  Polemiker,  saa  at  han  til  sidst  næsten  stod  ganske 
ene ,  og  da  han  forlod  Landet ,  efterlod  han  sig  et  Had  og 
Nag  hos  Flertallet  af  den  yngre  Slægt,    som   først  hans  Død 

mildnede  noget,  og  som  var  meget  længe  om  at  vige  Pladsen  for  en 
rolig,  objektiv,  af  de  ophidsede  Lidenskaber  uhildet  Erkjendelse 
af  Ret  og  Uret  paa  begge  Sider.  Men  til  sidst  gik  dog  hans 
Spaadom  om,  at  en  senere  Tid  vilde  anerkjende  Berettigelsen  af 
hans  Polemik,  for  en  Del  i  Opfyldelse ;  det  skete,  da  Johan  Ludvig 
Heiberg  understøttet  af  Henrik  Hertz  gjenoptog  den  i  en  rolig  og 
lidenskabsløs  Form  og  med  klare  og  tydelige  Begrebsbestem- 
melser hævdede,  hvad  Baggesen  som  oftest  kun  havde  følt  i 
dunkle  Stemninger.  Fra  adskillige  af  Oehlenschlågers  fanatiske 
Tilhængere  foreligger  der  fra  en  senere  Tid  uforbeholden  Ind- 
rømmelse af,  at  Begejstringen  for  den  fejrede  Digters  Mester- 
værker, som  Baggesen  ogsaa  beundrende  bøjede  sig  for, 
havde  blændet  deres  Øjne,  saa  at  de  ikke  saa',  at  meget  af, 
hvad  der  kom  fra  Oehlenschlågers  Haand,  langt  fra  var  hans 
Geni  værdigt,  og  det,  skjønt  han  stadig  ved  nu  og  da  at  sende 
Værker,  der  stode  paa  Højde  med  dem,  der  havde  skaffet 
ham  hele  Nationens  Beundring,  ud  i  Verden  mindede  om, 
hvad  han  kunde  gjøre.  Striden  gjaldt  i  Virkeligheden  det 
Spørgsmaal ,  hvor  vidt  den ,  der  har  godtgjort  at  være  i  Be- 
siddelse af  et  eminent  Geni ,  har  Ret  til  pukkende  paa  dette 
at  følge  ethvert  Indfald,  som  om  det  var  en  genial  Inspira- 
tion, uden  at  ænse  den  gode  Smag  og  den  sunde  Fornuft  og 
uden  at  ofre  Udarbejdelsen  den  ringeste  Omhu  i  Henseende 
til  Form  og  Sprog.  Det  var  herimod,  Baggesen  nedlagde  en 
alvorlig  Protest,  og  han  fandt  sig  saa  meget  mere  beføjet 
dertil,  som  det  ikke  var  Oehlenschlåger  alene,  der  optraadte 
paa  denne  Maade,  men  hans  Exempel  virkede  fordærvelig 
paa  den  Kreds  af  yngre  Digtere,  der  opstod  omkring  ham. 
I  Principet  kan  der  jo  ikke  være  den  ringeste  Tvivl  om,  at 
Polemikeren  havde  Ret,  og  i  det  store  Hele  taget  maa  han 
vist  nok  afgjort  siges  med  fuld  Sandhed  at  hævde,  at  det  er 
ideale  Motiver,  der  ligger  til  Grund  for  hans  Optræden  imod 
den  forgudede  Digter  og  hans  Tilhængere,  en  Optræden,  hvis 
Karakter  han  da  heller  ikke  forandrede,  da  det  maatte  være 

ham  klart,  at  den  kun  vikle  indbringe  ham  Had  og  Fortræd. 
At  den  bitre  Føleliie  over  at  se  sig  fortrængt  fra  den  første 
Plads  paa  Parnasset  af  en  yngre  Medbejler  har  haft  sin  Del 
i  den  Holdning,  han  indtog,  lader  sig  vist  nok  ikke  bestride, 
men  dette  Moment  maa  dog  vist  nok  nærmere  bestemmes 
som  Harme  over,  at  hans  Digtning  skulde  vige  Pladsen,  ikke 
for  Arbejder,  hvis  høje  Værd  han  selv  var  blandt  de  første 
til  at  erkjende,  men  for  Produkter,  der  brød  med  alt,  hvad 
der  for  ham  stod  som  det  højeste,  og  som  ikke  des  mindre 
af  Digterens  blinde  Beundrere  modtoges  med  den  samme 
jublende  Begejstring  som  hine  udødelige  Værker.  I  den 
Maade,  hvorpaa  han  førte  sin  i  Principet  berettigede  Polemik, 
var  der  unægtelig  meget,  som  absolut  maa  forkastes;  han 
er  ingenlunde,  som  han  selv  mener,  upersonlig,  tvært 
imod,  han  hænger  sig  ofte  i  Smaating,  der  ikke  er  Om- 
tale værd ,  og  han  fordrejer  og  forvrænger  ikke  sjælden  sin 
Modstanders  Ord  for  at  kunne  komme  ham  til  Livs.  Noget 
undskyldes  han  dog  i  den  Henseende  ved  hele  sin  Polemiks 
mere  poetiske  end  filosofiske  Karakter.  Der  er  ingen  Tvivl 
om,  at  selve  Striden  som  saadan,  aldeles  bortset  fra  det  Maal, 
han  havde  for  Øje  med  den,  har  fyldt  ham,  i  højeste  Grad 
anlagt  for  en  saadan  polemisk -poetisk  Dyst,  som  han  var, 
med  en  saadan  Kampbegejstring,  at  det  ikke  er  noget  Under, 
at  han  i  Stridens  Hede  kunde  komme  til  at  overskride  det 
tilladeliges  Grænser.*) 


*)  „Inkonsekvenserne  og  Modsigelserne  i  denne  Polemik,  som  dels  førtes  med 
uudtemmeligt  Vid,  dels  med  massive  Grovheder,  snart  med  grundige  Ud- 
viklinger, snart  med  forsætlig  Misforstaaelse,  med  Ordfordrejelser,  der  hverken 
var  ærlige  eller  morsomme ,  og  i  det  hele  taget  med  en  vis  Jesuitisme,  lade 
sig  let  forklare  af  Kritikerens  spekulative  Standpunkt.  At  Oehlenschlager, 
dersom  han  ikke  slog  ind  paa  en  anden  Vej ,  maatte  ødelægge  Poesien, 
medens  han  syntes  at  være  kaldet  til  at  bringe  den  til  Fuldkommenhed,  og 
at  det  for  Publikums  Vedkommende  var  paa  høje  Tid,  at  det  lod  sig  belære 
og  danne  af  Kritiken  i  Stedet  for  i  blind  Fanatisme  at  tilstoppe  sine  Øren 
—  det  var  saa  omtrent  det,  Baggesen  vilde  sige  og  udvikle,  og  at  han  havde 
Ret  heri,  indrammes  nu  til  Dags  saa  godt  som  af  alle.  Men  for  at  ud- 
trykke disse  Sandheder  i  Begrebets  Form  og    udvikle  dem  tilbørlig,    maatte 

Af  de  Arbejder  fra  Oehlenschlågers  Haand,  der  i  de  nær- 
meste Aar  efterfulgte  Idyllen  „Den  lille  Hyrdedreng",  i  hvil- 
ken Baggesen  atter  havde  erkjendt  „den  gamle  Adam  Oehlen- 
schlåger",  maa  som  det  betydeligste  fremhæves  den  store 
episke  Digtning  „Nordens  Guder  (i8ig),  i  hvilken  Digteren 
havde  realiseret  sin  Ungdomstanke  at  give  en  til  en  vis  Grad 
sammenhængende  poetisk  Behandling  af  de  gamle  Gudesagn. 
Som  Helhed  kan  dette  ..episke  Digt",  eller  rettere  denne 
Romancecyklus,  ikke  maale  sig  i  Friskhed  og  Liv  med  de  i 
Digterens  fejreste  Ungdomstid  skrevne  Sange  om  Thors  Rejse 
til  Jothunhejm,  hvormed  Samlingen  aabnes,  men  den  indtager 
dog  med  sine  mangfoldig  skiftende,  af  en  rig  Fantasi  ud- 
styrede Billeder  en  fremragende  Plads  blandt  Oehlenschlågers 
Værker  som  en  i  det  hele  storslaaet  Digtning.  Det  brogede 
Stof  giver  ofte  Digteren  Lejlighed  til  at  udfolde  sin  Poesis 
bedste  Egenskaber  i  hele  deres  Fylde,  og  han  har  aabenbart 
gjort  det  ret  con  amore ,  hvor  mange  Indvendinger  der  end 
i  det  enkelte  kan  gjøres  imod  hans  Opfattelse  af  den  nordiske 
Gudeverden,  som  ganske  vist  hos  ham  har  faaet  et  varmt, 
sydlandsk  Skjær  over  sig,  som  der  ikke  findes  Spor  af  i  de 
gamle  Sagn  og  Sange.     Aaret  efter  udkom  Tragedien    „Erik 


Baggesen  have  raadet  over  ganske  andre  Kategorier  eud  dem,  han  havde 
fra  det  Kant'ske  System,  eller  Fald  som  i  alt  stod  dette  nær.  Hans  egen 
Æsthetik,  der  endnu  laa  i  Svøbet,  var  ude  af  Stand  til  tydelig  at  udtale  i  Tan- 
kens Form,  hvad  han  kun  følte.  Hvor  Filosof  en  kom  til  kort,  dér  kom 
Poeten  ham  til  Hjælp :  Satiren  traadte  i  Stedet  for  den  dogmatiske  Ud- 
vikling, og  gjorde  det  saa  glimrende,  saa  energisk,  at  de  bedste  Partier  i 
denne  Polemik  uden  Sammenligning  er  det  betydeligste ,  Baggesen  nogen 
Sinde  har  skrevet,  og  visselig  i  enhver  anden  Literatur,  hvor  de  samme 
Forhold  vare  til  Stede,  vilde  have  vakt  den  største  Opsigt  og  vundet  den 
største  Anerkj endelse.  Ligesom  Vinden  bar  Ordene  „Den  store  Pan  er  død" 
til  den  græske  Skippers  Øren,  saaledes  lyder  gjennem  hele  Baggesens 
Polemik  som  en  sympathetisk  Tone,  der  ganske  vist  ikke  kan  opfattes  af 
ethvert  Øre,  de  Ord:    Oehlenschlager  er  bleven  aandløs."*) 


*)  Heibergs  Anmeldelse  af  X.  ^^armier:  Histoire  de  la  littérature  en  Danemarc  et  en  Suéde, 
Paris  1839,  offentliggjort,  selvfelgelig  paa  Tysk,  i  »Jahrbiicher  fur  wissenchaftl.  Kritik,  1840 1. 
(Prosaiske  Skrifter  III.) 

Og  Abel",  et  i  iil  sin  uhistoriske  Blødhed  skjønt  og  gribende 
Billede  fra  Danmarks  Middelalder,  som  Digteren  her  for 
første  Gang  vovede  sig  til  at  behandle  i  dramatisk  Form. 
1824—25  udkom  den  store,  som  Helhed  umaadelig  brede  og 
alt  for  løst  sammenhængende,  men  paa  smukke  Episoder  rige 
Roman  „Øen  i  S)'dhavet",  hvortil  Stoffet  var  taget  fra  den 
tyske  Robinsonade  om  Øen  Felsenburg,  der  havde  hørt  til 
Oehlenschliigers  Yndlingslæsning  i  Barndommen.  Ligesom 
„Correggio"  blev  dette  Arbejde  først  skrevet  paa  Tysk.  I  Be- 
gyndelsen af  1827  udkom  Tragedien  „Væringerne  i  Mikla- 
gard",  der  blev  Udgangspunktet  for  Heibergs  betydningsfulde 
Kritik  overfor  Oehlenschliigers  hele  Produktion.  Dette  Ar- 
bejde hører,  hvad  der  da  ogsaa  almindelig  erkjendtes,  uimod- 
sigelig til  de  bedre  af  Digterens  senere  Tragedier  og  udmærker 
sig  navnlig  ved  det  livfulde  Spil ,  der  fremkommer  ved  Mod- 
sætningen imellem  de  blødagtige  og  falske  Byzantinere  og 
de  djærve  og  ærlige  Nordboer,  en  Modsætning,  der  for  øvrigt, 
saaledes  som  Digteren  har  udført  den,  lader  meget  tilbage  at 
ønske  i  Henseende  til  historisk  Korrekthed,  idet  navnlig- 
Hovedpersonen  Harald  Haardraade  er  vidt  forskjellig  fra  den 
Skikkelse,  Sagaerne  vise  os.  Efter  at  en  anonym  Kritik,  der 
med  Anerkjendelse  af  Tragediens  Fortrin  havde  haft  forskjel- 
lige  Udsættelser  at  gjøre  paa  den,  havde  fremkaldt  et  Svar 
fra  Oehlenschlager ,  rykkede  Heiberg  i  Marken  med  sin  be- 
rømte „Kritik  over  Væringerne  i  Miklagard",*)  der  efterfulgtes 
af  et  endnu  mere  udtømmende  kritisk  Arbejde  med  samme 
Stykke  til  Udgangspunkt.  Heiberg,  hvis  „Barndoms  kjæreste 
Erindringer  ere  knyttede  til  Oehlenschlågers  første  Digte  og 
Poetiske  Skrifter",  der  saaledes  betoge  ham,  at  hans  poetiske 
Bevidsthed  saa  at  sige  først  vaktes  fra  det  Øjeblik  af,  da  han 
lærte  dem  at  kjende,  og  hvis  poetiske  Produktion  har  Oehlen- 
schlågers til  Forudsætning  og  Udgangspunkt,  men  hos  hvem 


')   Heibergs  Pros.  Skrifter  III. 

det  kritiske  Element    var    stærkt    udviklet,    og    som    allerede 
tidlig  af  Baggesen  var  udset  til  at  være  den,  der  skulde  ,. sang- 
dømme"  Baggesen  og  Oehlenschlåger,  havde  efterhaanden  ved 
sin  poetiske  og  filosofisk-kritiske  Virksomhed  vundet  en  meget 
fremragende  literær  Stilling  og  øvede    gjennem  sit   just  i  det 
samme  Aar  begyndte  Ugeblad  „Kjøbenhavns  flyvende  Post", 
i    hvilket    den    udførlige  Kritik   fremkom ,    en    betydelig  Ind- 
flydelse paa  den  offentlige  Mening  i  æsthetiske  Sager.    Klart 
og  rolig    gjøres  her    med  Anerkj  endelse    af  Digtningens  For- 
trin Rede    for    dens  Svagheder,    og    det    paavises,    hvorledes 
disse  hænge  sammen  med  hele  den  Oehlenschlågerske  Poesis 
Ejendommeligheder.     I  Henseende  til   heldigt  Valg  af  Stoffet 
stilles  Væringerne    ved    Siden    af  Digterens    bedste    tidligere 
Tragedier,    og  for  Planens  Vedkommende  indrømmes  det,  at 
denne  i  sine  Hovedomrids  er    saa  godt  udkastet,    at  Stykket 
i  saa  Henseende  staar  ved  Siden  af  „Hakon  Jarl",  der  betegnes 
som  den  i  denne  Henseende  fuldkomneste  af  hans  Tragedier, 
medens  Planen  i  de   andre   af  hans  Værker    og   især   i   to   af 
de    allerfortrinligste    („Axel    og    Valborg"     og    „Correggio") 
lider  af  den  Grundfejl,  at  Hovedinteressen  er  forbi  længe  før 
Stykket.     Men    medens  Planen    i    dens  Hovedomrids    er    for- 
træffelig, påaviser  Heiberg  nu,  hvorledes  der  i  de  ledsagende 
Details  paa  forskjellig  Maade  er  syndet   imod  de  Fordringer, 
Dramaet    efter    sit    Begreb    stiller.      Grunden    til    disse    Fejl 
søges  i,    at  Oehlenschlåger    „af  Naturen  er  langt  mere  lyrisk 
end  dramatisk  Digter.     Selv  hans  bedste  Tragedier  indeholde 
betydelige  Fejl,    just  imod  det   dramatiske;    og    det    kommer 
upaatvivlelig    deraf,    at    hans  Genis    naturlige  Retning    lader 
ham  opfatte  ethvert  Stof    lyrisk    eller    lyrisk-episk ;    siden    at 
transformere    det    til    dramatisk    Form    kan    naturligvis   ikke 
lykkes  ham  i    alle  dets    enkelte  Dele".     Om  Stilen  og  Versi- 
fikationen,   om  hvilke  Baggesen    bestandig  havde  gjort  gjæl- 
dende,  at  de  jævnlig  behandledes  med  utilbørlig  Skjødesløshed 
af  Oehlenschlåger,    efter    at    han    først   havde    vundet  et  be- 
rømt Navn,  hedder  det  her  med  Føje ;  „I  Henseende  til  Stilen 

Og"  Versifikationen ,  da  ser  man  med  Bedrøvelse ,  at  begge 
ere  behandlede  med  mindre  Omhu  end  Digterens  tidligere 
Værker ,  hvori  saa  meget  ogsaa  i  den  udvortes  Form  er 
skjønt.  Den  Velklang,  den  poetiske  Diktion,  som  trods  alle 
Ufuldkommenheder  i  Sprog'et  en  Gang  gjorde  Oehlenschlågers 
Vers  til  nogle  af  de  skjønneste  i  vor  Literatur,  derom  synes 
han  i  sine  senere  Arbejder  at  bekymre  sig  mindre  og  mindre, 
og  dog  er  det  netop  i  det  mekaniske ,  man  har  Ret  til  at 
fordre ,  at  enhver  skal  gaa  fremad ,  og  at  aldrig  nogen  maa 
gaa  tilbage." 

Det  var  et  til  Trods  for  sin  urbane  Tone  meget  alvorligt 
Angreb,  Heiberg  her  rettede  imod  Oehlenschlågers  Virksom- 
hed som  dramatisk  Forfatter,  den  Side  af  hans  Produktion, 
som  Digteren  selv  satte  højest.  Han  tog  da  ogsaa  strax  til 
Gjenmæle  i  en  Antikritik,  i  hvilken  han  med  Selvfølelse,  støt- 
tende sig  paa  Nationens  Dom,  hævdede,  at  han  var  „en  virkelig 
dramatisk  Digter",  „hvorimod  jeg'  har  troet,  at  mange  andre 
overgik  mig  i  det  lyriske,  fordi  deres  subjektive  Følelse  mere 
drev  dem  til  at  stige  i  en  enkelt  Retning  end  til  at  betragte 
og  fremstille  Objekter  af  det  mest  forskjellige  Slags".  Denne 
for  øvrigt  meget  svage  Brochure  fremkaldte  et  udførligt 
Svar  fra  Heiberg,  hvis  Hovedtræk  vi,  saa  godt  det  i  Korthed 
lader  sig  gjøre,  ville  gjøre  Rede  for,  saa  vidt  muligt 
med  Heibergs  egne  Ord,  da  det  er  i  højeste  Grad  oply- 
sende med  Hensyn  til  Oehlenschlågers  Digtning  i  det  hele 
taget.  Kritikeren  fastholder  og  begrunder  nærmere  sin  Paa- 
stand ,  at  det  er  en  Misforstaaelse,  at  Oehlenschlågers  Geni 
fornemmelig  er  dramatisk.  „At  hans  Tragedier  er  almindelig 
elskede,  er  et  Faktum,  og  heraf  kan  vi  slutte  (selv  om  vi 
ellers  ikke  vidste  det) ,  at  de  maa  indeholde  noget  fortrinligt, 
men  vi  tør  ikke  slutte,  at  de  er  fri  for  Mangler,  lige 
saa  lidt,  som  vi  deraf  kan  bestemme,  hvori  det  fortrinlige 
og  hvori  Manglerne  ere  at  søge,"  „Beskedent  ytrer  Dig- 
teren,   at    han    har    troet,    at    mange    overgik    ham    i     det 

lyriske ,  og  dette  er  ogsaa  min  Mening.  Endnu  mere  maa 
man  vel  antage,  at  andre  overgaa  ham  i  det  episke.  Oehlen- 
schlåger  er  hverken  en  stor  lyrisk  eller  en  stor  episk  Digter, 
men  han  er  stor  i  den  Digtart,  som  staar  paa  Grænsen  mellem 
det  lyriske  og  episke  og  betegner  Overgangen  af  hint  til 
dette,  en  Digtart,  som  man  af  den  Grund  kan  kalde  den 
lyrisk-episke."  Som  den  Overgangsform  imellem  det  lyriske 
og  det  episke ,  i  hvilken  Oehlenschlåger  har  sin  egentlige 
Storhed,  betegner  Heiberg  Romancen.  „Der  er  i  Oehlenschlågers 
første  Digte  næppe  en  eneste  Romance,  som  ikke  vidner 
om  det  mest  deciderede  Geni  til  denne  Digtart".  „Romancen 
er  Grundvolden  for  Oehlenschlågers  hele  poetiske  Geni;  det 
er  den  Spire,  hvoraf  alle  hans  Værker  have  udviklet  sig;  og 
hvilke  og  hvor  mange  end  de  Fag  ere,  hvori  han  har  digtet, 
i  dem  alle  er  han  trængt  saa  dybt  ind,  som  Romancens 
Vinger  kunde  bære  ham,  men  heller  ikke  længere."  Det  paa- 
vises  nu,  hvorledes  hans  Værker  i  den  egentlig  lyriske  Digte- 
kunst er  lykkedes  ham  i  samme  Forhold,  som  de  nærme  sig 
til  Romancen,  og  at,  hvad  den  episke  angaar,  et  umiddelbart  Geni 
som  Oehlenschlåger  især  vil  have  hjemme  paa  det  første,  umid- 
delbare Trin  eller  Romancen;  paa  den  episke  Digtekunsts 
tredje  Standpunkt  Romanen  vilde  det  allermindst  kunne  trives, 
dersom  ikke  ogsaa  denne  udviklede  sig  til  en  ny  Umiddel- 
barhed, nemlig  Æventyret.  Oehlenschlågers  „Vaulundur" 
og  „Aly  og  Gulhyndy"  vise,  hvor  meget  denne  Digtart  ved 
sin  Umiddelbarhed  er  i  Overensstemmelse  med  hans  Geni. 
For  det  dramatiskes  Vedkommende  bliver  hans  egentlige 
Sfære  det  umiddelbare  Drama,  hvorved  forstaas  den  drama- 
tiske Form,  „i  hvilken  det  lyriske  og  det  episke  vel  have 
forenet  sig,  og  det  endog  saaledes,  at  ethvert  enkelt  Sted  i 
Dramaet  er  paa  én  Gang  baade  lyrisk  og  episk;  men  ethve-rt 
af  disse  Steder  er  dog  endnu  en  Jamis  bifrons ,  til  den 
ene  Side  lyrisk,  til  den  anden  episk;  den  dobbelte  Natur 
viser    sig    overalt.     I  Grunden    er    denne  Digtart    ikke   andet 

entl  Romancen,  der  vender  tilbage  i  en  mere  udviklet  Form." 
Begrebet  af  det  umiddelbare  Drama  i  lyrisk  Form  er  aldrig 
blevet  fuldkomnere  realiseret  end  i  Oehlenschlagers  St.  Hans- 
Aftenspil,  og  det  beror  derfor  paa  en  Misforstaaelse ,  naar 
Digteren  betegner  denne  Digtning  som  et  flygtigt,  barnligt 
Ungdomsarbejde  uden  egentlig  dramatisk  Form  og  uden 
Fordring  derpaa.  Just  den  Omstændighed,  at  det  ingen  For- 
dring gjør  paa  egentlig  dramatisk  Form,  er  det  fortrinlige 
deri;  det  gjør  ikke  andre  Fordringer  end  dem,  som  det  op- 
fylder, og  mere  kan  man  ikke  forlange  af  et  Digterværk. 
Aladdin  og  Fiskeren  høre  ogsaa  til  det  umiddelbare  Drama, 
men  i  dem  har  det  episke  Element  faaet  en  langt  betydeligere 
Vægt  og  Udstrækning.  —  IModsætningen  af  det  umiddelbare 
Drama  er  Tragedien  i  den  antike  Betydning  af  Ordet.  I 
denne  Digtart  bliver  det  lyriske  og  episke  Element  efter  at 
have  gjennemtrængt  hinanden  til  et  vist  Punkt  afsondrede 
Kom  Modsætninger,  af  hvilke  Dialogen  repræsenterer  det 
episke  og  Koret  det  lyriske,  hvorhos  den  moralske  Idé,  som 
i  det  umiddelbare  Drama  var  umiddelbar  og  nærværende, 
her  er  bleven  til  noget  hinsidigt,  til  et  Ideal,  som  Mennesket 
ikke  længere  er  i  Besiddelse  af,  men  ved  Kraft  og  Anstræn- 
gelse  skal  erhverve  sig  og  realisere,  endskjønt  han  ved,  at 
Afstanden  er  uendelig,  og  følgelig,  da  han  kun  er  udrustet 
med  endelige  Kræfter,  maa  bukke  under  for  det  uopnaaelige. 
Til  denne  Kategori  hører  Tragedien  Baldur  hin  gode.  Se 
vi  i  Almindelighed  hen  paa  Udviklingen  af  Oehlenschlagers 
Geni  i  det  Tidspunkt,  da  de  nordiske  Digte  kom  ud,  og  have 
vi  lidt  efter  lidt  fulgt  det  i  dets  Udvikling  fra  de  første  Digte 
af  igjennem  de  poetiske  Skrifter  og  hertil,  saa  kunde  det 
synes,  som  om  hvad  der  hidtil  er  sagt  om  dette  Genis 
Umiddelbarhed,  ikke  var  grundet,  thi  det  er  synHgt,  at  det 
paa  Vejen  mellen  hine  tre  forskjellige  Punkter  har  gjennem- 
gaaet  en  levende  Udvikling.  Reflexionen  træder  kjendelig 
frem  i  de  nordiske  Digte,    dels  i  den    æsthetisk-kritiske  For- 

tale,  dels  i  Tragedien  Baldur,  og  endelig  er  der  en  ny  Frem- 
g'cing  at  bemærke  i  Hakon  Jarl.  Men  naar  vi  betænke ,  at 
de  nordiske  Digte  i  Steden  for  at  være  Overgangen  til  en 
ny  Periode  i  Oehlenschlågers  Digterliv  tvært  imod  vare  det 
Punkt,  hvori  han  kulminerte,  hvornæst  han  efter  en  kort  Tid 
at  have  holdt  sig  paa  samme  Højdepunkt  pludselig  vendte 
om  og  gik  tilbage  til  sit  Genis  Umiddelbarhed  i  Steden  for 
ved  fortsat  Fremgang  i  den  en  Gang  begyndte  Retning  at 
gjenerh verve  sig  samme  som  et  nyt  Resultat,  saa  faar  Sagen 
et  andet  Udseende.  Hans  senere  Værker  forholde  sig  ikke 
saaledes  til  de  nordiske  Digte,  som  disse  forholde  sig  til  de 
poetiske  Skrifter.  Det  udvikles,  hvorledes  den  moderne  Tra- 
gedie kun  er  en  Blomst  paa  Komediens  store  Træ,  saa  at 
ingen  uden  Ironi  kan  være  moderne  dramatisk  Digter,  dyrke 
den  Digtart,  hvortil  saa  vel  Hakon  som  alle  Digterens 
følgende  Tragedier  henhøre.  Oehlenschlågers  Tragediers  totale 
Mangel  paa  Ironi  —  hvortil  den  Besindighed,  hvormed  Dig- 
teren skal  omfatte  sin  Inspiration,  næsten  ganske  lader  sig 
henføre  —  er  deres  væsentlige  Mangel.  Hans  umiddelbare 
Geni  er  i  alle  Grene  af  Poesien  lunefuldt ,  til  Ironi  har  han 
derimod  ikke  hævet  sig  undtagen  i  de  Digtarter,  hvor  hans 
Muse  egentlig  har  hjemme,  altsaa  i  Romancen  og  det  umid- 
delbare Drama.  Saaledes  er  Thors  Rejse  til  Jothunhejm  be- 
handlet med  en  udmærket  og  dyb  Ironi,  ligeledes  St.  Hans- 
Aftenspil.  I  Aladdin,  der  gaar  noget  uden  for  det  umiddel- 
bare Drama,  forsvinder  Ironien  med  det  samme,  medens 
Lunet  derimod  endnu  er  frisk  og  spillende.  I  Baldur  hin 
gode,  som  er  en  antik  Tragedie,  bør  Ironien  ikke  søges,  og 
derfor  er  denne  Digtart  lykkedes  ham  fuldkommen.  Idet 
han  nu  i  Hakon  Jarl  betraadte  Komediens  Enemærker, 
saa  maatte  hans  Geni  for  her  at  føle  sig  rigtig  hjemme  have 
fortsat  den  med  de  nordiske  Digte  begyndte  Reflexion,  hvor- 
ved ogsaa  dets  Ironi  vilde  have  udviklet  sig  til  den  højere 
Potens ,  som  fordres  i  denne  højere  Digtart.     Men  det  synes, 

som  oni  Digteren,  just  fordi  han  stod  saa  fast  i  Romancen, 
har  betragtet  Sørgespillet  som  en  fjærn  Stjærnehimmel ,  der 
vinkede  ham  til  at  flagre  imod  den,  endskjønt  den  varuopnaaelig. 
Just  fordi  han  ikke  var  i  Besiddelse  af  den  hertil  nødvendige 
Ironi ,  formaaede  han  ikke  at  sætte  sig  ud  over  den  progres- 
sive Uendelighed,  og  denne  kom  til  at  staa  over  ham  i  Stedet 
for,  at  han  skulde  staa  over  den.  Han  tog  Tingen  alt  for  alvor- 
lig ,  fordi  den,  lig  et  fjærnt  Gode,  som  han  ikke  kunde  naa, 
stod  ham  for  højt,  medens  han  derimod  i  Romancen  og  det 
umiddelbare  Drama  bar  Idealet  i  sig  selv  og  greb  Uendelig- 
heden ,  inden  den  undveg  i  det  progressive.  Det  vises  nu, 
hvorledes  Manglen  paa  denne  Evne  til  selv  at  staa  over  sit 
Værk ,  til  at  ordne  og  overse  sine  Inspirationers  Rigdom  og 
Mangfoldighed,  saaledes  at  enhver  holdes  inden  for  sin  rette 
Grænse,  og  ingen  enkelt  fremtræder  som  det  absolute  i  Digtet, 
for  det  meste  er  Grunden  til  de  oehlenschlågerske  Sørgespils 
Fejl,  saa  vel  i  Kompositionen  som  Helhed  som  i  de  enkelte 
Dele  af  Udførelsen.  I  det  hele  ytrer  den  sig  derved,  at  der 
i  de  fleste  af  Digterens  Sørgespil  er  et  Midtpunkt,  som  i  den 
Grad  gjælder  ham  for  Hovedsagen,  at  han  gjør  det  til  det 
absolute  i  Digtet  og  saaledes  opofrer  alle  andre  Hensyn  for 
dette  ene,  som  han  overdriver  og  udstrækker  over  den  natur- 
lige Grænse,  inden  for  hvilken  det  ene  og  alene  har  Gyldig- 
hed. Dette  paavises  for  de  enkelte  Sørgespils  Vedkommende, 
og  særlig  angaaende  Hakon  Jarl,  det  fuldkomneste  af  Digte- 
rens Sørgespil  og  visselig  et  af  de  skjønneste  Værker  i  vor 
I.iteratur,  hedder  det  med  Rette,  at  det  er  blevet  til  noget 
ganske  andet,  end  det  i  Følge  sit  Stof  skulde  være,  idet  det 
i  Stedet  for  at  fremstille  den  virkelige  Kamp  imellem  Heden- 
skab og  Kristendom  i  Norden  er  blevet  en  Apotheose  for 
Hedenskabet,  hvorimod  Kristendommen  staar  som  en  bleg  og 
mat  .Skygge,  hvis  store  Overmagt  og  indre  Kraft  til  at  for- 
trænge den  gamle  Tro  næppe  er  mulig  at  begribe,  og  det 
fremhæves  træifende,  at  Modsætningen  imellem  dem  i  Virke- 

ligheden  er  langt  kraftigere  karakteriseret  i  de  to  fortræffelige 
Stanzer,  som  tjene  til  Indledning  for  Romancen  „Hakon 
Jarls  Død".  I  det  enkelte  viser  den  paapegede  Mangel  sig 
i  de  Overdrivelser,  Digteren  jævnlig  gjør  sig  skyldig  i,  og 
som  dels  lade  sig  henføre  til  det  episke,  dels  til  det  lyriske 
Moment  i  Sørgespillet.  Just  fordi  Oehlenschlågers  Geni  er 
lyrisk-episk ,  overdriver  han  snart  det  ene  og  snart  det  andet 
af  disse  Momenter,  for  det  episkes  Vedkommende  ved  at  tage 
visse  Træk,  enten  laante  af  Stoffets  foregaaende  episke  Be- 
handling i  Krøniker  og  Romancer  eller  opfundne  af  hans 
egen  Fantasi,  og  føre  dem  ganske  raat  over  i  Sørgespillet 
uden  først  at  lade  dem  gjennemgaa  den  dramatiske  Krisis, 
der  skal  gjøre  dem  skikkede  til  Theatret,  for  det  lyriske 
Moments  Vedkommende  derved ,  at  de  enkelte  Personer  ud- 
tale deres  Følelse  og  Sindsstemning  med  saa  stor  Uforbehol- 
denhed, at  de  derved  ligesom  „udskrige  sig  og  i  figurlig  For- 
stand blive  hæse".  Paa  det,  som  i  Virkeligheden  for  det 
meste  afholder  enhver  fra  at  gaa  til  den  sidste  Grænse  i  at 
blotte  sit  Inderste,  bliver  der  ikke  taget  Hensyn,  saa  at  ogsaa 
dette  foraarsages  ved  Mangel  paa  den  Ironi,  som  skulde 
sætte  Grænser  for  det  lyriske  Udbrud  og  derved  tilvejebringe 
Illusion. 

Det  følger  af  sig  selv,  at  denne  med  overlegen  Dygtighed 
skrevne  Afhandling,  i  hvilken  Heiberg  i  Virkeligheden  har 
givet  et  Udkast  til  en  hel  Æsthetik  af  Poesien,  aldeles  ikke 
faldt  i  Oehlenschlågers  og  hans  blinde  Tilhængeres  Smag. 
Ganske  vist  ytrer  Heiberg,  at  han  aldrig  har  draget  i  Tvivl, 
at  Oehlenschlågers  Geni  er  poetisk,  og  at  naar  Digteren  be- 
tegner det  som  tungt  at  maatte  betragte  en  Række  af  sin 
bedste  Levetids  Kunstværker  som  forfejlede  og  i  Grunden 
manglende  det  væsentligste,  er  denne  Frygt  lykkeligvis  uden 
Grund,  da  hans  Tragedier  med  alle  deres  Fejl  mod  det  dra- 
matiske dog  have  en  saa  fast  og  kraftig  Rod  i  vor  Literatur, 
at    selv    tilkommende   Mesterværker    ikke    ville    kunne    rokke 

dem  fra  den  Plads,  som  de  allerede  indtage.  Men  ved  den 
klare  og  slaående  Paavisning  af,  hvad  der  var  Nerven  i  Oeh- 
lenschlagers  Digtning,  og  ved  den  deraf  følgende  Sondring 
imellem  dem  af  hans  Værker,  i  hvilke  hans  Geni  fuldt  ud  er 
kommet  til  sin  Ret ,  og  dem ,  der  tynges  af  en  Form ,  som 
han  efter  sin  Natur  ikke  helt  var  Herre  over,  og  som  derfor. 
hvor  store  poetiske  Skjønheder  de  end  i  det  enkelte  kunne 
være  i  Besiddelse  af,  dog  som  Helhed  staa  under  hine.  havde 
den  skarpsindige  Kritiker  i  Virkeligheden  meget  betydelig 
indsnævret  det  Omraade,  paa  hvilket  den  fejrede  Digter  med 
Rette  betegnedes  som  en  af  Digtekunstens  ypperste,  om  han 
end  til  Gjengjæld  havde  bragt  Erkj endelsen  af  hans  Storhed 
paa  dette  Omraade  til  en  langt  større  Klarhed,  end  det  nogen 
Sinde  før  var  sket.  Pmdnu  før  Heibergs  Afhandling,  der 
offentliggjordes  i  den  flyvende  Post,  var  sluttet,  protesterede 
Oehlenschlåger  offentlig  imod  den  med  et,  selvfølgelig  forgjæves 
Forsøg  paa  at  afvise  disse  efter  hans  Mening  „luftige  Abstrak- 
tioner og  tekniske  Talemaader,  som  intet  reelt  indeholde  for 
den  sunde  Menneskeforstand" ,  og  senere  drog  Peder  Hjort 
til  Felts  imod  den  Heibergske  Kritik  med  en  Række  Artikler, 
der  ligesom  hans  Indlæg  i  den  Baggesenske  Strid,  som  truede 
med  her  at  skulle  faa  et  Sidestykke,  mere  vidnede  om  Begej- 
string for  Oehlenschlåger  og  Forbitrelse  imod  den,  der  ikke 
ubetinget  bøjede  sig  for  ham,  end  om  Blik  for,  hvad  der  var 
Sagens  Kjærne,  hvilket  her  var  saa  meget  mindre  tilgiveligt, 
som  Heibergs  Indlæg  udmærkede  sig  i  høj  Grad  ved  viden- 
skabelig Ro  og  Klarhed. 

Ogsaa  Oehlenschlågers  nærmest  følgende  Arbejder  gav 
Anledning  til  Kritiker  fra  Heibergs  Side,  i  hvilke  denne  lige- 
ledes med  fuld  Anerkj endelse  af  deres  Fortrin  klart  og  bestemt 
paaviste  deres  Mangler  og  disses  Sammenhæng  med  Digterens 
ejendommelige  Anlæg  og  deraf  følgende  Begrænsning,  og  som 
ligeledes  kaldte  den  formentlig  forurettede  Digters  Tilhængere 
i  Vaaben.      Det    var   saaledes  Tilfældet    med  „Frejas  Alter", 

hvilket  Stykke  Digteren  endelig  1828  fik  bragt  paa  Scenen, 
omstøbt  i  Vaudevillens  Form,  som  Heiberg  nylig  med  saa  stort 
Held  havde  indført  hos  os,  og  som  havde  gjort  stormende  Lykke. 
Den  offentlige  Mening  var  afgjort  paa  Heibergs  Side,  thi  Styk- 
ket naaede  kun  at  blive  spillet  to  Gange.  Større  Held  havde 
Oehlenschlåger  med  sig  i  det  store  episke  Heltedigt  ,.Hrolf 
Krake-'  (1828).  I  Modsætning  til  de  to  tidligere  større  fortæl- 
lende Digtninger  i  bunden  Form,  „Helge"  og  „Nordens  Guder", 
i  hvilke  der  er  en  rig  Afvexling  af  skiftende  Versemaal,  der 
betinges  af  de  forskjellige  Episoders  Karakter,  er  dette  Digt 
helt  igjennem  skrevet  i  det  samme,  med  Niebelungenlied  som 
Forbillede  byggede  Versemaal  og  lægger  i  det  hele  taget  an 
paa  at  opfylde  den  episke  Digtnings  Krav  paa  en  mere  jævnt 
og  objektivt  holdt  Fremstilling.  Det  lader  sig  nu  vel  ikke 
nægte,  at  det  var  fuldt  berettiget,  naar  Heiberg  gjorde  gjæl- 
dende,  at  denne  Skildring  af  den  berømte  Lejrekonges  og  hans 
ypperste  Kæmpers  Bedrifter  og  Død  efter  Stoffets  i  høj  Grad 
episodiske  Natur  vilde  have  eg'net  sig  ulige  bedre  til  at  be- 
handles i  Lighed  med  de  to  foregaaende  store  nordiske  Digte 
som  en  Cyklus  af  Romancer,  ligesom  denne  Form  uden  Spørgs- 
maal  i  og  for  sig  vilde  have  været  langt  naturligere  for  Oeh- 
lenschlåger, som  da  ogsaa  selv  antyder,  at  det  for  en  Del  var 
et  rent  udvortes  Hensyn,  der  bragte  ham  til  at  gjøre  Digtet 
til  et  egentligt  Epos.  Men  til  Trods  for  dette  Fejlgreb  med 
Hensyn  til  Digtets  Plan  i  det  hele  og  til  Trods  for,  at  Dig- 
teren ander  sin  Stræben  efter  at  skildre  Hrolf  som  sin  Tids 
viseste  og  dygtigste  Mand  paa  mange  Punkter  er  kommen 
til  at  give  sig  en  moderne  nøgtern  filantropisk  Anskuelse  i 
Vold,  der  staar  i  skarp  Modsætning  saa  vel  til  hele  den  nor- 
diske Oldtids  Tænkesæt  som  til  det  friske  poetiske  .Syn  paa 
Livet,  der  gjennemstrømmer  hans  Ungdomsværker,  er  der 
dog,  som  Kritiken  da  ogsaa  villig  anerkjendte,  til  Gjengjæld 
saa  mangfoldige  virkningsfulde  Udslag  af  den  poetiske  Umid- 
delbarhed ,    i  hvilken   han  væsentlig  har  sin  Styrke ,    at  dette 

Digt  bestandig  vil  indtage  en  fremragende  Plads  blandt  hans 
Værker.  Navnlig  er  „den  første  Sang  en  livlig  og  kjærnefuld 
Exposition;  den  sidste  Sang  indeholder  den  tragiske  Katastrofe 
fremstillet  med  sand  poetisk  Kraft  og  med  en  dramatisk  vox- 
ende  Interesse". 

Men  til  Trods  for  alt,  hvad  Kritiken  havde  at  indvende 
imod  disse  og  flere  følgende  Arbejder  (bl.  a.  Tragedierne 
„Karl  den  store"  og  „Langbarderne"),  vedblev  den  umiddel- 
bare Skjønhedsfylde,  der  var  i  saa  meget  af,  hvad  der  kom  fra 
Oehlenschlågers  Haand,  og  som  i  det  mindste  delvis  gav  selv 
mange  af  hans  svagere  Frembringelser  en  ejendommelig  Ynde, 
dog  bestandig  at  øve  sin  Virkning.  Han  skulde  just  paa  denne 
Tid  modtage  et  glimrende  Vidnesbyrd  om,  i  hvor  høj  Grad 
han  æredes  og  agtedes  ikke  blot  i  sit  Fædreland,  som  hvis 
ypperste  Digter  selv  de  skarpeste  Kritikere  anerkj endte  ham, 
men  ogsaa  i  Broderlandet  Sverige,  paa  hvis  Literatur  hans 
Skildring  af  det  gamle  Nordens  Helteliv  havde  øvet  en  mæg- 
tig Virkning.  Den  23de  Juni  1829  var  Oehlenschlåger  efter 
Indbydelse  til  Stede  ved  Magisterpromotionen  i  Lunds  gamle 
Domkirke,  og  her  paasatte  Esaias  Tegner,  Sveriges  største 
Digter,  ,,Skaldernas  Adam"  Lavrbærkransen  og  kronede  ham 
som  „den  nordiske  sångarekungen" ,  idet  han  udtalte  de  be- 
rømte Ord:  „Sondringens  tid  år  forbi"  og  gav  Oehlen- 
schlåger Æren  derfor.  Det  var  et  stort  og  betydningsfuldt 
Øjeblik,  „Indvielsen  af  en  ny  Æra  for  de  beslægtede  Folk". 
Fire  Aar  efter  hilstes  han  under  et  Besøg  i  Norge  som 
Nordens  store  Digter,  der  „først  lærte  os  ret  at  kjende  de 
store  aandeUge  vSkatte,  vore  Forfædre  have  efterladt  os  i  Arv, 
og  i  vort  eget  Hjem  aabnede  vore  Blikke  en  ny  og  stor 
Verden  for  Poesi,  Videnskab  og  Kunst,  som  med  Geniets 
Falkeblik  gjennem skuede,  med  den  mest  levende  Fantasi  for- 
bandt og  i  de  kraftigste,  lifligste  og  mest  smeltende  Toner  sang, 
hvad  vore  Forfædre  have  anet,  tænkt,  handlet  og  lidt". 

I    de   to  Decennier,    det    endnu   forundtes  Oehlenschlåger 

at  leve,  efter  at  Tegner  havde  bragt  ham  den  smukke  Hyldest 
i  hele  Nordens  Navn,  vedblev  han  utrættet  til  det  sidste  at 
udfolde  den  samme  frodige  Produktion,  som  bestandig  havde 
været  betegnende  for  ham.  Der  kom  vel  jævnlig  svagere 
Arbejder  fra  hans  Haand,  men  der  kom  ogsaa  en  Alangfol- 
dighed  af  herlige  Værker,  som  fuldt  ud  var  hans  Digter- 
genius  værdige.  Sine  fleste  og  bedste  Lavrbær  vandt  han  i 
disse  x\ar  ved  sine  Tragedier.  „Tordenskjold"  og  »Dronning 
Margrete",  begge  fra  1833,  vare  ganske  vist  ingenlunde  tra- 
gisk anlagte  og  heller  ikke  udmærkede  ved  nogen  dyb  For- 
staaelse  af  de  Tider  og  Personligheder,  Digteren  skildrede, 
men  udsprungne  af  en  frisk  og  beaandet  Følelse  og  derfor 
som  Helheder  af  en  ikke  ringe  poetisk  Virkning,  ligesom  der 
ogsaa  findes  Partier  i  dem ,  der  fra  et  strængere  dramatisk 
Synspunkt  maa  betegnes  som  fortræffelig^e.  Mindre  Held 
havde  han  med  sin  ..Sokrates"  (1835),  hvis  Æmne  da  ogsaa 
laa  ham  3'derst  fjærnt;  derimod  var  hans  „Dina"  (1842)  en 
Overraskelse  ikke  blot  ved  den  Friskhed  og  Kraft,  der  ud- 
mærkede dette  Værk ,  men  ogsaa  ved  den  i  Sammenligning 
med  hans  øvrige  Tragedier,  i  alt  Fald  med  Undtagelse  af  de 
første,  langt  dybere  gaaende  Karakteristik,  Digteren  havde 
givet  af  de  handlende  Personer,  særlig  af  Hovedpersonen. 
En  væsentlig  Indvending  mod  dette  Drama  er  rigtig  nok  den 
i  høj  Grad  uhistoriske  Maade,  hvorpaa  de  velbekjendte  Begi- 
venheder og  Personligheder  ere  omformede,  men  Resultatet 
af  denne,  om  man  saa  vil,  i  og  for  sig  mislige  Omformning 
er  unægtelig  bleven  et  skjønt  og  harmonisk  Kunstværk.  I 
sine  sidste  dramatiske  Arbejder  vendte  han  sig  atter  til  det 
gamle  Norden;  „Landet  fundet  og  fors\aindet",  „Amleth" 
og  „Kjartan  og  Gudrun" ,  vidnede  med  al  deres  Forskjel- 
lighed  i  Karakter  og  Anlæg  i  lige  høj  Grad  om,  hvilken 
Flugt  han  endnu  kunde  tage  paa  dette  Omraade,  hvor  han 
følte  sig  hjemme  som  paa  intet  andet  og  derfor  altid  naaede 
hojest,    om    hans  Fantasi  end  laante    hans  Digtersyner  andre 

Farver,  end  Virkeligheden  var  i  Besiddelse  af.  Denne  sidste 
Bemærkning  gjælder  ogsaa  om  hans  oldnordiske  Æventyr 
„Ørvarodds  Saga"  (1841)  og  Romancecyklen  „Regnar  I.od- 
brog"  (1848),  hans  sidste  større  Arbejde.  Navnlig  „Ørvarodds 
Saga"  er  en  prægtig  Digtning,  som  paa  mange  Punkter  op- 
ruller Billeder  af  slaaende  poetisk  Virkning  og  paa  meget 
faa  bærer  Mærker  af  Digterens  høje  Alder. 

Endnu  skal  af  Oehlenschlågers  Værker  særlig  nævnes 
hans  „Levnet",  der  udkom  1831  og  senere  optoges  i  hans 
efter  hans  Død  udkomne  „Erindringer"  (1850-51),  et  i  bio- 
grafisk og  literærhistorisk  Henseende  vigtigt  Værk,  der  dog 
som  Helhed  er  meget  trættende  ved  sin  Brede,  om  det  end 
indeholder  adskillige  Partier  særlig  i  Skildringen  af  Digterens 
Barndom  og  Ungdom ,  der  fængsle  ved  Fremstillingens  naive 
Ynde. 

Efter  at  de  Anfægtelser,  som  den  Baggesenske  Fejde  og 
Heibergs  Kritik  medførte,  vare  overstaaede,  gled  Digterens 
Liv  væsentlig  rolig  og  uforstyrret  hen.  Bevidstheden  om,  at 
han  var  Nordens  største  Digter,  stod  urokkelig  fast  og  slog 
dybere  og  dybere  Rødder,  jo  mere  hans  Værker  i  stadig  nye 
Optryk  udbredtes  over  hele  Norden.  Et  smukt  Vidnesbyrd  om, 
hvor  højt  hans  Folk  satte  ham ,  fik  han  ved  den  Fest ,  hvor- 
med hans  halvfjerdsindstyveaarige  Fødselsdag  fejredes,  ved 
hvilken  Landets  ypperste  Mænd  kappedes  om  at  synge  og 
tale  til  hans  Pris,  og  Grundtvig  erklærede,  at  „ved  at  tænke 
paa  Nordens  Hovedskjald.  Adam  Oehlenschlåger ,  kunne  vi 
faa  et  dejligt  Forbillede  paa  Enighed  i  Norden;  thi  da  han 
for  et  halvt  Aarhundrede  siden  først  slog  paa  den  ægte  nor- 
diske Stræng,  som  vi  kalde  Brages  Guldharpe,  da  vaagnede 
alle  lydhøre  Folk  i  Norden  og  enedes  prægtig  om  at  lytte; 
og  vel  var  vi  mange  i  alle  tre  nordiske  Riger,  som  siden  slog 
paa  samme  Stræng ,  hver  efter  Evne  og  hver  paa  sin  Vis, 
men  vi  er  alle  sammen  enige  om ,  at  vi  har  lært  af  ham ,  og 
at  han    er  vor  Mester".      Det    føltes   ved    denne  Fest,    „hvor 

dybt  Oehlenschlåger  har  slaaet  Rod  i  hele  vor  Bevidsthed, 
hvor  mægtig-  han  har  grebet  ind  i  vor  Tilværelse,  og  hvilken 
uendelig  Betydning  han  har  for  sin  Samtid  og  de  Tider,  der 
følge  efter". 

Kort  efter  denne  Fest,  den  20de  Januar  1850,  endte  den 
gamle  Digter  sit  vidunderlig  rige  Liv,  og  Budskabet  om,    at 

„Skjaldenes  Adam"  er  død,  det  nordiske  Sangriges  Konning 
bøjed  sit  Hoved  træt,  Plektret  faldt  ud  af  hans  Haand  — 

vakte  dyb  Vemod  over  liele  Norden,  thi  overalt,  hvor  Øret 
var  aabent  for  Digtekunsten ,  var  han  kjendt  og  elsket  som 
en  Stormand,  der  havde  bragt  Lys  og  Liv  i  Literaturen,  ført 
sin  Tid  mægtig  frem  og  bidraget  væsentlig  til  at  afstikke 
nye  Baner  paa  mange  Omraader  i  Aandens  Verden. 

Oehlenschlågers  Produktion  var.  som  det  noksom  frem- 
gaar  af  den  i  det  foregaaende  givne  Oversigt,  i  hvilken  dog 
adskilligt  er  forbigaaet,  ikke  blot  overordentlig  frodig,  men 
ogsaa  i  høj  Grad  mang'esidig  og  af  meget  ulige  Værd.  Saa 
godt  som  paa  alle  Digtekunstens  Omraader  har  han  forsøgt 
sig  —  han  har  endogsaa  skrevet  et  større  didaktisk  Digt, 
„Digtekunsten"  (1848),  en  Slags  moderne  Ars  podica,  et 
Æmne ,  der  unægtelig  laa  hans  Geni  saa  fjærnt  som  muligt. 
Den  Side  af  hans  Digtervirksomhed,  der  i  det  hele  taget  vir- 
kede stærkest  og  mest  umiddelbart  paa  hans  Samtid,  var  den 
dramatiske,  nærmest  eller  saa  godt  som  udelukkende  saaledes 
som  den  kom  til  Syne  i  Tragedierne,  en  Benævnelse,  der  for 
■saa  vidt  kun  undtagelsesvis  passer,  som  meget  faa  af  hans 
Helte  er  virkelig  tragiske.  I  Virkeligheden  var  det  imidlertid, 
som  vi  ait  have  set  Heiberg  paapege,  ikke  i  Dramaet,  at 
hans  Digtergenius  aabenbarede  sig  klarest  og  mægtigst.  Det 
er  egentlig  kun  ,.Hakon  Jarl" ,  der  helt  opfylder  de  Krav, 
som  maa  stilles  til  en  ægte  dramatisk,  særlig  tragisk  Digtning; 
det  skorter  gjennemgaaende  paa  en  sig  med  Nødvendighed 
udviklende    Grundtanke ,     om     hvilken    Digtningen     organisk 

samler  sig.  Oehlenschliiger  var  en  alt  for  umiddelbar  Natur,  til  at 
han  skulde  have  kunnet  beherske  den  strængt  dramatiske  Kom- 
position, ved  hvilken  Plan  og  Beregning  spiller  en  saa  frem- 
trædende Rolle.  Det  episke  og  lyriske  gjør  sig  jævnlig  gjæl- 
dende  umiddelbart  hver  for  sig,  og  Karakterernes  faste  Omrids 
forflygtiges  jævnlig  under  den  højt  flyvende  kun  lidet  indivi- 
dualiserende Rhetorik.  At  de  til  Trods  for  disse  let  iøjne- 
faldende Mangler  gjorde  en  saa  stor  Lykke,  som  Tilfældet 
var  med  de  fleste  af  dem,  og  blandt  alle  hans  Værker  bidrog 
mest  til  at  gjøre  ham  til  sit  Folks  YndUngsdigter,  er  imidler- 
tid let  ilt  forstaa,  naar  man  ser  hen  til  den  vidunderlig  farve- 
rige Fantasi  og  den  varme,  inderlige  Følelse,  der  gjennem- 
trænger  de  bedste  af  dem  fra  først  til  sidst ,  og .  som  i  ingen 
af  dem  har  ladet  sig  helt  uden  Spor.  Som  den  fra  P^ormens 
og  Indholdets  Side  lige  udmærkede  Digter  viser  Oehlen- 
schliiger sig,  hvor  det  episke  forbinder  sig  til  en  mindre 
kompakt  Enhed  med  det  lyriske,  som  i  Romancen,  den  af  en 
stærk  lyrisk  Stemning  gjennemtrængte  fortællende  Digtning, 
samt  i  saadanne  dramatiske  Værker,  der  som  St.  Hans  Aften- 
spil og  Aladdin  tillade  eller  ligefrem  kræve  en  mindre  fast 
Komposition.  Her  er  han  i  sit  rette  Element,  bevæger  sig 
med  vidunderlig  Sikkerhed  i  de  forskjelligste  Tonarter  og  ud- 
folder en  sjælden  Oprindelighed  og  Skjønhedsfylde.  Paa  dette 
Omraade  har  han  frembragt  adskilligt,  der  staar  jævnsides 
med  det  ypperste ,  Verdensliteraturen  har  at  opvise  i  den 
Retning. 

Det  var  den  Ungdomsfriskhed  og  umiddelbart  poetiske 
Eylde,  der  var  i  hans  første  Værker,  som  gav  dem  den  be- 
tagende Magt,  de  øvede  over  hans  Samtid,  og  som  de  bestan- 
dig ville  vedblive  at  øve  paa  ethvert  for  Poesi  modtageligt 
Sind ,  og  det  var  den ,  der  vedblev  at  være  Nerven  i  hans 
Digtning  lige  til  det  sidste.  Han  var,  efter  at  Gjennembrudet 
var  sket,  fuldfærdig  som  Digter,  stod  en  Tid  paa  den  Tinde, 
han  ligesom  med  ét  Sæt  havde  svunget  sig  op  paa,  og  dalede 

saa  brat,  men  dog  ikke  anderledes,  end  at  han  jævnlig,  selv  i 
Slutningen  af  sit  lange  Liv,  atter,  naar  Aanden  ret  var  over 
ham ,  kunde  hæve  sig  til  den  Højde ,  hvorpaa  han  stod  i  sin 
Ungdom-  Han  var  væsentlig  en  Inspirationens  Digter;  naar 
Begejstringen  fyldte  ham ,  strømmede  Sangen  klart  og  fuld- 
tonende fra  hans  Læber;  hvor  det  kom  an  paa  Reflexion, 
paa  at  afveje  og  beregne  Maal  og  Midler,  der  glippede  det 
jævnlig  for  ham;  men  selv  i  hans  svageste  Arbejder  kan 
hans  umiddelbart  poetiske  Geni  glimtvis  give  sig  det  skjøn- 
neste  og  ejendommeligste  Udtryk. 

Det  er  imidlertid  ikke  blot  hans  Arbejders  poetiske  Værd, 
der  give  dem  en  saa  fremragende  Plads  i  vor  Literatur,  de 
fik  en  uberegnelig  Betydning  for  vort  og  hele  Nordens  Aands- 
liv  ved  deres  nationale  Karakter.  Oehlenschlåger  staar  i 
Virkeligheden  som  en  af  Hovedbærerne  for  den  aandelige 
Udvikling,  der  foregik  hos  os  i  første  Halvdel  af  vort  Aar- 
hundrede. Hans  Digtning  virkede  vækkende  til  alle  Sider 
og  fremkaldte  en  aldrig  forhen  anet  Bevægelse ;  en  rig,  i  alle 
Farver  spillende  poetisk  Literatur  udfoldede  sig  af  den,  og 
at  denne  og  det  Liv,  den  fremkaldte  paa  andre  Omraader, 
fik  en  saa  selvstændig'  Karakter,  som  Tilfældet  blev,  maa 
væsentlig  tilskrives  den  Omstændighed,  at  han  i  sin  Digtning 
vendte  sig  til  det  gamle  Norden  og  derved  vakte  Folkets 
nationale  Bevidsthed,  efter  at  den  længe  havde  slumret. 
Holbergs  Opgave  havde  været  at  udrive  sit  Folk  af  den 
Stagnation,  hvori  det  var  nedsunket,  ved  at  bringe  det  i 
levende  Berøring  med  de  Ideer,  der  rørte  sig  ude  i  det  øvrige 
Evropa,  og  hans  storartede  Virksomhed  affødte  en  frugtbar 
og  kraftig  Udvikling.  Men  skulde  denne  ikke  føre  til,  at 
Folkets  aandelige  Selvstændighed  efterhaanden  gik  tabt  eller 
rettere  ikke  kunde  komme  frem  under  den  fremmede  Paa- 
virkning,  maatte  den  efterfølges  af  en  anden,  der  var  rettet 
imod  Nordens  Oldtid,  i  hvilken  Folkeaanden  havde  udfoldet 
sig  i  hele  sin  Ejendommelighed,    som  senere  Tiders  Paavirk- 

ning  af  fremmed  Kultur  havde  udvisket.  Ewald  beredte 
Vejen  med  sin  Rolf  Krage  og  Balder,  men  han  stod  saa  godt 
som  alene.  Forst  ved  Oehlenschlågers  Fremtræden  var  Tidens 
Fylde  kommen,  han  var  Mand  for  at  faa  hele  Folket  til  at 
lukke  øjne  og  Øren  op  og  at  lade  Nordens  Aand  komme 
saaledes  til  Orde,  at  det  atter  fik  Øje  paa 

den  straalende  Top, 
hvorfra  vi  er  sunken  og  atter  skul  op. 

Det  var  af  den  storste  Betydning  for  den  Oehlenschlå- 
gerske  Digtnings  Værd  i  og  for  sig.  at  Digteren  strax  ved 
sin  første  Fremtræden  kunde  vende  sig  til  den  nordiske  Old- 
tid, i  hvilken  han  fandt  Æmnerne  til  nogle  af  sine  ypperste 
Værker;  det  gav  strax  fra  første  Færd  af  hans  Poesi  en  helt 
anden  Karakter,  end  Romantiken  antog  i  Tyskland,  hvorfra 
han  modtog  de  første  vækkende  Impulser,  men  som  han  snart  af- 
gjort skilte  sig  fra:  Medens  Romantikerne  dér  mere  og  mere 
kom  i  et  ørkesløst,  uklart  Fantasteris  og  en  reaktionær  Ob- 
skurantismes  Vold,  fordi  de  i  deres  Higen  imod  længst  for- 
svundne Tider  ikke  kunde  komme  længere  tilbage  end  til 
den  taagede,  røgelseombølgede  Middelalder,  bevarede  ikke 
blot  hans  kraftige,  kjærnesunde  Natur,  men  ogsaa  det  kraf- 
tige, kjærnesunde  Oldtidsliv,  hvori  han  fordybede  sig,  ham 
for  den  Skoles  Forvildelser,  hvorfra  han  var  udgaaet.  Men 
endnu  større  Betydning  fik  dette  derved,  at  det  bragte  Nordens 
Folk  til  den  Erkjendelse  af  dets  Væsens  dybeste  Grund, 
som  det  før  ikke  havde  været  muligt  at  naa.  Det  var  Adam 
Oehlenschlågers  store  Gjerning.  Den  Hyldest,  Tegner  bragte 
ham  i  Funds  Domkirke,  var  ikke  tom  Smiger  og  heller  ikke 
et  Udslag  af  grænseløs  Begejstrings  Rus,  den  var  et  lige  saa 
sandt  som  smukt  og  storartet  Udtryk  for  den  Erkjendelse, 
der  gjennemtrængte  Nordens  Folk,  at  han  havde  gjort  mere 
for  dem  end  nogen  anden  Digter  og  derfor  med  Rette  havde 
Krav  paa  det  stolte  Navn  af  „Nordens  Digterkonge". 

Det  lader  sig  nu  ganske  vist  ikke  nægte ,  at  de  Billeder 
af  Nordens  Oldtidsliv,  Oehlenschlåger  oprullede,  lod  meget 
tilbage  at  ønske  i  Henseende  til  historisk  Korrekthed.  Der 
var  i  hans  Digtning  noget  blødt  og  varmt,  man  kunde  sige 
et  sydlandsk  Element,  som  kun  lidet  stemte  med  de  Indtryk, 
vi  modtage  af  vor  Oldtids  Mennesker,  naar  vi  se  dem  skil- 
drede i  Edda  og  Sagaerne,  og  derhos  laa  det  saa  fjærnt  fra  ham 
som  vel  muligt  at  fordybe  sig  i  et  Studium  af  Kildeskrifter, 
der  kunde  have  muliggjort  en  korrektere  Opfattelse;  han 
maatte  nøjes  med  at  optage  saa  meget  af  det  positive  Stof, 
som  var  tilstrækkeligt  til  at  befrugte  hans  Fantasi  og  afgive 
et  Grundlag,  hvorpaa  den  frit  kunde  bygge  efter  sin  Ejendomme- 
lighed. Det  er  derfor  et  meget  let  Arbejde  for  vor  Tids  Kritik 
at  paavise  Fejl  ikke  blot  i  positive  Enkeltheder,  men  ogsaa  i 
Farve  og  Tone  i  Oehlenschlågers  Digtning,  for  saa  vidt  den  be- 
handler Æmner  fra  Nordens  Oldtid,  men  det  maa  da  heller  ikke 
glemmes,  at  det  netop  er  den  levende  Kjærlighed  til  denne  Oldtid, 
saaledes  som  han  saa'  og  med  sine  Forudsætninger  maatte  se  den, 
hans  Digtning  vakte  hos  Nordens  Folk,  der  har  kaldt  det 
dybere  gaaende  Studium  til  Live,  hv^orpaa  den  Kundskab 
hviler,  som  nu  er  alle  dannedes  Fælleseje,  og  som  aldeles 
ikke  var  til  Stede,  da  hans  Værker  fremstode.  Og  har  han 
end  paa  mange  Punkter  fejlet  i  denne  Henseende,  det  skal 
fastholdes,  at,  mangt  og  meget,  og  det  just  af  det  dybeste  og 
væsentligste,  har  dog  hans  Geniblik  sat  ham  i  Stand  til  at 
se  vidunderlig  klart  og  tolke  vidunderlig  skjønt.  Og  endnu 
ét  skal  fastholdes,  nemlig  at  det,  hvor  meget  end  historisk 
Troskab  i  en  Digters  Skildringer  er  værd ,  dog  til  syvende 
og  sidst  er  det  poetiske  Synspunkt,  hvorfra  de  skal  og  maa 
bedømmes,  og  i  denne  Henseende  staar  Oehlenschlåger  som 
den  største  af  alle  danske  Digtere. 

Ligesom  Baggesen  vilde  Oehlenschlåger  ikke  nøjes  med 
at  være  dansk  Digter,  men  attraaede  ogsaa  et  Navn  som  tysk. 
Det  var  for  saa  vidt  ikke  saa  forunderligt,  som  han  var  gjen- 

nemtrængt  af  en  levende  Følelse  af,  hvor  metret  han  skyldte 
den  tyske  Literatur,  hvorfra  hans  egen  Produktion  havde 
faaet  den  afgjørende  Impuls,  og  med  hvis  Koryfæer  han  stod 
i  inderlig  Venskabsforbindelse,  men  det  kunde  selvfølgelig 
kun  bringe  ham  Skuffelse.  Til  Trods  for  den  vidunderlige 
poetiske  Lethed,  hvormed  han  efter  Steffens'  Udsagn  strax 
forstod  at  tilegne  sig  den  dybere  Forstaaelse  af  det  tyske  Sprog, 
skjønt  han  var  fuldstændig  ukjendt  med  dets  Grammatik, 
lærte  han  naturligvis  aldrig  at  bevæge  sig  i  det  som  i  sit 
Modersmaal,  og  da  det  ikke  var  ham  nok.  at  hans  Arbejder 
bleve  oversatte  paa  Tysk,  men  han  ligefrem  vilde  være  tysk 
Digter  saa  vel  som  dansk  og  derfor  skrev  flere  af  sine  Vær- 
ker umiddelbart  paa  Tysk  (f.  Ex.  „Correggio")  og  selv  over- 
satte de  fleste  af  dem,  maatte  han  allerede  af  den  Grund 
have  vanskeligt  ved  i  Tyskland  at  vinde  den  Anerkjendelse, 
hvortil  hans  Geni  i  og  for  sig  berettigede  ham.  Hertil  kom,  at 
hans  Digtning  ogsaa  fra  Indholdets  og  hele  Tankegangens  Side 
strax  fra  første  Færd  af  maatte  staa  som  noget  fremmed  for 
ikke  nordiske  Læsere,  fordi  disse  savnede  Forudsætningerne 
til  en  dybere  Forstaaelse  af,  ja  selv  til  en  inderligere  Inter- 
esse for  den  nordiske  Oldtids  Gude-  og  Helteverden,  der  var 
den  uudtømmelige  Guldmine,  hvorfra  han  hentede  Æmnerne 
til  sine  ypperste  Digtninger,  og  hvorfra  der  ikke  blot  straalede 
Nordens  Folk  Skjønhed  og  Storhed  i  Møde ,  men  i  hvilken 
disse  erkjendte  Udgangspunktet  for  hele  deres  selvstændige 
aandelige  Livs  Udvikling  igjennem  Tiderne.  Men  lige  saa 
naturligt,  som  det  var,  at  Oehlenschlager  i  Tyskland  kun 
naaede  at  blive  en  Digter  af  anden  eller  tredje  Rang,  fordi 
man  der  ikke  kunde  fuldt  forstaa  og  tilegne  sig  hans  Poesi, 
lige  saa  naturligt  var  det ,  at  han  ikke  blot  hyldedes  som 
Danmarks,  men  som  hele  Nordens  Digterkohge.  Han  lærte 
ogsaa  efterhaanden  at  indse,  at  om  end  Tyskerne  var  et  med 
hans  eget  beslægtet  Folk,  gjaldt  det  dog  i  langt  højere  Grad 
og  i  en  helt  anden  Forstand  om  vore  Frænder  imod  Nord  — 

Følelsen  heraf  kommer  f.  Ex.  varmt  og  stærkt  til  Orde  i 
Hrolf  Krake  o.  a.  St.  — ,  og  ikke  mindst  Tak  fortjener  han, 
fordi  han,  om  end  for  en  Del  ubevidst,  har  vendt  sine  Lands- 
mænds Blik  imod  Nord  i  Stedet  for  imod  Syd  og  bidraget 
mere  end  nogen  anden  til,  at  „sondringens  tid  år  forbi".*) 


Med  Oehlenschlåger  kom  Romantiken  til  Gjennembrud  i 
vor  Literatur,  men  endnu  før,  end  han  fremtraadte,  havde  den 
i  Adolf  Wilhelm  Schack  v.  Staffeldt  faaet  en  Apostel, 
som  i  langt  højere  Grad  end  Oehlenschlåger  maa  betegnes 
som  væsentlig  tilhørende  denne  Retning,  saaledes  som  den 
formede  sig  i  Tyskland ,  og  som  netop  derfor  til  Trods  for 
sin  ubestridelig'e  store  Begavelse  fuldstændig  overfløjedes  af 
sin  lykkelige  i\Iedbejler,  hvis  Toner  havde  en  ganske  ander- 
ledes hjemlig  Klang.  Schack  Staffeldt  (født  1769)  var  baade 
paa  fædrene  og  mødrene  Side  af  tysk  Byrd.  Faderen  var 
dansk  Officer,  og  han  blev  selv  bestemt  for  den  samme  Bane. 
Ni  Aar  gammel  kom  han  paa  Landkadetakademiet,  hvor  der 
under  Indflydelse  af  den  tidligere  omtalte  Abrahamsen,  der 
var  Lærer  i  Dansk  paa  Akademiet,  vaktes  en  stærk  dansk 
Nationalfølelse  hos  ham.  1786  blev  han  Officer,  men  hans 
gjærende,  af  ideale  Længsler  opfyldte  Sind  drog  ham  stærkt 
til  Literaturen  —  ,^belles  lettres",  som  hans  fornemme  Slægt 
kaldte  den  — ,    og  allerede  fra  sit  nittende,  tyvende  Aar  op- 


*)  Oehlenschlågers  poetiske  Skrifter,  udgivne  af  F.  L.  Liebenberg,  i — 32, 
1857 — 62.  Bidrag  til  den  oehlenschlagerske  Literaturs  Historie  I — II,  1868. 
Oehlenschlågers  Erindringer  I — IV,  1850 — 51.  Do.  i  Udtog  ved  F.  Lieben- 
berg og  O.  Borchsenius,  1872.  Mindeblade  om  Oehlenschlåger  og  hans 
Kreds  hjemme  og  ude,  i  Breve  fra  og  til  ham,  udgivne  af  C.  L.  N.  Myn- 
ster, 1879.  Kr.  Arentzen:  Baggesen  og  Oehlenschlåger,  I — VIII, 
1870 — 78.  Kr.  Arentzen:  Adam  Oehlenschlåger,  literaturhist.  Livsbillede, 
1879.  R.  Nielsen:  Adam  Oelilenschlager,  et  Mindeskrift,  1879.  P.  L. 
Møller:  Adam  Oehlenschlåger,  et  Erindringsblad,   1876. 

traadte  han  som  Dipter  i  Datidens  Ugeskrifter  og  Blade. 
1 79 1  rejste  han  med  kongelig  Understøttelse  til  Gottingen, 
hvor  han  i  halvandet  Aar  bl.  a.  studerede  Archæologi  og 
Statsvidenskaberne  og  stærkt  paavirkedes  af  de  mangehaande 
overspændte  og  uklare  Rørelser  i  „Sturm- und  Drangperioden", 
der  gav  sig  Udtryk  i  de  saa  vel  tyske  som  danske  Digte, 
han  offentliggjorde.  1795  tiltraadte  Staffeldt  bitter  en  Uden- 
landsrejse, paa  hvilken  han  navnhg  opholdt  sig  længe  i  Wien 
og  Venedig,  og  hvorfra  han  først  vendte  tilbage  i  Efteraaret 
1 800.  Aaret  efter  betraadte  han  Embedsbanen  —  som  Asses- 
sor i  Økonomi-  og  Gfemmercekollegiet  —  og  blev  Kammer- 
junker, men  i  Stedet  for  at  dette,  som  man  kunde  have  ventet, 
skulde  svække  hans  poetiske  Begejstring,  tog  denne  tvært 
imod  just  ved  denne  Tid  et  stærkt  Opsving,  og  efter  i  Blade 
og  Tidsskrifter  at  have  offentliggjort  en  Mængde  Digte,  der 
viste  stærk  Paavirkning  af  den  romantiske  Skole  og  den 
Schellingske  Naturfilosofi  og  derfor  vakte  en  ikke  ringere 
Forbavselse  og  Forargelse  hos  den  gamle  Skole  her  hjemme 
end  Oehlenschlågers  i  1802  udkomne  Digte,  udgav  han  i 
Slutningen  af  1803  sin  første  Samling  Digte,  i  hvilke  han 
kjendelig  er  stærkt  paavirket  af  sin  en  halv  vSnes  Aar  yngre 
samtidiges  Poesi,  der  saa  pludselig  var  kommet  til  Frembrud 
Aaret  i  Forvejen.  Det  lykkedes  ham  imidlertid  hverken  ved 
denne  eller  ved  sin  anden  og  sidste  Digtsamling  („Nye  Digte'' 
1808)  at  tildrage  sig  nogen  synderlig  Opmærksomhed,  endnu 
mindre  at  vinde  nogen  synderlig  Anerkjendelse,  og  han  opgav 
nu  saa  godt  som  ganske  at  digte  paa  Dansk,  medens  han 
vedblev  jævnlig  at  dyrke  Poesien  paa  Tysk,  som  var  hans 
egentlige  Modersmaal.  Fra  18 10  beklædte  han  forskjellige 
høje  administrative  Embeder  i  Slesvig  og  Holsten.  Han  døde 
1826  efter  i  lang  Tid  at  have  været  plaget  af  haarde  legem- 
lige Lidelser.  Schack  Staffeldt  var  en  højt  begavet  Digter- 
natur, der  navnlig  som  Lyriker  og  til  Dels  ogsaa  som  Ro- 
niancedigter    har  frembragt    adskilligt    af   saa    høj  Rang,    at 

det  giver  ham  Krav  paa  at  regnes  blandt  de  betydeligste 
Digtere  i  denne  Retning,  vor  Literatur  har  at  opvise,  mea 
gjennemgaaende  tynges  hans  Digtning  af  et  overdrevent 
Hang  til  Reflexion ,  som  han  nærede  ved  at  fordybe  sig  i 
Datidens  filosofiske  .Skrifter,  af  hvilke  især  Schellings  fik  en 
betydelig  Indflydelse  paa  hele  hans  Aandsretning.  Det  er 
ikke  mange  af  hans  Digte,  i  hvilke  det  er  lykkedes  ham 
fuldstændig  at  lade  dette  Moment  vige  Pladsen  for  en  umid- 
delbar poetisk  Stemning  eller  at  smelte  det  om  til  Poesi,  og 
gjennemgaaende  svækkes  ogsaa  det  poetiske  Indtryk  af  det 
sygelige  og  overspændte  i  den  tun^indige,  sønderrevne 
Stemning,  der  har  affødt  dem,  ligesom  ogsaa  Kampen  med 
det  halvt  fremmede  Sprog  ofte  lægger  ham  store  Hindringer 
i  Vejen.  Adskillige  af  hans  Digte  ere  imidlertid,  som  alt  an- 
ført ,  af  høj  Rang ,  stort  og  klart  tænkte ,  baarne  af  en  dyb 
poetisk  Stemning  og  udmærket  smukt  formede.  Der  er  som 
sagt  i  mange  af  dem  en  umiskjendelig  Paavirkning  afOehlen- 
schlåger,  men  man  vilde  dog  vist  nok  tage  fejl,  om  man  vilde 
skrive  hele  Fællesskabet  imellem  de  to  Digtere  paa  dennes 
Regning.  Staffeldt  er  aabenbart  tidligere  og  mere  umiddel- 
bart end  Oehlenschlåger  greben  af  den  nye  Retning,  som  han 
med  sin  sønderrevne  Sjæls  stadige  Higen  imod  taagede  Ide- 
aler i  Virkeligheden  var  langt  mere  beslægtet  med  end  hans 
lykkelige  Medbejler,  for  hvem  Romantiken  egentlig  blot  blev 
Udgangspunktet,  og  som  bestandig  bevarede  sin  aandelige 
vSundhed  og  Harmoni  usvækket,  fordi  han  aldrig  slap  sit 
Forhold  til  Livets  Virkelighedsside  af  Sigte.*) 

Vi  have  allerede  under  Skildringen  af  Oehlenschlåger  set 
Grundtvigs  mægtige  Skikkelse  træde  stærkt  og  ejendom- 
meHg    frem    i    sin    karakteristiske   Modsætning    til    denne    og 


*)  Schack  Staffeldts  samlede  Digte,  udgivne  af  F.  L.  Liebenberg  I — II, 
1843.  Digte  af  Schack  Staffeldt,  udvalgte  og  udgivne  ved  F.  L.  Lieben- 
berg, 1855.  Samlinger  til  Schak  Staffeldts  Levnet,  udgivne  af  F.  L. 
Liebenberg,  med  et  biografisk  Udkast  af  C.  Molbech  I — II,   1847 — S^- 

vende  os  nu  helt  til  ,.  Præsteskjald  en " ,  der  indtag-er  en  lige 
saa  betydninufsfuld  Plads  som  Diofterkongen  i  vort  Aandslivs 
Historie  i  første  Halvdel  af  dette  Aarhundrede,  om  hans  Virk- 
somhed end  antog  helt  andre  Former,  og  om  det  end  varede 
en  rum  Tid ,  før  hans  Betydning  erkjendtes  i  hele  dens  Om- 
fang. Hans  literære  Produktion  er  saa  mangesidig,  at  vi,  idet 
vi  forsøge  paa  at  give  en  samlet  Karakteristik  af  den ,  for 
saa  vidt  nødes  til  at  bryde  Fremstillingens  Orden,  som  vi 
ogsaa  komme  til  at  bevæge  os  paa  andre  Omraader  end  det 
æsthetiske,  som  vi  foreløbig  beskjæftige  os  med,  men  de  for- 
skjellige  Elementer,  hvoraf  denne  storslaaede  Forfattervirk- 
somhed er  sammensat,  er  saa  nøje  forbundne,  at  det  vilde 
være  i  høj  Grad  vildledende,  om  man  vilde  skille  dem  ad  i 
Stedet  for  at  forsøge  paa  at  sammenfatte  dem  i  ét  Billede. 

Nikolaj  Frederik  Severin  Grundtvig  blev  født  i 
Udby  Præstegaard  ved  Vordingborg  den  8de  September  1783. 
Han  tilhørte  en  Slægt ,  der  i  flere  Led  havde  afgivet  mange 
dygtige  og  nidkjære  Præster  —  han  blev  selv  den  sextende. 
Han  var  den  yngste  af  fem  Søskende,  men  blev  alligevel  fra 
Moders  Liv  af  bestemt  til  Bogen,  ligesom  sine  tre  Brødre,  til 
Trods  for  Familiens  knappe  Kaar.  Det  var  Moderen,  der,  som 
han  selv  fortæller,  erklærede,  at 

„sk.il  min  sidste  Trøje  springe, 
blir  han  dog  til  Bogen  holdt'', 

og  det  var  da  ogsaa  hende,  der,  da  Drengen  under  sin  første 
Opvæxt  syntes  at  være  meget  tungnem  ,  hjalp  ham  over  de 
første  Vanskeligheder.  Han  modtog  tidlig  et  stærkt  kristeligt 
Indtryk  i  det  strængt  orthodoxe  Barndomshjem,  hvor  der 
uanfægtet  af  den  stadig  voxende  Rationalisme  herskede  en 
gammeldags  Fromhed,  og  iilt  her  blev  Luther  hans  Helt.  Da 
han  var  ni  Aar  gammel,  kom  han  bort  fra  Fædrenehjemmet, 
i  Huset  hos  en  Præst  paa  den  jydske  Hede,  hvor  han  „lærte 
Latin    paa   bedste    gammeldags  Vis    efter  Aurora   og   Donat 

uden  regelret  Grammatik  og  Ris".  Alt  gik  her  i  de  gamle 
Spor  med  søvnig,  men  skikkelig  Kirkegang,  med  Kingos 
Salmebog  og  Luthers  Katekismus ,  som  han  blandt  andet 
lærte  udenad  paa  Latin.  Efter  i  sex  Aar  at  være  bleven  for- 
fremmet i  god  og  nyttig  Kundskab  paa  denne  Vis,  hvorhos 
han  paa  eg^en  Haand  ligesom  i  Udby  læste,  hvad  han  kunde 
overkomme,  især  af  historiske  Skrifter  og  for  Resten  morede 
sig  „med  Bierne  og  med  Bønderne",  kom  han  i  Aarhus  Latin- 
skole. Uden  at  tage  sig  Tingen  videre  nær  var  han  dog, 
gjennem  hvad  han  under  sin  Opvæxt  havde  læst  af  rationa- 
listiske Skrifter  og  orthodoxe  Modskrifter,  kommen  til  det 
Resultat,  „at  det  kunde  nok  være  værd  at  hjælpe  Biskop 
Balle,  der  stod  saa  enlig,  lidt  med  at  læse  de  Spyttegjøge  og 
Spottefugle  Texten".  I  de  to  Aar,  han  gik  i  Latinskolen, 
glemte  han  imidlertid  ikke  blot  „Napoleon  og  Aviserne,  men 
Kirkehistorien,  Kirkegangen  og  Børnelærdommen  over  Kjed- 
sommeligheden,  Tobakspiben,  Kortspillet  og  Dagdriveriet  med 
Skolebøgerne  under  Armene,  saa  da  han  i  Aar  1800  kom  til 
Kjøbenhavn  og  blev  Student,  var  der  ikke  Tanke  hos  ham 
om  at  sætte  sin  Fod  i  en  Kirke".  Intet  Under  derfor,  at  han 
ikke  med  Lyst  gik  til  at  opfylde  sine  gamle  Forældres  Ønske 
om  at  studere  Theologi.  Vi  have  set,  hvorledes  det  ved  Aar- 
hundredets  Begyndelse  stod  til  i  Henseende  til  kristelig  Tro. 
I  de  Kollegier,  han  læste  —  „Forelæsninger  hørte  han  ingen 
af  undtagen  en  enkelt  Gang  for  Løjer,  han  gik  hen  til  .Spot- 
teren Hornemann"  — ,  fandt  han  ingen  Kristendom ,  saa  da 
han  i  1 803  gik  op  til  Examen,  som  han  for  øvrigt  bestod  med 
første  Karakter,  „fandt  Professorerne  naturligvis  heller  ingen 
hos  ham,  men  de  fandt  alle  Moldenhawers  Kollegier  og  Hdt 
af  Miinters  naturlige  Theologi  og  Dogmehistorie,  og  dermed 
var  de  vel  fornøjede". 

Medens  han  saaledes,  som  han  siger,  „endte  sin  akade- 
miske Løbebane  uden  Aand  og  uden  Tro",  modtog  han  dog 
i  disse  Aar  Paavirkninger,    der  blev  af  afgjørende  Betydning 

for  hele  hans  ].W.  Den  2den  April  1801  var  lian  fra  Told- 
bodbroen  Øjenvidne  til  Slaget  paa  Rheden ,  der  gjorde  et 
niægtig"t  Indtryk  paa  ham,  og  Aaret  efter  holdt  håns  Fætter 
Henrik  Steffens  sine  vækkende  Forelæsninger,  de  eneste, 
Grundtvig  nogen  Sinde  holdt  ud  at  høre  til  Ende.  Det  gik 
ham  ikke  som  Oehlenschlåger  overfor  Lynildsmanden.  Han 
stod  endnu  paa  den  gamle  Tids  Grund,  og  hvorvel  han  alle- 
rede selv  „havde  fundet  den  saakaldte  højere  Poesi  hos  vore 
Digtere  fra  det  iittende  Aarhundredes  sidste  Decennier  tem- 
melig uudstaaelig",  vovede  han  dog  endnu  ikke  at  bryde 
Staven  over  dem ,  og  Filosofens  dristige  Paastande  æggede 
ham  i  det  hele  taget  nærmest  til  Modsigelse.  Ogsaa  i  hans 
Sjæl  udsaaedes  der  imidlertid  ved  disse  mærkværdige  Fore- 
læsninger Frokorn,  der  senere  skulde  spire  og  give  mange 
Fold  Frugt.  „Steffens  var  det,  som  først  gjorde  mig  opmærk- 
som paa,  at  Historien  havde  noget  at  betyde",  siger  Grundt- 
vig. „Jeg  troede  ikke  et  Ord  af,  hvad  han  sagde,  ja,  jeg  lo 
kjæk,  men  Ideen  om  Tidernes  Sammenhæng  og  Kristus  i 
deres  Middelpunkt  var  dog  kommet  i  min  Sjæl".  Og  endelig 
maa  fremhæves,  at  han  nu  stiftede  Bekjendtskab  med  den 
oldnordiske  Literatur,  som  han  strax  kastede  sig  over  med 
brændende  Iver.  Fra  Barnsben  af  havde  han  haft  Forkjær- 
lighed  for  historisk  Læsning  og  følt  sig  stærkt  dragen  til 
det  gamle  Norden.  Det  var  ham  en  bitter  Skuffelse,  da  han 
i  den  jydske  Præstegaard,  hvor  Arild  Huitfeldts  Krønike  var 
en  af  hans  Yndlingsbøger,  af  denne  erfor,  at  ,.vi  intet  vidste 
om  de  gamle  Guder".  I  Skoleaarene  i  Aarhus  lærte  han  dog 
af  Suhms  Bog  om  Odin ,  at  saa  galt  var  det  dog  ikke ,  men 
først  nu  førte  en  Ven  af  ham,  der  var  i  høj  Grad  fortrolig 
med  Oldskrifterne ,  ham  til  disse  selv,  og  det  varede  ikke 
længe,  før  han  var  i  Færd  med  at  bearbejde  det  nye  Stof, 
han  saaledes  pludselig  fik  Adgang  til,  i  en  Række  nordiske 
Fortællinger,  som  dog  aldrig  blev  trykte. 

Midt  under  alt  dette  kom  Grundtvig  bort  fra  Kjøbenhavn. 


igs 


Det  nittende  Aarhundrede. 


Han  vilde  helst  være  bleven  i  Hovedstaden  for  med  udelt 
Kraft  at  fordybe  sig  i  sine  oldnordiske  Studier,  men  han  saa, 
sig  nødsaget  til  at  modtage  en  Huslærerplads  paa  Langeland, 
hvor  han  tilbragte  tre  Aar,  „sit  Livs  sande  Vaartid,  hvori 
alle  Strænge  berørtes,  alle  Kræfter  vaagnede,  og  den  old- 
nordiske Livsanskuelse  sammengjæredes  med  den  kristelige". 
Hans  Opfattelse  af  Poesien  klaredes  herved  det  Bekjendtskab, 
han  nu  gjorde  med  vShakspeare,  Goethe  og  de  tyske  Roman- 
tikere, og  Gjennembruddet  i  denne  Henseende  fuldbj^rdedes 
da  Oehlenschlågers  poetiske  Skrifter  (1805)  faldt  ham  i  Hænde 
ved  et  rent  Tilfælde.  Han  „var  nys  bleven  rørt  paa  det 
ømme  Sted,  hvorved  alt  kommer  op,  som, ligger  i  os",  siger 
han  med  Hentydning  til  en  ulykkelig  Kjærlighed,  „og  jeg 
modtog  med  Begjærlighed  alle  de  ny  Forestillinger,  som  især 
i  Vaulundur  og  Aladdin  traadte  mig  i  Møde".  Han  aabnede 
nu  sin  Forfatterbane  med  et  Par  ypperlige  Afhandlinger  „Lidt 
om  Sangene  i  Edda"  og  „Om  Asalæren"  (trykte  i  Rahbeks 
Minerva  1806  og  1807),  der  efterfulgtes  af  flere  andre  („Om 
Videnskabeligheds  Fremme",  „Om  Schillers  Brud  i  Messina" 
o.  s.  V.),  der  vidnede  om,  hvorledes  hans  aandelige  Synskreds 
stadig  udvidedes.  Han  fordybede  sig  mere  og  mere  i  Stu- 
diet af  Nordens  Oldtid,  saa  godt  det  lod  sig  gjøre  med  de 
Midler,  der  stod  til  hans  Raadighed  og  ved  Universitetsbiblio- 
thekaren  Rasmus  Nyerups  Hjælp  lod  sig  skaffe  til  Veje  paa 
den  afsides  0. 

Men  den  unge  theologiske  Kandidat,  „hvis  Hjærtes 
dybe  Længsler  som  ved  et  Tordenskrald  pludselig  vare  vaag- 
nede" havde  ikke  blot  „et  Øre,  der  var  fortroligt  med  nor- 
diske Toner",  men  ogsaa  „et  øje,  der  just  nu  begyndte  at 
oplade  sig  for  Kristendommens  Herlighed".  Han  havde  for- 
ladt Kjøbenhavn  omtrent  som  en  Hedning.  Paa  Langeland 
„fandt  han  naturligvis  heller  ingen  Kristendom,  men  hartad 
tomme  Kirker  med  sovende  Præster  og  med  Kingos  Salme- 
bog.   Her  var  da  god  Lejlighed  til  at  præke  frit  om  Dyd  og 

Oplysning,  og  da  han  gjærne  lod  sig  høre  og  gjærne  blev 
hørt,  prækede  han  rask  mod  Kingos  Salmebog,  mod  alskens 
Overtro  og  andre  Laster".  Det  var  en  Tid,  da  han  „som 
Tidens  Gjenlyd  besmittede  Herrens  Hus  med  unyttig  og  be- 
spottelig Tale  om  Pligt  og  Saligheds  Fortjeneste,  om  den 
dydige  Mand,  den  redelige  Sandhedens  Lærer  Jesus,  som  dog 
ikke  tog"  i  Betænkning  at  udgive  sig  for  andet,  end  han  var, 
og  at  bekræfte  Usandheden  ved  tilsyneladende  Underværker". 
Det  varede  imidlertid  ikke  længe,  før  det  nye  Livssyn,  der 
kom  til  Gjennembrud  hos  ham,  ogsaa  naaede  det  religiøse: 

Aanden  oplukked  sit  Øje, 
saa'  sig  paa  Afgrundens  Kant, 
stirred  saa  fast  og  saa  neje 
rundt  om  en  Frelse  og  fandt, 
•     fandt,  hvor  det  faldt. 
Gud  overalt: 

fandt  ham  i  Digterens  Sang, 
fandt  ham  i  Vismandens  Ord, 
fandt  ham  i  Myther  fra  Nord, 
fandt  ham  i  Tidernes  Gang; 
synligst  og  vissest  den  dog 
fandt  ham  i  Bøgernes  Bog. 

Den  golde  Rationalisme,  „Forstandens  Hovmod",  hvori 
han  havde  været  hildet,  veg  Pladsen  for  en  sandere  kristelig 
Betragtning.  Havde  han  før  prædiket  „saa  dejlig  om  Blomster 
og  Fugle",  saa  blev  hans  Prædiken  nu  stræng  og  alvorlig. 
„Han  blev  for  sine  egne  og  Verdens  Øjne  nyfødt  i  Aanden, 
saa  naar  han  prædikede  f.  Ex.  over  de  to  Spørgsmaal:  Har 
vi  Retfærdighed?  Har  vi  Tro?  og  Svaret  blev:  Ingen  af 
Delene,  da  fandt  man  paa  Langeland,  det  var  den  gamle 
Orthodoxi,  men  dog  med  et  nyt  Snit,  saa  det  lod  sig  høre, 
og  man  sov  ikke."  Det  patriotiske  og  kristelige  Element  for- 
enede sig  i  den  Virksomhed,  han  i  1807  udfoldede  som  selv- 
beskikket  Feltpræst  for  Landeværnet  paa  Langeland.  Opfyldt 
af  Harme  over  Englændernes  Fredsbrud  prædikede  han  om 
Danmarks  Fare  og  den  gamle  Tros  guddommelige  Kraft,  saa 
Almuen  flokkedes  om  ham. 

Ogsaa  i  Literaturen  traadte  det  Omslag,  der  var  fore- 
gaaet  med  Grundtvig  i  kristelig  Henseende,  kjendelig  frem. 
Den  laalandske  Biskop  Boisen  havde  fremsat  et  „Forslag  til 
en  ny  Liturgi,  som  med  det  danske  Kancellis  Anbefaling  var 
under  Behandling  af  en  Kommission ,  hvor  vel  Biskop  Balle 
havde  Forsædet,  men  hvor  Vantro  og  Ligegyldighed  utvivl- 
somt havde  de  fleste  Stemmer,  saa  der  var  virkelig  Fare  for, 
at  Daabspagten  og  i  det  hele  Sakramentordet  vilde  blive,  om 
ikke  helt  forkastet,  saa  dog  forvansket".  Grundtvig  skrev  i 
den  Anledning  sin  Afhandling  „Om  Religion  og  Liturgi", 
som  i  Modsætning  til  de  tidligere  omtalte  Arbejder,  der  gik 
omtrent  fuldstændig  upaaagtede  hen,  vakte  en  vis  Opsigt  i 
Hovedstaden  ved  den  Varme,  hvormed  Daaben  og  Nadveren 
hævdedes  som  „Brændpunkterne  i  den  hele  Liturgi ,  hvorfra 
der  maatte  gaa  Straaler  ud  til  alle  Sider",  og  i  det  hele  ved 
den  Energi,  hvormed  han  gjorde  Front  imod  Tidens  hele 
irreligiøse  Betragtning.  „Men  skjønt  de  moraliserende  Præster 
fik  deres  Text  læst,  var  det  hele  dog  saa  deklamatorisk  og 
Rationalismens  Sejr  saa  afgjort,  at  ikke  en  Hund  bjæffede 
derad,  og  det  var  vist  kun  Bombardementet  1807,  der  frelste 
os  fra  den  gruelige  ny  Liturgi". 

Endnu  et  mærkeligt  Arbejde  udgav  Grundtvig,  medens  han 
var  paa  Langeland,  det  var  hans  første  egentlige,  rigtig  nok 
meget  lille  Bog,  „Maskeradeballet  i  Danmark,  et  Syn",  som 
udkom  i  Begyndelsen  af  1 808.  Denne  højst  ejendommelige  Digt- 
ning, halvt  i  metrisk  og  halvt  i  prosaisk  Form,  er  fremgaaet  af 
den  bitre  Stemning,  hvori  Digteren  var  kommen  ved  den  Let- 
sindighed, man  især  i  Hovedstaden  hengav  sig  til  uden  at  ænse 
den  Ulykke,  der  var  overgaaet  Landet,  og  de  Farer,  det  stadig 
truedes  af;  det  skæmmes  ganske  vist  af  ,.enkelte  hedenske 
Vildtoner",  som  Digteren  senere  (18 15,  da  Digtet  optryktes  i 
j.Kvædlinger")  haardt  fordømmer  og  kun  lader  staa  ,.til  sin 
Skam  og  til  et  Vidnesbyrd  om,  hvad  et  Menneske,  som  dog 
troede  paa  Kristus,  i  den  galne  Tid  kunde  føre  det  over  sit 
Hjærte  at  sige",  som  naar  det  hedder: 

Hoje  Odin!  hvide  Krist! 

slettet  ud  er  eders  Tvist, 

begge  Sønner  af  Alfader. 

Med  vort  Kors  og  med  vort  Sværd 

vies  eder  Baalet  her, 

begge  elskte  I  vor  Fader. 

Men  det  er  ikke  des  mindre  „et  begejstret  Syn  af  Dan- 
marks dybe  Fornedrelse  som  dets  Sønners  Brøde  og  den  visse 
Undergang,  naar  ej  Fædrenes  Tro  og  Dyder  gjenfødtes,  og 
Synet  var  Sandhed"'.  Til  Trods  for  dets  Originalitet  og  den 
Kraft  og  Indignation,  hvormed  det  vendte  sig  imod  Samtiden, 
gik  det  fuldstændig  uænset  hen,  og  med  Føje  siger  Digteren 
senere  (1815):  „Ser  jeg  hen  til  Danmark,  da  maa  jeg  kalde 
det  sørgeHgt,  at  en  saadan  Tale  ingen  Opsigt  gjorde,  thi  det 
beviste,  at  den,  des  værre!  var  alt  for  sand:  at  Aanden  ingen- 
lunde var  vaagnet  ved  Tordenen,  Hjærtet  ej  ydmyget  ved 
Tugtelsen,  men  at  man  i  Sikkerhed  begyndte  det  gamle 
Syndelevned  uden  at  frygte  for  den  højestes  Dom,  uden  at 
ænse  de  Røster,  der  forkyndte  den". 

I  Foraaret  1808  vendte  Grundtvig  tilbage  til  Kjøbenhavn, 
fordi  han  kun  havde  Valget  imellem  at  opgive  Haabet  om 
et  nøjere  Kjendskab  til  Nordens  Oldtid  og  at  rive  sig  løs  fra 
sin  Stilling  i  sit  „literære  Tomis".  Han  var  en  anden,  end  da 
han  drog  bort,  men  han  var  endnu  ikke  voxet  op  i  Højde 
med  den  Opgave,  han  skulde  sætte  sit  Liv  ind  paa.  Hans 
Liv  var  endnu  et  Drømmeliv.  Hvor  afgjort  han  havde  vendt 
sig  fra  sit  tidligere  religiøse  Standpunkt,  og  hvor  bestemt  han 
bryder  Staven  over  det,  ses  af  hans  Afhandling  om  „Religion 
og  Liturgi",  men  hvor  varmt  han  end  taler  Kristendommens 
Sag,  havde  han  dog  aabenbart  endnu  mere  „Syn  for  Kri- 
stendommen end  Tro  derpaa,  ligesom  han  ogsaa  i  folkelig 
Henseende  mere  havde  Syn  for  Nordens  Oldtid  i  sin  straalende 
Guldalder,  da  Mytherne  fødtes  som  levende  Ord  paa  Seernes 
Tunge  og  satte  Ild  i  alle  dem ,  der  lyttede  til  dem  som 
Kæmpeaandens  indviede  og  udvalgte  Tolke,  end  vel  egentlig 

Tro  paa  og  Hjærte  for  Livskraften  i  IModersmaalet;  han  søgte 
derfor  mere  sin  .  aandelige  Hjemstavn  og  sine  Frænder  i  det 
gamle  Norge  og  paa  Island,  end  han  fandt  dem  levende  i 
Danmark"  *). 

Efter  at  være  vendt  tilbage  til  Hovedstaden,  hvor  han 
strax  blev  Alumnus  paa  Valkendorfs  Kollegium  og  snart  ved 
Bekjendtskabs-  og  Venskabsforhold  til  adskillige  af  de  bety- 
deligere af  den  yngre  Slægt  droges  ind  i  det  stærke  aande- 
Hge  Liv,  der  begyndte  at  røre  sig  i  denne,  kastede  han  sig 
næsten  udelukkende  over  Studiet  af  Nordens  Oldtid.  Den 
første  Frugt  heraf  var  „Nordens  Mythologi  eller  Udsigt  over 
Eddalæren  for  dannede  Mænd,  der  ej  selv  ere  Mythologer". 
Denne  lille  Bog,  som  for  øvrigt  allerede  til  Dels  var  bleven  til 
paa  Langeland,  vakte  megen  Opmærksomhed  ikke  blot  her 
hjemme,  men  ogsaa  i  Tyskland  og  Sverige,  hvor  der  senere 
(i  8 1 8)  udkom  en  Oversættelse  af  den.  Det  var  i  Virkeligheden 
ogsaa  et  højst  mærkeligt  Arbejde,  der  allerede  i  og  for  sig,  som 
det  første  Forsøg  paa  at  give  en  samlet  Fremstilling  af  de 
nordiske  Myther  ud  fra  et  historisk-filosofisk  Synspunkt,  maatte 
frembyde  stor  Interesse  for  Datidens  Læseverden,  hvis  Opmærk- 
somhed for  Nordens  Gude-  og  Heltekreds  allerede  var  bleven 
vakt  af  Oehlenschlåger,  men  det  var  tillige  i  høj  Grad  fængs- 
lende ved  den  ejendommelige  Maade,  hvorpaa  Digteren  og 
Granskeren  havde  samvirket  i  dette  Værk,  som  indeholder  nogle 
af  Grundtvigs  skjønneste  verdslige  Digte  (bl.  a.  Mythekvadet 
„Frejs  Kjærlighed").  Aaret  efter  fulgtes  Mythologien  af 
,. Optrin  af  Kæmpelivets  Undergang  i  Nord-',  en  Række  løst 
sammenknyttede  dramatiske  Scener  eller  „Samtaler"  i  bunden 
Form  ,  i  hvilke  Digteren  fremstillede  „Omstyrteisen  af  Asers 
Templer  i  Danmark  og  Kristendommens  sejrende  Indtog  med 
det  vajende  blodige  Korsbanner".  Samtalerne  i  dette  Bind, 
der    var    tilegnet    Oehlenschlåger,    „Nordens    største  Skjald", 


*)  Køs  ter:  Til  Minde  om  Povel  Dons. 

hvis  Enemærker  Grundtvig  jo  her  betraadte,  samlede  sig  om 
de  tre  Hovedskikkelser  Gorm  den  gamle,  Palnatoke  og  Vagn 
Aagesøn,  og  det  var  i  Følge  en  ,Jndbydelse  til  gamle  Nordens 
Venner-,  han  udsendte  i  1808,  hans  Hensigt  at  udgive  „en 
Række  af  de  betydningsfuldeste  Optrin  af  Nordens  Helteliv, 
fra  den  Time,  da  Asamanden  Odin  inddrog  i  Nord,  indtil 
den  Stund,  da  Palnatoke  stræbte  forgjæves  i  Jomsborg  at 
fængsle  de  flygtende  Aser".  Denne  Hensigt  kom  imidlertid 
ikke  til  Udførelse.  I  Stedet  for  det  i  Fortalen  bebudede 
Hefte,  der  skulde  indeholde  ,.Odins  Komme  til  Norden-'  og 
„Sværdet  Tirfing'' *)  udkom  i  18 11  „Optrin  af  Nordens  Kæmpe- 
liv" første  Del,  hvortil  de  tidligere  udkomne  ,. Optrin  af 
Kæmpelivets  Undergang"  skulde  slutte  sig  som  anden  Del. 
Det  nye  Bind  indeholdt  under  Titlen  „Volsunger  og  Niflunger" 
ligeledes  i  fri  dramatisk  Form  en  Række  storslaaede  Billeder 
af  „Norners  og  Asers  Kamp"  paa  Grundlag  af  de  mægtige 
Eddasange ,  „den  troeste  Afbildning  af  Livsforhærdelsen  i 
Norden".  Saa  vel  i  dette  som  i  det  foregaaende  Bind  udtalte 
han  „en  ejendommelig  nordisk  Anskuelse  af  Menneskelivet  i 
det  hele  og  de  Bestemmelser,  der  kræves  til  dets  Udvikling. 
Hans  historisk-poetiske  Livsbetragtning  gik  ud  fra,  at  et  Folk 
kun  kan  levende  fortsætte  sin  Bedrift,  naar  dets  Aand,  dets 
ejendommelige  Livskraft,  er  over  det  og  virker  i  det" ;  denne 
Livsbetragtning  slap  han  aldrig,  men  der  er  dog  en  karakte- 
ristisk Forskjel  i  den  hele  Opfattelse,  der  kommer  til  Syne  i 
de  to  Bind,  en  Forskjel,  som  hænger  nøje  sammen  med  Grundt- 
vigs Udvikling  i  Henseende  til  det  kristelige.  Medens  han 
nemlig  i  ..Optrin  af  Kæmpelivets  Undergang  i  Nord"  idea- 
Userer  Nordens  Hedenskab  og  Helteliv  og  lader  det  frem- 
træde som  noget  i  og  for  sig  gyldigt,  skuer  han  i  „Volsunger 
og  Niflunger"  Asers  og  Norners  Kamp  fra  et  kristeligt  Syns- 
punkt   og  hævder  —  som  vi    alt  have    set  under  Skildringen 


")  „Sværdet    Tirfiag"    blev    trykt    i  Idunna  (i8ll);    „Odins  Komme"    derimod 
først  i  Grundtvigs  Poetiske  Skrifter  I,  (i88o). 


ig3  Det  nittende  Aarhundrede. 

af  hans  Opposition  mod  Oehlenschlåger  (S.  i34  0.ff.),  at  i  de  Digte, 
hvorfra  Stoffet  er  hentet,  ,.er  alt  saa  vildt  og  grueHgt,  at  ingen 
Digter,  der  ej  selv  er  lige  saa  forhærdet,  kan  eftermåle  Bil- 
ledet uden  hist  og  her  at  omblande  Farverne  og  lade  et 
anden  Steds  ( —  o :  fra  Kristendommen  — )  borget  Lys  gjennem- 
glimte  den  natlige  Sky,  under  hvilken  Skikkelserne  røre  sig 
som  Trolde",  og  han  tilføjer:  ..Det  er  saa  meget  mere  min 
Skyldighed  at  gjøre  opmærksom  herpaa,  som  jeg,  omend- 
skjønt  min  Hjemgang  til  Kristendommen  og  Indgang  i  det 
gamle  Nørden  skete  omtrent  jævnsides,  dog  tit  udtrykte  mig 
saa  daarlig  og  letsindig  om  de  gamle  Afguder  og  Kæmper, 
at  det  kun  anstod  et  kristent  Menneske  hel  ilde." 

„Optrin  af  Kæmpelivets  Undergang  i  Nord"  er  saa  vel  som 
det  senere  udkomne  Bind,  „Volsunger  og'Niflunger",  i  mange 
Maader  et  i  høj  Grad  formløst  Arbejde,  men  det  gjorde  alle- 
rede ved  sin  Fremkomst  og  vil  bestandig  gjøre  en  betydelig 
'Virkning  ved  den  Sprogkraft  og  det  dybe  Blik  for  det 
væsentlige  og  karakteristiske  i  det  nordiske  Oldtidsliv,  der  ud- 
mærker det.  Dette  Værk  i  Forbindelse  med  IMythologien  havde 
allerede  skaffet  Grundtvig  et  berømt  Navn,  og  hvad  der  frem- 
kom fra  hans  Haand  af  Digte  og  Afhandlinger  i  Blade  og 
Tidsskrifter,  modtoges  med  levende  Opmærksomhed.  Det  saa' 
stærkt  ud  til,  at  hans  Kjærlighed  til  det  gamle  Norden  vilde 
lægge  helt  og  holdent  Beslag  paa  ham,  hvad  enten  det  nu 
fortrinsvis  blev  Poesien  eller  den  lærde  Granskning,  der  fik 
Magten.  Præst  følte  han  intet  Kald  til  at  blive,  hvor  stor 
Betydning  Kristendommen  end  allerede  nu  havde  for  ham; 
hans  Hu  stod  nærmest  til  en  Lærestol  ved  Universitetet.  Da 
hans  sex  og  halvfjerdsindst^'^'eaarige  Fader  trængte  haardt 
til  en  Medhjælper  i  sin  Præstegjerning  og  ikke  vilde  have 
nogen  anden  end  Sønnen ,  fordi  alle  de,  han  ellers  kunde  faa, 
var  Rationalister,  besluttede  han  sig  imidlertid  til  at  bringe 
ham  dette  Offer,  idet  han  „skammede  sig  ved,  at  hans  gamle 
Fader  i  det  Aar,  han  blev  Jubellærer,  skulde  nødes  til  at  ned- 


N.  F.  S.   Grundtvig.  —  Optrin  ;\f  Kæmpelivet.  I  gg 

lægge  sit  Embede,  fordi  hans  yngste  Søn,  som  dog  havde 
Attestats  og  Præstealder,  ikke  vilde  opgive  sine  glimrende 
Udsigter  i  Hovedstaden  ved  at  blive  personel  Kapellan  i  sin  lille 
F^eby  i  Sydsjælland-'.  Saa  holdt  han  da  i  Marts  1 8  lo  sin  berømte 
Dimisprædiken,  der  blev  af  saa  afgj ørende  Betydning  for  hele 
hans  Liv.  Den  blev,  som  sædvanlig  ved  slige  Lejligheder,  holdt  for 
tomme  Bænke;  den  af  Fakultetet  beskikkede  Censor  gav  ham 
Ejj-rcgie  for  den ,  og  da  han  vidste ,  at  det  vilde  glæde  Faderen, 
udgav  han  den.  Den  udkom  den  i  ite  April  under  Titlen  :  „Hvi  er 
Herrens  Ord  forsvundet  af  hans  Hus"  og  tilegnet  den  gamle 
Grundtvig  som  en  af  de  Præster  „der  ikke  har  fornægtet  sin 
Frelser-'.  Den  vakte  et  umaadehgt  Røre,  som  i  høj  Grad 
overraskede  Forfatteren,  der  i  Virkeligheden  heller  ikke  havde 
udtrykt  sig  nær  saa  skarpt  her  som  i  sin  ovenfor  nævnte  Af- 
handling om  Religion  og  Liturgi.  Den  blev  reven  bort  og 
læst  af  hele  Hovedstaden,  og  den  berømte  Jung  Stilling  over- 
satte den  paa  Tysk.  Men  ikke  nok  med  det.  Det  rationa- 
listiske Præsteskab  fnyste  af  Harme,  og  sex  af  Hovedstadens 
mest  ansete  Præster  indgav  til  Kancelliet  en  Klage  over 
„denne  Dimisprædiken,  der  vist  ikke  har  sin  Lige",  „dette 
aabenbare  Skandskrift  mod  den  hele  Stand  af  Religions- 
lærere", i  hvilket  „Hr.  Kand.  Grundtvig  har  været  forvoven 
og  skamløs  nok  til  med  rene  Ord  at  sige  om  os  Religions- 
lærere til  Hobe,  at  vi  ere  samvittighedsløse,  fejge,  af  Hovmod 
forblindede  Sandhedens  og  Religionens  Forrædere ,  nedrige 
Hyklere  og  forsætlige  Folkebedragere". 

Det  kan  for  os  være  vanskeligt  nok,  naar  vi  læse  denne 
Prædiken,  at  forstaa,  at  den  kunde  vække  en  saadan  Storm, 
thi  det  var  i  Virkehgheden,  som  A.  S.  Ørsted  sagde,  saa,  at  det 
var  lige  saa  klogt  af  Præsterne  at  stævne  ham  for  den,  som 
det  vilde  være,  om  hele  Slægten  vilde  stævne  Fichte  for  hans 
„Grundtræk  af  Nutiden",  eller  som  Mynster  senere  sagde,  at 
„Grundtvigs  Dimisprædiken  gav  Kjøbenhavns  Præsteskab 
Anledning   til  at  prostituere  sig".     Ganske    vist    gjenlød    den 

bitre  Klage,  der  lød  i  Prædikenens  Titel,  igjennem  den  fra 
Ende  til  anden  og  kom  varmt  og  indtrængende  til  Orde,  men 
mindst  af  alt  lod  den  sig  dog  afvise  ved  en  Modklage  til 
Kancelliet.  „Vor  Tidsalder  staar  paa  et  Vendepunkt-',  hedder 
det  i  Slutningen  af  Fortalen,  ,.maaske  en  af  de  største,  Hi- 
storien kjender;  det  gamle  er  forsvundet,  det  ny  vakler  ustadig, 
ingen  løser  Fremtidens  Gaade;  hvor  skulle  vi  da  vel  finde 
Hvile  for  Sjælene  uden  i  det  Ord,  som  skal  bestaa,  naar 
Himmel  og  Jord  blande  sig,  og  Verdener  sammenrulles  som 
et  Klædebon".  Det  er  Forudsætningen,  imod  hvilken  der 
ikke  synes  at  kunne  være  noget  at  indvende.  Og  det  var 
ren,  klar  Sandhed,  naar  Tidens  Karakter  i  religiøs  Henseende 
i  selve  Prædikenen  males  saaledes:  „Trænger  Jesu  hellige 
Navn  fra  den  bedende  Faders  og  ]Moders  Læbe  ind  i  Barnets 
øre  og  Sjæl,  fremstilles  og  prises  Frelseren  i  vore  Forsam- 
linger som  Guds  Herligheds  Glans  og  Jorderigs  Sol?  Sønder- 
knusende er  det  at  maatte  nægte  det,  men  nægtes  maa  det. 
Som  en  Lyd  uden  Værd  og  Betydning  høre  de  yngre  iblandt 
os  Jesu  Navn  almindelig  at  nævnes,  ja  stort  maa  vi  kalde 
det,  naar  de  kun  høre  det  saa,  naar  det  ej  kommer  til  dem, 
svøbt  i  Bespottelse  og  Haan.  Og  nu  vore  Kirker;  jeg  siger 
vore ,  thi  Kristi  ere  de  ej  længer ,  hvad  høres  vel  der  ?  hel 
ofte  forfængelig  Snak  om  alskens  Smaating  paa  Jord,  og 
kommer  det  højt,  da  brammende  Ord  og  kløgtige  Taler,  men 
idel  Lærdomme ,  som  kun  ere  ]\Ienneskens  Bud.  Herrens 
Ord  er  forsvundet  af  hans  Hus,  thi  naar  det  og  tyder,  er  det 
ikke  det,  som  høres,  ikke  det,  som  udlægges  og  indskærpes, 
det  maa  lade  sig  forvende  og  bruge  til  hos  den  enfoldige  at 
styrke  Menneskers  Mening  .  .  .  De  hellige  Mænd  troede  selv 
den  Lære,  de  kaldtes  til  at  forkynde.  Er  det  og  saa  med 
Mængden  af  Ordets  Tjenere  i  vore  Dage?  Ak  nej,  og  derfor 
var  det  især,  at  Herrens  Ord  forsvandt  af  hans  Hus,  derfor 
er  det,  at. Tro  paa  Jesus  daglig  mer  og  mer  udslukkes  selv 
hos  den  enfoldige,  at  Kristendommen  snart  ej  længer  vil  finde 

noget  Hjem  selv  i  hine  snævre  Hytter,  til  hvilke  den  flygtede, 
da  den  udjoges  af  de  stores  Paladser.  Fordi  Ordets  Tjenere 
trods  Apostelen  mene,  at  de  kunne  lægge  en  anden  og  bedre 
Grundvold  end  den,  at  Jesus  er  Kristus,  derfor  er  det  ej 
længer  ham,  som  forkyndes.  .  .  .  Dele  vi  derfor  vor  Tids- 
alders Ringeagt  og  Blindhed  for  det  himmelske  Lys,  o,  da 
lader  os  dog  ej  være  forvovne  og  skamløse  nok  til  at  op- 
træde som  Kristendommens  Tolke  og  besmitte  det  hellige 
Sted.  .  .  .  Ere  vi  derimod  selv  Kristne,  føle  vi  os  gjennem- 
trængte  af  den  Overbevisning,  at  Jesu  Kristi  hellige  Lære, 
udsprungen  af  en  højere  Rod,  ene  mægter  at  neddæmpe 
Forstandens  ængstende  Tvivl,  trøste  det  kummerfulde  Hjærte 
og  lede  Mennesket  stadig  gjennem  Fristelse  og  Gjenvordighed 
paa  Retfærdigheds  og  Helligheds  trange  Sti ,  o ,  da  lader  os 
ej  mismodige  spørge:  hvem  tror  vort  Ord?  men  tillidsfulde 
udbryde  med  Apostelen :  Troen  kommer  af  Hørelsen,  og  Guds 
Ord  er  det,  som  skal  høres". 

Efter  lan.g\'arig  Forhandling  imellem  Myndighederne  gik  de 
opbragte  Præster  for  saa  vidt  af  med  Sejren,  som  Grundtvig 
(Jan.  1811)  maatte  møde  for  Konsistoriet  og  modtage  en  Irette- 
sættelse, ikke  for  Prædikenen  i  og  for  sig,  det  vovede  man  dog 
ikke,  men  fordi  han  havde  udgivet  den  i  Trykken.  Det  følger  af 
sig  selv,  at  dette  Udfald  af  Sagen  og  det  Forsøg,  der  aaben- 
bart  var  bleven  gjort  paa  at  fremtvinge  et  Forbud  imod,  at 
han  nogen  Sinde  mere  besteg  en  Prædikestol  —  thi  det  var 
utvivlsomt  de  sex  Præsters  Maal  — ,  maatte  ikke  blot  krænke, 
men  ryste  Grundtvig  dybt.  „Nu-',  skrev  han  længe  efter 
(1828)  herom,  „nu.  da  det  skulde  stemples  til  borgerlig  Brøde 
blot  literært  at  beklage  den  gamle  Kristendoms  Forfald,  ja 
nu  maatte  Blodet  vel  en  Gang  koge  selv  i  de  koldeste  Kar 
hos  en  fribaaren  poetisk  Natur,  der  en  liden  Stund  var  dreven 
med  Strømmen  fra  hans  Barndoms  Tro  og  Kæmpedrømme, 
men  var ,  da  Alvorstimen  slog ,  vendt  tilbage ,  havde  i  Hi- 
storien skuet  den  gamle  Kristendoms  Triumf  gjennem  Tiderne, 


202  Det  nittende  Aarhundrede. 

havde  i  hin  Danmarks  Dødskamps  tunge  Dage  dybt  følt, 
hvad  ham  fattedes,  men  nu  hartad  glemt  det  over  nordiske 
Kæmpedrømme  —  hvad  Under,  at  han  pludselig  vaagnede  i 
Gru  og  Forfærdelse,  i  glødende  Harme,  da  det  end  ikke 
maatte  være  ham  tilladt,  naar  han  i  Drømme  besøgte  den 
faldefærdige  Kirke  med  sine  Fædres  Grave,  at  ofre  den  og 
deres  Ihukommelse  og  de  graahærdede,  som  forgjæves  søgte 
deres  Tro  og  deres  Trøst  hos  de  unge  Præster,  at  ofre  det 
alt  en  Taare,  som  jeg  end  mindes  grant  randt  uvilkaarlig  og 
faldt  paa  Papiret,  da  i  min  Drømmeprædiken  Øjet  faldt  paa 
disse.  Denne  Taare,  den  første  ret  fromme,  jeg  i  mange 
Aar  havde  fældt,  den  kunde  jeg  umulig  angre,  om  den  end 
skulde  blive  Kilden  til  mange  bitre,  og  selv  nu,  da  den  er 
bleven  det,  da  kun  Han.  som  tæller  Stjærnerne,  kan  tælle 
Taarerne,  som  nedrandt  paa  disse  blege  Kinder  og  paa  de 
fleste  Bøger,  jeg  har  skrevet,  selv  nu  være  det  langt  fra  mig 
som  Menneske,  som  Kristen  og  som  Præst  at  angre  min 
første  Taare  eller  klage  over,  hvad  den  kostede".  Langt  fra 
at  skræmmes  eller  bøjes  forkynder  han  i  Fortalen  til  „Nyt- 
aarsnat",  som  han  udgav  samme  Aar,  som  dette  Slag  var 
blevet  tilføjet  ham,  og  som  han  betegner  som  „Fortalen  til 
sit  følgende  Liv" ,  at  ,.paa  Randen  af  det  bundløse  Svælg, 
mod  hvilket  Tidsalderen  blindt  fremhaster,  der  vil  jeg  stande, 
jeg  vil  udspænde  for  den  sit  eget  Billede,  og  ved  Siden  vil 
jeg  stille  to  luende  Blus:  Herrens  Ord  og  de  forbigangne 
Tiders  Vidnesbyrd".  De  rationalistiske  Præster  havde  ved 
deres  taabelige  Færd  vakt  en  Stridsmand,  der  med  Smerte 
og  Skam  bekjendte,  at  han  havde  været  delagtig  i  Forstan- 
dens Hovmod,  men  nu  ved  Guds  Naade  havde  bøjet  sig.  Han 
var  rede  til  at  ,. kalde  og  varsle  i  Herrens  Navn,  saa  længe 
han  forlener  mig  Kraft  og  tillader  mig  at  opløfte  Røsten", 
og  han  fik  j\Iagt  til  at  puste  deres  golde  Tankespind  til  wSide 
som  Avner  for  Vinden.  Da  han  nogle  Aar  efter  (1816)  udgav 
sin  Dimisprædiken  igjen,  erklærede  han:   „For  skarp  var  den 


N.  F.  S.  Grundtvig.  —  Dimisprædiken.  20  i 

ingenlunde,  men  meget  for  lempelig,  for  fattig  paa  Aand  og 
Kraft,  fattig  paa  I.iv  og  Salvelse,  ikke  fri  for  tomme  Rhetor- 
vendinger,  ej  heller  fri  for  Ubillighed  ved  at  give  Præsterne 
al  Skylden,  som  om  Præsterne  ikke  netop  skikkede  sig  i 
Tiden". 

Grundtvig  liar  selv  skildret,  hvorledes  den  stærke  Krisis 
kom  til  Gjennembrud  hos  ham:  „En  Aften  i  Efteraaret  1810 
sad  jeg  alene  paa  Valkendorfs  Kollegium  og  læste  i  Kotzebues 
Historie  af  Preussen,  som  var  den  nyeste  over  dette  Land, 
og  som  jeg,  skjønt  jeg  dybt  foragtede  Navnet,  mente  som 
Lærer  i  Historien  af  Pligt  at  maatte  benytte;  men  jeg  var 
ikke  kommen  længere  end  til  det  13de  Aarhundrede,  da  de 
tyske  Riddere  indtoge  og  med  Sværdet  kristnede  Preussen; 
thi  her  havde  Kotzebue  plantet  en  af  sine  Giftblomster, 
under  hvad  han  kaldte  ..det  visne  Kors",  og  derved  løb  det 
mig  koldt  ned  ad  Ryggen,  saa  jeg  ikke  blot  smed  Bogen 
fra  mig,  men  sprang  op  som  greben  af  en  mægtig  Aand,  der 
kaldte  mig  til  Reformator.  Derpaa  fulgte  et  Par  Maaneder 
af  stolt,  men  stille  Sværmeri,  hvori  jeg  første  Gang  siden  min 
Barndom  for  Alvor  læste  Bibelen,  især  Profeterne,  Luthers 
og  Kingos  Salmer,  bad  og  grublede  over,  hvordan  en  Refor- 
mation især  med  Pen  og  Blæk  i  vore  Dage  lod  sig  udføre". 
Gribende  kommer  hans  dybt  bevægede  Stemning  til  Orde  i 
det  skjønne  Digt,  han  ved  denne  Tid  skrev  til  sin  Fader  paa 
hans  Jubelfest,  og  hvori  det  til  Slutning  hedder: 

Lavrbrerkranseii  har  jeg  bejlet  til, 

men  ej  mer  jeg  tragter  den  at  vinde. 

Hvad  er  vel  et  borget  Farvespil. 

hvad  en  Krans,  som  Alennesker  kan  binde. 

Hvad  er  Kløgt,  og  hvad  er  alt  paa  Jord 

mod  det  rene,  klare  Guddomsord! 

Derfor  skal  min  Sang  nu  ene  tone 

til  hans  Pris,  som  steg   fra  Himlen  ned, 

som  os  vilde  med  vor  Gud  forsone, 

skjænke  os  en  salig  Evighed. 

Kaldet  var  udgaaet  klart  og  bestemt,  og  han  var  rede  til 
at  følge  det;  Beslutningen  om,  at  han  vilde  vie  sit  Liv  til 
Gud,  var  uigjenkaldelig  fattet,  men  endnu  var  han  ikke  moden 
til  den  store  Gjerning,  han  skulde  gjøre.  „Dette  Sværmerliv'' 
—  som  bl,  a.  affødte  de  ved  deres  bløde,  milde  Stemning  ejen- 
dommelige, skjønne  Digte  ..Mindesang  om  Villemoes*'  og  ,.De 
hellige  tre  Konger*'  —  ..endtes  pludselig",  fortæller  han  videre 
„da  jeg  med  ét  blev  sønderknust  ved  de  Spørgsmaal:  Er  du 
selv  en  Kristen?  Og  har  du  dine  Synders  Forladelse?"  Nu 
var  det  forbi  med  det  ..stolte  Sværmeri"  med  Drømmene  om 
en  Heltefærd  til  Troens  Ære.  „Disse  Samvittighedsspørgs- 
maal  faldt  mig  som  Stene,  ja  som  Klipper  paa  Hjærtet.  Da 
lukkede  jeg  alle  Bøgerne ,  lod  alle  stolte  Planer  fare  og 
skyndte  mig  hjem  til  min  gamle  Fader".  Det  var  paa  høje 
Tid,  thi  de  tunge  Kampe,  han  havde  gjennemstridt,  havde 
nedbrudt  hans  Helbred  baade  paa  Sjæl  og  Legeme.  Han 
faldt  i  en  ..svar  Sindssygdom",  men  da  den  var  overstaaet, 
var  der  kommen  Ro  og  Klarhed  i  hans  Sjæl.  Faderea  havde 
allerede  nedlagt  sit  Embede,  og  kun  med  stor  Anstrængelse 
navnlig  ved  Balles  Indflydelse  lykkedes  det  at  skaffe  ham  det 
tilbage.  „Nu  havde  jeg  netop  ]\Iod  paa  at  blive  Kapellan", 
vedbliver  Grundtvig,  „naar  Vorherre  blot  vilde  antage  mig  til 
sit  Ords  Tjener,  og  saa  snart  mit  Sind  var  blevet  lidt  roligere, 
tog"  jsg"  det  for  et  Tegn  paa,  at  Vorherre  ikke  rent  havde 
slaaet  Haanden  af  mig,  hvis  jeg,  trods  al  Rimelighed,  kunde 
skaffe  min  Fader  hans  Embede  igjen  og  blive  hans  Medhjælp. 
Og  det  lykkedes,  saa  jeg  blev  Præst  og  kunde  godt  slaa  mig 
til  Ro  med  vore  gamle  tre  Trosartikler  og  for  Resten  lade 
den  Helligaand  og  Biblen  raade".  Den  29de  Maj  181 1  blev 
han  præsteviet. 

Opholdet  i  Udby  blev  imidlertid  ikke  af  lang  Varighed; 
Faderen  døde  181 3,  og  samme  Aar  vendte  Grundtvig  tilbage 
til  Kjøbenhavn.  Det  kunde  ikke  være  andet,  end  at  han 
efter  den  opsigtvækkende  Maade,   hvorpaa  han  var  optraadt, 

for  de  allerfleste  maatte  staa  som  en  ørkesløs  Sværmer  og  et 
uroligt  Hoved.  Kancellibetænkningen  i  Anledning  af  Faderens 
Ansøgning  om  at  faa  ham  til  Kapellan  udtalte  vist  nok  den 
almindelige  Mening,  naar  den  fandt  Kilden  til  ,. den  Forseelse, 
han  i  Henseende  til  sin  Dimisprædiken  gjorde  sig  skyldig  i", 
i  ,.overdreven  Selvtillid,  ungdommelig  Ubesindighed  og  en 
stærk  Hang  til  Sværmeri,  som  fandt  Næring  i  det  ensomme, 
spekulative  Liv,  han  hidtil  har  ført",  og  det  var  vist  nok 
yderst  faa,  om  der  overhovedet  var  nogen,  der  fuldt 
forstod,  hvad  der  var  foregaaet  i  hans  gjærende  Sjæl. 
Naar  højere  Vedkommende  vare  gaaede  ind  paa  at  bevillige 
Ansøgningen,  skete  det  nærmest  i  den  Formening,  ,.at  det 
sikreste  Middel  til  at  helbrede  denne  unge  Mand  og  muligen 
gjøre  de  ypperlige  Talenter,  han  besidder,  frugtbringende 
for  Staten,  er  jo  før  jo  hellere  at  indføre  ham  i  en  praktisk 
Virkekreds,  hvor  han  i  Omgang  med  Mennesker  og  i  en 
Mængde  af  forskjellige  Embedsforretninger,  der  alle  kræve 
hans  Opmærksomhed,  vil  finde  xldspredelse,  hans  overspændte 
vildledte  Indbildningskraft  vorde  nedstemt  og  ordnet,  og  Lej- 
lighed gives  ham  til  at  udvikle  og  anvende  de  herlige  Anlæg, 
han  besidder".  Intet  Under  derfor,  at  det  ikke  var  blide 
Kaar,  der  ventede  ham  i  Hovedstaden,  men  at  han  blev  skyet 
som  en  halv  forrykt  Sekterer,  saa  meget  mere,  som  han 
ingenlunde  havde  forholdt  sig  rolig,  medens  han  var  i  Udby, 
men  jævnlig  havde  ladet  høre  fra  sig  og  stadig  i  den  samme, 
overfor  den  herskende  Tidsretning  i  højeste  Grad  udæskende 
Aand.  Han  havde  herfra  udgivet  den  omtalte  dramatiske 
Digtning,  af  hvis  mærkelige  Fortale  vi  have  citeret  flere  Brud- 
stykker, der  karakteristisk  vise,  hvorledes  hans  Opfattelse  af 
Kristendommen  var  bleven  endnu  dybere,  end  da  han  holdt 
sin  Dimisprædiken.  Han  havde  udgivet  en  Prædiken,  hvis 
Titel  „Hvorfor  kaldes  vi  Lutheraner?"  i  den  givne  Situation 
tilstrækkelig  antyder  dens  Karakter,  og  som  ligesom  Dimis- 
prædikenen    hilstes    med    Begejstring    af  Jung    Stilling,     der 

kaldte  den  en  Kjærneprædiken  og  i  Anledning  af  den  Arrede: 
,.Folk  rjmke  paa  Næsen  over,  at  en  ung  Mand  træder  saa- 
ledes  frem ,  men  naar  de  gamle  tie ,  maa  de  unge  vel  raabe, 
hvis  de.  have  Mod".  Og  endelig  havde  han  (1812)  udgivet 
sin  ..Verdenskrønike",  i  hvilken  han  ikke  blot  havde  ..afmalet 
især  det  ugudelige  attende  Aarhundrede  baade  ude  og  hjemme 
med  de  sorteste  Farver-,  men  ogsaa  „fra  sit  strængt  luthersk- 
bibelske Stade  med  Navns  Nævnelse  uden  Skaansel  gav  vore 
dalevende  Digtere .  Theologer  og  andre  navnkundige  Mænd 
deres  Skudsmaal  paa  graat  Papir*'.  Denne  Bog  faldt  ned  i  den 
uden  for  det  æsthetiske  Omraade  temmelig  søvnige  Læseverden 
som  en  Bombe  og  „agtedes  af  alle  saakaldte  ..fornuftige  Folk"' 
hverken  for  mere  eller  mindre  end  et  hadefuldt  Nidskrift,  hvis 
flydende  og  ikke  uvittige  Stil  kun  gjorde  det  mere  giftigt  og 
grueligt"'.  Den  Snes  Injurieprocesser,  det  trak  op  til,  blev  der 
nu  vel  ikke  noget  af,  fordi  den  kort  efter  indtrædende  Stats- 
bankerot gav  Folk  andet  at  tænke  paa,  men  Bogen  fremkaldte 
en  langA^arig  og  bitter  Pennefejde,  i  hvilken  bl.  a.  Molbech  og 
Ørsted  optraadte  imod  ham  og  vexlede  hvasse  Stridsskrifter 
med  ham  i  Anledning  af  den  haarde  Dom,  han  fældede  over 
hele  den  nyere  Dannelse,  særlig  over  Naturfilosofien*). 

Med  hans  præstelige  Virksomhed  var  det  indtil  videre 
saa  godt  som  helt  forbi.  Han  var  kommen  til  Hovedstaden 
med  det  faste  Forsæt  „ikke  at  vige  fra  den  eller  spare  paa 
Røsten,  da  jeg  ligesom  Luther  havde  den  Følelse,  at  Skrift 
vilde  ikke  forslaa,  naar  ikke  Aanden  med  levende  Røst  for- 
kyndte Folket  Evangelium"' ;  Embede  var  der  imidlertid  natur- 
ligvis ikke  Tale  om  at  faa,  og  alle  Kjøbenhavns  Præster  næg- 
tede ham  Adgang  til  deres  Prædikestole,  saa  han  snart  maatte 


")  Blandt  disse  Fejdeskrifter  skal  her  nævnes  Grundtvigs:  ..Hvem  er  den  falske 
Profet?  Hvem  forvirrer  Folket?",  Ørsteds  Svar  ..Imod  den  store  Anklager" 
og  Grundtvigs  Gjensvar  „Imod  den  lille  Anklager,  det  er  Professor  H.  C. 
Ørsted,  med  Bevis  lor,  at  Schellings  Filosofi  er  ukristelig,  ugudelig  og 
løgnagtig-'. 

opgive  „Haabet  om  indtil  videre  enten  med  Haand  eller  Mund 
at  virke  til  den  danske  Statskirkes  Reformation-'.  I  en  Række 
af  Aar  —  indtil  1821  —  fordybede  han  sig  nu  atter  helt  og 
holdent  i  Bøgerne  og  udfoldede  en  umaadelig  literær  Produk- 
tion. Vi  skulle,  af  hvad  han  udgav  i  disse  Aar,  særlig  nævne 
Tidsskriftet  ..Dannevirke"  (18 16 — ig),  i  hvilket  han  yderligere 
udviklede  den  filosofiske  Grundbetragtning ,  der  gik  igjennem 
„Verdenskrøniken",  Han  gav  (181 7)  en  ny,  meget  omarbejdet 
Udgave  af  Verdenskrøniken ,  i  hvilken  han  særlig  udførlig 
behandlede  den  tyske  VidenskabeHgheds  Frembringelser  siden 
Luthers  Tid  og  viste ,  hvorledes  man  Skridt  for  Skridt  var 
kommen  bort  fra  den  lutherske  Kristendom,  og  stærkt  hæv- 
dede, ,.at  der  er  intet  Raad  for  os  i  Tiden  og  mindre  i  Evig- 
heden uden  at  vende  tilbage  til  Fædres  ærlige,  enfoldige  Tro, 
som  ene  kan  give,  hvad  vi  behøve  i  Kraft  og  Kjærlighed". 
Af  hans  poetiske  Produktion,  der  for  største  Delen  frem- 
traadte  spredt  i  Blade  og  Tidsskrifter,  skulle  vi  fremhæve 
^Roskilde-Rim"  (1814)  og  ..Kvædlinger  og  Smaakvad",  (1815)  to 
Bøger,  som  ved  den  mægtige  Poesi,  de  indeholde,  staa  i  første 
Række  af,  hvad  d(;n  poetiske  Literatur  indtil  da  havde  at 
opvise.  Studiet  af  Nordens  Oldtid  blev  nu  atter  optaget,  og 
i  Aarene  1818  —  22  udkom  hans  mærkelige  fri  Oversættelser 
eller  Bearbejdelser  af  Saxo  og  Snorre,  samt  1820  hans  Gjen- 
givelse  af  det  angelsachsiske  Heltedigt  „Bjovulfs  Drapa". 

Under  dette  literære  Eremitliv  slap  han  imidlertid  ikke 
noget  Øjeblik  Tanken  om  at  komme  til  at  virke  som  Præst  i 
Hovedstaden  af  Syne.  Den  kjøbenhavnske  Gejstlighed  gjorde 
alt,  hvad  den  kunde  for  at  forhindre  det,  og  havde  den  helt 
kunnet  stænge  ham  ude  fra  præstelig  Virksomhed,  havde  den 
uden  Tvivl  gjort  det.  Frederik  den  sjette,  som  bestandig  viste 
ham  megen  Interesse  og  Velvilje ,  og  som  i  disse  Aar  ved 
Understøttelse  af  Statskassen  havde  sat  ham  i  Stand  til  nogen- 
lunde fri  for  Næringssorg  at  udføre  de  nævnte  betydelige 
Oversætterarbejder,  kaldte  ham  imidlertid  182 1   af  egen  Drift 

til  .Sognepræst  i  Præstø,  og  Aaret  efter  fik  han  opfyldt  sit 
Ønske  om  at  komme  til  at  virke  som  Præst  i  Hovedstaden, 
„den  By,  hvorfra  Vantroen  udbredte  sig  i  Landet,  og  hvorfra 
alt;  hvad  der  skal  udbrede  sig  i  Landet,  maa  udstrømme", 
idet  han  blev  kaldet  til  Kapellan  ved  Frelsers  Kirke. 

Det  varede  ikke  længe,  før  han  kom  i  en  stærk  og  af- 
gj ørende  Kollision  med  denne  Vantro.  Skjønt  de  kirkelige 
Tilstande  i  det  forløbne  Tiaar  havde  forandret  sig  betydelig 
til  det  bedre,  var  de  dog  endnu  i  hans  Øine  alt  andet  end 
tilfredsstillende.  „Det  var  min  fulde  og  faste  Overbevisning", 
skriver  han,  „at  kunde  Trosfornægterne  ej  bringes  eller  nødes 
til  at  fraskille  sig,  Sognebaandet  løsnes  over  hele  Riget, 
enhver  have  Lov  til  at  kommunicere  og  konfirmeres,  hvor  han 
vilde,  og  Ægteskabets  borgerlige  Gyldighed  skilles  fra  den 
kirkelige,  kunde  dette  ikke  ske,  da  maatte  de  ægte  kristne 
og  hvem  der  vilde  gjælde  for  det,  skilles  fra  Statskirken". 
Saa  nær  var  han  allerede  den  Gang  ved  et  Brud  med  denne. 
Han  stod  nu  imidlertid  ikke  som  før  „alene  mod  hele  Verden", 
han  begyndte  i  ikke  ringe  Udstrækning  at  faa  Indflydelse  paa 
den  yngre  Slægt,  hans  beaandede  Prædiken  samlede  mange 
Tilhørere  om  ham;  det  var  klart,  at  han  virkelig  havde  vakt 
Liv  og  Røre,  og  at  den  Retning,  han  repræsenterede,  den 
bibelsk-lutherske  i  iModsætning  til  den  rationalistiske,  begyndte 
at  komme  til  Kræfter.  Den  fik  ogsaa  nu  i  „Theologisk  Maaneds- 
skrift"  som  stiftedes  af  Grundtvig  og  ha,ns  lærde  daværende 
Meningsfælle  Dr.  Rudelbach,  et  Organ,  som  bidrog  betydelig 
til  at  skaffe  den  Indgang.  Det  hævdede  i  de  fire  Aar,  det 
bestod  (1825 — 28),  med  Kraft  og  Dygtighed  den  historiske 
Kristendom  imod  den  filosofiske,  d.  v.  s.  Rationalismen. 

Denne  havde  imidlertid  faaet  en  højt  begavet  Talsmand 
i  den  unge  theologiske  Professor  Dr.  H.N.Clausen  (f.  1793), 
som  var  bleven  ansat  ved  Universitetet  1821  og  strax  vandt  et 
anset  Navn  som  det  theologiske  Fakultets  mest  fremragende 
Mand  og   en    betydelig  Indflydelse   paa   de   yngre  studerende 

—  han  var  „den  yngste  Professor  i  Theologien  paa  vor  Høj- 
skole, men  dog  vor  egentlige  Præstelærer".  1825  udgav  han 
sit  første  større  Værk  „Katholicismens  og  Protestantismens 
Kirkeforfatning ,  Lære  og  Ritus" ,  og  dette  blev  Anledning 
til  et  voldsomt  Sammenstød  mellem  de  to  Retninger. 

Clausen  stillede  i  sin  Bog  Modsætningen  imellem  Katho- 
licisme  og  Protestantisme  saaledes ,  at  medens  hin  hviler  paa 
et  historisk  Grundlag  og  ad  den  historiske  Vej  vil  godtgjøre 
sin  Adkomst  til  Kristennavnet,  hviler  denne  paa  fri  Tænkning 
og  vil  ad  filosofisk  Vej  godtgjøre  sin  Kristelighed  ved  at  vise 
sin  Fornuftighed.  Som  den  ene  af  Protestantismens  Hoved- 
grundsætninger opstilles  ganske  vist,  at  „ingen  Avtoritet  und- 
tagen den  hellige  Skrift  kan  gjælde  for  kristne  som  ubetinget 
Troskilde",  men  denne  Henvisning  til  den  hellige  Skrift  modi- 
ficeres væsentlig  derved,  at  efter  Clausens  Opfattelse  „kun  én 
Fremgangsmaade  er  den  sande,  den,  som  udgaar  fra  Skriftens 
Fortolkning  og  derefter  bringer  dens  Lære  i  Samklang  med 
Fornuftens  Udsagn" ,  saaledes  at  Skriftens  Avtoritet  ikke 
kommer  til  at  gjælde  ubetinget,  men  kun  for  saa  vidt  dens 
Indhold  befindes  fornuftigt  og  rimeligt.  ,,Naar  vi  betragte 
den  hele  økonomi  af  vor  hellige  Skrift,  betænke,  at  intet  Ord 
er  os  umiddelbart  overleveret  af  Jesus  selv,  heller  intet  Ord 
er  beseglet  med  hans  højeste  Avtoritet;  at  Jesu  Taler  og 
Bedrifter  ikke  i  nogen  fortløbende,  fiildstændig  Beretning  ere 
os  optegnede;  at  den  langt  overvejende  dogmatiske  Del  af 
vore  hellige  Bøger  har  den  af  Apostlene  til  Forfatter,  som 
ikke  med  egne  Øjne  havde  set  eller  med  egne  Øren  hørt  sin 
Lærer  og  Mester;  naar  vi  betænke,  at  det  dogmatiske  og 
moralske,  det  egentlige  og  det  allegorisk -uegentlige,  det 
bogstavelige  og  det  billedlige,  det  almengyldige,  det  lokale 
og  temporelle,  det  kristehge  og  det  jødiske  helt  igjennem  er 
blandet  med  hinanden;  at  Apostlenes  Individualitet  umiskjen- 
delig  skinner  igjennem  ved  Behandlingen  af  de  kristelige 
Dogmer  og  allerede    giver    os  Billedet    paa    den    theologiske 

14 


2IO  Det  nittende  Aarhundrede. 

Forskjellighed ,  som  siden  har  karakteriseret  den  kristelige 
Kirke ,  da  paatvinger  sig  en  Sandhed ,  som  aabner  os  dybe 
BHk  i  Guds  Husholdning  i  sin  Kirke.  Skriften  er  beregnet 
paa  Væsener,  som  have  og  bruge  Fornuftens  Lys:  ved  histo- 
risk Kritik  skal  dens  Ægthed  bevises,  ved  filosofisk  Kritik 
dens  Indhold  prøves,  og  først  ved  dens  videnskabelige  Behand- 
ling kommer  Enhed  og  Holdning,  Lys  og  Klarhed  i  Lærens 
Mangfoldighed". 

Omtrent  tre  Uger  efter,  at  dette  Skrift  var  udkommet, 
var  Grundtvigs  „Kirkens  Gjenmæle"  i  alles  Hænder.  I  Løbet 
af  en  Uge  udkom  der  tre  Oplag  af  dette  hvasse  Stridsskrift, 
der,  som  Grundtvig  siger,  havde  til  Hensigt  „enten  at  frem- 
tvinge en  afgjørende  Pennefejde  eller  nøde  Regeringen  til  at 
undersøge,  om  vi  eller  vore  Modstandere  havde  Kirkelovene 
for  sig".  Det  var  haarde  Ord,  der  her  udtaltes:  „Jeg  træder 
op  imod  Forfatteren  ikke  som  Recensent,  men  som  kirkelig 
Modstander,  thi  han  har  i  denne  Bog  stillet  sig  i  Spidsen  for 
alle  den  kristne  Kirkes  Fjender  og  Guds  Ords  Foragtere", 
hedder  det  allerede  paa  den  første  Side,  og  fremdeles:  „Det 
er  altsaa  her  Præsten,  der  som  Lærer  i  den  kristelige  Kirke 
sigter  den  theologiske  Professor  som  Præstelærer  i  Kirke- 
skolen og  paastaar,  at  som  ærlig  Mand  maa  han  enten  gjøre 
den  kristelige  Kirke  højtidelig  Afbigt  for  sin  ukristehge  og 
forargelige  Lærdom  eller  nedlægge  sit  Embede  og  aflægge 
sit  kristne  Navn,  og  vil  han  ingen  af  Delene,  da  erklærer 
jeg  ham  paa  den  ægte  historisk -kristelige  Kirkes  Vegne  for 
en  falsk  Lærer".  „De  maa",  hedder  det  om  Clausen  og 
hans  Tilhængere,  „aflægge  det  kristne  Navn;  vil  de  hedde 
Protestanter,  velan!  det  maa  de,  og  vi  afstaa  dem  enhver 
Fordring  paa  et  Navn,  der  unægtelig  passer  sig  bedst  for 
dem,  der  ej  vil  have  andet  bestemt  tilfælles  end  Protesten 
mod  den  kristelige  Kirke  og  mod  ethvert  Trossamfund,  der 
vil  bekjende  sin  Tro  og  vedstaa  Bekjendelsen.  Vil  de  hedde 
Lutheraner,    da  vil  vi  i  Kirken  heller  ikke  derom  kives  med 

dem,  thi  vi  er  ikke  døbte  i  Luthers  Navn,  og  vore  Fædre 
lærte  os  ikke,  at  Luther,  men  at  Kristus  er  korsfæstet  for  os ; 
men  i  Skolen  maa  vi  forsvare  denne  vor  Fader  i  Kristo  og 
bevise,  at  alle  Protestanter  mod  den  historisk-kristelige  Kirke, 
som  beraaber  sig  paa  hans  Medhold,  misbruge  hans  med  al 
Ret  i  Kristenheden  berømte  Navn  til  at  besmykke,  hvad  han 
af  Hjærtens  Grund  afskyede.'' 

Dette  Skridt  førte  til  en  Kirkekamp ,  som  strakte  sig 
igjennem  mange  Aar,  i  hvilken  en  Mangfoldighed  af  mer  og 
mindre  betydelige  Personligheder  inddroges,  og  som  blev  af 
gjennemgribende  Betydning  for  hele  vor  kirkelige  Udvikling, 
og  „Kirkens  Gjenmæle",  der  selvfølgelig  strax  af  Grundtvigs 
Modstandere  betragtedes  slet  og  ret  som  et  hadefuldt  personligt 
Angreb,  blev  saaledes  Udgangspunktet  for  en  af  de  betyd- 
ningsfuldeste Rørelser  i  vort  Aandsliv  i  dette  Aarhundrede. 
Clausen  havde  foreløbig  afgjort  Stemningen  for  sig  i  Hoved- 
staden, hvortil  den  Omstændighed  væsentlig  bidrog,  at  Jakob 
Peter  Mynster,  som,  skjønt  kun  residerende  Kapellan  lige- 
som Grundtvig,  allerede  den  Gang  var  Kjøbenhavns  mest 
ansete  Prædikant,  uforbeholdent  stillede  sig  paa  hans  Side 
og  fra  Prædikestolen  udtalte  sig  skarpt  imod  „dem,  der  fare 
frem  i  Blinde ,  og  ligesom  de  i  ethvert  Forhold  kun  afsted- 
komme Forstyrrelse ,  saaledes  ogsaa  ofte ,  om  end  imod  Vi- 
dende og  Vilje,  blive  Kristi  Korses  iFjender,  give  en  For- 
argelse, som  de  ikke  igjen  kunne  læge,  vække  en  Tvedragt, 
som  de  ikke  igjen  kunne  stille"  —  Udtalelser,  som  Grundt- 
vig strax  imødegik  i  en  Prædiken  om  ..Den  kristelige  Kamp*', 
hvori  det  betegnende  for  Situationen  hedder:  „Lad  kun  Ver- 
dens Præster  og  Profeter  raabe :  Brødre  vi  vil  have  Fred, 
Verdens  Fred,  hvad  det  saa  end  skal  koste!  Lad  dem  kun 
høste  Verdens  Pris  for  Mildhed  og  Sagtmodighed,  for  Vis- 
dom og  Kjærlighed!  Lad  dem  kun  hellige  og  velsigne  Ver- 
dens Had  og  Forbitrelse  imod  os,  fordi  vi  som  Frelseren  vidne 
om  den,    at    dens  Gjerninger    ere  onde!     Rolig    og    frimodig 

sige  vi  da:  Brødre,  vi  maa  og  vi  vil  have  Kamp  i  Herrens 
Navn ;  vi  vil  det  vist  nok  ikke  ,  fordi  Kampen  er  behagelig, 
ej  fordi  vi  fattes  den  høje  Visdom,  at  det  er  langt  mage- 
ligere, medens  Fjenden  raser,  at  sidde  med  Hænderne  i 
Skjødet,  end  i  aaben  ISIark  at  gaa  ham  paa  Klingen;  nej 
visselig,  ej  derfor  vil  vi  have  Kamp,  men  fordi  vi  se  af 
Herrens  Ord  og  af  Kristenfolkets  store  Levnedsløb,  at  Kam- 
pen er  uundgaaelig,  naar  vi  ikke  som  Krystere  vil  rømme 
fra  Sandheds,  fra  vor  Herres  Jesu  Kristi  og  hans  Korses 
Banner".*)  Clausens  Svar  paa  „Kirkens  Gjenmæle"  var  en 
Erklæring  til  Publikum  om.  at  han  havde  gjort  de  fornødne 
Skridt  for  i  Overensstemmelse  med  sin  Embedspligt  at  for- 
følge Sagen  paa  Rettens  Vej,  d.  v.  s.  han  anlagde  en  Injurie- 
proces. Grundtvig,  som  „aldrig  havde  tænkt  at  formindske 
Prof.  Clausens  borgerlige  Agtelse,  men  kun  hans  kirkelige 
Ære  og  Agtelse",  krævede  Sagen  afvist  fra  dette  urette 
Forum ,  men  Retten  gav  ham  ikke  Medhold  heri  og  idømte 
ham  en  Mulkt  samt  livsvarig  Censur**).  Saa  snart  det  viste 
sig,  at  Sagen  var  kommen  ind  i  et  fejlt  Spor,  og  at  det  ikke 
vilde  komme  til  at  dreje  sig  om.  hvem  af  de  to  Modstandere 
der  var  i  Overensstemmelse  med  den  danske  Statskirkes  Lær- 
dom og  Forfatning,  men,  som  Dommen  senere  udtrykte  det, 
alene  om,  hvor  vidt  han  ved  at  bestride  Citantens  Lærdomme 
havde  betjent  sig  af*  utilbørlige  Udladelser  mod  denne,  ned- 
lagde Grundtvig  sit  Embede  „fordi  Præstestillingen  i  Stats- 
kirken syntes  ham  aldeles  utaalelig,  naar  Øvrigheden  holdt 
med  Statskirkens  aabenbare  Fjender". 

Hvad  der  giver  „Kirkens  Gjenmæle"  en  ganske  særlig 
Interesse,  er  den  Omstændighed,  at  vi  her  for  første  Gang 
træffe  Hovedpunktet  i  den  kirkelige  Anskuelse,  som  Grundt- 

*)  „De  to  residerende  Kapellaner    havde  talt,    og    talt   imod  hinanden,    og    — 
det  var  et  underligt  Øjeblik  i  den  danske  Statskirke    —  naar  de  havde  talt, 
var  der  kun  faa,  der  h-ttede  enten  til  Provster  eller  Bisper''.     Fr.  Barfod, 
N.  F.  S.   Grundtvig. 
**)  Censuren  hævedes  1838. 

vig"  senere  hævdede  hele  sit  lange  Liv  igjennem.  klart  og  be- 
stemt fremsat.  I  Modsætning  til  Clausens  Hævdelse  af,  at 
det  skrevne  Ord  er  den  eneste  Form .  hvori  Læren  har  ved- 
ligeholdt sig  i  bevislig  Integritet,  gjør  Grundtvig  gjældende, 
at  „den  kristelige  Kirke  er  et  Trossamfund  med  en  Tros- 
bekj endelse,  som  den  forelægger  alle  dem,  der  vil  ind- 
lemmes i  den,  indlemmer  dem  kun  ved  Daaben  og  Nadveren 
i  sig,  naar  de  tilegne  sig  Bekj  en  delsen ,  og  anser  dem  som 
frafaldne,  naar  de  siden  vrage  Troen  eller  vægre  sig  ved  Be- 
kjendelsen,  erklærer  dem  for  falske  Kristne,  d.  e.  Kjættere-, 
og  endnu  bestemtere  hedder  det  et  andet  Sted  i  Skriftet: 
„Det  er  Tid,  at  vi  igjen  forenes  om  det  kristelige,  som  læg 
og  lærd,  og  som  de  i  Tankegang  forskjelligste  kristelige  Læ- 
rere som  en  Justinus  Martyr,  en  Irenæus.  Ansgar  og  Luther, 
Reinhard  og  Balle  have  tilfælles  og  som  da  unægtelig  er  det 
grundkristelige ,  forene  os  derom ,  taale  hos  hverandre  al 
dermed  forenelig  theologisk  Forskjellighed,  men  vige  da  ej 
heller  et  Straasbred  enten  for  aabenbare  Fjender  eller  falske 
Venner,  skille  os  højtidelig  fra  dem,  som  ved  at  vrage  Kir- 
kens oprindelige  Bekjendelse  og  guddommelige 
Naademidler  selv  har  skilt  sig  fra  os,  og  som  kun  vil  be- 
holde det  kristne  Navn  for  under  Venskabs  Maske  at  for- 
føre Menigheden  og  tilsnige  sig  Glansen  af  det  Kirkens 
store  Vidnesbyrd,  de  ej  vil  tro".  Det  var.  hvad  han  senere 
bestandig  fastholdt  som  ..den  kristelige  Kirkes  uforanderlige 
Grundvold-',  han  her  pegede  paa.  Erkjendelsen  af  denne, 
der  er  bleven  betegnet  som  Grundtvigs  „mageløse  Opdagelse" 
var  da  først  for  ganske  nylig  gaaet  op  for  ham.  Han  har 
selv  skildret ,  hvorledes  dette  Lys  tændtes  i  ham ,  og  da  det, 
hvad  man  nu  end  i  og  for  sig  mener  derom,  blev  afgjørende 
for  hele  hans  senere  Stilling  til  det  kirkelige  Liv,  skulle  vi 
anføre,  hvad  han  fortæller  om  dette  Vendepunkt  i  sit  Liv: 
„Jeg  var  falden  i  dybe  Tanker  over  den  fortvivlede  Stilling, 
hvori  Kristi  Menighed,  og  navnlig  alle  dens  Børn  og  ulærde 

Medlemmer  var  kommen  derved,  at  næsten  alle  de  skrift- 
kloge trodsig  paastod,  at  ikke  alene  den  hellige  Skrifts  Op- 
rindelse, Omfang,  Ægthed  og  rette  Fortolkning  var  meget 
tvivlsomme,  men  at  de  kirkelige  Grundlærdomme  om  Tre- 
enigheden, Kristi  Guddom  og  Forsoningen,  naar  man  var 
Grundsprogene  mægtig  og  saa'  ret  til ,  slet  ikke  fandtes  i 
Bibelen,  som  hos  alle  Protestanter  jo  dog  var  Troens  eneste 
Hjemmel.  Hvor  overbevist  jeg  nemlig  end  selv  var  om,  at 
Rationahsternes  Bibelkritik  og  Skriftfortolkning  var  omtrent 
lige  ugrundede  og  uærlige,  saa  kunde  jeg  dog  hverken  overse, 
at  kristelige  Børn  og  Lægmænd  vare  lige  ilde  farne,  eller 
glemme,  at  selv  min  Bibelkundskab  vilde  ikke  forslaa  til  at 
trodse  Legionens  Vidnesbyrd,  naar  jeg  ikke  tillige  havde 
kirkehistorisk  Kundskab,  og  havde  frem  for  alt  et  Aandens 
Vidnesbyrd  i  mit  Indre,  som  kunde  trodse  al  Verdens.  Lige- 
som det  nu  blev  mig  soleklart,  at  han,  som  vidnede,  at  Salig- 
gj  øreisen  s  Hemmelighed  var  skjult  for  de  lærde  og  kloge  og 
aabenbaret  de  umyndige,  kunde  umulig  uden  klar  Selvmod- 
sigelse binde  de  ulærdes  Tro  til  de  lærdes  Vidnesbyrd,  saa 
blev  det  mig  lige  saa  soleklart,  at  hvis  Skriften  var  den 
kristne  Menigheds  Trosregel,  da  vilde  Vantroen  nu,  da  næsten 
alle  de  skriftkloge  hyldede  den,  have  et  langt  gyldigere  og 
stærkere  Vidnesbyrd  end  Troen,  som  kun  nogle  enkelte 
skriftkloge  bevidnede;  og  min  Slutning  blev  da,  at  saa  vist 
som  Jesus  Kristus  var  Gud  Faders  enbaame  Søn,  saa  vist 
maatte  der  ogsaa  i  Kirken  findes  et  langt  gyldigere  og  stær- 
kere Vidnesbyrd  om  den  ægte,  oprindelige  kristne  Tro,  end 
Bogstavskriften  paa  nogen  Maade  kunde  være  for  Kvinder 
og  Børn  og  alle  de  ulærde.  Da  jeg  nu  i  denne  Retning  uaf- 
ladelig grublede,  læste  og  skrev  under  Bøn  og  Paakaldelse, 
se,  da  slog  det  mig  i  et  velsignet  ØjebHk,  at  det  mageløse 
Vidnesbyrd,  jeg  saa  møjsommelig  ledte  om  i  hele  Aandens 
Verden,  det  gjennemlød  som  en  Himmelrøst  hele  Tiden  og 
Kristenheden  i  den  apostoliske  Trosbekj  endelse   ved 

Daaben,  —  Hermed  var  for  mig  Lyset  tændt  og  Lodden 
kastet;  thi  at  ,. Vand-Badet  i  Ordet",  altsaa  Daabsordet,  er 
den  kristelige  Livskilde,  det  havde  Luther  jo  strax  lært  mig; 
og  at  han,  som  selv  havde  indstiftet  Daaben  til  et  Gjenfø- 
delsens  og  Fornyelsens  Bad  i  den  Helligaand,  ogsaa  selv 
havde  bestemt,  paa  hvilken  Tro  der  maatte  døbes,  naar  man 
ved  „Tro  og  Daab"  vilde  være  sin  Salighed  vis,  det  saa'  jeg 
strax.  er  saa  aabenbar  unægteligt,  at  hvem  der  ikke  vil  lade 
Trosordet  ved  Daaben  gjælde  som  et  Ord  til  os  af  Herrens 
egen  Mund,  maa  enten  fornægte  Herren  som  Daabens  Ind- 
stifter eller  fornægte  Daaben  som  Livskilden  og  derved  stille 
sig  selv  uden  for  den  kristne  Menighed.  —  Fra  dette  Øjeblik 
af  maatte  det  være  min  eneste  Kirkesorg  at  faa  alle  dem, 
der  havde  Hjærte  til  at  tro  paa  Jesus  Kristus,  til  at  fæste 
deres  kristne  Tro  til  Herrens  Mundsord  som  Livsordet  ved 
hans  egne  Indstiftelser  og  frem  for  alt  til  Trosordet  ved 
Daaben  som  Herrens  og  Menighedens  sammensmeltede  Vid- 
nesbyrd." 

I  sex  Aar  var  Grundtvig  nu  atter  udelukkende  henvist 
til  at  virke  med  sin  Pen,  og  han  nyttede  Tiden  godt.  Han 
skrev  en  Mængde  Afhandlinger  og  Artikler,  i  hvilke  han 
udviklede  og  klarede  sin  kirkelige  Anskuelse,  og  blandt 
hvilke  særlig  maa  fremhæves  de  to  „Om  den  sande  Kristen- 
dom" og  „Om  Kristendommens  Sandhed"  samt  „Skal  den 
lutherske  Reformation  virkelig  fortsættes?",  hvilket  Spørgs- 
maal  han  besvarede  med  Ja  ikke  blot  for  Kirkens,  men  ogsaa 
for  det  borgerlige  Livs  og  Skolens  Vedkommende.  I  Aarene 
1827 — 30  udgav  han  sine  „Kristelige  Prædikener  eller  Søndags- 
bog",  en  af  de  ypperste  Prædikensamlinger,  vorLiteratur  ejer; 
han  udfoldede  en  betydelig  digterisk  Produktion,  skrev  foruden 
en  Mængde  mindre  Digte  „Kong  Harald  og  Ansgar,  Rim- 
blade af  Danmarks  Kirkebog",  og  „Krønikerim  til  Børne- 
lærdom", og  var  for  øvrigt  optagen  af  historiske,  sproglige 
og    mythologiske    Studier.     I  Aarene    1829 — 31    foretog    han 

med  kongelig  Understøttelse  hvert  Aar  en  Sommerrejse  til 
England  for  at  studere  angelsachsiske  Haandskrifter ,  hvilket 
blev  af  stor  Betydning  ikke  blot  for  hans  eget  personlige 
Vedkommende,  men  ogsaa  fordi  hans  Bestræbelser  for  at 
vække  de  engelske  Videnskabsmænds  Interesse  for  disse 
gamle  Sprogminder  kronedes  med  Held,  saa  at  han  virkelig 
kan  siges  at  have  givet  Stødet  til  det  ivrige  og  i  mange 
Henseender  frugtbringende  Studium,  de  nu  i  en  Aarrække 
have  været  gjort  til  Gjenstand  for,  og  til  at  saa  mange  af 
dem  nu  er  gjort  almindelig  tilgængelige  i  gode  Udgaver. 

For  Grundtvigs  egen  Udvikling  blev  Opholdet  i  England, 
hvor  stærke  aandehge  Modsætninger  brødes,  og  hvor  For- 
holdene i  enhver  Henseende  vare  større  og  friere,  af  stor  Be- 
tydning. Hans  Synskreds  udvidedes,  og  hans  Blik  aabnedes 
for  mangt  og  meget,  som  før  kun  havde  staaet  dunkelt  for 
ham.  ,.Jeg  lærte  først  her",  siger  han,  „i  Henseende  til  Fri- 
hed som  til  alt  menneskeligt  at  lægge  hele  Vægten  paa 
Virkeligheden  med  dyb  Foragt  for  Penneslikkeriet  og 
Bogormevæsenet  i  alle  Retninger;  thi  vel  fandt  jeg  ingen- 
lunde Engelskmændene  fri  for  alt  dette,  men  jeg  fandt  hos 
dem  Livet  og  Døden  ved  Siden  ad  hinanden,  Livet  overalt 
hvor  man  stræbte  frit  at  benytte  Livskræfterne,  og  Døden 
overalt,  hvor  man  pinte  det  levende  til  Ære  for  det  døde". 
Skjønt  han  saaledes  i  disse  Aar  „rent  syntes  at  have  glemt 
den  fortvivlede  Kirkesag",  blev  de  i  Virkeligheden  den 
bedste  Forberedelse  til  ret  at  tage  fat  paa  den,  saa  vel  som 
til  hele  den  i  mange  Forhold  indgribende  Virksomhed,  han  i 
den  sidste  Halvdel  af  sit  Liv  skulde  udfolde.  Af  ikke  ringere 
Betydning  i  saa  Henseende  blev  det,  at  den  græske  Oldtids- 
literatur  nu  aabnede  sig  for  ham  og  befrugtede  hele  hans 
historisk  -  poetiske  Syn  paa  Tilværelsen ,  som  nu  først  fuld- 
stændig klaredes.  Det  var,  om  man  saa  vil,  saa  at  sige  et 
Tilfælde,  der  gav  Anledning-  dertil.  ..Han  var  selv  sine  Børns 
Lærer,    og  Sønnerne    vare    nu  i  den  Alder,    at    han    alvorlig 

maatte  spørge  sig  selv,  hvad  han  videre  skulde  lære  dem. 
Hele  den  hellige  Historie  tillige  med  „Hyrdelivet"  i  Østen 
havde  han  tidlig  gjort  dem  kjendte  med.  Ligeledes  med 
Nordens  „Kæmpeliv'.  Og  Saxo  og  Snorre  havde  de  selv 
pløjet,  fra  de  kunde  læse  rent.  Nu  var  Spørgsmaalet:  hvad 
saa  videre?  Han  havde  hørt  og  læst,  at  det  gamle  Græken- 
land skulde  have  en  rig  og  dejlig  Literatur.  Selv  kjendte 
han  den  ikke ,  thi  med  Undtagelse  af  det  nye  Testamente 
havde  han  ikke  aabnet  en  græsk  Bog,  siden  han  tog  anden 
Examen.  For  sine  Sønners  Skyld  gav  han  sig  da  til  at  lære 
græsk  paa  ny,  og  aldrig  har  vel  nogen  Avtodidakt  gaaet 
grundigere  til  Værks  eller  grebet  videre  om  sig.  Han  hen- 
reves og  fængsledes  af  Homer  og  Herodot;  han  beundrede 
Hesiodos,  Thukydides,  Æskylos  o.  s.  v.  Det  er  denne  for- 
enede og  samtidige  Paavirkning  af  England  og  Grækenland, 
som  giver  sig  saa  stærke  Vidnesbyrd  i  hele  hans  følgende 
Forfattervirksomhed,  ja  i  hele  hans  borgerlige  og  politiske 
Personlighed-'.*) 

Saaledes  levede  Grundtvig  i  nogle  Aar  i  visse  Maader 
uden  for  Verden,  men  rustende  sig  til  atter  at  optræde  kraftig 
i  den,  og  det  fortjener  at  fremhæves,  baade,  at  han  i  disse 
Aar  stadig  maatte  som  ..Hælvten  Skjald  og  Hælvten  Bogorm", 
kæmpe  med  smaa  Kaar,  eftersom  den  offentlige  Understøttelse, 
der  var  bleven  ham  tilstaaet,  da  han  gav  sig  i  Lav  med  sine  store 
Oversætterarbejder,  og  som  han  fik  Lov  til  at  beholde,  kun 
var  ringe,  og  at  han  trofast  understøttedes  i  denne  Kamp  af 
Venner,  der  havde  Øjnene  aabne  for,  hvad  hans  storartede  og 
mangesidige  Virksomhed  havde  at  betyde.  Imidlertid  havde 
den  religiøse  Bevægelse,  han  havde  vakt,  begyndt  at  sætte 
Frugt.  Den  stadig  voxende  Skare  af  dem ,  der  sluttede  sig 
til  de  religiøse  Anskuelser,  han  havde  hævdet,  og  som  med 
ham  krævede  Ret  til  at  føre  dem  ud  i  Livet,  baade  fordi  de 


*)  Fr.  Barfod:  N.  F.  S.  Grundtvig. 

kun  i  dem  fandt  Fred  og  Hvile,  og  fordi  de  ønskede  jo  for 
jo  hellere  at  se  dem  bryde.-?  med  det  bestaaende,  havde  be- 
g}Tidt  at  holde  gudelige  Forsamlinger.  Grundtvig  „havde 
intet  godt  Øje  til  slige  Forsamlinger,  der  næsten  uundgaaelig 
føre  til  et  selvgjort  Menighedsliv  med  en  selvgjort  Hellighed, 
der  mtet  har  med  Kristus  at  gjøre;  men  jeg  kunde  saa  meget 
mindre  være  ligegyldig  ved  dem  og  maatte  finde  dem  uund- 
gaaelige" ,  siger  han ,  ,.naar  ikke  Evangeliet  kom  ordentlig 
til  Orde".  Et  Par  Forsøg  paa  at  komme  til  Rette  med  Re- 
geringen strandede,  og  i  Begyndelsen  af  1832  tog  Grundtvig 
da  Sagen  med  de  gudelige  Forsamlinger  i  sin  Haand  og  præ- 
dikede under  stort  Tilløb.  Nu  lagde  Myndighederne  sig 
imellem,  men  Enden  paa  Sagen  blev,  at  Grundtvig  fik  Lov  til 
at  holde  Gudstjeneste  i  den  ledige  Frederikskirke  paa  Kri- 
stianshavn.  I  denne  ejendommelige  Stilling,  som  Præst  uden 
Embede,  som  Overhoved  for  en  kristelig  Frimenighed  midt  i 
Statskirken,  forblev  han  til  1839,  da  han  atter 'traadte  i  Statens 
Tjeneste,  idet  Frederik  den  sjette  kaldte  ham  til  Præst  ved 
Vartov  Kirke,  ved  hvilken  han  virkede  til  sin  Død. 

Samtidig  med ,  at  det  kristelige  saaledes  atter  traadte  i 
Forgrunden  i  Grundtvigs  Liv  udadtil,  fortsatte  han  sin  lite- 
rære Virksomhed,  som  just  i  de  Aar,  da  han  stod  „som  fri 
Prædikant  for  frie  Tilhørere"  i  Frederikskirken,  var  meget 
betydelig  og  vidnede  om,  i  hvor  høj  Grad  hans  Livssyn  var 
taget  til  i  Dybde.  Han  gav  vægtige  Bidrag  til  Belysning  af 
Dagens  politiske  og  kirkelige  Spørgsmaal;  han  udfoldede  en 
betydelig  poetisk  Virksomhed ;  saaledes  udkom  bl.  a.  1838  hans 
„nordiske  Smaadigte"  og  1837 — 41de  to  Bind  af  „Sangværk  til 
den  danske  Kirke",  hans  Hovedværk  i  denne  Retning  i  disse 
Aar  og  et  af  de  betydningsfuldeste  Led  i  hele  hans  poetiske 
Produktion,  en  rig  Samling  af  skjønne,  dels  originale,  dels 
oversatte  og  frit  bearbejdede  Salmer  og  aandelige  Sange ;  men 
det  mest  betegnende  for  ham  paa  dette  Punkt  af  hans  Liv  er 
dog  de  Skrifter,  i  hvilke  han  udviklede  sin  historisk-poetiske 

Anskuelse.  1832  udkom  ,.Nordens  Mythologi  eller  .Sindbilled- 
sprog, historisk-poetisk  udviklet  og  oplyst",  der  melder  sig 
som  anden  omarbejdede  Udgave  af  den  lille  Mythologi  fra 
1808,  men  i  Virkeligheden  er  en  hel  ny  Bog,  i  hvilken  de 
Anskuelser,  som  den  Gang  kun  spirede  i  ham.  træde  os 
fuldt  udfoldede  i  Møde,  modificerede  af  det  Lys,  som  i  de  fire 
og  t3n^e  Aar,  der  vare  forløbne  siden  da,  fra  saa  mange  Sider 
var  faldet  i  hans  Sjæl.  Denne  Fremstilling  og  poetiske  Tyd- 
ning af  de  nordiske  Myther,  som  tillige  paa  mange  Punkter 
storslaaet  og  aandfuldt  belyser,  hvorledes  Folket  under  sit 
senere  Levnedsløb  snart  har  fjærnet  sig  fra,  snart  atter  nærmet 
sig  til  den  „Nordens  Kæmpeaand",  for  hvilken  de  ere  Udtryk, 
efterfulgtes  allerede  Aaret  efter  af  hans  „Haandbog  i  Old- 
tidens Historie",  der  udgjorde  første  Del  af  den  store  „Haad- 
bog  i  Verdenshistorien,  et  Forsøg",  som  udkom  i  tre  Bind 
1833 — 43.  Dette  mærkelige  Værk  betegnes  som  udarbejdet 
„efter  de  bedste  Kilder"  ,  og  der  er  i  Virkeligheden  nedlagt 
en  umaadeHg  Lærdom  i  det,  men  Hovedsagen  er  dog  her 
som  i  Mythologien  det  ejendommelige,  med  stor  Klarhed  og 
Konsekvens  gjennemførte  Syn  paa  „Tidernes  Sammenhæng 
og  Kristus  i  deres  Middelpunkt" ;  det  er  i  Virkeligheden  mere 
en  i  høj  Grad  subjektiv  Historiens  Filosofi  end  en  objektiv 
historisk  FremstiUing,  og  helt  igjennem  er  den  præget  af  en 
Poesi,  der  jævnlig  som  ved  Lynglimt  stiller  det,  han  skildrer, 
i  den  skarpeste  Belysning,  saa  det  paatrænger  sig  Læserens 
Fantasi  med  næsten  uimodstaaelig  Magt,  ligesom  ogsaa  det 
ejendommehge  Lune ,  der  er  over  den  fra  først  til  sidst ,  gjør 
den  til  en  i  højeste  Grad  underholdende  Bog. 

Det  blev  en  lang  Aarrække,  Grundtvig  virkede  som  Præst 
ved  den  Hlle  Hospitalskirke ,  hvor  han  samlede  en  talrig  og 
sjælden  trofast  Menighed  om  sig,  „en  Kjærne  til  en  kristelig 
dansk  Frimenighed,  der,  da  den  udelukkende  holder  sig  til 
den  apostoliske  Trosbekj  endelse  og  Herrens  egne  Indstiftelser, 
vist  nok  mindst  af  alle  de  nu  saakaldte  kristne  Kirkesamfund 

med  Rette  kaldes  en  Sekt,  men  som  dog  ganske  rigtig  har 
den  kirkelige  Ejendommelighed  kun  at  kræve  Enighed  om, 
hvad  der  har  været  fælles  for  alle  troende  og  døbte,  og  kun 
at  søge  det  ny,  aandelige  Liv  i  Ordet  til  os  af  Herrens  egen 
Mund  ved  hans  egne  Indstiftelser."  Han  udøvede  i  dette 
lange  Tidsrum  en  stadig  stigende  Indflydelse,  idet  den  Væk- 
kelse i  Retning  af  et  stærkt  og  inderligt  Trosliv,  der  udgik 
fra  ham,  bredte  sig  i  videre  og  videre  Kredse.  Og  dette  er 
ikke  blot  at  forstaa  om  den  særlig  kirkelige  Anskuelse,  der 
har  faaet  hans  Navn,  men  mer  eller  mindre  paavirkedes  hele 
det  kirkelige  Liv  her  i  Danmark  af  hans  mægtige  Personlig- 
hed, og  det  er  næppe  nogen  Overdrivelse  at  sige,  at  selv  de 
fleste  af  dem,  der  staaende  paa  Kristendommens  Grund  have 
stillet  sig  i  Opposition  til  Grundtvigianismen  som  saadan,  ube- 
vidst have  været  og  ere  mere  eller  mindre  paavirkede  af  den 
Aand,  der  udgik  fra  ham. 

Men  ikke  blot  paa  det  religiøse  Omraade  har  Grundtvig 
øvet  en  umaadelig  Indflydelse,  der  ikke  indskrænkede  sig  til 
Danmark,  men  er  kjendelig  vidt  og  bredt  i  hele  Norden.  Hans 
tidligere  Skrifter  kom  mere  og  mere  til  Agt  og  Ære  og  gjorde 
deres  Virkning,  og  som  hidtil  vedblev  han  at  udgive  det  ene 
betydningsfulde  Arbejde  efter  det  andet,  større  og  mindre 
Skrifter,  i  hvilke  han  snart  nedlagde  Resultaterne  af  sin 
aldrig  hvilende  Granskning ,  snart  arbejdede  direkte  for 
Virkeliggjørelsen  af  sine  Idéer  til  Folkets  Løftelse  og  Væk- 
kelse i  alle  Retninger  og  jævnlig  greb  ind  i  Dagens  bræn- 
dende Spørgsmaal.  Størst  Betydning  efter  hans  Forhold 
til  det  kirkelige  Liv  maa  man  vel  tillægge  hans  Virk- 
somhed til  Fremme  for  Folkehøjskolen,  der,  realiseret  saa- 
ledes,  som  han  tænkte  sig  den,  ganske  sikkert  maa  kunne 
blive  til  stor  Velsignelse  som  et  Arnested  for  en  sand  folkelig 
Dannelse  i  kristelig  Aand.  Med  sit  ejendommelige  Blik  paa 
Nordens  Folkeaand  erklærer  han  Latinskolen  Krig  paa  Liv 
og  Død  som  den ,  der  hviler  paa  en  gold  og  død  Lærdom, 
der  ikke  staar  i  noget  Forhold  til  Folkets  Væsen,  og  kræver 

i  Modsætning  dertil  en  sand  folkelig  Dannelse ,  der  suger  sin 
Næring  af  Folkets  eget  Liv  i  de  fremfarne  Tider.  Allerede 
i  Indledningen  til  Nordens  Mythologi  (1882)  taler  han  om  ,,et 
borgerligt  og  ridderligt  Akademi ,  eller  hvad  man  vil  kalde 
en  saadan  højere  Anstalt  for  folkehg  Dannelse  og  for  praktisk 
Duelighed  i  alle  Hovedfag"  som  „aabenbart  det  store  Savn 
i  alle  Lande,  der  maa  afhjælpes  og  det  snart,  baade  for  Bor- 
gersamfundets og  for  Lærdommens  Skyld"'.  I  ,.Skolen  for 
Livet  og  Akademiet  i  Sorø"  (1838)  er  Foikehøjskoletanken, 
saaledes  som  den  senere  er  traadt  ud  i  Livet,  klart  fremme. 
Hans  Plan  om  at  faa  Sorø  Akademi  omdannet  til  en  folkelig 
Højskole  blev  ikke  virkeliggjort,  da  Kristian  den  ottende,  som 
var  gunstig  stemt  for  den,  døde,  før  den  kunde  komme  til 
Udførelse.  Allerede  1844  havde  han  dog  i  Rødding  i  Sønder- 
jylland faaet  den  første  Højskole  stiftet  ,  og  den  er  som  be- 
kjendt  bleven  efterfulgt  af  en  stor  Mængde  andre.  Om  Tanken 
i  og  for  sig  kan  der  vel  kun  være  én  Mening,  et  andet  Spørgs- 
maal  bliver  det,  om  den  ikke  kan  faa  skæbnesvangre  Følger, 
naar  den  sættes  i  Værk,  uden  at  de  nødvendige  Forudsæt- 
ninger til  at  virkeliggjøre  den  i  Aand  og  Sandhed  ere  til 
Stede. 

Da  det  nationale  Liv  endelig  begyndte  at  røre  sig  stærkt 
hos  det  danske  F'olk  som  Følge  af  Forholdene  i  Sønderjylland, 
stod  Grundtvig  selvfølgehg  i  første  Række;  da  Oproret  brød 
ud,  førte  han  i  sit  Ugeblad  „Danskeren"  (1848— 51)  kraftig  og 
vækkende  Ordet  for  ..i  Tillid  til  Gud  og  Danmarks  Lykke"  at 
værne  om  vor  Ret,  og  ingen  digtede  kraftigere  og  skjønnere 
Sange  end  han,  ligesom  han  ogsaa  havde  trøstende  og  styr- 
kende Ord  til  Rede,  da  Ulykken  i  1863  og  64  kom  over  Dan- 
mark. Ogsaa  vor  Tids  anden  politiske  Folkesag  i  Norden, 
den  nordiske  Enhedstanke,  havde  i  ham  en  ihærdig  For- 
kæmper, Og  som  han  virkede  ivrig  og  kraftig  med  sin  Pen 
for  Folkets  Livsmaal,  virkede  han  ogsaa  med  sit  Ord  i  Rigs- 
dagen,   hvor    det    dog    nærmest    kun    var  Afgjørelsen    af   de 

kirkelige  Spørgsmaal,  han  fik  nogen  betydeligere  Indfly- 
delse paa. 

Af  literære  Arbejder  fra  det  sidste  Afsnit  af  Grundtvigs 
Liv  skal  foruden  de  alt  nævnte  fremhæves  „Bragesnak  om 
græske  og  nordiske  IMyther  og  Oldsagn"  (1844)  samt  „Græsk 
og  nordisk  Mythologi  for  Ungdommen"  (1846),  af  hvilke  det 
første  var  en  Række  P"oredrag,  han  holdt  1843 — 44,  ligesom 
han  1838  efter  Opfordring  holdt  en  Række  Forelæsninger 
over  de  sidste  50  Aars  Historie*),  senere  (1854)  over  Høj- 
nordens Historie,  og  endelig  (1861—63)  over  den  kristne 
Menigheds  Levnedsløb  (udgivne  1871  under  Titlen  ..Kirke- 
spejl"). Skolen  havde  han  foruden  i  den  nævnte  Mythologi 
for  Øje  i ,, Mundsmag  af  Danmarks  Krønike  til  levende  Skole- 
brug" samt  „Danske  Kæmpeviser  til  Skolebrug,  udvalgte  og 
tillæmpede".  Endelig  skal  nævnes,  at  han,  foruden  at  han 
som  sædvanlig  offentliggjorde  en  stor  Mængde  større  og 
mindre  Digte,  i  „Kristendommens  Syvstjærne"  (1860)  gav  et 
stort  „kirkeligt  Sagakvad". 

Den  2den  Septbr.  1872  endte  Grundtvig  sit  daadrige 
Liv.  Skjønt  han  saaledes  blev  næsten  halvfemsindstyv^e  Aar 
gammel,  bevarede  han  lige  til  det  sidste  den  Aandens  Frisk- 
hed og  Kraft,  der  bestandig  havde  udmærket  ham.  Det  blev 
ikke,  som  det  en  Tid  saa'  ud  til,  at  han  skulde  bukke  under 
og  blive  en  Martyr  for  sin  Kamp  imod  det  bestaaende.  Det 
varede  ganske  vist  længe ,  før  han  begyndte  at  faa  Folkets 
Øre  opladt,  før  han  ophørte  at  staa  for  den  almindelige  Be- 
vidsthed som  en  Særling  og  fanatisk  Sværmer,  men  da  Tidens 
Fylde  endelig  var  kommen,  slog  hans  Livstanker  ogsaa  igjen- 
nem  som  faas,  og  han  blev  i  mange  Henseender,  men  først 
og  fremmest  dog  paa  det  rehgiøse  Omraade,  hvad  han  fra 
sin  Ungdom  af  følte  sig  kaldet  til,  en  Reformator  for  sit 
Folk.     Æret    og    anset    gik    han    i    sin    Grav;    Staten    havde 


*)  Senere  udgivne  under  Titlen  ..Mands  blinde" 

hædret  ham  ved  i  Anledning  af  hans  halvtredsindstyveaars 
Jubilæum  som  Præst  (1861)  at  give  ham  Titel  og  Rang  af 
Biskop  i  den  danske  Kirke;  en  stor  Menighed  flokkede  sig 
om  ham  med  sjælden  Trofasthed  og  Begejstring,  og  fra  hele 
Tandet  samledes  „Grundtvigianerne"  fra  hans  firsindstyveaarige 
Fødselsdag  af  om  deres  gamle  Høvding  til  aarlige  „Venne- 
møder" ;  hans  kirkelige  Anskuelse  saa  vel  som  hans  Syn  paa 
Folkelivet  og  dets  Krav  havde  fundet  mangfoldige  Tilhæn- 
gere rundt  om  i  Danmark  og  det  øvrige  Norden.  Der  var 
stor  Forskjel  paa  hans  Stilling  nu  og  den  Gang,  da  han  i 
1826  stod  som  en  tilsyneladende  slagen  Mand,  der  havde 
trukket  det  korteste  Straa  overfor  den  herskende  Tidsretning. 
havde  faaet  sin  literære  Virksomhed  stækket  ved  den  livs- 
varige Censur,  han  var  bleven  idømt,  og  følte  det  som  sin 
Pligt  at  lade  sin  Røst  forstumme  i  Herrens  Hus.  Men  han 
var  bleven  sig  selv  tro  til  det  sidste,  og  de  paa  én  Gang 
stolte  og  ydmyge  Ord  ,  han  den  Gang  udtalte  i  sit  literære 
Testamente,  kunde  sættes  som  Motto  for  hele  hans  liv: 
„Lad  de  lærde  sætte  deres  Ord  mod  mit  og  bevise,  at  de 
blev  klogere,  at  de  blev  klarere  ved  deres  stille  Granskning 
end  jeg  ved  min  Gjæring,  som  I  kan  se,  jeg  slap  dog  tra 
med  Livet,  og  som  jeg  ikke  har  kunstig  afbildet,  men  ladet 
saa  varm,  saa  fuldstændig  og  levende,  som  jeg  det  kunde, 
udstrømme  paa  Papiret  for  derfra  at  indstrømme  i  beslægtede 
Naturer  og  vække  den  levende  Kamp,  uden  hvilken  vi  er 
Dødens  Trælle,  uden  hvilken  vi  se  aldrig  den  levende  Klar- 
hed ,  som  overstraaler  Fuldkommenhedslandet  og  vindes  kun 
herneden,  som  Bruden  er  vundet,  naar  hun  livsalig  indsmiler 
Haabet  i  Bejlerens  Hjærte!  En  Mand  er  jeg  blevet,  ringe 
til  visse,  hvad  man  kalder  slet  ingen  Ting,  men  dog  en  Mand, 
som  ej  vilde  bytte  med  Jorderigs  Konger!  Skribent  er  jeg 
blevet,  vist  nok  ej  af  de  forgudede,  men  en  Skribent  som  ser 
sig  tilbage,  ser  sine  Fejl,  retter  dem  gjærne,  men  smiler  dog 
kun  over  dem  og  over  de  Øjne,  som  saa'  ikke  andet". 

Grundtvigs  Forfattervirksomhed  er,  som  vi  have  set,  over- 
ordentlig omfattende,  og  vi  have  endda  indskrænket  os  til  at 
nævne  de  vigtigste  af  hans  Skrifter  —  han  har,  bortset  fra 
de  Bidrag  fra  hans  Haand,  der  findes  i  Tidsskrifter  og  Blade, 
udgivet  over  loo  større  og  mindre  Bøger,  deriblandt  Værker 
af  betydeligt  Omfang.  Og  som  den  er  overvældende  rig  i 
rent  kvantitativ  Henseende,  er  den  ogsaa  yderst  mangfoldig  i 
Henseende  til  Beskaffenheden  af  de  Æmner,  den  behandler. 
Men  igjennem  hele  denne  storartede  Produktion  viser  det  sig, 
naar  man  ser  nøjere  til,  at  de  mange  Led  i  den,  der  ved 
første  Øjekast  frembyde  et  i  høj  Grad  broget  og  uensartet 
Skue,  sammenknyttes  til  en  Enhed  af  to  Grundtanker,  eller 
om  man  saa  vil  af  én,  der  behersker  den  fra  først  til  sidst. 
Det  er  Tanken  om  „Kristendommen  i  Tidernes  Middelpunkt" 
og  om  Nordens  Aand,  saaledes  som  den  var  udpræget  i 
Folkets  Oldtid,  og  som  det  var  en  af  hans  Livs  Opgaver 
atter  at  vække  den  til  kraftigt  og  daadrigt  Liv,  og  disse  to 
Tanker  smelte  saa  paa  den  ejendommeligste  Maade  sammen 
i  hans  Syn  paa  den  betydningsfulde  Stilling,  der  efter  hans 
Opfattelse  er  tildelt  Kristenfolket  i  Norden  i  Kristenhedens 
Udvikling  i  det  hele.  De  forskjellige  Faser  i  hans  aandelige 
Levnedsløb  betegne  en  stadig  Uddyben  af  denne  Grund- 
anskuelse, lige  fra  han  samtidig  rent  digterisk  gribes  af  den 
nordiske  Oldtids  Storhed  og  Kristendommens  Sandhed,  til 
han  staar  som  den,  for  hvem  det  digteriske  Syn  er  blevet  til 
en  Livstanke,  som  han  sætter  al  sin  Evne  ind  paa  at  føre  ud 
i  Virkeligheden  paa  alle  Omraader,  en  Udvikling,  der  førte 
ham  igjennem  mangehaande  Kamp  og  Strid  til  den  i  saa 
mange  Retninger  reformatoriske  Virksomhed,  han  kom  til  at 
udfolde.  Kun  ud  fra  dette  Synspunkt  lader  denne  saa 
mangeartede  Produktion  sig  overhovedet  forstaa,  men  ud  fra 
det  falder  der  ogsaa  et  Lys  over  den,  der  i  en  sjælden  Grad 
viser  Sammenhængen  imellem  de  enkelte  Momenter  i  den. 
Hvad    enten    Grundtvig    gransker    i    Nordens    Mythologi    og 

Oldtidshistorie,  eller  han  fordyber  sig  i  Studiet  af  Verdens- 
historien —  og  i  begge  Henseender  granskede  han  saa  dybt 
som  nogen  lærd  Videnskabsmand  — ,  hvad  enten  han  polemisk 
vender  sig  imod  Aandløsheden  i  sin  Tids  Gudsforhold,  eller 
han  udvikler  sin  ejendommelige  kirkelige  Anskuelse,  hvad 
enten  han  synger  Salmer  eller  fædrelandske  Sange,  hvad 
enten  han  skriver  Skolebøger  eller  griber  ind  i  Drøftelsen  af 
Dagens  ikke  sjælden  af  ham  selv  rejste  brændende  Spørgs- 
maal  paa  de  forskjelligste  Omraader  —  hans  Maal  er  be- 
standig ét  og  det  samme .  at  løfte  sit  Folk ,  at  give  det  Syn 
for  den  Aand,  der  fra  første  Færd  af  er  bleven  nedlagt  i  del, 
og  som  det  maa  blive  tro,  om  det  ikke  skal  gaa  nationalt  til 
Grunde,  og  for  Kristendommen  som  den  eneste  Vej  til  Salig- 
hed. Et  i  højeste  Forstand  kristent  og  nordisk  Folk  i  Norden 
var  det  Ideal,  der  foresvævede  ham  i  al  hans  Færd,  og 
hans  literære  Virksomhed  gaar  fra  først  til  sidst  med  stigende 
Inderlighed  og  Styrke  ud  paa  at  klare  dette  Ideal  og  føre 
det  ud  i  Livet. 

Naar  vi  nu,  saa  godt  det  i  Korthed  lader  sig  gjøre,  ville  for- 
søge at  gjøreRede  for,  hvorledes  Grundtvigs  Syn  paa  Tilværelsen 
udfolder  sig  paa  de  forskjehige  Omraader  og  bliver  bestem- 
mende for  den  Opfattelse,  han  gjør  gjældende  inden  for  disse, 
bør  vi  først  vende  os  til  hans  ejendommelige  Betragtning  af 
Historien,  hvor  den  inderlige  Forening  af  et  poetisk  og  et 
filosofisk  Element,  der  var  fremherskende  i  hans  Produktion 
som  Helhed  betragtet,  for  saa  vidt  træder  os  klarest  i  Møde, 
som  disse  to  Elementer  her  omtrent  holde  hinanden  Stangen, 
medens  paa  andre  Omraader  snart  det  ene  og  snart  det  andet 
af  dem  har  Overvægten.  Til  Grund  for  hans  historiske  An- 
skuelse ligger  den  Paastand,  at  Menneskehedens  saa  vel  som 
det  enkelte  Folks  Levnedsløb  ligner  det  enkelte  Menneskes, 
idet  det  har  sin  Barndom,  Ungdom,  Manddom  og  Alderdom. 
Denne  Sætning  kommer  hos  Grundtvig  ikke  frem  som  et 
aandrigt  Billede,  men  er  for  ham  Forudsætningen  for  Forstaaelsen 

af  Begivenhedernes  Sammenhæng  og  Betydning,  Nøglen  til  Hi- 
storien i  det  hele  og  i  det  enkelte.  Som  Ungdommen  i  Individets 
Liv  er  optagen  afDrømme  og  Planer  for  Fremtiden,  medens  Mand- 
dommen er  Handlingens  og  Alderdommen  Erindringens  og  Be- 
tragtningens Tid,  saaledes  at  Menneskelivet  i  disse  tre  Aldre  hen- 
holdsvis væsentlig  beherskes  af  Fantasien,  Følelsen  og  Forstanden, 
saaledes  ogsaa  med  Folkenes  og  Menneskehedens  Liv  i  det 
hele.  IMen  hvor  forskjellig  Livet  end  former  sig  i  disse  tre 
Livsaldre,  er  det  dog  ikke  saaledes,  at  de  kan  siges  umiddel- 
bart at  afløse  hverandre;  den  ene  fremgaar  af  den  anden  og 
optager  den  andens  Indtryk  og  Erfaringer  i  sig ,  og  de  be- 
herskes alle  af  en  Enhed,  der  allerede  er  til  Stede  i  Barn- 
dommen som  en  Spire,  der  skal  komme  til  Udfoldelse  i  det 
følgende  Liv.  Kun  under  Forudsætning  af,  at  denne  Betragt- 
ning lægges  til  Grund  for  det  enkelte  Folks  Historie,  lader 
denne  sig  efter  Grundtvigs  Mening  forstaa  som  en  sammen- 
hængende Livsførelse;  i  modsat  Tilfælde  falder  den  ud  fra 
hinanden  som  en  Række  tilfældige  Begivenheder,  der  ikke 
stile  imod  noget  fælles  Endemaal.  Kun  for  de  historiske 
Hovedfolks  Vedkommende  lader  nu  imidlertid  denne  Ansku- 
elses Sandhed  sig  fuldt  ud  erkjende,  thi  kun  de  have  naaet 
at  gjennemløbe  alle  de  forskjellige  Faser,  medens  mange 
enkelte  Folkefærd  ere  blevne  bortrevne  i  deres  Ungdom  eller 
Manddom,  ligesom  Tilfældet  jo  ogsaa  er  med  mange  Indi- 
vider. Som  det  i  det  hele  taget  er  Hovedfolkenes  Historie, 
vi  maa  vende  os  til,  naar  vi  vil  lære  de  ejendommelige  og 
fremtrædende  Træk  i  IMenneskelivet  og  jMenneskenaturen  at 
kjende,  ligesom  vi  for  Individernes  Vedkommende  i  saa  Hen- 
seende maa  vende  os  til  de  udmærkede  Mennesker,  hos  hvem 
Livet  rører  sig  kraftigere  end  hos  Hverdagsmenneskerne,  saa- 
ledes ogsaa  for  dette  særlige  Punkts  Vedkommende.  Se  vi 
f.  Ex.  paa  Oldtidens  Hovedfolk,  Hebræerne,  Grækerne  og 
Romerne,  da  finde  vi  den  antydede  Anskuelse  stadfæstet, 
ligesom  Analogien  med  det  enkelte  Individ,  der  fører  sit  eget 

ejendommelige  Liv  og  har  sine  særlige  Drifter  og  Anlæg 
saa  vel  som  sin  særlige  Opgave  i  Verden,  der  giver  dette  dets 
Præg.  her  træder  slaaende  frem.  Medens  saaledes  Hovedtanken 
i  Hebræernes  Liv  var  Forestillingen  om  den  levende  Gud, 
var  Stats-  eller  Borgerlivet  det  bestemmende  for  Grækerne 
og  Soldaterlivet  det  fremherskende  Element  i  Romerfolkets 
Levnedsløb;  det  giver  dem  som  Helheder  deres  Særpræg,  og 
inden  for  hvert  af  dem  lader  den  antydede  Tredeling  sig  paa- 
vise.  Hebræernes  Ungdomstid  eller  Fantasialder  falder  saa- 
ledes i  Patriarkernes  Dage,  medens  deres  Følelses-  og  Daads- 
tid  strækker  sig  fra  Moses  til  Salomon,  med  hvem  Forstands- 
tiden  tager  sin  Begyndelse,  o.  s.  v. 

Ud  fra  denne  Anskuelse  betragter  Grundtvig  nu  Nord- 
boerne som  i  ;visse  Maader  et  Modstykke  til  Grækerne,  for  saa 
vidt  han  hos  disse  finder  den  menneskelige  Aands  indadgaaende 
hos  hine  dens  udadgaaende  Drift  fremherskende.  Grækerne  leve 
for  at  udvikle  deres  Kræfter,  Nordboerne  for  at  bruge  dem. 
Grunden  til  denne  Modsætning  ser  han  i,  at  Grækerne  tilhørte 
Menneskeslægtens  Ynglings-  eller  Fantasialder,  medens  Nord- 
boerne levede  i  dens  Middelalder  eller  Følelsestid.  Medens  hine 
kun  havde  det  Maal  at  nyde  Livet  og  udvikle  dets  Kræfter 
i  den  størst  mulige  Fylde  i  alle  Retninger  og  derfor  først  og 
fremmest  søgte  Skjønhed  og  Harmoni,  laa  det  nærmest  for 
Nordboen  at  bruge  sine  Kræfter,  som  de  var,  og  medens 
Grækeren  væsentlig  nød  Livet,  kom  Nordboen  væsentlig  til 
at  værne  om  det  i  stadig  Kamp.  Grækeren  kan  ogsaa 
kæmpe,  men  han  gjør  det  først,  naar  hans  Frihed  og  ufor- 
styrrede Nydelse  af  Livets  Skjønhed  trues;  Nordboen  kæmper 
for  Kampens  egen  Skyld,  og  fordi  han  overalt  ser  Fjender 
af  det  Liv,  han  paa  sin  Vis  elsker  lige  saa  højt,  men  som 
han  er  alt  for  optaget  af  til  nogen  Sinde  at  komme  til  at  nyde. 
Medens  Grækeren  efter  sin  Ejendommelighed  helst  isolerede 
sig  for  at  hengive  sig  til  den  uforstyrrede  Skjønhedsnydelse, 
drog   Nordboen    ud    i  Verden    for    at  værne    sit  Ideal,   Livet, 

mod  dets  Fjender,  rede  til  enhver  Tid  til  at  ofre  sin  jordiske 
Tilværelse,  sikker  paa,  at  som  han  havde  taget  Kampen  op  efter 
Fædrene,  vilde  den  blive  fortsat  af  dem.  der  fulgte  efter  ham, 
og  paa,  at  der  var  et  Liv  efter  dette.  Denne  Tro  fremgik 
med  Nødvendighed  af  den  Aand,  der  besjælede  Nordboen; 
det  var  Livets  rolige  Besiddelse  og  Nydelse,  der  stod  som 
det  endelige  Maal  for  hans  Kamp,  en  Tilstand,  i  hvilken  alle 
de  Magter,  der  stode  fjendtlig  imod  Livet,  vare  besejrede. 
Hos  Grækeren  derimod  er  der  intet,  der  kalder  Tanken  om 
et  Liv  efter  dette  frem;  Livet  er  for  ham  helt  og  holdent 
knyttet  til  Jorden  og  kommer  til  fuld  Udfoldelse  her. 

Den  Opfattelse  af  den  græske  og  den  nordiske  Folke- 
aand  i  deres  Modsætning,  her  er  antydet,  finder  Grundtvig 
nu.  som  det  var  at  vente,  stadfæstet  ved  Betragtningen  af  de 
to  Folks  Mythologier ,  i  hvilke  den  er  klart  udtrykt  i 
Legemliggjørelsen  af  det  dybeste  i  deres  Natur.  Grækernes 
Naturaand  formede  skjønne,  harmoniske  Gudeskikkelser,  i 
hvilke  den  højeste  Udvikling  af  alt  naturligt,  deres  Fantasi 
kunde  forestille  sig.  var  realiseret:  Nordboernes  historiske, 
mod  Livet  udad  til  vendte  Aand  formede  Kampguder,  og 
deres  Mythologi  kom  til  at  dreje  sig  om  det  godes  og  dyg- 
tiges  Kamp  mod  det  slette  og  usle.  Denne  Grundforskjel 
gaar  igjennem  hele  den  græske  og  nordiske  Gudelære. 

Men  stærkest  og  mest  betegnende  fremtræder  Modsæt- 
ningen imellem  den  græske  og  den  nordiske  Aand,  saaledes 
som  den  har  givet  sig  Udtryk  i  de  tvende  Folks  Gude- 
lære, i  den  Forestilling  om  Ragnarok,  Gudernes  Tusmørke, 
der  kommer  frem  hos  Nordboerne,  og  hvortil  der  aldeles 
intet  tilsvarende  findes  hos  Grækerne.  Medens  de  græske 
Guder  tron3  i  olympisk  Ro ,  er  de  nordiske  Guder  viede  til 
Undergang,  deres  Verden  skal  vige  for  en  Tilværelse  af 
højere  Orden,  i  hvilken  Alfader  som  den  højeste  og,  naar  alt 
kommer    til  alt,    eneste    sande  Gud    kommer    for    at    dømme 

efter  helt  andre  Love  end  dem ,  der  hidtil  have  behersket 
Guders  og  Menneskers  Liv.  Heri  ser  Grundtvig  den  nordiske 
Aandsretnings  højere  Berettigelse  overfor  den  græske.  Græ- 
kernes Livssyn  med  dets  Hævden  af  Livet  for  Livets  egen 
Skyld  vilde  være  det  højeste,  dersom  det  onde  ikke  var  i 
Verden.  Nu  er  imidlertid  Modsætningen  imellem  godt  og 
ondt  til  Stede,  og  Nordboerne  gribe  derfor  dybere,  idet  de 
gjøre  Livet  til  en  Kamp  og  søge  Idealet,  ikke  som  Grækerne 
her  paa  Jorden  i  den  højest  mulige  Udvikling  af  de  natur- 
lige Evner  og  Anlæg,  men  i  en  hinsidig  Tilværelse  under 
helt  andre  Betingelser,  og  i  hvilken  det  onde  som  det  imod 
Livet  fjendtlige  Element  er  besejret. 

Nordens  Folk  bærer  altsaa  efter  Grundtvigs  Opfattelse 
en  Anelse  i  sig  om  det,  der  i  Kristendommen  kommer  til 
fuld  og  klar  Udfoldelse;  det  er  særlig  prædisponeret  for  Kri- 
stendommen, og  den  nordiske  Folkeaand  kommer  først  igjen- 
nem  denne  til  fuldstændig  Bevidsthed  om  sig  selv.  Derfra 
stammer  Grundtvigs  urokkelige  Tro  paa  Nordboernes  Mission 
i  Verdenshistorien,  under  Forudsætning  af,  at  de  blive  deres 
folkelige  og  kristelige  Idealer  tro ;  Sammensmeltningen  af  det 
nordisk-menneskelige  og  det  kristelige  staar  tor  ham  som 
Verdenshistoriens  Højdepunkt. 

Dette  fremgaar  klart  af  hans  Betragtning  af  Menneske- 
hedens Levnedsløb ,  efter  at  Kristendommen  er  kommen  ind 
i  Verden.  Efter  at  den  apostoliske  Tid  var  forbi,  og  den 
kristne  Kirke  var  bleven  Statskirke,  udviklede  Katholicismen 
et  Hedenskab  i  kristelig  Form,  som  væsentlig  gik  over  i 
Middelalderen  og  gav  den  dens  Karakter,  medens  dog  sam- 
tidig noget  nyt  begyndte  at  bryde  frem ,  idet  de  nordiske 
Folk  tilintetgjorde  Oldtidens  Kultur  og  tilførte  Sydens  Folk 
ny  Kraft,  men  i  det  hele  taget  beholdt  Menneskehedens 
Livsanskuelse  sin  nedarvede  Karakter  af  Hedenskab  i  kristelig 
Form,  indtil  Reformationen  kom.  Selv  i  Norden,  hvor  der, 
da   Kristendommen   naaede   derop,    udviklede   sig   en  kraftig 

national  Kultur,  navnlig  paa  Island,  trængtes  denne  snart  til- 
bage af  den  latinske  Dannelse,  som  kvalte  det  national-kriste- 
lige  Liv,  der  var  ved  at  slaa  Rod.  Ved  Reformationen  gjordes 
Begyndelsen  til  at  afkaste  det  fremmede  Aag,  men  i  Stedet 
for  at  rydde  Vejen  fuldstændig  for  en  national-kristelig  Kultur 
ved  at  skyde  Humanismen  til  Side,  allierede  den  fra  Tysk- 
land udgaaende  Reformation  sig  med  denne,  og  Følgen  heraf 
blev,  at  Udviklingen  til  sidst  mundede  ud  til  én  Side  i  Pie- 
tisme, til  en  anden  i  Rationalisme. 

Efter  at  have  set,  hvorledes  Grundtvig  betragter  Historien 
og  den  Maade,  hvorpaa  Kristendommen  hidtil  er  kommen  til 
Udfoldelse  i  den,  ville  vi  nu  forstaa,  hvorledes  Opgaven 
maatte  stille  sig  for  ham  —  hvori  den  Reformation  maatte 
komme  til  at  bestaa,  som  han  satte  sit  Liv  ind  paa.  Med  sin 
Hævdelse  af  Folkeaandens  Betydning  og  af  Kristendommens 
Herlighed  og  Nødvendighed  og  med  sit  Syn  paa  Slægtskabet 
mellem  dem,  idet  hin  alt  fra  sin  Barndoms  Dage  bærer  en 
Anelse  om  denne  i  sig,  maatte  han  komme  til  at  se  sit  Ideal 
i,  hvad  man  gjærne  kan  betegne  som  en  nordisk  Form  for 
Kristendommen  d.  v.  s.  han  maatte  stille  Kravet  om,  at  Kri- 
stendommen tilegnes  i  Aand  og  Sandhed  af  Nordens  Folk, 
men  at  Tilegnelsen  sker  paa  en  Maade,  der  stemmer  med  den 
nordiske  Folkeindividualitets  Væsen,  saaledes  som  dette  har 
udpræget  sig  gjennem  Tiderne,  og  som  det  allerede  aaben- 
barer  sig  i  Folkets  Barndomsdrømme,  og  dette  Ideal  skal 
ikke  staa  som  en  Theori,  men  virkeliggjøres  paa  alle  Om- 
raader.  Heraf  kommer  hans  Krav  paa  Frihed  i  Stat  og  Kirke 
som  i  Skolen.  Kun  i  Frihed  kan  Kristendommen  og  den  nor- 
diske Folkeaand  efter  sit  Væsen  trives  og  virke.  Og  heraf 
kommer  det  Krav  paa  en  sand  folkelig  Dannelse  i  kristelig 
Aand,  der  har  affødt  Folkehøjskolerne.  I  Modsætning  til 
Latinskoledannelsen ,  som  Grundtvig  bekæmper  af  al  Magt, 
fordi  den  er  „Dødbideri",  hviler  paa  et  Grundlag,  der  intet 
har  med  Livet  at  gjøre,    og   som    han  ikke  kan  finde  haarde 

Ord  nok  til,  fordi  den  fra  et  folkeligt  Synspunkt  er  fremmed 
og  fra  et  kristeligt  Synspunkt  hedensk,  skal  den  Dannelse, 
han  ønsker  udbredt  i  sit  Folk,  være  nordisk-kristelig ,  vække 
og  styrke  den  nordiske  Folkeaand  og  Kristendommens  Aand 
i  uopløselig  Forening.  Og  denne  Dannelse  skal  væsentlig 
støtte  sig  til  det  levende  Ord,  thi  dette  „er  Livets  Datter  og 
Livets  Moder,  hvorimod  det  skrevne  Ord  er  og  bliver  dødt". 
,.Det  levende  Ord",  den  personlige,  mundtlige  Meddelelse, 
betegner  selve  Kjærnen  i  Grundtvigs  Anskuelse  og  ganske 
særlig  paa  det  religiøse  Omraade,  hvor  den  personlige  „Tro" 
og  Bekj endelsen  af  den  betones  stærkt  i  Modsætning  til 
,.Læren".  Vi  have  set,  hvorledes  den  Anskuelse,  at  „Herrens 
eget  nærværende  Ord",  Trosordet,  der  i  Kraft  af  Pinseunderet 
lyder  paa  Modersmaalet  som  den  troende  Menigheds  Bekj  en- 
delse, bliver  bestemmende  for  sand  Kristendom,  klarede  sig 
for  Grundtvig  omtrent  samtidig  med,  at  Striden  med  Clausen 
brød  ud.  Det  betegnes  som  „en  aldeles  tom  Overtro,  at  den 
ægte  oprindelige  Kristendom  skal  kunne  findes  i  en  Bog,  som 
ikke  var  til  fra  Begyndelsen,  og  som  i  alle  Henseender  er  et 
Tvistens  Æble",  hvorimod  „Herrens  eget  mundtlige  Ord  ved 
hans  Indstiftelser  i  det  hele  og  hele  den  kristne  Menigheds 
mundtlige  Trosbekjendelse  ved  Daaben  i  Særdeleshed  er  det 
eneste  baade  almengyldige,  udtrykkelige  og  levende  Vidnes- 
byrd, hvorigjennem  den  kristne  Tro'  og  Kristi  Aand  kan 
meddeles  og  forplantes".  „Hvo  der  nægter  det  mindste  af 
den  kristelige  Tro  eller  nægter  Daabens  Nødvendighed  og 
begges  saliggjørende  Kraft,  han  er  mig  en  Ukristen,  hvad 
Navn  han  saa  end  bærer;  og  hvem  der  ytrer  Ringeagt  for 
Herrens  Tjeneste  eller  den  hellige  Skrift,  han  er  mig  en 
Separatist,  med  hvem  jeg  ikke  kan  have  broderligt  Samfund. 
Men  hvem  der  vedkj ender  sig  Troen,  bøjer  sig  for  de  grund- 
kirkelige Indretninger  som  Herrens  Bud  og  fører  et  kristeligt 
Levned,  han  maa  i  øvrigt  være  saa  særsindet,  saa  barnagtig 
eller  saa  selvklog:  saa  romersk  -  katholsk ,  saa  zwingelsk- 
reformert,    som  han  vil,    i  ham  ser  jeg  en  Medkristen,  Med- 

lem  af  den  eneste  kristelige  Kirke ,  og  overlader  til  Hjærte- 
kjenderen  at  bedømme,  hvor  vidt  han  i  Grunden  er,  hvad 
han  synes  at  være".  Trosordet,  det  i  Modsætning  til  al  apo- 
stolisk og  efterapostolisk  Skrift  levende  Vidnesbyrd,  bliver 
den  Rettesnor,  hvorefter  Skriften  efter  Grundtvigs  Opfattelse 
bliver  at  udlægge.  Hvad  man  end  mener  om  Grundtvigs 
„Opdagelse"'  af  det  Ord,  der,  som  udgaaet  fra  Herrens  egen 
Mund,  skal  levendegjøre  hans  Kirke  —  og  dens  Berettigelse 
som  theologisk  Dogme  er  jo  bleven  stærkt  bekæmpet  — , 
Sømmet  er  ramt  paa  Hovedet,  naar  en  af  hans  Disciple  har 
udtalt,  at  hans  Katekismus  „lader  sig  skrive  i  tre  smaa  Para- 
grafer: i)  Aand  er  IMagt;  2)  Aand  aabenbarer  sig  kun  i 
Ordet;  3)  Aand  virker  kun  i  Frihed"',  og  for  Anerkj endelsen 
af  disse  Paragrafer  ikke  blot  paa  Kirkens ,  men  ogsaa  alle 
andre  Samfundsomraader  har  ingen  kæmpet  ihærdigere  og 
med  større  Fremgang  end  Grundtvig.  Han  er  en  af  Aandens 
Stormænd,  overfor  hvem  al  smaalig  Kritik  er  magtesløs,  og  for 
hvem  selv  den,  der  i  dybere  Forstand  føler  sig  i  Uoverens- 
stemmelse med  ham,  bøjer  sig  i  Erkjendelse  af,  hvor  mægtig 
han  har  ført  sin  Tid  frem  i  Aand  og  Sandhed.  I  den  Bevæ- 
gelse, han  har  vakt,  har  der  ganske  vist  ogsaa  blandet  sig 
uheldsvangre  Elementer,  der  have  deres  Rod  i  Misforstaaelse, 
blind  Beundring  og  Egennytte.  De  kunne  maaske  til  en  Tid 
kaste  Skygge  over  det  gode,  han  har  kaldt  til  Live,  men 
hans  rige,  saa  mangesidige  og  dog  saa  samlede  Virksomhed 
i  Aandens  Tjeneste  har  allerede  baaret  og  skal  uden  Tvivl 
ogsaa  i  Fremtiden  bære  herlig  Frugt. 

At  Grundtvig  var  en  ualmindelig  genial  Mand,  derom 
turde  vel  alle  være  enige,  hvorledes  de  end  i  det  enkelte 
stiUe  sig  til  ham,  og  ligeledes  om,  at  hans  Geni  var  afgjort 
poetisk.  Alt  formede  sig  for  ham  i  store  poetiske  Syner  og 
krævede  at  faa  poetisk  Udtryk.  Hvad  enten  det  er  Troens, 
Historiens  eller  Folkelighedens  Sag,  han  fører,  bestandig 
bærer  han  Poesien  i  sig,  hvad  enten  han  taler  i  Prosa  eller 
paa  Vers,  bestandig  er  det  en  Digter,  man  har  for  sig.    Men 

det  er  en  Digter  af  en  ejendommelig  Art.  Kunsten  som 
Kunst  ænser  han  i  sin  Produktion  kun  lidet,  han  digter  aldrig 
for  at  digte,  for  at  frembringe  en  Skjønhedsvirkning ;  det  er 
de  store  Livstanker.  der  fylde  ham,  som  rigt  og  overstrøm- 
mende vælde  ud  i  hans  Sang;  Kunsten  er  for  ham  ikke  som 
ellers  for  Digteren  Maal,  den  er  kun  et  Middel  i  de  Ideers 
Tjeneste,  som  han  arbejder  for.  Derfor  er  det  ogsaa  saa 
godt  som  udelukkende  religiøse  og  historiske,  særlig  nordisk- 
historiske Æinner,  han  behandler,  og  derfor  bærer  saa  meget 
af  hans  Digtning  Improvisationens  Præg,  hvilket  den  i  æsthetisk 
Henseende  skylder  saa  vel  sine  Fortrin  som  sine  Mangler.  Der 
er  paa  den  ene  Side  en  vidunderlig  Friskhed  og  Oprindelig- 
hed over  den.  man  føler,  at  den  har  trængt  sig  frem  med 
uimodstaaelig  Magt,  og  den  former  sig  jævnlig  i  Billeder  af 
den  største  Skjønhed;  men  paa  den  anden  Side  føler  man 
ogsaa,  at  alt  er  givet  umiddelbart,  som  det  er  strømmet  over 
Skjaldens  Læber;  her  er  ikke  Tale  om  nogen  af  kunstneriske 
Hensyn  betinget  Vragen  og  Vælgen  af  Udtryk;  hvad  der  i 
saa  Henseende  umiddelbart  frembyder  sig  for  hans  Fantasi, 
gribes  strax  og  uden  Kritik.  Digtet  har  kun  Betydning  for 
Digteren  som  Bærer  af  den  Stemning  og  de  Tanker ,  han  i 
Øjeblikket  er  grebet  af;  det  er  udelukkende  dem,  det  kommer 
an  paa ,  og  som  Digtet ,  naar  de  har  gjort  deres  Virkning 
igjennem  det,  har  opfyldt  sin  Mission  og  ikke  mere  har  nogen 
Betydning  for  ham,  saaledes  lægger  han  i  Produktionens 
Øjeblik  aldeles  ingen  Vægt  paa  den  kunstneriske  Side ,  det 
kommer  blot  an  paa,  at  det,  han  føler,  kommer  frem.  Følgen 
heraf  bliver,  at  der  ofte  i  det  selv  samme  Digt  ved  Siden  af 
den  højeste  Skjønhed  kan  træffes  Udtryk,  der  støde  som 
platte  og  smagløse  og  skurre  imod  den  Tone ,  der  i  det  hele 
anslaas ,  og  at  Tanken  ofte  er  saa  uklart  udtrykt ,  at  det 
bliver  vanskeligt  for  Læseren  at  faa  sikkert  fat  paa  den. 
Det  er  forholdsvis  kun  faa  af  Grundtvigs  mange  Digte, 
der  kunne  siges  at  være  fuldstændig  pletfri  i  saa  Hense- 
ende —  flest  vil  man  finde  blandt  hans  Salmer   og  aandelige 

Sange  — ,  men  paa  den  anden  Side  er  der  heller  ikke  ret 
mange,  i  hvilke  man  ikke  finder  en  overraskende  Rigdom 
paa  originale  og  slaaende  Billeder,  og  hans  Vers  udmærke 
sig  gjennemgaaende  ved  en  ualmindelig  fuldttonende  Klang, 
som  for  en  stor  Del  beror  paa  hans  enestaaende  Evne  til  at 
faa  Sprogets  Malm  frem,  til  baade  at  hæve  dets  gamle  glemte 
Skatte  og  finde  nye  rige  Aarer  i  det.  Hans  Digtning  er 
gjennemgaaende  præget  af  en  sjælden  Kraft  og  Inderlighed; 
man  føler  bestandig,  at  den  udstrømmer  fra  en  stærkt  bevæ- 
get, dybt  poetisk  Aand;  hans  Ord  komme  altid  fra  Hjær- 
tet  og  gaa  til  Hjærtet.  Adskilligt  af,  hvad  han  har  digtet, 
er  da  ogsaa  blevet  hele  Folkets  Ejendom,  og  især  gjælder 
det  om  hans  Salmer  og  aandelige  Sange.  Hans  „Sangværk"' 
er  maaske  den  rigeste  Gave ,  han  har  skjænket  sit  Folk  — 
siden  Kingos  Dage  har  Danmark  i  alt  Fald  ikke  haft  en 
Salmedigter,  der  paa  langt  nær  kan  maale  sig  med  ham. 
Hvad  der  er  sagt  om  hans  Digtnings  Fortrin  og  ]Mangler  i 
formel  Henseende,  gjælder  i  Hovedsagen  ogsaa  om  hans  Prosa. 
Den  kan  hæve  sig  til  den  højeste  Skjønhed,  og  den  kan 
synke  helt  ned  i  det  platte,  men  bestandig  er  den  i  højeste 
Grad  livfuld  og  overrasker  jævnlig  ved  i  høj  Grad  slaaende, 
karakteristiske  Udtryk  og  Vendinger.  Den  har  mere  af  den 
aandfulde  Mands  dagligdags  mundtlige  Foredrag  end  af  Skrift- 
sprogets sædvanlige  Karakter.  Grundtvig  er  ogsaa  i  sin  Stil, 
hvad  enten  han  skriver  Vers  eller  Prosa,  det  levende  Ords 
Mand  *). 


*)  Af  Grundtvigs  Skrifter  foreligger  i  samlede  Udgaver:  Salmer  og  aandelige 
Sange,  I — V,  i868 — 8o;  samt  poetiske  Skrifter,  der  i  alt  ville  udgjere  8  Bind 
(i — 2  Bind  udgivne  l88o),  Angaaende  Grundtvigs  Liv  og  Udvikling  hen- 
vises foruden  til  hans  eget  Skrift  ,.Kirkespejl"  til  Barfod:  N.  F.  S. 
Grundtvig  (i  Grundtvigs  Jordefærd  og  det  kirkelige  Vennemøde  ved  J.  K. 
Madsen,  1872);  Kester:  Til  Minde  om  Povel  Dons,  1875;  Th.  Graae: 
Grundtvig  paa  Langeland,  1880;  F.  Nygård:  Det  Schouboske  Institut,  1880; 
Kr.  Arentzen:  Baggesen  og  Oehlenschlåger,  I — VIII;  Helveg:  Den  danske 
Kirkes  Historie  efter  Reformationen,  II;  C.  Flor:  Grundtvigs  mythologiske 
og  historiske  Betragtningsmaade,  1865;  Kaftan:  Grundtvig,  Nordens  Profet, 
1877. 

Faa  Aar  efter,  at  Grundtvig  havde  betraadt  Forfatter- 
banen, fremtraadte  Ingemann  i  Literaturen.  Medens  Grundt- 
vig saa  godt  som  intet  havde  at  gjøre  med  den  romantiske 
Skole,  og  Oehlenschlåger  temmeUg  tidHg  sagde  sig  løs  fra 
den,  maa  Ingemann  hele  sit  Liv  igjennem  betegnes  som 
afgjort  Romantiker,  men  skjønt  han  fra  første  Færd  af 
var  stærkt  hildet  i  Skolens  Ensidighed,  udviklede  han  sig  i 
Tidens  Løb  saa  selvstændig  og  strejfede  saa  ganske  det  frem- 
mede Præg  af  sig,  at  hans  Poesi  i  ualmindelig  høj  Grad  blev 
hele  Nationens  Eje. 

Bernhard  Severin  Ingemann  blev  født  den  28de 
Maj  1789  i  Torkildstrup  paa  Falster,  hvor  Faderen  var  Præst. 
Der  herskede  en  fredelig,  kjærlig  og  i  Hjærtegrunden  gud- 
frygtig, men  tillige  munter  og  livlig  Tone  i  Barndomshjemmet, 
hvor  Drengen  —  den  yngste  af  ni  Søskende  —  voxede  op, 
og  han  modtog  af  det  idylliske  Liv  i  den  kjærlige  Familie- 
kreds stærke  Indtryk,  der  blev  bestemmende  for  hele  hans 
Aandsretning.  Knapt  elleve  Aar  gammel  mistede  han  sin 
Fader,  og  Moderen  bosatte  sig  nu  i  Slagelse,  i  hvis  lærde 
Skole  Bernhard  blev  Discipel.  ,-Skolen  befandt  sig  paa  den 
Tid  i  en  fuldstændig  Opløsningstilstand,  og  Ingemann  har  i 
sin  Levnedsbog  givet  en  livlig  og  lunefuld  Skildring  af  alle 
de  Spilopper  der  blev  øvet ,  og  i  hvilke  den  senere  berømte 
komiske  Skuespiller  C.  N.  Rosenkilde  spillede  en  fremragende 
Rolle.  Det  var  saa  galt,  som  det  kunde  være,  men  Inge- 
mann slap  dog  uskadt  igjennem  denne  Skjærsild.  Alt,  hvad 
man  lærte,  beroede  paa  Hjemmefliden,  og  skjønt  han  gik 
Skolen  igjennem  med  Palmer  i  Hænderne,  har  Kundskaberne 
vel  næppe  trykket  ham,  da  han  i  1806  blev  Student;  det 
havde  nærmest  været  en  Naturskole  for  Livet,  og  kun  Slut- 
ningen af  hans  Skoleliv,  da  han  fik  den  dygtige  og  elskvær- 
dige Jens  Møller ,  i  hvem  han  senere  fik  en  faderlig  Ven ,  til 
Lærer,  dannede  i  saa  Henseende  en  Undtagelse.  Alt  i  Skolen 
berørtes  han  stærkt  af  det  nationale,  idet  den  Opvækkelse  og 

Begejstring  .  Slaget  paa  Rheden  fremkaldte ,  og  som  virkede 
som  et  elektrisk  Stød  paa  hele  det  danske  Folk,  naaede  selv 
den  mindste  Skoledreng.  Hans  Studeringer  i  Hovedstaden 
blev  afbrudte  ved  Englændernes  Bombardement,  som  han  var 
Øjenvidne  til  fra  Volden  som  Medlem  af  Studenterkorpset, 
og  som  lagde  Huset,  han  boede  i.  i  Aske,  ved  hvilken  Lej- 
lighed hans  første  Digte  —  bl.  a.  nogle  Tragedier  —  gik  op 
i  Luer.  Efter  at  have  taget  anden  Examen  begyndte  han  at 
studere  Jura .  men  Poesien  ,  hvortil  han  alt  fra  Drengeaarene 
havde  følt  sig  draget,  fik  Overmagten,  og  i  181 1,  samme  Aar 
som  han  blev  Alumnus  paa  Walkendorfs  Kollegium,  udgav 
han  sit  første  Bind  Digte.  Hans  Følelsesliv  var  i  disse  Aar 
i  høj  Grad  sygelig  overspændt,  saa  at  han  endogsaa.  som 
han  selv  fortæller,  efter  at  have  læst  Jungs  „Xattetanker"' 
ofte  var  nær  ved  at  faa  Lyst  til  et  pludseligt  Spring  ind  i 
Aandeverdenen  og  tog  sine  Forholdsregler  for  at  forhindre, 
at  han  under  et  saadant  Anfald  begik  Selvmord.  Krigen  1807 
og  Kjøbenhavns  Bombardement  rev  ham  for  en  Stund  ud  af 
disse  tungsindige  Sværmerier;  han  blev  revet  med  af  den  al- 
mindelige Harme,  det  brutale  Overfald  havde  vakt,  og  nogle 
af  hans  første  og  bedste  Sange  fra  hin  Tid  var  Krigssange, 
Opfordringer  til  Hævn  og  Hæderssange  for  vore  Søkrigere. 
Da  Spændingen  var  forbi,  faldt  han  imidlertid  tilbage  til  det 
sygelige  Drømmeliv.  Han  var  svag  af  Legeme ,  ikke  fri  for 
Ansats  til  den  Lungetæring,  der  havde  bortrevet  hans  Moder 
og  tre  af  hans  Brødre :  hele  hans  Nervesystem  var  angrebet, 
og  han  var  saa  udmagret ,  at  hans  Venner  og  han  selv  vare 
visse  paa,  at  han  var  Dødens  sikre  Bytte.  Fortrolig  med  Tanken 
om  Døden  levede  han  kun  i  den  Verden,  han  drømte  sig;  den 
virkelige  Verden ,  hvori  hans  Hjærte  ingen  Tilfredsstillelse 
fandt,  syntes  ham  kun  et  flygtigt  og  lidet  frydeligt  Overgangs- 
punkt  til  det  Liv  og  den  Herlighed,  hans  Aand  higede  efter. 
Af  dette  Drømmeliv  fremgik  hans  første  Digtsamling ,  som 
foruden  en  Del  Ballader  og  lyriske  Digte  indeholdt  det  øster- 

landske  Æyentyrdigt  „Parizade*',  en  fri  Komposition  paa  Grund- 
lag" af  et  Æventyr  i  Tusind  og  én  Nat.  Den  Bog,  hvormed  den 
unge  Digter  debuterede  i  Literaturen,  havde  et  i  høj  Grad 
sentimentalt  Præg;  det  var  „Romantikens  Længsel  efter  Livs- 
idealet  paa  Flugten  mod  en  forklaret  Tilværelse",  der  gav 
den  dens  Karakter.  En  sværmerisk  elegisk  Følelse  og  en 
stærkt  allegoriserende  Tendens  var  fremherskende  i  den.  Den 
faldt  imidlertid  i  Tidens  Smag,  og  til  denne  Digterlykke 
kom  nu  en  anden,  idet  den  i  disse  Digte  udtalte  Kjærligheds- 
længsel  uden  Maal  og  Grænse  vandt  ham  den  unge  Kvindes 
Hjærte.  som  senere  blev  hans  Hustru.  Aaret  efter  udgav 
han  et  nyt  Bind  ligeledes  med  stort  Bifald  modtagne  Digte, 
der  foruden  lyriske  Digte,  Romancer  og  Ballader,  indeholdt 
Æventyrdigtet  „Gangergriffen",  hvortil  Stoffet  ligesom  i 
„Parizade"  er  taget  fra  Tusind  og  én  Nat,  samt  det  drama- 
tiske Digt  „Mithridat",  Samme  Aar  vandt  han  Universitetets 
Guldmedaille  for  Besvarelsen  af  den  æsthetiske  Prisopgave 
om  Forholdet  mellem  Digte-  og  Talekunsten.  18 13  udkom 
Digtsamlingen  Procne,  som  bl.  a.  indeholdt  Tragedien  „Turnus" 
og  „Varners  poetiske  Vandringer",  en  Cyklus  af  lyriske  Digte, 
der  dannede  en  Kjærlighedsroman,  hvortil  hans  eget  Hjærtes 
Historie  havde  afgivet  Stoffet,  og  i  hvilken  han  i  extatisk 
Henrykkelse  hæver  sig  til  Sentimentalitetens  og  den  syge- 
lige Romantiks  mest  svimlende  Højder.  Den  store  roman- 
tiske Epopé  „De  sorte  Riddere-  (18141  havde  lige  saa 
lidt  med  Livet  og  Virkeligheden  at  gjøre.  Dette  Digt, 
om  hvilket  Digteren  selv  træffende  bemærker,  at  dets 
Billeder  og  Farver  mere  ligne  Skyggerne  fra  en  Laterna 
magica  end  Naturens  og  Menneskelivets  Spejlbilleder  i  den 
rent  objektive  Digtnings  Kilde,  afbilder  i  Æventyrets  frieste 
Former  en  hyper  -  idealistisk  Verdensanskuelse  i  en  Række 
af  symbolsk  fantastiske  Tankebilleder,  og  der  er  næppe 
mange,  der  vil  give  ham  Ret,  naar  han  frikjender  det  for 
smaalig  vidt    udspunden  Allegori    eller    idéløs  Personifikation 

af  Begreber,  Denne  Digtning  betegner  Ingemann  som  Af- 
slutningen af  sin  første  Digterperiode ,  der  overvejende  er 
lyrisk  med  episk  og  dramatisk  Tendens,  fornemmelig  karakteri- 
seret ved  Følelsens  Overvægt  og  Fantasiens  Hang  til  at  iklæde 
Ideerne,  Verdensanskuelsen  og  det  hele  indre  Liv  en  symbolsk 
Billeddragt  uden  bevidst  Stræben  efter  plastisk  Modellering 
eller  yppig  Udmaling  af  det  ydre  Liv,  men  med  en  desto 
inderligere  Tilslutning  til  Idélivet  selv,  til  den  anende  Følelses 
og  den  aandelige  Fantasis  dunkle ,  hemmelighedsfulde  Regi- 
oner. Det  er  betegnende  for  ham  i  denne  Periode,  at  han 
under  sin  uafladelige  Higen  efter  at  gribe  og  fastholde  Idé- 
livet griber  enhver  Form,  der  først  tilbyder  sig,  idet  det  po- 
etiske Indhold  er  ham  alt,  og  han  med  Hensyn  til  alle  Be- 
tingelser for  Formens  Fuldendthed  tager  sig  Sagen  saa  let 
som  muligt.  Han  var  i  saa  Henseende  i  Overensstemmelse 
med  Tidens  Kritik,  som  ligefrem  krævede  Ukorrekthed  og 
Uforstand  som  Bevis  paa  Geni,  saa  at  man  endog  fandt  Grund 
til  tvivlsomme  Avspicier  for  hans  Genialitet  og  for  en  mulig 
fuldendtere  Aandsud vikling  i  hans  formentlige  Korrekthed 
og  de  alt  for  gode  Vers,  om  hvilke  han  selv  senere  erklærer, 
at  det  er  ham  næsten  ubegribeligt ,  at  de  ikke  blev  meget 
mere  formløse  og  ukorrekte,  end  de  blev.  Det  eneste  af  de 
Arbejder,  han  udgav  i  denne  Periode,  der  ikke  ret  slog  an, 
var  „De  sorte  Riddere",  hvis  Allegoriseren  var  selv  Datiden 
for  stærk.  For  øvrigt  blev  alle  de  nævnte  Værker  mod- 
tagne med  levende  Sympathi,  saa  at  den  unge  Digter  var 
paa  god  Vej  til  at  erhverve  sig  et  berømt  Navn. 

Den  anden  Periode  i  Ingemanns  poetiske  Udvikling  er 
ligesom  den  første  overvejende  lyrisk,  men  den  dramatiske 
Retning  begynder  nu  at  gjøre  sig  bestemt  gjældende,  og  der 
er  kjendelig  en  stigende  Bestræbelse  hos  Digteren  efter  at 
faa  noget  fastere  Grund  under  Fødderne  end  de  Skyer,  han 
hidtil  havde  vandret  paa.  Han  skrev  i  denne  Periode 
(1815 — 22)    ikke   færre  end  ni    dramatiske  Arbejder;    flere    af 

dem  gjorde  en  umaadelig  Lykke,  men  alle  vidnede  de  dog 
om,  at  Digteren  endnu  ikke  mægtede  at  beherske  sine  subjek- 
tive Stemninger  tilstækkelig  til  at  kunne  præstere  Arbejder, 
der  virkelig  fyldestgjore  strængere  dramatiske  Fordringer  — 
den  dramatiske  Form  laa  forøvrigt  aldeles  ikke  for  hans 
Talent,  i  hvilket  Lyriken  bestandig  var  et  stærkt  fremtræ- 
dende Moment,  saa  at  kun  saadanne  Former  passede  sig  for 
det,  i  hvilke  dette  helt  eller  til  Dels  kunde  gjøre  sig  gjæl- 
dende  i  sin  Selvstændighed,  hvorfor  han  da  ogsaa,  bortset  fra  et 
Par  Undtagelser,  heldigvis  afsluttede  sin  dramatiske  Forfatter- 
virksomhed med  denne  Periode,  I  alle  hans  Dramer  skinner  hans 
egen  Subjektivitet  mer  eller  mindre  stærkt  igjennem,  og  det  skor- 
ter gjennemgaaende  hans  Figurer  paa  objektivt  Liv  og  Sandhed 
—  de  er  mere  Engle  og  Djævle  end  virkelige  Mennesker  med  Kjød 
og  Blod.  1815  udgav  han  foruden  det  bibelske  Drama  ,.Røsten 
i  Ørkenen"  Tragedierne  ,.Blanca"  og  „Masaniello",  af  hvilke 
den  første,  hvortil  Æmnet  var  taget  af  en  Novelle  i  „Gil 
Bias",  forherligede  „Kjærlighedens  Opofrelse  af  alt  jordisk,  i 
tragisk  Kollision  med  Statskunsten  og  det  ydre  Livs  mæg- 
tigste Lidenskaber,  men  med  Fastholden  ved  dens  himmelske 
og  evige  Liv,  der  er  delagtig  i  Aandens  Ukrænkelighed", 
medens  han  i  ,.Masaniello"  fremstillede  „Frihedsideen,  hævet 
og  styrket  ved  religiøs  Begejstring,  i  Kamp  med  Tyranniet 
og  Jammerligheden  saa  vel  i  Fyrsternes  som  i  Folkenes 
Lidenskaber  og  med  Aandens  Sejr  selv  paa  Ruinerne  af  dens 
Triumfbuer  i  en  Verden ,  hvor  Visdom  og  Vanvid  følges  ad, 
og  det  største  nedtrampes  i  Dyndet  af  dets  ustadige  Tilbedere". 
Begge  Stykkerne  gjorde  stormende  Lykke,  og  især  vakte 
„Bianca"'  ved  sit  opskruede  Sværmeri  en  Begejstring,  som 
det  nu  knapt  er  muligt  at  begribe.  Just  paa  dette  Tids- 
punkt begyndte  Kritiken  at  hæve  sin  Røst  mod  den  forgudede 
Digter,  og  han  angrebes  skarpt  af  begge  de  to  Retninger,  der 
paa  den  Tid  stod  overfor  hinanden  i  Literaturen  med  Bag- 
gesen og  Oehlenschlåger  som  Førere.     Naar  Oehlenschlågeri- 

anerne  saa  vel  i    skarpe  Kritiker,    der    navnlig    fremkom  fra 
Peder  Hjort,  som  i  satirisk  Digtning  {,.Aandernes  Maskerade" 
af    Nikolaj    Søtoft    og    „Contrasterne"    af   C.    Hauch)    gjorde 
Front  imod  Ingemann,    hvis  hele  poetiske  Liv  saa  afgjort  til- 
hørte det  ny  Aarhundredes  af  Modpartiet  angrebne  Romantik, 
maa  Grunden  vist  nok  for  en  Del    søges  i  den  tilfældige  lite- 
rære Situation.     Ingemann  havde  afholdt  sig  fra  al  Deltagelse 
i  den  Baggesenske  Fejde,  men  var  for  saa  vidt  imod  sin  Vilje 
bleven  draget  ind  i  den,    som  Baggesen,    som  det  syntes  for 
at  drille  Oehlenschlåger ,  uden  at  kunne  billige  hans  Retning 
ofte  roste  ham  som  den  yngre,    heldigere  Medbejler   til  Mel- 
pomenes  Krans,    og    denne   Berømmelse    fra    det  Parti,    han 
selv  misbilligede,  bidrog  uden  Tvivl  meget  til  at  skærpe  den 
Uvilje,    hvormed   Oehlenschlågers  blinde  Beundrere    saa'    paa 
den    stadig    stigende    Yndest,      det    store    Publikum     skjæn- 
ksde     Ingemann,     saa     meget     mere    som    denne    bestandig 
stillede  sig  temmelig  kølig  overfor  Oehlenschlåger.     De  Angreb, 
der  kom  fra  den  anden  Side,  i  Heibergs  Komedie  .Julespøg 
og  Nytaarsløjer"  og    særlig  rettedes  imod  Bianca,  udgik  der- 
imod   væsentlig    fra    Erkjendelsen    af    en     afgjørende    literær 
Modsætning,    og    det   er   derfor    ogsaa   kun    dem,    der    have 
nogen  dybere  Betydning,  om  det  end  ikke  er  uden  Interesse 
at  se  den  Oehlenschlågerske  Skole  vende  sig  imod  Romantiken, 
saaledes  som  den  hos  Ingemann  fremtraadte  i  sin  Ensidighed, 
og   skarpt   paapege   de   af   dens    Væsen    flydende   Mangler    i 
hans  Digtning  —  et  Vidnesbyrd  om,  hvor  langt  Oehlenschlåger, 
som  afgav  Normen,   den  Gang   var  kommen  bort  fra  sit  Ud- 
gangspunkt.    Denne  Opposition  saarede   og  krænkede   i   høj 
Grad    den     bløde,     for    Kritik    yderst     pirreHge     Ingemann, 
som   dog  indskrænkede   sig  til   at  give   sin  Stemning  Luft  i 
Epigrammer  og  andre  bitre  Udgydelser,    der    ikke  fik  Lov 
til  at  komme  uden  for  hans  Pult.    Derimod  traadte  Grundtvig 
kraftig  i  Skranken  for  ham,  og  der  udviklede  sig  imellem  ham 
og  Heiberg  en  heftig  literær  Strid. 

Imidlertid  vedblev  der  at  fremkomme  det  ene  Arbejde 
fra  Ingemanns  Haand  efter  det  andet.  I  18 16  udgav  han 
atter  foruden  en  Julegave  med  det  romantiske  Æventyr  „Hr. 
Helias  og  Jomfru  Beatricia",  holdt  i  middelalderlig  Krønike- 
stil, og  en  Del  lyriske  Digte  (bl,  a.  „Vift  stolt  paa  Kodans 
Bølge")  ikke  færre  end  tre  dramatiske  Arbejder.  Det  be- 
tydeligste af  disse  var  ,.Reinald  Underbarnet",  ,,en  æven- 
tyrlig,  naturpoetisk  Fremstilling  af  Menneskelivets  og  den 
hele  Naturs  Frigjørelse  og  Forklarelse  ved  Tilegnelsen  af  det 
Tilværelsens  Mysterium,  der  forener  Gud  med  Verden  og 
gjenoptager  Menneskenaturen  i  det  guddommelige  Livs 
Sfære  .  .  .  Befrieren  fra  den  dæmoniske  Trolddom,  der  lige- 
som forvandler  og  fængsler  Tilværelsen,  var  i  dette  Æventyr 
den  poetisk-kristelige  Barneaand,  der  ikke  ved  egen  Kløgt 
og  Kraft,  men  ved  Tilegnelsen  af  Guddomskraften  i  From- 
heden og  den  evige  Kjærlighed,  kan  fremkalde  Menneske- 
livets og  Naturens  mægtige,  skjønt  endnu  dog  bundne  Aander 
til  Kamp  for  det  tabte  Paradis".  Der  er  d)^b  religiøs  Alvor 
i  denne  Digtning,  og  skjønt  den  bevæger  sig  i  en  svimlende 
abstrakt  Idéverden,  er  der  mere  Livsfriskhed  over  den  end 
over  noget  af  Digterens  tidligere  større  Arbejder,  fordi  de 
Allegorier,  igjennem  hvilke  Tankerne  træde  frem,  er  natur- 
ligere holdte.  Digteren  er  ikke  langt  fra  at  have  Ret,  naar 
han  siger  om  den,  at  Idéen  var  saaledes  indhyllet  i  Æven- 
tyrets  Billeddragt  og  Naturpoesien  saa  simpel  anskuelig,  at 
den  kunde  fornøje  Børn  og  selv  underholde,  hvor  den  ikke 
gjennemtrængtes  med  Dybsind.  Langt  under  ,.Reinald  Under- 
barnet" staa  Tragedierne  „Hyrden  af  Tolosa"  og  „Løverid- 
deren". Den  første  indeholder  „en  Fremstilling  af  det  kriste- 
lige Ridderskabs  Sejr  over  Islamismens  truende  Overvægt  i 
Slaget  ved  Tolosa,  hvor  Sagnet  om  hin  ubekjendte  Hyrde, 
der  frelste  de  kristne  Hære  ved  at  vise  dem  en  Sti  over 
Bjærgene,  aabnede  en  vid  Mark  for  Fantasien  og  den  frie 
romantiske  Opfindelse".     Ingemann   betegner  selv  denne  Tra- 

gedie  som  den,  „hvori  Karaktertegningen  maaske  allerbedst 
er  lykkedes  mig",  en  Dom,  som  kan  være  rigtig  nok,  men 
som  ikke  har  stort  at  sige,  da  der  i  det  hele  taget  er  ydet 
meget  lidt  i  denne  Retning  i  hans  dramatiske  Arbejder. 
Under  alle  Omstændigheder  er  det  ikke  mindre  sandt,  naar  der 
just  om  dette  Stykke  er  blevet  sagt :  „Hvem  der  ønsker  at  se,  i 
hvilken ,  man  kunde  fristes  til  at  sige ,  aandelige  St.  Veits- 
dans,  Ingemanns  sværmeriske  Religiøsitet  og  hyperidealistiske 
Sentimentalitet  den  Gang  kunde  henhvirvle  ham,  bør  ikke 
undlade  at  gjøre  sig  bekjendt  med  dette  Ungdomsarbejde".*) 
Det  tredje  dramatiske  Arbejde  fra  dette  Aar,  „Løveridderen", 
er  en  ægte  „Skæbnetragedie",  saa  fuld  af  Rædsler,  at  der 
ikke  bliver  Plads  til  Opløsningen  af  Dissonansen  i  selve 
Dramaet,  men  denne  har  maattet  henlægges  til  en  Række 
Ballader,  der  ligesom  danne  Tragediens  Epilog.  I  langt 
højere  Grad  var  Ingemann  hjemme  paa  Æventyrets  Omraade, 
hvor  hans  Fantasi  kunde  tumle  sig  ganske  anderledes  frit 
uden  at  støde  an  mod  de  strængere  Former,  og  hvor  hans 
Reflexion  uhindret  kunde  fordybe  sig  i  Tilværelsens  Hemme- 
ligheder, der  bestandig  øvede  en  stærk  Tiltrækningskraft 
over  ham.  Den  store  Prosadigtning  „De  Underjordiske", 
der  udkom  181 7  og  er  bygget  paa  lokale  Sagn,  der  knytte 
sig  til  Folkelivet  paa  Bornholm  i  Middelalderen,  er,  skjønt 
ogsaa  den  lider  af  de  Brøst,  der  i  Almindelighed  klæbe  ved 
Ingemanns  Digtning  i  disse  Aar,  inden  hans  Poesi  endnu 
var  modnet,  som  Helhed  ikke  uden  Interesse  og  indeholder 
Partier  af  virkelig  Skjønhed. 

1 81 8  tiltraadte  Ingemann  med  kongelig  Understøttelse  en 
Udenlandsrejse,  der  blev  af  ikke  ringe  Betydning  for  hans 
aandelige  Udvikling  ved  at  rive  ham  ud  af  det  sygelige 
Drømmeliv,  han  endnu  stadig  færdedes  i,  og  befrugte  hans 
Fantasi  med  mangfoldige  nye  Indtryk  af  Natur  og  Menneske- 


^)  Kr.  Arentzen:  Baggesen  og  Oehlenschlager  V.,  281. 

liv.  Han  besøgte  Tyskland ,  Frankrig ,  Schweiz  og  Italien. 
,.Ved  at  se  en  større,  herligere  Natur  og  en  mangfoldigere 
Menneskeverden,  ved  at  beskue  Kunstens  evige  Mesterværker, 
ved  at  gribes  af  Højheden  og  Storheden  paa  Menneskelivets 
Panoramapunkter  fik  jeg  en  sandere  Maalestok  i  min  Sjæl 
for  Nationers  og  Tiders  Liv  med  deres  positive  og  negative 
Størrelser" ,  siger  han.  Blandt  de  udmærkede  Mænd ,  han 
lærte  at  kjende,  fremhæver  han  særlig  de  tyske  Romantikeres 
Høvding  Ludvig  Tieck,  med  hvis  ægte  romantiske  Aand  han 
følte  sig  beslægtet,  og  som  han  erklærer,  var  den  af  alle 
Tysklands  daværende  Digtere,  han  helst  vilde  slutte  sig  til. 
Om  Goethe  siger  han  derimod  karakteristisk,  at  ham  vilde 
han  ikke  besøge.  „Hans  Personlighed,  for  saa  vidt  den 
aabenbarer  sig  i  hans  Skrifter,  har  jeg  aldrig  elsket,  og  med 
den  fuldeste  Erkjendelse  af  hans  Geni  har  jeg  altid  baaret 
et  Slags  Had  til  den  IJ^vsanskuelse ,  jeg  har  fundet  i  hans 
Værker". 

Rejsen  varede  i  halvandet  Aar.  Dens  umiddelbare  Ud- 
bytte,  de  dramatiske  Digte  „Tassos  Befrielse"  (18 19)  og 
,.Ridderløftet"  (1843)  samt  de  lyriske  Digte,  i  hvilke  han  havde 
nedlagt  sine  Indtryk  („Rejselyren"  1820,  „Smaadigte  og  Rejse- 
minder" 1832),  var  alt  andet  end  betydeligt.  Enkelte  af  Dig- 
tene var  vel  baade  ejendommelige  og  smukke,  men  de  fleste 
var  meget  tarvelige.  Dramerne  var  fuldstændig  mislykkede. 
Det  varede  imidlertid  ikke  længe,  før  det  viste  sig,  at  Rejsen 
havde  baaret  Frugt  ved  at  give  ham  et  sundere  Syn  paa  Til- 
værelsen og  navnlig  ved  at  vække  hans  hidtil  slumrende 
Virkelighedssans  og  derved  gjøre  det  muligt  for  ham  at  give 
sin  Digtning  større  Friskhed  og  sandt  poetisk  Liv.  Der  er 
ingen  Tvivl  om,  at  hvis  Ingemanns  Produktion  var  vedbleven 
at  gaa  i  det  Spor,  den  fulgte  indtil  Udenlandsrejsen,  vilde 
hans  Værker,  med  hvor  stor  Begejstring  de  end  modtoges  af 
en  stor  Del  af  hans  Samtid  være  viede  til  en  tidlig  Glemsel. 
Den  Forgudelse,  Ingemann  var  Gjenstand   for  i   de   to  første 

Perioder  af  sit  Digterliv,  er  et  slaaende  Vidnesbyrd  om  den 
Slaphed,  der  herskede  hos  Datidens  Publikum  i  literær  Hen- 
seende som  for  øvrigt  ogsaa  i  adskillige  andre.  IMan  var 
vel  i  Reglen  ikke  uimodtagelig  for  det  virkelig  store  og  gode, 
derom  vidner  bL  a.  den  Begejstring,  Oehlenschlågers  straa- 
lende  Ungdomsdigtning  vakte,  og  den  Magt,  den  vedblev  at 
have  over  Sindene,  men  man  kunde  paavirkes  lige  saa  stærkt 
og  maaske  stærkere  af,  hvad  der  i  Virkeligheden  ikke  paa 
nogen  IMaade  kunde  maale  sig  dermed.  Der  kan  vel  i  de 
Aar,  der  gik  forud  for  Ingemanns  Rejse,  spores  en  kjendelig 
Udvikling  i  Retning  af  større  Objektivitet,  men  det  er  dog 
først  Rejsen,  der  aabner  hans  Øjne,  saa  vidt  de  overhovedet 
kunde  aabnes,  for  Livets  virkelige  Forhold.  Først  efter  den 
fremstaar  de  Værker,  der  give  ham  en  høj  Rang  blandt  vore 
Digtere  og  blev  af  Betydning  for  hans  Folks  aandelige  Liv 
og  Udvikling.  Hvad  der  ligger  forud  for  den,  har  væsentlig 
kun  literærhistorisk  Bet3?^dning  som  overvundne  Stadier  i  hans 
Digterliv. 

Allerede  før  ..Rejselyren"  udkom,  viste  den  Forandring, 
der  var  foregaaet  eller  var  ved  at  foregaa  med  ham,  sig  i  det 
Bind  „Æventyr  og  Fortællinger"  (1820),  han  forfattede  strax 
efter  Hjemkomsten.  Der  er  i  et  Par  af  dem  (,.Det  høje  Spil'', 
„Sfinxen")  en  stærk  Paavirkning  af  den  Callot  -  Hoffmannske 
Manér  med  dens  barokke  Fantasteri,  men  selv  de  vidne  ved 
deres  muntre,  humoristiske  Tone  om  en  større  Sindets  Frisk- 
hed, end  man  finder  i  noget  af,  hvad  han  tidligere  havde 
skrevet,  og  i  endnu  højere  Grad  gjælder  dette  om  de  Fortæl- 
linger (..Altertavlen  i  Sorø"  og  „Moster  Marie") ,  i  hvilke 
han  for  første  Gang  greb  Karaktertræk  af  det  daglige 
Liv.  Et  Par  dramatiske  Arbejder  „Kampen  for  Valhal"  og 
„Magnetismen  i  Barberstuen",  begge  fra  182 1,  afsluttede  hans 
Virsomlied  som  dramatisk  Digter  og  gav  lige  saa  afgj ørende 
Vidnesbyrd  som  noget  af  de  tidligere  om,  hvor  lidet  han 
magtede  denne  Digtart.       For    øvrigt    er    de   mærkelige  som 

Forsøg  paa  Omraader,  han  hidtil  ikke  havde  betraadt,  og  de 
pege  begge  i  Retning  af  en  bevidst  Stræben  efter  at  faa 
fastere  Grund  under  Fødderne,  end  han  tidhgere  havde  søgt. 
I  det  først  nævnte  af  disse  Stykker  vender  han  sig  til  den 
nordiske  Oldtid  og  udkaster  efter  Kristnisaga  et  Billede  af 
Hedningelivets  Undergang  paa  Island,  Forsøget  mislykkedes, 
og  det  samme  gjælder  om  „Magnetismen  i  Barberstuen",  „et 
Forsøg  paa  at  gjennemføre  vor  nationale  Komedie  ved  Frem- 
stillingen af  nye  Daarskaber  under  de  gamle  holbergske 
Former"'.  Fra  samme  Tid  skriver  det  i  Ottaverim  forfattede 
Æventyrdigt  ,.Det  øde  Slot"  sig,  i  hvilket  Ingemann  for  første 
Gang  tager  fast  Stade  i  Danmarks  Middelalder,  idet  Hand- 
lingen er  henlagt  til  Valdemar  den  stores  Tid. 

1822  blev  Ingemiann  ansat  som  Lektor  i  dansk  Sprog  og 
Literatur  ved  Sorø  Akademi.  Ved  denne  Ansættelse  og  hans 
Bryllup,  som  hans  ydre  Livskaar  først  nu  efter  en  tiaarig 
Forlovelse  satte  ham  i  Stand  til  at  fejre,  begyndte  et  nyt 
Afsnit  i  hans  Liv,  som  han  selv  betegner  som  det  maaske  i 
alle  Henseender  allerlykkeligste,  og  hans  Poesi  skjød  da 
ogsaa  nu  sine  friskeste  og  livskraftigste  Skud.  Digteren  har 
selv  træffende  og  smukt  skildret,  hvorledes  alt  forenede  sig 
for  at  fremkalde  den  betydningsfulde  Udvikling,  der  gjorde 
ham  til  vort  Aarhundredes  folkeligste  og  folkekjæreste  Digter. 
„I  en  Embedsvirksomhed",  siger  han,  „der  ikke  hindrede 
mine  Studier,  har  jeg  her  med  en  stadig  Sundhed  og  et  som 
oftest  livsfriskt,  roligt  Sind  i  et  dejligt  Hjem  paa  en  af  de 
mest  fortryllende  Pletter  i  mit  Fædreland ,  midt  iblandt  store 
Minder  fra  vor  romantiske  Tid ,  paa  Klostergrunden  ved  den 
skovkranste  Sø  kunnet  hengive  mig  til  en  saadan  Beskuelse 
af  Aanden  og  Livet  i  vor  historiske  Fortid ,  at  vor  Middel- 
alders Heroer  med  deres  hele  mærkelige  Tid  ere  traadte 
mig  anskueligt  for  Øje.  Efter  et  stærkt  bevæget  indre  Liv  i 
min  Ungdom  har  jeg  her  i  mine  bedste  Manddomsaar  vundet 
Kraft  og  Ro  til  at  vende    det    poetiske  Blik    helt    udad  paa 

Menneskelivets  og  Folkeaaandens  store  Manifestationer  gj en- 
nem  Tiderne.  Vor  Literaturhistories  Studium  førte  naturlig 
Nationalaandens  og  Folkelivets  Historie  med  sig.  Stedets 
mærkelige  Erindringer  forenede  sig  med  min  historisk-poetiske 
Aandsretning ;  de  virkelige  Livsbilleder  fra  Katholicismens 
Lande  og  mit  Kjendskab  til  det  danske  Folkeliv  fra  min  Barn- 
dom og  Ungdom,  Resultaterne  af  mit  omtumlede  Liv  og  af 
min  hele  Udvikling  forbandt  sig  med  hine  Billeder,  og  disse 
bevægede  sig  til  sidst  saa  levende  omkring  mig  som  gamle 
Venner  og  Bekjendte.  Jeg  vidste,  hvad  der  var  sket  i  de 
store  Valdemarers  Dage;  nu  saa'  jeg  ogsaa  —  hvad  Krø- 
niken fortav — ,  hvorledes  det  med  sine  indre  Motiver  under 
særegne  Situationer  og  Omstændigheder  udsprang  af  alle  de 
adspredte  historiske  Træk;  og  de  tørreste  Frøkorn  i  vore 
Annaler  syntes  mig  at  opvoxe  til  en  levende  Række  af  vor 
romantiske  Tids  Generationer". 

Efter  tre  Aars  Forberedelse  ved  historiske  Studier,  som 
umiddelbart  affødte  Afhandlingen  „Grundtræk  til  en  nord- 
slavisk og  vendisk  Gudelære"  (1824),  aabnede  Ingemann  Rækken 
af  sine  nationalhistoriske  poetiske  Arbejder  med  „Valdemar 
den  store  og  hans  Mænd",  en  væsentlig  episk  holdt  Digtning, 
i  hvilken  der  dog  helt  igjennem  gaar  en  stærk  lyrisk  Under- 
strøm, som  jævnlig  træder  helt  op  til  Overfladen,  og  som  be- 
tinger de  efter  de  fremstillede  Karakterers  og  Begivenheders 
forskjellige  Ejendommelighed  vexlende  Versformer.  De  livfulde, 
farverige  Billeder,  hvorpaa  dette  Digt  er  saa  rigt,  i  Forening 
med  den  varme  fædrelandske  Stemning,  hvoraf  det  bæres, 
vandt  strax  dette  første  Udslag  af  den  nye  Retning,  den  alle- 
rede højt  skattede  Digter  var  slaaet  ind  paa,  mangfoldige 
Venner,  og  endnu  større  Lykke  gjorde  hans  nationale  Digt- 
ning, da  han  opgav  den  metriske  Form  og  valgte  at  frem- 
stille sine  historisk-poetiske  Billedrækker  i  Romanens  Form. 
I  Aarene  1826 — 35  udgav  han  de  fire  Romaner  „Valdemar 
Sejr"  (1826),    ,.Erik  Menveds  Barndom"    (1828),    „Kong  Erik 

Og  de  fredløse"  (1833)  og  „Prins  Otto  af  Danmark  og  hans 
Samtid"  (1835),  og"  endelig  afsluttede  han  1836  med  „Dron- 
ning Margrethe",  hvortil  han  atter  valgte  den  metriske  Form, 
denne  Række  fædrelandske  Digtninger,  som  mere  end  noget 
som  helst  andet  af,  hvad  han  har  skrevet,  har  gjort  hans 
Navn  kjendt  og  elsket  af  hele  Folket,  høje  og  lave,  store  og 
smaa.  Idet  han  i  Overensstemmelse  med  sin  poetiske  Ejen- 
dommelighed søgte  et  romantisk  Stof,  lagde  Forholdene 
Valdemaremes  Tidsalder  for  ham ,  og  denne  virkelig  roman- 
tiske Tid  i  vor  Historie,  der  omfatter  Danmarks  højeste  Stor- 
hed, dybeste  Fornedrelse  og  paafølgende  Rejsning,  men  som 
„af  Mangel  paa  en  levende  historisk  Fremstilling  uagtet  al 
den  priselige  Flid,  Lærdom  og  Kritik,  man  har  anvendt  derpaa, 
endnu  dog  for  en  stor  Del  ligger  død,  dunkel  og  uanskuelig 
i  Annaler  og  Arkiver",  kaldte  han  saaledes  frem  for  hele 
Folkets  Bevidsthed  gjennem  sine  stemningsfulde  og  farverige 
Billeder,  at  der  vel  næppe  er  noget  andet  Afsnit  af  vort 
Fædrelands  Historie,  der  staar  saa  levende  for  det  danske 
Folk  som  Valdemaremes  Tid  i  den  Belysning,  Ingemann  har 
givet  den.  Han  naaede  at  faa  sit  Ønske  opfyldt  at  se  disse 
„Kongebøger",  som  Almuen  kaldte  dem,  paa  Bondens  Hylde 
imellem  „Holger  Danske"  og  „Carolus  Magnus",  og  særlig 
ved  den  Begejstring,  hvormed  de  bestandig  have  været  om- 
fattede af  Ungdommen,  have  de  igjennem  flere  Slægtled  øvet 
en  uberegnelig  Indflydelse  i  Retning  af  at  udvikle  og  styrke 
Kjærligheden  til  Fædrelandet  og  de  nationale  Minder,  Medens 
Walter  Scott,  der  selvfølgelig  i  det  hele  taget  maa  betragtes 
som  Ingemanns  Forbillede  paa  dette  Omraade,  sædvanlig 
lægger  Hovedvægten  paa  den  historiske  Baggrund ,  paa 
hvilken  de  opdigtede  Hovedpersoner  optræde,  og  søger  at 
give  denne  med  den  størst  mulige  Troskab  i  det  enkelte, 
træder  hos  Ingemann  det  historiske  Element  stærkest  frem  i 
Valget  af  de  Personer  og  Situationer,  han  skildrer.  ,.Mine 
Romaner" ,    siger    han ,    „ere  frit   behandlede   Kongekrøniker_ 

næsten  med  lutter  historiske  Personer  og  med  Tidsalderens 
mærkeligste  Repræsentanter  og  Hovedbegivenheder  i  For- 
grunden ;  Opfindelsen  bestaar  her  i  Udfindeisen  af  den  skildrede 
Tidsalders  egen  Livspoesi,  i  en  Opdagelse  af  den  i  de  tørre 
Begivenheder  og  annalistiske  Optegnelser  skjulte  Romantik, 
i  Tildigtningen  af  alle  de  psychologiske  og  eventuelle  Betin- 
gelser for  den  faktiske  Sandheds  poetiske  Aand  og  Liv". 
Netop  den  Omstændighed ,  at  de  saaledes  førte  paa  For- 
haand  mer  eller  mindre  vel  kjenclte  historiske  Skikkelser 
frem  for  Fantasien ,  bidrog  i  Forbindelse  med  den  Lyrik, 
der  fra  den  vigtigste  af  hans  Kilder,  Kæmpeviserne,  strøm- 
mede over  i  dem  og  gjennemsyrede  dem  fra  først  til  sidst, 
væsentlig  til,  at  de  vandt  en  saa  enestaaende  Yndest  og  i 
saa  høj  Grad  blev  hele  Folkets  Ejendom.  At  de  saa  vel 
i  det  hele  som  i  det  enkelte  i  Henseende  til  Troskab  i  Op- 
fattelse og  Gjengivelse  af  de  virkelig  historiske  Forhold 
staa  meget  langt  tilbage  for  deres  berømte  Forbilleder, 
havde  allerede  hans  Samtids  Kritik  et  meget  skarpt  Øje  for; 
deres  Fortrin  maa  udelukkende  søges  i  det  poetiske  Liv,  der 
er  i  dem  men  det  var  da  ogsaa  dette,  der  muliggjorde,  at 
de  naaede  saa  vidt  ud  og  saa  langt  ned  i  Folket  som  ingen 
andre  danske  Digterværker.  —  1837,  Aaret  efter  „Dronning 
Margrete",  udkom  den  smukke  Digtcyklus  „Holger  Danske", 
som  ved  sin  friske,  folkelige  Tone  tiltalte  Nationalfølelsen 
næsten  endnu  mere  end  de  tidligere  Udslag  af  Ingemanns 
historisk-poetiske  Digtning.  Flere  af  disse  stemningsfulde, 
om  end  ikke  synderlig  malmfulde  „lyrisk-episke  Monologer 
af  den  danske  Folkeaands  Repræsentant",  er  endnu  den  Dag 
i  Dag  almindelig  kjendte  og  yndede  Folkesange. 

Den  skarpe  og  ganske  vist  ensidige  Kritik,  de  første  af 
hans  poetisk -historiske  Arbejder  blev  gjort  til  Gjenstand  for, 
navnlig  af  Molbech,  æggede  ham  til  sidst  til  at  tage  til  Gjen- 
mæle  imod  ..den  ubillige  og  avindsyge  Miskj endelse",  han  i 
en  Snes  Aar  havde  lidt  under;  han  gav  sin  Stemning  Luft  i 
„Huldregaverne    eller  Ole  Navnløses   Levnedsæventyr ,    fortalt 

af  ham  selv"  (1831),  en  aandfuld  og  betydelig  Digtning,  i 
hvilken  han  med  overlegen  Humor  svinger  .Svøben  over  sine 
aandelige  Antipoder,  uden  for  Resten  at  skaane  de  Ensidig- 
heder og  Udskejelser,  hans  egen  Livsanskuelse  var  udsat  for. 
Den  Molbechske  Kritik  blev  i  Virkeligheden  kun  Anledning 
til  dette  Æventyr,  som  ingenlunde  udelukkende  eller  blot 
fortrinsvis  vendte  sig  imod  den,  men  i  det  hele  gjorde  Front 
imod  det  Syn  paa  Livet  og  Tilværelsen,  der  var  Digterens  mod- 
sat, hvorfor  det  ogsaa  fremkaldte  en  literær  Fejde,  som  aabnedes 
af  H.  C.  Ørsted,  der  tog  Ordet  i  Anledning  af  Digterens  utve- 
tydige Angreb  paa  den  empirisk-rationalistiske  Livsanskuelse. 
„Denne  min  eneste  literære  Fejde",  siger  Ingemann,  „forstyr- 
rede i  et  helt  Aar  min  Lyksalighed  og  Fred,  men  var  dog 
en  gavnlig  og  psychologisk  nødvendig  Kamp  for  min  aande- 
lige Frihed  og  Selvstændighed.  Først  da  jeg  i  denne  Fejde 
havde  givet  min  Indignation  og  den  i  tyve  Aar  tilbagetrængte 
Retfærdighedsfølelse  Luft,  kunde  jeg  atter  med  Rolighed  fort- 
sætte min  poetiske  Virksomhed". 

Samtidig  med,  at  Ingemann  udgav  sine  historiske  Romaner 
og  Digte,  udfoldede  han  for  øvrigt  ogsaa  en  betydelig  Pro- 
duktion i  andre  Retninger,  og  ligesom  hine  med  alle 
deres  Mangler  som  historiske  Tidsbilleder  i  en  ganske  anden 
Grad  end  hans  tidligere  Arbejder  havde  fast  Grund  under 
Fødderne,  saaledes  se  vi  ham  ogsaa  paa  andre  Omraader 
gjennemgaaende  udfolde  en  langt  større  Objektivitet  end 
nogen  Sinde  før.  1827  og  1835  udkom  der  saaledes  to  Bind 
Fortællinger,  i  hvilke  den  æventyrlige  Stemning  i  Henseende 
til  det  psychologiske  gaar  jævnsides  med  Skildringen  af  mer 
eller  mindre  dagligdags  ydre  Forhold.  1833  udkom  „Blade 
af  Jerusalems  Skomagers  Lommebog",  1838  det  dramatiske 
Digt  „Renegaten"  og  1839  det  dramatiske  Æventyr  „Salo- 
mons Ring".  Ved  Siden  af  disse  større  Arbejder  skrev  Inge- 
mann en  Mængde  mindre  Digte.  Særlig  maa  af  disse  frem- 
hæves hans  „Morgensalmer   og  Kantater"    (1823)    „Højmesse- 

salmer"  (1825)  og  ».Morgensange  for  Børn"  (1837),  ved  hvilke 
han  vandt  sig  et  Navn  som  en  af  Danmarks  første  Salmedigtere, 
næst  efter  Grundtvig  den  største  i  dette  Aarhundrede.  Hans 
bløde,  fromme,  elegiske  Natur  har  paa  dette  Omraade  jævnlig 
fundet  overordentlig  gribende  Udtryk  for  den  religiøse  Stem- 
ning, som  ofte  paa  den  ejendommeligste  og  virkningsfuldeste 
ISIaade  smelter  sammen  med  hans  milde  og  kjærlige  Syn  paa 
Naturen  og  Livet  i  smaat  som  i  stort.  Ingemanns  Salme- 
digtning er  ubetinget  Blomsten  af  hele  hans  lyriske  Produk- 
tion. Den  har  et  blødere,  mere  kvindeligt  Præg  end  Grundt- 
vigs, men  viger  ikke  Pladsen  for  denne  i  Henseende  til  poe- 
tisk Skjønhed. 

Til  Trods  for  de  Gjenvordigheder,  Kritiken  havde  beredet 
ham,  havde  Ingemann  bestandig  lige  fra  sin  første  Fremtræden 
været  Publikums  Yndling,  men  det  var  dog  først  hans  historiske 
Digte  og  Romaner  og  hans  Salmesang,  der  gav  ham  Adkomst 
til  at  regnes  blandt  vore  store  Digtere.  Den  faste  og  uan- 
gribelige Stilling  i  Literaturen,  han  vandt  ved  sine  Arbejder 
i  disse  Retninger,  hævdede  han  lige  til  det  sidste  ved  sin 
omfattende  poetiske  Produktion,  Hans  større  Arbejder  fra 
den  sidste  Halvdel  af  hans  Liv  er  dels  større  og  mindre  For- 
tællinger og  Æventyr  i  Prosa,  dels  en  Mængde  lyriske  og 
lyrisk -episke  Smaadigte  og  dels  større  religiøse  Tankedigte. 
Af  hans  Æventyr  skal  særlig  fremhævt  s  ,.De  fire  Rubiner" 
(1849),  hans  videst  gaaende  Allegori,  af  Fortællingerne  „Den 
stumme  Frøken"  og  ..Christen  Bloks  Ungdomsstreger"  (begge 
fra  1850),  men  først  og  fremmest  Nytidsromanen  „Landsby- 
børnene" (1852),  et  af  Ingemanns  ypperste  Arbejder,  helt  igjen- 
nem  præget  af  det  friskeste  Liv  og  af  en  Humor,  som  for 
øvrigt  ogsaa  kommer  frem  i  adskillige  af  hans  andre  Arbejder 
fra  det  sidste  og  længste  Afsnit  af  hans  Forfatterliv,  men  i 
intet  saa  fornøjeligt  som  i  dette.  De  antydede  religiøse  Tanke- 
digte, i  hvilke  han  fra  sit  idealistiske  Stade  søger  ved  den  reli- 
giøse Aabenbarings  Hjælp  poetisk  at  trænge  ind  i  Tilværelsens 

Hemmelig-heder  tilhøre  alle,  som  det  da  ogsaa  efter  Sagens 
Natur  var  at  vente,  hans  sidste  Aar  [„Konfirmationsgave"  (1854), 
„Tankebreve  fra  en  afdød"  (1855),  „Guldæblet"   (1856)]. 

Om  hans  udvortes  Forhold  efter  hans  Ansættelse  ved 
Akademiet  i  Sorø  er  der  kun  Hdet  at  fortælle.  Hans  Liv 
hengled  stille  og  uforstyrret,  helt  og  holdent  viet  hans  Kunst, 
kun  afbrudt  af  et  Par  Rejser  (1828  i  Tyskland,  1833  i  Sverige 
og  Norge).  1843  konstitueredes  han  som  Direktør  for  Aka- 
demiet, hvorfra  han  afskedigedes  1849,  da  det  ophævedes. 
Han  blev  imidlertid  boende  i  det  skjønne  Hjem,  hvorfra  alle 
hans  ypperste  Værker  var  udgaaede,  og  her  endte  han  den 
24de  Febr.  1862  sit  lange  Liv.  Af  de  mange  Vidnesbyrd, 
han  i  sine  sidste  Aar  modtog  om,  i  hvor  høj  Grad  han  ved 
sin  Digtning  havde  vundet  Folkets  Kjærlighed,  skal  nævnes 
det  kostelige  Guldhorn,  prydet  med  Figurer  fra  hans  historiske 
Digte  og  Romaner  og  fra  hans  Æventyr.  Det  overraktes 
ham  paa  hans  70de  Fødselsdag  som  en  Gave  fra  Danmarks 
Kvinder*). 

Ogsaa  Johannes  Carsten  Hauchs  Navn  var  en  lang 
Tid  af  hans  Liv  knyttet  til  Sorø,  hvorfra  der  i  en  Række  af 
Aar  i  vort  Aarhundredes  første  Halvdel  udgik  en  betydelig 
poetisk  Produktion.  Hauch ,  hvis  danskfødte  Fader  en  Tid 
lang  var  Embedsmand  i  Norge,  og  .hvis  jModer  var  norsk, 
blev  født  i  Frederikshald  den  12te  Maj  1790.  Halvtredje 
Aar  gammel  kom  han  til  Bergen,  hvorhen  Faderen  var  bleven 
forflyttet,  og  til  denne  karakteristiske  gamle  Handelsstad  med 
dens  mange  historiske  Minder  knytte  hans  første  Barndoms- 
indtryk sig.  Da  han  var  otte  Aar  gammel,  blev  han  sat  i 
Huset  hos  en  Præst  ved  Hardangerfjorden.  Først  1803,  da 
Faderen  blev  Stiftamtmand   paa  Sjælland,    kom  han    til  Dan- 


")  Ingemanns  samlede  Skrifter,  41  Bind.  —  Ingemanns  Levnedsbog,  skreven  af 
ham  selv,  udgiven  af  I.  Galskjot,  1862;  Ingemann:  Tilbageblik  paa 
mit  Liv  og  min  Forfattervirksomhed  fra  181 1 — 1837,  udg.  af  I.  Galskjot 
1863.     Breve  til  og  fra  Ingemann,  udg.  af  V.  Heise,   1879. 

mark,  og  han  blev  altsaa  længe  nok  i  Norge,  til  at  dette 
Lands  mørke ,  storslaaede  Natur  kunde  gjøre  et  uudsletteligt 
Indtryk  paa  hans  modtagelige  Sind ,  et  Indtryk ,  der  uden 
Tvivl  har  bidraget  væsentlig  til  at  give  hans  Poesi  dens 
ejendommelige  Farve.  Overgangen  fra  det  frie  Liv  i  den 
ejendommelig  skjønne  Fjældnatur  til  det  tvungne  Skoleliv  i 
den  snævre  By  faldt  meget  haardt,  og  hvor  nøje  han  end 
knyttede  sig  til  sit  nye  Fædreland,  vendte  hans  Tanke  dog 
hele  Livet  igjennem  tilbage  til  Norge.  „Den  staar  endnu 
for  mig",  siger  han  om  den  Egn,  i  hvilken  han  voxede  op,  i 
de  Minder  fra  sin  Barndom  og  Ungdom ,  han  nedskrev  i  sin 
Alderdom,  ..som  noget  af  det  mest  ophøjede,  jeg  i  mit  Liv 
har  set,  hvorfor  jeg  heller  aldrig  har  kunnet  glemme  den; 
ja  ingen  Schweizer  kan  drages  af  en  stærkere  Hjemve  mod 
den  Bjærgdal,  hvori  han  er  født,  end  min  Sjæl  tit  baade 
vaagen  og  i  Drømme  er  bleven  dragen  tilbage  til  den  stille 
Fjældegn  ved  Søen  højt  imod  Nord .  hvor  jeg  den  Gang 
levede".  1808  blev  han  Student  efter  i  1807  med  ungdom- 
melig Begejstring  at  have  deltaget  i  Kjøbenhavns  Forsvar 
under  Bombardementet  som  friviligt  Medlem  af  Livjæger- 
korpset, da  hans  Forsøg  paa  at  faa  Lov  til  at  indtræde  i 
Studenterkorpset,  uagtet  han  kun  var  Skolediscipel,  ikke 
lykkedes.  Efter  Faderens  Ønske  begyndte  han  at  studere 
Jura,  men  følte  sig  stærkt  draget  af  Naturvidenskaberne  og 
Filosofien,  særlig  den  Schellingske  Naturfilosofi,  ligesom  ogsaa 
Poesien ,  som  han  alt  i  Skoletiden  havde  begyndt  selv  at 
dyrke,  og  som  nu  slog  ham  mægtig  i  Møde  ikke  blot  i 
Oehlenschlågers.  men  ogsaa  i  de  tyske  Romantikeres,  Goethes, 
Shakspeares  og  andre  fremmede  Digteres  Værker,  lagde 
stærkt  Beslag  paa  ham.  Efter  til  Dels  anonymt  at  have  ladet 
enkelte  mindre  Digte  trykke,  udgav  Hauch  181 6  under  Fæl- 
lestitlen „Contrasterne"  de  to  dramatiske  Digte  „Rejsen  til 
Girinistan"  og  ..Fantasiens  Alagt",  af  hvilke  det  første  bl.  a. 
polemiserer    imod  den  romantiske  Skoles  Udskejelser,    særlig 

imod  Ingemanns,  men  heller  ikke  lader  Grundtvig,  denne 
„ægte  gamle  Nordbo,  en  Tilbeder  af  Aserne",  og  Baggesen 
gaa  Ram  forbi.  Det  andet  af  de  nævnte  dramatiske  Arbejder 
er  en  alvorlig  holdt  romantisk  Digtning,  med  Hensyn  til 
hvilken  Forfatteren  erklærer,  at  den  er  sat  ved  Siden  af  det 
satiriske  Stykke  for  Kontrastens  Skyld.  „At  han  ikke  er 
blind  for  dens  svage  Sider,  haaber  han  at  have  lagt  for 
Dagen  ved  den  første,  der,  hvis  den  skal  have  nogen  satirisk 
Betydning,  snarest  maa  anses  for  en  Satire  paa  Forfatteren 
selv  og  som  en  Bestræbelse  af  hans  Sjæl  ved  en  pludselig 
Henbøjning  til  den  modsatte  Side  at  moderere  den  Stræben 
til  det  romantiske,  der,  saa  langt  Forf.  er  fra  at  fordømme 
den,  dog  hos  ham  som  hos  andre  var  paa  Vej  til  at  blive  et 
tomt  Maleri  af  Æther  i  Æther  med  Æther". 

Aaret  efter  udgav  Hauch  det  lyriske  Drama  „Rosaura", 
som  i  enhver  Henseende  var  meget  forfejlet  og  navnlig  led 
under  en  utrolig  Overlæsselse  med  Metaforer  og  Lignelser. 
Denne  uheldige  Digtning  modnede  den  Beslutning  hos  ham 
at  opgive  Poesien,  som  han  nu  efter  længe  at  have  kæmpet 
med  pinlige  Tvivl  bestemt  mente  ikke  at  have  noget  Kald 
til.  ,, Rosaura"  blev  foreløbig  hans  sidste  Forsøg  i  den  Ret- 
ning. „Denne  Beslutning",  siger  han,  „kostede  mig  megen 
Overvindelse,  men  dog  holdt  jeg  den  i  syv  Aar,  hvori  jeg 
jog  enhver  Plan  til  et  poetisk  Værk,  enhver  Tanke,  enhver 
Drøm,  enhver  Fantasi  fra  Poesiens  Verden  langt  bort  fra 
mig  og  alene  sysselsatte  mig  med  det,  som  jeg  nu  havde 
gjort  til  mit  Livs  Opgave".  Han  fordybede  sig  ivrig  i  Stu- 
diet af  Naturvidenskaberne  til  stor  Glæde  for  Faderen,  som 
vel  saare  nødig  gav  sit  Minde  til,  at  Juraen  blev  kastet  over 
Bord,  men  dog  langt  foretrak  den  Bane,  han  nu  valgte,  for 
hans  tidUgere  stadige  Syslen  med  „unyttige  Ting". 

Det  varede  dog  endnu  noget,  før  Faderen  og  den  øvrige  for- 
nemme Slægt  helt  befriedes  for  den  Frygt,  at  han  ved  sineHte- 
rære  Meriter  maaske  endog  kunde  skade  sig  paa  højere  Steder 

Og"  paadrage  sig  Mistanke  for,  at  han  var  et  uroligt  Hoved. 
Kort  efter  at  han  havde  udgivet  ..Contrasterne",  havde 
Hauch  nemUg  kastet  sig  ind  i  den  Oehlenschlåger-Bagge- 
senske  Strid.  Aaret  i  Forvejen  havde  han  lært  Oehlenschlåger 
personlig  at  kjende,  og  den  store  Digter  havde  gjort  et 
mægtigt  Indtryk  paa  hans  modtagelige,  stærkt  gjærende 
Sjæl,  der  allerede  var  opfyldt  af  Beundring  for  hans  Værker. 
Han  sluttede  sig  meget  nøje  til  ham  og  blev  ikke  blot  en 
af  hans  lidenskabeligste  Beundrere,  men  hans  ridderlige  Sind 
gjorde  ham  ogsaa  til  en  af  hans  ivrigste  og  iltreste  Forkæm- 
pere. ,-]eg  havde  den  Gang",  siger  han,  „en  saa  fast  Tillid 
til  og  Tro  paa  Oehlenschlågers  Digtergeni,  at  jeg  vel  tør 
paastaa,  der  fandtes  ikke  mange  slige  troende  i  hele  Landet. 
Jeg  havde  læst  saa  meget  fra  hans  Haand ,  der  syntes  mig 
herligt  og  henrivende,  at  jeg  selv,  naar  han  skrev  noget,  der 
mindre  tiltalte  mig,  var  tilbøjelig  til  at  mene,  at  Fejlen  laa 
hos  mig,  at  min  Aand  endnu  ikke  var  udviklet  nok  til  at 
se  den  Herlighed,  der  ogsaa  her  laa  skjult.  Desuden  var 
han  kommen  mig  saa  kjærlig  i  Møde,  og  hans  hele  Person- 
lighed syntes  mig  saa  elskelig  og  tiltrækkende,  at  det  var 
mig  en  Tilfredsstillelse  ikke  blot  at  virke,  men  ogsaa  at  lide 
for  hans  Sag,  ja,  det  syntes  mig  en  Glæde  selv  at  blive  for- 
fulgt og  ilde  omtalt  derfor.  Alt  dette  forekom  mig  den  Gang 
kun  at  være  en  ringe  Gjengjæld  for  den  poetiske  Rigdom  og 
alle  de  skjønne  Timer,  han  havde  skjænket  mig".  Da  Theater- 
direktionen  havde  forkastet  det  til  et  Lystspil  omdannede 
Syngestykke  „Frejas  Altar",  rykkede  Hauch  i  Marken  med 
en  Recension  over  dette  Oehlenschlågers  Ungdomsarbejde  — 
han  tilstaar  selv,  at  han  satte  størst  Pris  paa  det  i  dets  op- 
rindelige Form ,  men  i  Overensstemmelse  med  den  ovenfor 
omtalte  „Tro",  søgte  han  at  bevise  sig  selv,  at  han  havde 
Uret  i  denne  Forkjærlighed.  Han  skrev  endnu  et  polemisk 
Indlæg  i  denne  Strid  „Castor  og  Pollux  eller  endnu  et  Par 
Ord  om  Tvillingforkasterne  af  Frejas  Altar",  hvori  han   vold- 

somt  angreb  ikke  blot  de  to  Theaterdirektører,  der  i  saa  høj 
Grad  havde  paadraget  sig  det  Oehlenschlagerske  Partis 
Unaade,  men  ogsaa  efter  bedste  Evne  slog  løs  paa  Baggesen. 
Samtidig  med,  at  han  definitivt  opgav  sin  poetiske  Produk- 
tion, ophørte  han  vel  ogsaa  at  udsende  Stridsskrifter  imod 
Oehlenschlågers  Modstandere ,  men  da  Planen  til  Tylvtens 
.,underlige  Foretagende''  blev  undfanget,  og  Hauch  blev  op- 
fordret til  at  være  med,  fandt  han,  at  han  i  Følge  sin  Fortid 
og  hele  Stilling  ikke  kunde  undslaa  sig.  ,..Dog  var  det  mig 
ikke  ganske  behageligt",  bekjender  han  med  elskværdig 
Naivetet,  ,,at  jeg  maaske  skulde  disputere  paa  Latin  om  en 
Sag,  der  saa  stærkt  satte  min  Sjæl  i  Bevægelse,  thi  jeg  følte 
vel ,  at  jeg  kun  alt  for  meget  savnede  den  Færdighed  i  det 
latinske  Sprog,  som  var  nødvendig  for  med  den  tilbørlige 
Kraft  deri  at  kunne  kæmpe  for  det,  der  var  min  inderste 
Overbevisning",  Han  gav  ogsaa  sin  Forbitrelse  imod  Bag- 
gesen Luft  i  et  Par  voldsomme  Stridsskrifter. 

1820  tog'  Hauch  Magisterkonferens  i  Naturvidenskaberne 
med  Zoologi  som  Hovedfag,  og  Aaret  efter  disputerede  han 
for  Doktorgraden  over  en  zoologisk  Afhandling  og  tiltraadte 
nu  med  offentlig  Understøttelse  og  med  foreløbigt  Løfte  om 
ved  sin  Hjemkomst  at  faa  Ansættelse  ved  Sorø  Akademi  en 
Udenlandsrejse  for  at  fortsætte  sine  Studier.  Han  opholdt 
sig  et  Aar  i  Paris  og  rejste  derfra  over  Sydfrankrig  til  Nizza 
for  at  studere  Middelhavets  Fisk.  Her  udviklede  der  sig  en 
smertelig  Sygdom  i  hans  ene  Ben ;  de  forskjellige  Kure,  han 
anvendte,  gjorde  kun  ondt  værre,  og  omsider  var  en  Ampu- 
tation uundgaaelig.  Gribende  har  han  i  sine  „Minder  fra 
min  første  Udenlandsrejse"  skildret  de  Sjælslidelser ,  han  i 
denne  tunge  Tid  gjennemgik.  „En  uendelig  Vemod  og  Ned- 
slagenhed betog  mig  i  de  første  Dage  (efter  Amputationen); 
det  var,  ligesom  om  alle  Livsaander  sørgede  dybt  over  det 
uhyre  Tab,  de  havde  lidt;  det  var,  som  om  Valravnen  havde 
drukket  Halvdelen    af   mit  Hjærteblod.     Mit    hele  Liv    havde 

tabt  sin  Friskhed  og  sin  Glans,  ja  undertiden  syntes  det  mig 
at  ligne  en  Leg  af  en  ironisk  Aand,  der  drev  Spot  med  Men- 
neskets Tanker  og  højtflyvende  Planer.  Med  fast  og  sikker 
Tillid  drog  jeg  ud,  med  svulmende  Haab  om,  at  jeg  selv  ved 
egen  Kraft  skulde  skabe  mig  en  god  Fremtid,  og  nu  vendte 
jeg  tilbage  som  en  anskudt  Fugl  med  brændte  Vinger.  Jeg 
havde  naaet  mit  ønske  at  se  det  dejligste  Land  i  Syden,  at 
leve  i  et  jordisk  Paradis ,  og  netop  her  rammede  den  højeste 
Ulykke  mig.  I  N3^delsens  og  Glædens  Hjem  havde  jeg  lært 
at  kjende  Smerter,  som  Tanken  gysede  tilbage  for;  hvo  der 
har  gjennemgaaet  sligt,  mente  jeg,  han  kunde  aldrig  nogen 
Sinde  blive  glad  mer".  Og  det  var  ikke  blot  dette  „uhyre 
Tab"  i  og  for  sig,  der  nedtrj^kkede  ham,  men  det  forekom 
ham  under  den  lange,  smertelige  Sygdom,  „som  om  mit  Liv, 
min  hele  Fremtid  og  alt,  hvad  jeg  havde  stræbt  og  arbejdet 
for,  var  forspildt,  og  som  om  jeg  intet  havde  tilbage  uden  at 
dø",  ja  han  oplevede  endogsaa  „et  Fortvivlelsens  øjeblik, 
hvori  jeg  paa  en  voldsom  Maade  stræbte  at  befri  mig  for 
min  Elendighed";  men  dette  Fortvivlelsens  Øjeblik  blev  tillige 
„ved  en  sælsom  Styrelse  det  Vendepunkt,  hvori  jeg  igjen 
fattede  Tillid  til  Livet  og  fik  Mod  til  at  gaa  Fremtiden  i 
Møde  .  .  .  Den  Krisis,  jeg  den  Gang  maatte  gjennemgaa, 
har  ikke  været  uden  Indflydelse  paa  mit  senere  Liv.  Tvært 
imod,  den  har  aldeles  vist  virket  rensende  paa  mig  selv  i  en 
Sfære,  der  ligger  højere  end  den  poetiske,  saa  at  megen  Let- 
sindighed, hvori  jeg  tidligere  havde  gjort  mig  skyldig,  nu 
bortveg  fra  mig,  og  saa  det  lykkedes  mig  at  befri  mig  derfra 
for  bestandig.  Baade  Filosofer  og  Digtere  have  fablet  meget 
om  Skjærsilden,  og  Katholikerne  have  endog  optaget  den 
som  et  Dogma  i  deres  Troslære.  Mig  forekommer  det  tit, 
naar  jeg  tænker  over  min  egen  Fortid,  som  om  netop  dette 
jordiske  Liv  er  den  sande  Skjærsild,  hvori  Sjælen  gjennem 
lange  og  tunge  Lidelser  skal  renses  fra  Synd  og  modnes  for 
en  lysere   Tilværelse,   saafremt    dette   endnu  er  muligt.     Jeg 

havde  hidtil  været  langt  borte  fra  Kristendommen;  jeg  tør 
heller  ikke  paastaa,  at  jeg  ret  tilfulde  blev  greben  deraf  nu, 
men  dog  opstod  der  i  hin  Overgangstid  en  stærk  Tvivl  om 
Tilstrækkeligheden  af  de  naturfilosofiske  og  metafysiske  Tanke- 
bygninger, jeg  hidtil  havde  søgt  at  støtte  mig  til,  hvilken 
Tvivl  i  det  mindste  antydede  en  Trang  til  en  højere  Lære, 
der  ikke  blev  staaende  ufrugtbar  inden  for  Spekulationens 
Grænser.  .  .  .  Jeg  havde  vist  nok  ikke  fundet  de  Vises  Sten, 
men  jeg  havde  vundet  en  fast  Tro  paa  en  levende  Gud,  paa 
den  uendeHge  Kjærlighed,  der  nedsteg  fra  Lysets  Rige  og 
hengav  sig  for  at  frelse  den  formørkede  Natur,  paa  den  gud- 
dommelige Aabenbaring,  der  ogsaa  udgaar  fra  vort  eget  Indre  i 
Samvittighedens  hellige  Røst,  og  der  bekræfter  Personligheden 
som  den,  der  skal  staa  til  Ansvar  for  sine  Gjerninger,  og 
der  ikke  kan  opløse  sig  i  en  Luftbølge  eller  svinde  hen  i  en 
Draabe  og  dukke  ned  i  Pantheismens  Hav  for  at  unddrage 
sig  derfra.  Videre  kunde  jeg  ilcke  komme,  men  dog  fandt 
jeg  heri  en  Beroligelse,  en  Trøst,  en  Fred  selv  i  Savnets  oo- 
Smertens  Dage,  mere  værdifuld  end  alt,  hvad  Videnskaben 
kunde  skjænke  mig,  skjønt  jeg  ingenlunde  miskjendte  dens 
Betydning  inden  for  Endelighedens  Kreds". 

Blev  denne  Krisis  af  gjennemgribende  Betydning  for  " 
Hauch  i  ethisk  og  religiøs  Henseende,  blev  den  det  ikke 
mindre  i  poetisk,  og  vi  skulle  atter  her  lade  ham  selv  skildre, 
hvad  der  foregik  med  ham,  da  han  ikke  mindre  klart  og 
smukt  har  gjort  Rede  for  dette  end  for  hint,  og  den  Vending 
i  hans  Liv,  der  skjænkede  os  en  af  vore  største  Digtere,  vel 
fortjener  at  kjendes  saa  nøje  som  muligt.  „I  denne  smerte- 
lige Sygdom",  siger  han  om  Tiden  før  Amputationen,  „vendte 
Poesien  som  en  trøstende  Engel  tilbage  til  mig.  Maaske 
var  det  paa  denne  Vej,  jeg  maatte  ledes  til  at  forstaa  mig 
selv,  og  hvortil  jeg  egentlig  var  kaldet,  og  hvad  der  burde 
være  Midtpunktet  i  min  Virksomhed.  Maaske  kunde  jeg  kun 
saaledes  lære  Livets  Alvor  at  kjende  og  derved  vinde  Kraft 

til  Fremstillinger,  som  ikke  ganske  bleve  staaende  ved  Til- 
værelsens Overflade.  Der  er  jo  mange  Udviklingsveje,  hvor- 
paa  de  forskjellige  Individualiteter  hver  efter  sin  særegne 
Natur  skulle  skride  frem.  —  Jeg  havde  nu  i  syv  Aar  intet 
skrevet  i  poetisk  Retning,  jeg  havde  jaget  enhver  Tanke, 
der  dog  maaske  havde  kunnet  danne  Midtpunktet  i  en  Digt- 
ning, langt  bort  fra  mig.  Hvor  meget  jeg  saaledes  har  for- 
spildt, ved  jeg  ikke;  sandsynligvis  gik  en  hel  Række  af 
lyriske  Fremstillinger  tabt ,  der  burde  have  været  digtede, . 
medens  den  friske  Ungdom  var  der;  ogsaa  meget  andet 
maaske,  der  er  svundet  bort  som  Drømme,  og  som  jeg  senere 
vilde  have  betalt  med  Aar  af  mit  Liv,  hvis  jeg  havde  kunnet 
trylle  det  tilbage.  Dog  nu  var  det,  ligesom  om  Aander,  ud- 
sendte fra  Poesiens  Land  igjen  nærmede  sig  til  mig  og  om- 
sværmede mit  Leje  i  de  lange,  ofte  søvnløse  og  smertefulde 
Nætter  og  søgte  at  trøste  mig.  Mere  og  mere  fik  disse  po- 
etiske Drømme  og  Anelser  Magt  over  mig  og  antoge  Skik- 
kelse og  Form.  Det  var,  ligesom  en  stærk  Springfjeder,  der 
længe  med  Vold  havde  været  sammentrykket  i  min  Sjæl,  nu 
sprængte  hver  Modstand  og  udvidede  sig  med  dobbelt  Spænd- 
kraft. —  Jeg  havde  dog  set  og  oplevet  en  Del,  hvorfra  jeg 
kunde  hente  det  Frø,  hvoraf  Poesiens  Blomster  kunde  op- 
voxe.  Det  forekom  mig,  at  der  i  de  Brudstykker,  jeg  nu 
nedskrev,  snarere  for  at  tilfredsstille  en  indvortes  Trang  end 
for  nogen  Sinde  at  bekjendtgjøre  dem  offentlig,  var  mere 
Malm  og  Kraft  end  i  alt,  hvad  jeg  tidligere  havde  skrevet. 
Jeg  følte  ogsaa ,  at  mine  Naturstudier  i  det  mindste  i  den 
Retning  ikke  havde  været  forgjæves;  mangfoldige  poetiske 
Billeder,  Syner  og  Analogier  bevægede  sig  forbi  min  Sjæl, 
der  stode  i  Forbindelse  med  disse  Studier.  Ja,  jeg  troede 
den  Gang,  at  jeg  her  havde  opdaget  en  Kilde  til  Poesi,  som 
de  fleste  andre  Digtere  ikke  kj endte;  jeg  behøvede  ikke 
stedse  at  hente  mine  Lignelser  fra  Roser  og  Liljer  og  syn- 
gende Nattergale,  jeg  kjendte  og  mente  at  kunne  fremdrage 

adskilligt  af  en  rigere  Verden,  der  havde  Nyhedens  og  Frisk- 
hedens Interesse.  Og  hvad  der  var  endnu  vigtigere,  jeg 
troede  at  have  skimtet  store  Syner  i  Naturen  som  Helhed 
betragftet,  der  kunde  give  et  dybere  Indhold  til  mine  Digte 
og  befrugte  dem  ved  Hjælp  af  højere  Ideer  og  Anskuelser, 
som  endnu  ikke  paa  denne  Vej  vare  udtalte;  ja,  det  syntes 
mig,  at  slige  Anskuelser  og  Tanker  trængte  sig  frem,  hver 
Gang  jeg  ret  fordybede  mig  i  en  eller  anden  Fremstilling. 
Jeg  drømte  den  Gang  om  en  Poesi,  hvori  et  mere  udviklet 
Blik  for  det  storartede  Tegnsprog,  hvorigjennem  Naturen  an- 
tyder sin  Gang  og  sin  Udvikling,  skulde  fremtrylle  poetiske 
Syner,  som  Verden  endnu  ikke  havde  anet  eller  kjendt". 

Det  første  Digterværk ,  der  formede  sig  ud  af  denne 
Gjæring,  det  romantiske  Æventyr  „Hamadryaden",  bar  i  høj 
Grad  Vidne  om,  hvorledes  Naturvidenskaben  og  Poesien 
stredes  i  Digterens  Sjæl;  den  naturfilosofiske  Betragtning  og  den 
poetiske  Anskuelse  staa  gjennemgaaende  ved  Siden  af  hin- 
anden som  Modsætninger,  det  ikke  var  lykkedes  ham  at 
sammensmelte  i  en  harmonisk  Enhed,  men  det  Grundsyn, 
hvoraf  Digtet  er  udsprunget,  er  dybt  poetisk,  og  en  rig  Fan- 
tasi bryder  sig  paa  mange  Steder  deri  med  spillende  Farver 
som  en  Forjættelse  om,  hvilke  rige  Muligheder  det  Kaos, 
hvori  Digteren  var  stedt,  bar  i  sig.  Allerede  den  næste 
Digtning,  Sørgespillet  „Bajazet",  vidnede  om  større  Klarhed 
og  Magt  over  Stoffet,  som  i  „Hamadryaden"  i  den  Grad 
havde  betaget  ham,  at  han  jævnlig  maatte  staa  op  om  Nat- 
ten for  at  føje  Tanker  og  Fantasier  til,  der  ikke  lod  ham  i 
Ro,  før  de  var  nedskrevne.  I  Stedet  for  Æventyrets  romantisk 
fantastiske  Leg  traadte  der  i  ,.Bajazet"  en  bevidst  Stræben 
efter  kunstnerisk  Runding  og  Enhed  og  en  klart  gjennem- 
ført  Karaktertegning,  og  til  Trods  for  sine  Mangler  i  dramatisk 
Henseende  og  de  Vidnesbyrd,  det  bærer  om,  i  hvor  høj  Grad 
Digteren  maatte  kæmpe  med  Formen,  er  dette  Sørgespil  et 
betydeligt   Digterværk,    et    livfuldt    poetisk    og   psychologisk 

interessant  Billede  af  Sammenstødet  imellem  Bajazet  og  den 
vældige  Timur.  Efter  disse  to  Arbejder,  der  blev  til  under 
selve  Sygdommen,  fulgte  den  mesterlige  Tragedie  „Tiberius" 
og  Dramaet  „Gregorius  den  syvende",  begge  digtede  i  Rom 
hvor  Hauch  efter  Amputationen  opholdt  sig  et  Aar.  Det 
var  de  historiske  Minder,  han  her  var  omgiven  af,  der  be- 
gejstrede ham  til  disse  to  verdenshistoriske  Dramer,  og  i  det 
mindste  i  „Tiberius"  er  det  lykkedes  ham  at  give,  hvad  han 
vilde,  et  storslaaet  Billede  af  Menneskeslægten  paa  dens 
betydningsfuldeste  Vendepunkt,  da  den  gamle  Gudeverden 
var  ved  at  gaa  til  Grunde  og  Kristendommen  ved  at  bryde 
frem,  og  af  den  Skikkelse,  i  hvilken  den  løsslupne  Egoisme 
fandt  sit  stærkeste  Udtryk.  Ogsaa  „Gregorius  den  syvende", 
der  som  et  Modstykke  til  „Tiberius"  skildrer,  hvorledes  den 
katholske  Kirke  svimlede  paa  sit  Højdepunkt,  saa  den  for- 
vexlede  Præstevælde  med  Kristendom  og  derved  gav  sig  i 
Dæmonernes  Vold,  er  en  storslaaet  anlagt  dramatisk  Digtning, 
men  til  Trods  for  de  virkningsfulde  Enkeltheder,  det  indeholder, 
er  dette  Drama  som  Helhed  af  langt  ringere  Virkning  end 
„Tiberius".  Hauch  ligger  her  under  for  en  Vanskelighed, 
som  oftere  volder,  at  den  Virkning,  han  opnaar  ved  sine 
dramatiske  Arbejder,  bliver  ringere  end  den  tilsigtede,  idet 
han  nemlig  lader  sig  overvælde  af  det  historiske  Stof,  saa 
det  hæmmer  hans  poetiske  Flugt. 

Det  var  for  øvrigt  nær  ved,  at  Hauch  var  bleven  i 
Italien;  han  omgikkes  alvorlig  med  den  Tanke  at  tage  Bolig 
for  bestandig  i  Neapel  og  fremdeles  hellige  sig  til  Natur- 
videnskaberne. Det  lykkedes  dog  hans  Venner  i  Hjemmet 
at  faa  ham  til  at  opgive  dette  Forsæt,  og  i  Sommeren  1827 
vendte  han  tilbage  til  Danmark,  hvor  han  strax  blev  ansat 
som  Lektor  i  Naturvidenskaberne  ved  Sorø  Akademi.  Den 
literære  Situation,  han  forefandt  ved  sin  Hjemkomst  efter  sex 
Aars  Fraværelse,  var  ikke  egnet  til  at  berede  en  poetisk 
Produktion  som  hans  nogen  særlig  gunstig  Modtagelse.    Hei- 

berg  havde  ved  sine  Vaudeviller  givet  Publikums  Smag  en 
helt  ny  Retning  og  øvede  ved  den  kritiske  Virksomhed,  han 
udfoldede,  en  betydelig  Indflydelse.  De  nævnte  Værker  af 
Hauch ,  som  tillige  med  det  forfejlede  Drama  „Don  Juan" 
udkom  i  Aarene  1828  —  30,  blev  Gjenstand  for  skaanselløs 
Kritik  fra  den  Heibergske  Retnings  Side  og  frembød  unægte- 
lig i  formel  Henseende  adskillige  Blottelser  overfor  en  Smags- 
retning,  efter  hvilken,  som  han  siger,  ..den  ydre  Form  og 
Politur  betragtedes  som  Alfa  og  Omega  i  Poesien,  og  selv 
penslede  smaa  Kunststykker,  naar  denne  ydre  Form  var  til 
Stede,  fandt  Bifald  og  Beundring,  som  om  de  vare  virkelige 
Kunstværker".  Især  gik  det  ud  over  „Hamadryaden",  som 
længe  blev  en  Skive  for  hine  Dages  nedsættende  Kritik, 
men  heller  ikke  Forfatterens  andre  Arbejder,  navnlig  „Don 
Juan",  gik  Ram  forbi,  og  selv  for  „Bajazets"  og  „Tibers" 
Vedkommende  fremhævedes  Skyggesiderne,  den  mangelfulde 
dramatiske  Form  og  det  ofte  ukorrekte  Sprog,  stærkt  ved 
Siden  af  de  umiskjendelige  poetiske  Fortrin.  Hele  den  Be- 
tragtning af  Poesien,  hvorfra  denne  Kritik  udgik,  maatte 
efter  sit  Væsen  være  Hauch  i  højeste  Grad  imod;  han  havde 
udviklet  sig  fra  en  famlende  Dilettant  til  en  Digter,  der 
vidste,  hvad  han  vilde,  men  han  stod  endnu  stadig  paa  det 
Standpunkt,  hvorfra  han  i  sin  Tid  havde  kastet  sig  ind  i  den 
Baggesenske  Strid,  søgte  først  og  fremmest  det  dybe  Ind- 
hold og  de  store  Ideer  og  tillagde  kun  Formen  en  under- 
ordnet Betydning  ved  Siden  heraf.  Hertil  kom  nu,  at  Hei- 
berg ,  som  vi  have  set ,  tog  Arven  op  efter  Baggesen  og 
underkastede  Oehlenschlågers  Digtervirksomhed  en  grundig 
kritisk  Prøvelse ,  som  vakte  stor  Indignation  hos  alle  hans 
blinde  Beundrere,  til  hvis  Tal  Hauch  endnu  afgjort  hørte. 
Resultatet  blev  en  Polemik ,  i  hvilken  foruden  Hauch  ogsaa 
et  Par  andre  Soranere,  P.  Hjort  og  Chr.  Wilster,  optraadte 
paa  Oehlenschlågers  Side,  medens  Heiberg  sekunderedes  af 
Henrik  Hertz.     Foruden  nogle  kritiske  Artikler  skrev  Hauch 

en  „aristofanisk  Komedie",  ,.Den  babyloniske  Taarnbygning" 
(1830),  i  hvilken  han  vovede  sig  ind  paa  det  satiriske  Om- 
raade,  hvor  Heiberg  ret  egentlig  var  Mester,  og  skjønt  dette 
Digt,  i  hvilket  han  søgte  at  møde  sin  Modstander  med  hans 
egne  Vaaben,  paa  sine  Steder  ikke  er  uden  Vid,  laa  denne 
Kampmaade  ham  dog  saa  fjærnt,  at  han  afgjort  trak  det 
korteste  Straa,  ligesom  han  i  det  hele  taget  ved  denne  Pole- 
mik, der  af  Heiberg  førtes  med  det  vittigste  Lune,  led  et  saa- 
dant  Nederlag  i  Publikums  Omdømme,  at  det  varede  længe, 
før  han  forvandt  det.  De  dramatiske  Arbejder,  han  udgav  i 
de  nærmest  følgende  Aar,  „Karl  den  femtes  Død"  (1831)  og 
„Maastrichts  Belejring"  (1832),  slog  ikke  an,  skjønt  han  i  dem 
viste,  at  han,  uden  at  opgive  noget  af,  hvad  der  for  ham  var 
Hovedsagen,  det  dybere  ideelle  Indhold,  virkelig  havde  lagt 
sig  de  Indvendinger  paa  Sinde,  Kritiken  ikke  uden  Grund 
havde  gjort  imod  hans  tidligere  Værker,  og  var  naaet  langt 
videre  i  Retning  af  kunstnerisk  Harmoni  og  Enhed,  og  da 
han  i  1834  med  „Vilhelm  Zabern"  gav  sig  ind  paa  et  helt 
nyt  Omraade  af  Digtekunsten,  fandt  han  sig  foranlediget  til 
at  dølge  sit  Navn, 

Med  det  sidst  nævnte  Arbejde  aabnede  Hauch  Rækken 
af  sine  Romaner,  de  af  hans  Digtninger,  der  have  gjort  hans 
Navn  mest  kjendt  og  vundet  den  største  Læsekreds.  Allerede 
„Vilhelm  Zabern",  et  Livsbillede  fra  Kristian  den  andens  Tid, 
der  fremtraadte  under  Form  af  en  Avtobiografi,  gjorde  megen 
Lykke  ved  sine  livfulde,  om  end  noget  brede  Skildringer,  ved 
den  fortræffelige  Komposition  og  ved  den  ædle,  højsindede 
Aand,  der  gik  igjennem  den.  Fortrin,  som  ogsaa  udmærke 
aUe  Hauchs  efterfølgende  Arbejder  i  samme  Retniag.  Han 
søger  Stoffet  til  disse  Fortællinger  i  de  forskjelligste  Tider, 
Lande  og  Forhold,  men  bestandig  fordyber  han  sig  aandfuldt 
og  fængslende  i  interessante  psychologiske  Opgaver,  bestandig 
forstaar  han  at  give  sin  Digtning  den  Tids  og  de  Forholds 
Farve,    han    skildrer,    og  bestandig  véd   han    at   udvikle  sine 

Idéer  igjennem  en  vel  opfunden,  som  oftest  bredt  og  rolig 
udviklet  Handling  og  skarpt  tegnede  ejendommelige  Karak- 
terer. I  de  nærmest  følgende  Aar  udgav  han  den  romantiske 
Fortælling  „Guldmageren"  (1836),  „En  polsk  Familie"  (1839), 
som  med  sine  gribende  Skildringer  af  Polens  Dødskamp  vandt 
Indgang  i  vide  Kredse  og  vandt  Digterens  Muse  flere  Venner 
end  noget  af  hans  foregaaende  Arbejder,  samt  (1845)  „Slottet 
ved  Rhinen  eller  de  forskjellige  Standpunkter-',  i  hvilken  han 
skildrer  sin  Tids  aandelige  Retninger  i  deres  Ensidighed  og 
Brydning  imod  hverandre.  I  „Svend  Grathe  eller  Kongemødet 
i  Roskilde"  (1841)  gjenoptog  han  sin  dramatiske  Produktion  og 
leverede  et  Arbejde,  som  vel  ikke  gjorde  synderlig  Lykke  paa 
Scenen ,  men  som  med  Rette  rostes  stærkt  af  hans  fordums 
Modstander  Heiberg  og  vist  nok,  skjønt  det  i  poetisk  Dybde 
ikke  kan  maale  sig  med  „Tiberius",  ubetinget  maa  betegnes 
som  det  mest  fuldendte  Drama,  han  har  skrevet,  for  saa  vidt 
han  der  i  højere  Grad  end  sædvanlig  har  naaet  at  indordne 
Karaktererne  i  en  virkningsfuld  Handling  og  i  det  hele  fuld- 
stændig at  beherske  den  dramatiske  Form.  1842  udgav  han 
sine  „Lyriske  Digte",  hvoriblandt  der  fandtes  mange  af  den 
største  Skjønhed.  Han  udtaler  i  Fortalen  til  denne  Digtsam- 
ling, at  ingen  kan  være  mere  overbevist  end  han  om,  at  han 
ikke  fortrinsvis  er  kaldet  til  at  være  lyrisk  Digter.  Denne 
Dom  er  vel,  naar  Eftertrykket  lægges  paa  Ordet  „fortrinsvis", 
for  saa  vidt  rigtig,  som  hans  betydeligste  og  vel  ogsaa  ejen- 
dommeligste Arbejder  tilhøre  den  dramatiske  og  episke  Digt- 
ning, men  saa  meget  er  vist,  at  adskilligt  af,  hvad  denne 
første  Samling  af  hans^  rundt  om  spredte  mindre  Digte  inde- 
holder, ikke  mindre  end  hvad  han  senere  frembragte  i  denne 
Retning,  giver  ham  en  fremragende  Plads  blandt  vore  Lyrikere. 
Digte  som  „Dødens  Genius",  de  skjønne  Sange  af  „En  polsk 
Familie"  og  mange  andre  høre  til  Perlerne  i  vor  Lyrik. 

1846  blev  Hauch  forflyttet  fra  Sorø  til  Kiel,  hvor  han 
blev  ansat  ved  Universitetet  som  Professor  i  nordisk  Sprog, 
Oldtidsvidenskab    og   Literatur.       De  Studier,    denne  Stilling 

førte  ham  ind  paa,  affødte  Skriftet  „Die  nordische  Mythen- 
lehre",  som  udkom  i  Leipzig  1847,  og  satte  senere  Frugt  i 
hans  poetiske  Produktion.  Hans  Ophold  i  Kiel  blev  for  øvrigt 
kun  af  kort  Varighed,  thi  da  Oprøret  i  1848  brød  ud,  maatte 
han  fortrække.  Han  drog  til  Kjøbenhavn,  hvor  han  paa 
Universitetet  holdt  Forelæsninger  over  Sagaliter aturen.  1851 
blev  han  Oehlenschlågers  Efterfølger  som  Professor  i  Æsthetik ; 
i  denne  Stilling  virkede  han  til  sin  Død,  og  hvor  grundig  han 
søgte  at  gjøre  Rede  for  sin  Kunsts  Theorier,  foreligger  der 
Vidnesbyrd  om  i  hans  i  tre  Bind  samlede  æsthetiske  Afhand- 
linger, der  for  en  stor  Del  er  byggede  paa  hans  Forelæsninger, 
Samtidig  med ,  at  han  saaledes  var  optaget  af  viden- 
skabelige Studier,  fortsatte  han  sin  poetiske  Produktion  med 
usvækket  Kraft.  De  tre  nævnte  betydelige  Værker  ,,En  polsk 
Familie",  „Svend  Grathe"  og  „Lyriske  Digte"  betegne  vel 
hans  Kulmination  paa  Digtekunstens  forskjellige  Omraader, 
men  paa  dem  alle  vedblev  der  dog  lige  til  det  sidste  at  frem- 
komme mangfoldige  Arbejder  fra  hans  Haand,  deriblandt  ad- 
skillige af  højt  Værd.  Af  hans  Romaner  maa  nævnes  den 
ved  sin  lige  saa  poetiske  som  væsentlig  tro  Tids-  og  Lokal- 
farve udmærkede  „Saga  om  Thorvald  Vidførle"  (1849),  For- 
tællingen „Robert  Fulton"  (1853)  om  den  geniale  Opfinder 
af  Dampskibet,  „Charles  de  la  Bussiére"  (1859),  et  farverigt 
Billede  fra  den  store  franske  Revolutions  Tid,  den  af  en  dyb 
romantisk  vStemning  beaandede  nordiske  „Fortælling  om 
Haldor",  (1864),  i  hvilken  Sagastilen  med  stor  Virkning  er 
anvendt,  smagfuldt  lempet  efter  Nutidens  Krav,  og  endelig 
hans  sidste  Arbejde  i  denne  Retning,  den  lille  fint  fortalte 
Novelle  „Bellman"  (1869),  i  hvilken  han  bl.  a.  opruller  en 
Række  stemningsfulde  Billeder  fra  det  høje  Nord.  Som 
Dramatiker  bevarede  han  det  Herredømme  over  Komposition 
og  Form,  han  omsider  havde  naaet,  og  hvorom  „Svend 
Grathe''  var  det  betydeligste  Vidnesbyrd.  Af  hans  mange 
til  Dels  fortræffelige  for  Scenen  skrevne  og  med  fortjent  Bifald 

modtag-ne  Digftninger  skal  nævnes  det  dramatiske  Æventyr 
„Søstrene  paa  Kinnekullen-'  (1849),  „Marsk  Stig"  (1850), 
,.Æren  tabt  og  vunden"  (1851),  „Tycho  Brahes  Ung-dom" 
(1852),  „Gjengjældelsen"  (1853),  „Kongens  Yndling"  (1858)  og 
„Henrik  af  Navarra"  (1863).  1861  udkom  hans  „Lyriske 
Digte  og  Romancer",  som  bl.  a.  indeholdt  den  udmærkede 
Romancecyklus  „Valdemar  Atterdag" ,  der ,  skjønt  skrevet  i 
Digterens  Alderdom,  er  et  mærkværdig  ungdomsfriskt  Digt, 
helt  igjennem  baaret  af  den  varmeste  Følelse  og  den  livfulde- 
ste Fantasi.  Den  efterfulgtes  Aaret  efter  af  Romancecyklen 
„Valdemar  Sejer" ,  der  vel  som  Helhed  ikke  kan  maale  sig 
med  sin  Forgænger,  men  dog  indeholder  Partier  af  stor  Skjøn- 
hed  (bl.  a.  det  dejlige  Digt  „Den  estiske  Sangers  Kvad"). 
Endelig  indeholder  „Nye  Digtninger"  (i86g)  foruden  den 
nævnte  Fortælling  „Bellman"  en  Række  til  Dels  udmærkede 
lyriske  Digte.  Det  er  i  det  hele  taget  en  Ejendommelighed 
ved  Hauchs  Udvikling,  at  Lyriken,  som  i  Reglen  plejer  at 
være  det  første  Stadium,  en  Digter  gjennemløber,  hos  ham 
først  kommer  ret  til  Udfoldelse,  efter  at  han  har  naaet  sit 
Højdepunkt  paa  den  episke  og  dramatiske  Digtnings  Omraade. 
Lige  saa  vist  som  det  er,  at  han  undervurderede  sin  Lyrik, 
da  han  i  1841  udgav  sin  første  Digtsamling,  lige  saa  vist  er 
det,  at  den  senere  satte  endnu  skjønnere  Blomster. 

Hauch  døde  den  4de  Marts  1872  i  Rom,  hvor  han  til- 
bragte sine  sidste  Leveaar.  I  sine  „Minder  fra  min  Barndom 
og  min  Ungdom"  (1867)  og  ..Minder  fra  min  første  Udenlands- 
rejse" (187 i)  har  han  i  sin  Alderdom  givet  Stykker  af  en 
Selvbiografi ,  der  er  lige  saa  interessant  ved  sit  Æmne ,  en 
dybt  poetisk  Natur,  der  ad  underlige  Veje  føres  ind  paa  sin 
bestemte  Bane,  som  tiltrækkende  ved  den  elskværdige  Oprig- 
tighed og  Selverkjendelse,  der  udmærke  dem. 

Hauch  tilhører  efter  hele  sin  Digtnings  Karakter  den 
Side  af  vor  poetiske  Literatur  i  dette  Aarhundrede,  der  fandt 
sit  højeste  Udtryk  i  Oehlenschlåger ,    men    han    protesterer  i 

„Minder  fra  min  Barndom  og  min  Ungdom"  med  Rette  imod 
at  betegnes  som  en  Discipel  af  den  store  Digter,  han  elskede 
saa  højt.  ;;Det,  jeg  fornemmelig  maa  være  Oehlenschlåger 
taknemmehg  for,  er,  at  han  ledede  mig  bort  fra  de  taagede 
og  dunkle  Naturdrømme  og  lærte  mig,  at  Mennesket  er  og 
bestandig  bør  være  Midtpunktet  i  Poesien;  i  øvrigt  kan  jeg, 
hvor  meget  jeg  end  skylder  ham,  næppe,  hvad  han  dog  selv 
har  ment,  kalde  mig  nogen  Discipel  af  ham;  thi  skjønt  jeg 
ganske  vist  maa  takke  ham  for  uendelig  meget,  saa  ved  jeg 
dog  tillige  bestemt,  at  mit  hele  Væsen  er  anlagt  i  en  Ret- 
ning, der  er  meget  forskjellig  fra  hans,  saa  at  jeg  ikke 
engang  kunde  gaa  i  hans  Fodspor,  hvor  gjærne  jeg  end 
hav^de  villet  det.  Hvor  langt  jeg  end  staar  under  mit  høje 
Forbillede ,  saa  maa  jeg  dog  snarere  kalde  mig  en  Discipel 
af  Shakespeare  end  af  Oehlenschlåger.  Oehlenschlågers  farve- 
rige Bille  dpr  agt  har  jeg  aldrig  haft,  og  naar  jeg  i  denne  Hen- 
seende sammenligner  især  mine  lyriske  Digte  med  flere  af 
hans,  saa  synes  de  mig  at  forholde  sig  dertil  som  Tuskteg- 
ninger til  de  Billeder,  der  ere  fremtryllede  af  Correggios 
Pensel  med  al  det  blændende  Farvespil,  han  forstod  at  give 
dem".  Grundtrækket  i  Hauchs  Digtning  er  dyb  sædelig 
Alvor.  Som  ægte  Romantiker  har  han  bestandig  Tilværelsens 
dunkle  Magter  for  øje;  de  bryde  frem  næsten  i  alle  hans 
Digtninger  som  Aabenbaringer  af  en  højere  Verden,  hvori 
Oprindelsen  til  det  jordiske  efter  hans  Mening  maa  søges. 
Dette  sløvede  imidlertid  ikke  hans  skarpe  og  sikre  Blik  for 
den  virkelige  Verden,  og  navnlig  viser  han  sig  som  en  Mester 
i  psychologisk  Karaktertegning.  Fremstillingen  i  hans  første 
Arbejder  led  af  en  vis  Uklarhed;  det  var,  som  de  mægtige 
Tanker  havde  ondt  ved  at  bryde  igjennem ,  men  lidt  efter 
lidt  tabte  denne  Tunghed  sig,  navnlig  for  hans  lyriske  Digtes 
Vedkommende,  som  han  forstod  at  give  en  i  højeste  Grad  af- 
rundet og  skjøn  Form,  medens  hans  Prosa  aldrig  kunde  frigjøre 
sig  for  en  vis  Brede  og  Tyngde,  som  uden  Tvivl  hidrører  fra, 

at  han  gjorde  ualmindelig  grundige  Forarbejder  til  sine  For- 
tællinger og  derfor  let  kom  til  at  tynge  Fremstillingen  med 
for  mange  Enkeltheder.  Det  varede  ogsaa  længe,  før  Hauchs 
Digtning  vandt  Indgang  hos  det  store  Publikum,  efter  at 
hans  tanke-  og  fantasirige  Værker  for  længst  var  bleven 
anerkjendte  af  virkelige  Kjendere,  og  han  stiller  saa  store 
Krav  til  sine  Læseres  Dannelse  og  Selvarbejde,  at  det  er 
forstaaeligt ,  at  han  i  det  hele  taget  er  langt  mindre  kjendt, 
end  han  fortjener  at  være.  En  Del  af  hans  Arbejder,  særlig 
nogle  af  hans  Romaner  og  adskillige  af  hans  lyriske  Digte, 
er  dog  naaede  ud  i  meget  vide  Kredse  og  have  i  den  almin- 
delige Bevidsthed  grundlagt  hans  Ry  som  en  af  Danmarks 
ædleste  og  betydeligste  Digternaturer  *). 

En  højst  ejendommelig  poetisk  Natur,  som  i  mange  Hen- 
seender er  i  nært  aandeligt  Slægtskab  med  Hauch  og  med  endnu 
større  Ret  end  denne  nærmest  maa  kaldes  en  Discipel  af  Shak- 
speare,  er  Christian  Hvid  Bredahl.  Det  er  kun  et  enkelt 
Værk  eller,  om  man  vil,  en  Række  af  Værker,  hans  „Dramatiske 
Scener'',  der  giver  ham  Krav  paa  en  Plads  i  vor  Literaturs 
Historie,  men  dette  Værk  bærer  til  Trods  for  sin  Formløshed 
Vidne  om  en  saa  ualmindelig  poetisk  Begavelse ,  at  det  be- 
standig vil  sikre  ham  en  fremragende  Stilling  blandt  den  Kreds 
af  Digtere,  der  mer  eller  mindre  direkte  staa  som  Udtryk 
for  den  romantiske  Retning  hos  os  i  Aarhundredets  første 
Halvdel.  Han  indtager  i  denne  Kreds  en  ganske  særlig  Stil- 
ling, for  saa  vidt  som  hans  Romantik  har  en  væsentlig  anden 
Farve  end  de  nærmest  med  den  tyske  Skoles  beslægtede 
samtidige  Digteres. 

Bredahl  var  Søn  af  en  Forpagter  paa  Sjælland  og  blev 
født  den  30te  Oktober  1784.  Tolv  Aar  gammel  blev  han  sat 
i    Latinskolen    i    Slagelse,    hvorfra    han    blev    Student    1801. 


*)  Af  Hauchs  Værker  foreligge  kun  hans  Romaner  og  Fortællinger  i  en  samlet 
Udgave,  I— VII,   1873—74. 

Ingemann,  der  kom  i  Slagelse  Skole,  et  Aar  før  Bredahl  for- 
lod den,  og  i  sin  „Levnedsbog"  har  givet  et  livligt  Bil- 
lede af  de  fuldstændig  anarkiske  Tilstande,  der  herskede, 
fortæller  om  den  sextenaarige  Mesterlektianer,  der  var  kraftig 
og  bredskuldret,  og  som  gjorde  et  stærkt  Indtryk  paa  ham, 
skjønt  der  i  Skoletiden  ikke  udviklede  sig  noget  nøjere  For- 
hold imellem  dem,  at  han  var  „stiv  baade  i  Latin  og  Græsk, 
hvorfor  han  ogsaa  havde  en  høj  Stjærne  hos  „Manden"".  Han 
var  allerede  den  Gang  en  mærkelig  Personlighed,  hvis  Op- 
træden og  Færd  var  vidt  forskjellig  fra  de  letsindige  Kamme- 
raters. „I  hans  mørkeblaa  Øjne  laa  der  en  besynderlig  Alvor 
og  Kraft;  hans  ikke  høje,  men  brede,  stærke  Pande,  var  om- 
snoet  af  brune ,  tæt  krøllede  Lokker.  Han  gik  gjærne  tavs 
og  indesluttet  op  og  ned  mellem  d.e  to  store  Linde  uden  for 
Skolen  med  en  Bog  i  den  ene  Haand  og,  om  Morgenen, 
med  sin  tarvelige  Frokost  i  den  anden.  Han  tog  ingen  Del 
i  den  vilde  Tummel  paa  Kirkegaarden.  Kun  naar  det  gjaldt 
om  at  naa  Kirkefløjet  med  en  Sten,  hvorved  undertiden  en 
Kirkerude  gik  i  Løbet,  kunde  han  faa  Lyst  til  at  kyle  en 
temmelig  tung  Sten  højt  op  over  Taget,  og  naar  en  Bold 
faldt  ham  i  Haanden,  blev  den  gjærne  usynlig  ved  hans 
Kast.  For  hans  tunge  Haand  havde  selv  de  største  Kamme- 
rater Respekt.  Forstyrrede  nogen  ham  i  hans  Tanker  eller 
løb  ham  uforsigtig  paa  Ærmet,  greb  han  kun  vSynderen  ved 
Armen,  vred  den  lidt  om,  saa  han  maatte  dreje  Ryggen  til, 
og  lod  sine  Knoer  falde  med  et  Par  smaa  Hammerslag  paa 
hans  Skulder.  Saa'  han  noget  paafaldende  Tyranni  udøves 
af  de  store  mod  de  smaa  i  sin  Nærhed,  knyttede  han  gjærne 
sin  Haand  eller  udsendte  et  truende  Ord  med  et  af  sine 
Lynblik  mod  Tyrannen,  og  den  plagede  Dreng  var  befriet. 
Fløj  der  en  Høg  eller  Glente  over  Kirkegaarden,  kunde 
Christian  Bredahl  længe  stirre  efter  den  med  et  sigtende 
Jægerblik  og  syntes  kun  at  mangle  en  Bøsse  for  at  naa  den 
mellem  Skyerne.     Naar  de  andre  Drenge  løb  fra  Skolen,  gik 

Bredahl  ofte  op  i  Klokketaarnet  og  trak  Klokkestrængen 
for  Ringerkonen.  Undertiden  kunde  man  se  ham  hjælpe 
,,Kærlingen"  med  Graverarbejdet.  Han  stod  da  gjærne  nede 
i  Graven  og  kastede  den  løsgravede  Jord  op  med  en  Skuffe, 
Et  Par  Dødningeben  eller  en  Pandeskal  kunde  af  og  til  følge 
med,  og  det  gav  da  gjærne  Anledning  til  underlig  humori- 
stiske Samtaler  om  Død  og  Forkrænkelighed  mellem  ham  og 
^Kærlingen".  Naar  Ingemann  senere  læste  Graverscenen  i 
Hamlet,  kom  han  ofte  uvilkaarlig  til  at  tænke  paa  Christian 
Bredahl  og  den  mærkværdige  Ringer-Lisbeth  med  Mands- 
hatten  over  det  røde,  koparrede  Ansigt  og  Karletrøjen  over 
Bondekvindedragten.  Der  var  et  Slags  Lystighed  i  den  Livs- 
og  Døds-Foragt,  hvormed  de  begge  betragtede  disse  Rester 
af  bekjendte  eller  ubekjendte  Mennesker,  som  altid  fremkaldte 
en  besynderlig  tragisk  Stemning.  Ringer-Lisbeth  var  maaske 
Forbilledet  paa  hans  ,. gamle  Gumba-',  den  hexeagtige  Sand- 
sigerinde,  der  blev  hans  Musa,  og  som  hvis  „Famulus"  han 
lod  sig  inspirere  til  sine  Fremstillinger  af  Kejserdømmet 
Kyhlam  i  Maanen." 

Bredahl  var  en  af  de  faa,  der  havde  Kraft  og  Selvstæn- 
dighed nok  til  at  trodse  den  herskende  Tone  i  Skolen  og 
ikke  ansaa  det  for  en  Skam  at  lære  noget.  Han  blev  Stu- 
dent med  bedste  Karakter,  men  allerede  paa  Vejen  til  anden 
Examen  synes  han  at  have  tabt  Lysten  til  at  studere,  og 
Theologien,  som  han  begyndte  at  tage  fat  paa,  gik  det  kun 
smaat  med;  han  tog  aldrig  theologisk  Embedsexamen ,  vel 
nærmest  fordi  han  efter  hele  sin  Aandsretning  stod  meget 
fjærnt  fra  Kristendommens  inderste  Væsen  og  var  en  afgjort 
Modstander  af  dens  kirkelige  Form.  ;,Han  var  og  blev  en 
stræng  og  temmelig  mørk  Deist.  Med  det  attende  Aar- 
hundredes  Forsyns-  og  Udødelighedstro  og  med  dyb  Agtelse 
for  den  kristelige  Sædelære  lod  han  al  anden  Dogmatik  staa 
hen  med  et  mørkt  Blik  til  Præsterne".  Med  sin  Ungdom 
var  han,  som  han  siger,  kun  alt  for  ødsel,  hvortil  en  ulykke- 

lig  Kjærlighed  vist  nok  ogsaa  bidrog  sit,  idet  den  ,.udjog 
Munterheden  af  hans  Sind,  lod  Tungsind  indtage  dens  Plads 
og  bragte  ham  saa  paa  den  Beslutning  at  slentre  Livet 
igjennem."  Poesien  S3mes  han  tidlig  at  have  givet  sig  i  Lav 
med,  om  det  end  varede  længe,  før  noget  af  hans  ,.Muse- 
fostre"  kom  for  Dagen.  yDet  allerførste,  jeg  gav  dramatisk 
Form",  siger  han,  „var  betitlet  Pauli  Omvendelse,  der.  saa 
vidt  jeg  endnu  dunkelt  erindrer,  var  skrevet  i  lige  saa  bly- 
tunge Trimetre  som  Baldur  hin  gode  af  Oehlenschlåger". 
Om  det  første  Sørgespil,  han  skrev,  siger  han  i  1833,  a-t  det 
da  var  over  tyve  Aar  gammelt.  ,.Da  Tylvten  grasserede", 
skrev  han  en  skarp  Satire  over  ..den  hovmodige  Digter" 
(Oehlenschlåger),  men  den  blev  liggende  ligesom  alle  hans 
andre  Frembringelser,  og  ingen  anede  dens  Tilværelse.  Først 
i  i8ig  fremtraadte  han  i  Literaturen  med  første  Del  af  ..Dra- 
matiske Scener,  uddragne  af  et  ældgammelt  Haandskrift ,  frit 
oversatte  af  det  Kyhlamske  ved  C.  Bredahl,  Kyhlamnensis 
Musæ  famulus  vilis  et  immeritus". 

Digteren  har  (1833)  givet  et  interessant  Billede  af  sig 
selv,  som  han  var,  da  han  skrev  dette  Værk.  ..Den  Gang 
levede  jeg  efter  mit  eget  Hoved  og  brød  mig  hverken  om 
Per  eller  Povl.  Jeg  var  (som  endnu)  langt  fra  Hovedstaden 
og  uden  literære  Forbindelser;  jeg  var  Naturens  Søn,  for  saa 
vidt  et  Adamsbarn  kan  være  det  i  vort  igde  Aarhundrede, 
og  i  visse  Henseender  var  jeg  mindre  forkvaklet  end  nu. 
Jeg  var  en  vældig  Jæger  og  farlig  Mand  for  Markens  og 
Skovens  vilde  Dyr  og  Himmelens  Fugle  og  tilbragte  mangen 
Vinternat  under  aaben  Himmel,  naar  Dagen  tyktes  mig  for 
kort  til  min  Færd.  Stundum  indtraf  ogsaa  et  og  andet,  som, 
tilbørlig  udsmykket,  kunde  tage  sig  godt  ud  i  en  Levneds- 
beskrivelse, i  Fald  jeg  havde  3'-ndet  den  biografiske  Kunst 
og  vilde  gjort  mig  selv  til  Helten  i  en  Fortælling  og  ladet 
den  øvrige  Verden  dreje  sig  efter  mig  paa  Papiret;  men  min 
Person    var  for  ubekjendt  til  en  saadan  Helterolle   og  vilde, 

saa'  jeg"  siden,  heller  spille  med  som  Biperson  hist  og  her  i 
„Dramatiske  Scener*'.  Den  Gang  saa'  jeg  min  Næstes  dumme 
Streger,  min  Næste  saa'  sagtens  ligeledes  mine  bedre  end 
sine  egne;  men  vi  kundgjorde  ikke  vore  Iagttagelser,  før  et 
Tilfælde  med  en  gammel  Kærling  fik  min  Musa  til  at  stemme 
sit  Instrument,  hvilket  jeg  nok  vidste  var  til,  men  brød  mig 
ikke  synderlig  om.  I  en  Skov  samlede  bemeldte  Kærling 
sig  noget  Pindebrænde  der  vel  sagtens  i  Forbund  med  noget 
Mosevand  skulde  kogt  hende  en  Ret  Kartofler  og  siden  op- 
varmet hendes  gamle  Skrog  under  Maaltidet.  Til  Straf  for 
denne  Samlen  af  Pindebrænde  løsnede  Skovfogden  et  Skud 
paa  hende,  og  dette  gav  den  første  Anledning  til  „Dra- 
matiske Scener".  Heraf  ser  man,  at  meget  kan  udspringe  af 
lidet". 

Det  første  Bind  af  Bredahls  dramatiske  Scener  efter- 
fulgtes af  fem  andre  („Sotto  og  Lorma" ,  1820,  „Skue- 
spillet i  Kyhlam  eller  Røver  Thurno",  1821,  „Tvekampen 
i  Kyhlam",  1822,  „Kejser  Glomer",  1832,  og  „Saaledes  gik 
det  til  sidst",  1833).  Til  Trods  for  de  store  Skjønheder,  der 
udmærkede  dette  betydelige  Værk,  som  vi  senere  skulle 
komme  tilbage  til,  gik  det  næsten  upåagtet  hen,  hvilket 
i  Forbindelse  med  hans  fortvivlede  udvortes  Kaar  i  høj 
Grad  forbitrede  hans  alt  i  Forvejen  tunge  og  melankolske 
Sind.  Han  havde  i  1821  ægtet  sin  Broders  Enke,  en  af  de 
faa,  der  alt  den  Gang  havde  Øje  for -hans  Poesi.  Hun  bragte 
ham  ingen  anden  Medgift  end  en  sygelig  Stifsøn,  men  i  Tillid 
til,  at  en  lille  Rest  af  hans  Formue,  der  ved  forskjellige 
betydelige  Tab  var  smeltet  stærkt  ind,  var  sikker  nok,  satte 
han  Bo  og  tog  oven  i  Kjøbet  en  Søster  i  Huset.  Han  mente 
nu  at  staa  ved  det  Maal.  der  havde  foresvævet  ham  som 
hans  kjæreste  Ønske,  „som  Oversætter  for  den  kyhlamske 
Famulus  at  forene  Landlivets  Sysler  med  Lirespillet".  „Nu 
blev  der  udrettet  mangfoldige  Ting ;  det  indvendige  besørgede 
hun  (o:  hans  Hustru);    jeg  pløjede,  saaede,  høstede  og  spilte 

alt  imellem  paa  Lire;  vi  spøgte,  lo  og  sang  saaledes,  at  al 
Slags  Sorg  skulde  frygte  for  at  komme  os  nær*'.  Den  kom 
imidlertid  alligevel.  Det  viste  sig,  at  den  lille  Sum,  han 
havde  gjort  Regning  paa,  og  som  i  Forbindelse  med  hans 
Arbejde  skulde  have  sikret  ham  og  hans  et  nogenlunde  sorg- 
frit Udkomme,  var  tabt.  „Der  laa  da  nu  mit  Haabs  hele 
Bygning  i  Gruset '•.  Han  havde  nu  kun  sit  Arbejde  at  stole 
paa,  og  hans  Bøger  bragte  ham  kun  Tab.  Foreløbig  fort- 
satte han  dog  sin  literære  Produktion;  foruden  tredje  og  fjerde 
Del  af  ..Dramatiske  Scener",  i  Aarene  1820 — 22.  udgav 
han  et  Par  mindre  Arbejder  („Nytaarsgave  for  Aaret  1821 
efter  den  jordiske  Almanak,  til  den  ynkværdige  Kyhlamske 
Famulus  fra  C.  Bredahl",  1820,  „Lirmsongs  Optegnelser  paa 
en  Rejse",  1821  og  ,.Smaating  for  Smaating",  1822),  til  Dels 
af  satirisk  og  polemisk  Indhold,  væsentlig  rettet  imod,  hvad 
han  ansaa  for  Udskejelser  i  Datidens  Poesi.  I  1824  overtog 
han  imidlertid  Parcelgaarden  Damsgaard  under  Sorø  Akademis 
Gods,  hvor  han  blev  boende  til  sin  Død ,  og  da  han  bosatte 
sig  der,  var  det  hans  faste  Forsæt  kun  at  ville  være  Bonde. 
„Den  Musa  eller  Medusa,  som  førte  mig  til  at  agere  Poet, 
har  jeg  nu  givet  Afsked",  skriver  han  samme  Aar.  „Fa- 
mulussen  har  kastet  sin  Lire  bort  og  taget  fat  paa  ]Møggreb, 
Spade  og  Hakke.  Nu  gaar  det  altsaa  løs  paa  Legemet, 
medens  Sjælen  har  sine  gode  magelige  Dage.  Hovedet  bruger 
jeg  nu  slet  ikke  og  maa  stundum  spejle  mig  for  at  faa  at 
vide,  om  jeg  ikke  er  hovedløs.  Hvad  skal  en  Bonde  ogsaa 
med  Hoved?  —  Snurrigt  forekommer  det  mig",  tilføjer  han 
med  sin  ejendommelige  Humor,  „at  jeg  maa  betale  Skat  af 
Parnasset,  en  Banke  ved  Sorø  Sø.  Banken  med  dens  Træer 
har  Akademiet  tilegnet  sig,  men  Afgiften  hviler  paa  mig  — 
formodentlig  til  Straf,  fordi  jeg  en  Gang  vilde  kravle  op  paa 
den  literære  Banke  af  samme  Navn.  Dette  har  saaledes  for- 
øget mit  Had  til  Muserne,  at  det  vist  vilde  bekomme  dem 
ilde,  hvis  jeg  fik  Ram  til  dem  med  min  Hakke  eller  Møgtyv". 

Samme  Aar  fik  han  en  offentlig  Understøttelse  til  P'ortsæt- 
telse  og  Fuldførelse  af  literære  Arbejder,  men  først  otte  Aar 
efter  udkom  Fortsættelsen  af  de  „Dramatiske  Scener".  Be- 
standig maatte  han,  som  fra  1828  af  efter  en  alvorlig  Sygdom 
bar  paa  et  svagt  Legeme  og  som  oftest  plagedes  af  legem- 
lige Smerter,  kæmpe  haardt  med  Nød  og  Trang.  I  1831 
skaffede  en  ainonym  Opfordring  i  Dagspressen,  som  for  øvrigt 
ikke  var  fremkaldt  af  Bredahl,  denne  „Digterbroder  af  Ewald 
i  lige  saa  trykkende  og  kummerfuld  Stilling"  nogen  Hjælp, 
og  han  blev  ogsaa  senere  understøttet  paa  forskjellig  Maade, 
men  det  forslog  ikke;  som  Ingemann  synger  i  sit  smukke 
Mindekvad  over  ham: 

..i  Bondegaardeii  med  den  sprukne  Væg, 

hvor  Bogen  stod  til  Skjærm  mod  Rudens  Ridse, 

drog  strænge  Vintre  over  Skjaldens  Isse, 

">••"-    U-bt  mod  Brystet  sank  hans  hvide  Skjæg". 

i'orst  iSOo,  da  han  var  en  næsten  firsindstyveaarig  Olding, 
udfriede  Døden  ham  af  den  haarde  Tilværelse,  i  hvilken  han, 
som  han  skriver,  var  ,.baade  Bonde  og  Poet  og  havde  altsaa 
to  Levebrød,  af  hvilke  ethvert  for  sig  er  tilstrækkeligt  til  at 
ødelægge  sin  Mand  —  især  en  af  den  Slags  Poeter!"  Hvad 
han  skrev  i  Slutningen  af  sit  l^iv  —  thi  sit  Forsæt  om  at 
lade  Muserne  fare  kunde  han  ikke  føre  igjennem,  om  det  end 
ikke  var  meget,  der  kom  fra  hans  Haand  —  staar,  som  det 
var  at  vente  efter  de  Kaar,  under  hvilke  det  blev  til,  ikke 
paa  Højde  med  hans  Hovedværk ;  det  er  dels  polemisk-sati- 
riske  Skrifter,  særlig  rettede  imod  den  Heibergske  Skole  med 
dens  ensidige  Hævden  af  Formen,  dels  dramatiske  Arbejder, 
af  hvilke  et  enkelt,  Tragedien  „Knud  Svendsøn",  opførtes 
1849,  men  uden  at  slaa  an. 

Vi  have  dvælet  saa  udførlig  ved  Bredahls  rent  menneske- 
lige Personlighed  og  Livskaar,  fordi  hin  i  højere  Grad,  end 
det  ellers  plejer  at  være  Tilfældet,  afspejler  sig  i  hans 
poetiske  Produktions  Karakter,  saaledes  som  vi  se  den  træde 

OS  i  Møde  i  de  anførte  Træk,  medens  disse  ved  det  Tryk,  de 
lagde  over  ham,  hæmmede  ham  i  hans  Udvikling,  som  under 
andre  Forhold  kunde  have  ført  til  langt  betydeligere  Resultater. 
Naar  hans  „Dramatiske  Scener"  gik  saa  temmelig  uænsede  forbi 
hans  Samtid  og  endnu  til  Trods  for ,  at  de  i  den  nyere  Tid 
ere  blevne  fremdragne  igjen  og  udgivne  i  en  med  varsom 
Haand  beskaaren  Udgave,  langt  fra  er  kjendte  og  paaskjøn- 
nede,  som  de  fortjene ,  maa  Grunden  vist  nok  nærmest  søges 
i  deres  fragmentariske  Karakter,  thi  storslaaet  Poesi  skorter 
det  dem  saa  langt  fra  paa ,  at  det  med  Rette  er  sagt  om 
dem ,  at  de  i  Kraft  og  Dybde  kunne  maale  sig  med  det 
bedste  i  vor  dramatiske  Literatur.  Var  Bredahl  naaet  til  at 
vinde  det  Herredømme  over  sine  store  poetiske  Syner,  der  er 
Forudsætningen  for  at  frembringe  et  harmonisk  afrundet 
Kunstværk,  vilde  han  være  bleven  en  dramatisk  Digter  af 
fremragende  Betydning,  og  havde  han  været  anderledes  stillet, 
end  han  var,  er  det  vist  nok  utvivlsomt,  at  han  vilde  være 
naaet  saa  vidt,  thi  ikke  blot  viser  han  sig  i  det  enkelte  i  Be- 
siddelse af  en  ualmindelig  Formningsevne,  men  de  sidste  Dele  af 
hans  Værk,  navnlig  den  femte,  staa  i  denne  Henseende  betyde- 
lig over  de  første.  Nu  blev  de  kun  til  de,  som  Hovedtitlen  an- 
tyder, i  det  hele  temmelig  løst  sammenknyttede  dramatiske 
Scener,  hvis  Virkning  paa  mange  Steder  svækkes  af  en  ufor- 
holdsmæssig Brede,  men  som  jævnlig  gjennemlynes  af  en 
Poesi,  der  er  lige  storslaaet,  hvad  enten  den  udtaler  sig  i 
mægtig  Pathos  eller  i  ætsende  Haan.  „Man  kunde",  siger 
Hauch  træffende*),  „maaske  sammenligne  disse  Scener  med 
et  Drama,  man  ser  paa  Theatret,  og  hvori  et  blandet  Aktør- 
personale spiller,  nogle  middelmaadig,  andre  mere  eller  mindre 
godt,  og  hvori  enkelte  Scener  gives  ganske  fortræffelig;  kun 
den ,  der  er  fornøjet  med  en  saadan  betinget  Nydelse ,  der 
kan  linde  sig  i,  hvad  man  næsten  stedse  ved  slige  Lejligheder 

*)  Æsthetiske  Afhandlinger  og  Recensioner,   1861. 

maa,  at  se  og  taale  adskilligt  mindre  godt  for  det  fortræffe- 
liges Skyld,  kun  den  kan  have  ret  Glæde  af  disse  Scener,  og 
kun  den  kan  ret  vurdere  det  bedste  deri  og  skjænke  dem 
den  Ret;  hvorpaa  de  have  Krav".  Og  igjennem  disse  Scener, 
som,  skjønt  de  er  henlagte  til  Maanen,  ingenlunde  tabe  sig  i 
abstrakte  Sværmerier,  men  tage  skarpt  og  sikkert  Sigte  paa, 
hvad  der  er  lavt  og  usselt  her  paa  Jorden,  træder  der  os  en 
saa  ædel  og  storslaaet  Digterpersonlighed  i  Møde  som  faa  i 
vor  Literatur,  opfyldt  af  en  Begejstring  for  alt  godt  og  skjønt 
og  af  et  Had  til  al  Løgn  og  Uret,  som  tit  med  flammende  Vel- 
talenhed bryder  ud  i  en  Diktion,  der  ikke  giver  Shakspeares 
noget  efter  i  sublim  Kraft.  „Hans  Poesi",  siger  Ingemann  i 
sin  Levnedsbog,  ,.blev  en  højst  mærkelig  Ruin  af  et  ufuldført 
Kæmpeværk  med  shakespearske  Søjler  og  ewaldske  Former, 
med  tæt  hamrede  Prydelser  af  Tankemalm  og  Forstands- 
poesi.  Der  var  noget  af  en  Michel  Angelo  i  ham.  Han 
kunde  i  sin  Poesi  som  paa  sin  Brakmark  vælte  store  Kampe- 
stene fra  sin  Ager  og  sætte  sig  paa  dem  med  et  harmfuldt 
Blik  paa  al  Slethed  og  Uretfærdighed,  paa  al  Løgn  og  Hyk- 
leri, paa  al  sminket  Herlighed  og  tom  Storhed  i  Verden. 
Han  kunde  gaa  paa  Engen  med  sine  Træsko  og  flytte  Kvæg, 
medens  hans  Tanker  sammenhamrede  Repliker  til  at  lægges 
i  Munden  paa  en  Kejser  i  Maanen.  Mægtige  Skikkelser 
kunde  svæve  ham  forbi,  og  han  kunde  sammentrænge,  hvad 
han  saa'  og  hørte,  med  forbavsende  Kraft  i  storartede  Brud- 
stykker, men  Masserne  faldt  fra  hinanden.  Han  blev  beun- 
dret af  enkelte,  kun  kjendt  og  forstaaet  af  faa.  Hans  dra- 
matiske Scener  staa  som  et  af  de  mest  storartede,  men  mindst  * 
bemærkede  Mindesmærker  i  vor  Literatur. 

Hans  Digterskib  ej  fløj  paa  lette  Vinger 
til  lyse  Drømmeverdners  Tryllestrand ; 
hans  Kvad  om  Kyhlams  store  Kejserland 
som  Drøn  af  knuste   Verdensfjælde  klinger. 

Hans  Digterlod  blandt  Tjørn  og  Tidsler  faldt, 
hans  Navn  gjenklinger  ej  paa  Folketungen, 

i8* 


2  76  I^et  nittende  Aarhundrede. 

men  Sejerssangen,  ved  hans  Vugge  sjungea, 
har."  Perlefund  i  Tankedybet  gjaldt. 

De  Perler  blev  til  Billedruner  stærke, 

hvor  „Kejser  Gloraers"  Borg  paa  Fjældet  laa, 

og  hvo  de  stærke  Runers  Rigdom  saa'. 

har  set  den  gamle  Digters  Mindesmærke".*) 

Naturen  og  Folkelivet  fik  sin  første  store  Digter  i 
Steen  Steensen  Blicher,  Han  blev  født  den  iite  Oktober 
1782  i  Midtpunktet  af  Nørrejylland,  paa  Skjellet  mellem 
Heden  og  Marken,  i  Vium,  hvor  hans  Fader  var  Præst;  han 
stammede  fra  en  gammel  jydsk  Præsteslægt  og  udledte  paa 
fædrene  Side  sin  Herkomst  fra  Morten  Luther,  paa  mødrene 
fra  Skjalm  Hvide.  Han  kom  saa  at  sige  dødfødt  til  Verden 
og  var  m.eget  svagelig  i  hele  sin  Opvæxt.  Ogsaa  med  Ud- 
viklingen af  hans  sjælelige  Evner  gik  det  meget  langsomt, 
rnen  til  Trods  for  disse  baade  legemlige  og  aandelige  For- 
hindringer bragte  han,  som  efter  til  sit  femtende  Aar  at  være 
bleven  undervist  i  Hjemmet  af  Faderen  blev  sat  i  Randers 
Skole,  det  ved  ufortrøden  Anstrængelse  til  at  tage  Artium 
med  Udmærkelse,  da  han  var  sytten  Aar  gammel.  Den 
•Sygelighed,  han  havde  Hdt  af  i  Barndommen,  havde  nu  for- 
taget sig,  men  i  sit  nittende  Aar  paadrog  han  sig  ved  Ufor- 
sigtighed en  stærk  Forkølelse,  der  gik  over  til  en  Bryst- 
svdghed,  som  syntes  at  skulle  gjøre  det  af  med  ham.  Da 
han  var  bleven  erklæret  for  uhelbredelig,  fattede  han  en  rask 
Beslutning;  modtog  en  Plads  som  Huslærer  paa  enGaard  paa 
Falster  og  hærdede  i  de  to  Aar,  han  blev  der,  sit  Legeme 
saaledes  ved  at  gaa  paa  Jagt  og  øve  andre  for  en  Bryst- 
patient tils^rnr^ladende  afsindige  Idrætter,  at  han  vendte  fuld- 
stændig- helbredet -tilbage  til  Kjøbenhavn.  Han  begyndte  at 
studere  Theologi,    men    det    gik    kun    smaat,    dels  fordi  han 


*■)  Bredahls  drauiatiske  Scener  udgivne  af  F.  L.  Liebenbergj  I — III,  1855. 
Kr.  Arentzen,  Digteren  Bredahls  Ungdomshistorie  i  Dansk  Maanedsskrift, 
1864;  sammes  Baggesen  og  Oehlenschlager,  VII;  Ingemanns  Levnedsbog,  II; 
Hauch,  Æbthetiske  Afhandlinger  og  Recensioner,   t86i. 

maatte  arbejde  strængt  med  Timeundervisning  for  at  fortjene 
Udkommet ,  dels  fordi  han  var  optagen  af  mangehaande 
aandelige  Interesser;  blandt  andet  lagde  han  sig  efter  Engelsk, 
som  han  tilegnede  sig  saa  grundig,  at  flere  end  én  Eng- 
lænder antog  ham  for  Landsmand.  Det  er  vel  utvivlsomt,  at 
saa  vel  Slaget  paa  Rheden,  som  han  var  Øjenvidne  til,  som 
Steffens'  Forelæsninger  bidrog  væsentlig  til  at  vække  de  slum- 
ren Digterspirer  i  hans  Sjæl;  saa  meget  er  vist,  at  han 
tidlie  fcltH  sig  stærkt  dragen  til  Digtekunsten,  hvis  IMestre 
liiiT.  ivrig  studerede,  og  som  han  ogsaa  selv  allerede  som 
ganske  ungt  Menneske  udøvede.  Under  sit  Ophold  paa 
Falster  var  han  bleven  bekjendt  med  Ossians  Digte,  og  den 
skotske  Bardes  tungsindige  Kvad  tiltalte  ham  saa  stærkt,  at 
han  oversatte  dem.  Første  Del  af  dette  hans  literære  Debut- 
arbejde udkom  1807,  saa  kom  Englændernes  Bombardement 
og  afbrød  ham  i  det  som  i  alle  hans  andre  Sysler,  saa  at  anden 
Del  først  udkom  to  Aar  efter.  Han  deltog  som  Menig  i  Stu- 
denterkoret i  Kjøbenhavns  Forsvar  og  saa'  ligesom  Ingemann 
sine  Digte  —  deriblandt  en  Tragedie  —  gaa  op  i  Luer.  Efter 
i  næsten  et  Aar  at  have  opholdt  sig  hos  Faderen,  som  var 
bleven  forflyttet  til  Randlev  ved  Aarhus,  vendte  han  1808  til- 
bage til  Kjøbenhavn  for  atter  at  tage  fat  paa  de  afbrudte 
Studeringer.  Han  fik  Plads  paa  Valkendorfs  Kollegium,  hvor 
bl.  a.  Grundtvig  og  Ingemann  var  samtidig  med  ham.  1809 
tog  han  theologisk  Embedsexamen,  og  Aaret  efter  blev  han 
Adjunkt  i  Randers  og  ægtede  sin  Farbroders  syttenaarige 
Enke.  Han  blev  imidlertid  kun  et  Aar  i  denne  Stilling ,  da 
hans  Løn  langt  fra  var  tilstrækkelig  til  hans  og  hans  Families 
Ophold,  Han  overtog  Forpagtningen  af  sin  gamle  Faders 
Præstegaard  i  Forventning  om  snarhg  gejstlig  Befordring, 
som  dog  lod  vente  temmelig  længe  paa  sig.  Der  gik  hen 
ved  ni  Aar,  før  han  kom  fra  Randlev. 

Herfra  udgav  Blicher  sine  første  Digte  i  to  Bind  (Aarhus 
181 4  og  181 7,    det    sidste   ogsaa    under    Titlen    „Jyllandsrejse 

i  sex  Døgn").  De  vakte  ing-en  synderlig  Opmærksomhed  til 
Trods  for  den  Originalitet,  der  prægede  dem  ved  Siden  at 
den  umiskj  endelige  Paavirkning  af  Ossian,  og  uagtet  der 
fandtes  Partier  af  stor  Skjønhed  i  dem,  især  i  „Jyllandsrejsen" 
med  dens  ejendommelige  Blanding  af  tungsindig  Alvor  og 
ironisk  Spøg.  Et  stærkt  gjærende  Liv,  der  først  senere  skulde 
naa  til  fuld  Klarhed,  er  betegnende  for  begge  disse  Digt- 
samlinger; men  enkelte  Stemninger  komme  dog  kraftig  og 
fuldttonende  til  Orde,  navnlig  den  varme  Kjærlighed  til  Fædre- 
landet ,  der  bl,  a.  har  fundet  et  saa  smukt  Udtryk  i  den  be- 
kjendte  Mindesang  over  Buhl.  Heller  ikke  de  øvrige  poetiske 
Arbejder,  han  udgav  i  dette  Tidsrum  (Digtet  „Abålard  og 
Heloise",  18 18  og  Komedien  „Generalprøven  i  Kragehul" 
i8ig)  vakte  nogen  Opmærksomhed  og  udmærkede  sig  da 
heller  ikke  ved  nogen  særlig  Ejendommelighed.  Han  havde 
endnu  ikke  fundet  det  Omraade ,  hvor  hans  Evner  ret  skulde 
udfolde  sig. 

De  økonomiske  Vanskeligheder,  der  havde  drevet  Blicher 
til  at  ty  til  sin  Faders  Præstegaard ,  vedblev  imidlertid  at 
trykke  ham,  ja  tog  endogsaa  til  i  samme  Forhold,  som  hans 
Familie,  der  blev  meget  talrig,  voxede.  Alle  hans  Ansøg- 
ninger om  Præstekald  var  forgjæves,  og  i  sin  Vaande  beslut- 
tede Digteren  sig  omsider  til  et  energisk  Skridt.  Han  var 
en  vældig  Jæger  og  skrev  nu  en  Bekj en dtgj øreise  af  følgende 
Indhold:  „En  theologisk  Kandidat  søger  en  Ansættelse  som 
Skovrider  eller  Skytte  hos  et  Herskab.  Han  tilbyder  i  den 
Tid,  som  bliver  tilovers  fra  hans  egentlige  Bestilling,  at  under- 
vise i  Latin,  Græsk.  Tysk,  Fransk,  Engelsk  og  Italiensk.  Paa 
Duelighed  som  Jæger  kan  fremvises  de  paalideligste  Attester". 
Med  dette  mærkelige  Avertissement  gik  han  til  en  nærboende 
Adelsmand  og  Godsejer,  der  var  hans  Jagtfælle  og  Velynder, 
og  bad  ham  attestere.  Det  hjalp.  Godsejeren  bad  ham 
holde  det  tilbage  i  nogen  Tid,  rejste  til  Kjøbenhavn  og  ud- 
virkede,   at  han  fik  det  første  Embede,    han  søgte.      I  Efter- 

aaret  i8iq  blev  Blicher  Præst  i  Torning.  Nabosognet  til 
Vium,  hvor  han  var  født  og  opvoxet.  Egnen  var  rig  paa 
Minder,  der  nok  kunde  sætte  en  Digters  Fantasi  i  Bevægelse. 
1  selve  Torning  Sogn  ligger  Grathehede,  og  Annexet  Lysgaard 
grænser  op  til  den  Sø,  i  hvilken  det  gamle  Hald,  Ridder 
Bugges  Borg,  laa.  Men  endnu  stærkere  end  de  historiske 
Minder  virkede  den  ejendommelige,  alvorlige  Natur  her  midt 
ude  paa  Heden  paa  Blicher,  som  jo  havde  modtaget  sine  før- 
ste Indtryk  af  den.  „Da  jeg  fra  Østerlandets  ujævne  Jords- 
mon sejlede  ud  paa  Heden  —  stor  og  jævn  som  Havet  — " 
siger  han,  ,.var  det  for  mig,  som  om  jeg  nu  først  i  fuld- 
kommen Frihed  rejste  ud  i  den  vide  Verden,  som  om 
jeg  tilforn  kun  havde  snoet  mig  møjsommelig  frem 
mellem  Bakker  og  Skove,  men  nu  svævede  let  som  en  Fugl 
hen  over  den  uindskrænkede  Plan".  For  hans  poetiske  Ud- 
vikling blev  Indtrykkene  af  den  Natur  og  det  Folkeliv,  han 
her  havde  om  sig,  af  gjennemgribende  Betydning;  her  levede 
han  sine  bedste  og  lykkeligste  Aar  og  samlede  Stoffet  til  de 
Digtninger,  der  just  ved  deres  ejendommelige  Forbindelse  af 
dyb  og  inderlig  Poesi  og  tro  Gjengivelse  af  Virkeligheden 
indtage  en  enestaaende  Plads  i  vor  Literatur.  „Naar  han 
med  Bøssen  paa  Nakken  vandrede  over  de  vilde  Heder  eller 
gjennem  de  fattige,  sørgelige  Mosedrag",  siger  han,  „da 
glemte  han  sin  Kummer,  og  hans  Sjæl  fyldtes  med  en  Glæde, 
der  gjorde  ham  rig  i  al  hans  Fattigdom,  og  hans  Aand  hæ- 
vede sig  paa  Sangens  Vinger  til  en  dristig  Himmelflugt. 
Naar  han  paa  disse  ensomme  Vandringer  stødte  paa  en 
Hedebo,  talte  han  med  ham  som  Ven  med  Ven  og  lokkede 
da  mangen  Sagnstump  frem  af  Brystets  Gjemme". 

Den  haarde  Kamp  med  de  ublide  Kaar  lettedes  imidlertid, 
ikke;  han  blev  nødt  til  at  søge  bort  fra  det  daarlige  Kald 
og  blev  1825  forflyttet  til  Spentrup  ved  Randers,  hvor  han 
blev  til  sin  Død.     Han  forlod  Torning  med  saa  stor  en  Gjæld, 

at  han  omsider  maatte  beslutte  sig  til  at  sælge  det  meste  af 
sine  rørlige  Ejendele  ved  Avktion,  hvorfra  dog  nogle  af  hans 
Venner  og  Velyndere  friede  ham  ved  at  skyde  en 
Sum  Penge  sammen,  der  hjalp  ham  ud  af  hans  Vaande. 
Men  ikke  blot  Næringssorg  tyngede  ham,  endnu  bitrere  var 
den  Kummer,  han  følte  over  sit  Ægteskab,  der  var  i  høj 
Grad  ulykkeligt,  og  hertil  kom,  at  han  aldrig  blev  rigtig 
hjemme  i  sin  Præstegjeming.  „Mulmsorte  Skyer  lejrede  sig 
kolde  og  klamme  over  hele  hans  Synskreds".  Allerede  1837 
sang  han: 

Længe  er  det  siden,  jeg  var  ung, 
Haaret  graaner.   Gangen  vorder  tung; 
Vaar  og  Sommer  ere  længst  forbi 
vinterklædt  er  Resten  af  min  Sti, 

Og  endnu  tydeligere  kommer  hans  Tungsind  til  Orde  i  det 
rørende  Indledningsdigt  til  Digtsamlingen  „Trækfuglene" 
(1838): 

Jeg  skulde  sjunget  lidt  mer  maaske, 
maaske  vel  ogsaa  lidt  bedre  ; 
men  mørke  Dage  jeg  maatte   se. 
og  Storme  rev  mine  Fjedre. 

Jeg  vilde  gjærne  i  Guds  Natur 
med  Frihed  spændt  mine  Vinger, 
men  sidder  fast  i  mit  snævre  Bur. 
det  alle  Vegne  mig  tvinger. 

Jeg  vilde  gjærne  fra  højen  Sky 
udsendt  de  gladere  Sange, 
men  blive  maa  jeg  for  Kost  og  Ly 
en  stakkels  gjældbunden  Fange. 

Til  Trods  for  eller  maaske  netop  paa  Grund  af  de  i 
mange  Henseender  ulykkelige  Forhold  udfoldede  Blicher  en 
overordentlig  frodig  Produktivitet.  1823  udkom  DigtsamUngen  r 
„Bautastene",  en  Række  til  Dels  udmærket  smukke  Minde-, 
kvad  over  fortjente  Mænd,  ikke  blot  Mænd  som  Niels  Ebbesen,; 
Grififenfeld    o.  a. ,    hvis  Navne    alle    kjendte,    men    ogsaa    om 


Blicher.  28 1 

Smaafolk  som  Søren  Kanne  og  andre,  der  ved  kjæk  og-  ædel 
Daad  vel  havde  gjort  sig  værdige  til  en  Drapa.  1826  udgav 
han  under  Titlen  ,,Sneklokken"  en  Samling  Digte  (deriblandt 
flere  begejstrede  Sange  til  det  gjenfødte  Grækenland ,  de  to 
skjønne  elegiske  Sange  ,. Til  Glæden"  og  „Til  Sorgen",  „Hede- 
lærkens Velkommen  hjem  til  Nattergalen"  o.  a.),  som  først 
henledede  Almenhedens  Opmærksomhed  paa  hans  ejendomme- 
lige, stemningsfulde  Lyrik,  der  kulminerede  i  „Trækfuglene, 
on  Nciturkoi.cert"  (iSjS),  i  hvilken  hver  Trækfugl  karakteri- 
seres fint  og  træffende ,  snart  vemodig ,  snart  spøgende ,  og 
Digteren  jævnlig  selv  tager  en  Stemme  med.  Mindre  Be- 
tydning have  de  dramatiske  Arbejder,  han  forfattede,  der- 
iblandt Tragedien  „Johanne  Gray",  1825,  som  opførtes  paa 
det  kongelige  Theater,  men  uden  at  gjøre  Lykke.  Derimod 
var  de  „Jydske  Røverhistorier"  og  „Oldsagn  paa  Alheden", 
som  han  meddelte  i  et  Par  Tidsskrifter,  interessante  Frugter 
kf  hans  Vandringer  paa  Heden  og  danne  Overgangen  til 
hans  Noveller.  Endnu  skal  af  hans  æsthetiske  Skrifter  nævnes 
Dig^-  og  Novellesamlingen  „Kornmodn"  (1839)  ,  samt  de  po- 
etiske Rejseskildringer  „Svithjod",  i  hvilken  han  nedlagde  sine 
Indtryk  fra  en  Rejse  i  Sverige  1836,  og  „Vestlig  Profil  af 
den  cimbriske  Halvø  fra  Hamborg  til  Skagen,  tagen  paa 
Rejser"  (1839).  1827 — 29  udgav  ha-n  et  underholdende  Maa- 
nedsskrift  „Nordlyset",  og  1832 — 38  „Diana",  et  Tidsskrift  for 
Jagtelskere. 

Blicher  var  over  fyrretyve  Aar  gammel ,  da  han  første 
Gang  betraadte  det  poetiske  Omraade,  hvor  han  skulde  bryde 
helt  nye  Baner  ved  for  første  Gang  at  optage  Almuens  Liv 
til  indtrængende  poetisk  Behandling,  og  hvor  hans  Talent 
skulde  udfolde  sig  i  hele  sin  Ejendommelighed.  Han  offent- 
liggjorde sine  første  Noveller,  „Præsten  i  Torning",  „En 
Landsbydegns  Dagbog"  o.  fl.  i  et  jydsk  Tidsskrift  ,  og  det 
varede  derfor  noget,  inden  Almenheden  blev  opmærksom  paa 
den  nye  Retning,    han    var    slaaet    ind    i,    men  efterhaanden 

trængte  disse  friske  og  naturtro  Livsbilleder,  som  mylrede 
frem  under  hans  Haand,  da  han  først  var  kommen  til  Er- 
kjendelse  af,  at  her  havde  han  sin  egentlige  Domæne,  fra  de 
snævrere  Kredse  i  Jylland,  hvor  de  strax  blev  Yndlingslæsning, 
ud  i  det  store  Publikum,  og  da  han  i  1833  begyndte  at  give 
en  samlet  Udgave  af  dem,  blev  de  snart  hele  Folkets  Ejen- 
dom og  Blicher  en  af  vore  populæreste  Forfattere.  Ikke  alt, 
hvad  der  findes  i  de  otte  Bind  Noveller,  der  foreligge  fra 
hans  Haand ,  har  lige  Værd ,  thi  de  trykkende  Kaar ,  hvor- 
under Digteren  levede,  drev  ham  undertiden  til  at  skrive 
invita  Minerva.  Det  gjælder  især  om  adskillige  af  de  For- 
tællinger, i  hvilke  han  henlægger  Scenen  til  fremmede  Lande ; 
skjønt  der  ogsaa  blandt  dem  findes  enkelte  (f.  Ex.  Telse),  der 
staa  meget  højt,  er  de  gj ennemgaaende  langt  mindre  friske, 
end  de,  i  hvilke  han  bevæger  sig  paa  hjemlig  Grund,  og 
navnlig  lide  de  ofte  under  en  forceret  Stræben  efter  at  til- 
vejebringe en  romanagtig  Effekt,  som  hans  bedste  Arbejder 
er  aldeles  fri  for.  Det  er  hans  jydske  Noveller,  der  vise  os 
ham  paa  hans  Poesis  Højdepunkt,  men  det  Omraade,  hvorpaa 
han  her  bevæger  sig  med  fuldstændig  Sikkerhed,  er  stort  og 
rigt  nok.  Hvad  enten  han  fortæller  om  Herregaardene  og 
deres  Beboere  i  gamle  Dage  eller  fører  os  ind  blandt  Nu- 
tidens Proprietærer  og  Bønder,  hvad  enten  han  henter  Æmnet 
til  sine  Billeder  fra  den  storladne  Hede  eller  fra  det  ikke 
mindre  storladne  Vesterhavs  Kyst,  bestandig  forener  en  kraftig 
og  livfuld  Fantasi  og  en  varm  og  inderHg  Følelse  sig  med 
et  Kjendskab  til  og  en  Forstaaelse  af  den  Natur  og  de  ]\Ien- 
nesker,  han  skildrer,  som  giver  hans  Fortællinger  lige  saa 
meget  kulturhistorisk  som  poetisk  Værd.  Og  som  hans  jydske 
Noveller  ubetinget  staa  højest  blandt  hans  Fortællinger  i  Hen- 
seende til  Friskhed  og  Natursandhed,  saaledes  viser  han  sig 
ogsaa  i  dem  som  den  store  Kunstner,  hvor  simple  og 
kunstløse  de  end  synes  at  være.  Han  udfolder  her  en 
ualmindelig    Evne    til    med    faa    Træk     at    trylle    et    Billede 

lyslevende  frem  og-  til  at  lægge  en  stærk  og  levende  Farve 
over  det.  JævTi  og  simpel ,  som  hans  Fremstilling  næsten  al- 
tid er,  svarende  til  de  jævne  og  simple  Forhold,  han  skildrer, 
raader  den  over  en  Mangfoldighed  af  Stemninger  fra  den 
dybeste  Vemod  til  det  kaadeste  Lune,  og  bestandig  forstaar 
han  at  faa  den  saaledes  til  at  gjennemtrænge  Billedet  i  de 
fineste  Afskygninger,  at  don  øver  en  uimodstaaelig  Virkning. 
For  en  stor  Del  skyldes  dette  Fortrin  vist  nok  foruden  et  op- 
rindeligt Anlæg  i  hans  Talent  den  Omstændighed,  at  de  For- 
hold, hvori  han  levede ,  i  en  ualmindelig  Grad  unddrog  ham 
allehaande  Paavirkning  udefra,  der  kunde  gribe  forstyrrende 
ind,  og  udelukkende  henviste  ham  til  at  suge  aandelig  Næring 
af  den  Natur  og  det  Folkeliv,  han  havde  om  sig,  som 
han  derfor  helt  og  holdent  optog  i  sig  og  derfor  ogsaa  kunde 
reproducere  med  en  Troskab  og  Styrke  som  næppe  nogen 
anden  Digter  i  lignende  Retning.  Med  vidunderlig  Sikkerhed 
har  han  opfattet  det  ejendommelige  i  Jydens  Væsen  og 
Tænkesæt;  derfor  kan  han,  hvor  han  bevæger  sig  paa  jydsk 
Grund,  skildre  ikke  blot  sin  Samtid,  men  ogsaa  Fortiden  saa 
livagtig,  at  det  er,  som  saa'  vi  Personerne  lyslevende  for  os. 
Intet  Steds  er  han  dog  vel  i  denne  Henseende  naaet  saa  dybt 
som  i  den  Samling  Fortællinger  og  Digte  i  jydsk  Mundart, 
der  fører  Titlen  ,,E  Bindstouw",  en  Række  Folkelivsbilleder, 
som  næppe  nogen  anden  Literatur  skal  kunne  opvise  Mage 
til.  Med  det  største  Mesterskab  og  den  fineste  psychologiske 
Sans  er  disse  simple  Almuesfolk  tegnede  saaledes,  at  de  paa 
den  fælles  Baggrund  af  udpræget  jydsk  Lokalejendomme- 
lighed fremtræde  skarpt  individualiserede,  hver  med  sit  ka- 
rakteristiske Særpræg,  livagtige  Billeder  af  jydske  Bønder, 
som  de  gaa  og  staa,  tænke  og  tale,  alle  sete  med  den  ægte 
Digters  Blik,  der  véd  at  trænge  igjennem  de  udvortes  Til- 
fældigheder ind  til  det  alment  menneskelige.  „Blicher  har", 
siger    P.   L.  Møller,*)    ,.erobret    sig    et    Gebet,    hvor    han    er 


*)  Kritiske  Skizzer  II..  S.   119. 

Hersker  og  Herre,  hvor  ingen  er  hjemme  som  han, 
og  hvor  han  er  fremtraadt  Uge  saa  primitiv  og  original, 
som  Oehlenschlåger ,  da  han  opfandt  den  oldnordiske  Poesi. 
Dette  Gebet  er  først  og  fremmest  den  jydske  Natur,  baade 
den  i  Menneskene  og  omkring  dem.  Siden  Kæmpevisetiden 
har  Jylland  ikke  haft  nogen  Poesi ,  det  vil  sige ,  ingen  har 
haft  Øje  for  dets  Poesi.  Tankeløst  er  man  i  flere  Aarhun- 
dreder  draget  over  Heden,  tankeløst  har  man  set  paa  Klit- 
terne og  hørt  paa  Vesterhavets  Stentorstemme,  tankeløst  er 
man  gaaet  forbi  de  gamle  Herregaarde  og  de  brune,  skov- 
klædte Bakker,  medens  der  er  skrevet  milelange  Vers  om 
Øernes  Naturskjønheder.  Derfor  var  der  noget  saa  magisk 
gribende  ved  Blichers  Poesi,  noget  paa  én  Gang  nyt  og  dog 
hjemligt,  nyt  ved  Behandlingen,  hjemligt  ved  den  vel  be- 
kjendte  Virkelighed,  hvorfra  han  gik  ud,  og  den  folkelige 
Tone,  hvori  den  fremtrylledes  til  et  poetisk  Liv  .  .  .  Ingen 
dansk  Mand  har  virket  mere  for  den  danske  Nationalitets 
Opvækkelse  end  Blicher,  ingen  bedre  end  han  vist  os,  at  der 
er  en  dygtig  og  ejendommelig  dansk  Folkelighed.  Lad 
Oehlenschlåger,  Chr.  Winther  og  Grundtvig  ved  deres  Skrifter 
end  have  virket  nok  saa  meget  for  Nationaliteten;  hos  de  to 
første  har  dog  et  rent  poetisk  Formaal,  hos  den  sidste  de 
nordiske  og  religiøse  Idéer  været  overvejende.  Blicher  staar 
over  dem  alle,  naar  Talen  er  om  dansk  Originalitet,  han  er 
den  mest  nationale  Digter,  som  Danmark,  ja  maaske  noget 
Land  i  den  nyere  Tid  har  at  opvise.  Der  kan  i  saa  Hen- 
seende næppe  siges  for  meget  til  denne  Mands  Ros.-' 

Den  levende  Kjærlighed  til  Folk  og  Fædreland,  der  har 
givet  sig  saa  mangfoldige  umiddelbare  Udtryk  i  Blichers 
lyriske  Digtning,  og  af  hvilken  hans  Noveller  middelbart  ere 
fremgaaede,  for  saa  vidt  som  den  har  betinget  den  inderlige 
Fordybelse  i  Jyllands  Natur  og  Folkeliv,  uden  hvilke  disse 
Digtninger  aldrig  kunde  være  blevne  til,    kommer  ogsaa  paa 

mange  andre  Maader  frem  i  hans  Liv  og  Forfattervirksomhed, 
og  skjønt  vi  derved  komme  uden  for  den  poetiske  Literaturs 
Enemærker,  maa  vi  dog  ogsaa  kortelig  antyde,  hvad  Blicher 
virkede  i  saa  Henseende  paa  andre  Omraader,  fordi  det 
bidrager  væsentlig  til  Belysning  af  hans  Personlighed  i  det 
hele  taget  og  derigjennem  ogsaa  af  hans  Poesi.  Fædre- 
landskjærlighed  og  Frihedssind  prægede  i  høj  Grad  hele 
hans  offentlige  Liv,  og  ivrig,  som  han  var,  for  at  bidrage  sit 
til  at  fremme  al  god  og  nyttig  Virksomhed,  skrev  han  jævn- 
lig om  mangfoldige  praktiske  Æmner,  om  Landvæsen,  Hus- 
flid o.  s.  V.  F'olkets  Oplysning  laa  ham  stærkt  paa  Sinde. 
og  han  var  en  af  de  første,  der  sluttede  sig  til  Højskole- 
tanken. ,. Uagtet  alle  mulige  Næsekrøller  og  Panderynker", 
skrev  han  saaledes  1841,  ,.saa  raaber  jeg  med:  Højskoler  for 
den  danske  Bonde!  Højskoler  i  Sønderjylland,  i  Nørrejylland, 
paa  Øerne  og  overalt  i  Daneriget!  Men  hvad  skal  der  da 
læres  i  disse  Skoler?  Hverken  Græsk  eller  Latin,  hverken 
noget  dødt,  ej  heller  noget  levende  Sprog  undtagen  Moders- 
maalet.  Der  skal  læres  Historie,  især  Fædrelandets,  paa  det 
Lærlingen  kan  kjende  Fortidens  Dyder  og  Lyder  og  se  sig 
alvorlig  i  Spejl.  Han  skal,  idet  han  bevarer  Mindet  om  ud- 
mærkede afdøde,  føle  hos  sig  selv  Drift  og  Kraft  til  ret- 
skaffen Daad  og  til  Opofrelse  for  Fædrelandet",  I  en  Mang- 
foldighed af  Avisartikler  talte  han  varmt  og  stærkt  for  sine 
folkelige  Yndlingstanker,  Modersmaalets  Ret  overfor  de  frem- 
mede Sprog,  almindelig  Værnepligt  o.  s.  v.  Men  det  ejen- 
dommeligste Udslag  af  hans  ideale  Syn  paa  F'olkelivets  Tarv 
var  dog  Himmelbjærgsfesterne ,  som  han  kaldte  til  Live. 
Frihedsbegejstringen .  som  efter  Julirevolutionen  naaede  ind 
til  os  og  affødte  de  raadgivende  Stænder  (1834),  greb  Blicher 
-'ærkt.  yT>et  gik  op  for  ham",  siger  han,  „at  det  maatte 
være  hans  og  hver  ærlig  Dannemands  Bestræbelse  at  vække 
Almenaand,   fremme  og  befæste  Samdrægtighed,    Lighed  for 

Statens  Love  saa  vel  som  for  Selskabelighedens,  at  opflamme 
Kjærlighed  til  Fædrelandet,  med  Hengivenhed  til  dets  Første- 
mand, Kongen,  at  styrke  Arbejdskraft  i  Fred  og  Stridskraft 
i  Krig,  med  ét  Ord.  at  bringe  hendøende  Kræfter  til  Live, 
opildne  de  opvaagnende  og  virke  til  at  lede  dem  i  et  heldigt 
Spor,  der  allerede  ere  lysvaagne."  „Danmarks  Gjenfødelse 
til  et  kraftigt  selvbevidst  Folkeliv"  blev  fra  nu  af  hans  Pro- 
gram, og  Folkefesterne  paa  Himmelbjærget  var  et  af  de  vig- 
tigste Midler,  han  anvendte  for  at  sætte  det  i  Værk.  Den 
første  fandt  Sted  1839,  og  den  efterfulgtes  af  adskillige  andre, 
ved  hvilke  „Himmelbjærgspræsten"  ved  sin  Sang  og  Tale  vir- 
kede vækkende  og  opflammende,  løftet  op  over  al  den  Nød 
og  Kummer,  der  pinte  ham  i  Hjemmet,  af  sin  varme  og  ær- 
lige Begejstring.  Han  oplevede  ikke  at  se  Frugterne  af 
denne  sin  Virksomhed,  thi  han  døde  den  26de  Marts  1848, 
just  som  den  Dag,  han  havde  længtes  efter,  var  ved  at  bryde 
frem  over  det  danske  Folk ;  men  han  og  hans  Himmelbjærgs- 
fester  er  en  væsentlig  Faktor  i  vor  indre  Historie,  i  det 
Tiaar,  der  gik  forud  for  Indførelsen  af  vor  fri  Forfatning  og 
vor  første  Kamp  for  Sønderjylland.  Det  skal  mindes,  at, 
som  P.  L.  Møller  smukt  siger  i  den  anførte  Afhandling, 
„Blicher  ikke  er  bleven  staaende  ved  den  nationale  Be- 
gejstring, som  den  udtaler  sig  gjennem  Fantasiens  og  Geniets 
Frembringelser  og  finder  Vej  gjennem  Poesien.  Han  var 
ikke,  som  saa  mangen  Forfatter,  blot  begejstret  paa  Papiret, 
han  vovede  at  være  Ideen  tro  ogsaa  i  Livet,  og  denne  Ros, 
den  højeste,  der  kan  ydes  en  Mand,  tilkommer  ham,  om  han 
end  som  let  bevægeligt  Følelses-  og  Fantasimenneske  ofte 
greb  Sagerne  „upraktisk"  an.  Fædrelandsfølelsen  var  hos 
ham  ingen  Stueplante,  han  er  dragen  sit  Land  rundt  lig  en 
anden  Tyrtæus,  ingen  Tid  og  intet  Sted  er  han  udebleven, 
hvor  der  var  Lejlighed  til  med  Sang  og  Tale  at  vække 
Folkeliv    og    Folkefølelse    og    kæmpe    i    Gjerningen    for    den 

Aand,    der    har    givet    hans    skjønneste    Digtninger    Saft    og 
Farve"  *). 


Med  Poul  Martin  Møller  vende  vi  atter  tilbage  til 
den  i  snævrere  Forstand  Oehlenschlågerske  Kreds,  til  hvis 
mest  fremtrædende  Medlemmer  denne  rigt  begavede  og  i  høj 
Grad  tiltalende  Digter  hørte.  Poul  Møller  var  en  Søn  af  den 
dygtige  og  aandfulde ,  især  for  sin  klassiske  Lærdom  be- 
kjendte  Præst,  senere  Biskop  Rasmus  Møller  og  blev  født 
den  2 1  de  Marts  1794  i  Uldum  Præstegaard  ved  Vejle.  1802 
blev  Faderen  forflyttet  til  Lolland,  og  her  voxede  den  smukke, 
opvakte  Dreng  op  til  sit  trettende  Aar,  vejledet  af  Faderen, 
hvorefter  han  blev  sat  i  Nakskov  Latinskole.  Flittig  og 
lærenem ,  som  han  var ,  fik  han  rigelig  Tid  til  ved  Siden  af 
at  opfylde  de  Fordringer,  Skolen  stillede,  at  tilfredsstille  sin 
tidlig  vakte  Trang  til  alsidig  dannende  Læsning,  og  især  var 
det  Digterne,  navnlig  de  komiske,  frem  for  alle  Holberg,  der 
tiltrak  ham.  Efter  at  have  gaaet  i  Nakskov  Skole  i  to  Aar 
og  derefter  atter  i  et  Aar  at  være  bleven  undervist  af  Fa- 
deren, blev  han  sat  i  Nykjøbing  Skole,  hvor  han  i  sin  senere 
Stifbroder  Christian  Winther  fandt  en  beslægtet  poetisk 
Natur.  18 1 2  blev  han  Student  efter  at  have  taget  en  god, 
til  Dels  udmærket  Examen  —  som  et  Kuriosum  kan  nævnes, 
at  han,  der  blev  en  af  vore  første  Stilister,  kun  fik  „godt'* 
for  sin  Udarbejdelse  i  Modersmaalet.  Allerede  medens  han 
gik  i  Nykjøbing  Skole,  havde  Poul  Møller  forelsket  sig  i  en 
ung,  smuk  Pige,  næsten  et  Barn,  hvis  Ja  han  fik  et  Par  Aar 


*)  Blicher:  Gamle  og  nye  Noveller  I — VIII.  (i  Udvalg  ved  P.  Hansen 
I— III.).  Blicher,  Digte  I— II.  ved  P.  Hansen.  Erindringer  af  St.  St. 
Blichers  Liv  (Gamle  og  nye  Noveller  I.).  Biografiske  Afhandlinger  af  Fr. 
Barfod  (Aftenlæsning,  ^rste  Række  V.  og  VI.)  og  N.  I.  Termansen 
(Folkelæsning,  Smaastykker  II.).  P.  L.  Moller:  Steen  Blicher  (Kritiske 
Skizzer  II.).     O.  Borchsenius:  Himmelbjærgspræsten  (Fra  Fyrrerne  II.). 

efter.  Der  var  meget,  der  lokkede  den  unge,  livsglade  Stu- 
dent bort  fra  Kollegierne,  thi  h?n  havde  mange  Interesser, 
han  fik  snart  mange  Venner  blandt  de  dygtigste  og  mest  be- 
gavede af  sine  medstudereude,  men  at  kunne  føre  sin  elskede 
hjem  som  sin  Brud  stod  bestandig  for  ham  som  Tvlaalet,  og 
det  theologiske  Studium,  som  hun  havde  valgt  af  Hensyn  til 
hende,  skjønt  han  selv  havuc  i.iost  Lyst  til  fortrinsvis  at 
dyrke  de  gamle  Sprog,  som  han  alt  fra  Drengeaarene  af 
havde  Forkjærlighea  tor,  blev  gjort  færdig  i  sædvanlig  Tid. 
Det  udelukkede  imidlertid  ikke,  at  han  med  Liv  og  Lyst 
kastede  sig  ind  i  den  Mangfoidlghed ,  der  aabnede  sig  for 
ham  i  Literaturen  og  Samlivet  med  Kammeraterne  ved  Uni- 
versitetet, og  tog  ivrig  Del  i  Tidens  Bevægelser.  Hans 
.sunde,  kraftige  Natur  udviklede  sig  i  det  hele  taget  paa  den 
heldigste  Maade,  og  det  er  et  smukt  Billede,  vi  faa  af  ham  i 
hans  Ungdom,  saaledes  som  hans  Venner  have  bevaret  det, 
og  som  det  for  øvrigt  i  sine  Grundtræk  holdt  sig  uforandret 
hele  hans  Liv  igjennem.  „Hvo,  som  den  Gang  mødte  Poul 
Møller,  behøvede  ikke  lang  Omgang  for  at  mærke,  at  denne 
ansehge,  lyse  og  fro  Skikkelse  gjemte  en  Aand,  der  lignede 
den,  og  at  det  var  en  IJar  og  kraftig  Genius,  som  her  gik 
igjennem  Livet  .  .  .  Han  gav  sig  selv  med  den  største  Sand- 
hed og  Ligefremhed;  enhver  Stræben  efter  at  give  andet  og 
mere,  end  man  virkelig  er  elier  har ,  var  ham  i  højeste  Grad 
imod,  og  han  hadede  derfor  alt,  hvad  der  viste  sig  for  ham 
som  Affektation,  deriblandt  navnlig  den  uægte  Sentimentalitet, 
som  da  og  var  allermest  fremmed  for  hans  Personlighed;  thi 
som  det  saa  ofte  forekomm-er  hos  os  Nordboer,  hans  Grund- 
tilstand var  en  sund,  gemytlig,  humoristisk  Ro,  men  som  den 
maa  tænkes  hos  en  kraftig  og  bevægehg  Natur,  der  ikke 
anstrænges  ved  at  gribes  af  en  levende  Tanke  eller  Affekt 
og  udtale  den  med  Djærvhed." 

1816    tog    Poul   Møller    theologi^    Embedsexamen    med 
bedste  Karakter,    men  kort  forinden  var  han  bleven  ramt  af 

et  tungt  Slag.  Han  blev  brat  vakt  af  sin  Kjærligheds  Drøm, 
idet  hans  forlovede  hævede  Forbindelsen  med  ham.  Han 
maatte  kæmpe  haardt  og  længe,  før  han  naaede  at  blive  for- 
trolig med  den  Tanke,  at  hans  elskede  virkelig  var  tabt  for 
ham;  denne  Sorg  lagde  i  lang  Tid  en  mørk  Skygge  over  hans 
Liv  og  har  ogsaa  efterladt  sig  kjendelige  Spor  i  hans  Digt- 
ning. Han  søgte  Trøst  over  det  smertelige  Tab  ved  med 
forhøjet  Iver  at  fordybe  sig  i  Poesien,  som  han  alt  fra  Drenge- 
aarene  af  havde  syslet  med.  Han  gav  sig  i  Lag  med  at 
oversætte  Homer,  skrev  den  nordiske  Fortælling  Eyvind  Skalda- 
spiller  og  en  Del  mindre  Digte  (bl.  a.  „Torbisten  og  Fluen", 
hvortil  Motivet  er  taget  fra  en  gammel  Folkevise,  og  som 
med  sin  ironiske  Bitterhed  er  et  karakteristisk  Vidnesbyrd 
om  den  Sorg,  der  fyldte  ham). 

Efter  i  halvandet  Aar  at  have  været  Huslærer  paa  en  Herre- 
gaard  paa  Sjælland,  fra  hvilken  Tid  bl.  a.  det  fuldendt  skjønne 
Digt  „St.  Laurentius"  skriver  sig,  fandt  han  ved  sin  Tilbage- 
komst til  Hovedstaden  den  literære  Verden  i  den  stærkeste 
Bevægelse  i  Anledning  af  den  Oehlenschlåger-Baggesenske 
Strid,  som  da  just  havde  naaet  sit  Højdepunkt  i  Anledning 
af  Baggesens  voldsomme  Angreb  paa  „Rejse,  fortalt  i  Breve 
til  mit  Hjem".  Poul  Møller  kastede  sig  med  Liv  og  Sjæl 
ind  i  Striden  og  var  en  af  de  tolv,  .fra  hvem  den  navnkun- 
dige Opfordring  til  Baggesen  om  at  forsvare  sig  paa  Latin 
udgik.  Han  nøjedes  ikke  hermed,  men  tog  i  et  Par  Blad- 
artikler til  Orde  imod  det  „Antal"  Studenter,  der  tilbød  sig 
som  Respondenter  for  Baggesen,  og  forfattede  imod  denne  den 
bekjendte  Parodi  „Om  Jenses  Lidenhed"  og  imod  Grundt- 
vig, der  stillede  sig  paa  Baggesens  Side.  det  kostelige  „Him- 
melbrev i  Grundtvigs  nye  historiske  Smag". 

Da  dette  krigerske  Intermezzo  var  forbi,  besluttede  Poul 
Møller  at  forlade  Theologien  og  helt  vende  sig  til  den  klassiske 
Filologi;  hans  mange  Forbindelser  i  Kjøbenhavn  var  ham 
imidlertid  til  Hinder  for  et  stadigt  Studium,  og  for  at  faa  Ro 

til  at  gjennemføre  sit  Forsæt  søgte  han  Ansættelse  som  Præst 
paa  en  Kinafarer,  som  det  asiatiske  Kompagni  udsendte  i 
Efteraaret  1819.  Et  Billede  af  ham,  som  Hauch  har  ud- 
kastet, saaledes  som  det  var  bevaret  hos  ham  fra  deres  Ung- 
doms Samliv,  viser  os  Poul  Møllers  aandelige  Personlighed, 
som  den  var  ved  denne  Tid,  og  skal  anføres  her,  da  det 
giver  en  tydeligere  Forestilling  om  hans  ejendommelige 
poetiske  Natur  end  mange  lange  Kommentarer  til  hans 
Digte: 

„Da  jeg  lærte  Poul  Møller  at  kjende",  fortæller  Hauch, 
„havde  han  alt  været  fire  Aar  Student  og  var  altsaa  over  de 
allerførste  Ynglingsaar ;  ikke  des  mindre  var  hans  Blik  paa 
Livet  endnu  uendelig  friskt;  upaatvivlelig  var  der  en  Naivitet 
hos  ham,  der  mindede  om  en  ældre  Tid,  og  af  Kæmpevisernes 
Aand  var  der  falden  en  Gnist  i  hans  Sjæl.  Ingen  kunde  vel 
mindre  end  han  kommandere  Musernes  Gunst;  men  Begejst- 
ringen kom  over  ham,  naar  man  mindst  anede  det,  alt  afhang 
af  Øjeblikkets  Stemning  og  det  umiddelbare  Indtryk.  Han 
var  gjennemtrængt  af  de  poetiske  Kræfter,  og  hvad  der  gav 
ham  hans  Ejendommelighed,  var,  at  Liv  og  Poesi  ikke  hos 
ham  vare  adskilte,  men  dannede  et  helt.  Dette  gjorde  ham 
for  Resten  til  et  besynderligt  Fænomen  for  mange,  thi  han 
kunde  ikke.  lade  Poesien  hvile,  til  han  kom  til  sin  Skrive- 
pult, men  han  tog  den  ofte  med  sig  i  Forsamlinger,  hvor 
den  forskrækkede  som  et  Spøgelse,  ja  et  eneste  udtalt  Ord 
kunde  den  Gang  tit  sætte  ham  i  en  poetisk  Bersærkergang, 
hvori  han  improviserede  Ting,  som  man  maaske  vilde  have 
fundet  smukke  ved  at  læse,  men  som  man  forskrækkedes 
ved  at  høre.  Mod  dette  Indbrud  af  Poesien  midt  i  deres 
indskrænkede  Liv,  hvori  den  udbredte  Frygt  for  aandelig 
Tilintetgj øreise ,  havde  naturligvis  Prosaisterne  stor  Lyst  til 
at  reagere  paa  deres  Vis,  hvilket  hans  let  bevægelige  Natur 
ikke  kunde  taale.  Den  poetiske  Overgivenhed,  hvormed  han 
ironiserede  over  sig  selv  og  andre,    bragte  ham   undertiden  i 

smaa  Forlegenheder.  Men  trods  al  hans  kjække  Lystighed 
gik  der  dog  en  vemodig  Tone  gjennem  hans  Inderste;  et 
Savn,  en  skuffet  Tiltro,  et  forsvundet  Haab  (hvorom  der  og 
vil  findes  Vink  i  hans  Digte,  der  overhovedet  ere  meget 
subjektive) ,  gaar  som  en  vemodig  Moltone  gjennem  hans 
ellers  raske  Liv.  Noget,  som  han  vilde  glemme  og  ikke 
kunde,  der  vel  ikke  kuede  hans  Mod,  men  som  dog  hindrede 
ham  i  at  komme  til  Ro,  bidrog  maaske  for  en  stor  Del  til 
at  give  ham  den  Higen  mod  det  fjærne,  der  endelig  drev 
ham  til  Kina;  og  ligesom  det  overhovedet  ikke  var  noget 
poetisk  Koketteri,  men  den  reneste  Naturtrang,  der  bragte 
ham  til  at  sværme  for  de  forsvundne  Dage,  saa  syntes  ogsaa 
vore  Fædres  Vandrelyst  meget  ofte  at  tage  hans  Sjæl  i  Be- 
siddelse. Denne  Længsel  efter  det  fjæme  forv^andlede  sig 
imidlertid  til  inderhg  Hjemve,  saa  snart  han  virkelig  kom 
paa  Rejsen,  og  den  Troskab,  der  var  i  hans  Bryst,  udtaler 
sig  tydelig  nok  i  hans  skjonne  Digt  „Glæde  over  Danmark". 
De  to  Muser,  der  indgave  ham  hans  bedste  Sange,  vare 
overhovedet  Længselen  efter  det  fjærne  (baade  i  Tid  og  Rum) 
og  Hjemve,  Troskab  mod  det  bekjendte.  Man  kunde  vel 
ogsaa  sige,  at  han  i  sin  Ungdom  havde  en  stor  Lighed  med 
de  omvankende,  ubekj endte  Sangere,  hvorfra  de  bedste  tyske 
Folkeviser  have  deres  Oprindelse.  ■  Han  beherskede  ikke 
Poesien,  men  den  herskede  over  ham,  ligesom  Vinden  over 
Havet  og  Tonerne  over  Nattergalen,  og  han  maatte  derhen, 
hvor  den  poetiske  Drift  drog  ham,  ligesom  Magneten  maa 
til  Jærnet"  *). 

Rejsen,  fra  hvilken  der  foreligger  nogle  livfulde  Opteg- 
nelser, varede  i  to  Aar.  Han  brugte,  som  han  havde  sat  sig 
for,  Tiden  godt  til  at  studere  saa  vel  gamle  som  nye  For- 
fattere —  hvilket  i  den  hede  Zone  foregik  i  Store  Mers  eller 
paa  BramsaHngen  — ,   men  forsømte  ved  Siden  deraf  ikke  at 


*)  Meddelt  i  F.  C.  Olsen:  Poul  Mollers  Levnet.     S.  54. 

drage  det  størst  mulige  Udbytte  af  de  mangfoldig  vexlende 
Indtryk,  en  saadan  Fart  maatte  frembyde  for  en  poetisk 
Natur,  der  var  saa  ualmindelig  modtagelig  for  alt  skjønt  som 
hans.  Capstaden  var  han  nær  aldrig  kommen  fra,  dels  fordi 
en  dejlig  HoUænderinde  satte  hans  Hjærte  i  Brand  (Sonnetten 
..I  Løvens  Fødeland  en  Jomfru  pranger"  er  et  Minde  om 
denne  Forelskelse) ,  og  dels  fordi  Capboerne  endelig  vilde  be- 
holde ham  og,  som  han  skriver,  gjøre  ham,  hvis  Lærdom  de 
havde  faaet  stor  Respekt  for,  baade  til  Præst  og  Universitet. 
Ogsaa  i  Batavia  og  Canton  tilbragte  han  uforglemmelige 
Dage ,  og  Rejsen  blev  i  det  hele  taget  af  stor  Betydning  for 
ham,  idet  hans  Sjæl  fuldstændig  gjenvandt  sin  Friskhed,  hans 
Fantasi  blev  rigere  og  hans  aandelige  Synskreds  i  mange 
Retninger  udvidet.  De  for  øvrigt  ikke  mange  Digte,  han 
skrev  paa  denne  Rejse,  vidne  i  høj  Grad  om,  hvorledes  han 
var  bleven  modnet.  Fra  denne  eller  den  nærmest  følgende 
Tid  skriver  sig  vist  nok  foruden  enkelte  l5^riske  Digte  som 
„Glæde  over  Danmark"'  og  „Frejdigt  Liv"  de  karakteristiske 
„Scener  i  Rosenborg  Have"  og  den  vittige  topografiske  Be- 
skrivelse af  Lægdsgaarden  i  Ølsebymagle.  En  Roman,  som 
han  paabegyndte  paa  Rejsen,  inspireret  af  nogle  Kobberstik 
til  Walter  Scotts  „The  Lady  of  the  Lake",  opgav  han  snart. 
Hans  Ulyst  til  den  gejstlige  Stand,  som  han  i  disse  to 
Aar  havde  tilhørt,  var  paa  Rejsen  bleven  yderligere  forøget, 
til  Trods  for  det  gode  Forhold,  der  havde  hersket  imellem 
ham  og  hans  lille  Menighed.  Han  vendte  sig  nu  afgjort  fra 
Theologien,  fortsatte  med  Iver  sine  filologiske  Studier  og  for- 
dybede sig  samtidig  i  Filosofi  og  Fædrelandets  Historie.  Stærkt 
optagen  af  Walter  Scotts  Romaner,  som  den  Gang  havde  Ny- 
hedens Interresse,  begyndte  han  paa  en  Roman,  hvis  Hand- 
ling var  henlagt  til  Reformationstiden  i  Danmark.  Den  blev 
opgivet,  men  flere  Partier  af  den  omsmeltedes  senere  og  gik 
over  i  „En  Students  Æventyr".  Ved  Siden  af,  at  han  dyrkede 
disse    forskjellige    literære  Interesser,    tog   han    med    Liv    og 

l.yst  Del  i  Studenterlivet,  som  just  i  disse  Aar  trivedes  sær- 
lig friskt  og  frodig  i  den  nystiftede  Studenterforening,  og  i 
hvilket  Poul  Møller  med  sin  i  Øjeblikket  levende  Natur  ret 
var  i  sit  Element.  Hans  Studentersange,  der  fremkom  ved 
festlige  Lejligheder  i  Studenterforeningen  („Hel  sjælden  rørtes 
Pen  og  Bog'',  1821,  og  „Hvad  er  imod  Studentens  Kaar",  1823), 
høre  vel  i  deres  Art  til  de  ypperligste  ,  vor  Literatur  har  at 
opvise.  En  Kjærlighedsbl-^uffelse  bragte  ham  for  en  Tid  i  en 
bitter  og  spottende  Ste'^miug ,  der  gav  sig  Luft  i  en  Del 
lyriske  Digte,  men  bl^'v  Jog  snart  forvunden  som  saa  mange 
tidligere  med  Undtagelse  af  den  første,  der  efterlod  sig 
uudslettelige  Mærker  i  hans  Sjæl. 

De  filologiske  og  filosofiske  Studier  affødte  enkelte,  som 
alt,  hvad  lian  har  gjort,  i  deres  Art  fortræffelige  Arbejder, 
saaledes  i  1823  én  latinsk  Afhandling  om  Gudernes  Mis- 
undelse over  den  menneskelige  Lykke,  udgivet  som  Program 
for  Metropolitanskolen ,  ved  hvilken  han  i  1822  var  bleven 
Adjunkt,  1825  en  ypperlig  Oversættelse  af  sex  Bøger  af 
Odysseen  og  samme  Aar  Afhandlingen  om  populære  Ideers 
Udvikling.  Med  dette  aandfulde  og  i  Henseende  til  Frem- 
stillingens kunstneriske  Afrundethed  mesterlige  Arbejde  stand- 
sede for  en  Tid  hans  forfatterskab ,  som  for  øvrigt  ogsaa 
havde  affødt  et  Par  æsthetiske  Recensioner.  1826  meldte 
han  sig  til  den  filologiske  Embedsexamen ,  men  naaede  ikke 
videre  end  til  at  tage  dens  skriftlige  Del;  den  mundtlige  blev 
opgiven,  da  der  aabnede  sig  Udsigt  for  ham  til  at  blive 
Lektor  i  Filosofi  ved  Kristiania  Universitet.  De  indledede 
Underhandlinger  førte  til  det  fra  begge  Sider  ønskede  Re- 
sultat, og  samme  Aar  drog  Poul  Møller  til  Norge. 

Her  blev  han  i  fire  Aar.  Nødvendigheden  af  for  at  gjøre 
Fyldest  i  sin  nye  Stilling  at  samle  al  sin  Kraft  paa  den 
Videnskab,  han  skulde  foredrage,  gav  hans  Liv  den  aande- 
lige  Enhed,  det  hidtil  havde  savnet.  Poetisk  Produktion  var 
der  saa  godt  som  aldeles  ikke  Tale  om.    Videnskaben  fyldte 

ham  helt  —  „Filosofien  interesserer  mig  nu  over  alt  andet  i 
Verden",  skriver  han,  og  den  naturlige  Tilskyndelse,  der  i 
højere  Grad  skulde  til  for  at  bringe  ham  end  de  fleste  andre 
Poeter  til  at  digte,  udeblev  som  Følge  heraf.  Det  eneste, 
han  i  denne  Retning  producerede  i  disse  Aar,  var  et  lille, 
ubetydeligt  Enaktsstykke  „De  opdigtede  Historier"  og  nogle 
enkelte  Lejlighedsdigte.  For  øvrigt  var  det  en  lykkehg  Tid, 
han  tilbragte  i  Kristiania;  han  var  bleven  gift  og  levede 
overordentlig  lykkelig  med  sin  unge  Hustru ;  han  fandt  mange 
Venner  blandt  sine  jævnaldrende  og  var  ligeledes  meget  af- 
holdt af  sine  Disciple.  Ikke  des  mindre  følte  han  sig  dog 
som  en  fremmed,  savnede  „selv  hos  de  elskværdigste  Nord- 
mænd den  vel  bekjendte  danske  Venlighed",  og  kunde,  vant, 
som  han  var,  til  „den  kjøbenhavnske  Omgængelighed  og 
Meddelelseslyst",  kun  daarlig  finde  sig  til  Rette  i  det  isolerede 
Liv,  han  maatte  føre  der.  Han  egnede  sig  efter  hele  sit 
Væsen  kun  daarlig  til  at  omplantes  i  fremmed  Grund,  og 
Forsøget  maatte  saa  meget  snarere  mislykkes,  som  han  ikke 
var  ganske  ung,  da  det  blev  gjort.  Han  modtog  derfor  med 
Glæde  Tilbudet  om  et  Professorat  i  Filosofi  ved  Kjøbenhavns 
Universitet  og  tiltraadte  i  1831  denne  Stilling,  som  han  be- 
klædte til  sin  Død  den  13de  Marts  1838. 

Hans  sidste  Aar  var  næsten  helt  og  holdent  optagne  af 
filosofiske  Studier.  Hans  Hustrus  Død  —  et  Par  Aar  efter 
indgik  han  for  øvrigt  et  nyt  Ægteskab  —  nedbøjede  ham  dybt 
og  bragte  hans  Tanker  ind  i  helt  nye  Spor.  Resultatet  af 
sin  dybe  og  alvorlige  Tænkning  over  de  højeste  Problemer 
nedlagde  han  i  den  yppedige  Afhandling  „Tanker  over  Mu- 
ligheden af  Beviser  for  Menneskets  Udødelighed",  i  hvilken 
Troen  paa  Personlighedens  Evighed  har  fortrængt  den  Vished 
om,  at  der  ingen  personlig  Udødelighed  gaves,  som  han 
mente  at  være  naaet  til  igjennem  Videnskaben.  Ogsaa  nogle 
udførlige  Recensioner  af  filosofiske  og  æsthetiske  Værker 
skrive  sig  fra  disse  sidste  Aar  af  hans  Liv;  derimod  forfattede 

han  kun  et  Par  Digte ,  men  af  disse  er  rigtig-  nok  det  ene, 
,.Revuen",  som  han  skrev  1837,  en  af  hans  Digtnings  skjøn- 
neste  Perler,  medens  det  andet,  „Kunstneren  mellem  Oprørerne" 
(1838),  karakteristisk  viser  hans  Stemning  overfor  den  Gjæring, 
der  fulgte  med  det  nylig  vaagnede  politiske  Liv  her  hjemme, 
som  han  følte  sig  i  høj  Grad  frastødt  af. 

Det  er  ikke  nogen  stor  Række  Skrifter,  Poul  Møller  har 
efterladt  sig;  de  udgjøre  kun  sex  ikke  S5mderlig  store  Hefter*), 
af  hvilke  kun  to  indeholde  hans  Digtning,  og  deriblandt 
endda  ikke  saa  lidt  oversat.  Ikke  des  mindre  er  han  en  af 
sin  Tids  betydeligste  Forfattere  og  særlig  en  af  dens  mest 
ejendommelige  Digtere,  Han  var  en  mangesidig,  rigt  begavet 
Natur,  men  det  centrale  i  hans  Væsen  var  hans  Poesi,  der 
gjennemtrængte  hele  hans  Personlighed  og  gav  den  dens 
ejendommelige  Præg.  Han  var  i  eminent  Forstand  Digter, 
for  saa  vidt  som  Poesien  fulgte  ham  ud  i  Livet,  hvor  han 
gik  og  stod,  og  dette  betingede  saa  vel  den  vidunderlige 
Friskhed  og  Oprindelighed ,  der  er  over  alt ,  hvad  han  har 
skrevet,  som  hans  Produktions  indskrænkede  Omfang  og  dens 
til  Dels  fragmentariske  Karakter.  Han  var  en  ægte  Kunstner- 
natur, for  saa  vidt  han,  naar  han  var  poetisk  optaget  af 
noget,  i  en  ualmindelig  høj  Grad  var  det  fuldt  ud  og  be- 
herskede sit  Stof  med  fuldendt  Mesterskab,  men  Poesien 
maatte  „kommandere"  ham,  naar  han  skulde  frembringe 
noget,  og  de  poetiske  Ideer  og  Indtryk  afløste  saa  uafladelig 
og  hurtig  hinanden,  at  det  kun  blev  mindre  Arbejder,  der 
blev  færdige  fra  hans  Haand.  Han  kunde  faa  Ideen  til  en  større 
Digtning  og  begynde  den  paa  den  genialeste  Maade,  men  den 
Viljekraft,  der  skal  til  for  at  holde  Stemningen  fast  og  ud- 
arbejde den  i  større  Former,  manglede  han.  En  Torso  som  hans 
Hovedværk  ,.En  Students  Æventyr",  denne  ved  sin  Originalitet 
og  Friskhed,  sit  Liv  og  Lune  enestaaende  Novelle,   i  hvilken 


*)  Poul  Møllers  efterladte  Skrifter  1—6. 

man  med  Føje  saa'  „den  meget  lovende  Begyndelse  til  danske 
Værker  i  et  Digtningsfag,  hvis  Rubrik  i  vor  Literatur  den 
Gang  var  lige  saa  fattig,  som  den  senere  er  bleven  opfyldt 
med  Arbejder  af  rigtig  nok  meget  forskjelligt  Værd*',  er  vel 
det  mest  slaaende  Vidnesbyrd  om,  hvad  denne  geniale  Natur 
kunde  have  ydet,  i  Fald  dens  Originalitet  havde  været  for- 
enet med  Evnen  hos  Digteren  til  at  lade  sin  altid  bevægelige 
Aand  tage  fangen  af  en  poetisk  Opgave  i  mere  end  en  kort 
Stund.  Saaledes  som  Poul  Aløller  nu  én  Gang  var  beskalien, 
lod  disse  to  Ting  sig  imidlertid  ikke  forene,  og  Beklagelsen 
herover  forstummer,  naar  man  fordyber  sig  i  hans  med  Im- 
provisationens Friskhed  og  den  fuldendte  Kunsts  Mesterskab 
formede  Digte,  som  vel  kun  kunde  faa  den  Glans  og  Farve, 
der  udmærker  dem ,  fordi  han  i  en  saa  ualmindelig  høj  Grad 
var  en  umiddelbar  poetisk  Natur. 

En  lige  saa  umiddelbart  poetisk  Natur  var  Poul  Møl- 
lers Stitbroder  Rasmus  Villads  Christian  Ferdinand 
Winther.  Christian  Winther  blev  født  den  29de  Juli 
1796  i  Fensmark,  hvor  hans  Fader  var  Præst,  og  her  i 
denne  dejlige  sydsjællandske  Egn  voxede  han  op,  til  han 
elleve  Aar  gammel  blev  sat  i  Latinskolen  i  Nykjøbing  paa 
Falster.  I  sit  tolvte  Aar  mistede  han  sin  Fader,  og  nogle 
Aar  efter  giftede  Moderen  sig  med  Præsten  Rasmus  Møller 
i  Kjøbelev,  og  Poul  Møller,  i  hvem  han  alt  i  Skolen 
havde  vundet  en  trofast  Ven,  blev  saaledes  hans  Stif broder. 
1815  blev  Christian  Winther  Student,  og  frisk  og  livsglad, 
som  han  var,  tog  han  ivrig  Del  saa  vel  i  det  kjøbenhavnske 
Selskabsliv  som  i  Studenterlivet.  Hans  første  trykte  Digt, 
den  bekjendte  Studenter-Sang  „Her  under  Nathimlens  rolige 
Skygge"  med  Omkvædet  „Herrer  vi  ere  i  Aandernes  Rige-', 
blev  til  i  Anledning  af  et  Gilde  i  Regensgaarden.  Det  efter- 
fulgtes af  adskillige  lyriske  Digte  i  Blade  og  Tidsskrifter, 
som  skaffede  ham  et  anset  Navn  blandt  de  yngre  Digtere, 
men  først   1828,   fire  Aar  efter  at  han  havde  taget  theologisk 

Embedsexamen,  udgav  han  sin  første  Digtsamling.  Han  var 
altsaa  ^2  Aar  gammel,  da  han  ved  denne  Bog  kundgjorde 
for  Verden,  at  han  vilde  vie  sit  Liv  til  Digtekunsten,  og 
dette  Skridt  var  Resultatet  af  en  langsomt  modnet,  fast  Over- 
bevisning om,  hvad  der  var  hans  Kald,  thi  skjønt  han  tidlig 
syslede  med  Poesien,  varede  det  længe,  før  han,  som  han 
siger,  selv  satte  Pris  paa  sine  Vers,  hvorfor  han  ogsaa  den 
Gang  i  forsk jellige  Perioder  tilintetgjorde  flere  Pakker  med 
Digtf.  „Det  er  muligt",  siger  han,  „at  der  ved  denne  Frem- 
gangsmaade  er  gaaet  adskilligt  tabt,  som  jeg  nu  nok  vilde 
have  vedkjendt  mig ,  men  saa  har  den  gjort  mig  den  Nytte, 
at  en  stor  Del  Middelgods  er  gaaet  den  Vej ,  som  det  for- 
tjente*'. 

Christian  Winthers  første  Digtsamling  gav  ham  strax 
en  fremragende  Plads  blandt  sin  Tids  Digtere  ved  den  Ejen- 
dommelighed i  Indhold  og  Form,  i  Aand  og  Tone,  der  ud- 
mærkede den.  Den  indeholdt  foruden  en  Del  ypperlige  Ro- 
mancer („Ridder  Kalv-',  „Matrosen"  o.  fl.)  den  Samling  ynde- 
fulde erotiske  Skildringer  af  Almuens  Liv,  som  under  det 
for  deres  hele  Karakter  i  høj  Grad  betegnende  Fællesnavn 
„Træsnit"  vel  er  de  af  hans  Digte,  der  er  naaet  videst  ud  i 
Folket.  Det  var  et  helt  nyt  Omraade,  Digteren  her  havde 
optaget  til  poetisk  Behandling,  og  der  var  en  saadan  Gratie 
i  disse  idealiserede  Livsbilleder,  at  de  strax  tog  Læseverdenen 
med  Storm.  Det  varede  imidlertid  noget,  før  Digteren  atter 
lod  høre  fra  sig.  En  Arv  satte  ham  i  Stand  til  at  gjøre  en 
Udenlandsrejse  (1830 — 31),  paa  hvilken  han  dvælede  næsten 
et  Aar  i  Italien.  Først  1835  udkom  hans  næste  Bog  „Nogle 
Digte",  som  indeholdt  adskillige,  der  bestandig  ville  staa  som 
noget  af  det  bedste,  han  har  skrevet  (Romancecyklusen  „An- 
nette", „De  to  Kusiner"  „Ringens  Indskrift",  „Sjælland"  o.  fl.) 
og  i  det  hele  taget  umiskj endelig  vidnede  om,  at  hans  poe- 
tiske Talent  havde  udfoldet  sig  betydelig.  Den  havde  imidler- 
tid ikke  blot  i  enkelte  Digte  et  noget  mørkt  Præg,  men  ogsaa 

hist  Og  her  Antydninger  af,  at  der  var  ved  at  br^^de  en  noget 
blaseret  Tone  frem  i  Digterens  før  saa  friske  Sang,  og  den  frem- 
kaldte derfor  en  nedsættende  Kritik  af  Chr.  Wilster.  som  gav 
Anledning  til  en  heftig  Polemik  imellem  ham  og  Poul  Møller, 
der  tog  sin  Ven  og  Halvbroder  varmt  og  kraftig  i  Forsvar. 
Chr.  Winther,  som  i  denne  Samling  i  langt  højere  Grad  end 
i  den  tidligere  havde  vendt  sig  til  den  episke  Side,  gik  i  sit 
næste  Arbejde  („To  Fortællinger"  1839,  „Et  Rejseæventyr" 
og  „Hesteprangeren")  endnu  videre  i  denne  Retning,  som 
han  fra  nu  af  jævnlig  vendte  tilbage  til  baade  i  rent  episk  og 
episk-lyrisk  Digtning  uden  dog  derfor  at  opgive  den  rene 
Lyrik.  Efter  at  han  fremdeles  i  1839  havde  udgivet  „Sang 
og  Sagn"  og  Aaret  efter  Digtsamlingen  „Haandtegninger", 
udkom  1843  „Digtninger",  som  ved  Siden  af  mesterlige  For- 
tællinger paa  Vers  („Fjæld vandring  ved  Badet",  ,J  et  romersk 
Osteri")  indeholdt  Digtkredsen  „Til  én",  i  hvilken  hans  ero- 
tiske Lyrik  kulminerede,  og  Aaret  efter  ,.Fire  Noveller", 
deriblandt  det  fint  formede  Kabinetsbillede  „En  Aftenscene". 
De  to  sidst  nævnte  Arbejder  betegnede  foreløbig  Højdepunktet 
af  Christian  Winthers  Digtning;  han  var  her  naaet  til  en 
Plastik  i  Formen  og  en  Finhed  i  Udtrykket,  som  i  intet  af 
sine  tidligere  Værker.  De  nærmest  følgende  Arbejder,  der 
kom  fra  hans  Haand,  „Ljn-iske  Digte"  (1848)  og  „Nye  Digte" 
(1850),  indeholdt  udmærkede  Ting,  men  føjede  ikke  væsentlig 
nye  Træk  til  det  Billede  af  hans  Digterpersonlighed,  disse 
tvende  Bøger,  især  „Digtningerne"  gav.  Derimod  overraskede 
han  i  1855  Læseverdenen  ved  sit  store  Digt,  Romancecyklen 
„Hjortens  Flugt" ,  i  hvilket  han  for  saa  vidt  er  traadt  ind  i 
en  ny  Fase  af  sin  poetiske  Udvikling,  som  de  forskjellige 
Elementer,  der  tidligere  vare  komne  spredt  frem  i  hans  Pro- 
duktion, her  samle  sig  i  en  Fylde  og  Harmoni,  der  gjør 
denne  Digtning  til  et  af  vor  Literaturs  Hovedværker.  Den 
aldrende  Digter  havde  her  givet  et  Værk,  der  i  Friskhed  og 
Ynde    ikke    stod   tilbage  for  hans  Ungdomsdigtning,    og  som 

med  alle  hans  Poesis  kjendte  Fortrin  forbandt  en  rig  Kom- 
position og  en  mesterlig  Karakteristik  af  de  i  raske  Træk 
tegnede  Skikkelser.  Den  Højde,  Digteren  i  „Hjortens  Flugt" 
havde  hævet  sig  til,  naaede  han  vel  ikke  mere,  men  ogsaa 
hans  senere  Arbejder,  „Brogede  Blade"  (1865)  og  ,.En  Samling 
Vers"  (1872),  vise,  at  hans  poetiske  Evne  endnu  længe  efter 
mægtede  at  overvinde  det  Tryk,  Alderen  lagde  over  den.  — 
Han  døde  i  Paris  den  30te  December  1876. 

„Det  har  altid  forekommet  mig  yderst  latterligt",  siger 
Christian  Winther,  „at  se  i  Anmeldelser  af  mine  Arbejder 
Fraser  som  disse:  Dette  eller  hint  har  været  Forfatterens 
Hensigt  —  dette  eller  hint  Middel  har  han  anvendt  til  denne 
eller  hin  Virkning  o.  desl.  Jeg  har  aldrig  stræbt  til  et  Maal, 
jeg  er  altid  bleven  ført  eller  drevet  af  en  uimodstaaelig  Magt 
eller  har  fulgt  en  lønlig  Lyst  uden,  naar  jeg  begyndte  et 
Digt,  at  vide,  naar  eller  hvordan  det  skulde  ende  .  .  .  Jeg 
betragter  mig  som  et  viljeløst  Redskab  for  en  højere  Magt, 
som  et  Instrument,  der  spilles  paa".  Det  overraskende,  der 
ved  første  Øjekast  er  i  denne  Ytring  paa  Grund  af  det 
Mesterskab  i  Behandlingen  af  Formen,  der  udmærker  næsten 
alt,  hvad  Christian  Winther  har  skrevet,  taber  sig  ved  nær- 
mere Betragtning  af  hans  Produktion,  som  i  Virkeligheden 
er  i  høj  Grad  subjektiv,  selv  hvor  det  er  mere  eller  mindre 
episke  Æmner,  han  former.  Den  udmærker  sig  først  og  frem- 
mest ved  den  Naivitet  i  Ordets  bedste  Betydning,  den  Følel- 
sens Friskhed  og  Umiddelbarhed,  der  hviler  over  det  meste  af, 
hvad  han  har  skrevet.  Han  er  ingen  Grubler,  som  ruger  over 
Tilværelsens  Gaader.  ingen  Ironiker,  som  med  et  sorgblandet 
Smil  holder  et  Spejl  op  for  sin  Samtid,  at  den  kan  se  sig 
selv  i  al  sin  Ynkelighed;  for  ham  er  Livet  „et  Gilde,  en 
rigtig  munter  Fest",  hvor  „den  kommer  ej  for  silde,  der  blot 
er  ung  som  Gjæst";  han  synger  om  „de  brede  Blade  paa 
Rankens  svaje  Vaand,  der  skygger  om  de  glade  Gulddruer 
med  sin  Haand";  men  først  og  sidst  synger  han  om  Kjærlig- 

hed,  om  al  „den  Fryd,  som  kan  blomstre  mellem  Kvinde  og 
Mand",  og  om  Naturen,  for  hvis  Skjønhed  han  har  en  Elskers 
paa  én  Gang  betagne  og  skarpe  Blik.  Saa  snart  han  synger 
om  noget  af  dette,  er  der  i  hans  Sang  en  saa  skjøn  og  fuldt- 
tonende  Klang,  at  den  ikke  overtræffes  af  nogen  anden  dansk 
Digter,  og  hvis  ejendommelige  Klangfarve  han  er  aldeles  ene 
om.  Forlader  han  en  enkelt  Gang  dette  sit  egentlige  Om- 
raade,  synker  hans  Poesi  som  oftest  dybt  ned  under  dens  sæd- 
vanlige Højde,  men  det  er  ikke  mange  Exempler,  der  kan 
anføres  herpaa,  just  fordi  han,  som  han  siger,  næsten  aldrig 
skrev ,  undtagen  naar  han  følte  sig  dreven  af  en  uimod- 
staaelig  Magt.  Derfor  er  der  Friskhed  og  Glans  over  næsten 
alt,  hvad  der  kom  fra  hans  Haand,  selv  over  adskilligt  af  hvad 
han  digtede  i  sin  høje  Alderdom;  man  mærker  vel  Spor  af 
denne,  men  der  er  ogsaa  i  disse  Digte  noget,  som  fængsler 
og  tiltaler,   noget  ejendommeligt  Christian  Wintherskt. 

Naar  vi  have  sagt,  at  et  af  de  mest  fremtrædende  Træk 
ved  Christian  Winthers  Digtning  er  hans  fine  og  levende 
Sans  for  Naturen  og  hans  ualmindelige  Evne  til  at  skildre 
den,  maa  dette  nærmere  bestemmes  saaledes,  at  han  er  den 
danske  og  særlig  den  sjællandske  Naturs  begejstrede  Sanger. 
Han  har  tegnet  adskillige  Billeder  fra  Syden,  og  hans  aabne 
Blik  for  alt,  hvad  skjønt  Naturen  har  at  opvise,  fornægter 
sig  heller  ikke  i  dem,  men  de  staa  dog  i  det  hele  under  de 
Sange,  i  hvilke  han  skildrer  sit  eget  Lands  Skjønhed.  Man 
hører,  at  han  her  staar  paa  en  Grund,  som  han  ikke  kj ender 
blot  fra  et  flygtigt  Besøg,  som  vel  har  fyldt  ham  med  nye, 
stærke  Indtryk,  men  som  dog  bestandig  vedbliver  at  være 
ham  fremmed;  her  er  han  hjemme,  hjemme  som  ingen  anden. 
Der  gives  ikke  den  Fremtoning,  som  han  ikke  mægter  at 
give  et  Billede  af,  lige  saa  tiltalende  ved  sin  Ynde  som  over- 
raskende ved  den  Troskab,  hvormed  alle  Enkeltheder  ere  op- 
fattede og  gjengivne.  Ikke  saaledes,  at  Digteren  under  sin 
Stræben    efter    at    gjøre    Billedet    saa    realistisk    sandt    som 

muligt  fordyber  sig  saaledes  i  Detaillerne,  at  Enheden  gaar 
tabt,  tvært  imod,  skulde  man  sammenligne  Christian  Winthers 
Landskabs-  og  Naturbilleder  med  noget,  maatte  det  være 
med  den  genialt;  Landskabsmalers,  i  hvis  Billede  alle  Enkelt- 
heder ere  gjennemtrængte  af  Stemningen  i  det  hele,  som 
de  samtidig  bidrage  til  at  fremkalde.  Naturbeskrivelsen  har 
ved  Winthers  Digtning  gjort  et  stort  Skridt  fremad  i  vor 
Poesi;  hos  ham  er  al  ubestemt,  i  ren  Almindelighed  holdt 
Skildring  bandlyst;  hans  Stræben  gaar  ud  paa  at  aflokke 
Naturen  Hemmeligheden  ved  det  Trylleri,  dens  Skjønhed  ud- 
øver over  os,  og  at  vise  os  den  i  dens  yppige  Realitet.  Blandt 
hans  samtidige  er  der  kun  en  eneste,  som  i  denne  Henseende 
kan  stilles  ved  Siden  af  ham,  nemlig  Steen  Blicher.  Vil  man 
imidlertid  have  et  rigtig  slaaende  Indtryk  af  de  to  Digteres 
Ejendommelighed ,  behøver  man  blot  at  sammenligne  to  af 
deres  bedste  Naturskildringer,  saa  vil  den  strax  være  iøjne- 
faldende. De  ere  begge  udmærkede  Iagttagere,  og  deres 
Billeder  udmærke  sig  i  lige  høj  Grad  ved  Inderlighed  og 
Dybde;  men  det  viser  sig  ikke  des  mindre  ogsaa  her,  at 
det  sete  i  mere  end  én  Henseende  afhænger  af  Øjnene,  som  se. 
Den  Alvor  og  Storslaaethed,  der  er  i  Blichers  Skildringer, 
træffer  man  ikke  hos  Winther;  hos  ham  har  i  Almindelighed 
det  milde,  gratiøse  og  fredsæle  Overvægten,  og  selv  naar 
han  skildrer  en  eller  anden  Scene  af  mere  storslaaet  Natur, 
forstaar  han  dog  bestandig  at  faa  denne  Side  frem.  Dette 
beror  ikke  blot  paa  Forskjellen  imellem  den  Natur,  de  levede 
og  færdedes  i,  og  som  de  derfor  var  nærmest  henviste  til  at 
skildre,  men  det  har  sin  dybeste  Grund  i  deres  Karakter. 
Christian  Winthers  Natur  var  saaledes  beskaffen,  at  han  for- 
trinsvis maatte  se  og  skildre  det  lyse  og  milde;  Glæden  over 
Livet  med  al  den  Skjønhed  og  straalende  Poesi,  det  kan 
indeholde,  var  hans  Muse. 

Men  er  han  en  af  vore  nationaleste  Digtere   allerede  for 
saa  vidt,   som  han  har  forstaaet  at  skildre  vor  Natur  med  et 


202  Det  nittende  Aarhundrede. 

Mesterskab,  hvori  han  overgaas  af  faa  eller  ingen  —  national 
ikke  i  den  Forstand,  at  hans  Digtning  er  mer  eller  mindre 
utilgængelig  for  den  fremmede,  hvilket  er  saa  langt  fra  at 
være  Tilfældet,  at  enhver  med  Sans  for  Poesi  vil  kunne  nyde 
hans  Digtning,  naar  han  blot  forstaar  vort  Sprog,  men  i  den 
Forstand,  at  han  kjender  og  forstaar  vor  Natur  i  hele  dens 
Ejendommelighed  og  mægter  at  trylle  den  frem  for  Læserens 
Øjne  i  klangfulde,  malende  Rhythmer  og  med  en  Rigdom  af 
slaaende  og  anskuelige  Udtryk  — ,  saa  er  han  det  ikke  mindre 
ved  den  Maade,  hvorpaa  hans  Digtning  forholder  sig  til 
vort  Folkeliv.  Allerede  i  sin  første  Digtsamling  viste  han, 
at  han  forstod  at  skildre  Karakterer  og  Scener  grebne  umid- 
delbart ud  af  Almuens  Liv,  og  den  Tone,  han  strax  anslog 
i  sine  ,. Træsnit",  opgav  han  aldrig.  Med  særlig  Forkjærlighed 
vendte  han  sig  til  vor  Middelalder,  hvis  romantiske  Karakter 
stemte  saa  fortræffelig  med  hans  ejendommeHge  Anlæg,  og 
hvorfra  han  hentede  Æmneme  til  flere  af  sine  bedste  Digte, 
først  og  fremmest  til  ..Hjortens  Flugt". 

Næsten  hele  Christian  Winthers  Digtning  drejer  sig 
enten  om  dansk  Natur  og  Folkeliv  eller  om  Kjærlighed  eller 
om  begge  Dele  i  Forening.  Hvor  disse  to  Sider  ere  forenede, 
som  i  „Hjortens  Flugt",  „Træsnit"  o.  fl.,  naar  hans  Digtning 
i  visse  Maader  sit  Højdepunkt;  men  ligesom  han  har  frem- 
bragt udmærkede  Digte,  i  hvilke  Naturbeskrivelsen  har  Over- 
vægten eller  er  Hovedsagen,  saaledes  har  han  ogsaa  i  mang- 
foldige Sange  som  subjektiv  Lyriker  sunget  Kjærlighedens 
Pris.  Den  Kjærlighed,  han  synger  om,  er  varm  og  glødende 
med  et  Skjær  af  Sanselighed,  som  dog  aldrig  bliver  uskjønt. 
I  deime  Henseende  maa  Digtsamlingen  „Til  én"  særlig  frem- 
hæves. Med  næsten  utrolig  Virtuositet  varieres  her  det  evig 
unge  Thema  i  de  forskjelligste  Tonarter  fra  Vemod  og  den 
bitreste  Sorg  til  jublende  Glæde.  Mange  af  hans  dybest 
følte  og  skjønnest  formede  lyriske  Digte  findes  i  denne  duf- 
tende Krans. 


Chr.  "V/inther.  —    H.  C.  Andersen,  ^O^ 

Sproget  behandler  Chr.  Winther  som  en  Mester.  Tanken 
tormede  sig  vidunderlig  let  for  ham  i  skjønne,  klangrfulde 
Rhythmer,  og  ved  den  Maade,  hvorpaa  han  i  sin  Digtning  op- 
tog og  udviklede  Kæmpevisernes  og  Niebelungenlieds  Tone  og 
Rhythmer,  har  han  givet  vor  Literatur  en  kraftig  og  frugtbar 
Impuls.  Man  behøver  ikke  at  læse  eller  høre  mange  Strofer 
af  ham  for  at  faa  Øret  opladt  for  den  ejendommelige  Klang, 
der  er  i  hans  Vers.  Faa  af  vore  Digtere  ere  vanskeligere  at 
efterligne  end  han,  og  taa  friste  mere  dertil;  hans  Vers  falde 
saa  let,  at  det  synes  at  maatte  være  en  let  Sag  at  gjøre  dem 
efter.     Han  minder  i  denne  Henseende  om  Heine.  *) 

Hans  Christian  Andersen,  den  af  alle  Danmarks 
Digtere,  hvis  Navn  er  naaet  videst  ud  i  Verden,  blev  født  i 
Odense  den  2  den  April  1805  i  yderst  ringe  Kaar.  Faderen 
var  en  fattig  Skomager,  en  begavet  og  poetisk  Natur,  hvis 
Lyst  bestandig  havde  staaet  til  Bogen,  og  som  glemte  Sor- 
gerne i  det  fattige  Hjem  over  Holberg,  Lafontaine  og  Tusind 
og  én  Nat;  Moderen  var  indskrænket  og  overtroisk,  men  god 
og  kjærlig.  Der  blev  tidlig  vakt  Drømme  om  Højhed  og 
Velstand  i  den  fantasirige  Drengs  Sjæl,  thi  Slægten  havde 
Traditioner  i  begge  Retninger,  Farfaderen  havde  været  en 
velhavende  Bonde,  som  Ulykken  havde  hjemsøgt  saa  haardt, 
at  han  tabte  Forstanden  derved;  Farmoderen,  som  nu  levede 
i  Nød  og  Trang  med  sin  sindssvage  Mand,  kunde  fortælle 
om,  hvorledes  hendes  Mormoder  havde  været  en  adelig  Dame, 
som  var  løbet  bort  med  „en  Komediantspiller".  Da  Dan- 
mark allierede  sig  med  Frankrig,  blev  Hans  Christians  Fader, 
som  aldrig  lærte  at  finde  sig  til  Rette  med  Tilværelsen  i  de 
trykkende  Kaar,  Soldat.  Hans  Drømme  om  at  komme  hjem 
som  Tieutenant  gik  ikke  i  Opfyldelse,  han  kom  ikke 
engang    til    at    deltage    i    Krigen,     thi    da    det    Regiment, 


♦)  Chr.  Winther:    Samlede  Digtninger  I— XI.     Breve    fra  og  til  Chr.  Win- 
ther, udgivne  af  F.  L.  Li e benberg. 

han  stod  ved,  kom  til  Holsten,  blev  der  sluttet  Fred,  og 
det  eneste,  aen  stakkels  Drømmer  fik  ud  af  sit  Felttog,  var, 
at  hans  Helbred  blev  nedbrudt,  saa  han  døde  kort  efter. 
Den  taderløse  Dreng  var  nu  ganske  overladt  til  sig  selv; 
Legekammerater  havde  han  ingen  af,  saa  hans  Fantasi  tum- 
lede sig  fuiM-^tændig  paa  egen  Haand,  Det  hjalp  ikke,  at 
Moderen  g^f^ede  sig  igjen,  thi  Stiffaderen  vilde  ikke  blande 
sig  i  hans  Opdragelse.  Et  lille  Theater,  Faderen  havde  lavet 
til  ham,  optog  det  meste  af  hans  Tid;  han  lavede  Dukketøj 
til  Aktørerne  og  Komedier,  som  han  opførte  paa  det,  ogsaa 
Tragedier,  „hvori  de  naturligvis  alle  døde".  Undervisningen 
i  Fattigskulen  var  det  ikke  synderlig  bevendt  med,  og  Ro- 
manerne, han  la?ste,  var  just  ikke  nogen  Modvægt  imod  den 
ensidige  Udvikling,  hans  Fantasi  fik;  intet  Under,  at  han  blev 
en  „sær  Fyr",  som  Gadedrengene  forfulgte,  og  som  saa  ikke 
vidste  andet  at  gjøre  end  at  sætte  sig  hjemme  i  en  Krog, 
græde  og  bede  til  Gud.  Da  der  blev  Tale  om,  hvad  den 
lange  Dreng  skulde  være,  vilde  han  naturligvis  „til  Komedien". 
Det  vilde  Moderen  imidlertid  ikke  høre  noget  om..  Hans 
Christian  skulde  være  Skrædder;  det  var  med  denne  Udsigt 
for  Øje,  hun  havde  fundet  sig  i,  at  han  syede  Dukketøj ;  det 
var  en  god  Øvelse,  mente  hun.  Sommeren  før  hans  Konfir- 
mation havde  der  været  en  Del  af  det  kongelige  Theaters 
Personale  i  Odense  og  givet  Forestillinger,  og  Drengen  havde 
ikke  blot  overværet  dem  alle  imellem  Kuliserne,  men  havde 
endogscict  selv  betraadt  Brædderne.  Han  kom  fuldstændig  paa 
det  rene  med,  at  det  var  Theatret,  han  var  født  for,  og  da 
han  var  bleven  konfirmeret,  og  Skrædderiet  skulde  til  at  be- 
gynde, bad  han  saa  bønlig  om  at  maatte  faa  Lov  til  at  rejse  til 
Kjøbenhavn,  at  Moderen  omsider  gav  sit  Minde  dertil,  skjønt 
hun  vel  ikke  synderlig  ænsede  hans  Forklaring  om,  at  „man 
gaar  først  saa  gruelig  meget  ondt  igjennem,  og  saa  bliver 
man    berømt!",    men  vel  nærmest  lyttede  til,    hvad    en  „klog 


II.  c.  Anilersen.  —  Barndom  og  første  Ungdom.  iqc 

Kone-'  spaaede  i  Kort  og  Kaffe:  „Hendes  Søn  bliver  en  stor 
Mand !  til  Ære  for  ham  skal  en  Gang  Odense  By  blive  illu- 
mineret!''    De  fik  Ret  begge  to. 

Forst   kom  der    i    mange    lange  Aar  „saa   gruelig   meget 
ondf,  at  han  mange  Gange  mistvivlede  om,  at  det  gode  nogen 
Sinde    vilde  komme.      Det    første,     den    fjortenaarige    Dreng 
gjorde    efter   at    være  kommen  til  Kjøbenhavn,    var    at    hen- 
vende sig  til  en  berømt  Danserinde,  for  hvem  han  baade  sang 
og  dansede  sin  YndlingsroUe,  Cendrillon,  saa  hun  troede,  han 
var  gal.     Et  Forsøg  hos  Theatercliefen  havde  ikke  bedre  Ud- 
fald ,    og  han  var  allerede    ved    at  krybe  til  Korset  og  gaa  i 
Haandværkerlære,  da  han  faldt  paa  at  henvende  sig  til  Synge- 
mester  Siboni.     Hos  ham  traf  han  bl.  a.  Baggesen  ogWeyse; 
den  underlige  Dreng  gjorde  ved  hele  sin  Fremtræden  et  ejen- 
dommeligt Indtryk  paa  alle  de  tilstedeværende,  og  Baggesen 
forudsagde  strax,    at  der  vilde    blive    noget  af  ham.-    Haabet 
om  at  komme  til  Theatret  slog  imidlertid  fejl;  efter  at  Siboni 
i  tre  Fjerdingaar    havde   sunget  med  ham,    mistede    han    sin 
Sangstemme,    som  han  havde    bygget   paa;    Skuespillet  viste 
det  sig  snart,  at  han  ikke  duede  til,  og  ved  Balletten  gik  det 
ham  ikke  bedre.    jMedens  han,  kæmpende  med  Nød  og  Trang, 
gjorde  disse  forgjæves  Forsøg  paa  at  naa    ind  i   den  Verden, 
der  lokkede    ham    saa  mægtig,    vedblev    han    at    skrive  Tra- 
gedier; „Røverne  i  Vissenberg"  indleverede  han,  da  han  var 
hen  ved  sytten  Aar  gammel ,  til  det  kongelige  Theater ,  men 
den    blev    forkastet    med    Tilkjendegivelse    af,    at    Skuespil, 
der  i    den  Grad    forraadte  ^langel    paa    elementær  Dannelse, 
ønskede    man    ikke    oftere    at    modtage.      Hans    vStilling    vai 
imidlertid  aldeles  fortvivlet,    „han  maatte    skrive   et  Stykke 
for  Theatret.  det  maatte  antages,  det  var  den  eneste  Frelse." 
Saa  skrev  han  kort  efter  en  ny  Tragedie  „Alfsol".     Den  blev 
forkastet,  men  blev  alligevel  afgjørende  for  hans  .Skæbne,  thi 
den  gav  Anledning   til ,    at  Jonas  Collin  ,    der   var  Medlem  af 
Theaterdirektionen ,    fattede  Interesse   for  ham.     Det  blev  til- 

kjendegivet  ham,  ,.at  hans  Stykke  var  ubrugeligt  for  Scenen, 
men  at  man  dog  havde  fundet  deri  saa  mange  Guldkorn, 
at  man  havde  det  Haab,  at  han  ved  alvorlige  Studier,  ved  at 
komme  i  en  Skole  og  forfra  lære ,  hvad  der  hørte  til ,  vilde 
maaske  en  Gang  kunne  levere  den  danske  Scene  Arbejder, 
som  dér  vare  værdige  at  opføres".  Collin  havde  talt  hans 
Sag  hos  Frederik  den  sjette,  som  vilde  understøtte  ham. 
Han  blev  sat  i  Slagelse  Skole,  hvor  den  17V2  Aar  gamle 
Knøs  kom  til  at  sidde  paa  Bænk  med  smaa  Drenge  i  næst- 
nederste Klasse,  thi  han  kunde  aldeles  ingen  Ting.  Det 
kneb  meget  haardt  med  nogenlunde  at  vinde  med,  og  mere 
end  én  Gang  var  det  store  Barn  i  Fortvivlelse  ved  at  opgive 
det  hele,  saa  meget  mere,  som  hans  Rektor,  den  for  sin  Lær- 
dom og  sin  Særhed  bekjendte  Meisling,  anvendte  en  Methode, 
der  aldeles  ikke  passede  til  saa  sensibel  en  Natur.  Han  gjorde 
nemlig  Nar  af  ham,  og  ..det  at  blive  gjort  latterlig  var  ham 
det  skrækkeligste".  Ikke  des  mindre  fulgte  han  dog  med 
Meisling,  da  denne  blev  forflyttet  til  Helsingør.  Nogen  væ- 
sentlig Forandring  i  hans  Stilling  medførte  denne  Flytning 
selvfølgelig  ikke ;  ogsaa  her  følte  han  sig  forladt ,  forkuet  og 
aandelig  lidende  under  det  strænge  Regimente,  der  øvedes  over 
.ham  af  denne  Mand,  som  vist  nok  i  Virkeligheden  holdt  af  ham 
og  vel  i  det  hele  taget  handlede,  som  han  gjorde,  i  den  bedste 
Mening,  men  som  utvivlsomt  ganske  manglede  Evne  til  at 
forstaa  en  saa  ejendommelig  Natur  og  derhos  ikke  sjælden 
var  i  høj  Grad  lunefuld  og  urimelig.  Omsider  blev  Tilstanden 
saa  utaalelig,  at  han  fik  Lov  til  at  forlade  ham  og  tage  til 
Kjøbenhavn,  hvor  han  efter  nogen  Tids  privat  Forberedelse 
blev  Student  1828.  Betegnende  for  hele  Forholdet  er  Anled- 
ningen til  Bruddet  eller  i  alt  Fald  til,  at  det  blev  klart,  at 
Stillingen  var  uholdbar.  I  hele  sin  Skoletid,  baade  i  Slagelse 
og  Helsingør,  holdt  Andersen  sig  saa  temmelig  sine  Vel- 
ynderes Forskrift  om  ikke  at  spilde  Tiden  med  Versemageri 
efterrettelig ;  han  skrev  kun  ganske  enkelte  Digte,  og  det  var 

et  af  disse,  det  bekjendte  ,.Det  døende  Barn",  der  bragte 
Minen  til  at  springe*).  IMeisling  havde  hørt  Tale  om  dette 
Digt,  forlangte  at  se  det,  og  efter  at  have  læst  det  erklærede 
han  det  for  Føleri  og  Vaas  og  gav  sin  Vrede  Luft  paa  en 
saadan  Maade.  at  det  unge  Menneske  blev  som  sønderknust 
derved.  ,.Dag  for  Dag  blev  min  Stilling  ulykkeligere",  siger 
han,  ,.jeg  var  i  en  saa  aandelig  Lidelse,  at  jeg  maatte  gaa  til 
Grunde,  skete  der  ikke  snart  en  Forandring  med  mig;  det  var 
ikke  blot  i  Skoletimerne,  nej,  paa  mit  Kammer,  i  Familiestuen, 
at  jeg  følte  mig  som  en  jaget,  vild  Fugl;  det  var  den  mør- 
keste, den  bitreste  Tid  i  hele  mit  Liv".  I  sin  Harme 
over,  at  Andersen  skulde  forlade  ham,  erklærede  Rektoren 
ham  i  Afskedens  Stund,  at  han  aldrig  vilde  blive  Student,  at 
hans  Vers.  selv  om  de  blev  trykte,  ikke  vilde  naa  videre 
end  til  at  ligge  og  raadne  paa  Boghandlerens  Loft,  og  at  han 
selv  vilde  ende  i  Galehuset. 

Student  blev  han  nu  imidlertid  som  sagt  i  1828,  men  han 
skulde  endnu  gjennemgaa  meget,  før  han  naaede  det  saa  in- 
derlig attraaede  Maal,  han  bestandig  drømte  om.  I  Begyn- 
delsen lod  alt  dog  til  at  skulle  blive  saare  godt.  Hans  første 
Bog  ,. Fodrejse  fra  Holmens  Kanal  til  Østpynten  af  Amager", 
der  udkom  Aaret  efter,  gjorde  Lykke,  skjønt  den  mere  er 
en  af  Hoffmanns  fantastiske  Æventyr  paavirket  kaotisk  Sam- 
ling af  bizarre  Indfald,  1  hvilke  Digterens  sande  Følelse  er 
trængt  tilbage  af  en  forceret  Legen  med  alt,  end  et  om  Ori- 
ginalitet og  kunstnerisk  Stræben  vidnende  Digterværk.  Ogsaa 
den  parodierende  „heroiske  Vaudeville"  „Kjærlighed  paa 
Nikolaj  Taam"  (1829)  er  et  Udslag  af  den  forcerede  Lystighed, 
hvormed  han  i  denne  første  Periode  af  sit  Digterliv,  som  han 
siger,  i'ungdommelig  Digterberuselse  søgte  Vrangbilledet  i  alt. 
Den  blev  opført  paa  det  kongelige  Theater  og  gjorde  Lykke 


")  Det  var  det  første  Digt  af  Andersen,  der  tryktes  —  i  Kjøbenhavnsposten, 
hvorfra  det  endogsaa  nød  den  Ære  at  gaa  over  i  Heibergs  ,.  Flyvende  Post" 
—  og  vakte  nogen  Opmærksomhed  for  ham  i  videre  Kredse. 

ligesom  hans  første  Digtsamling  (1830),  der  ogsaa  overvejende 
var  holdt  i  denne  usædvanlige,  men  i  Virkeligheden  ikke 
synderlig  ejendommelige  Stil.  Aldeles  ublandet  var  Andersens 
Glæde  over  det  Bifald,  hvormed  hans  første  Arbejder  mod- 
toges af  det  store  Publikum,  imidlertid  ikke;  Kritiken  var  ham 
ingenlunde  gunstig,  udtalte  ikke  sjælden  Tvivl  om,  hvor  vidt 
han  i  Grunden  var  i  Besiddelse  af  noget  virkeligt  Digtertalent, 
og  gik  haardt  —  undertiden  yderst  smaalig  —  i  Rette  med 
ham  for  de  Pletter,  der  klæbede  ved  hans  Form  i  rent  ud- 
vortes Henseende  som  Følge  af  den  mangelfulde  Dannelse, 
han  havde  faaet.  Særlig  gik  den  Spot,  Hertz  drev  med  ham 
i  sine  „Gjengangerbreve",  ham  i  den  Grad  til  Hjærte,  at  han 
var  „nær  ved  at  opgive  sig  selv"  —  hvilket  han  for  øvrigt 
hele  sit  sit  Liv  igjennem  var,  saa  snart  Kritiken  gik  ham  imod. 
Som  det  i  de  omtalte  Arbejder  nærmest  var  Hoffmann, 
han  var  paavirket  af,  var  det  nu  især  Heine,  han  fordybede 
sig  i,  og  som  bidrog  væsentlig  til  at  give  hans  Digte  deres 
ejendommelige  Farve.  I  Digtsamlingerne  „Fantasier  og  Skitser" 
(i 831)  og  „Samlede  Digte"  (1833)  have  vi  Udslag  af  den 
noget  sygelige  Stemning,  som  Sorgen  over  den  Modgang,  han 
mødte,  satte  ham  i,  og  som  en  ulykkelig  Kjærlighed  yderligere 
bidrog  til  at  udvikle.  En  lille  Udflugt  til  Nordtyskland,  der 
affødte  hans  „Skyggebilleder  af  en  Rejse  i  Harzen  og  det 
sachsiske  Schweiz"  (1831),  skaffede  dog  atter  nogenlunde  Ro  og 
Ligevægt  i  hans  livlige,  for  nye  Indtryk  modtagelige  Sjæl, 
men  da  han  i  1833  med  kongelig  Understøttelse  tiltraadte  den 
første  af  sine  mange  større  Rejser,  var  han  dog  ikke  kommen 
videre,  end  at  ;,hans  Bøn  til  Gud  var  saa  inderlig  den,  at  han 
ude  maatte  vinde  i  Udvikling  og  Dygtighed,  saa  at  han  kunde 
levere  et  hæderligt,  sandt  Digterværk,  eller  at  han  aldrig  mere 
maatte  vende  tilbage,  men  dø  i  fremmed  Land,  langt  fra 
Danmark".  Rejsen,  der  varede  i  hen  ved  halvandet  Aar  og 
gik  til  Tyskland,  Frankrig,  Schweiz  og  Italien,  hvor  særlig 
Opholdet    i    Rom    blev   af  Betydning  for  ham,  virkede  i  høj 


H.  C    Andersen.   —  Romaner.  ^OQ 

Grad  befrugtende  paa  hum.  Dette  viser  sig  især  i  Romanen 
,.  Improvisatoren" ,  som  han  paabegyndte  i  Italien  og  fuld- 
endte efter  sin  Hjemkomst  —  den  udkom  i  1835.  Denne 
Bog,  der  til  Trods  for  sin  løse  Komposition  og  andre  for- 
melle Mangler  er  en  betydelig  Digtning,  fuld  af  kraftige  og 
livlige  Karakterskildringer  og  fantasi-  og  farverige  Billeder 
af  sydlandsk  Natur  og  Folkeliv,  opfattede  med  ægte  poetisk 
Blik,  var  det  første  Arbejde  af  Andersen,  der  ret  slog 
igjennem  ikke  blot  her  hjemme,  men  ogsaa  i  Udlandet,  hvor 
den  hurtig  gjennem  talrige  Oversættelser  vandt  en  betydelig 
Udbredelse.  Følelsen  af,  at  han  nu  havde  frembragt  et  Værk, 
der  i  alt  Fald  i  manges  Øjne  gjorde  Spaadommene  om,  at 
han  ikke  vilde  blive  til  noget,  til  Skamme,  at  han  havde 
vundet  Fodfæste  og  tilkæmpet  sig  en  hæderlig  Plads,  gav 
ham  Mod  til  at  give  efter  for  den  Trang  til  at  producere,  der 
bestandig  opfyldte  ham.  Han  mente  i  Romanen  at  have 
fundet  sit  rette  Element,  og  hans  første  Forsøg  efterfulgtes 
allerede  i  det  næste  Par  Aar  af  to  store  Arbejder  af  samme 
Art,  ,.0.  T.-'  (1836)  og  ..Kun  en  Spillemand"  (1837),  i  hvilke 
Scenen  er  henlagt  til  Hjemlandet.  De  bidrog  begge  til  at 
grundfæste  den  Stilling,  han  ved  ..Improvisatoren"  havde 
vundet  i  Publikums  Gunst,  den  første  ved  sine  smukke  og 
livfulde  Billeder  fra  Heden  og  Vesterhavet,  den  anden  ved 
sin  dybere  psychologisk  anlagte,  mere  sluttede  Skildring  af 
en  poetisk  Naturs  haarde  Kamp  med  de  prosaiske  Omgivel- 
ser og  Forhold,  i  hvilke  han  er  stillet,  en  Skildring,  der  lige- 
som Improvisatoren  i  mangt  og  meget  er  bygget  paa  Dig- 
terens egne  bitre  Livserfaringer.  Hvor  meget  smukt  og  godt 
der  end  i  det  enkelte  findes  i  disse  Arbejder,  lode  de  imid- 
lertid som  Helheder  betragtede  adskilligt  tilbage  at  ønske 
og  bragte  til  Trods  for  det  Bifald,  hvormed  de  af  mange 
modtoges,  ingenlunde  Kritiken  til  at  forstumme.  Der  savnes 
i  dem  saa  vel  som  i  hans  senere  Romaner  (,;De  to  Baro- 
nesser", 184Q,  og    ,.At    være    eller  ikke    være"   1857)  Evne  til 

kunstnerisk  begrænset  Komposition  og  skarpt  gjennemført 
Karaktertegning,  IMangler,  som  den  lyriske  Flugt,  der  jævnlig 
kommer  frem  særlig  i  Naturskildringerne,  det  friske  Lune  og 
den  naive  Troskyldighed  ingenlunde  helt  kunne  erstatte.  „At 
være  eller  ikke  være"  maa  ligefrem  betegnes  som  et  fuld- 
stændig forfejlet  Arbejde,  fordi  Andersen  her  har  indladt  sig 
paa  en  Diskussion  af  filosofiske  Problemer,  der  ligge  hans 
umiddelbare,  i  høj  Grad  subjektive  Natur  saa  fjærnt  som 
muligt. 

Ved  Siden  af  Romanerne  vedblev  Andersen,  efter  at  han 
havde  begyndt  at  vække  større  Opmærksomhed,  at  optræde 
med  en  Mangfoldighed  af  Arbejder  i  de  forskjelligste  Ret- 
ninger. Han  forfattede  en  INIængde  lyriske  Digte,  lyriske 
Skuespil  („Mulatten"  og  „Maurerpigen",  1840,  „Kongen  drøm- 
mer", 1844.  „Lykkens  Blomst",  1845),  i  hvilke  han,  skjønt 
enkelte  af  dem  modtoges  med  stort  Bifald,  klart  godtgjorde, 
at  det  højere  Drama  ikke  laa  for  ham,  hvilket  ogsaa  frem- 
gaar  af  den  verdenshistoriske  Digtning  i  dramatisk  Form 
„Ahasverus"  (1848).  Han  skrev  Operatexter  („Liden  Kirsten", 
1846)  og  Lystspil,  af  hvilke  kun  den  morsomme  Komedie 
„Den  nye  Barselstue"  (1850)  fortjener  at  nævnes,  Æventyr- 
komedier  („Mer  end  Perler  og  Guld",  1849,  „Ole  Lukøje", 
1850,  „Hyldemor",  1851,  „Paa  Langebro",  1864),  en  Digtform, 
i  hvilken  hans  ejendommelige  Talent  i  højere  Grad  kom  til 
sin  Ret  end  i  nogen  af  de  andre,  vi  endnu  for  hans  Ved- 
kommende have  omtalt.  Hans  mange  Rejser,  der  førte  ham 
om  til  næsten  alle  Evropas  civiliserede  Lande  og  til  Dele  af 
Asien  og  Afrika  med,  affødte  flere  livfulde  Rejseskildringer 
(„En  Digters  Bazar",  1842,  „I  Sverrig",  1851,  „I  Spanien", 
1863).  Sit  brogede,  bevægede  Liv  har  han  i  „Alit  Livs  Æven- 
tyr",  1855  (Fortsættelse  og  Afslutning  1877)  givet  et  højst 
ejendommeligt  og  interessant  Billede  af. 

De  fleste  af  de  her  nævnte  Værker  modtoges  med  Bifald 
af  det  store  Publikum,  men  havde  Andersens  Produktion  ind- 

skrænket  sig  hertil,  vilde  han  dog  ikke  have  staaet  i  vor 
Literatur  som  nogen  synderlig  fremragende  Digter.  Sin 
Stilling  som  en  af  dens  Stormænd  skylder  han  sin  Æven- 
tyrdigtning;  det  var  den,  der  skaffede  ham  et  berømt  Navn 
over  hele  den  civiliserede  Verden,  og  det  var  ogsaa  den.  der 
efterhaanden  bragte  Kritiken,  som  længe  var  meget  haard 
imod  ham,  til  at  forstumme  selv  overfor  hans  svagere  Frem- 
bringelser. Andersen  greb  allerede  tidlig  efter  den  Form, 
han  skulde  behandle  med  saa  stort  Mesterskab,  men  det 
varede  en  Stund,  før  han  ret  fik  Tag  i  den,  og  endnu  længere, 
før  det  gik  op  for  den  almindelige  Bevidsthed,  at  han  her 
havde  fundet  et  Omraade,  hvor  hans  Talent  kunde  udfolde 
sig  i  sin  fulde  Ejendommelighed  og  frembringe  Digtninger, 
som  i  deres  Art  var  uovertræffelige.  I  den  lille  Samling  „Digte", 
der  udkom  182Q  ved  Juletid,  findes  det  første  famlende  Forsøg, 
et  i  Prosa  forfattet  Æventyr  ..Dødningen-',  i  Stil  og  Tone  en 
Efterligning  af  Musæus,  senere  omfortalt  som  „Rejsekamme- 
raten*'. I  ..Harzrejsen-'  (1831)  begynder  Andersens  ejendomme- 
lige Æventyrtone  første  Gang  at  klinge  ret  igjennem,  og  endelig 
træder  Æventyrdigteren "  os  fuldt  færdig  i  Møde  i  det  lille 
Hefte  „Æventyr  fortalte  for  Børn",  der  udkom  1835,  samme 
Aar  som  „Improvisatoren".  I  en  Række  af  Aar  fulgte  der 
nu  hvert  Aar  et  nyt  Hefte  af  disse  ypperlige  Digtninger, 
men  skjønt  der  imellem  dem  fandtes  saa  fortrinlige  Ting  som 
f.  Ex.  „Den  uartige  Dreng-',  „Kejserens  nye  Klæder-',  „Den 
standhaftige  Tinsoldat",  „Den  lille  Havfrue"  o.  m.  a.,  i  hvilke 
Digterens  Lune  og  Følelse  udfolder  sig  paa  den  originaleste 
Maade,  blev  de  dog  ikke  synderlig  paaagtede,  og  det  var 
egentlig  først  den  i  Aaret  1845  udkomne  lille  Samling  „Nye 
Æventyr",  der  bl.  a.  indeholdt  „Den  grimme  Ælling",  som  ret 
aabnede  Almenhedens  Øjne  for,  hvad  disse  Digtninger  havde 
at  betyde,  og  gav  Stødet  til  den  stigende  Berømmelse,  der 
blev  deres  Forfatter  til  Del.  Lige  til  det  sidste  vedblev  han 
at  udsende  disse  geniale  Digtninger,  hans  Aands  ejendomme- 

ligste  Fostre,  i  hvilke  han  i  en  ganske  anden  Grad  end  i  nogen 
af  sine  andre  Frembringelser  formaaede  at  give  sine  Tanker 
og  Følelser  et  saadant  Udtryk,  at  de  i  al  deres  subjektive 
Umiddelbarhed  fik  almen  Gyldighed.  Andersen  blev  ved 
sine  Æventyr  Børnenes  Digter  over  hele  Verden,  fordi  han 
saa  fuldstændig  forstaar  at  holde  sig  inden  for  Børnenes 
Tankegang  og  bruge  deres  Sprog,  more  dem  kongelig  og 
røre  deres  bløde  Hjærter  dybt.  I  hans  ældre  Alder  mattedes 
hans  Evne  selvfølgelig  undertiden,  men  selv  i  hans  seneste 
Samlinger  er  der  ved  Siden  af  Æventyr,  der  umiskjendelig 
bære  Præg  heraf,  adskillige,  som  i  deres  Art  er  rene  Perler,  og 
de  ældre  Æventyr  er  det  næsten  alle.  Alt,  hvad  han  rører 
ved,  faar  Liv  og  Betydning;  Konger  og  Kejsere,  Prinser  og 
Prinsesser,  Træer  og  Blomster,  Børnenes  A.  B.  C.  og  Lege- 
tøj o.  s.  V,  o.  s,  V.,  alt  lægger  hans  Fantasi  sit  Trylleskjær  over, 
alt  drages  ind  i  den  sindrige  Leg.  Som  der  i  mange  af  disse 
Digtninger  er  det  kosteligste  Lune,  er  der  i  andre  den  dy- 
beste Alvor,  og  i  adskillige  forene  disse  to  Momenter  sig  paa 
den  ejendommeligste  Maade,  ,.Ævent3'ret  holder  en  lystig 
Dommedag  over  Skin  og  Virkelighed,  over  den  ydre  Skal  og 
den  indre  Kjæme",  er  der  træffende  sagt  om  dem.  ..Der 
gaar  en  dobbelt  Strøm  deri,  en  ironisk  Overstrøm,  som  leger 
og  spøger  med  stort  og  smaat,  som  spiller  Fjerbolt  med  højt 
og  lavt.  og  saa  den  dybe  Alvors  Understrøm,  som  retfærdig 
og  sandt  bringer  alt  paa  rette  Plads,  Dette  er  den  sande, 
den  christelige  Humor".  Direkte  Moraliseren  giver  Digteren 
sig  i  sine  bedste  Æventyr  ikke  af  med,  som  han  i  det  hele 
taget  her  ikke  indlader  sig  paa  abstrakte  Ræsonnementer. 
Han  holder  alt  saa  konkret  som  muligt,  bevæger  sig  stadig 
i  de  Kredse,  Barnet  er  fortrolig  med,  eller,  hvor  han  gaar 
uden  for  dem,  lemper  og  omformer  han  sit  Stof  efter  dets 
Fatteevne  paa  en  saadan  Maade,  at  den,  der  ikke  som  Barnet 
blot  naivt  og  umiddelbart  gaar  ind  derpaa,  men  skjønner, 
hvorledes  Digterens  Fantasi  har  omformet  Virkeligheden,  har 

dobbelt  Nydelse  deraf,  idet  han  beundrer  den  fuldendte 
Kunst,  der  ligger  bag  ved  den  tilsyneladende  Naivetet. 
Medens  adskillige  af  Æventyrene  er  fuldstændig  fri  Opfin- 
delser, grunde  andre  sig  paa  hjemlige  eller  fremmede  P'olke- 
sagn,  Æventyr  eller  andre  Digtninger  —  saaledes  er  f.  Ex. 
„Lille  Claus  og  store  Claus"  bygget  paa  et  dansk  P'olkesagn, 
,.Kejserens  nye  Klæder"  paa  et  spansk  Æventyr  og  ,.Den 
uartige  Dreng"  paa  et  Digt  af  Anakreon  — ,  men  Behand- 
lingen er  altid  en  saadan,  at  det  fremmede  Motiv,  hvor  et 
saadant  findes,  er  fuldstændig  tilegnet,  saa  at  det  fremtræder 
i  en  helt  ny  og  original  Skikkelse  og  i  de  allerfleste  Til- 
fælde maa  siges  at  have  vundet  betj^'delig  ved  Omsmelt- 
ningen. 

I  Sammenhæng  med  Æventyrene  maa  nævnes  de  for 
Andersen  næsten  lige  saa  karakteristiske  „Historier",  smaa 
Genrebilleder  af  Hverdagslivet,  prægede  af  den  samme  dybt 
humoristiske  Livsopfattelse,  som  udmærker  hine,  og  fortalte 
med  samme  Liv  og  Friskhed.  Ogsaa  i  denne  Digtart  frem- 
bragte Andersen  til  det  sidste  fortræffelige  Ting,  om  der  end 
i  højere  Grad  end  i  Æventyrene  var  en  stigende  Tilbøjelig- 
hed til  her  at  lade  Tendensen  faa  Magten  paa  Poesiens 
Bekostning.  En  Cyklus,  der  indtager  en  særlig  fremragende 
Plads  i  hans  Produktion,  er  „Billedbog  uden  Billeder  (1840), 
en  Række  let  henkastede,  stemningsfulde  Smaaskizzer. 

Andersen  døde  1875.  Det  varede  længe,  før  hans  Drømme 
om  at  vinde  Hæder  og  Anseelse  gik  i  Opfyldelse,  men  hans  Æven- 
tyr og  de  dermed  beslægtede  Digtninger  virkeliggjorde  dem  i 
fuldt  Maal.  Han  oplevede  efter  at  have  følt  sig  bitterlig  krænket 
i  mange  Aar  at  staa  som  en  af  sit  Lands  mest  fejrede  Dig- 
tere herhjemme  og  som  den  danske  Digter,  hvis  Ry  er  naaet 
videst  ud  i  Verden;  han  fik  sin  Forfængelighed  tilfredsstillet 
ved  en  Mængde  Ordener  og  andre  Æresbevisninger,  men 
bedre  end  alt  dette  er,  at  han  ved  sine  bedste  Værker  har 
vundet  sig  en  umisteHg  Plads   i  vor  Literatur.    ja    i  Verdens- 

literaturen.  Han  kunde  med  Sandhed  sige:  „i\Iit  Liv  er  et 
smukt  Æventyr,  saa  rigt  og  lyksaligt!  havde  jeg  som  Dreng, 
da  jeg  fattig  og  ene  gik  ud  i  Verden,  mødt  en  mægtig  Fe, 
og  hun  havde  sagt:  Vælg  din  Bane  og  dit  Maal,  og  da,  efter 
din  Aands  Udvikling,  og  som  det  fornuftigvis  maa  gaa  til  i 
denne  Verden,  beskytter  og  fører  jeg  dig,  min  Skæbne  kunde 
da  ikke  have  været  lykkeligere,  klogere  og  bedre  ledet,  end 
den  er"  *).  — 

Stødet  til  den  rige  æsthetiske  Produktion,  der  udfoldedes 
i  Danmark  i  de  første  Aartier  af  det  nittende  Aarhundrede, 
udgik,  som  alt  tidligere  anført,  fra  Oehlenschlåger;  ingen  af 
Tidens  Digtere  var  uberørt  af  ham,  og  i  en  vis  Forstand  kan 
man  sige,  at  deres  Digtning,  hvor  selvstændig  og  forskjellig 
den  end  former  sig,  samler  sig  om  hans  som  om  et  fælles 
Brændpunkt.  Ikke  des  mindre  er  der  en  bestemt  Modsæt- 
ning til  Stede  imellem  den  Kreds  af  Digtere,  der  i  snævrere 
Forstand  maa  betegnes  som  den  oehlenschlågerske,  og  den,  der 
nærmest  samlede  sig  om  Johan  Ludvig  Heiberg.  Medens 
den  oehlenschlågerske  Skole,  hvis  Stormænd  alle  de  tidligere 
i  dette  Afsnit  nævnte  Forfattere  ere.  med  Undtagelse  af 
Grundtvig,  der  helt  følger  sine  egne  Baner,  i  det  hele  taget 
forholder  sig  saaledes  til  Poesien,  at  Digtningen  væsentlig 
er  et  rent  umiddelbart  Udslag  af  den  poetiske  Anskuelse  og 
Stemning,  spiller  Reflexionen  hos  Heiberg  og  hans  Skole 
Hovedrollen  og  gjennemtrænger  i  en  ganske  anden  Grad  den 
poetiske  Produktion.  Særlig  imellem  Oehlenschlåger  og  Hei- 
berg turde  Forholdet  kunne  angives  saaledes,  at  den  første 
repræsenterer  den  rige  Genialitet,  hvis  Frembringelser,  alt 
eftersom  Aanden  svigter  ham  eller  er  over  ham,  lige  saa 
fuldt  kunne  fuldstændig  mislykkes,    som    de    kanne    naa    den 


')  Andersens  samlede  Skrifter  I — XXXIII.  Den  smukkeste  Udgave  af  hans 
Æventyr  og  Historier  er  den  af  V.  Pedersen  og  L.  Frelich  illustrerede.  Et 
enkelt  af  hans  Æventyr  („Historien  om  en  Moder")  blev  i  Anledning  af  hans 
halvfjerdsindstyveaars  Fødselsdag  udgivet  i  15  af  de  Sprog,  paa  hvilke  det 
er  oversat.     Breve  til  H.  C.  A..   1877;  Breve  fra  H.  C.  A.  I— II,   1878. 

højeste  Skjonhed,  medens  den  sidst  nævnte  staar  som  den 
fuldt  og  alsidig  gjennemdannede  Kunstner,  hvis  poetiske 
Naturbegavelse  er  langt  ringere,  men  som,  fordi  han  kjender 
de  Midler,  han  har  til  sin  Raadighed,  til  Bunds,  klogt  for- 
staar  at  benytte  dem  i  hele  deres  Omfang  og  bestandig 
undgaar  at  overskride  de  Grænser,  hans  Natur  og  Evner  sætte 
ham,  frembringer  meget  i  sin  Art  udmærket  og  saa  godt 
som  aldrig  noget,  der  kan  betegnes  som  absolut  mislykket. 

Johan  Ludvig  Heiberg  er  født  i  Kjøbenhavn  den  14de 
December  1791.  Han  havde  højt  begavede  Forældre  at  slægte 
paa,  thi  Faderen  var  den  baade  som  politisk  Satiriker  og  som 
Digter  navnkundige  Peter  Andreas  Heiberg,  Moderen  den 
senere  som  „Forf.  til  en  Hverdagshistorie"  berømte  Thoma- 
sine Christine,  født  Buntzen.  Da  Johan  Ludvig  var  otte  Aar 
gammel,  opløstes  Hjemmet  ved  Faderens  Landsforvisning 
(1800).  Det  havde  været  et  godt  Hjem,  der  i  høj  Grad 
egnede  sig  til  at  virke  vækkende  og  udviklende  paa  en  begavet 
Natur,  thi  det  var  et  Samlingssted  for  adskillige  af  Datidens  mest 
dannede  og  intelligente  Personligheder.  Drengen  kom  efter 
Faderens  Ønske  i  Huset  hos  Rahbek,  hvor  der  i  endnu  højere 
Grad  var  Lejlighed  til  at  modtage  Indtryk  af  denne  Art. 
Hverken  Rahbek  eller  hans  Hustru  forstod  imidlertid  ret  at 
behandle  den  begavede  Dreng;  efter  to  Aars  Forløb  forlod 
han  dem.  og  efter  yderligere  et  Par  Aar  at  have  været  i 
Huset  hos  en  Slægtning  vendte  han  tilbage  til  Moderen,  som, 
efter  at  hendes  Ægteskab  med  P.  A.  Heiberg  var  blevet  op- 
løst, var  bleven  gift  med  den  svenske  Baron  Gyllembourg 
(Ehrensvård),  der,  forvist  fra  sit  Fædreland,  havde  bosat  sig  i 
Danmark.  Ogsaa  her  levede  han  under  de  for  hans  aande- 
lige  Udvikling  gunstigste  Vilkaar;  paa  hans  Opdragelse 
sparedes  intet,  og  Hjemmet  søgtes  af  mange  begavede  og 
højt  dannede  ^lænd  som  Oehlenschlåger.  Weyse,  H.  C.  Ør- 
sted o.  a.,  hvortil  kom  Besøg  af  adelige  Familier  fra  Stock- 
holm,   der  meddelte  denne  Kreds    et    nyt    og    ejendommeligt 

Element,  ^aa  der  var  nok  at  lære  for  den  lærenemme  Yng- 
ling, hvis  Evner  vakte  almindelig  Opmærksomhed,  og  hvis 
vindende  Væsen  gjorde  ham  afholdt  af  alle.  Han  betegner 
selv  vist  nok  med  fuld  Føje  den  for  unge  Mennesker  usæd- 
vanlige Lejlighed,  han  fra  sin  tidligste.  Barndom  havde  til 
næsten  udelukkende  at  bevæge  sig  i  det  mest  dannede  og 
ikke  mindre  i  det  fornemme  Selskab  og  mellem  Udlændinge, 
som  noget,  der  upaatvivlelig  har  haft  afgj ørende  Indflydelse 
paa  hele  hans  Retning;  det  har  ganske  sikkert  bidraget  væ- 
sentlig til  at  udvikle  den  Skjønhedssans  og  det  Blik  for  For- 
mens Betydning,  der  præger  hele  hans  Produktion.  Hans 
Tilbøjelighed  og  Anlæg  for  Digtekunsten  røbede  sig  tidlig 
ikke  blot  i  de  Komedier,  han  skrev  til  sit  Marionettheater, 
men  ogsaa  i  et  Par  Arbejder,  han  havde  Mod  nok.  til  rigtig 
nok  anonymt,  at  træde  frem  for  Offentligheden  med  —  alle- 
rede 1806  udgav  han  en  Oversættelse  af  et  Stykke  af  Ovids 
jMetamorfoser,  og  Aaret  efter  tryktes  det  første  originale  Ar- 
bejde, vi  kjende  fra  hans  Haand,  et  Digt  i  Anledning  af  hans 
Bedstefaders  Død. 

1809  blev  Heiberg  Student,  og  Aaret  efter  tog  han  anden 
Examen;  hans  livlige  Aand  droges  til  mange  forskjellige 
Sider,  og  det  varede  længe,  før  han  saa'  den  Vej,  han  burde 
gaa;  men  Tiden  gik  ikke  til  Spilde,  det  var  frugtbare  Lære- 
aar,  i  hvilke  han  samlede  en  Mangfoldighed  af  Stof  og  Er- 
faringer ,  der  senere  skulde  komme  ham  til  gode.  1 8 1 1 
gjorde  han  en  Rejse  til  Stockholm,  hvor  han  opholdt  sig  et 
Fjerdingaar  og  færdedes  i  de  fornemste  adelige  Huse,  og 
strax  efter  sin  Hjemkomst  indførtes  han  hos  den  tyske  Dig- 
terinde Frederike  Bruun,  hvis  Hjem  var  et  Foreningspunkt 
for  alle  Datidens  berømte  Personligheder,  og  hvor  han  snart 
blev  som  Barn  i  Huset.  Samtidig  med,  at  han  saaledes 
levede  i  den  store  Verden,  tilegnede  han  sig  en  Mængde 
Kundskaber  i  forskjellige  Retninger;  han  lagde  sig  ivrig  efter 
de  levende  Sprog.  Mathematik,   Astronomi,    studerede  et  Par 

Aar  Medicin,  men  syslede  dog  især  med  æsthetiske  Studier, 
navnlig"  med  den  italienske  og  spanske  Literatur.  Sin  poetiske 
Produktion  aabnede  han  1813  med  de  to  „^larionetkomedier-' 
„Don  Juan',  en  Bearbejdelse  af  Moliéres  Skuespil,  og  „Potte- 
mager Walter"' ,  der  strax  skaffede  ham  stor  Anseelse  i 
Publikum  baade  ved  den .  poetiske  Natur,  de  umiskjendelig 
vidnede  om,  og  ved  den  smagfulde  og  elegante  Form. 

Ved  Juletid  18 16  udkom  den  Aaret  i  Forvejen  skrevne 
vittige  Komedie  ,.  Julespøg  og  Nytaarsløjer",  som  han  selv  be- 
tegnede som  en  Fortsættelse  af  (d.  v.  s.  et  Sidestykke  i  Aand 
og  Tone  til)  Oehlenschlagers  St.  Hansaftens  Spil,  og  som  virke- 
lig ogsaa  i  Liv  og  Friskhed  kommer  denne  Digtning  saa  nær, 
som  Talentet  kan  komme  Geniet ,  hvor  dette  har  størst  Held 
med  sig.  I  dette  Arbejde  optraadte  Heiberg  for  første  Gang 
som  Polemiker.  Almenheden  var  den  Gang  paa  det  literære 
Omraade  især  optagen  af  den  oehlenschlåger- baggesenske 
Fejde  og  af  Ingemanns  Digtning ,  hvilken  sidste  gjorde  stor- 
mende Lykke  til  Trods  for  eller  rettere  paa  Grund  af  den 
grænseløse  Sentimentalitet  og  „Idealitet-',  der  gav  den  sit 
Præg  i  denne  Periode  af  Digterens  Liv,  I  „Julespøg  og 
Nytaarsløjer-'  gjorde  Heiberg  denne  Publikums  Yndling  til 
Gjenstand  for  skarpt  satiriske  Angreb  og  blottede  med  lige 
saa  stor  komisk  Kraft  som  Skaanselsløshed  den  Ensidighed, 
hvori  han  var  hildet,  og  det  latterlige  ved  den  blinde  For- 
gudelse ,  hans  Digtning  omfattedes  med.  Heibergs  Angreb 
fremkaldte  en  heftig  Polemik  med  Grundtvig,  som  strax 
traadte  i  Skranken  for  sin  Ven ,  men  fik  Svar  paa  Tiltale 
bl.  a.  i  den  hvasse  Piece:  „Ny  ABC-Bog  i  en  Times  Under- 
visning til  Ære,  Nytte  og  Fornøjelse  for  den  unge  Grundtvig,  et 
pædagogisk  Forsøg".  Derimod  afholdt  Heiberg  sig  klogelig 
fra  at  tage  Del  i  den  oehlenschlåger-baggesenske  Strid,  hvor 
stærkt  han  ,  som  vist  nok  allerede  den  Gang  klarere  end  de 
fleste  saa'.  hvad  den  egentlig  drejede  sig  om,  uden  Tvivl  maa 
have  følt  sig  fristet  dertil.     Hans  Stilling    var    paa   Forhaand 

givet,  idet  han,  med  al  den  Beundring,  han  nærede  for  Oeh- 
lenschlåger,  for  hvem  han  ogsaa  havde  personlig  Hengiven- 
hed, klart  skjønnede  hans  Brøst.  Dette  udelukkede  imidlertid 
ikke,  at  han  ogsaa  havde  Øje  for  Baggesens  Mangler.  Bag- 
gesen kom,  efter  at  Fru  Gyllembourg  var  bleven  Enke,  meget 
til  dem,  og  mangen  Gang  sad  den  gamle  og  den  unge  Digter 
i  uafbrudt  Samtale  hele  Dage  og  Nætter  igjennem,  og  det 
Samtaler,  der  undertiden  blev  til  de  heftigste  Disputer.  ,.Den 
Fordel,  jeg  især  havde  af  Baggesens  Omgang,"  siger  Heiberg 
senere,  „var  den,  at  han  vakte  min  Reflexion  og  gav  mig  et 
kritisk  Fundament .  . .  men  jeg  maa  endnu  rose  min  egen  bon 
sens,  naar  jeg  betænker,  at  jeg  i  saa  ung  en  Alder,  paa  en 
Tid,  da  alle  lode  sig  henrive  til  at  tage  Parti,  havde  den 
rigtige  Takt  at  modstaa  alle  de  Opfordringer,  som  jeg  fra 
begge  Sider  modtog,  og  til  Trods  for  disse  at  holde  mig  uden 
for  en  Kamp,  der  —  uagtet  de  vigtige  og  til  Dels  gavnlige 
Frugter,  den  har  baaret  —  dog  blev  ført  med  en  Fanatisme, 
der  ikke  undlod  at  prostituere  mer  eller  mindre  enhver,  som 
var  saa  uheldig  at  blive  reven  ind  i  dens  Hvirvel"'. 

Heibergs  ivrige  Studium  af  de  spanske  Dramatikere,  sær- 
lig af  den  største  af  dem  alle,  Calderon,  affødte  det  roman- 
tiske Drama  „Dristig  vovet,  halvt  er  vundet"  (1817),  et  mærke- 
ligt, i  høj  Grad  vellykket  Forsøg  paa  at  omplante  det  spanske 
Intrigeskuespils  Form,  der  er  saa  forskjellig  fra  de  dramatiske 
Former,  der  havde  vundet  Borgerret  i  vor  Literatur,  paa  dansk 
Grund.  Heiberg  søgte  nemlig  ikke,  som  man  havde  gjort  i 
Tyskland,  at  tillempe  denne  ejendommelige  Form  for  at 
bringe  den  i  Overensstemmelse  med  det  tilvante,  men  tog 
den  helt  og  holdent  som  den  var,  og  dette  for  øvrigt  ogsaa 
fra  Indholdets  Side  fortræffelige  Arbejde  med  dets  rene 
Sprog  og  ypperlige  Versifikation  staar  derfor  som  et  frem- 
ragende Vidnesbyrd  om  Digterens  Evne  til  at  beherske  For- 
men. Det  samme  gjælder  om  det  mythologiske  Skuespil  Psyche 
(1817),  som  des  værre  kun  er  et  Fragment,  men  som  ved  den 

Friskhed,  hvormed  saa  vel  de  rent  romantiske  som  de  komiske 
Elementer  er  behandlede,  indtager  en  høj  Rang  blandt  Hei- 
bergs Værker.  Her  er  det  antike,  fra  Apulejus'  Roman  hen- 
tede Stof  omstøbt  i  den  calderonske  dramatiske  Form  paa  en 
saadan  Maade,  at  der  med  Føje  er  bleven  sagt,  at  Heibergs 
Psyche  bl.  a.  ogsaa  kan  tjene  til  Bevis  paa,  at  Formerne  i 
Digtekunsten  tilstede  en  næsten  ubegrænset  Frihed  i  deres 
Anvendelse  paa  Stoffet,  da  det  egentlig  kun  kommer  an  paa, 
at  Digteren  vælger  en  saadan  Form,  som  han  selv  er  Herre 
over,  eller  som  han  er  i  Stand  til  at  udføre  med  poetisk  Kon- 
sekvens*). —  Samme  Aar  som  disse  Arbejder  udkom,  dispu- 
terede Heiberg  efter  forudgaaende  Magisterkonferens  for  den 
filosofiske  Doktorgrad  over  sin  paa  Latin  skrevne  Afhandling 
om  det  spanske  Drama,  særlig  om  Calderon. 

181Q  opførtes  Heibergs  første  for  Scenen  bestemte  Skue- 
spil „Tycho  Brahes  Spaadom",  en  Omarbejdelse  af  et  Stykke, 
han  allerede  havde  skrevet  en  7  —  8  Aar  tidligere,  og  samme 
Aar  tiltraadte  han  en  længere  Udenlandsrejse.  Det  var  paa 
Tiden,  at  han  kom  ud  af  de  Forhold,  han  levede  i  her  hjemme. 
Det  rige  Udbytte,  han  havde  draget  af  sit  Liv  i  den  store 
Verden,  var  nu  uden  Tvivl  udtømt,  saa  at  en  Fortsættelse 
deraf  vilde  have  adspredt  hans  Kræfter,  der  nu  trængte  til 
at  koncentreres  i  Ro  og  Ensomhed.  •  Han  var  27  Aar  og 
vidste  endnu  ikke,  om  han  vilde  være  Poet  og  Æsthetiker, 
eller  Læge,  eller  Naturhistoriker,  eller  Diplomat  eller  — 
Landmaaler  og  Landinspektør;  den  ene  raadede  til  det  ene, 
den  anden  til  det  andet,  og  han  følte  sig  i  Grunden  lige  op- 
lagt til  det  alt  sammen,  alsidig  begavet,  som  han  var,  og 
uden  endnu  at  have  fundet  noget  egentligt  Midtpunkt  for 
sine  Interesser.  ,.Alle  hine  divergerende,  adspredte,  hinanden 
modsigende  Bestræbelser,  som  maaske  vilde  have  gjort  en  al- 
vorligere Studiosus  til   en  Polyhistor,    gjorde    imidlertid    mig 


*)   Maancdj.-Knii   tor  Lu.   XI  \.  b.    197. 

den  Nytte  at  forsyne  mig  med  en  jNIængde,  rigtig  nok  kun 
fragmentariske  Kundskaber  og  skjænke  mig  et  Overblik  i  for- 
skjellige  Fag,  —  en  Nytte,  jeg  som  Digter  hverken  kunde 
eller  vilde  undvære." 

Medens  han  saaledes  spekulerede  over  sin  Fremtid,  nær- 
mest vist  nok  opsat  paa  at  blive  Diplomat  —  efter  sine  for- 
nemme Protectricers  Raad  dedicerede  han  sin  latinske  Doc- 
tordisputats  til  jNIinisteren  for  de  udenlandske  Anliggender, 
skjønt  denne  hverken  interesserede  sig  for  sligt  eller  kunde 
Latin  — ,  fik  han  i  Foraaret  i8ig  kongelig  Understøttelse  til 
at  rejse  udenlands.  Han  var  borte  i  3  Aar,  i  hvilke  han  med 
Undtagelse  af  et  kort  Ophold  i  London  uafbrudt  levede  hos 
Faderen  i  Paris.  Han  fulgtes  ogsaa  her  af  „sin  distraherende 
Dæmon-',  idet  han  snart  studerede  Naturhistorie,  som  om  denne 
skulde  være  hans  Fag,  snart  Theatret,  som  om  han  forudsaa, 
at  han  vilde  blive  Theaterdigter,  snart  endelig  Musik,  som  om 
det  var  hans  Bestemmelse  at  fortjene  sit  Brød  ved  denne  Kunst 
—  han  forsøgte  sig  da  ogsaa  ligesom  i  sin  Tid  Holberg  som 
Lærer  i  den,  da  han  paa  Slutningen  af  sit  Pariserophold  kom 
i  Pengeforlegenhed,  og  levede  taalelig  af  Indtægten  som  „Mr. 
Louis,  professeur  de  guitarre",  ja  „den  eneste  ydmygende 
Erindring,  jeg  har  fra  denne  Periode  af  mit  Liv,  er,  at  jeg 
ikke  alene  lod  en  højst  ftiskeragtig  Komposition  udkomme, 
men  at  jeg  endog  vovede  at  tilegne  den  til  H.  K.  H.  Prin- 
sesse Caroline  Amalie,  som  den  Gang  med  sin  Gemal  opholdt 
sig  i  Paris,  og  som  havde  været  saa  naadig  at  tillade  mig 
Dedicationen  af  dette  hende  aldeles  uværdige  Produkt."  Den 
eneste  umiddelbare  Frugt,  hans  Pariserophold  bar  for  The- 
atret og  Literaturen,  var  Skuespillet  „Nina  eller  den  vanvittige 
af  Kjærlighed",  der  blev  til  under  dette.  Det  skulde  først 
senere  vise  sig,  at  det  havde  været  af  stor  Betydning  ved  at 
udvikle  ham  til  den  dramatiske  Digter,  han  blev,  hvilket  for 
en    stor    Del    skyldtes    hans     omhyggelige    Studium    af    den 

dramatiske    Kunst ,     saaledes     som    den    havde    formet    sig    i 
Frankrig. 

1822  brod  han  op  fra  Paris,  da  han  var  bleven  udnævnt 
til  Lektor  i  dansk  Sprog  og  Literatur  ved  Universitetet  i  Kiel. 
Han  beklædte  denne  Stilling  i  omtrent  tre  Aar,  men  hans 
livlige  Natur  kunde  ikke  tinde  sig  til  rette  i  den  lille  Univer- 
sitetsby, saa  meget  mindre,  som  han  kom  lige  fra  Verdens- 
staden ,  hvor  han  havde  ført  et  stærkt  bevæget  aandeligt 
Liv,  i  livlig  Omgang  med  mange  fremragende  ]\Iænd.  Vid- 
nesbyrd om  hans  Virksomhed  i  Kiel  foreligger  i  hans  „Formen- 
lehre  der  danischen  Sprache"  og  i  hans  „Nordische  Mytho- 
logie  aus  der  Edda  und  Oehlenschlågers  mythischen  Dicht- 
ungen dargestellf,  begge  fremkaldte  ved  hans  Forelæsninger, 
der  hørte  til  de  stærkest  besøgte  ved  Universitetet,  De  Stu- 
dier, hans  Virksomhed  som  Universitetslærer  gjorde  nødven- 
dige, førte  ham  atter  ind  paa  Filosofien,  som.  han  allerede 
meget  tidlig  havde  dyrket  og  flere  Gange  var  vendt  tilbage 
til.  Nu  kom  han  ind  paa  den  for  Alvor,  og  det  var  det  vig- 
tigste Udbytte,  Opholdet  i  Kiel  bragte  ham.  Det  var  Hegels 
Skrifter,  han  fordybede  sig  i.  Det  faldt  ham  saa  svært  at 
trænge  ind  i  dem,  at  han.  som  han  siger,  sandsynligvis  havde 
opgivet  Arbejdet,  dersom  han  ikke  paa  somme  Steder  havde 
troet  at  skimte  en  Ledestjærne,  at  ane  en  Forbindelse  mellem 
Tankerne,  som  fandt  Gjenklang  i  hans  egne  Anskuelser.  Et 
Besøg  i  Berlin,  hvor  han  opholdt  sig  i  to  Alaaneder,  hjalp 
ham  yderligere  paa  Vej  ved  Samtaler  med  de  anseteste  der- 
værende Hegelianerere  og  ikke  mindst  med  Hegel  selv.  „Ikke 
des  mindre,-'  siger  han,  „var  jeg  ved  min  Afrejse  fra  Beriin  endnu 
temmelig  desorienteret  i  det  nye  Stof,  jeg  havde  tilegnet  mig; 
jeg  kunde  ikke  finde  det  rette  Centralstandpunkt,  hvorfra  det 
hele  viste  sig  i  sin  indre  Organisation.  Da  jeg  nu  paa  Hjem- 
vejen slog  mig  til  Ro  i  Hamborg,  hvor  jeg  forblev  sex  Uger, 
inden  jeg  vendte  tilbage  til  Kiel,  og  i  denne  Tid  bestandig 
grublede  over  det,   som  endnu  var  mig  dunkelt,   traf  det  sig 

en  Dag,  at  jeg,  siddende  paa  mit  Værelse  i  „Konig  von  Eng- 
land" med  Hegel  paa  mit  Bord  og  Hegel  i  mine  Tanker  og 
paa  samme  Tid  lyttende  til  de  skjønne  Salmer,  som  næsten 
uopholdelig  lyde  fra  Petri  Sangværk,  pludselig,  paa  en  Maade, 
som  jeg  aldrig  før  eller  siden  har  oplevet,  blev  greben  af  et 
momentant  indre  Syn,  ligesom  et  Lynglimt,  der  med  ét  op- 
lyste den  hele  Region  for  mig  og  vakte  i  mig  den  hidtil 
skjulte  Centraltanke.  Fra  dette  Øjeblik  var  Systemet  i  sine 
store  Omrids  mig  klart,  og  jeg  var  fuldkommen  overbevist 
om,  at  jeg  havde  opfattet  det  i  dets  inderste  Kjærne,  hvor 
meget  der  end  kunde  være  i  Detaillerne,  som  jeg  endnu  ikke 
havde  tilegnet  mig  og  maaske  aldrig  kommer  til  at  tilegne 
iiiig"-  J6g  kan  med  Sandhed  sige,  at  hint  forunderlige  Mo- 
ment var  noget  nær  den  vigtigste  Epoke  i  mit  Liv,  thi  det 
gav  mig  en  Ro,  en  Sikkerhed,  en  Selvbevidsthed,  som  jeg 
aldrig  havde  kjendt.  Strax  ved  min  Ankomst  til  Kiel,  da  jeg 
blev  bekjendt  med  de  paa  den  Tid  i  Kjøbenhavn  førte  deter- 
ministiske Stridigheder*)  og  indsaa,  at  Stridspunktet,  betrag- 
tet fra  det  Hegelske  Standpunkt  vilde  vise  sig  i  et  absolut  nyt 
Lys,  skrev  jeg  min  Afhandling  om  den  menneskelige  Frihed, 
det  første  danske  Skrift,  som  meddelte  et  Indblik  i  den 
Hegelske  Filosofi.  Betænker  man ,  at  dette  Skrift  udkom  i 
December  1824,  og  at  jeg  i  Maj  Maaned  samme  Aar  næppe 
havde  vidst,  at  der  gaves  en  Filosof,  som  hed  Hegel,  saa  vil 
den  Omstændighed,  at  jeg  i  saa  kort  Tid  dog  kunde  præstere 
saa  meget,  som  hint  for  Resten  ufuldkomne  Skrift  indeholder, 
bedst  kunne  vise,  med  hvilken  Graadighed  jeg  havde  slugt 
den  nye  Visdom,  og  heraf  vil  man  igjen  kunne  slutte  sig  til 
den  Trang,  jeg  maa  have  følt  til  den,  inden  jeg  kjendte  den, 
og  —  da  jeg  dog  i  et  saa  vigtigt  Punkt  ikke  kunde  være  al- 
deles forskjellig  fra  min  Tidsalder  —  hvor  meget  Verden  har 


*)  der  var  vakte  ved  en  psychologisk  Undersøgelse  af  Prof.  Howitz  (,.0m  Af- 
sindighed og  Tilregnelse,  et  Bidrag  til  Psychologien  og  Retslæren".  Kbh. 
1824). 

været  opfyldt  af  den  samme  Trang.  Det  er  vist,  at  det  nye 
Lys,  der  opgik  hos  mig,  har  haft  en  bestemt  Indfi)^delse  paa 
alle  mine  følgende  Foretagender,  selv  paa  saadanne,  hvor  man 
ikke  skulde  ane  en  Forbindelse". 

Det  sex  Ugers  Ophold  i  Hamborg,  der  bragte  Heiberg 
Klarhed  over  den  Hegelske  Filosofis  System,  blev  ogsaa  i  en 
anden  Henseende  af  Betydning  for  ham.  Han  havde  i  Paris 
stiftet  Bekjendtskab  med  den  franske  Vaudeville,  den  af  den 
satiriske  Gadesang  og  Lejlighedsdigtning  udviklede  særlig 
franske  dramatiske  Genre,  hvori  der  afvexlende  tales  og  syn- 
ges. Nu  saa'  han  i  Hamborg  Vaudevillen  omplantet  paa  tysk 
Grund  med  en  Tilsætning  af  et  gemythgt  musikalsk  Element, 
Franskmændene  ikke  kjende.  Tanken  om  at  akklimatisere 
Vaudevillen  hos  os  opstod  hos  ham;  der  behøvedes  kun  et 
ydre  Stød,  for  at  den  skulde  forme  sig  og  træde  ud  i  Virke- 
ligheden. Det  kom,  da  han  under  et  Ophold  i  Kjøbenhavn 
i  Sommeren  1825  talte  derom  til  Theaterdirektøren  Conferens- 
raad  Collin  og  af  denne  opfordredes  til  at  gjøre  et  Forsøg. 
Heiberg  blev  i  Kjøbenhavn  og  skrev  „Kong  Salomon  og 
Jørgen  Hattemager",  der  opførtes  første  Gang  den  28de  No- 
vember 1825.  Dette  Stykke  modtoges  strax  med  overordent- 
ligt Bifald  af  det  store  Publikum,  og  nu  saa'  Digteren  den 
Vej  for  sig,  som  hans  nu  fuldt  modnede  Talent  anviste  ham. 
Han  opgav  sin  Stilling  som  Lektor  i  Kiel,  tog  blivende  Bo  i 
Hovedstaden  og  begyndte  den  Forfattervirksomhed,  der  hur- 
tig skulde  gjøre  ham  til  en  af  sin  Tids  populæreste  Digtere 
og  dens  indflydelsesrigeste  Kritiker.  Slag  i  Slag  fulgte  en 
Række  ypperlige  Vaudeviller;  i  1826  kom  „Den  otte  og  tyvende 
Januar",  „Aprilsnarrene"  og  „Recensenten  og  Dyret",  Aaret 
efter  „EtÆventyr  i  Rosenborg  Have"  og  „De  Uadskillelige". 
Efter  andre  større  Arbejder,  som  senere  skulle  omtales,  fulgte 
saa  i  1 83 1  „Kjøge  Huskors",  i  1833  „De  Danske  i  Paris"  og 
endelig  i  1836  „Nej!"  der  afslutter  Rækken  af  disse  betyd- 
ningsfulde Værker.  —  1829  blev  han  fast  knyttet  til  Theatret 

som  Theaterdigter  og  Oversætter,  for  hvilken  sidste  Virksom- 
hed han  fritoges  1839,  da  han  knyttedes  nærmere  til  Direk- 
tionen, bl.  a.  som  Censor.  1849  blev  han  Direktør,  hvilken 
Stilling  han  beklædte  til  1856.  1831  ægtede  han  den  udmær- 
kede Skuespillerinde  Johanne  Luise  Pætges.  „„Aprilsnarrene" 
var  min  første  Kjærlighedserklæring  til  hende",  siger  han. 

Heiberg  havde,  som  alt  anført,  faaet  Ideen  til  sine.  Vaude- 
viller i  Udlandet,  men  han  udførte  den  saaledes,  at  han  skabte 
en  hel  ny  Kunstart  og  skjænkede  sit  Land  en  Række  komiske 
Digte  saa  ægte  nationale,  som  man  ikke  havde  set  dem  siden 
Holbergs  Tid,  og  gav  Stødet  til  en  hurtig  opblomstrende 
national  Lystspildigtning.  Vaudevillen  er,  saaledes  som  Hei- 
berg gjennemførte  den,  ligesom  Syngestykket  (opera  comique) 
en  Blanding  af  Operaen  og  det  reciterende  Skuespil,  men  saa- 
ledes, at  medens  Syngestykket  efter  sit  Begreb  staar  nærmest 
ved  hin,  nærmer  Vaudevillen  sig  mere  dette.  Medens  Hoved- 
vægten for  Syngestykkets  Vedkommende  falder  paa  det  musi- 
kalske, saaledes,  at  alt  i  dette  maa  beregnes  paa  musikalske 
Karakterer  og  Situationer,  ligger  den  i  Vaudevillen  paa  det 
dramatiske;  Dialogen  bliver  Hovedsagen,  og  Musiken  træder 
kun  til,  hvor  Dialogen  hæver  sig  til  de  interessanteste  Punk- 
ter. Vaudevillen  bliver  et  Situationsstykke  med  løselig  an- 
tydede Karakterer,  hvor  Sangen  betegner  Stemningens  Højde- 
punkter. Den  opholder  sig  som  Følge  heraf  mest  i  den 
komiske  Sfære,  men  med  Frihed  til  at  gjennemgaa  det  komiske 
i  alle  dets  Nuancer  og  Forbindelser  lige  fra  det  burleske  til 
det  rørende,  og  det  følger  Hgeledes  af  dens  Begreb,  at  Mu- 
siken ikke  maa  gjøre  sig  gjældende  som  noget  i  og  for  sig 
gyldigt,  som  Tilfældet  er  i  Syngestykket  og  i  endnu  højere 
Grad  i  Operaen,  men  maa  saaledes  sammensmelte  med  Tex- 
ten,  at  de  synes  uadskillelige,  hvormed  den  Fordring  hæn- 
ger sammen,  at  det  musikalske  Element  maa  fremtræde  med 
stor    Simplicitet,    at    der    i    Vaudevillen     kun    anvendes    vel 

kjendte  Melodier,    eller  i   alt  Fald  saadanne,   at   Tilegnelsen 
ingen  Vanskeligheder  volder. 

Heibergs  Vaudeviller  blev,  som  alt  anført,  modtagne 
med  stormende  Bifald  af  det  store  Publikum.  Kritiken  havde 
imidlertid  mange  mer  eller  mindre  intetsigende  Indvendinger 
imod  disse  Stykker,  i  hvilke  Digteren  hundrede  Aar  efter 
Holberg  slog  ind  paa  en  lignende  Vej  som  den,  han  havde 
betraadt  i  sine  Komedier,  søgte  at  kalde  den  gamle  Festivi- 
tas til  Live  og  skabte  et  nyt  Galleri  af  komiske  Figurer. 
Man  fandt  Vaudevillerne  for  lette  og  lystige,  kaldte  dem 
Farcer  og  Fjælebodsstykker,  søgte,  ligesom  Holbergs  sam- 
tidige havde  gjort  overfor  Komedierne,  efter  personlig  Satire 
i  dem  og  fandt  i  det  hele  taget,  at  de  ikke  var  værdige  til 
at  opføres  paa  en  Scene,  der  kun  burde  være  helliget  det 
finere  Lystspil  og  det  rørende  Drama.  Der  dannede  sig 
virkelig  en  Opposition  imod  den  nye  Genre,  en  Opposition, 
som  gjorde  sit  bedste  for  at  forvirre  Folks  Begreber,  uden  at 
det  dog  lykkedes  den  at  berøve  Vaudevillerne  den  usædvan- 
lige Gunst,  de  strax  havde  vundet  hos  det  store  Publikum, 
der  morede  sig  ypperlig  over  dem,  og  hvis  umiddelbare 
Instinkt  ledede  det  meget  sikrere  end  Datidens  alt  andet  end 
dygtige  Kritik,  der  ikke  kunde  komme  uden  for  de  en  Gang 
slagne  Veje,  hvor  udtraadte  de  end  var,  og  overlegent  rynkede 
paa  Næsen,  ad  hvad  der  virkelig  var  nyt.  Heiberg  fandt  sig 
imidlertid  foranlediget  til  —  ikke  at  forsvare  sine  Vaude- 
viller, thi  det  behøvedes  ikke  i  Betragtning  af  den  sjældne 
Lykke,  de  gjorde,  men  at  klare  de  mange  Vildfarelser,  Dis- 
kussionen om  dem  havde  bragt  i  Omløb,  og  han  gjorde  det  i 
sit  fortræffelige  Skrift  yOm  Vaudevillen  som  dramatisk  Digt- 
art og  om  dens  Betydning  paa  den  danske  Skueplads",  der 
fremkom  i  December  1826,  efter  at  den  fjerde  af  Vaudevillerne 
var  gaaet  over  Scenen.  I  denne  dramaturgiske  Undersøgelse, 
der  bragte  alle  Indvendinger  til  at  forstumme,  viste  Heiberg 
sig    paa    den    mest    glimrende    Maade    fra    en    helt   ny   Side, 

nemlig  som  Kritiker  og  theoretisk  Æsthetiker.  Helt  igjen- 
nem  vittig  og  elegant  skrevet,  snart  skarpt,  snart  overstadig 
lystigt  i  sin  Polemik  imod  Tidens  æsthetiske  Skrøbeligheder, 
giver  det  en  klar  og  grundig  Redegj øreise  for  de  dramatiske 
Hovedarters  og  deres  Underafdelingers  Væsen  og  begrebs- 
mæssige Sammenhæng  og  har  til  Trods  for  sin  Karakter  af 
et  Lejlighedsskrift  blivende  Betydning  i  vor  Literatur  ikke 
blot  som  et  IMønster  paa  polemisk-satirisk  Skrivemaade,  men 
ogsaa  paa  Grund  af  de  mange  fine  og  træffende  Bemærk- 
ninger om  mangfoldige  æsthetiske  Spørgsmaal,  det  indeholder, 
og  hvis  Gyldighed  ikke  ophæves  ved  deres  Tilknytning  til 
det  Hegelske  System,  hvorpaa  dette  som  alle  Heibergs  æsthe- 
tiske og  filosofiske  Skrifter  er  bygget. 

!Man  behøver  blot  at  læse  denne  Afhandling,  i  hvilken  der 
gives  en  korrekt  Skildring  af  den  Smag,  som  var  almindelig 
overfor  Theatret  og  bestemmende  for  dets  Præstationer  paa 
den  Tid,  da  den  fremkom,  for  at  forstaa,  hvor  velgjørende 
Heibergs  Vaudeviller  maatte  virke.  Den  ,.paa  en  stiltiende 
Overenskomst  om,  at  alle  ere  Kunstnere-'  beroende  Mani  for 
at  optræde  i  Dilettantkomedier,  en  Mani,  der  siden  Slut- 
ningen af  det  attende  Aarhundrede  havde  affødt  adskillige 
dramatiske  Selskaber  og  endnu  var  i  fuldt  Flor,  havde  i  høj 
Grad  nedbrudt  Agtelsen  for  Skuespilkunsten  og  ført  til,  at 
alt,  hvad  der  vedrørte  Theatret.  behandledes  med  en  Lethed 
og  Overfladiskhed,  der  i  Virkeligheden  beroede  paa  Foragt 
for  den  ægte  Kunst,  som  sloges  i  Hartkorn  med  den  forlorne. 
Et  lignende  Anarki  herskede  paa  Filosofiens  og  Poesiens 
Omraade  for  ikke  at  tale  om  Politikens.  „Ethvert  af  disse 
tre  ulykkelige  Fag  har  sine  Dilettanter,  hvis  Tal  er  Legio, 
men  som  ikke  ere  saa  beskedne  som  Dilettanterne  i  andre 
Fag  f.  Ex.  i  Musiken,  hvori  vel  enhver  af  dem  tiltror  sig 
musikalsk  Geni,  men  ved  tillige,  at  han  uden  Studium  ingen 
Vej  kommer  i  denne  Kunst,  medens  derimod  enhver  Dilettant 

i  de  tre  andre  Fag  er  overbevist  om,  at  det  Geni,  han  tiltror 
sig,  er  mer  end  nok  til  at  digte,  til  at  filosofere,  til  at  ud- 
kaste en  Konstitution  eller  til  at  gjøre  alle  tre  Ting  ad 
Gangen-'.  Det  filosofiske  Dilettanteri  havde  ført  til,  at  den 
offentlige  Kritik  ikke  havde  det  mindste  at  betyde,  fordi  den 
kun  hvilede  paa  et  mer  eller  mindre  subjektivt  Skjøn  i  Stedet 
for  paa  fast  begrundede  æsthetiske  Anskuelser,  og  for  Digte- 
kunstens, særlig  den  dramatiskes  Vedkommende  var  man 
under  Bestræbelsen  for  at  byde  noget  nyt,  for  at  udvide  de 
enkelte  Digtarters  Grænser  kommen  ind  paa  den  vildeste 
Sammenblanding  af  dem.  saaledes  at  der  kom  et  rent  Sam- 
mensurium, „dramatiske  Mixturer",  ud  deraf.  Ved  Siden  af 
disse  Misfostre,  der  indførtes  fra  Tydskland,  florerede  det 
sentimentale  borgerlige  Drama  og  de  berygtede  Skæbne- 
tragedier, i  hvilke  de  første  Forudsætninger  for  en  ægte  dra- 
matisk Digtning  vare  ophævede.  Ogsaa  de  to  sidst  nævnte 
Retninger  vare  naaede  ind  til  os  fra  Tyskland  og  undlod 
ikke  at  paavirke  den  originale  dramatiske  Literatur  ved  at 
fremkalde  direkte  Efterligning  —  vi  behøve  blot  at  minde 
om  Oehlenschlågers  Hugo  v.  Rheinberg  —  og  ved  i  høj  Grad 
at  forvirre  de  æsthetiske  Begreber.  Særlig  slet  stod  det  til 
med  Lystspildigtningen.  „Det  er  et  Faktum",  hedder  det  i 
den  anførte  Afhandling,  „at  vi  i  d"e  sidste  tyve  til  tredive 
Aar  intet  nationalt  Lystspil  have  erholdt,  thi  alle  Forsøg 
herpaa  ere  mislykkede ;  og  uagtet  dette  vel  for  en  Del  kom- 
mer deraf,  at  de  nyere  danske  Lystspil  ingen  Værdi  havde, 
saa  er  det  dog  højst  rimeligt,  at  de  ligeledes  vilde  have  mis- 
lykkedes, om  de  ogsaa  havde  fortjent  en  bedre  Skæbne,  thi 
Publikum  har  ved  den  idelige  Fremstilling  af  tj-ske,  franske, 
engelske,  spanske  og  italienske  Sujets  faaet  en  saadan  Foragt 
for  det  indenlandske,  at  det  næsten  anser  det  for  umuligt,  at 
nogen  interessant  Begivenhed  skulde  kunne  tildrage  sig  paa 
denne  stakkels  Jordbund    og    i    denne  usle  Tid.     Et  Lystspil, 

hvis  Scene  var  her  i  Landet  og  i  nuværende  Øjebhk,  vilde  i 
enhver  Situation  støde  an  imod  SandsynHgheden  og  i  enhver 
Karakter  kun  alt  for  meget  støde  sammen  med  den,  thi  ved 
enhver  Situation  vilde  man  sige:  Sligt  kunde  aldrig  passere 
her,  og  ved  enhver  Karakter:  Hermed  er  ment  Hr.  A.  eller 
Hr.  B,  Saa  smaalig  og  saa  ukunstnerisk  er  vor  Anskuelse 
af  den  komiske  Digtekunst  bleven,  saa  stor  en  Ringeagt  have 
vi  endelig  faaet  for  os  selv  og  vore  Omgivelser.  Sættes  der- 
imod de  samme  Karakterer  og  de  samme  Situationer  i  et 
fremmed  Land,  saa  finder  man  det  urimeligste  rimeligt  og 
intet  for  nærgaaende.  Derfor  er  der  intet,  som  i  den  Grad 
beroliger  Publikum  med  Hensyn  paa  nye  Stykker  som  at 
vide,  at  de  ere  Oversættelser;  thi  da  man  hertil  sædvanlig 
vælger  Stykker,  som  paa  et  andet  Sted  have  gjort  Lykke, 
saa  ere  disse  Stykker  allerede  bedømte,  inden  de-  komme  til 
os,  og  Publikum  kan  da  rolig  overlade  sig  til  Nydelsen  af 
dem  uden  at  ængste  sig  over  den  mulige  Prostitution,  som 
kunde  følge  af  en  falsk  Bedømmelse.  Derfor  morer  man  sig 
i  Oversættelser  ved  meget,  som  man  ikke  tillader  i  Originaler. 
....  Vi  Danske  altsaa.  som  i  den  komiske  Literatur  have 
erhvervet  os  et  Navn,  der  har  gjort  os  berømte  over  hele 
Evropa,  vi  ere  nu  blevne  saa  smaa,  saa  jammerlige,  at  vi 
ingen  andre  Komedier  kan  taale  end  dem,  som  tilhøre  frem- 
mede Nationer,  især  Tyskerne,  som  i  dette  Fag  burde  gaa  i 
Skole  hos  os  i  Steden  for  at  anses  for  vore  Mestere,  og  af 
hvem?  af  os  selv".  Imod  alt  dette  Uvæsen  dannede  de  Hei- 
bergske Smaastykker  med  deres  sunde  Komik  og  det  friske 
lyrisk-ideale  Præg,  den  ejendommelige  Benyttelse  af  det 
musikalske  Element  gav  dem,  en  overordentlig  gavnlig  Mod- 
vægt. Man  kan  vanskelig  overvurdere  deres  Betydning  i 
Retning  af  at  aabne  Publikums  Øjne  for  de  grasserende 
Skuespils  Brøst;  de  ryddede  i  Virkeligheden  Grunden  for  en 
ny  Udvikling  af  den  danske  Komedie,    der    saa   længe  havde 

ligget    i    Dvale,     var    selv   ypperlige    Tilløb    til  den    og   gav 
Stødet  til.  at  den  for  Alvor  kom  i  Gang*). 

Vaudevillerne  havde  ved  Siden  af  det  store  Bifald,  hvor- 
med de  af  Publikum  i  Almindelighed  vare  blevne  modtagne, 
givet  Anledning  til  en  saadan  Mængde  skjæve  Domme,  der 
røbede  den  groveste  Uvidenhed  om  de  simpleste  æsthetiske 
Begreber,  at  Heiberg  besluttede  sig  til  ogsaa  theoretisk  at 
tage  sig  af  sit  Folks  æsthetiske  Opdragelse.  I  1828  begyndte 
han  Udgivelsen  af  sit  navnkundige  Ugeblad  „Kjøbenhavns 
flj^vende  Post",  i  h\ålket  han  dels  i  Form  af  Kritiker,  dels  i 
selvstændige  Afhandlinger  udviklede  sine  Anskuelser  om  Poesi 
og  Kunst,  og  hvad  dermed  staar  i  Forbindelse,  og  som  i  den 
Tid,  det  bestod  —  det  udkom  i  1827.  1828  og  1830  og  afløstes 
af  „Interimsblade"  1835—37  —  afgjort  blev  det  toneangivende 
Organ  i  alle  æsthetiske  Sager  og  havde  en  overordentlig  Ind- 
flydelse paa  Almenhedens  Dannelse  og  Smag.  Et  samlet 
æsthetisk  System  har  Heiberg  aldrig  givet,  men  hans  talrige 
Afhandlinger  over  enkelte  Spørgsmaal,  og  særHg  de.  der 
indeholdes    i    dette  Blad,    give  mangfoldige  Bidrag  til  et  saa- 


*)  Endnu  et  Stykke  af  den  ofte  anførte  udmærkede  Aflaandling  hidsættes  til 
Belysning  af  Situationen  ved  Vaudevillernes  Fremkomst.  ,.Det  er  ikke  Pra- 
leri, men  ligefrem  et  Faktum,  at  jeg,  da  iilin  første  Vaudeville  endnu  var 
ny,  blev  paa  Gader  og  andre  offentlige  Steder  anholdt  af  Folk,  jeg  aldrig 
havde  set,  men  som  takkede  mig,  fordi  jeg  endelig  havde  givet  dem  Anled- 
ning til  at  more  sig  i  Theatret.  og  at  jeg  af  Folk  af  de  lavere  handlende 
Klasser  modtog  Taksigelser,  fordi  min  Vaudeville  ogsaa  til  deres  Profit 
lokkede  fremmede  fra  Provinserne  til  Hovedstaden.  Jeg  anfører  alt  dette 
uden  at  skamme  mig  derved,  thi  denne  overordentlige  Popularitet,  som  jeg 
vel  stræbte  efter,  men  som  dog  langt  overgik  min  Forventning,  tilskriver  jeg 
ingenlunde  mine  Vaudevillers  indvortes  Fortræffelighed  —  da  ingen  bedre 
end  jeg  selv  kjender  deres  Mangler  —  men  kun  den  heldige  Idé  at  indføre 
et  lokalt  Skuespil,  thi  at  dette  var  det  rigtige,  viste  Udfaldet.  Publikum 
har  faaet  en  ny  Interesse  for  det  lokalkomiske,  og  derved  er  Vejen  til  en 
ny  Nationalkomedie  bleven  banet,  og  hvis  vi  derfor  skulde  faa  et  eller  andet 
godt  lokalt  Lystspil,  og  samme  skulde  blive  optaget  med  Bifald,  saa  tilskriver 
jeg  mig  en  ikke  ringe  Del  af  Æren  derfor  og  finder,  at  jeg  har  gjort  Smagen 
en  Tjeneste,  som  alle  vore  Smagsprædikanters  Hanegal  ikke  er  i  Stand  til 
at  opveje". 

dant,  konsekvent  gjennemført  paa  Grundlag  af  Hegels  Filo- 
sofi. Blandt  hans  betydeligste  Artikler  i  ..Den  flyvende  Post" 
maa  fremhæves  den  alt  tidligere  under  Oehlenschlåger  om- 
talte udførlige  og  indtrængende  Kritik  af  Væringerne  i  j\Iikla- 
gaard,  som  tillige  med  hans  Svar  paa  Oehlenschlågers  Anti- 
kritik  giver  en  klar  og  aandfuld  Bedømmelse  af  hele  Digter- 
kongens poetiske  Produktion.  Disse  Artikler  gav  Anledning 
til  en  Gjenopblussen  af  den  Baggesenske  Fejde,  som  nu  dog 
førtes  under  væsentlig  andre  Former  end  i  Baggesens  Tid. 
Hidsigst  tog  den  fat  i  Anledning  af  en  Spøg,  Heiberg  havde 
tilladt  sig,  da  Oehlenschlåger  kronedes  i  Lund.  Det  var  især 
Hauch,  Wilster  og  P.  Hjort,  der  deltog  i  den  paa  Oehlen- 
schlågers Side ;  de  sloges  drabelig,  men  Heiberg  viste  sig  her 
som  i  de  mange  andre  Polemiker,  han  førte,  som  en  Mod- 
stander, der  var  i  Besiddelse  af  et  saadant  Vid,  en  saadan 
dialektisk  Overlegenhed  og  Slagfærdighed,  at  det  i  Virkelig- 
heden blev  en  højst  ulige  Kamp.  Ogsaa  hans  Kritik  af 
Tegners  stærkt  overvurderede  Frithjofs  Saga  fortjener  særlig  at 
nævnes  som  et  paa  nye  og  betydningsfulde  Synspunkter  rigt 
Arbejde.  I  en  Række  „Bidrag  til  en  æsthetisk  Moral"  be- 
handlede han  livlig  og  aandfuldt  forskjellige  mere  almindelige 
Spørgsmaal  vedrørende  god  Tone  i  det  offentlige  Liv.  Ogsaa 
enkelte  rent  filosofiske  Afhandlinger  leverede  han  til  „Den 
flyvende  Posf  („Nemesis",  „Om  det  materialistiske  og  idea- 
listiske Princip  i  Sproget"  o.  s.  v.)  men  det  var  dog  først,  da 
han  i  1830  blev  udnævnt  til  Docent  i  Logik,  Æsthetik  og 
dansk  Literatur  ved  den  militære  Højskole,  hvilken  Stilling 
han  beklædte,  til  den  ophævedes,  1836,  at  hans  filosofiske 
Interesser  ret  begyndte  at  give  sig  umiddelbart  Udtryk  i 
Skrifter.  Som  Lærer  ved  Højskolen  holdt  han  Forelæsninger 
over  „Filosofiens  Filosofi  eller  den  spekulative  Logik"  og 
udgav  en  Ledetraad  til  dem  (1832)  samt  (1833)  „Om  Filoso- 
fiens Betydning  for  den  nuværende  Tid".  1837  begyndte  han 
Udgivelsen    af    ..Perseus.    Journal    for    den    spekulative    Idé", 

hvoraf  der  dog  ikke  udkom  mere  end  to  Hefter.  Han  fort- 
satte sin  filosofiske  saa  vel  som  sin  æsthetiske  og  kritiske 
Forfattervirksomhed  i  Tidsskriftet  „Intelligensblade",  som  han 
udgav  1842 — 44;  det  var  dog  nærmest  de  æsthetiske  Interesser, 
der  var  raadende  her. 

Den  omfattende  filosofiske  og  æsthetisk- kritiske  Virk- 
somhed, Heiberg  saaledes  i  en  Række  af  Aar  udfoldede, 
gjorde  intet  Skaar  i  hans  poetiske  Produktion.  Efter  at  han 
(1829)  var  bleven  fast  knyttet  til  Theatret,  oversatte  og  bear- 
bejdede han  en  Mængde  fremmede  Stykker,  men  han  skrev 
ogsaa  adskillige  originale  Arbejder  for  Scenen ,  deriblandt 
Ting  af  høj  Rang.  Vi  have  alt  nævnt,  at  Vaudevillernes  Tid 
varede  lige  til  1836,  og  det  sidste  af  disse  Smaastykker, 
„Nej"',  er  i  visse  Maader  det  fineste  og  kvikkeste  af  dem  alle. 
I  1828  opførtes  det  nationale  Skuespil  Elverhøj,  der  er  lige 
udmærket  ved  den  smagfuldt  beherskede  romantiske  Tone, 
der  gaar  igjennem  det,  og  ved  den  store  tekniske  Dygtig- 
hed, den  fine  Sans  for  Scenens  Tarv,  hvormed  Stoffet  er 
formet.  Det  blev  strax,  støttet  af  Kuhlaus  paa  Folkevise- 
melodier byggede  ypperhge  Musik,  et  af  Publikums  Ynd- 
lingsstykker og  staar  endnu  som  et  af  de  ypperste  Skuespil, 
vor  Literatur  ejer.  Mindre  Held  havde  Digteren  med  sit 
næste  større  Arbejde,  Lystspillet  „Prinsesse  Isabella"  (1829). 
Det  er  et  romantisk  Intrigestykke,  der  i  Karakter  nærmer 
sig  til  de  spanske  Komedier,  hvis  Form  dog  ikke  er  benyttet ; 
det  er  udstyret  med  en  rig  Lyrik  og  frembyder  i  og  for  sig 
fra  et  dramatisk  Synspunkt  meget  af  Interesse,  men  Digterens 
Evne  til  at  forme  sit  Stof  efter  Scenens  særlige  Krav  har  her 
staaet  ham  bi  i  ringere  Grad  end  i  noget  andet  af  hans  for 
Theatret  bestemte  Arbejder;  det  faldt  temmehg  virkningsløst 
til  Jorden  og  gav  hans  Modstandere  Lejlighed  til  at  kaste 
sig  over  ham,  endogsaa  med  Beskyldninger  for,  at  han  havde 
plagieret  Calderon.  Stort  og  vel  fortjent  Bifald  vandt  den 
skjønne  Æventyrkomedie  „Alferne"  (1835),  i  hvilken  Heiberg 

med  stor  Kunst  har  omsmeltet  Tiecks  berømte  Æventyr  af 
samme  Navn  i  dramatisk  Form.  saaledes  at  den  ejendomme- 
lige Romantik,  der  gjennemstr ømmer  denne  geniale  Digtning, 
er  bleven  fuldstændig  bevaret,  ja  forstærket  paa  den  virk- 
ningsfuldeste Maade  ved  Modsætningen  til  det  komiske  Ele- 
ment, Heiberg  har  givet  saa  stort  Raaderum  i  sit  Skuespil. 
I  Æventyrkomedien  ,.Fata  Morgana"  (1838),  der  er  stærkt 
paavirket  af  Digterens  filosofiske  Spekulationer,  er  det  ikke 
lykkedes  ham  at  faa  de  poetiske  Elementer  til  at  udfolde  sig 
ret  naturlig  paa  det  sj^mbolske  Grundlag,  der  i  alt  for  høj 
Grad  breder  sig  i  abstrakt  Nøgenhed,  og  Stykket  slog  derfor 
til  Trods  for  mange  fortræffelige  Enkeltheder  ikke  an.  Heller 
ikke  i  den  i  mange  Henseender  skjønne  og  dybsindige  roman- 
tiske Komedie  „Syvsoverdag"  (1840)  var  det  ret  lykkedes  Dig- 
teren at  give  sin  Tanke  et  fra  Scenen  anskueligt  Udtryk. 

En  Hovedplads  i  Heibergs  poetiske  Produktion  indtager 
den  Samling  ,.Nye  Digte",  han  udgav  1841,  og  i  hvilke  det 
spekulative  og  det  poetiske  Element  i  højere  Grad  end  i 
noget  af  hans  øvrige  Værker  er  sammensmeltede  til  en  virkelig 
Enhed,  om  der  end  imellem  de  enkelte  Stykker,  Samlingen 
indeholder,  er  Forskjel  i  saa  Henseende.  Saaledes  har  hans 
spekulative  Anskuelse  givet  sig  et  stærkt  og  ensidigt  Udtr3'-k 
i  Digtene  ,. Protestantisme  i  Naturen-  og  „Gudstjeneste,  en 
Foraarsfantasi",  medens  den  rent  poetiske  Side  kommer  fyldig 
frem  i  den  skjønne  Romance-Cyklus  „De  N5^gifte''.  Hoved- 
stykket er  den  berømte  ..apokalyptiske  Komedie"  ,.En  vSjæl  efter 
Døden",  i  hvilken  Digteren  fra  sin  Intelligens'  høje  Stade  med 
aristofanisk  Vid  revser  sin  Tids  Fladhed  og  Aandløshed  og 
giver  en  Skildring  af  det  tomme  Spidsborgerliv,  som  der  i 
Henseende  til  komisk  Styrke  ikke  findes  mange  Sidest5^kker 
til.  Det  er  en  af  de  Digtninger,  som,  hvor  nøje  de  end  i 
deres  Satire  ere  knyttede  til  deres  Tid  —  „En  Sjæl  efter 
Døden-  vrimler  af  Hentydninger  til  bestemte  Personligheder 

Og"  Forhold  —  dog"  saaledes  ramme  det  almen  menneskelige, 
at  de  have  Gyldighed  til  alle  Tider. 

Af  Heibergs  poetiske  Værker  skal  endnu  foruden  hans 
lyriske  Digte  og  Romancer,  af  hvilke  han  har  skrevet  adskil- 
lige foruden  dem,  der  findes  i  hans  Skuespil,  nævnes  „Val- 
gerda"  (1847),  et  fint  og  interessant  Lystspil,  hvis  Stof  er 
hentet  fra  Tidens  politiske  Stemninger  og  Tilstande.  Det  er 
hans  sidste  større  Digtning.  I  Slutningen  af  sit  Liv  fordybede 
han  sig  i  naturvidenskabelige  Studier,  som  han  havde  haft 
Forkjærlighed  for  fra  sin  tidlige  Ungdom  af;  1844,  45  og  46 
udgav  han  Aarbogen  Urania,  hvis  Afhandlinger  over  astro- 
nomiske, optiske  og  dermed  beslægtede  Æmner  for  største 
Delen  hidrørte  fra  hans  Haand.  Sin  Interesse  for  Theatret, 
som  han  styrede  til  1856,  og  som  han  vedblev  at  være  knyt- 
tet til  som  Censor,  bevarede  han  til  det  sidste;  han  godtgjorde 
den  bl.  a.  ved  Aaret  før  sin  Død  at  udgive  en  Pjece  om 
Theaterforholdene,  der  vakte  lige  saa  megen  Opsigt  som  nogen 
af  hans  tidligere  Artikler  om  denne  Gjenstand.  Han  døde 
den  25de  Avgust  1860. 

Ingen  har  i  dette  Aarhundrede  øvet  en  mere  omfattende 
og  betydningsfuld  direkte  Indflydelse  paa  det  danske  Publi- 
kums literære  Smag  og  Udvikling  end  Heiberg  i  Aarene 
1825 — 40  eller  lidt  senere.  Hans  K'ritik  beherskede  saa  at 
sige  den  literære  Verden ,  og  saa  vel  ved  den  som  ved  sin 
digteriske  Produktion  gav  han  vigtige  Impulser  i  mange  Ret- 
ninger. Fra  det  sidst  angivne  Tidspunkt  af  begyndte  hans 
Indflydelse  at  tabe  sig.  Hans  æsthetiske  Syn  var  trængt 
igjennem  paa  alle  Punkter,  men  Tiden  blev  ikke  staaende 
derved,  og  Heiberg  kunde  ikke  følge  med  i  dens  Udvikling, 
i  hvilken  der  inddroges  nye  Momenter,  som  han  dels  stod 
ligegyldig,  dels  ligefrem  fjendtlig  overfor,  —  dette  gjælder 
saaledes  om  det  politiske  Liv,  der  rørte  sig  saa  stærkt  i  Dan- 
mark i  Fyrrerne,  og  overfor  hvilket  Heiberg  holdt  sig  urokke- 
lig konservativ.    Han  havde  for  Poesiens  Vedkommende  stærkt 

hævdet  Formens  Ret,  idet  han  til  en  vis  Grad  gjenoptog  de 
Baggesenske  Doktriner,  men  rigtig  nok  fra  et  langt  klarere 
Standpunkt.  Han  fik  Ret,  men  da  Tiden,  æsthetisk  opdragen 
af  ham,  stillede  Krav  paa  en  tilsvarende  Udvikling  for  Ind- 
holdets Vedkommende,  gled  hans  Myndighed  efterhaanden 
fra  ham,  fordi  han  væsentlig  var  en  Formens  Mand.  De  Ord, 
han  udtalte  i  sin  Afhandling  om  Vaudevillen:  ,.jeg  tør  vel 
sige,  at  dersom  mit  Geni  var  lige  saa  stort,  som  min  Smag  er 
korrekt,  saa  turde  jeg  maale  mig  med  hvilken  som  helst  af 
vore  Digtere",  kan  sættes  som  Motto  for  hele  hans  Virksom- 
hed; fin,  indtrængende  Dannelse  var  Nerven  i  den. 

„Heiberg  hørte  ikke  til  de  store  Skabere  i  Ideens  Ver- 
den", ^iger  P.  L.  Møller  i  en  ypperlig,  med  fin  Forstaaelse 
skreven  Karakteristik  af  Digteren*),  „der  ligesom  af  en  spon- 
tan og  uimodstaaelig  Naturkraft  drives  til  mægtig  og  omfat- 
tende Produktion  i  en  enkelt  Retning,  Han  var  en  livlig, 
universel  Aand,  begavet  med  en  overordentlig  Modtagelighed 
i  de  forskjelligste  Retninger,  og  Kilden  til  hans  Produktion 
maa  fornemmelig  søges  i  den  lidenskabelige  Ild  og  Heftighed, 
hvormed  han  bemægtigede  sig  det  Stof,  han  til  en  given  Tid 
følte  sig  greben  af.  Saaledes  begejstrede  han  sig  afvexlende 
for  Naturvidenskaberne  og  Poesien,  Filosofien  og  dens  Anven- 
delse paa  Litératur  og  Kunst  og  vendte  til  sidst  tilbage  til 
Astronomien,  hvormed  han  allerede  i  sin  Ungdom  ivrig  havde 
beskjættiget  sig.  I  Poesien  saa"  han  sine  Idealer  snart  i  de 
antike  Literaturer,  snart  i  Goethe,  i  Oehlenschlåger  og  Ro- 
mantikerne, især  i  den  spanske  Digter  Calderon,  snart  i  Hol- 
berg og  Moliére,  men  den  franske  Litératur  og  dens  Aand 
udøvede  dog  maaske  den  varigste  og  mest  overvejende  Ind- 
flydelse paa  ham.  Han  var  i  den  Forstand,  som  Goethe  siger 
det  om  sig  selv,  en  Lejlighedsskribent,  idet  han  i  al  sin  Vir- 
ken  syntes  at  behøve  en  ydre  Impuls,  hvorpaa  han  da  i  kor- 

tere  eller  længere  Tid  omfattede  sin  Gjenstand  med  en  Passion, 
der  ofte  meddelte  ham  G-eniets  Hurtighed  i  Blikket  og  dets 
Lethed  i  Udførelsen.  Hele  hans  Aandsliv  kan  saaledes  be- 
tragtes som  en  Række  Forelskelser,  og  den,  som  varede  længst 
og  gav  hans  modne  Alder  dens  dominerende  Retning,  var 
Forelskelsen  i  den  Hegelske  Filosofi. 

,,Skjont  han  ved  Mangesidighed  og  BevægeHghed  var  sin 
Tids  Barn,  var  der  hos  Heiberg  ikke  lidet,  som  mindede  dels 
om  de  gamle,  dels  om  Goethe,  men  om  Goethe  efter  Rejsen 
i  Italien,  da  han  fremtraadte  med  den  universelle  Kunstner- 
uddannelse og  efter  at  have  udkæmpet  alle  Kampe  stod  over  sit 
Liv,  forstod  ]\Iennesketilværelsen  i  alle  Retninger  og  derfor  over- 
alt fandt  Harmoni  og  Forsoning.  Som  de  gamle  synes  Hei- 
berg næsten  ikke  at  have  kjendt  noget  til  Sentimentalitet, 
dette  Element,  der  spiller  en  saa  væsentlig  Rolle  i  den  mo- 
derne Poesi;  og  som  Goethe  søgte  han  mere  og  mere,  næsten 
instinktmæssig,  at  konservere  sin  Aand  ved  at  fjærne  alt, 
hvad  der  udenfra  kunde  forstyrre  dens  Ligevægt.  Men  han 
synes  i  det  mindste  som  Digter  ikke  personUg  at  have  kjendt 
til  nogen  Storm-  og  Trængselsperiode  som  den,  der  bragte 
Goethe  til  at  skrive  Werther,  Gotz  og  Faust,  og  derfor  fulgte 
han  næppe  heller  som  Goethe  i  sine  sidste  Aar  med  n3'sgjer- 
rig  Opmærksomhed  de  Rørelser  og  Bestræbelser  hos  en  yngre 
Slægt,  der  vare  hans  egne  mest  modsatte.  Heiberg  fulgte  en 
anden  Retning  af  Goethes  Exempel,  idet  han  trak  sig  tilbage 
til  de  fysiske  Videnskaber  og  søgte  i  Astronomien  og  Stjærne- 
himlen  den  Vished  og  Hvile,  han  maaske  ikke  længere  fandt 
i  den  filosofiske  Spekulation. 

„Heiberg  var  aldrig,  hvad  man  sædvanlig  forstaar  ved  en 
populær  Skribent,  uagtet  han  unægtelig  populariserede  mange 
af  de  Gjenstande,  hvormed  han  beskjæftigede  sig.  Af  den 
store  Mængde  er  han  næppe  kjendt  uden  som  Forfatter  af 
Vaudevillerne  og  af  den  personlige  Polemik  i  „Den  flyvende 
Posf.     Men  hans  Indflydelse   var  overordentlig  paa  den  dan- 

nede  Samtid,  paa  hele  den  Minoritet,  der  udgjør  det  egent- 
lige Grundlag  for  et  Folks  Civilisation  og  aandelige  Udvikling. 
I  denne  snævrere  Kreds  var  han  som  et  Fyrtaarn,  der  spredte 
Lys  og  Klarhed  til  alle  Sider,  og  gjennem  den  vil  han,  me- 
dens den  stadig  mer  og  mer  udvider  sig,  endnu  vedblive  at 
indvirke  paa  de  følgende  Generationer ,  naar  de  saakaldte 
populære  Forfatteres  Virksomhed  for  længst  er  glemt  og  for- 
svunden. Thi  Aandens  Liv  og  Bevægelse  stiger  ikke  som 
Jordens  Væxter  fra  neden  af  op  ad,  men  glider  som  en  him- 
melsk Dug  fra  oven  ned  over  jMenneskehedens  Pyramide".*) 
Heibergs  nærmeste  Aandsfrænde  i  vor  Literatur  er 
Henrik  Hertz,  Grundlæggeren  af  det  nyere  Lystspil.  Hertz 
blev  født  i  Kjøbenhavn  den  25de  Avgust  1798;  hans  Forældre 
var  Jøder,  selv  blev  han  døbt  1832.  Han  mistede  tidlig  baade 
sin  Fader  og  Moder,  efter  at  de,  som  havde  været  velhavende 
Folk,  under  Kjøbenhavns  Bombardement  havde  set  største 
Delen  af  deres  Formue  gaa  op  i  Luer.  Drengen  kom  i  Huset 
hos  en  Slægtning,  den  velhavende,  kunstelskende  Grosserer 
Nathanson,  som  sørgede  for,  at  hans  Opdragelse,  der  allerede 
i  det  dannede  Fædrehjem.  var  bleven  ledet  med  stor  Omhu, 
blev  fortsat  i  det  samme  Spor,  til  han  blev  Student  181 7.  I 
det  nye  Hjem,  hvor  Datidens  literære  Berømtheder  var  jævn- 
lige Gjæster,  udvikledes  hans  tidlig  vakte  Sans  for  Digte- 
kunsten, og  allerede  i  Skoleaarene  forsøgte  han  sig  i  poetisk 
Produktion.  Den  voldsomme  Strid  imellem  Baggesen  og 
Oehlenschlåger  saa'  han  saa  at  sige  paa  nært  Hold,  thi  Bag- 
gesen kom  næsten  daglig  i  hans  Hjem,  og  paa  den  anden 
Side  hørte  flere  af  „Tylvten-'  til  hans  Omgangskreds,  og  det 
følger  afsig  selv,  at  de  Indtryk,  han  saaledes  modtog  af 
Stemninger  og  Anskuelser  i  denne  bevægede  Tid,  ikke  und- 
lod at  øve  sin  Virkning  paa  hans  modtagelige  Aand. 


*)  Heibergs  poetiske  Skrifter  I — XI,  prosaiske  Skrifter  I — XI.  Breve  fra  og 
til  J.  L.  Heiberg,  1862.  Om  J.  L.  Heiberg,  nogle  literaturhistor.  Oplys- 
ninger af  P.  Hansen,    1867. 

Efter  at  være  bleven  Student  overvandt  han  Lysten  til 
at  følg"e  sin  naturlige  Tilbøjelighed,  der  bestemt  gik  i  Ret- 
ning af  helt  at  kaste  sig  over  Literaturen.  Han  gav  sig  til 
at  studere  Jura ,  og  skjønt  han  selvfølgelig  ikke  kunde  lade 
Poesien  hvile,  men  jævnlig  havde  haarde  Anfægtelser  af  den 
—  hans  første  trykte  Digt  findes  i  en  Samling  Studenterviser, 
hans  Broder  udgav  under  Psevdonymen  „Semper  hilaris"  (i8iq), 
— ,  tog  han  1825  juridisk  Examen,  efter  Aaret  i  Forvejen  at  have 
vundet  Universitetets  Guldmedaille  for  Besvarelsen  af  den 
juridiske  Prisopgave.  Næppe  var  imidlertid  det  trykkende 
Brødstudium  fra  Haanden,  før  han  med  fuld  Kraft  vendte  sig 
til  den  Side,  hatis  Lyst  og  Evner  naturlig  henviste  ham  til. 
1826  vandt  han  atter  Universitetets  Guldmedaille,  men  denne 
Gang  for  den  æsthetiske  Prisopgave,  og  Aaret  efter  (d.  14. 
Marts  1827)  opførtes  hans  første  dramatiske  Arbejde,  Lyst- 
spillet ,.Hr.  Burchardt  og  hans  Familie-'.  Det  var  et  Arbejde, 
som  i  mange  Henseender  røbede  Begynderen ,  men  som  paa  den 
anden  Side  var  i  Besiddelse  af  en  saadan  Friskhed  og  komisk 
Kraft,  i  den  Grad  var  digtet  i  den  holbergske  Komedies  Aand, 
at  det  overraskede  og  maatte  overraske  Publikum  som  et  rent 
Særsyn,  skjønt  Heiberg  allerede  ved  sine  første  Vaudeviller 
havde  beredt  Vejen  for  en  Gjenfødelse  af  en  virkelig  national 
Komedie.  Et  halvt  Aars  Tid  efter  opførtes  Vaudevillen 
., Kjærlighed  og  Politi",  der  imidlertid  ikke  ret  slog  an  lige 
saa  lidt  som  Vaudevillen  „Arvingerne"  (1829),  vel  nærmest 
fordi  Hertz  i  denne  Genre  ikke  havde  og  aldrig  fik  Heibergs 
lette,  elegante  Haand,  om  disse  Arbejder  end  i  Henseende 
til  smagfuld  Behandling  af  Dialogen,  Melodivalg  o.  s.  v.  ube- 
tinget var  dem,  der  kom  Heibergs  nærmest  af  alle  de  Vaude- 
viller, der  opførtes  i  de  første  Aar  efter  den  nye  Digtarts 
Indførelse.  Større  Held  havde  Hertz  med  sig,  da  han  i 
„Flyttedagen"  (1828)  vendte  tilbage  til  det  egentlige  Lystspil. 
Medens  ..Hr.  Burchardt  og  hans  Familie-  var  holdt  temmelig 
strængt  i   den    gamle   holbergske  Stil  og  derved,   navnlig  da 

det  dog  behandlede  en  af  Tidens  Daarskaber  {Privatkomedierne), 
fik  noget  fremmed  ved  sig,  der  maatte  skade  Totalvirkningen, 
rørte  Hertz  sig  i  ,.Flyttedagen"  langt  friere,  uden  at  derfor  de 
Egenskaber,  der  gav  hans  første  dramatiske  Arbejde  dets  Værd, 
det  friske  Lune.  den  ypperlige  Sprogbehandling  i  Dialogen  og 
den  ægte  nationale  Karakter,  gik  tabt.  Sin  største  Triumf 
som  dramatisk  Digter  fejrede  Hertz  dog  paa  dette  Tidspunkt 
ved  det  versificerede  Lystspil  ..Amors  Genistreger-  (1830). 
Dette  Stykke  med  dets  ikke  store .  men  ypperlig  anlagte 
Handling,  med  dets  rige  Afvexling  af  morsomme  Situationer,  der 
udvikle  sig  let  og  naturlig  af  hverandre,  med  dets  fint  udarbej- 
dede Karakterer,  dets  glimrende  versificerede,  af  Vid  og  Lune 
glimtende  Dialog  og  fremfor  alt  dets  fuldendte  Harmoni  paa 
alle  Punkter  imellem  Indhold  og  Form  tog  strax  Publikum 
med  Storm  og  staar  som  et  i  sin  Art  uovertræffeligt 
Mesterstykke  i  vor  Literatur.  Intet  af  de  Sidestykker,  Hertz 
selv  har  givet  det  („Den  eneste  Fejl"  [1835]  og  „En  Dag 
paa  øen  Als"  [1832]),  kan  fuldt  maale  sig  med  det  i  Finhed 
og  Ynde,  hvor  fortræffelige  de  end  hver  for  sig  er,  og  om 
end  navnlig  Versifikationen  i  „Den  eneste  Fejl"  maaske  er 
endnu  mere  afsleben. 

Alle  de  nævnte  Skuespil  (med  Undtagelse  af  „Den  eneste 
Fejl",  der  er  senere)  fremkom  anonymt,  og  Forfatteren  for- 
stod fuldstændig  at  holde  sin  Personlighed  skjult,  indtil  han 
selv  fandt  Tidspunktet  passende  til  at  lade  sin  Anonymitet 
falde  (1832J.  Da  dette  skete,  viste  det  sig  tillige,  at  han  var 
Forfatter  til  et  epokegjørende  Værk  i  en  helt  anden  Genre, 
nemlig  de  berømte  „Gjengangerbreve",  der  udkom  1830,  Hei- 
berg var  fuldt  optagen  af  sin  Kamp  imod  den  overhaand- 
tagende  Smagløshed  og  Mangel  paa  Respekt  for  Formen, 
midt  i  sin  Polemik  med  Soranerne,  da  Gjengangerbrevene 
pludselig  slog  ned  og  afgjorde  Striden.  Denne  værdifulde  Und- 
sætning kunde  nok  gjøres  nødig,  thi  Publikum  havde  virkelig 
under  Paavirkning   af  Oehlenschlågers   Udskejelser    og    Inge- 

manns  sentimentale  hyperromantiske  I.yrik  tabt  Sansen  for 
Forskjellen  imellem,  hvad  der  var  godt  og  slet,  og  en  Mængde 
talentløse  Jifterlignere  i  Forbindelse  med  de  mange  usle  Pro- 
dukter, der  indførtes  fra  Udlandet  i  Oversættelser,  bidrog  yder- 
ligere til  at  forøge  Forvirringen.  Heibergs  ihærdige  Protester 
fulgtes  med  levende  Interesse,  men  slog  dog  endnu  ikke  ret 
igjennem;  man  morede  sig  over  det  glimrende  Vid  og  Lune, 
han  udfoldede  i  Polemiken,  over  den  Færdighed,  han  havde 
i  at  „maale  sine  Modstandere  Skjæppen  fuld",  men  stort  videre 
kom  man  egentlig  ikke,  idet  man  i  sit  stille  Sind  mente,  at 
hans  Protest  imod  „den  sunde  Fornufts  Anarki"  dog  vist  i 
Grunden  var  ensidig.  Saa  kom  de  sex  poetiske  Epistler  fra 
Knud  Sjællandsfar  —  som  bekjendt  et  af  de  Navne,  den  fire 
Aar  i  Forvejen  afdøde  Baggesen  havde  benyttet  —  uventet  ned 
fra  Paradis  med  deres  Opfordring 

til  Kamp,  til  blodig  Kamp  imod  Barbarer. 
I  rense  Danmarks  blomsterklædte  Kyst, 
der  mjlrer  nu  af  hujende  Korsarer. 

Den  morsomme  Idé  at  give  Ordet  til  Baggesen ,  hvis 
Fejde  med  Oehlenschlåger  i  Virkeligheden  var  Indlednin- 
gen til  den  Strid,  Heiberg  nu  stod  i,  idet  den  drejede  sig 
om  de  samme  Principer,  som  det  nu  gjaldt,  om  disse  end  var 
ganske  anderledes  klart  fremme  nu,  særlig  for  Heibergs  Be- 
vidsthed, var  ypperlig  gjennemført.  Det  var  virkelig,  som 
man  kjendte  „Gratiernes  Digter"  igjen  i  disse  lette,  elegante 
Vers,  det  var  Baggesens  Aand,  Baggesens  Manér  og  til  Dels 
Baggesens  Meninger,  men  lutrede  og  klarede.  Idet  de  klart 
og  overlegent  gjennemførte  en  fuldstændig  Kunstbetragtning, 
der  hævdede  Formens  og  Indholdets  Betydning  i  Kunsten 
som  lige  berettigede  og  nødvendige  Faktorer,  paa  hvis  har- 
moniske Sammensmeltning  al  ægte  Kunst  beror,  vendte  disse 
Digte  sig  skarpt  polemisk  imod  alle  Udskejelser  baade  til  den 
ene  og  til  den  anden  Side  og  indsatte  Heiberg  til  Baggesens 
Efterfølger  som  Smagens  Vogter: 

„Ved  denne  sidste  Vilje  sætter 

højtidelig  jeg  herved  dig, 

min  Heiberg,  elskeligste  Fætter, 

og  som  mit  eget  Jeg  mig  lig, 

til  Arving  af  min  store  Krig 

og  alle  mine  mindre  Trætter 

med  Døgnets  dværgefødte  Jætter. 

Jeg  byder  dig  i  mit  Sted  staa 

paa  Voldene,  der  ere  dragne 

om  Smagens  Grund  og  passe  paa, 

dens  Bastioner  ej  bli'er  tagne 

af  tyske  Haandværkssvendes  Flok 

og  danske  Korporalers  Stok. 

Jeg  byder  dig  af  al  Formuen, 

som  Slangen  listig,  from  som  Duen, 

ved  Praxis  og  ved  Theori 

bevirke  det,  at  Kunstens  Stemme 

(den  ældes  lidt  hos  jer  der  hjemme) 

til  Shitning  ej  forsvinder  i 

min  elskte  danske  Poesi." 

„Gjengangérbrevene"  efterfulgtes  1832  af  „Fire  poetiske 
Epistler  fra  Knud  Sjællandsfar  til  Granskeren,  Naturforskeren 
og  Digteren"  og  med  Digtet  „Naturen  og  Kunsten"  (1833)  afslut- 
tedes den  hele  Cyklus  af  polemisk-didaktiske  Digte,  i  hvilke 
den  af  Heiberg  forfægtede  Kunstanskuelse  er  udviklet  klart  og 
fyldig  i  glimrende  poetisk  Form.  Det  er  et  Udslag  af  Dig- 
terens poetiske  Evne,  der  ikke  er  mindre  betydningsfuldt  end 
nogen  som  helst  af  hans  dramatiske  Digtninger,  ejendommelig 
tiltrækkende  ved  det  Mesterskab,  hvormed  den  valgte  Form 
i  de  Digte,  der  sejle  under  Knud  Sjællandsfars  Flag,  er  gjen- 
nemført  saaledes,  at  den  paa  alle  Punkter  skuffende  minder 
om  Forbilledet,  kun  med  den  Forskjel,  at  Versifikationen  maa- 
ske  er  endnu  lettere  og  elegantere  hos  Hertz  end  hos  Bag- 
gesen. Og  frembyder  denne  Digtcyklus  allerede  i  formel 
Henseende  stor  Interesse,  har  den  ikke  mindre  Betydning 
fra  Indholdets  Side,  ikke  blot  som  et  aandfuldt  Stridsskrift, 
men  som  et  modent  og  klart  Udtryk  for  en  Opfattelse  af 
Kunstens  Væsen,  der  i  mange  Henseender  har  objektiv  Gyl- 
dighed for  alle  Tider.    Fra  dette  Synspunkt  staa  „Gjenganger- 

brevene"  og  de  sig  dertil  sluttende  Digte  højt  over  de  Bagge- 
senske  Digte,  der  have  afgivet  Forbilledet  for  dem.  De  naa 
maaske  ikke  disse  fuldt  i  Henseende  til  den  gratiøse  Leg,  der 
var  Baggesens  stærke  Side,  men  saa  er  der  paa  den  anden 
Side  en  Sikkerhed  og  Klarhed  i  den  hele  Tankebygning,  som 
giver  dem  en  ganske  anden  Vægt  end  noget  af,  hvad  Baggesen 
har  skrevet  i  samme  Genre. 

Efter  at  have  kastet  sin  Anonymitet  og  dermed  indtaget  en 
Plads  blandt  sin  Tids  betydeligste  Digtere  som  den,  der  allerede 
havde  en  Række  ypperlige  Arbejder  at  vise  hen  til  —  for- 
uden de  alt  nævnte  skal  endnu  fremhæves  Femaktskomedien 
^Emma  eller  den  hemmelige  Forlovelse"  og  Digtcyklen  ,. Erin- 
dringer fra  Hirschholm"  — ,  tiltraadte  Hertz  i  1833  med  offent- 
lig Understøttelse  en  Udenlandsrejse,  paa  hvilken  han  i  fem 
Fjerdingaar  opholdt  sig  i  Tyskland,  Schweiz,  Italien  og  Frank- 
rig. Direkte  Frugt  satte  denne  Rejse  ikke  i  hans  Digtning; 
han  vendte  sig  strax  ved  sin  Hjemkomst  til  Behandling  af 
nationale  Æmner;  i  1835  fremkom  det  rimede  Lystspil  ,,Den 
eneste  Fejl"  og  Vaudevillen  „Debatten  i  Politivennen"  og 
Aaret  efter  det  ypperlige,  lige  ud  af  Livet  grebne  Lystspil 
,.Sparekassen",  den  af  hans  Komedier,  der  i  Henseende  til 
komisk  Kraft  og  Karaktertegningens  Liv  og  Fylde  kommer 
Holbergs  nærmest,  og  ganske  sikkert  en  af  bedste  Karakter- 
komedier, vor  Literatur  ejer. 

Overskue  vi  Hertz'  poetiske  Produktion  i  det  Tiaar,  der 
strækker  sig  fra  hans  første  Fremtræden  indtil  1836,  da  han 
som  Lystspildigter  kulminerer  med  „Sparekassen",  viser  det 
sig,  at  det  forstandsmæssige  Element  afgjort  har  Overvægten. 
Det  er  allerede  i  saa  Henseende  betegnende,  at  han  strax  be- 
gynder som  Dramatiker,  og  det  ikke  engang  i  nogen  af 
Dramaets  mere  umiddelbare  Former,  men  med  Forsøg  paa 
at  skabe  et  nyt  nationalt  Lystspil.  Den  hele  literære  Situation 
maatte  ogsaa  bidrage  til,  at  en  Digter,  hos  hvem  Reflexionen 
bestandig  spillede  en  saa   fremtrædende  Rolle,    der  i  saa  høj 

Grad  var  bevidst  Kunstner  i  sin  Produktion,  og  som  havde 
en  saa  udviklet  Sans  for  Formens  og  Indholdets  Krav  paa 
Ligeberettigelse  i  Kunsten,  just  paa  denne  Tid,  da  der  i  saa  Hen- 
seende herskede  et  betydeligt  Anarki  i  Literaturen,  fortrinsvis 
maatte  komme  til  at  vende  sig  til  den  Side,  der  kan  betegnes 
som  Formens  og  Reflexionens.  Det  var  naturligt,  ikke  blot  fordi 
han  maatte  føle  Trang  til  særlig  at  øve  sine  Evner  i  denne  Retning, 
men  ogsaa  fordi  der  var  meget,  der  maatte  ægge  den  til  Reaktion 
i  denne  Retning,  der  var  en  saadan  Reaktion  mægtig.  Aaret  1837 
danner  for  saa  vidt  et  Vendepunkt  i  Hertz'  digteriske  Produktion, 
som  det  lyriske  Element,  der  hidtil  har  været  trængt  tilbage, 
idet  det  kun  har  fundet  Udtryk  i  enkelte  Digte  (som  „Erin- 
dringer fra  Hirschholm")  og  til  Dels  i  de  versificerede  Lyst- 
spil, nu  i  en  ganske  anden  Grad  kommer  til  sin  Ret  og  viser 
os  Digteren  fra  helt  nye  Sider.  Det  første  og  betydeligste 
Udslag  af  den  Romantik,  der  præger  saa  mange  af  hans 
senere  Værker,  er  den  romantiske  Tragedie  „Svend  Dy  rings 
Hus",  som  vel  uden  Overdrivelse  kan  betegnes  ikke  blot 
som  Hertz'  betydeligste  Digtning,  men  som  et  af  vor  Literaturs 
ypperste  Hovedværker.  Dette  Skuespil  er  bygget  paa  Motiver 
fra  danske  Folkeviser  fra  Middelalderen  (Den  døde  Moders 
Igjenkomst,  Runernes  Magt  og  Den  onde  Stifsøster),  der  med 
stor  Kunst  ere  sammenslyngede  til  en  fast  bygget,  i  høj  Grad 
virkningsfuld  dramatisk  Handling,  i  hvilken  Runernes  hemme- 
lighedsfulde, forfærdelige  j\Iagt  staar  som  et  dybt  romantisk 
Symbol  paa  de  menneskelige  Lidenskaber,  som  Troen  paa 
denne  dæmoniske  Magt  kalder  til  Live.  Det  er  ved  Hjælp 
af  dette  Element,  der  fra  én  Side  set  staar  som  det  overna- 
turliges vilkaarlige  Indgriben  i  Menneskelivet,  medens  det  set 
fra  en  anden  Side  viser  sig  som  en  logisk  Udvikling  af,  hvad 
der  bor  i  de  handlende  Personer,  lykkedes  Digteren  at  gjen- 
nemtrænge  sit  Værk  med  en  i  eminent  Forstand  romantisk 
Grundtone  af  gribende  Virkning,  som  i  Forbindelse  med  den 
fortrinlige  Karakterskildring    allerede  i  og  for  sig   giver   det 


H.  Hertz.  —  Svend  Dyrings  Hus.  ^  i  ^ 

en  hoj  Rang  som  dramatisk  Digtning.  Men  hertil  kommer 
det  geniale  Greb.  Digteren  har  gjort  i  formel  Henseende  ved 
at  skabe  en  Diktion,  der  fylder  det  med  en  næsten  be- 
rusende middelalderlig  Duft.  Kæmpeviserne  have  gjentagne 
Gange  paa  forskjellig  ^laade  været  optagne  til  Behandling  af 
vore  Digtere  i  nyere  Tid.  Oehlenschlåger  havde  ikke  blot 
direkte  efterlignet  dem  („De  tvende  Kirketaarne") ,  men 
ogsaa  vist ,  hvorledes  deres  Tone  kunde  føres  over  i  frem- 
mede Romanceformer  og  meddele  dem  en  ejendommelig 
hjemlig,  for  vort  Øre  kjær  og  kjendt  Klang,  og  hvad  han 
i  denne  Retning  begynder,  er  udført  videre  af  adskillige 
andre.  Oehlenschlåger  havde  ogsaa  hentet  Stof  til  dra- 
matiske Værker  fra  Kæmpeviserne  („Axel  og  Valborg" 
f.  Ex.),  men  behandlet  det  i  sine  Tragediers  sædvanlige  Form. 
Heiberg  havde  i  „Elverhøj"'  søgt  at  fange  noget  af  Kæmpe- 
visens Tone  ved  Benyttelse  af  Motiver  fra  de  gamle  nationale 
Melodier.  Idet  Hertz  tog  de  nævnte  Viser  til  Grundlag  for 
sit  romantiske  Skuespil,  gjorde  han  Skridtet  helt  ud  og  førte 
Middelalderens  ejendommelige  Lyrik  helt  og  holdent  ind  deri 
ved  paa  Grundlag  af  Kæmpevisernes  Versemaal  at  skabe  en 
ny  dramatisk  Versform ,  der  virker  afgjørende  i  Retning  af 
at  give  den  hele  Digtning  en  enestaaende  middelalderlig  ro- 
mantisk Kolorit.  Der  lyder  igjenném  det  hele  Drama  som 
„et  Echo  af  Kæmpeviserne  en  bedaarende  Musik  i  Sproget, 
som  paa  én  Gang  forekommer  en  saa  gammel  og  saa  ny,  saa 
vel  bekjendt  og  saa  fremmed".  Denne  mærkelige  Digtning 
er  enestaaende  i  Hertz'  Produktion  som  i  vor  Literatur,  han 
gjentog  ikke  dette  P'orsøg,  der  var  lykkedes  saa  glimrende. 
I  Skuespillet  „Valdemar  Atterdag-'  (1839)  gjenoptog  han  vel 
den  i  „Svend  Dyrings  Hus"  anvendte  Rhythme,  men  med 
Bortkastelse  af  Rimene,  hvorved  den  ejendommelige  lyriske 
Virkning  for  en  stor  Del  gik  tabt.  Derimod  frembragte 
han  i  det  skjonne  lille  Drama  „Kong  Renés  Datter"  (1845) 
for    saa    vidt    en  med   „Svend  Dyrings  Hus"   beslægtet  Digt- 

ning,  som  han  her  skabte  et  lignende  fyldigt  og  stem- 
ningsfuldt Billede  af  Trubadurtiden  og  dens  ejendommelige 
Poesi,  til  Dels  ved  Anvendelse  af  en  lyrisk  Diktion,  der  paa 
lignende  Maade  er  bygget  paa  denne,  som  den  i  det  nordiske 
Sørgespil  er  bygget  paa  vor  Middelalders  Viser. 

Ogsaa  det  nordiske  Digt  ,.Tyrfing"  (1849),  hvortil  Hertz 
hentede  Stoffet  fra  den  mythisk-heroiske  Saga  om  Hervør, 
kan,  uagtet  det  er  holdt  i  en  om  Eddasangene  mindende 
episk-lyrisk  Form,  betragtes  som  et  med  de  to  sidst  nævnte 
Dramer  beslægtet  Værk,  for  saa  vidt  som  der  ogsaa  her  ved 
Behandlingen  af  det  storslaaede  Stof  er  lagt  særlig  an  paa  at 
frembringe  en  Sprogform,  der  klinger  som  et  Eccho  af  Edda- 
digtene paa  lignende  Maade,  som  Kæmpevisetonen  klinger 
igjennem  „Svend  Dyrings  Hus"  og  Trubadurpoesiens  i  ,.Kong 
Renés  Datter".  For  en  Del  er  dette  lykkedes ,  m.en  den 
oldnordiske  Digtning  laa  ham  dog  i  det  hele  for  fjærn, 
til  at  han  ret  kunde  tilegne  sig  og  reproducere  dens  Stil, 
hvorfor  dette  Digt,  hvor  originalt  og  betydeligt  det  end  er, 
ikke  fuldt  kan  maale  sig  med  hine  i  Henseende  til  ren  og 
harmonisk  Gjennemførelse  af  den  lyriske  Grundtone. 

Det  lyriske  Element,  der  giver  ..Svend  Dyrings  Hus"  og 
„Kong  Renés  Datter"  deres  ejendommelige  Præg,  trænger, 
efter  at  Digteren  først  har  givet  det  Lov  til  at  komme  til 
Udbrud,  jævnlig  stærkt  frem  i  hans  senere  dramatiske  Pro- 
duktion, som  i  Virkeligheden  gjennemgaaende  har  meget 
mere  tilfælles  med  disse  to  Digtninger  end  med  de  Værker, 
han  frembragte  i  den  første  Periode  af  sin  poetiske  Udvikling. 
Hvor  stor  en  Plads  den  i  Begyndelsen  tilbageholdte  Lyrik 
indtog  i  hans  Talent,  viser  sig  ogsaa  i  de  ganske  vist  for- 
holdsvis ikke  meget  talrige,  men  lige  saa  meget  ved  deres 
rige  Stemningsfylde  som  ved  deres  fuldendte  Form  tiltalende 
lyriske  Digte,  der  haves  fra  hans  Haand,  og  som  spille  i  de 
forskjelligste  Tonarter,  fra  det  lystigste,  mest  overgivne  Lune 
til  den  dybeste  Alvor.     Ved    Siden    af  denne  Mangesidighed 

i  Henseende  til  Stemningens  Art  er  det  især  den  Lethed, 
hvormed  han  behandler  Æmner  fra  de  forskjeUigste  Sfærer, 
der  er  betegnende  for  Hertz'  Produktion,  særlig  inden  for 
Dramaets  Omraade,  hvor  lians  Hovedvirksomhed  falder.  Han 
vedblev  lige  til  faa  Aar  før  sin  Død  at  skrive  Skuespil,  og 
naar  man  overser  den  lange  Række'  Digtninger  af  denne 
Art,  hans  samlede  dramatiske  Værker,  der  udgjøre  ikke  min- 
dre end  18  Bind,  omfatte,  er  det  første,  man  faar  Indtryk  af, 
en  ualmindelig  broget  Mangfoldighed.  Ved  Siden  af  kvikke, 
pikante  Konversations-  og  Intrigestykker  som  „Amors  Geni- 
streger*', træffer  man  tragiske  Dramer  som  „Svend  Dyrings 
Hus"  og  „Ninon",  ved  Siden  af  lystige  Vaudeviller  som  ,. De- 
batten i  Politivennen"  og  „De  fattiges  Dyrehave"  Lystspil 
baade  i  den  lettere  Genre  som  „Indkvarteringen"  og  af  en 
alvorligere  Karakter  som  „De  Deporterede",  ved  Siden  af 
lyriske  Dramer  som  „Kong  Renés  Datter"  og  „Svaneham- 
men" bredt  udførte  Karakterkomedier  som  „Sparekassen"  og 
„Besøget  i  Kjøbenhavn";  han  har  skrevet  Operatexter  som 
„Korsarerne"  og  „Paschaens  Datter"  o.  s.  v.,  o.  s.  v..  kort  sagt, 
han  har  forsøgt  sig  i  saa  godt  som  alle  Dramaets  Arter. 
Ikke  mindre  Afvexling  er  der  fra  Indholdets  Side  i  de  Æm- 
ner. han  vælger.  Snart  bevæger  han  sig  i  vore  hjemlige  For- 
hold ,  snart  søger  han  sit  Stof  i  fjærne  Tider  og  Lande ,  i 
Nordens  IMiddelalder  eller  i  Frankrigs  Trubadurtid,  i  Spanien 
og  ItaHen  baade  i  ældre  og  nyere  Tid,  i  Englands  Forbryder- 
kolonier o.  s.  V.,  o.  s.  v.,  og  bestandig  ved  han  at  meddele  sin 
Digtning  en  fint  anlagt  Lokal-  og  Tidsfarve.  der  svarer  til 
Æmnets  Beskaffenhed,  og  hvorpaa  dens  ejendommelige  Til- 
trækning for  en  væsentlig  Del  beror.  Fælles  for  alle  hans 
dramatiske  Arbejder  er  den  store  tekniske  Færdighed,  hvor- 
med de  gjennemgaaende  ere  behandlede ,  den  Sikkerhed, 
hvormed  Handlingen  er  lagt  til  Rette,  den  Klarhed,  hvor- 
med Karaktererne  ere  tegnede ,  og  det  Mesterskab ,  hvor- 
med Replikerne  ere  formede  i  nøjeste  Overensstemmelse  med 

hele  det  paagjældende  Stykkes  Grundtone.  I  fin  Forstaaelse 
af  Scenens  Tarv  og  Evne  til  at  forme  og  lempe  Stoffet  der- 
efter, uden  at  det  poetiske  Indhold  tager  Skade  derved,  over- 
gaas  Hertz  ikke  af  nogen  anden  dansk  Digter;  hans  Arbejder 
staa  selvfølgelig  ikke  alle  lige  højt  i  denne  Henseende,  men 
de  bedste  af  dem  er  Mønstre  i  deres  Art.  Og  ved  Siden 
af  disse  formelle  Fortrin  træffer  man  næsten  altid  i  Hertz' 
Skuespil  en,  om  end  kun  sjælden  stærkt  bevæget,  saa  dog  ren 
og  ægte  Poesi,  der  gjør  dem  til  ægte  Kunstværker,  ofte  af 
høj  Rang.  Hans  Dramer  som  hans  øvrige  Digtning  er  en 
smuk  og  betydningsfuld  Gjennemførelse  i  Praxis  af  den  Kunst- 
theori,  han  med  saa  stort  Talent  hævdede  i  „Gjenganger- 
brevene*',  og  hvis  Hovedindhold  kan  sammentrænges  i  den 
Sætning,  at  Digteren  skal  behandle  skjønne  og  interessante 
Æmner  i  en  skjøn  og  efter  Æmnets  Natur  afpasset  og  paa 
alle  Punkter  harmonisk  gjennemført  Form.  Den  formelle  Side 
spiller  en  betydelig  Rolle  i  Hertz"  Digtning,  som  den  fine 
Smag  og  kunstneriske  Sans  i  Forbindelse  med  et  fuldendt 
Herredømme  over  Sproget  bidrager  væsentlig  til  at  give  dens 
Skjønhedspræg,  men  den  har  ingenlunde  ensidig  Overvægten; 
den  er  forenet  med  en  poetisk  Begavelse,  som,  just  fordi  den 
stadig  er  under  Reflexionens  Tugt,  naar  højere,  end  den 
maaske  ellers  vilde  have  gjort,  sætter  modnere  og  rigere 
Frugter,  om  det  end  maaske  undertiden  sker  noget  paa  Be- 
kostning af  den  umiddelbare  Friskhed  og  Primitivitet.  Han 
tager  aldrig  saadan  Fart,  at  han  løber  Fare  for  at  komme  uden  for 
sit  Talents  Omraade,  hvorfor  man  sjælden  i  hans  Arbejder 
træffer  egentlig  geniale  Greb;  han  bevæger  sig  stadig  med 
fuld  Sikkerhed  og  kunde  sætte  som  jMotto  for  hele  sit  Digter- 
liv: ,.In  der  Begrenzung  zeigt  sich  erst  des  Meisters  Kunst". 
Ved  Siden  af  Hertz'  rige  dramatiske  og  lyriske  Produktion 
indtage  de  faa  Prosafortællinger,  han  har  skrevet,  kun  en  under- 
ordnet Plads;  foruden  nogle  mindre  Fortællinger  ogÆventyr  ud- 
gav han  i  1839  en  større  Xovelle  ..Stemninger  og  Tilstande-,  der 

vakte  et  ikke  rincfe  Rore  ved  de  hvasse  Angreb  paa  Tidens 
liberale  Tendenser,  den  indeholdt,  samt  den  interessante  Nu- 
tidsfortælling  „Johannes  Johnsen,  løse  Blade  af  nogle  samtidiges 
Liv',  der  fremkom  i  det  æsthetiske  og  belletristiske  Tidsskrift 
,.UgentHge  Blade",  som  han  udgav  1858—50.  —  Hertz  døde 
den  25de  Februar  1870.^) 

Frederik  Paludan-Miiller  blev  født  den  7de  Februar 
1 809  i  Kjerteminde.  hvor  hans  Fader  den  Gang  var  Præst. 
Elleve  Aar  gammel  blev  han  sat  i  Kathedralskolen  i  Odense, 
hvorhen  Faderen,  som  senere  blev  Biskop  i  Aarhus,  var  bleven 
forflyttet  Aaret  i  Forvejen.  Han  tog  Examen  Artium  1828, 
det  mærkværdige  Aar,  der  havde  saa  mange  mer  eller  min- 
dre poetisk  begavede  Russer  at  opvise,  at  man  spøgende 
kaldte  det  de  fire  store  og  de  tolv  smaa  Poeters  Aar.  I  sin 
Almindelighed  holdt  den  Spaadom,  som  denne  Spøg  bar  i 
sig.  Stik,  thi  Kjøbenhavns  Universitetsmatrikel  har  visselig 
intet  andet  Aar  at  opvise,  der  tilførte  den  poetiske  I-iteratur 
saa  mange  betydelige  Kræfter  som  dette,  men  i  Henseende 
til  den  Maade,  hvorpaa  man  klassificerede  de  unge  Poeter, 
viste  det  sig,  at  man  havde  taget  betydelig  fejl.  Af  dem, 
der  regnedes  til  de  store,  hævdede  kun  H.  C.  Andersen  i 
Tidens  Løb  sin  Rang  som  saadan,  .og  Paludan-Miiller,  der 
antoges  at  høre  til  de  smaa,  viste  sig  at  være  den  største  af 
dem  alle,  en  af  de  betydehgste  Digtere,  Danmark  nogen 
Sinde  har  frembragt.  Paludan-Miiller  gav  sig  strax  til  at 
studere  Jura,  og  1835  tog  han  sin  Embedsexamen.  Allerede 
forinden  havde  han  vundet  et  betydehgt  Navn  som  Digter. 
Han  havde  ikke,  da  han  blev  Student,  som  flere  af  de  andre 
store  og  smaa  Poeter  faaet  noget  trykt,  men  han  havde  dog 
allerede  da  en  Digtsamling  liggende  i  sin  Skuffe.  Først  tre 
Aar  efter  vovede  han  sig  imidlertid  frem  med  fire  Romancer, 
som    indleveredes    til   de   skjønne   Videnskabers   Selskab,    der 


*)  Hertz,  Dramatiske  Værker  I— XVIII,   Digte  fra  forskjellige  Perioder  I— IV. 

havde  udsat  en  Pris  for  fire  saadanne  Digte  over  Æmner  af 
Fædrelandets  Historie.  Paludan-lMiillers  ( ,;Lejre",  ,.Frodes 
Død".  „Kong  Christian"  og  ,.Refsnæs  Skov")  vandt  vel  ikke 
Prisen  —  den  blev  ikke  tilkjendt  nogen  af  de  sexten ,  der 
deltog  i  Konkurrencen  — ,  men  fremhævedes  (tillige  med 
H.  P.  Holsts)  som  lovende  Arbejder,  der  i  poetisk  Værd  stod 
over  de  øvrige  indsendte  Digte,  og  de  vakte  ogsaa,  da  han 
Aaret  efter  udgav  dem,  saa  vel  ved  den  poetiske  Stemning, 
der  var  i  dem,  som  ved  deres  smukke  Form  en  ikke  ringe 
Opmærksomhed  som  Vidnesbyrd  om  et  ualmindeligt  Talent. 
Det  samme  gjaldt  om  det  ligeledes  1832  udgivne  graciøse  og 
vittige  af  Shakespeare  og  Gozzi  paavirkede  Skuespil  „Kjær- 
lighed ved  Hoffet"  (opført  første  Gang  1834),  og  de  saaledes 
vakte  Forventninger  maatte  yderligere  betydelig  forhøjes  ved 
de  to  næste  Værker,  der  kom  fra  Digterens  Haand,  „Danser- 
inden" (1833)  og  „Amor  og  Psyche"  (1834).  Disse  to  Digt- 
ninger er  hver  for  sig  til  Trods  for  den  store  Forskjel,  der  er 
imellem  dem  i  Henseende  til  hele  deres  Karakter,  for  saa  vidt 
i  høj  Grad  karakteristiske  for  Paludan-jMiiller,  som  de  to 
Hovedstrømninger,  der  gaa  igjennem  hans  Poesi,  her  for  første 
Gang  træde  klart  frem.  „Danserinden"  er  et  tyrisk  Epos  af 
overvejende  religiøs-ethisk  Karakter  med  en  stærk  Tilsætning 
af  Satire  og  bygget  over  et  ud  af  Livet  grebet  Stof,  medens 
„Amor  og  Psyche"  er  en  i  dramatisk  Form  holdt  stærkt  lyrisk 
romantisk  Behandling  af  den  bekjendte  antike  Mythe.  Fælles 
for  dem  begge  er  den  for  Digteren  ejendommelige  idealistiske 
Livsanskuelse,  som  imidlertid  ikke  udelukker,  at  han  ofte  for- 
dyber sig  stærkt  i  realistisk  Detailudmaling,  hvilket  i  høj 
Grad  er  Tilfældet  paa  sine  Steder  i  „Danserinden".  De  bæres 
begge  af  en  mægtig  lyrisk  »Stemning,  som  i  „Amor  og  Psyche" 
helt  igjennem  træder  rent  umiddelbart  frem,  medens  den  i 
„Danserinden"  snart  slaar  ud  i  den  højeste  Pathos,  snart  i  den 
hvasseste  Satire.  Det  først  nævnte  af  disse  Værker  gjorde 
det  utvivlsomt,    iit    der    var  Æmne   i  ham   til   en   Lyriker  af 

første  Rang-,  i  det  andet,  der  fra  Stoffets  Side  er  en  simpel 
Hverdagshistorie,  som  først  faar  Interesse  ved  hans  Behand- 
ling, viser  han  sig  som  den  skarpe ,  strænge  Iagttager  af 
Livet  med  fin  Folelse  for,  hvorledes  det  store  aabenbarer  sig- 
i  det  tilsyneladende  smaa.  I  alle  hans  senere  Værker  træffer 
man  gjennemgaaende  Æmner  enten  af  den  ene  eller  den 
anden  af  de  her  antydede  Arter  og-  en  Behandling  af  dem, 
der  bestandig  bliver  rigere  og  mere  omfattende  og  mere  og 
mere  fuldendt  i  Henseende  til  f'ormen. 

En  Tid  saa'  det  imidlertid  ud,  som  om  Paludan-Miiller 
allerede  havde  kulmineret.  I  Aarene  1835 — 3^  udgav  han 
den  smukt  formede,  men  ikke  meget  betydelige  versificerede 
Fortælling  „Zuleimas  Flugt"  samt  to  Bind  „Poesier",  hvis  første 
Bind  indeholdt  de  to  dramatiske  Digte  ..Æventyr  i  vSkoven" 
og  „Alf  og  Rose",  medens  andet  Bind  foruden  Skuespillet 
..Fyrste  og  Page"  bragte  de  tre  poetiske  Fortællinger  „Bea- 
trice", „Vestalinden"  og  „Slaven*'  samt  en  Del  lyriske  Digte. 
De  sidste  var  de  bedste,  og  der  findes  iblandt  dem  adskilligt 
af  det  skjønneste,  Paludan-Miiller  har  skrevet,  men  i  det  hele 
taget  følte  man  sig  overfor  disse  tre  Aars  Produktion  ikke 
uden  Grund  skuffet  i  de  Forventninger,'  de  foregaaende  Vær- 
ker havde  vakt.  De  dramatiske  Arbejder  slog  til  Trods  for 
mange  baade  skjønne  og  morsomme  Enkeltheder  ikke  ret  an  og 
fremkaldte  bl.  a.  i  det  ansete  „Maanedsskrift  for  Literatur",  som 
tidligere  varmt  havde  anerkjendt  hans  Digtning,  en  stærkt  dad- 
lende Anmeldelse,  som  han  besvarede  med  det  polemiske 
Digt  „Trochæer  og  Jamber".  De  poetiske  Fortællinger  maatte 
nærmest  betragtes  som  smukke  Studier  efter  Byron,  i  hvilke 
der  ikke  saaledes  som  i  „Danserinden",  der  ogsaa  i  Form  og 
Tone  røber  Paavirkning  af  den  engelske  Digter,  kom  en  stærk 
Originalitet  til  Syne.  Efter  at  have  udgivet  andet  Bind  af 
sine  Poesier  begav  Paludan-Muller  sig  paa  en  Udenlandsrejse 
med  sin  Hustru,  som  han  havde  ægtet  kort  forinden.  Han 
var  borte  i  to  Aar   og  besøgte   Tyskland,   Frankrig,   Schweiz 

Og  Italien.  Han  kom  hjem  i  Slutningen  af  1840  og  udgav 
Aaret  efter  det  mythologiske  Drama  ..  Venus"  samt  første  Del 
af  sit  Hovedværk  ..Adam  HomiO" ;  1844  udgav  han  de  to 
mythologiske  Digtninger  ..Tithon-  og  ..Dryadens  Brj-llup", 
begge  ligesom  ..Amor  og  Psyche"  holdte  i  dramatisk 
Form.  Først  1848  afsluttedes  „Adam  Homo"  med  anden  og 
tredje  Del. 

I  ..Adam  Homo"  vendte  Paludan-iMiiller  sig  atter  til  vore 
hjemlige  Forhold  og  greb  sit  Stof  lige  ud  af  Livet: 

,.Jeg  vælger  mig  et  Stof  af  Hverdagssnit, 

hvis  Farve  spiller  i  det  nationale. 

thi  Helten  dansk  i  Sind  og  Skind  og  Tale, 

skal  sig  i  Hverdagslivet  røre  frit. 

Han  holdes  borte  fra  det  ideale, 

han  uromantisk  gaar  i  Prosaskridt. 

han  prøver  alt.  men  vælger  ej  det  bedste: 

en  saadan  Helt  behage  maa  min  Næste. 

Dog  mens  sin  egen  Sø  jeg  la'er  ham  sejle 
og  la'er  ham  blive  gammel,  blive  graa, 
skal  dog  til  sidst  et  Tanke  billed  spejle 
sig  i  hans  Liv  og  frem  af  Digtet  gaa. 

I  disse  Ord  af  Prologen  er  Digtets  Karakter  træffende 
angivet,  men  den  Rigdom,  det  indeholder,  give  de  rigtig  nok 
ingen  Anelse  om.  Den  halvt  leende,  halvt  grædende  Satire, 
der  kommer  frem  i  ,. Danserinden",  er  her  bleven  til  blodig 
Ironi  og  gjælder  hele  Menneskeheden.  Hvor  fast  og  sikkert 
Tanketraadene  end  ere  knyttede  i  den  lille  Episode,  der  er 
skildret  i  hint  Ungdomsarbejde,  fremtræder  Digterens  Re- 
fiexion  her  mere  isoleret,  nærmest  som  hans  Betragtninger 
over  de  Personer  og  Begivenheder,  han  skildrer;  han  staar 
saa  at  sige  uden  for  det  hele  og  gjør  sine  satiriske  Bemærk- 
ninger over,  hvad  han  har  at  fortælle.  =  Adam  Homo"  er  den 
fuldt  udviklede  Blomst  af  den  Knop,  vi  have  for  os  i  ..Danser- 
inden" ;  her  er  Digteren  paa  en  helt  anden  Maade  greben  af 
sit  Æmne,  hans  Reflexion  gjennemtrænger  her  i  en  ganske 
anden  Grad  selve  Stoffet.     Han  har  i  IMellemtiden  set  sig  om 

i  Verden  og  lært  jSIenneskene  at  kjende,  som  de  i  Alminde- 
lighed er;  hvad  han  har  set,  har  fyldt  hans  Sjæl  med  Indig- 
nation, og  under  Indflydelse  af  denne  Stemning  har  han  skabt 
sin  Digtning,  et  af  de  mærkeligste  Værker,  nogen  Literatur 
ejer.  Kan  gaar  sin  vSamtid  paa  Livet,  vælger  ud  af  Flokken 
et  Individ,  som  de  er  flest,  og  skildrer  saa,  hvorledes  denne 
hans  Helt,  hos  hvem  der  findes  Anlæg,  der  kunde  have 
været  udviklede  til  noget  godt  og  skjønt,  sætter  al  den  aande- 
lige  Kapital,  han  har  faaet  i  Vuggegave,  til  i  menneskelig 
Skrøbelighed  og  Usselhed  og  ender  som  en  ynkelig  Spids- 
borger, der  er  bleven  alle  sin  Barndoms  og  sin  Ungdoms 
Idealer  utro,  hvilket  ikke  hindrer,  at  han  bliver  en  af  denne 
Verdens  store.  Som  IModsætning  til  denne  sin  Helt,  hvis 
Skæbne  Digteren  følger  fra  Vuggen  til  hinsides  Graven,  har 
han  i  Alma  fremstillet  en  Kvindeskikkelse  af  den  højeste 
Renhed  og  aandeHge  wSkjønhed,  saa  fin  og  skjær,  og  dog 
lige  saa  sandt  og  menneskelig  tegnet  som  den  ynkelige  Helt. 
Der  er  fra  et  æsthetisk  Synspunkt  bleven  rejst  vægtige  Indven- 
dinger imod  dette  store  Digterværk,  Indvendinger,  hvis  Beret- 
tigelse ikke  helt  og  holdent  lader  sig  bestride.  Det  kan  saaledes 
ikke  nægtes,  at  Digtets  Plan,  der  lader  Læseren  følge  Adam 
Homos  Udvikling  fra  hans  Livs  Begyndelse  indtil  Enden  og  se, 
hvorledes  han  fra  at  være  et  JNIenneske  med  gode  Anlæg  efter- 
haanden  bliver  en  Pjalt,  nødvendigvis  maa  frembringe  et  ligefrem 
pinligt,  altsaa  ikke  æsthetisk  tiltalende  Indtryk,  som  først  af- 
løses af  et  nogenlunde  ublandet  komisk,  da  Helten  har  kastet 
alle  sine  Idealer  over  Bord  og  i  spidsborgerlig  Trivialitet  slaaet 
sig  til  Ro  med  de  falske.  Dette  er  i  Virkeligheden  ogsaa  Digt- 
ningens svage  Punkt.  Den  sædelige  Indignation,  Digteren  var 
opfyldt  af,  har  bragt  ham  til  i  højere  Grad,  end  det  i  Alminde- 
lighed gaar  an,  at  tilsidesætte  det,  man  ellers  plejer  at  søge  i 
et  Digterværk,  Glæde,  Befrielse;  men  til  Gjengjæld  har  han 
givet  et  Billede  af  den  menneskelige  Skrøbelighed  i  hele  dens 
Ynkelighed,  der  er  saa  gribende  sandt,  saa  slaaende  i  mange 

af  sine  enkelte  Træk,  at  ingen  kan  læse  dette  mærkelig  dybe 
Værk  uden  at  maatte  gribe  i  sin  egen  Barm.  Paludan-Miiller 
er  en  saadan  Sjælekjender,  og  det  er  i  den  Grad  lykkedes 
ham  i  dette  Digt  at  skabe  en  almengyldig  Type  for  vor  Tids 
Mennesker,  at  ingen,  der  vil  være  fuldt  sanddru,  overfor  Adam 
Homo  vil  kunne  sige:  „Herre,  jeg  takker  dig,  at  jeg  ikke  er 
som  denne  Tolder",  men  maa  indrømme,  at  vi  alle  have  en 
Rem  af  Huden.  Digteren  svinger  Svøben  og  slaar  til  uden 
Barmhjærtighed  ■ —  Adam  Homo,  ..Gehejmeraad,  Ridder  af 
det  hvide  Baand",  bliver  Direktør  for  en  Alagdalenestiftelse, 
medens  dens  stakkels  Pige,  han  har  forført,  bukker  fuldstæn- 
dig under  — ,  han  trækker  uden  Skaansel  de  Pjalter  til  Side, 
med  hvilke  hans  Helt  søger  at  skjule  sin  Nøgenhed,  og  han 
giver  os  derved  et  rystende  Billede  af  Menneskeheden,  som 
den  er  i  det  hele  taget.  Men  det  er  Kjærlighed,  Begejstring 
for  det  sande  og  gode,  der  har  lagt  ham  Svøben  i  Haanden, 
det  er  den  Troskab,  hvormed  han  stadig  beholder  Idealet 
for  Øje,  der  giver  hans  Slag  den  Kraft,  hvormed  de  falde. 
Er  noget  Digt  blevet  til  i  dyb  og  inderlig  Smerte,  er  det 
utvivlsomt  „Adam  Homo". 

Det  er  kun  de  alleryderste  Konturer  af  dette  ogsaa  i  Omfang 
betydelige  Digt,  vi  her  have  kunnet  give;  her  er  ikke  Stedet  til  at 
gaa  ind  paa  en  nærmere  Omtale  af  det  som  Helhed  eller  til  at 
dvæle  ved  den  Mangfoldighed  af  interessante  Enkeltheder,  det 
indeholder.  Sjælden  har  vist  nok  en  Digter  fuldstændigere  naaet, 
hvad  han  tilsigtede,  end  Paludan-ISIiiller  i  dette  Værk,  der  gjør  et 
for  et  saa  stort  Digt  ualmindelig  sluttet  og  helstøbt  Indtryk.  I 
formel  Henseende  staar  det  overordentHg  højt;  Ottaverimene, 
som  med  Undtagelse  af  de  indskudte  Digte,  af  hvilke  navnlig 
Almas  Sonnetter  maa  fremhæves,  er  benyttede  fra  Begyndelsen 
til  Enden,  er  formede  med  fuldendt  Mesterskab,  saa  de 
læses  med  en  Lethed,  som  om  de  var  sprungne  fuldfærdige 
ud  af  Digterens  Hoved.  At  hele  det  store  Apparat  af  mer 
eller  mindre  fremtrædende  Personer  i  Digtet  er  behandlet  med 

en  Dygtighed  og  Finhed,  som  ikke  staar  tilbage  for  den,  vi 
træfte  i  Skildringen  af  Adam  og  Alma,  behøver  vel  næppe 
at  siges. 

I  ..Adam  Homo"  traadte  det  religiøst-ethiske  Moment 
frem  i  langt  rigere  Maal  og  med  større  Styrke  end  i  „Danser- 
inden-', hvor  det  først  viste  sig.  Senere  er  Digteren  atter 
og  atter  vendt  tilbage  til  dette  Moment,  og  det  danner 
Grundtrækket  i  adskillige  af  hans  ypperste  Digte.  Af  hans 
Værker  i  denne  Retning  skal  fremhæves  „Luftskipperen  og 
„Atheisten"  (1853),  „Kaianus",  „Abels  Død-'  og  „Ahas- 
verus*'  („Tre  Digte'',  1854),  „Paradiset",  „Kain-'  og  „Benedict 
fra  Nursia-'  („Nye  Digte*',  1861).  Særlig  er  „Kaianus-'  et  af 
hans  dybest  tænkte  og  i  Henseende  til  Udførelsen  mest  stor- 
slaaede  Værker.  Han  stiller  i  denne  dramatiske  Digtning  det 
græske  Aandsliv,  i  hvilket  alt  gaar  ud  paa  Skjønhed,  i  ^lod- 
sætning  til  den  grublende  indiske  Mystik  med  dens  taagede, 
men  langt  mere  højtstemte  Idealer  og  lader  disse  to  i  deres 
Væsen  grundforskjellige  Verdensanskuelser,  der  savne  alle 
Forudsætninger  til  nogen  Sinde  at  kunne  komme  til  gjensidig 
Forstaaelse,  optræde  overfor  hinanden  i  den  verdenserobrende 
Alexanders  og  den  gudsøgende  Vismand  Kaianus"  m.ægtige, 
hver  paa  sin  Vis  idéfyldte  Skikkelser.  Kaianus,  der  med  Be- 
gejstring hilser  Alexander  som  den  Gud,  han  venter,  men 
efterhaanden  opdager,  at  han  har  taget  Skinnet  for  Virke- 
lighed, og  derpaa  soner  sin  Brøde  ved  paa  Baalet  at  ofre  sig 
til  den  Gud,  han  har  krænket,  er  en  virkelig  sublim  Skikkelse, 
og  Alexander  er  paa  sin  Side  lige  saa  stort  og  sympathisk 
skildret.  Med  beundringsværdig  Kunst  er  det  lykkedes  Dig- 
teren at  give  saa  sande  og  træffende  Billeder  af  de  to  Ver- 
dener, her  støde  sammen,  at  der  opstaar  en  dybt  tragisk  Kon- 
flikt, idet  hver  af  de  to  Hovedpersoner  fra  sit  Standpunkt  har 
den  fuldeste  Ret.  Særlig  har  han  forstaaet  at  sprede  en 
sjælden  Skjønhed sglans  over  Alexanders  Helteskikkelse  og  det 

I  Slutning-en  af  sit  Liv  gjenoptog  Paludan-Miiller  i  det 
lille  lyriske  Epos  ,.Adonis"  den  Retning,  der  havde  affødt  de 
alt  nævnte  dramatiske  Digte  over  antike  mythologiske  Æmner, 
før  han  ved  „Adam  Homo"  næsten  helt  og  holdent  optoges 
af  den  religiøst-ethiske  Side.  Adonis  er  i  Omfang  det  mindste 
af  hans  Digte  over  antike  Æmner,  men  indtager  en  meget 
fremragende,  om  ikke  afgjort  den  første  Plads  iblandt  dem. 
Det  udmærker  sig  ved  en  sjælden  fin  og  sindrig  Symbolik  i 
Forbindelse  med  stor  lyrisk  Skjønhed  i  det  enkelte. 

Alle  de  tiidtil  omtalte  Arbejder  ere  skrevne  paa  Vers; 
først  i  de  senere  Aar  beg3mdte  Paludan-Miiller  at  anvende 
Prosaen,  men  den  laa  aabenbart  ikke  saa  godt  for  ham  som 
den  bundne  Form,  i  hvilken  han  bevægede  sig  med  fuldendt 
Mesterskab.  Hans  Prosa  er,  som  man  kunde  vente  af  en 
Digter  med  hans  Øre  for  Sproget,  smagfuld  og  elegant,  men 
det  er,  som  om  den  tyngede  hans  Tanke  og  gjorde  den  bred. 
Af  hans  tvende  Prosaarbejder  er  det  allegoriske  Æventyr 
,.Ungdomskilden"  (1865)  det  mest  fængslende ;  derimod  er  den 
voluminøse,  overmaade  vidtløftige  Kutidsroman  ..Ivar  Lykkes  Hi- 
storie" ([ — III,  1866  —  73)  et  meget  trættende  Arbejde  som 
Digterværk  betragtet,  hvor  megen  Interesse  det  end  fra  en 
anden  Side  frembyder  som  et  Slags  IModstykke  til  ..Adam 
Homo",  idet  Digteren  i  ,.Ivar  Lykke"  personificerer  sin  Tids- 
alders gode  Sider,  medens  han  i  ..Adam  Homo"  drager  de 
slette  frem.  —  Paludan-Miiller  døde  den  28de  December  1876. 

Det  følger  af  sig  selv,  at  en  Digter,  hos  hvem  Reflexionen 
spillede  en  saa  stor  Rolle  som  hos  Paludan-Miiller,  ikke  har 
kunnet  blive  populær  i  den  Forstand,  at  hans  Værker  kunne 
paaskjønnes  efter  deres  Værd  af  hele  Folket  eller  Folkets  Masse. 
Der  skal  Dannelse  og  Vilje  til  at  tænke  til  for  at  følge  ham 
paa  den  høje  Flugt,  han  i  Almindelighed  tager  i  sine  større 
Værker.  Mange  af  hans  mindre  lyriske  Digte  er  dog  naaede 
ud  i  vide  Kredse,  og  for  dem,  som  have  Evne  til  fuldt  at  til- 
egne sig  den  Rigdom,  der  findes  i  hans  \"ærker,  staar  han 
som'  en  af  vore  allerypperste  Aander,    en    af   dem,    der    vilde 

have  tilhørt  VerdensHteraturen,  hvis  han  ikke  havde  været 
henvist  til  et  Sprog,  der  kun  forstaas  af  faa,  og-  efter  hele  sin 
Digtnings  Natur  næsten  er  uoversættelig.  Naar  man  over- 
skuer Paludan-Mullers  poetiske  Produktion  under  ét,  gjør  den 
ved  første  Øjekast  et  mærkværdig  blandet  Indtryk;  det  synes 
næsten  ubegribeligt,  at  disse  Værker  kunne  være  fremgaaede 
af  én  Aand,  saa  ulige  ere  de  i  mange  Henseender  hverandre, 
og  saa  lidet  lade  de  sig  henføre  til  bestemt  begrænsede  Pe- 
rioder i  hans  Digterliv,  svarende  til  de  forskjellige  Trin  i  hans 
aandelige  Udvikling  i  det  hele.  Ved  at  se  nærmere  til  faar 
man  dog  snart  Øje  paa  Enheden  i  hans  Livsanskuelse  og  op- 
dager den  Udvikling,  alle  de  enkelte  Værker  ere  Udtryk  for, 
skjønt  man  ikke  kan  paavise  et  eneste  Digt  af  ham,  i  hvilket 
de  forskjellige  Toner,  han  raadede  over,  klinge  sammen  i  én 
Harmoni. 

P'ælles  for  alt,  hvad  Paludan-Miiller  har  skrevet,  er  det 
vidunderlige  Herredømme,  han  bestandig  har  over  Formen. 
De  skjønneste,  mest  vellydende  Vers,  vort  Sprog  har  at  op- 
vise, er  af  ham,  og  ingen  af  vore  Digtere  har  haft  en  saadan 
Evne  som  han  til  at  faa  Sproget  til  at  føje  sig  let  og  natur- 
lig samtidig  med,  at  det  tvinges  ind  under  Rhythmernes  stræn- 
geste  Tugt.  Den  højeste  Pathos  og  den  letteste  Skjemt,  den 
mest  detaillerede  reahstiske  vSkildring  og  de  dybsindigste  Re- 
flexioner,  den  reneste,  varmeste  Lidenskab  og  den  mest  æt- 
sende Ironi  —  for  alt  havde  han  de  klareste,  mest  slaaende 
Udtryk.  Hvor  stor  Pris  man  end  sætter  paa  Paludan-Miillers 
Vers  for  den  skjønne  Forms  Skyld,  hvor  meget  vort  Sprog 
end  skylder  ham  for  den  Udvikling,  det  har  faaet  under  hans 
fine,  kunstneriske  Pen,  er  det  dog  imidlertid  saa  langt  fra,  at 
han  kan  siges  at  høre  til  de  Digtere,  for  hvem  Formen  er  alt 
eU(;r  i  alt  Fald  Hovedsagen,  at  man  tvært  imod  først  og  frem- 
mest føler  sig  fængslet  af  det  ejendpmmelige  og  rige  Indhold, 
der  findes  i  de  fleste  af  hans  Arbejder,  og  som  blot  træder 
saa  meget  fyldigere  og  klarere  frem  paa  Grund  af  den  skjønne 

Form  det  er  iklædt.  Han  er  i  Virkeligheden  en  af  de  idé- 
rigeste Digtere  i  vor  Literatur.  der  er  i  hans  Værker  en  saa- 
dan  Rigdom  paa  tankevægtige  Enkeltheder  og  i  de  fleste  af 
dem  en  saa  storslaaet  Opfattelse  af  Helheden,  at  man  langt 
fra  at  kunne  klage  over,  at  Digteren  dølger  aandelig  Fat- 
tigdom under  glimrende  Klingklang,  tvært  imod  stundum  ikke 
kan  værge  sig  imod  en  Følelse  af,  at  det  rent  spekulative 
Element  har  faaet  større  Raaderum,  end  der  tilkommer  det 
paa  Digtningens  Omraade*). 

Til  den  Heibergske  Skole  høre  endnu  et  Par  betydelige 
Prosaister,  Forfatterinden  til  en  Hverdagshistorie,  Thoma- 
sine Christine  Gyllembourg-Ehrensvård  (født  Buntzen), 
og  Carl  Bernhard.  Fru  Gyllembourg  blev  født  i  Kjøben- 
havn  d.  gde  Novbr.  1773.  Hun  mistede  tidlig  sin  Moder,  men 
fik  ikke  des  mindre  en  fortræffelig  Opdragelse  i  Faderens  vel- 
havende Hjem.  der  gjæstedes  af  mange  af  Datidens  frem- 
ragende Mænd.  I  sit  i6de  Aar  blev  hun  forlovet  med  Peter 
Andreas  Heiberg,  hvem  hun  ægtede  Aaret  efter  (1790),  Hei- 
berg havde  allerede  den  Gang  vundet  sig  et  betydeligt  Navn 
ved  sine  Skuespil  og  hvasse  satiriske  Skrifter  og  var  allerede 
forhadt  af  de  mægtige  og  jTidet  af  dem ,  der  vare  grebne  af 
de  revolutionære  Ideer,  som  stærkere  og  stærkere  rullede  ud  over 
Evropa  fra  deres  Arnested  Paris,  og  han  spillede  i  det  hele 
taget  en  meget  fremtrædende  Rolle  i  Datidens  offentlige  Liv 
her  hjemme.  Hans  Hus  var  Samlingsstedet  for  alle  de  betyde- 
ligste Mænd  i  Hovedstaden  saa  vel  som  for  de  Franskmænd, 
der  kom  hertil.  Den  unge,  aandfulde  Kvinde,  der  stod  ved 
hans  Side,  modtog  her  mangt  et  Indtryk,  som  i  høj  Grad 
maatte  bidrage  til  at  udvikle  hendes  Aand  og  give  den  dens 
ejendommelige  Præg.  Hun  var  i  mange  Aar  i  det  mindste 
tilsyneladende  kun  modtagende,  hvor  mange  Betingelser  hun 
end  havde  for  at  gjøre  sj^  gjældende.     ..Hun   er   sikkert    ved 

det  første  Møde  i  Selskabslivet  blevet  overset,"  hedder  det  i 
den  fine  Karakteristik  af  hende,  hvormed  sidste  Udgave  af 
hendes  Skrifter  indledes,  ,.ja,  man  har  fortalt,  at  da  P.  A.  Heiberg 
første  Gang  fremviste  sin  lille  forlegne  Hustru  for  Verdens 
Øjne.  beklagede  man.  at  den  kloge  ISIand  havde  valgt  en  saa 
lille  ubetydelig  Pige  til  sit  Livs  Ledsagerinde.  Mangen  en 
Herre  har  maaske  sat  sig  til  Bords  med  P.  A.  Heibergs  for- 
mentlig ubetydelige  Kone  for  at  vise  ham  en  Opmærksomhed, 
men  rejst  sig  med  en  ganske  anden  Dom  end  den.  Verden 
er  saa  hurtig  med  at  fælde.  Selv  tilbageholden  i  Samtale  med 
fremmede,  havde  hun  et  afgjort  Talent  til  at  bringe  andre  til 
at  udtale  sig  og  faa  dem  til  at  give  det  bedste,  de  besad  af 
Aandens  Gaver.  Hendes  fordringsløse  Væsen  gjorde,  at  alle 
følte  sig  fri  og  trygge  i  hendes  Nærværelse .  og  de  færreste 
begreb  vel,  hvad  det  var.  der  gjorde,  at  hun.  den  lyttende, 
formaaede  at  bringe  Liv  i  en  hvilken  som  helst  Samtale." 

Det  var  stormfulde  Aar.  Heiberg  og  hans  Hustru  oplevede 
sammen.  Allerede  to  Maanedcr  efter  deres  Bryllup  begyndte 
den  Kamp  imellem  ham  og  Myndighederne,  der  endte  med 
hans  Fald.  Gang  efter  Gang  blev  han  sat  under  Justitsens 
Tiltale  og  idømt  høje  Mulkter  for  sine  skarpe  Udtalelser  imod 
Magthaverne,  og  Juleaften  1799  faldt  den  Dom,  i  Følge  hvil- 
ken han  „forvistes  Kongens  Riger  og  Lande".  Den  7de  Fe- 
bruar forlod  han  Danmark  for  aldrig  mere  at  gjense  det. 

Hvorledes  Forholdet  imellem  Heiberg  og  hans  Hustru 
havde  udviklet  sig,  vides  ikke;  Faktum  er,  at  hun  ikke  fulgte 
sin  Mand  i  Landflygtigheden,  men  blev  her  hjemme  med  deres 
eneste  Barn,  Sønnen  Johan  Ludvig.  Denne  blev  efter  Fade- 
rens Ønske  sat  i  Huset  hos  Rahbeks,  Moderen  søgte  Skils- 
misse og  indgik  Aaret  efter  nyt  Ægteskab  med  den  svenske 
Baron  Karl  Frederik  Ehrensvård ,  der  for  sin  Deltagelse  i 
Mordet  paa  Gustav  den  tredje  var  bleven  dømt  fra  Livet, 
men  ligesom  flere  andre  af  de  sammensvorne  benaadet  med 
evig  Landflygtighed,  Tab  af  Adelskab  og  alle  øvrige  borger- 

lige  Rettigheder.  Han  tog  til  Danmark,  hvor  han  i  nogle 
Aar  ejede  en  Gaard  i  Sorø  Amt ,  men  for  det  meste  opholdt 
sig  i  Kjøbenhavn.  Her  lærte  den  begavede,  fint  dannede 
Mand,  der  efter  sin  Forvisning  havde  antaget  sin  ^Moders 
Navn  Gyllenborg  (som  oftest  skrevet  paa  Fransk:  Gyllem- 
bourg), Heibergs  Hustru  at  kjende,  rimeligvis  i  hendes  eget 
Hus.  Forskjellige  Udtalelser  af  Fru  Gyllembourg,  særlig  i 
Novellen  „To  Tidsaldre",  tyde  paa.  at  de  allerede  før  Kata- 
strofen med  Heiberg  indtraadte ,  have  elsket  hinanden ,  og  at 
hendes  Ægteskab  var  blevet  hende  et  Fangenskab,  Det  rime- 
ligste synes  at  være,  at  hun  ikke  har  kunnet  modstaa  Fristelsen, 
da  Forholdene  skilte  hende  og  hendes  Mand  ad,  men  har  søgt  at 
gjøre  Skilmissen  definitiv  for  at  kunne  blive  forenet  med  den,  der 
havde  vundet  hendes  Hjærte,  som  Heiberg  næppe  nogen  Sinde 
har  ejet.  Efterretningen  om,  at  hun  havde  begjæret  Skilsmisse, 
kom  i  alt  Fald  fuldstændig  bag  paa  ham  og  overvældede  ham 
i  høj  Grad,  og  dette  Skridt  af  hans  Hustru  blev  ikke  blot  af 
Betydning  for  den  ulykkelige  Mands  vSjæleliv,  men  fik  ogsaa 
praktiske  Følger  for  ham,  idet  hans  Landflygtighed  utvivlsomt 
vilde  være  bleven  hævet,  dersom  hun  ikke  havde  gjort  det 
—  der  arbejdedes  med  megen  Udsigt  til  et  heldigt  Resultat 
paa  at  faa  Dommen  kasseret  eller  modificeret,  da  Skilsmisse- 
begjæringen  kom  og  gjorde  Ende  paa  Sagen.  „Aled  Ydmyg- 
hed," hedder  det  i  den  før  anførte,  med  fin  og  kjærhg  Haand 
skrevne  Karakteristik  af  hende,  ..bar  hun  de  haarde  Domme; 
hun  var  som  de  Børn ,  der  ingen  Ro  have ,  før  de  faa  Til- 
givelse af  dem,  de  med  eller  mod  deres  Vilje  have  bedrøvet. 
Hun  bad  om  Tilgivelse,  og  hun  fik  den  —  omsider.  Livets 
Storme  kunne  skille  Menneskene  ad,  men  det  er  Kjendetegnet 
paa  ædlere  Naturer,  at  Tiden  atter  kan  bringe  Forstaaelse, 
Tilgivelse  og  Forsoning  tilbage,  idet  hver  Part  villig  ind- 
rømmer den  Fejl,  der  hører  ham  til.-' 

I  Gyllembourgs  Hus  samledes  ligesom  tidligere  i  Heibergs 
en  Mængde  udmærkede   Mænd,    baade  danske,   som   Oehlen- 


Fru  Gyllembourg.  ^cg 

schlåger,  Ørsted,  AVeyse  o,  m.  a.,  og  fremmede,  især  svenske 
Adelsmænd,  og  Fruen ,  som  vel  nu  følte  sig  friere  og  lykke- 
ligere,  end  i  sit  første  Ægteskab,  indtog  en  fremtrædende 
Plads  i  denne  udsøgte  Kreds.  „Hendes  store  Dannelse,  hen- 
des udbredte  Sprogkundskaber,  den  fine  Verdenstone,  som 
var  hende  egen,  gjorde,  at  man  med  hende  aldrig  savnede 
Stof  til  Konversation,  der  altid  fra  hendes  Side  blev  ført  med 
stor  Ro  midt  i  I^ivligheden.  En  særlig  Forbindtlighed,  som 
nogle  undertiden  fandt  gik  for  vidt  og  frygtede  for  ikke  at 
være  saa  ganske  ment,  var  vist  nok  en  Følge  af  den  Ydmyg- 
hed ,  hvoraf  hendes  Væsen  var  gjennemtrængt,  og  som  ikke 
saa  lige  forstodes  af  alle,  eftersom  denne  Egenskab  just  ikke 
i  Almindelighed  hører  Alenneskene  til ,  maaske  havde  ogsaa 
hendes  Omgang  med  Svenske  paavirket  hendes  Væsen  i 
denne  Henseende ;  men  at  der  ingen  Forstillelse  laa  bag  alt 
dette,  det  saa'  man  ud  af  det  kjærlige  Øje,  det  hørte  man  af 
hendes  bløde,  hjærtelige  Stemme;  Kjærlighed  var  hendes 
Væsens  Grundvold;  Mennesker  og  Dyr,  alt,  som  kom  i  hendes 
Nærhed,  følte  Virkningen  af  hendes  Hjærtensgodhed.-'  Denne 
Skildring  gjælder  vel  nærmest  den  senere  Del  af  hendes  Liv, 
men  mange  Udtalelser  af  Tidens  mest  fremragende  Mænd  i 
Breve  o.  1.  vise,  at  hun  allerede  paa  den  her  omhandlede  Tid 
var  i  Besiddelse  af  de  fremhævede  Egenskaber.  I  et  Digt  fra 
1811   siger  J.  L.  Heiberg  om  hende: 

Du,  som  med  højere  Væsner  fortrolig 
ejer  et  rent  og  ungdommeligt  Sind, 
du,  som  den  simple,  men  yndige  Bolig 
vier  til  Tempel  for  Muserne  ind: 
enten  din  Livbtraad  er  stor  eller  liden, 
kan  du  dog  aldrig  forkues  af  Tiden, 
hylles  af  Musen  i  Foraarsluft  ind. 

Hun  var  aabenbart  allerede  den  Gang  ikke  blot  en  begavet, 
men  ogsaa  i  aandelig  Forstand  højt  udviklet  Kvinde.  Det 
var  imidlertid  saa  fjærnt  fra  hendes  Tanker  som  vel  muligt 
at  give  sig  af  med  at  skrive  Bøger;  det  skulde  endnu  vare 
længe,    før    hun    blev   ført   ind  paa  den  Bane,    hvor    hun    ret 

skulde  faa  Lejlighed  til  at  vise.  hvor  gjennemdannet  og  aan- 
delig  moden  hun  var  bleven  i  Livets  Skole. 

1815  døde  Gyllembourg,  og  hans  Hustru  førte  nu  et  me- 
get stille  og  tilbagetrukket  Liv  sammen  med  sin  Søn,  hvem 
hun  elskede  med  aldrig  svigtende  Ømhed,  og  som  gjengjældte 
denne  med  ,.en  sværmende,  enthusiastisk  Kjærlighed",  der 
holdt  sig  lige  varm  og  stærk  fra  Barneaarene,  til  Døden 
skilte  dem  ad.  Da  han  efter  det  treaarige  Ophold  i  Pa- 
ris tiltraadte  sit  Lektorat  i  Kiel ,  tog  hun  til  ham  og 
delte  med  ham  det  for  dem  begge  lige  trykkende  Liv  i 
den  tyske  Smaastads  snævre  Forhold.  Hun  fulgte  med  ham 
tilbage  til  Hovedstaden,  da  han  opgav  sin  Universitetsstilling 
og  begyndte  sin  for  vor  Literatur  og  vort  Theater  saa  betyd- 
ningsfulde Virksomhed;  hun  tog  i  Huset  til  ham,  da  han  i 
1 83 1  giftede  sig,  og  her  døde  hun  den  2den  Juli   1856, 

Inden  vi  gaa  over  til  at  omtale  Fru  Gyllembourgs  For- 
fattervirksomhed, ville  vi  endnu  anføre  nogle  Træk  af  den 
omtalte  Karakterskildring,  der  giver  et  saa  smukt  Billede  af 
denne  Kvinde,  og  som  vilde  være  af  stor  Interesse,  om  hun 
saa  aldrig  havde  skrevet  en  Linje,  men  som  nu  er  det  i  dob- 
belt høj  Grad,  fordi  den  ikke  blot  kaster  Lys  over  et  ædelt 
og  betydeligt  ]\Ienneske,  men  ogsaa  over  hendes  Forfatterskab. 
„Hun  var  en  fin,  ejendommelig  Kvindenatur,"  hedder  det,  „sam- 
mensat af  saa  mærkelige,  hinanden  modsatte  Elementer,  paa 
én  Gang  saa  bevidst  og  ubevidst,  saa  blød  og  saa  skarp,  saa 
tidlig  prøvet  og  dog  saa  uerfaren,  saa  klog  og  saa  naiv,  saa 
from  og  saa  verdslig,  en  Verdensdame  og  dog  hele  Livet 
igjennem  bevarende  Barnets  Trosk\  Idighed,  den  unge  Piges 
Jomfruelighed  . .  .  Der  var  en  usædvanlig  Besindighed  i  hen- 
des Domme,  en  umiddelbar  Sikkerhed  i  netop  at  se,  hvad 
det  kom  an  paa.  og  da  kunde  hun  forsvare  sin  Mening  saa 
veltalende,  saa  overbevisende,  at  hendes  Modpart  som  oftest 
maatte  trække  sig  tilbage  og  give  sig  fortabt.  Og  dog 
traadte     hendes    Paastande     aldrig    frem    med    Sikkerhedens 

Paastaaelighed  eller  Heftighedens  Irritabilitet;  det  var,  lige- 
som hun  selv  var  undselig  over  at  fremsætte  saa  bestemte 
Meninger.  Al  Affektation  var  fremmed  for  hendes  Væsen, 
og  hun  havde  formelig  en  Afsky  for  al  Exaltation.  Hendes 
store  Kjærlighed  og  Beundring  for  hendes  Søn  havde  aldrig 
dette  Præg;  hos  hende  fandtes  aldrig  den  for  de  fleste  el- 
skende- Kvinder  sædvanlige  blinde  Forguden  af  dem,  der 
høre  dem  til,  og  som  de  se  op  til.  Hun  kunde  være  af  en 
helt  anden  Mening  end  den  Søn,  hvis  Begavelse  hun  satte 
saa  hojt.  Hun  saa'  med  skarpe  Øjne  paa  hans  Frembrin- 
gelser og  tilbageholdt  aldrig  sin  Mening,  naar  noget  sjmtes 
hende  fejlagtigt  i  Anskuelsen  eller  mindre  smukt  i  Udtryk- 
ket; men  disse  Indvendinger  fremsatte  hun  da  i  en  næsten 
ærbødig  Tone.  Hendes  varme ,  kjærlige  Hjærte  formaaede 
at  optage  Fejlene  hos  dem,  hun  elskede,  i  Forening  med 
Dyderne;  hun  oversaa  ikke  de  første  og  overvurderede  ikke 
de  sidste.  Midt  i  sin  Sel .  stændighed  trængte  hun  dog  bestan- 
dig til  at  støtte  sig  i  Kjærlighed  til  andre,  til  at  hente  Raad, 
Trøst  og  Bekræftelse  paa,  hvad  hun  ansaa  for  det  rette. 
,.Uden  Kjærlighed  kan  jeg  ikke  trives,"  sagde  hun  ofte,  ,.jeg 
kan  sige  som  Nina  —  Heibergs  Nina  — :  Der  gives  dem,  der 
leve  mest  i  andre."  Kjærlighed  var  for  den  bløde,  varme 
Kvinde  lige  saa  nødvendig  som  Solens  Varme  for  Blomsten. 
—  Af  alle  kvindelige  Dyder  satte  hun  de  huslige  højest; 
intet  Talent,  ingen  Begavelse  i  nogen  som  helst  Retning 
satte  hun  over  disse.  Sirlig  indtil  Pedanteri  formaaede  hun 
at  udbrede  en  Hyggelighed  omkring  sig,  som  næppe  er  over- 
truffen  af  nogen;  Skjønhedssansen  i  det  huslige  Liv  var  saa 
udviklet  hos  hende,  at  den  kastede  sit  Skjær  over  alt,  som 
omgav  hende.  Det  simpleste  Maaltid  fik  et  vist  festligt  Præg 
ved  hendes  Ordnen  og  Omhu,  og  Vennerne,  som  hun  sam- 
lede om  sit  Bord,  følte  sig  altid  oplivede  og  meddelsomme. 
Det  fint  uddannede  psj'-chologiske  Blik,  hvorom  Novellerne 
noksom   vidne,   gjorde,   at   hun   let   og  hurtig   gjennemskuede 

de  menneskelige  Svagheder,  og  ikke  mange,  med  hvem  hun 
kom  i  Berøring,  gik  ukjendt  fra  hende.  AlHgevel  hørte  man 
aldrig  skarpe  Domme,  bitre  Bemærkninger  over  andre  af 
hendes  Mund,  tvært  imod,  hun  havde  et  eget  Talent  til  at 
udfinde  Undskyldninger  selv  for  grove  og  anstødelige  Fejl  og 
Lyder  hos  andre.  Det  var  derfor  just  ikke  enhvers  Sag  i 
hende  at  ane  Forfatteren  med  den  bestemt  udprægede  Livs- 
anskuelse, den  skarpe  Betragter  af  Menneskenes  Daarskaber 
og  Fejl ;  hun  nænnede  ligesom  ikke  at  meddele  andre,  hvad 
hun  saa'  og  gjennemskuede;  hun  tav  og  gjemte  alle  de  Iagt- 
tagelser, som  Berørelsen  med  andre  gav  hende  Lejlighed  til, 
gjemte  alle  disse  Betragtninger  og  Erfaringer  for  sin  Sjæls 
stille  Overvejelse,  indtil  hendes  Indre  ikke  længere  kunde 
rumme  dem ;  da  udsprang  de  levende  Skikkelser  i  Novellerne, 
i  hvis  Mund  hun  udtalte,  hvad  der  længe  havde  været  gjen- 
nemarbejdet  i  hendes  stille  Tanker.  —  Hun  kunde,  især  i 
yngre  Aar,  være  lystig  indtil  Overgivenhed,  og  da  sprudlede 
lette,  pikante  Bemærkninger  frem  som  af  et  Væld,  hvor  de 
længe  ligesom  med  Forsæt  vare  tilbageholdte;  men  aldrig 
havde  hendes  Vid  Ondskabens  eller  Malicens  Karakter,  al- 
drig vare  hendes  Ord  saarende  eller  hensynsløst  henkastede 
mod  andre.  Hun  sagde  ofte:  ..Vittighed,  som  bærer  Ondska- 
ben i  sig,  kan  ikke  opmuntre  eller  fornøje  mig;  den  rette 
Vittighed  hjælper  sig  uden  dette.*' 

..Alt  som  Barn  havde  hun  været  ualmindelig  modtagelig 
for  religiøs  Paavirkning.  Oplært  af  en  stræng,  kras  orthodox 
Lærer  gjennemgik  hun  tidlig  de  forfærdeligste  Angester  for 
Helvedstrafifene,  som  havde  sat  hendes  overordentlig  levende 
P'antasi  i  Bevægelse.  Hendes  Gemyts  dybe  religiøse  Trang 
vedblev  trods  Tidsalderens  mangehaande  modstridende  Ind- 
virkninger uafladelig  at  søge  Tilfredsstillelse.  Alt,  som  hun 
blev  ældre,  gik  hun  op  i  Betragtninger  af  denne  Natur.  ]\Iyn- 
ster  havde  øvet  en  overordentlig  beroligende  Indflydelse  paa 
hende,  og    med    inderlig    Taknemlighed    hang   hun  ved  denne 

ædle  Personlig-hed.  Naar  hun  læste  i  hans  Prædikener,  sagde 
hun  ofte:  ,.Hvor  meget  skylder  jeg  dog  ikke  dette  INIenneske! 
hvor  ofte,  naar  min  Sjæl  i  Sorg  og  blodgang  var  dybt  ned- 
bøjet, har  han  ikke  ved  sit  inderlige,  milde,  fortrøstningsfulde 
Ord  atter  løftet  den!"  —  Omtrent  1836  havde  hun  den  Lykke 
at  komme  i  Berøring  med  en  lignende  Personlighed,  idet  nu- 
værende Biskop  Martensen  blev  en  daglig  Gjæst  i  J.  L.  Hei- 
bergs Hus.  Til  ham  tyede  hun  med  alle  sine  Spørgsmaal, 
alle  sine  urolige  Tanker,  med  al  sin  Utaalmodighed,  al  sin 
Frygt  for  ikke  hisset  at  gjenfinde  alle  dem,  hun  her  i  Kjær- 
lighed havde  hængt  ved.  ;Jeg  vil  finde  dem  alle,  Mennesker 
og  Dyr,  som  jeg  har  elsket,-'  udbrød  hun  ofte.  Hun  gjentog 
med  Glæde  et  Vers  af  en  gammel  Digter,  der  talte  om  „de 
salige  Fugle*' ;  hun  kunde  ikke  taale  den  Tanke,  at  ikke  og- 
saa  de  gode  Dyr  gik  en  Forløsning  i  Møde.  Og,  som  ]\Iar- 
tensen  siger,  i  de  Ord,  han  udtalte  ved  hendes  Kiste:  „Denne 
Skabningens  Forlængsel  førte  hende  atter  og  atter  til  Kristi 
Evangelium,  mere  og  mere  udviklede  sig  den  Bevidsthed  i 
hende,  at  vi  ^lennesker  trænge  til  en  Frelser,  en  Midler  mel- 
lem Gud  og  os.-'  —  ]Med  denne  sin  fortrolige  Ven  sad  hun 
mangen  en  Eftermiddagstime  lyttende  med  spændt  Opmærk- 
somhed til,  hvad  han  fortolkede  hende  af  Herrens  Ord,  idet 
snart  ét  Sted  i  Skriften,  snart  et  andet  havde  sat  hendes 
Tanke  i  Bevægelse  eller  vakt  Uro  i  hendes  Sjæl.  En  inder- 
lig ydmyg  og  sagtmodig  Aand  lyste  da  ud  af  det  sjælfulde 
Øje.  ..Ja,  en  stille  og  sagtmodig  Aands  uforkrænkelige  Væsen 
og  det  ømme,  kjærlighedsfulde  Hjærte,  dette  er  dog  Grund- 
trækkene i  vor  forklarede  Venindes  indvortes  Menneske". 
Disse  Ord  af  en  Ven,  hvis  Omgang  hun  betragtede  som  en 
Naadegave,  der  var  sendt  hende  i  hendes  Livs  Aften,  be- 
tegne maaske  allerbedst,  hvad  hun  var  blevet  ved  Enden  af 
sit  Liv. 

„Ved  Siden  af  dette  stærkt    bevægede   religiøse  Sind  var 
der  en  ikke  ringe  verdslig  Tilbøjelighed    hos    denne  Sjæl,    en 

Livsglæde,  som  intet  kunde  kue.  Det  daglige  Livs  Nydelse 
og  Elegance  havde  stor  Betydning  for  hende.  Ved  Værel- 
sernes Udstj^r,  Anretningens  Skjønhed  maatte  intet  savnes; 
hun  havde  et  afgjort  Talent  til  at  nyde  Livets  smaa  Behage- 
ligheder; Frugter.  Blomster,  Toiletgjenstande,  kort  enhver 
Komfort  betragtede  hun  som  Nødvendigheder,  hvis  Savn  vilde 
have  trykket  hende  haardt,  og  faa  forstod  som  hun  at  nyde 
disse  Livets  Goder.  De  mange  smaa  Tryk,  som  Livet  fører 
med  sig,  berørte  hende  kun  let;  hun  formaaede  hurtig  at  glemme 
dem  for  gladere  Indtryk.  „Naar  Solen  skinner  ind  til  mig", 
sagde  hun,  ,.saa  bliver  jeg  glad,  hvad  Tryk  der  end  hviler 
paa  mig;  kun  Angsten  for  mine  kjæres  Liv  formaar  at  kue 
min  Sjæleglæde;  men,  o  Gud",  føjede  hun  ofte  til,  „hele  mit 
Liv  er  gaaet  hen  i  Angsten  for  dem,  jeg  har  kjær". 

Fru  Gyllembourg  var  næsten  50  Aar  gammel,  da  hun 
betraadte  Forfatterbanen,  og  hun  gjorde  sit  første  Skridt  paa 
den  helt  i  Spøg  og  uden  at  ane,  hvad  det  førte  hende  ind  i. 
Det  var  strax,  da  Sønnen  havde  begyndt  Udgivelsen  af  ..Den 
flyvende  Post".  Den  literære  Virksomhed,  han  udfoldede, 
efter  at  være  vendt  tilbage  til  Kjøbenhavn,  maatte  ikke  blot 
i  høj  Grad  tiltale  hende,  fordi  den  i  meget  stemte  med  hele 
hendes  Aandsretning,  men  var  ogsaa  særlig  skikket  til  at 
vække  de  slumrende  Evner  hos  hende,  der  delte  alt  med 
vSønnen.  Allerede  i  Nr.  4  af, .Den  flyvende  Post"  —  den  12te 
Jan.  1827  —  optraadte  hun  med  et  fingeret  Brev,  ,.Et  Brev, 
som  enhver  bedes  at  læse,  da  Redaktionen  ikke  ved,  hvem 
det  angaar".  Det  var  et  Avertissement  i  Adresseavisen,  der 
fremkaldte  det,  og  Spøgen  var  saa  godt  gjennemført,  at 
Publikum  lod  sig  fuldstændig  dupere  og  fulgte  de  følgende 
Breve  med  stigende  Nysgjerrighed,  saa  at  da  Fortællingens 
anden  Afdeling,  „Claras  Skriftemaal",  kom,  og  det  blev  klart, 
at  det  hele  var  en  Plktion,  var  Interessen  vakt  og  holdt  sig 
til  det  sidste,  saa  meget  mere,  som  dette  Slutningsparti  var 
det  bedste  i  der.  lille  Fortælling,  der  senere  samledes  under 
Titlen  „Familien  Polonius".     Det   var    ikke    noget    betydeligt 

Arbejde,  men  Lysten  og  Følelsen  af  Evner  i  denne  Retning 
var  vakt;  hvad  der  var  begyndt  for  Spøg,  blev  fortsat  af 
Attraa  efter  at  behage  Sønnen  og  senere  som  „en  Beskjæf- 
tigelse,  der  snart  blev  mig  saa  kjær,  at  jeg  ikke  igjen  kunde 
forlade  den,  uagtet  en  ubeskrivelig  Undseelse,  næsten  en 
Skræk  greb  mig,  naar  jeg  ret  betænkte,  at  jeg,  som  ikke 
blot  var  et  PVuentimmer,  men  vist  nok  en  af  de  frygtsomste 
og  svageste  af  mit  Kjon,  var  fremstaaet  for  Publikum  som 
Digter  og  var  af  adskillige  anset  som  saadan*'.  I  de  sidste 
ti  Aar  af  sit  liv  skrev  hun  intet,  hendes  Forfattervirksomhed 
falder  fra  1827  til  1845,  men  i  disse  Aar  er  den  ogsaa  over- 
ordentlig frodig;  den  omfatter  fire  og  tyve  større  og  mindre 
Fortællinger,  hvortil  endnu  kommer  fire  Skuespil  og  forskjellige 
mindre  Skrifter  af  blandet  Indhold.  Sit  Psevdonym,  „Forf. 
til  en  Hverdagshistorie"  —  først  efter  hendes  Død  blev  det 
offentlig  udtalt,  at  de  med  saa  stort  Bifald  modtagne 
Noveller  skyldtes  hende  —  tog  hun  fra  det  første  Arbejde,  i 
hvilket  hendes  Forfatterejendommelighed  træder  os  fuldt  ud- 
viklet i  Møde  med  alle  sine  karakteristiske  Egenskaber,  For- 
tællingen „En  Hverdagshistorie-',  der  fremkom  Aaret  efter 
„Familien  Polonius"  Hgeledes  i  „Den  flyvende  Post". 

Om  at  gjennemgaa  Fru  Gyllembourgs  Forfatterskab  i  det 
enkelte  eller  blot  at  dvæle  udførligere  ved  de  vigtigste  af 
hendes  Arbejder  kan  her  ikke  være  Tale,  og  det  gjøres  for 
saa  vidt  heller  ikke  nødig,  som  faa  af  Datidens  Forfatteres 
Skrifter  er  saa  godt  kjendte  som  hendes  —  Novellerne  -En 
Hverdagshistorie",  „Mesalliance",  „Extremerne",  „De  lyse 
Nætter",  „En  i  Alle",  „Montanus  den  yngre",  „To  Tidsaldre" 
og  mange  andre  staa  for  alle  dannede  som  nogle  af  de 
ypperste  Frembringelser  af  den  Art,  vor  Literatur  har  at  op- 
vise, og  i  mange  Henseender  som  uopnaaede  Mønstre.  En 
Analyse  af  dem  er  ogsaa  for  saa  vidt  overflødig,  som  det, 
hvor  forskjellige  de  end  ere,  og  fra  hvor  mange  Sider  der 
end  kan    afvindes    dem  Interesse    som    fine    og    skarpe  Spejl- 

billeder  af,  hvad  der  rørte  sig  i  Forfatterindens  Tid,  fra  det 
æsthetiske  Synspunkt  væsentlig  er  de  samme  Egenskaber, 
der  er  betegnende  for  dem  alle.  Fru  Gyllembourg  er  strax 
ved  sin  literære  Produktions  Begyndelse  en  i  det  væsentlige 
fuldt  udviklet  Forfattarindividualitet,  saaledes  at,  for  saa  vidt 
som  der  overhovedet  hos  hende  er  Tale  om  nogen  yderligere 
Udvikling,  gjælder  den  egentlig  kun  det  stigende  Herredøm.me 
over  de  kunstneriske  jMidler,  der  staa  til  hendes  Raadighed, 
og  selv  i  denne  Henseende  er  det  karakteristisk  for  hende, 
at  hun  allerede  i  enkelte  af  sine  første  Noveller,  f.  Ex.  ..En  Hver- 
dagshistorie", næsten  naar  Højdepunktet  for  sin  Kunst,  Hendes 
Digtning  bryder  en  ny  Bane  i  vor  Literatur  ved  at  søge  sit 
Stof  i  de  dannede  Klassers,  særlig  den  højere  Borgerstands  og 
Aristokratiets  Hverdagsliv  omtrent  samtidig  med,  at  Blicher  i  sine 
Noveller  søger  ned  i  Folkets  lavere  Lag.  Det  var  et  den  Gang 
næsten  fuldstændig  ubearbejdet  Omraade,  og  af  hvad  der  ovenfor 
er  anført  om  Forfatterindens  Personlighed  og  Udvikling,  vil  det 
skjønnes,  at  hun  havde  ganske  særlige  Betingelser  for  just 
at  bearbejde  det,  som  hun  da  ogsaa  i  hele  sin  Produktion 
saa  godt  som  udelukkende  holdt  sig  til.  Den  Form,  hun 
strax  instinktmæssig  valgte,  viste  sig  ogsaa  snart  just  at  være 
den,  der  egnede  sig  for  hendes  særlige  Talent.  Hun  har  ved 
Siden  af  Novellerne  skrevet  et  Par  Æventyr  og  enkelte 
Dramer,  men  i  ingen  af  disse  Retninger  har  hun  frembragt 
noget,  der  tilnærmelsesvis  staar  paa  Højde  med  Hverdags- 
historierne, hvor  meget  fortræffeligt  hun  endogsaa  her  i  det 
enkelte  har  naaet.  Det  overnaturlige  Element  i  Æventyrene 
„Den  magiske  Nøgle"  og  ,.Kong  Hjort"  kan  hun  ikke  finde 
sig  til  Rette  med,  og  den  dramatiske  Form  laa  i  meget  ringe 
Grad  for  hende;  de  fire  Skuespil,  hun  har  skrevet  (..Sprog- 
læreren", ,.Magt  og  List",  „Fregatskibet  Svanen"  og  ..'De  for- 
lovede-) er  mere  dramatiserede  eller  rettere  blot  dialogiserede 
Noveller  end  virkelige  Dramer,  og  Behandlingen  af  Repliken 
lader  meget    tilbage    at    ønske    i  Henseende    til  Friskhed    og 

Naturlighed.  Kun  to  af  dem  opførtes,  og  af  dem  fremkaldte 
det  ene  („Magt  og  List")  stærk  vStrid  imellem  Pibere  og 
Klappere,  medens  det  andet  (,. Sproglæreren')  holdt  sig  en 
Tid  paa  Repertoiret  uden  dog  at  gjøre  større  Lykke. 

Navnet  ,,  Hverdagshistorier"  er  i  høj  Grad  betegnende  for 
Fru  Gyllembourgs  Noveller;  med  en  overordentlig  rig  Op- 
findelsesevne  forstaar  hun  for  det  meste  at  kombinere  simple 
og  naturlige  ud  af  Livet  grebne  Træk  til  et  fængslende  og 
spændende  Hele.  Situationerne  ere  hver  for  sig  givne  med 
stor  Klarhed  og  valgte  og  sammenkjædede  med  ypperligt 
Blik  for,  hvad  der  tjener  til  at  fremhæve  den  Grundtanke, 
der  holder  det  hele  samme.  Hendes  i  Livets  Skole  udviklede 
skarpe  psychologiske  Blik  og  fine  Iagttagelsesevne  i  For- 
bindelse med  den  poetiske  Stemning,  hun  raader  over,  gjør 
hendes  Fremstilling  lige  tiltrækkende  ved  den  Sandhed,  hvoraf 
den  er  præget,  og  ved  det  Skjønhedsskjær,  der  er  over  den. 
Karaktertegningen  er  som  oftest  fortræffelig,  og  særlig  har 
hun  tegnet  en  Række  hver  for  sig  ypperlige,  højst  for- 
skjellig  individualiserede  Kvindeskikkelser.  Det  Livssyn, 
hvorpaa  alle  disse  Digtninger  hviler,  er  fint  og  smukt,  om 
end  i  mangt  og  meget  forskjelligt  ikke  blot  fra  vor  Tids, 
men  ogsaa  fra  den  Tids,  i  hvilken  den  fremkom,  for  saa  vidt 
som  det  særlig  for  den  undertiden  noget  slappe  Morals  Ved- 
kommende er  stærkt  paavirket  af  de  i  Slutningen  af  forrige  A ar- 
hundrede  herskende  Ideer,  om  disse  end  ere  modificerede  ved  den 
alsidige  humane  Dannelse,  Forf.  havde  tilegnet  sig.  Den  rigt 
begavede,  fint  dannede  og  i  alle  Forhold  efter  Skjønhed  hi- 
gende Kvinde,  som  den  ofte  anførte  Karakteristik  viser  os 
et  saa  smukt  Omrids  af,  træder  os  i  Møde  paa  hver  Side  af 
hendes  Fortællinger. 

Meget  karakteristisk  for  Fru  Gyllembourg  er  den  Maade, 
hvorpaa  hun  selv  stod  overfor  sit  af  hendes  Samtid  med  den 
største  Interesse  fulgte  Forfatterskab.  Som  alt  anført,  vaagede 
hun  til  det  sidste  strængt  over  sin  Anonymitet,  der  først  hævedes 

efter  hendes  Død  i  det  literære  Testamente,  hun  efterlod  sin 
Søn.  Dette  havde  lige  saa  lidt  sin  Grund  i  falsk  Beskeden- 
hed som  i  Mangel  paa  Tillid  til  sine  Evner,  hvilke  hun  utvivl- 
somt,  da  de  først  var  bleven  vakte,  godt  kjendte,  men  simpelt 
hen  i  et  Træk  i  hendes  Karakter,  som  vor  Tid  maaske  har 
mindre  let  ved  at  forstaa,  men  som  derfor  ikke  er  mindre  fint 
og  tiltalende.  ..Det  var  hendes  Anskuelse",  hedder  det,  „at 
Kvinder  ikke  maatte  befatte  sig  med  sligt  (som  at  skrive), 
og  hun  lærte  ikke  af  sin  egen  Erfaring,  at  den,  Gud  giver 
en  Stemme,  kan  ikke  holde  Tonerne  tilbage.  Traadte  en 
eller  anden  Dame  op  i  Literaturen  eller  indleverede  Stykker 
til  Theatret,  da  kunde  hun  paa  den  naiveste  Maade  sidde  og 
fordybe  sig  i  Betragtninger  herover,  og  hun  udbrød  da :  „Naa, 
skriver  hun  nu  ogsaa !  Herre  Gud !  Vi  Fruentimmer,  synes 
mig,  have  nok  at  tage  vare  paa,  uden  at  vi  ogsaa  befatte 
os  med  sligt,  det  skal  vi  overlade  til  Mændene;  det  Fruen- 
timmerskriveri duer  dog  aldrig  noget."  Naar  da  hendes 
Børn  sad  i  Stilhed  og  morede  sig  over  hende  og  omsider 
lidt  skadefro  udbrød:  „Glemmer  du  da  rent,  at  du  selv 
skriver?"  da  kunde  hun  ganske  rødmende  vækkes  af  sine 
Betragtninger,  og  rørende  vare  da  de  Undskyldninger,  hvor- 
med hun  besmj^kkede  sin  formentlige  Fejl".  Selvfølgelig 
blev  der  forsket  ivrig  efter,  hvem  den  navnløse  og  dog  saa 
navnkundige  Forfatter  var;  mange  vare  de  Hjul,  der  sattes  i 
Bevægelse  baade  af  hende  selv  og  efter  hendes  Ønske  af 
hendes  Søn  for  at  lede  Gisningerne  vild,  og  hun  blev  meget 
ilde  berørt,  naar  nogen  kom  paa  Sporet.  „Poul  Møller  havde 
kjendt  hende  i  mange  Aar,  og  denne  skarpe,  Hge  over  for 
Kvinder  mistænksomme  Kritiker  havde  mere  end  én  Gang 
været  forbavset  over,  hvad  denne  stilfærdige,  frygtsomme 
Kvinde,  der  aldrig  sagde:  Det  er,  men  altid:  Det  synes  mig, 
havde  opladt  for  hans  Øje.  Hvor  har  jeg  haft  mine  Tanker, 
udbrød  han,  da  han  første  Gang  gjennem  indre  Kriterier 
kom    til  Vished    om,    at  Hverdagsnovellerne    vare    af   hende; 

hvem  uden  Fru  Gyllembourg  kunde  have  skrevet  dem?  Da 
han  ikke  hørte  til  de  meget  faa.  som  vare  indviede  i  Hemme- 
ligheden, havde  han  ingen  Forpligtelse  til  at  holde  sin  Gis- 
ning tilbage,  og  Fru  Gyllembourg  udbrød  derfor  ofte  til  sine 
fortrolige:  ,.Poul  Møller  er  min  Ulykke!  Det  er  ham.  der 
har  bragt  Rj-'gtet  om  mig  i  Omløb",  og  nu  kunde  hun  med 
sin  ejendommelige  Naivetet  vedblive :  ,.og  jeg  begriber  slet  ikke, 
hvorfor  han  tror  det.  thi  det  er  dog  alt  for  urimeligt,  at  jeg 
skulde  befatte  mig  med  sligt,"  Ja,  saa  utrolig  det  end  klinger, 
det  var  virkelig,  ligesom  hun  selv  tvivlede  om  Rygtets  Sand- 
hed; i  alt  Fald  glemte  hun  formelig,  at  hun  var  Forfatteren, 
og  smigrede  sig  bestandig  med,  at  ingen  for  Alvor  troede  det; 
havde  jeg  ikke  dette  Haab.  sagde  hun  ofte,  kunde  jeg*  jo 
aldrig  mere  sætte  Pen  til  Papiret.  Dette  var  hendes  oprig- 
tige Mening.  Hun  var  utrolig  undselig  over  denne  Skribent- 
virksomhed, og  hendes  nærmeste  brugte  derfor  dette  Talent 
hos  hende  til  smaa  Drillerier,  der  ofte  gav  Anledning  til 
Spøg  og  Munterhed.  Mange  fremmede,  saa  vel  Herrer  som 
Damer,  troede,  fordi  de  dømte  efter  det  almindelige,  at  de 
smigrede  og  glædede  hende  ved  at  lade  sig  forstaa  med,  at 
hun  var  Forfatter;  hendes  nærmeste  vidste  derimod,  at  Yt- 
ringer af  den  Natur  forspildte  hende  den  Dags  Glæde.  Hvor 
Folk  dog  kan  være  udelikate  og  taktløse,  udbrød  hun  da, 
hvorfor  vil  de  nu  plage  mig  med  ,.de  stakkels  Noveller",  saa- 
ledes  kaldte  hun  dem  altid.  Hørte  hun  imellem,  at  en  tviv- 
lede om  R)'gtets  vSandhed,  idet  han  mente,  at  de  ikke  kunde 
være  skrevne  af  et  Fruentimmer,  da  blev  hun  formelig  glad 
og  let  om  Hjærtet  og  udbrød:  ,.Se,  det  er  da  et  fornuftigt 
Menneske!" 

,,Man  mærkede  saa  godt  som  aldrig  i  det  daglige  Liv 
hendes  Skrivevirksomhed :  i  de  sildige  Aftentimer  listede 
hun  sig  til  det  Arbejde,  hvorover  hun  følte  en  jomfruelig 
Undseelse.  I  en  lille  Bordskuffe  gjemte  hun  hurtig  og  om- 
hyggelig den  simple  Mappe,  hver  Gang  hun  troede,  at  nogen 

nærmede  sig,  der  ikke  var  i  hendes  Fortrolighed.  Var 
nu  en  Novelle  færdig,  da  bad  hun  med  en  rørende  ydmyg 
Mine  sine  Børn  om  at  skjænke  hende  en  Aftens  Opmærk- 
somhed. Hun  sagde  da  ofte:  Jeg  er  saa  undselig  ved  at 
læse  for  eder;  jeg  er  saa  bange  for,  at  det  skal  kjede  og 
plage  eder  at  høre  derpaa".  Naar  da  Læsningen  begyndte, 
steg  Blodet  hende  stærkt  til  Hovedet,  Stemmen  sitrede,  og 
en  Kortaandethed,  der  næppe  lod  hende  beholde  Brugen 
af  Stemmen,  indtraf  da  i  den  første  halve  Time.  Lidt  efter 
lidt,  alt  som  hun  kom  længere  ind  i  Læsningen,  forsvandt 
Hjærtebankningen,  og  hun  læste  nu  med  en  smuk  Simplicitet, 
der  gav  hendes  Foredrag  noget  rørende.  Lettet  og  glad  lagde  hun 
sig  en  saadan  Aften  efter  Læsningen  til  Hvile,  naar  hun  var  blevet 
opmuntret  ved  den  Interesse,  hvormed  Læsningen  var  fulgt; 
hun  sagde  da:  Det  gjør  mig  saa  lykkelig,  naar  I  to  ere  til- 
fredse.*' Det  var  en  Gang  en  almindelig  Tro,  at  hendes  Søn 
havde  haft  en  stærk  Indflydelse  paa  disse  Novellers  Tilblivelse, 
at  navnlig  Stilen  var  skarpt  gjennemgaaet  af  ham.  Dette 
er  imidlertid  ingenlunde  Tilfældet;  de  bleve  saa  godt  som 
ordret  trykte,  som  de  kom  fra  hendes  Pen.  Har  nogen  Lyst 
til  at  forvisse  sig  herom,  er  der  Lejlighed  dertil  paa  vore 
offentlige  Bibliotheker,  som  gjemme  Originalmanuskripterne 
til  to  af  hendes  Noveller.*' 

Skjønt  og  rørende  kommer  hendes  Ydmyghed  overfor 
hendes  Forfattervirksomhed  til  Orde  i  hendes  literære  Testa- 
mente ved  Siden  af  Glæden  over  Sønnen,  som  var  hendes 
Livs  Stolthed,  og  ved  Siden  afHaabet  om,  at  hun  i  sin  Kreds 
vil  mindes  som  andet  og  mere  end  Forfatterinden.  „Naar  jeg 
siger",  hedder  det  med  Hentydning  til  et  Brev,  hun  i  sin  Tid 
havde  ladet  trykke  i  .,Den  flyvende  Post*'  for  at  vildlede 
Publikum  med  Hensyn  til,  hvem  Forfatteren  af  en  Hverdags- 
historie var  („Til  Hr.  Cølestinus",  samlede  Skrifter  XII),  „at 
jeg  i  mange  Aar  med  Alvor  og  Kjærlighed  har  røgtet  et 
Kald  hel  forskjelligt  fra  en  Digters,  saa  forstaar  jeg  derved 
det  kvindelige  Kald  i  de  nærmeste    og    fjærnere  Forhold,    et 

Kald,  hvis  høje  Vig-tighed  ingen  nok  kan  erkjende.  Naar  jeg 
siger,  at  jeg  haaber,  at  mine  ubetydelige  literære  Frembrin- 
gelser ikke  skulle  være  det  eneste,  jeg  efterlader  mig  som 
Vidne  om  min  jordiske  Tilværelse,  saa  mener  jeg  dermed  det 
eneste,  hvorved  jeg  er  mig  bevidst,  at  en  Følelse  af  Stolthed 
har  nærmet  sig  min  vSjæl,  det  at  jeg  er  din  IVIoder,  min  elskede 
Ludvig!  som  jeg  ærer  saa  højt,  og  at  ikke  blot  dette  Forhold 
af  Moder  og  Søn,  men  et  inderligt,  fortroligt  Venskab  har 
forenet  os  saa  langt  et  Stykke  af  vor  jordiske  Vandring.  At 
jeg  i  dig  skal  efterlade  mit  Fædreneland  en  herlig  Gave,  det 
trøster  jeg  mig  ved  at  tænke.  Jeg  haaber  ogsaa  selv  at  leve 
i  mine  andre  Venners  og  nærmestes  Erindring,  de,  som  ven- 
lig og  trolig  have  vandret  i  Livet  med  mig.  Jeg  haaber,  at  de 
ville  erindre  mig  som  et  kvindeligt  Væsen,  elskende  og  trofast."  *) 

Det  følger  af  sig  selv,  at  Fru  Gyllembourg  fik  en  Hær- 
skare af  Efterlignere,  baade  mandlige  og  kvindelige;  ingen  af 
disse  naaede  hende  imidlertid,  og  de  fleste  af  de  af  hendes 
Hverdagshistorier  paavirkede  Fortællinger,  der  vedblev  at  ud- 
komme indtil  for  ikke  saa  mange  Aar  siden,  er  fuldstændig 
glemte.  Kun  en  enkelt  Forfatter  hævder  sig  ved  Siden  af 
hende  som  en  med  hende  beslægtet,  om  end  langt  fra  saa 
betydelig  og  ejendommelig  poetisk  Natur,  det  er  hendes  Søstersøn 
Andreas  Nicolai  de  St.  Aubain,  almindelig  kjendt  under 
Psevdonymen  CarlBernhard,  som  han  bevarede  til  sin  Død. 

St.  Aubain  er  født  den  i8de  November  1798.  Hans  Fader, 
som  var  Artilleriofficer,  tilhørte  en  ved  Midten  af  forrige  Aar- 
hundrede  indvandret  fransk  Slægt  og  var  selv  fransk  født,  Mo- 
deren var,  som  alt  anført.  Fru  Gyllembourgs  Søster.  Efter  at 
have  taget  Artium  opgav  Sønnen,  som  følte  sig  saa  lidet  til- 
talt af  Klassikerne ,    at    han    ikke    engang   kunde    bekvemme 


*)  Fru  Gyllembourg-Ehrensvard,  Samlede  Skrifter  afForf.  til  en  Hverdagshistorie 
I — XII.  —  Fru  Gyllembourg,  et  literærhistor.  Udkast  af  Otto  Borchsenius 
(Aftenlæsning,  ny  Række  VIII,  1 868);  Fru  Gyllembourg  og  hendes  Værker 
i  Forhold  til  vor  Tid,  tre  Foredrag  af  B.  Arnesen  Kali,   1875. 

sig  til  at  tage  den  saakaldte  anden  Examen,  alle  bundne  Stu- 
dier og  kastede  sig  over  „de  frie  Kunster  og  Videnskaber'', 
som  han  dyrkede  ivrig,  samtidig  med  at  han  færdedes  meget 
i  det  selskabelige  Liv,  vel  set  overalt  paa  Grund  af  sit  livlige 
og  elskværdige  Væsen  og  det  spillende  Vid,  han  kunde  ud- 
folde. Paa  denne  Maade  erhvervede  han  sig  en,  om  just  ikke 
dyb,  saa  dog  omfattende  Dannelse  og  en  ikke  ringe  ISIen- 
neskekundskab ,  som  han  fik  god  Brug  for,  da  han  omsider, 
efter  at  han  havde  maattet  opgive  sine  Forhaabninger  om  at 
blive  Diplomat,  betraadte  Forfatterbanen. 

Det  har  utvivlsomt  nærmest  været  den  nære  Omgang  med 
den  af  literære  Interesser  saa  fuldt  ud  optagne  Heibergske 
Kreds,  der  lokkede  ham  ind  paa  denne,  som  han  vist  nok 
fra  første  Færd  af  ligesom  Fru  Gyllembourg  halvt  betraadte 
som  Dilettant.  Det  varede  imidlertid  ikke  længe,  før  han 
ligesom  hun  følte,  at  han  her  havde  sit  virkelige  Kald.  Først 
i  sit  30te  Aar  (1828)  debuterede  han  i  Literaturen  med  den 
lille  Fortælling  „Numer  Syv",  som  fremkom  i  „Den  flyvende 
Post";  allerede  da  han,  ligeledes  under  Heibergs  Avspicier, 
havde  udgivet  sin  anden  Novelle,  „Et  Aar  i  Kjøbenhavn". 
havde  han  vundet  saadant  Fodfæste  i  Publikums  Gunst,  at 
han  fra  nu  af  kunde  undvære  al  Protektion,  og  det  anselige 
Antal  Fortællinger,  han  udgav,  gjorde  ham  i  en  Række  af 
Aar  til  en  af  de  mest  læste  og  yndede  Forfattere.  I  sine  tid- 
ligste Arbejder  søgte  han  ligesom  Fru  Gyllembourg  udeluk- 
kende Stoffet  i  sin  Samtids  dannede  Klassers  Hverdagsliv; 
senere  vendte  han  sig  til  den  historiske  Roman. 

Carl  Bernhard  kan  i  sine  Noveller  ligefrem  betegnes  som 
Discipel  af  Fru  Gyllembourg,  og  adskillige  af  de  Egenskaber, 
der  give  ha,ns  Frembringelser  deres  Værd,  har  han  til  fælles 
med  hende.  Han  har  en  livlig  Fantasi,  der  sætter  ham  i 
Stand  til  at  komponere  en  altid  underholdende,  ofte  spæn- 
dende Handling ;  han  er  i  Besiddelse  af  et  i  mange  Retninger 
fint  psychologisk  Blik,    saa    at    hans  Fortællinger    ogsaa    for 

Karaktertegningens  Vedkommende  frembyde  meget  af  Inter- 
esse, og  hans  altid  elegante  og  smagfulde  Fremstilling  er  snart 
morsom,  fuld  af  Kvikhed  og  Lune,   snart  tiltalende  ved  varm 
og  ædel  Følelse.     !Men    medens    Fru  Gyllembourg  i  sin  Skil- 
dring af  de  Personer ,   hun  fører  frem ,    altid   søger  at  trænge 
helt  ind  til  Kjærnen,    ofte  naar  overmaade  vidt  i  denne  Hen- 
seende ,    og  saa   vel  i   Udviklingen    af  de  enkelte  Situationer, 
hvori  hun  lader  dem   optræde ,    som   i   den    Maade ,    hvorpaa 
hun   sammenkjæder  dem ,    næsten    altid  forstaar  let  og  natur- 
lig   at    lade    sine    Fortællinger     forme     sig     om     en     betyd- 
ningsfuld Grundtanke,    der    gjennemtrænger    alle    de    enkelte 
Led  og  giver    det   hele   virkelig    organisk   Enhed,    savnes    en 
saadan   jævnlig    hos    Carl    Bernhard,    hvis   Komposition    ofte 
er    løs,    ligesom    ogsaa    Karaktertegningen    i    Sammenhæng 
hermed     hos     ham     gjennemgaaende     er     noget    flad,     hvor 
virkningsfulde  F""igurerne   end   kunne  træde  frem  i  de  enkelte 
Situationer.      Han    har    i    flere    af  sine    Fortællinger  optaget 
store  og  alvorlige  Spørgsmaal    til    Behandling   (,. Børneballet", 
.,To  Venner-'    o.  fl.),   men   naar    til    Trods    for    mange    ypper- 
lige   Enkeltheder    i    det    hele    taget    aldrig    synderlig    under 
Overfladen.     Størst  Virkning    opnaar    han    derfor   i  Virkelig- 
heden i  de  F'ortællinger ,    hvor  han  har  stillet  sig  Opgaver  af 
en    lettere   Natur,    hvad  enten  de  nu  nærmest  gaa  i  Retning 
af  det  spøgefulde  eller  det  følelsesfulde  eller  graciøst  forbinde 
begge    Dele    (f.    Ex.    „Commissionæren",    „Tante    Francisca", 
„Dagvognen"  o.  fl.).     Som  Tidsbilleder  frembyde  hans  Novel- 
ler megen  Interesse  og  supplere  for  saa  vidt  heldig  Fru  Gyl- 
lembourgs,   som   han  i  Reglen  vender  sig  umiddelbart  til  sin 
vSamtid,  medens  hun  som  oftest  dvæler  ved  den  Tid,  i  hvilken 
hendes  Udvikling  falder,  Slutningen  af  forrige  og  Begyndelsen 
af  dette  Aarhundrede,    hvis  Ideer   hun    uvilkaarlig  beherskes 
af,  selv  hvor  hun  vil  skildre  en  senere  Tid.    De  tre  historiske 
Romaner,  der  haves  fra  Carl  Bernhards  Haand  („Gamle  Min- 
der',   „Krøniker  fra  Christian  den  andens  Tid"  og  „Krøniker 

fra  Erik  af  Pommerns  Tid"),  ere  mindre  karakteristiske  for 
hans  ejendommelige  Talent  end  de  Noveller,  i  hvilke  han 
skildrer  sin  Samtid,  men  de  betegne  for  saa  vidt  afgjort  et 
Fremskridt  paa  den  historiske  Digtnings  Omraade,  som  det. 
til  Trods  for  mangfoldige  baade  store  og  smaa  Forsyndelser 
i  det  enkelte,  i  det  hele  taget  maa  siges  at  være  lykkedes 
ham  i  højere  Grad  end  hans  Forgængere  at  gribe  den  Tids 
historiske  Karakter,  han  søgte  at  give  et  Billede  af,  uden  at 
Fremstillingen  derfor  kom  til  at  lide  under  noget  Tryk  af 
hans  Bestræbelser  i  denne  Retning. 

Den  nye  Tid,  der  brød  frem  i  1848,  kunde  Carl  Bernhard 
som  saa  mange  af  Datidens  æsthetiske  Forfattere  hverken 
forstaa  eller  føle  sig  tiltalt  af.  Han  havde  allerede,  da  den 
nærmede  sig,  vendt  sig  bort  fra  sit  egentlige  Omraade  og 
fordybet  sig  i  de  historiske  Studier,  der  tjente  som  For- 
arbejder for  hans  Romaner;  nu  vendte  hans  Produktion  sig 
næsten  helt  til  denne  Side  og  blev  sparsommere  og  sparsom- 
mere. Efter  hans  Død  (den  25de  November  1865)  udgaves  et 
efterladt  avtobiografisk  Fragment,  i  hvilket  han  livlig  og  inter- 
essant skildrer  sin  Barndomstid.*) 


Det  er  kun  de  mest  fremtrædende  af  de  danske  Digtere 
i  vort  Aarhundredes  første  Halvdel,  vi  ovenfor  have  omtalt, 
dem,  der  bidrog  væsentlig  til  at  give  Tiden  dens  literære 
Præg,  men  dette  Tidsrum  havde  endnu  mange  andre  For- 
fattere at  opvise,  som,  om  de  end  ved  Siden  af  hine  indtage 
en  underordnet  Plads,  dog  var  ejendommelige  poetiske  Na- 
turer og  berigede  Literaturen  med  mangt  et  Arbejde  af  stort 
og  blivende  Værd.  Det  var  i  det  hele  taget  en  i  æsthetisk 
Henseende  vidunderlig  rig  og  frodig  Tid,  der  brød  frem  i  vort 
lille  Land,  da  Oehlenschlåger  havde  udtalt  de  befriende  Ord, 


*')  Carl  Bernhards  samlede  Skrifter  I — XIV. 


Det  æsthetiske  Liv  i  Tyverne  og  Trediverne.  27c 

der  løste  den  Trolddom,  som  holdt  Aandeme  bundne,  og  særlig- 
trivedes det  æsthetiske  Liv  i  Tyverne  og  Trediverne  i  en  næsten 
utrolig  Grad.  Der  var  mange  F'orhold,  som  bidrog  til  at  give 
det  Næring;  Landets  Velstand  var  i  stadig  Stigen,  og  Sansen 
for  Livets  Nydelser,  ogsaa  de  aandelige,  holdt  Skridt  der- 
med. Hverken  det  religiøse  eller  det  politiske  Liv  havde 
endnu  begyndt  i  nogen  væsentlig  Grad  at  lægge  Beslag  paa 
den  almindelige  Interesse,  og  det  var  derfor  ganske  naturligt, 
at  den  optoges  af  det  æsthetiske,  saa  meget  mere,  som  det 
hørte  til  Dagens  Orden,  at  nye  Digtere  fremtraadte.  Digtere, 
i  hvis  Værker  Tiden  kjendte  sine  egne  Tanker,  og  som  dog 
hver  for  sig  gjengav  dem  i  forskjellige  Nuancer.  Og  det  var 
ikke  blot  i  Hovedstaden,  hvor  Theatret  med  dets  Skare  af 
udmærkede  Kunstnere  afgav  et  højst  betydningsfuldt  Centrum 
for  det  æsthetiske  Liv,  at  dette  rørte  sig  som  ingen  Sinde 
før  eller  siden;  det  naaede  ud  til  de  dannede  Kredse  over 
hele  Landet.  En  ny  Digtsamling,  en  ny  Samling  Fortællinger, 
et  nyt  Skuespil  var  en  Begivenhed,  der  interesserede  alle 
dannede  i  en  Grad,  hvorom  man  nu  næsten  ikke  gjør  sig 
nogen  Forestilling,  drøftedes  mundtlig  og  paa  Tryk  og  satte 
ikke  sjælden  Sindene  i  den  lidenskabeligste  Bevægelse.  Det 
følger  af  sig  selv,  at  adskillige  af  de  Digtere,  der  fremtraadte, 
kun  kom  til  at  føre  et  Døgnliv  i  Literaturen  og  ikke  fortjente 
nogen  bedre  Skæbne;  dem  er  der  naturligvis  ingen  Grund 
til  at  dvæle  ved  her,  *)  men  det  staar  endnu  tilbage  at  om- 
tale   adskillige,    som    indtage    en   ejendommelig  Plads   i   hele 


*)  I  Forbigaaende  skal  nævnes  et  Par  Forfattere,  som  udfoldede  en  omfangsrig 
Produktion,  der  for  enkelte  Arbejders  Vedkommende  ikke  er  ganske  uden 
Interesse,  men  som  i  det  hele  taget  er  af  meget  underordnet  Værd,  nemlig 
Laurids  Kruse  og  Nicolai  Bierfreund  Søtoft.  Kruse  (1778 — 1839) 
har  udgivet  en  Mængde  poetiske  Arbejder  i  alle  Genrer  baade  paa  Dansk 
og  Ty.sk  og  nød  i  sin  Tid  ikke  ringe  Anseelse,  særlig  som  Novelleforfatter, 
indtil  Fru  Gyllembourgs  og  Carl  Bernhards  Fortællinger  hurtig  bragte  ham 
i  Glemme.  Hans  bedste  Bog  er  ,.Fortællinger"  1815  (,.Den  hvide  Pige"  og 
,. Anna-Capri").   —   Søtoft  (1790 — 1844,    f^®d   som   Præst  i   Øster  Egesborg) 

den  rige  Udvikling,    om    de    end  nærmest  maa    siges   at  staa 
i  anden  Række. 

Det  er  et  mærkeligt  Vidnesbyrd  om,  hvor  rig  Tidens 
æsthetiske  Produktion  var,  at  en  Forfatter  som  Carl  Ludvig 
Emil  Aarestrup  kunde  blive  saa  godt  som  fuldstændig 
overset,  thi  han  var  en  i  høj  Grad  selvstændig  og  original 
poetisk  Begavelse  og  paa  sit  særlige  Omraade  en  Mester. 
Han  er  født  den  4de  December  1800,  blev  Student  1819  og  ned- 
satte sig  1827  som  praktiserende  Læge  paa  Laaland;  her  og  paa 
Falster  boede  han  i  to  og  tyve  Aar,  til  han  blev  Stiftsfysikus  i 
Odense,  hvor  han  døde  1856.  Han  stod  ganske  vist  enkelte 
af  sin  Tids  fremtrædende  Personligheder  (bl.  a.  Chr.  Winther) 
nær,  men  levede  dog  saa  godt  som  fuldstændig  isoleret  fra 
det  i  Hovedstaden  pulserende  æsthetiske  Livs  Rørelser,  hvori 
vist  nok  Grunden  til,  at  den  eneste  Digtsamling,  han  udgav 
(1838),  gik  næsten  ubemærket  hen,  for  en  Del  maa  søges. 
Først  efter  hans  Død  udgaves  endnu  et  Bind  „Efterladte 
Digte'',*)  og  da  først  begyndte  man  at  faa  Øjnene  op  for, 
hvilken  betydelig  Digter  han  i  Virkeligheden  var.  Hans 
poetiske  Omraade  er  ikke  stort,  men  der  er  kun  én  Digter  i 
vor  Literatur,  som  kan  maale  sig  med  ham  paa  det:  han 
kappes  med  Chr.  Winther  om  den  første  Plads  som  erotisk 
Digter.  ^Mange  af  hans  Digte  røbe  Slægtskab  med  eller  Paa- 
virkning  af  Chr.  Winther  og  enkelte  fremmede  Mønstre  (Heine, 
Byron,  Moore  o.  fl.),  men  Grundtonen  er  hans  egen,  et  Udslag 
af  en  flammende  Lidenskab  med  et  stærkt  sanseligt  Element, 
der  ofte  giver  sig  de  dristigste,    men   dog  næsten  altid  inden 


har  særlig  Krav  paa  at  nævnes  som  Forfatter  til  den  satirisk-fantastiske  Ko- 
medie „Aandernes  Maskerade"  (1816),  i  hvilken  han  gjorde  Front  saa  vel 
imod  Baggesen  som  imod  Ingemann ;  for  øvrigt  har  han  skrevet  en  Del  Skue- 
spil og  lyriske  Digte,  alt  i  høj  Grad  lidende  af  Mangel  paa  Evne  til  at  give 
Stoffet  kunstnerisk  Form  og  præget  af  en  overspændt  romantisk  Retning. 
'■)  af  Chr.  Winther  og  F.  L.  Liebenberg.  1863.  Hans  samlede  Digte  ere  ud- 
givne af  Liebenberg,  indledede  med  en  Karakteristik  af  G.  Brandes,  1877. 


Aarestrup.  —  Carl  Bagger.  y-j-j 

for  Skjønhedslinien  faldende  Udtryk.  Hans  Stil  udmærker 
sig"  i  hans  bedste  Digte  ved  en  glødende,  bedaarende  Farve- 
pragt og  en  ualmindelig  Evne  til  i  faa  raske  Træk  at  give  en 
Situation  fuldendt  plastisk.  Sprog  og  Rhythme  behandler  han 
med  sjældent  Mesterskab  saaledes,  at  Tankens  og  Stemningens 
fineste  Nuancer  præger  sig  i  Versenes  Klang,  Hvad  enten 
det,  som  i  de  fleste  af  de  af  ham  selv  udgivne  Digte,  er  svul- 
mende livsglæde  eller  Skjønhedsbegej string  eller  som  i  mange 
af  de  efterladte  Digte  en  mørk,  melankolsk,  noget  „zerrissen-' 
Sindsstemning,  der  kommer  til  Orde,  har  Udtrykket  næsten 
altid  Umiddelbarhedens  Friskhed  og  Glans.  Det  ligger  i 
Sagens  Natur,  at  Aarestrups  Digtning  overvejende  er  rent 
lyrisk,  dog  har  han  ogsaa  skrevet  en  Del  ypperlige  Romancer. 
Medens  Aarestrup  nærmest  forstummede ,  fordi  ingen 
hørte  paa  hans  Sang.  naaede  Carl  Baggers  Talent  ikke  til 
Udvikling,  fordi  han  ødelagde  det  i  et  vildt  Liv.  Carl 
Christian  Bagger  blev  født  1807  paa  Fødselsstiftelsen  i 
Kjøbenhavn  —  han  var  et  uægte  Barn,  men  Faderen  sørgede 
for  hans  Opdragelse,  som  han  fra  sit  ellevte  Aar  fik  i  Ros- 
kilde Skole;  nogle  Aar  efter  kom  han  til  Sorø,  hvorfra  han 
1826  blev  Student.  Han  var  udmærket  begavet  og  var  ogsaa 
flittig  i  sin  Skole,  men  det  varede  ikke  længe,  før  hans  svage 
Karakter  tabte  Fodfæstet  imellem  Kameraterne  i  Kjøbenhavn. 
Det  juridiske  Studium,  som  han  havde  begyndt  paa.  kom  han 
ikke  langt  med ;  tumlende  frem  og  tilbage  imellem  stormende 
Livsglæde  og  dyb  Tungsindighed  hengav  han  sig  til  et  vildt 
Svireliv,  forfaldt  mere  og  mere  og  søgte  stadig  slettere  og 
slettere  Selskab.  I  sine  lyse  Øjeblikke  udfoldede  han,  som 
alt  i  Skoletiden  havde  syslet  med  Digtekunsten  og  nydt 
megen  Anseelse  blandt  Kameraterne  for  sine  Evner  i  denne 
Retning,  en  poetisk  Produktion,  som  vakte  en  Del  Opmærk- 
somhed —  foruden  en  Del  mindre  Digte  udgav  han  1833 
Tragedien  „Dronning  Christine  af  Sverrig  og  ^Nlonaldeschi-' 
og  1835  Fortællingen    ,,j\Iin  Broders  Levnef'  —  og   1836  lyk- 

kedes  det  hans  Venner  at  faa  ham  bort  fra  Byen  for 
om  muligt  at  redde  ham  fra  Undergang.  Han  kom  til 
Odense,  hvor  han  blev  Redaktør  af  „Fyens  Stiftstidende". 
Forsøget  misl3'^kkedes  imidlertid  totalt;  efter  i  en  halv  Snes 
Aar  at  have  ført  et  mindst  lige  saa  vildt  Liv  her  som  i  Kjø- 
benhavn  døde  han  1846  nedbrudt  paa  Legeme  og  Sjæl.  For- 
uden de  allerede  anførte  skal  endnu  af  Carl  Baggers  Arbej- 
der nævnes  et  Par  Digtsamlinger  (1834,  1836  og  [..Øjeblikkets 
Børn"]  1845).  Hans  betydeligste  Arbejde  er  Fortællingen 
„Min  Broders  Levnet",  som  han  udgav  under  Psevdonymen 
Johannes  Harring.  Den  giver  en  gribende  Skildring  af  en 
rigt  begavet,  men  vild  og  utæmmet  Aands  Undergang,  en 
Skildring,  hvortil  hans  eget  Liv  kun  gav  ham  alt  for  rigt 
Stof.  Ved  Siden  af  meget  raat  er  der  i  denne  Bog  adskilligt, 
som  vidner  om  dens  Forfatters  store  poetiske  Evne,  navnlig 
er  der  i  hele  Fremstillingen  en  Kraft  og  Energi,  som  giver 
den  en  ganske  ejendommelig  Interesse.  Særlig  fortjene  de 
Vers,  der  indlede  Kapitlerne,  at  fremhæves  som  noget  af  det 
ejendommeligste,  han  har  frembragt  som  Lyriker.  Hans  dra- 
matiske Digtning  —  foruden  det  nævnte  Drama  har  han  skre- 
vet endnu  et,  „Cromwells  Søn"  —  har  intet  Værd,  men  hans 
Digtsamlinger  indeholde  ved  Siden  af  adskillige  Digte,  der 
dels  ere  ubetydelige,  dels  ere  fulde  af  den  huleste  og  usandeste 
Pathos,  ikke  faa  virkelig  skjønne  Udslag  af  et  dybt  bevæget  poe- 
tisk Sind  („Ønskerne",  „Bortrejsen",  „Hjemkomsten"  o.  fl.)*). 
Ludvig  Adolf  Bødtcher  blev  født  den  22de  April 
1 793.  Han  blev  Student  1 8 1 2  og  tog  Aaret  efter  anden  Examen, 
men  hengav  sig  saa  til  et  frit  æsthetisk  Liv  uden  at  tænke 
paa  nogen  Embedsexamen.  Poesi,  Musik  og  Privatkomedier, 
Selskabelighed  og  kameratligt  Samliv  med  gode  Venner  op- 
tog helt  og  holdent  hans  Tid.  Digtekunsten  havde  han  alle- 
rede   i    Skoletiden    dyrket    til   Trods    for    den  Aarvaagenhed, 


■)  Carl  Baggers  samlede  Værker,  udgivne  af  Vilh.  Møller  I — II. 


Carl  Bagyer.  —  Ludvig  Bødtcher.  jjq 

hvormed  saa  vel  hans  Rektor  som  hans  Fader  passede  paa, 
at  han  ikke  spildte  Tiden  med  saadanne  Narrestreger.  Nu. 
da  han  var  kommen  til  Skjels  Aar  og  Alder,  producerede  han 
meget  sparsomt,  og  det  vedblev  han  med  hele  sit  Liv  igjen- 
nem,  lidet  ænsende  den  Hæder,  han  maaske  havde  kunnet 
vinde  ved  yderhgere  at  optugte  sit  Talent  og  udvide  dets  Omfang, 
og  kun  lydende  ^Musens  Bud,  naar  det  var  aldeles  utvivlsomt. 
Da  Faderen,  som  ønskede,  at  han  skulde  bøje  af  fra  det  tilsyne- 
ladende ørkesløse,  men  i  Virkeligheden  for  hans  ejendomme- 
lige Personlighed  i  høj  Grad  udviklende  Liv,  han  førte,  døde 
1824,  og  han  derved  kom  i  Besiddelse  af  en  lille  Formue,  kunde 
han  ikke  modstaa  sin  Lyst  til  at  gjøre  sig  fuldstændig  uaf- 
hængig; han  opgav  Kontorvejen,  som  han  for  at  føje  Faderen 
var  slaaet  ind  paa,  og  rejste  til  Italien.  Det  var  hans  Agt  at 
blive  i  dette  Land,  som  længe  havde  lokket  ham ,  i  to  Aar, 
men  han  blev  der  i  elleve,  fuldt  optagen  af  al  den  Nydelse, 
Natur,  Folkeliv  og  Kunst  bød  hans  modtagelige  Sind,  og  af 
Omgang  med  danske  og  fremmede  Kunstnere  og  andre  bety- 
delige Personligheder.  Især  knyttede  han  sig  til  Thorvaldsen, 
og  det  skyldes  for  en  stor  Del  ham,  at  denne  gjorde  Alvor 
af  sit  Forsæt  at  skjænke  Kjøbenhavn  sine  Arbejder.  Med  Fre- 
gatten Bellona,  der  hjemførte  en  Del  af  dem,  vendte  Bødtcher 
tilbage  til  Danmark  1835.  Fra  nu  af  indtil  sin  Død,  der  ind- 
traf 1874,  da  han  var  over  81  Aar  gammel,  levede  han  i  Kjø- 
benhavn, hvor  Resterne  af  hans  Formue  satte  ham  i  Stand 
til  i  Tarvelighed  at  føre  et  uafhængigt  Liv,  hvilket  han  satte 
over  alt;  selv  den  Fristelse  at  føje  Thorvaldsen,  der  ønskede, 
at  han  skulde  overtage  Inspektørpladsen  ved  Musæet,  mod- 
stod han  for  at  kunne  vedblive  at  staa  fuldstændig  frit. 
Lige  fra  Ungdommen  af  og  indtil  det  sidste  skrev  Bødtcher 
i  Ny  og  Næ  et  enkelt  Digt,  men  hvor  megen  kunstnerisk 
Glæde  han  end  utvivlsomt  havde  deraf,  var  hans  Attraa  efter 
at  lade  dem  komme  for  Lyset  meget  ringe.  Af  og  til  kunde 
han  vel  lade  et  Digt  trykke,  men  først  i  1856.   altsaa  da  han 


^8o  ^^^  nittende  Aarhundrede. 

var  63  Aar,  samlede  han  det  lille  Bind  Digte  ..ældre  og 
nyere"',  der  sikrer  ham  en  smuk,  om  end  ikke  meget  fremtræ- 
dende Plads  i  vor  Literatur,  og  som,  siden  det  første  Gang 
udkom,  gjentagne  Gange  har  maattet  udgives  i  nye  (lidt 
forøgede)  Oplag*).  Bødtchers  Digtning,  der  udelukkende  er 
lyrisk,  staar  i  sin  Karakter  nærmeBt  ved  "Winthers  og  Aare- 
strups, men  dens  Tone  er  ikke  blot  mildere  og  mere  dæmpet 
end  hos  de  to  nævnte  Digtere,  men  har  ogsaa  sin  særlig  ejen- 
dommelige Klangfarve.  Ogsaa  hos  ham  spiller  det  erotiske 
Element  en  meget  fremtrædende  Rolle  uden  dog  at  give  sig  et 
saa  stærkt  sanseligt  Udtryk  som  hos  de  tvende  andre.  Ved  Siden 
heraf  er  det  især  hans  Kjærlighed  til  Naturen,  særlig  den  ita- 
lienske, der  giver  hans  lille  Digtsamling  dens  Farve ;  en  fyldig 
og  frisk  Glæde  ved  Livet  og  al  dets  Skjønhed,  et  lyst  og 
kjærligt  Blik  paa  Verden  og  ^Menneskene  og  en  fin  og  ædel 
Følelse  udmærker  alt,  hvad  han  har  skrevet.  Formen  behand- 
ler han  altid  med  den  yderste  Omhu  og  det  fineste  Øre  for 
Versenes  melodiske  Klang. 

Ogsaa  Hans  Peter  Holst  (født  1811)  fortjener  nærmest 
at  nævnes  som  Lj^riker.  Han  blev  Student  1829,  kastede  sig 
strax  over  Æsthetik  og  Poesi  og  vandt  i  1831  ligesom  Paludan- 
Miiller  hæderlig  Omtale  for  sin  Besvarelse  af  den  af  Selskabet 
for  de  skjønne  Videnskaber  udsatte  Prisopgave  (fire  fædre- 
landske Romancer).  Han  udgav  et  Bind  Digte  (1833),  en 
Samling  Noveller  (1834)  og  en  Del  Digte  spredte  paa  forskjel- 
lige  Steder,  blandt  andet  i  de  af  ham  udgivne  „Nytaarsgaver 
fra  danske  Digtere",  men  det  var  dog  først  de  to  i  al  deres 
vSimpelhed  smukke  Mindedigte,  han  skrev  ved  Frederik  den 
sjettes  Død,  der  ret  vakte  Almenhedens  Opmærksomhed  for 
ham.  Fra  nu  af  hørte  hans  talrige  Arbejder  i  en  Række  Aar 
til  de  mest  læste.     Efter    at    have   udgivet  en  ny  Digtsamling 


*)  Sidste  (fjerde  Udgave)  1878  med  en  biografisk  Pennetegning  af  Kr.  Ar  en  t zen. 
Ludvig  Bødtchers  sid.ste  Digte,  udgivne  af  Thorvald  Smit  1875. 

rejste  han  i  Efteraaret  1840  udenlands  med  kongelig  Under- 
støttelse, tog  gjennem  Tyskland  til  Italien,  besøgte  Rom,  Nea- 
pel, Ischia  og  Sicilien  og  vendte  i  Sommeren  1842  over  Paris 
tilbage  til  Danmark.  Den  nærmeste  Frugt  af  hans  Rejse  var 
^Ude  og  hjemme'-,  en  af  hans  bedste  Bøger,  indeholdende 
en  Del  friske  og  tiltalende  Rejseerindringer  i  Prosa  og  ad- 
skiUige  smukke  Digte  (bl.  a.  „Den  døende  Fægter").  1844 
opførtes  det  romantiske  Drama  ,.Gioachino'S  hvortil  Æmnet 
var  taget  af  Italiens  nyere  Historie,  og  som,  uden  at  have 
noget  egentlig  dramatisk  Værd,  vandt  stærkt  Bifald  ved  sine 
livlige  og  farverige  Folkelivsbilleder  som  i  det  hele  ved  den 
virkningsfulde  INIaade,  hvorpaa  Scenens  Midler  vare  benyttede. 
Ogsaa  den  kvikke  Vaudeville  „William  og  Emma-  (1846)  gjorde 
megen  Lykke,  men  sit  egentlige  Ry  vandt  Holst  ved  den 
smukke  fædrelandske  Romancecyklus  ,.Den  lille  Hornblæser" 
(1849),  i  hvilken  den  nationale  Følelse,  hvoraf  Nationen  var 
gjennemtrængt  under  den  første  slesvigske  Krig,  kom  smukt 
frem  i  en  Række  simple,  stemningsfulde  Billeder  af  Livet  ved 
Hæren.  Af  Holsts  mangfoldige  senere  Arbejder,  hvoriblandt 
adskillige  dog  ere  Bearbejdelser  og  Oversættelser,  skal  endnu 
kun  nævnes  „vSicilianske  Skizzer  og  Noveller"  (1852)  og  Digt- 
cyklen ,.Fra  min  Ungdom"  (1873),  i  hvilken  han  har  givet  en 
Række  dels  rørende,  dels  morsomme  Smaatræk  af  sit  eget  og 
samtidiges  Liv  et  friskt  og  tiltalende  Udtrj^k.  Et  Udvalg  af 
sine  mangfoldige,  dels  i  Samlinger  fremkomne,  dels  paa  mange 
forskjellige  Steder  spredte  lyriske  Digte  gav  han  i  1875.  Ved 
Siden  af  de  her  nævnte  Arbejder  findes  der  unægtelig  fra 
Holsts  Haand  adskilligt,  som  har  lidet  eller  intet  Værd,  og 
nogen  synderlig  Originalitet  er  der  ikke  over  hans  Produktion; 
det  er  nærmest  den  Sikkerhed,  hvormed  hans  livlige  Aand  har  for- 
staaet  at  lade  Tidens  Stemninger  komme  til  Orde  i  en  for  hans 
større  Arbejders  Vedkommende  næsten  altid  smagfuldt  be- 
hersket Form.  der  har  skaffet  ham  et  Navn. 

Endnu  maa  nævnes  en    Række  Digtere,   som   indtage   en 

endnu  mere  tilbageskudt  Plads,  men  som  dog  ikke  helt  kunne 
forbigaas,  da  de  hver  paa  sin  Maade  virkelig  maa  siges  at 
have  ydet  deres  Bidrag  til  Udviklingen  af  deres  Tids  æsthe- 
tiske  Liv  og  afspejle  ejendommelige  Sider  deraf. 

Thomas  Overskou  (1798 — 1873)  har  Betydning-  som  en 
af  de  Forfattere,  der,  paavirkede  af  Heibergs  Vaudeviller,  i  Lighed 
med  Hertz,  med  hvem  han  dog  ikke  paa  nogen  Maade  kan 
maale  sig,  arbejdede  paa  at  gjenføde  det  nationale  Lyst- 
spil. Født  af  fattige  Forældre  —  Faderen  var  ISIester- 
svend  paa  et  Sukkerrafinaderi  og  ligesom  INIoderen  af  Bonde- 
herkomst —  kæmpede  den  begavede  Dreng,  som  ikke  fik 
anden  Opdragelse  end  den,  en  Almueskole  kunde  give  ham 
til  hans  tolvte  Aar,  sig  paa  egen  Haand  frem  til  en  aandelig 
Udvikling,  der  laa  langt  ud  over  de  Vilkaar,  i  hvilke  han 
voxede  op.  Læsning  var  hans  kjæreste  Syssel,  og  det  var 
meget  imod  hans  Vilje,  da  han  i  sit  fjortende  Aar  blev  sat 
i  Snedkerlære,  som  han  dog  et  Aars  Tid  efter  slap  ud  af 
igjen  paa  Grund  af  Sygdom.  Det  var  nu  hans  Ønske  at 
komme  til  Theatret,  og  det  lykkedes  ham,  uagtet  Faderen 
satte  sig  derimod,  ved  ihærdigt  Arbejde  —  han  tilegnede  sig 
saaledes  uden  Vejledning  flere  fremmede  Sprog  —  at  er- 
hverve sig  den  Dannelse,  han  følte  var  fornøden.  I  sit  ty- 
vende Aar  debuterede  han,  og  fem  Aar  efter  blev  han  kon- 
gelig Skuespiller.  Han  blev  ved  Theatret  i  denne  Egenskab 
til  1842,  men  hans  Virksomhed  i  denne  Retning  var  uden 
Betydning.  Derimod  udrettede  han  en  Del  som  dramatisk 
Forfatter.  Hans  første  Arbejde,  Dramaet  „Farens  Dage" 
(1826)  var  et  meget  maadeligt  Rabalderstykke,  lavet  efter 
tysk  Recept,  men  da  han  slog  ind  paa  det  lokale  Lystspil, 
havde  han  afgjort  Held  med  sig.  Lystspillene  „Tre  Maaneder 
efter  Brylluppet",  „Misforstaaelse  paa  INlisforstaaelse" ,  og 
„Østergade  og  Vestergade  eller  det  er  Nytaarsdag  i  Morgen" 
modtoges  med  meget  Bifald  af  Publikum  og  hilstes  med  An- 
erkjendelse  af  Heiberg,  i  hvis   Spor  Overskou  med  disse  Ar- 

bejder  traadte.  Han  udfoldede  nu  en  omfattende  Virksomhed 
som  Forfatter  for  Theatret ,  skrev  adskillige  Vaudeviller, 
Lystpil  og  Folkekomedier  og  oversatte  og  bearbejdede  en 
Mængde  fremmede  Stykker,  Noget  betydeligt  Talent  var 
han  ikke  i  Besiddelse  af,  navnlig  magtede  han  aldeles  ikke 
at  give  sine  Arbejder  det  Præg  af  ægte  Poesi,  som  der  er 
over  Hertz';  hans  Lune  er  ofte  tørt  og  hans  Følelse  forloren, 
men  godt  opfundne  Karakterer  og  et  sikkert  Blik  for,  hvad 
Scenen  kræver  og  tilsteder,  gav  dem  et  vist  Værd  for  deres 
Tid*).  Som  de  bedste  af  dem  skal  foruden  det  alt  nævnte 
Lystspil  „Østergade  og  Vestergade"  anføres  Folkekomedierne 
„Pak-'  og  „Capriciosa",  hvilken  sidste  han  skrev  i  Forening 
med  Anton  Ludvig  Arnesen  (1808 — 1860),  som  ogsaa paa 
egen  Haand  med  Held  forsøgte  sig  med  dramatiske  Smaaar- 
bejder  i  den  Heiberg-Hertzske  Stil  („Intrigen  paa  Morskabs- 
theatret",  ^Et  Rejseæventyr").  Overskou,  som  ogsaa,  efter  at 
han  havde  taget  sin  Afsked  som  Skuespiller,  var  knyttet  til 
Theatret  —  han  var  Sceneinstruktør  under  Heibergs  Direk- 
torat og  et  Par  Aar  efter  — ,  bevarede  til  det  sidste  sin  In- 
teresse for  dette  og  lagde  den  især  for  Dagen  ved  sit  store, 
fortjenstfulde  Værk  ,,Den  danske  Skueplads  i  dens  Historie 
fra  de  første  Spor  af  danske  Skuespil  indtil  vor  Tid"'  **),  et 
Arbejde,  som  til  Trods  for  den  Ensidighed  og  Kritikløshed, 
hvoraf  det  paa  mange  Punkter  lider,  er  af  stor  Vigtighed  ved 
den  Mangfoldighed  af  Stof  i  forskjellige  Retninger,  der  med 
stor  Flid  er  samlet  i  det.  Endnu  skal  nævnes,  at  Overskou 
i  1868  udgav  en  interessant  Selvbiografi,  „Af  mit  Liv  og  min 
Tid  (1798 — 1830)-',  som  giver  et  livligt  Billede  af  Hovedstads- 
befolkningens lavere  Lag  i  Begyndelsen  af  Aarhundredet. 


*)  Overskous  udvalgte  Komedier  I — II. 

**)  I— V,   1854--1864,  efter  Forfatterens  Død  fortsat  og  fuldført  af  Edgar  Collin 
(VI  og  VII). 

Christian  Frederik  Emil  Wilster,  f.  1797,  blev 
Student  18 13,  tog  1816  juridisk  Examen,  men  opgav  snart 
Kontorlivet  og  blev  1822  Adjunkt  i  Sorø,  hvorfra  han  samme 
Aar  tog  theologisk  Attestats  og  1827  Magistergraden  for  en 
Afhandling  om  den  delphiske  Apollo.  1828  blev  han  Lektor 
ved  Akademiet  i  Sorø,  hvor  han  døde  1840.  Sammen  med 
de  øvrige  ..Soranere"  tog  han  ivrig  Del  i  den  mod  Heiberg 
førte  heftige  Strid,  som  han  i  det  hele  taget  var  en  skrap 
Polemiker.  Hans  lyriske  Digtninger,  af  hvilke  han  udgav 
tre  Samlinger,  ere  for  største  Delen  kun  i  ringe  Grad  præ- 
gede af  nogen  særlig  Originalitet,  men  udmærke  sig  gjen- 
nemgaaende  ved  en  ren  og  smagfuld  Form;  i  enkelte  af  dem 
(..Den  undvegne-,  j.Ludvig  Holberg",  ..Eleonora  Ulfeldt"  o.  fl.) 
er  det  dog  lykkedes  ham  at  frembringe  Digte  af  blivende 
Værd.  Langt  større  Betydning  have  derimod  hans  Oversæt- 
telser af  nogle  af  den  græske  Oldtids  Digtere.  1836 — 37  ud- 
gav han  sin  fortrinlige  Gjengivelse  af  Illaden  og  Odysseen,  og 
Døden  rev  ham  bort  fra  hans  Arbejde  med  at  oversætte 
Evripides"  Tragedier,  af  hvilke  han  kun  fik  de  otte  færdige*). 

Caspar  Johannes  Boye  blev  født  1791  i  Norge,  i 
Kongsberg,  hvor  Faderen,  som  for  øvrigt  var  af  dansk  Slægt, 
var  Rektor,  medens  Moderen  tilhørte  en  gammel  norsk  Adels- 
slægt. Faderen  blev  forfl3^ttet  til  Trondhjem,  og  hans  Op- 
væxt  faldt  altsaa  i  denne  By,  hvorfra  han  blev  dimitteret  til 
Universitetet  i  Kjøbenhavn  18 10.  1816  tog  han  theologisk 
Embedsexamen,  blev  to  Aar  efter  Lærer  ved  Jonstrup  Se- 
minarium, 1826  Præst  i  Søllerød,  senere  forflj'ttet  til  Hel- 
singør og  endelig  1847  til  Kjøbenhavn,  hvor  han  døde  1853. 
Der  gik  i  sin  Tid  ikke  ringe  Ry  af  ham  som  dramatisk  Dig- 
ter, men  det  var  i  Virkeligheden  den  udmærkede  Udførelse, 
hans  Skuespil  (,.Juta,  Dronning  af  Danmark",  „Svend  Grathe", 
,.Erik  den  syvende"  o.  fl.)  fik,   som  var  Skyld,   i   den   Lykke, 


'')  Arbejdet  er  fortsat  og  fuldendt  af  Christensen -Schmidt. 


Wilster.  —  Boye.  —  Thiele.  ,g- 

de  gjorde,  thi  deres  poetiske  Værd  er  meget  ringe;  en  mat 
Afglans  af  Oehlenschlågers  Tragedier  med  en  stærk  Tilsæt- 
ning af  Sentimentalitet  giver  dem  deres  væsentlige  Præg. 
Derimod  har  han  som  Salmedigter  vundet  et  varigt  Navn,  og 
imellem  hans  verdslige  Digte  findes  ogsaa  enkelte  af  virkeligt 
Værd  („Kirkeklokken  i  Farum",  Fædrelandssangen  „Der  er  et 
Land,  dets  Sted  er  højt  mod  Norden"  (i  Tragedien  „Svend 
Grathe"  o.  fi.)*)- 

Just  Matthias  Thiele  (1795  —  1874)  hilsedes,  da  han 
var  tyve  Aar  gammel,  af  Baggesen  som  dennes  „fjerde  Søn" 
i  Anledning  af  en  poetisk  Løsning  af  hans  Gaade  „Det  evige 
Sindbillede",  som  han,  endnu  før  han  blev  Student,  havde  ind- 
sendt til  ham.  Det  viste  sig  imidlertid  snart,  at  den  unge 
Poet  i  Virkehgheden  helt  og  holdent  hørte  til  Romantikerne. 
Efter  i  18 17  at  have  udgivet  FortælHngen  „Bjærgmandsdalen" 
fik  han  i  1820  sit  første  Skuespil,  Tragedien  „Pilegrimen",  op- 
ført, et  Stykke,  der  i  høj  Grad  led  af  Smagløsheder  af  den  Art, 
som  Baggesen  gik  saa  haardt  i  Rette  med  Oehlenschlåger  for. 
Heller  ikke  hans  senere  Skuespil  „Kynast"  (182 1),  „Thyre 
Boløxe  og  Herremanden"  (1857),  „Claus  Rigmands  Skat" 
(1859)  o.  fl.  have  synderligt  poetisk  Værd,  om  end  Æmnerne 
i  de  to  sidst  nævnte,  der  ere  byggede  over  danske  Folke- 
sagn, i  Forbindelse  med  den  Dygtighed,  hvormed  Formen 
gjennemgaaende  er  behandlet,  gav  dem  en  vis  forbigaaende 
Interesse.  Ejendommelige  ere  hans  af  en  mild  og  blød  Stem- 
ning baarne,  ikke  meget  talrige  lyriske  Digte,  af  hvilke  en 
Del  ere  samlede  i  den  i  1848  som  Manuskript  udgivne  Sam- 
ling „Vragstykker  af  et  Digterskib".  Sin  væsentligste  Betyd- 
ning for  vor  Literatur  har  Thiele  ved  sin  fortjenstlige  store 
Biografi  af  Thorvaldsen  (I — IV,  1851 — 56)  og  ved  sine  Sam- 
linger af  Danmarks  Folkesagn  (I — III,  1843 — 5o).  Endnu 
maa    nævnes    et    Par    biografiske    Skrifter,    „P>indringer    fra 


*)  C.  J.  Boyes  udvalgte  Skrifter  I— IV. 

Bakkehuset"  (1869),  hvor  Thiele  boede  i  Aarene  182 1 — 2^, 
og  ,.Af  mit  Livs  Aarbøger,   1795— 1826"  (1873). 

Peter  Vilhelm  Jacobsen  (1799  — 1848)  fortjener  at 
nævnes  som  Forfatter  af  det  interessante  Skuespil  „Trolddom", 
der  med  Rette  vakte  en  Del  Opsigt,  da  det  i  1847  opførtes 
anonymt.  Han  har  for  øvrigt  nærmest  Betydning  ved  flere 
fortræffelige  Afhandlinger  til  Oplysning  af  Danmarks  kultur- 
historiske Forhold  i  ældre  Tid,  og  ogsaa  det  nævnte  Skue- 
spil er  især  mærkeligt  som  et  vellykket  Forsøg  paa  at  iklæde 
en  tro  kulturhistorisk  Skildring  dramatisk  Form,  om  det  end 
i  Modsætning  til  det  Par  andre  æsthetiske  Arbejder,  der  ha- 
ves fra  hans  Haand,  ogsaa  som  Digtning  betragtet  har  Krav 
paa  mere  end  forbigaaende  Interesse. 

Frantz  Johannes  Hansen  (1810 — 52)  har  udfoldet  en 
ret  frodig  poetisk  Produktion  i  forskjellige  Retninger,  baade 
som  Lyriker,  Epiker  og  Dramatiker.  Særlig  hans  Prosafor- 
tællinger („Humoristiske  Noveller"  og  den  under  Psevdony- 
men  Torkel  Trane  udgivne  Roman  „Let  Sind  og  Letsind", 
der  er  hans  Hovedværk)  og  adskillige  af  hans  lyriske  Digte 
vidne  om  en  uomtvistelig,  om  end  ikke  meget  betydelig  poe- 
tisk Begavelse.  De  mest  fremtrædende  Træk  i  hans  i  formel 
Henseende  altid  kjønt  behandlede  Digtning  er  en  ejendom- 
melig blød  Stemning  og  et  friskt,  smittende  Lune,  som  især 
kommer  tiltalende  frem  i  den  nævnte  Roman. 

Valdemar  Adolph  Thisted  (f.  1815)  har,  for  største 
Delen  under  Psevdonymen  Emanuel  St.  Hermidad,  udgivet  en 
Mængde  romantiske  Skildringer,  som  mindre  vidne  om  nogen 
dybere  selvstændig  Digterbegavelse  end  om  poetisk  Mod- 
tagelighed hos  Forfatteren,  om  Evne  til  ved  Fantasiens 
Hjælp  at  sætte  sig  ind  i  Stemninger  og  Indtryk,  som  han  saa 
forstaar  at  gjengive  i  en  ofte  smidig  og  indsmigrende,  men 
ogsaa  ofte  ved  alt  for  bredt  udførte  Naturskildringer  og  vidt- 
løftige, uklare  Reflexioner  trættende  Form.  Betegnende  er 
det  saaledes,   at   han  debuterede  i  Literaturen  med  ,.En  Van- 

dring  i  Syden"  (1843),  som  Aaret  efter  fulgtes  af  hans  første 
Udenlandsrejse.  Af  hans  Arbejder  i  denne  Retning,  der  næsten 
bestandig  fore  Læseren  til  Syden,  som  Forfatteren  nærer  en 
til  Sværmeri  grænsende  Begejstring  for,  skal  som  de  betyde- 
ligste fremhæves  Romanerne  „Havfruen-'  (1846)  og  „Sirener- 
nes 0-' (1853).  1855  blev  Thisted,  som  i  1846—53  havde  været 
Adjunkt  i  Aarhus,  Præst,  og  hans  Forfatterskab  antog  nu  en 
anden  Karakter,  idet  han  stærkt  paavirket  af  Søren  Kierke- 
gaards Skrifter  vendte  sig  til  Æmner  af  religiøs  Natur,  som 
han  behandlede  med  langt  større  Selvstændighed,  end  han 
havde  lagt  for  Dagen  i  noget  af  sine  tidligere  Skrifter.  1859 
udgav  han  under  Psevdonymen  Herodion  „Præstekald",  i  hvilket 
Skrift  han  i  novellistisk  Form  fremsatte  sine  Anskuelser  om 
vore  kirkelige  Forhold,  og  som  ved  sine  skarpe  Domme  om 
de  bestaaende  Tilstande  vakte  en  Del  Røre  og  Strid.  Endnu 
større  Opsigt  vakte  de  i  1866  under  Psevdonymen  M.  Rowel 
udgivne  „Breve  fra  Helvede",  i  hvilke  Forfatteren  paa  mange 
Punkter  udfolder  en  Stemningens  Fylde  og  en  plastisk  Kraft 
i  Formningen  af  de  enkelte  Billeder  og  Skikkelser,  som  han 
ellers  ikke  har  naaet. 

Hans  Peter  Koefoed  Hansen  (f.  1813)  har  ved  Siden 
af  theologiske  og  filosofiske  Arbejder,  bl.  a.  Indlæg  i  den  af 
Kierkegaard  rejste  Strid,  under  Psevdonymen  Jean  Pierre  ud- 
givet enkelte  æsthetiske  Arbejder  ;,Dialoger  og  Skizzer,  af 
en  Fysiognoms  efterladte  Papirer"  ( 1 840)  samt  Fortællingerne 
„Liv  af  Død"  (1842),  „Kjød  og  Aand-'  (1846)  og  „Liv  i  Læn- 
ker", som  han  udgav  efter  lang  Tids  uafbrudt  Tavshed  (1875), 
i  hvilke  han  viser  sig  som  en  Forfatter,  hos  hvem  en  ret 
ejendommelig  poetisk  Begavelse  er  nøje  forbunden  med  et 
stærkt  reflekterende  Element,  der  røber  Paavirkning  af  eller 
maaske  Slægtskab  med  Søren  Kierkegaard. 

Peter  Ludvig  Møller  (f.  1814)  opgav  snart,  efter  at 
han  var  kommen  til  Kjøbenhavn  som  Student,  de  paabe- 
gyndte Embedsstudier  for  helt   og  holdent   at  kaste   sig   over 

Æsthetiken.  1840  udgav  han  en  Samling  „Lyriske  Digte", 
og  Aaret  efter  vandt  han  Universitetets  Guldmedaille  for  Be- 
svarelsen af  det  æsthetiske  Prisspørgsmaal.  Ved  Siden  af  en 
ikke  meget  stor  poetisk  Produktion  udfoldede  han  i  nogle 
Aar  en  omfattende  og  betydningsfuld  Virksomhed  som  Kri- 
tiker. I  1848 — 50  gjorde  han  til  Dels  med  kongelig  Under- 
støttelse en  Udenlandsrejse,  og  senere  bosatte  han  sig  i 
Frankrig,  hvor  han  døde  1865.  Det  er  især  hans  kritiske 
x\fhandlinger,  der  give  P.  L.  Møller  Betydning;  mange  af 
dem  ere  skrevne  med  en  indtrængende  fin  Forstaaelse,  som 
giver  dem  blivende  Yærd  —  en  Del  samlede  han  i  1847  un- 
der Titlen  „Kritiske  Skizzer".  og  af  hans  senere  Arbejder  i 
denne  Retning  skal  fremhæves  hans  smukke  Mindeblad  „Adam 
Oehlenschlåger"  (udgivet  af  Liebenberg  1876)  samt  det  lige- 
ledes med  Universitetets  Guldmedaille  lønnede  Prisskrift  „Det 
nyere  Lystspil  i  Frankrig  og  Danmark"  (1858).  Blandt  hans 
lyriske  Digte  findes  der  adskillige,  som  vidne  om,  at  han  med 
sin  kritiske  Sans  forbandt  et  selvstændigt  poetisk  Talent, 
hvorvel  de  gjennemgaaende  tynges  af  den  stærkt  fremtrædende 
Reflexion.  Foruden  den  nævnte  Digtsamling  udgav  han  i 
1847  „Billeder  og  Sange"  og  i  1855  under  Psevdonymen  Otto 
vSommer  „Løvfald''. 

Endnu  skal  her  nævnes  Poul  Chievitz  (181 7 — 1854). 
Det  er  især  som  novellistisk  Forfatter,  han  har  lagt  sit  uom- 
tvistelige komiske  Talent  for  Dagen.  Hans  Fortællinger 
„Nytaarsgave  for  Forlovede"  (1845),  „Fra  Gaden"  (1847)  og 
„Japhet,  der  søger  sig  en  Kone"  (1852)  indeholde  adskillige  Epi- 
soder, der  ere  behandlede  med  stor  komisk  Kraft,  men  skæm- 
mes af  det  øjensynlige  Velbehag,  hvormed  han  ofte  dvæler  ved 
slibrige  og  anstødelige  Situationer.  Mindre  ejendommelig  er 
han  i  sine  Komedier  og  Vaudeviller,  af  hvilke  flere  (bl.  a. 
„For  Alvor"  og  „En  Fortid")  ere  forfattede  af  ham  og  den 
for  øvrigt  meget  ubetydelige  Visedigter  Adolph  Recke  i 
Forening. 


P.  L.   Moller.  —  Chievitz.  —  Ploug.  389 

Fra  Fyrrerne  af  begynder  den  rige  poetiske  Flor,  der  er 
betegnend«.-  for  vort  Aarhundredes  første  Halvdel,  at  tage  af. 
Dels  træde  de  æsthetiske  Interesser,  der  havde  spillet  en  saa 
fremtrædende  Rolle  i  de  dannede  Klassers  Liv,  noget  tilbage, 
og  dels  tages  Poesien  i  andre  Ideers  Tjeneste  saaledes,  at  der 
ved  Siden  af  den  Udvikling,  der  stedse  svagere  og  svagere 
fortsættes  i  det  gamle  Spor,  fremtræder  en  Poesi  med  et  væ- 
sentlig nyt  Indhold.  Med  1848  begynder  der  for  vor  Litera- 
turs  Vedkommende  som  paa  saa  mange  andre  af  vort  Aands- 
livs  Omraader  et  nyt  Afsnit.  Det  vaagnende  Frihedsliv  og 
den  særlig  ved  den  første  slesvigske  Krig  vakte  nationale 
Begejstring  spejler  sig  paa  mange  Maader  i  Tidens  literære 
Produktion  og  selvfølgelig  ikke  mindst  i  dens  Poesi. 

Den  Digter,  der  med  størst  Ejendommelighed  optog  den 
unge  Slægts  Ideer  og  lod  dem  komme  til  Orde  i  Sang,  er 
Carl  Parmo  Ploug.  Han  er  født  1813  i  Kolding,  hvorfra 
han  blev  Student  1829.  Han  begyndte  at  studere  Filologi, 
men  blev  snart  helt  optagen  af  det  politiske  Liv,  Julirevolu- 
tionen fremkaldte  ogsaa  hos  os,  og  blev  en  af  Førerne  for  de 
unge  i  Studenterverdenen.  Under  Plougs  Ledelse  oprettedes 
der  i  1839  i  Modsætning  til  den  gamle  Studenterforening,  der 
nærmest  var  konservativ,  en  nj^,  „Academicum" ;  denne  blev  et 
Hovedarnested  for  Frihedsbevægelsen,  den  slesvigske  Sag  og 
den  skandinaviske  Enhedstanke,  til  de,  da  Udsoningen  imel- 
lem den  nye  og  gamle  Forening  fandt  Sted,  holdt  deres  Ind- 
tog i  denne.  Disse  Ideer  fandt  i  Ploug  deres  varmeste  og 
betydeligste  Talsmand,  ikke  blot  i  Tale,  men  ogsaa  i  Sang, 
idet  hans  Liv  i  denne  Kreds  affødte  en  stor  Mængde  Stu- 
denterviser, hvoraf  adskillige  hurtig  trængte  ud  i  Folket  og 
bidrog  deres  til  at  bane  Vej  for  de  nye  Tanker,  de  vare 
Udtryk  for,  medens  hans  Studenterkomedier,  de  dristige,  af 
overgivent  Lune  sprudlende  ,.Attellaner",  i  hvilke  han  med 
bidende  Satire  behandlede  sin  Tids  politiske  og  literære  For- 
hold,   efter    deres  Natur   maatte  være  indskrænkede  til  Stu- 

denterforeningens  snævrere  Kreds,  hvor  de  hilstes  med  stor- 
mende Jubel*).  1 84 1  indtraadte  Ploug  i  Redaktionen  af 
„Fædrelandet",  hvorigjennem  han  i  en  lang  Aarrække  har 
øvet  en  betydelig  Indflydelse  paa  vor  politiske  Udvikling. 
Ved  Siden  af  sin  journalistiske  Virksomhed,  hvortil  senere 
kom  en  umiddelbart  politisk,  har  Ploug  til  det  sidste  fortsat 
sin  poetiske  Produktion,  væsentlig  i  samme  Actnd  som  den, 
hvori  den  blev  begyndt,  om  den  end  selvfølgelig,  efterhaan- 
den  som  han  vendte  sig  fra  den  særlige  Kreds,  i  hvilken  den 
først  kom  frem,  til  Folket  i  dets  Helhed,  antog  en  i  flere 
Henseender  væsentlig  anden  Karakter,  idet  det  burschikose 
Element,  hvoraf  den  i  Begyndelsen  havde  ikke  saa  lidt,  af- 
løstes af  en  ædlere,  alvorligere  Holdning.  Han  er  væsentlig 
Lejlighedsdigter,  og  ingen  dansk  Digter  kan  maale  sig  med 
ham  i  Evne  til  at  give  den  af  den  særlige  Lejlighed  frem- 
kaldte Stemning  et  slaaende  og  kraftigt  Udtryk  samtidig 
med,  at  de  store  Livstanker,  der  give  den  almen  Gyldighed, 
komme  klart  og  virkningsfuldt  frem.  Ved  enhver  større  Be- 
givenhed af  almindelig  Betydning,  hvad  enten  den  har  været 
til  Glæde  eller  til  Sorg,  har  han  hævet  sin  malmfulde  Røst, 
og  som  oftest  har  den  fundet  Gjenklang  over  hele  Landet. 
Hans  „Samlede  Digte"  (1862)  og  „Nyere  Sange  og  Digte" 
(1869)  ere  som  Følge  heraf  et  tro  og  fuldstændigt  Spejlbil- 
lede af,  hvad  der  til  de  forskjellige  Tider  har  rørt  sig  i  det 
danske  Folk.  Lejlighedsdigtningen  er  det  Omraade,  hvor 
man  finder  de  mest  karakteristiske  Udslag  af  Plougs  kraftige 
Lyrik,  blandt  hvis  formelle  Fortrin  maa  fremhæves  en  sær- 
egen oprindelig,  umiddelbart  i  Øjeblikket  født  Sprogtone,  men 
ogsaa  blandt  de  forholdsvis  faa  Digte,  han  har  skrevet  uden 
direkte  paaviselig  ydre  Impuls,  er  der  en  Del,  som  indtage 
en  meget  høj  Rang.      Særlig  gjælder  dette  om  hans  erotiske 


*)  I  Otto  Borchsenius:  Fra  Fyrrerne  I  er  meddelt  en  Prøve  paa  disse  ejendom- 
melige dramatiske  Satirer. 

Digte,    der    ere    prægede    af   en    sjælden  Adel  og   Renhed  i 
Følelsen. 

Jens  Christian  Hostrup  (f.  1818)  udgik  ligesom  Ploug 
fra  Studenterverdenen.  Hans  Studentertid  faldt  i  de  Aar,  da 
Academicum  havde  udskilt  sig  fra  den  almindelige  Studenter- 
forening og  var  blevet  Tilholdsstedet  for  et  ualmindelig  friskt 
og  muntert  Liv,  som  han  tog  Del  i  med  en  ungdommelig 
Livsglæde,  der  kommer  smukt  og  ejendommelig  til  Orde  i 
mange  af  hans  fortræffelige,  af  Vid  og  Lune  sprudlende  Stu- 
denterviser ved  Siden  af  de  alvorligere  Følelser,  der  satte  hin 
Tids  unge  Slægt  i  Bevægelse.  Ogsaa  som  dramatisk  Forfat- 
ter traadte  han  først  frem  i  Kammeraternes  Kreds.  Efter 
Bagateller  som  „Den  tredje-'  og  „Den  gamle  Elsker"  fulgte  i 
1844  det  store  Sangspil  „Gjenboerne",  derefter  1845  »Jntri- 
gerne-'  og  1846  Sangspillet  „En  Spurv  i  Tranedans".  Alle 
disse  Stykker  vare  skrevne  og  opførte  for  Studenterne,  men  i 
1846  holdt  han  sit  Indtog  paa  det  kongelige  Theater  med 
„Gjenboerne"  og  blev  med  ét  Slag  en  af  sin  Tids  populæreste 
Forfattere.  Flere  af  de  nævnte  Stykker  gik  efterhaanden  over 
til  Nationalscenen  og  bidrog  yderligere  til  at  fæstne  ham  i 
Publikums  Gunst,  hvilket  ogsaa  gjælder  om  de  nye  betydelige 
Arbejder,  der  nu  kom  fra  hans  Haand.  I  1847  skrev  han 
saaledes  Sangspillet  „Æventyr  paa  Fodrejsen",  1849  den  ly- 
stige Vaudeville  „Soldaterløjer",  1851  Skuespillet  „Torden- 
vejr" og  1852  det  romantiske  Sangspil  „Mester  og  Lærling". 
En  Sommerrejse  i  Norge  1 84Q  affødte  Aaret  efter  Sangspillet 
„En  Nat  mellem  Fjeldene",  og  efter  sin  Hjemkomst  fra  en 
Udenlandsrejse,  han  i  1852-53  gjorde  med  oifentlig  Under- 
støttelse, og  som  navnlig  gjaldt  Italien,  hvor  han  tilbragte 
Vinteren  i  Rom,  skrev  han  det  romantiske  Lystspil  „Drøm  og 
Daad".  Med  Sangspillet  „Feriegjæsterne"  (1855)  afsluttede 
han  foreløbig  sin  Virksomhed  som  dramatisk  Forfatter.  Han 
blev  samme  Aar  Præst  i  Silkeborg,  hvorfra  han  i  1862  for- 
flyttedes til  Frederiksborg.     Hans   præstelige  Gjerning  optog 

ham  i  en  lang  Række  af  Aar  saa  stærkt,  at  han  ikke  blot 
vendte  sig  bort  fra  Theatret,  men  ogsaa  kun  yderst  sjælden 
lod  høre  fra  sig  som  Lyriker,  ja  i  et  Digt,  „Drøm  og  Liv", 
der  fremkom  1863,  synes  han  næsten  at  bryde  Staven  over 
sit  Digterliv  og  helt  og  holdent  at  vende  sig  til  det  religiøse. 
Efter  lang  Tids  Tavshed,  kun  afbrudt  ved  et  lille  Digt  i  Ny 
og  Næ,  betraadte  han  imidlertid  atter  Scenen  med  sit  Skue- 
spil ,.Eva"  (1880),  som  dog  er  af  en  væsentlig  anden  Art  end 
hans  tidligere  dramatiske  Produktion,  for  saa  vidt  som  det 
nærmest  i  Tilslutning  til  den  ny-norske  Digterskole  efter  hans 
egen  Erklæring  mere  er  et  Indlæg  i  Debatten  om  visse  sociale 
Spørgsmaal  end  en  fri,  tendensløs  Digtning. 

Den  anselige  Række  større  og  mindre  dramatiske  Værker,  der 
haves  fra  Hostrups  Haand,  indtager  en  meget  fremragende  Plads 
i  vor  Skuespildigtning.  Han  maa  væsentlig  siges  at  træde  i  Hei- 
bergs og  Hertz'  Spor,  men  betegner  dog  for  saa  vidt  et  nj^t 
Udviklingstrin,  som  han  ved  sin  Skildring  af  sin  Samtids  Stu- 
denterliv bragte  et  helt  nyt  Moment  ind  og  i  det  hele  i  For- 
hold til  disse  sine  Mestre  repræsenterer  en  yngre  Slægt  med 
andre  Ideer  og  Interesser.  Just  ved  at  gribe  Studenterlivet 
og  give  et  væsentlig  tro  Billede  deraf  blev  Hostrup  i  en  ganske 
særlig  Grad  Tidens  Digter,  fordi  de  aandelige  Rørelser  her 
hjemme  i  de  omtrent  femten  Aar,  i  hvilke  hans  Digtning 
falder,  ligesom  var  koncentrerede  i  dette.  I  flere  af  Hostrups 
betydeligste  Arbejder,  navnlig  i  ,.Gjenboerne-'  og  „En  Spurv 
i  Tranedans",  spiller  dette  Moment  en  meget  fremtrædende 
Rolle,  og  ogsaa  i  adskillige  af  hans  andre  Stykker  kommer 
hans  idealiserende  Opfattelse  af  Studenternes  Verden  i  Mod- 
sætning til  „Filistrenes"  stærkt  frem.  Hans  Digtning  er  i  det 
hele  taget  i  høj  Grad  national.  Med  Undtagelse  af  „En  Nat 
mellem  Fjældene'-,  hvortil  Stoffet  er  hentet  fra  Norge,  og 
„Drøm  og  Daad",  i  hvilket  Scenen  er  henlagt  til  Italien,  er 
det  bestandig  de  hjemlige  Forhold,  der  træde  os  imøde  i  alle  hans 
Stykker,  først  mere  i  ren  Almindelighed  som  Baggrund  for  Stu- 

denterkomedierne.  senere  i  „Æventyr  paa  Fodrejsen"  og  ..Tor- 
denvejr" som  en  kraftig  national  Tone,  der  ikke  kommer 
frem  i  højt  klingende  Talemaader,  men  i  det  ægte  danske 
Præg,  det  hele  har,  hvortil  den  hos  Hostrup  stærkt  udviklede 
Virkelighedssans  væsentlig  bidrager.  I  Henseende  til  Indhol- 
dets Stemning  bevæger  Hostrup  sig  over  et  meget  stort  Om- 
raade,  idet  han  paa  den  ene  Side  raader  over  det  vittigste, 
mest  overgivne  Lune,  paa  den  anden  over  en  dyb  Følelse,  der 
undertiden  slaar  over  i  en  mystisk,  drømmende  Romantik  (som 
i  ,.Drøm  og  Daad"),  men  oftest  giver  sig  et  slaaende,  gribende 
sandt  Udtryk.  Ikke  sjælden  ere  disse  Elementer  paa  den 
virkningsfuldeste  ]\Iaade  forenede.  Hans  Evne  til  at  forme 
originale  og  karakteristiske  Skikkelser  er  meget  betydelig, 
det  er  et  rigt  Galleri  af  morsomme,  mer  eller  mindre  typiske 
Personer,  han  har  givet,  og  de  allerfleste  staa  som  grebne  Hge 
ud  af  Livet.  Ved  Siden  af  den  Virkelighedssans,  der  er  et 
af  Hostrups  Hovedfortrin,  har  han  som  Arv  fra  Fortiden 
medbragt  et  ikke  ringe  Fond  af  Romantik,  der  ikke  blot 
gjør  sig  gjældende  som  Stemning,  men  ogsaa  har  øvet  en 
betydeUg  Indflydelse  paa  Formningen  af  flere  af  de  vStykker, 
i  hvilke  han  for  øvrigt  paa  mange  Punkter  er  kommen  Virkelig- 
heden allernærmest.  Det  træder  i  dem  frem  som  et  overnaturligt 
Element,  der  griber  ind  i  den  virkelige  Verden  og  bliver  be- 
stemmende for  HandUngens  Udvikhng,  som  derved  til  Dels 
brydes.  Mindst  forstyrrende  virker  det  i  ,.Gjenboerne",  hvor 
det  paa  en  forholdsvis  simpel  Maade  er  ordnet  ind  i  Kompo- 
sitionen, og  hvor  det  sprudlende  Lune,  hvormed  alle  de  enkelte 
Scener  er  behandlede,  bidrager  saa  væsentlig  til  at  forsone 
Tilskueren  dermed.  Mindre  heldigt  fremtræder  det  i  ,.En 
Spurv  i  Tranedans"  og  ..Mester  og  Lærling",  om  det  end  paa 
den  anden  Side  maa  indrømmes,  at  en  stor  Del  af  disse  Styk- 
kers Ejendommelighed  netop  beror  paa  Anvendelsen  af  dette 
romantiske  Element.  I  ,.Drøm  og  Daad"  har  Hostrup  for- 
søgt at  give  et  rent  romantisk  Drama  uden  Brug  af  det  over- 

naturlige,  men  Forsøget  er  ikke  lykkedes.  Den  Virkeligheds- 
sans, som  ved  Siden  af  det  romantiske  giver  de  to  ovenfor 
nævnte  Stykker  deres  Værd  og  Ejendommelighed,  hører  saa 
væsentlig  med  til  Hostrups  Natur,  at  den  her,  hvor  den  har 
maattet  vige  Pladsen  for  et  mystisk  Halvmørke,  der  hviler 
over  det  hele,  savnes  i  høj  Grad,  hvor  mange  fortræffelige 
Enkeltheder  Stykket  end  indeholder,  og  hvor  interessant  og 
dygtigt  dets  dramatiske  Anlæg  end  er.  Højst  er  han  i  rent 
kunstnerisk  Henseende  naaet  i  de  to  store  Skuespil  ,.Æventyr 
paa  Fodrejsen"  og  „Tordenvejr",  i  hvilke  det  overnaturlige 
Element  ligesom  i  „Eva"  er  fuldstændig  fjærnet  og  Hand- 
lingen trukket  helt  frem  i  Virkelighedens  fulde,  klare  Dags- 
lys ;  særlig  maa  vist  nok  det  først  nævnte  Stykke  nævnes  som 
det  betydeligste,  Hostrup  har  skrevet. 

Ved  Siden  af  Hostrups  Komedier  er  hans  Lyrik  af  under- 
ordnet Betydning,  men  den  har  ikke  des  mindre  i  og  for  sig 
saa  meget  Værd,  at  den  vilde  sikre  ham  en  smuk  Plads  i  vor 
Literatur,  selv  om  han  ikke  havde  skrevet  andet.  Hans  lyriske 
Digte  ere  ikke  synderlig  talrige,  men  hvad  enten  de  muntert 
synge  Studentens  Pris,  eller  det  er  alvorlige  Følelser,  der  har 
fremkaldt  dem,  udmærke  de  sig  altid  ved  rig  Stemningsfylde 
og  ualmindelig  Friskhed.  Særlig  har  hans  varme  Fædrelands- 
kjærlighed  i  flere  af  dem  givet  sig  et  smukt  og  kraftigt,  ægte 
poetisk  Udtryk.  *) 

Nær  beslægtet  med  Plougs  og  Hostrups  Lyrik  er  Chri- 
stian Richardts  Digtning,  der  hgeledes  tager  sit  Udgangs- 
punkt i  Studenterverdenen,  hvor  den  repræsenterer  en  ikke 
saa  lidt  yngre  Slægt,  som  dog  væsentlig  har  de  samme 
Ideer  som  dem,  der  komme  til  Orde  i  de  to  ældre  Stu- 
dentersangeres Viser.  Christian  Ernst  Richardt  er  født 
1 83 1.  Han  blev  Student  1848,  og  hans  Deltagelse  i  Studenter- 
livet falder  altsaa  i  den  Tid,  da  de  liberale  Bestræbelser  havde 

*)  Hostrups  Komedier  I— III.     Et  Udvalg  af  sin  Lyrik  har  han  givet  i  „Sange 
og  Digte-'.     1872. 

sat  deres  Frugt  i  Grundloven,  da  Skandinavismen  stod  i  fuldt 
Flor,  og  den  forste  slesvigske  Krig  i  saa  hoj  Grad  havde 
vakt  det  nationale  Liv  over  hele  Landet.  Det  er  disse  Tids- 
forhold, der  give  hans  Digtning  dens  væsentUge  Præg  i  de 
første  Aar.  Allerede  medens  han  endnu  gik  i  Skole,  havde 
han  baade  skrevet  Vers  og  faaet  dem  trykte,  og  Studenter- 
foreningen lagde  snart  Beslag  paa  ham  som  Digter  ved 
festlige  Lejligheder  og  lystige  Lag.  I  1851  skrev  han  sin 
morsomme  Vaudeville  „Declarationen",  som  Aaret  efter  op- 
førtes af  Studenter  og  gjorde  stormende  Lykke ,  ligesom  den 
ogsaa  senere  paa  det  kongelige  Theater  til  Trods  for  sin 
Ubetydelighed  som  dramatisk  Komposition  vandt  meget  Bi- 
fald ved  det  friske  Lune,  der  helt  igjennem  udmærker  den, 
og  som  særlig  har  inspireret  Digteren  til  i  Præsten  at  tegne 
en  meget  virkningsfuld  komisk  Figur.  1857  tog  han  theolo- 
gisk  Embedsexamen ,  og  først  tre  Aar  efter  traadte  han 
offentlig  frem  med  sin  første  Samling  „Smaadigte"  (1861), 
som  strax  vandt  Almenheden  for  ham,  forberedt,  som  den 
var,  ved  det  Ry,  der  var  gaaet  af  ham  fra  Studenterkredsene, 
og  ved  dem  af  hans  Sange,  der  i  Ny  og  Næ  vare  naaede  ud 
til  det  større  Publikum.  Den  Yndest,  Richardts  ..Smaadigte-' 
strax  i  saa  rigt  ISIaal  vandt,  har  den  lille  Bog  bevaret  —  den 
foreligger  nu  i  8de  Oplag  — ,  og  hans  følgende  Digtsamlinger, 
,.Nyere  Digte"  (1864),  „Texter  og  Toner-'  (1868),  „Billeder  og 
Sange-'  (1874),  „Halvhundrede  Digte"  (1878)  og  „Kanta- 
ter og  Digte"  (1880)  have  bestandig  fundet  en  lignende 
varm  Modtagelse.  Efter  Udgivelsen  af  sin  første  Bog 
rejste  Richardt  med  det  Anckerske  Digterlegat  udenlands, 
til  Rom,  hvor  han  opholdt  sig  i  Vinteren  1861—62,  og 
derfra  til  Orienten.  En  Frugt  af  denne  Pilgrimsfærd  er 
den  smukke  Rejseskildring  „Det  hellige  Land"  (1870),  der 
vidner  saa  vel  om  en  ualmindelig  Evne  til  klart  og  aandfuldt 
at  opfatte  ejendommelige  fremmede  Forhold  som  om  ind- 
trængende Studier,  og  som  faar  en  særegen  Tiltrækning  ved 
de  mange  ypperlige  religiøse  Digte,  der  er  indflettede  i  den, 

som  den  i  det  hele  er  en  i  Ordets  bedste  Forstand  sjælden 
poetisk  Rejseskildring.  I  1867  blev  Richardt  Forstander  for 
en  Folkehøjskole,  i  1872  Præst. 

]Oet  nære  Forhold,  hvori  Richardt  i  sin  Ungdom  stod  til 
Studenterverdenen,  og  som  saa  stærkt  afpræger  sig  i  hans  poeti- 
ske Produktion  ved  dens  Begyndelse,  ophørte  selvfølgelig  for 
en  Del,  da  Livet  stillede  andre  Krav  til  ham,  men  han  har 
dog  bestandig  i  ikke  ringe  Grad  følt  sig  knyttet  til  den  Kreds, 
i  hvilken  han  tjente  sine  Sporer,  og  dette  har  ogsaa  lige  til 
den  sidste  Tid  fundet  Udtryk  i  mange  Sange,  i  hvilke  han  er 
optraadt  som  Studenternes  Ordfører;  særlig  skal  fremhæves 
de  mange,  han  har  skrevet  ved  de  sidste  Studentermøder, 
ligesom  ogsaa  hans  Kantate  ved  Universitetsfesten  i  1879. 
Men  det  er  dog  nærmest  hans  Digtning  paa  mindre  særlige 
Omraader,  der  giver  ham  Betydning  for  det  større  Publikum 
og  Literaturen.  Allerede  den  første  lille  Digtsamling  inde- 
holdt ved  Siden  af  Studenterviserne  og  de  med  dem  beslæg- 
tede nationale  og  andre  Lejlighedsange  saa  vel  almindelig  lyri- 
ske som  særlig  stærkt  religiøst  stemte  Digte,  og  i  begge  disse 
Retninger  er  han  stadig  naaet  frem  til  større  og  større  Inder- 
lighed og  Styrke  i  Følelsen  som  i  Udtrykket.  Det  skjemtende 
Element,  der  i  Smaadigtene  var  saa  stærkt  fremtrædende, 
at  Bogen  for  største  Delen  fik  sit  Præg  fra  det,  er  vel  ingen- 
lunde forsvundet,  men  de  alvorlige  Stemninger,  og  navnlig  da 
den  religiøse  har  dog  i  de  følgende  Samlinger  mere  og  mere 
bredt  sig,  hvilket  dog  ingenlunde  er  sket  paa  Bekostning  af 
den  friske,  frejdige  Livsglæde,  der  nu  som  før  er  et  Hoved- 
træk i  hans  Digtning,  men  som  blot  er  bleven  dybere  og 
inderligere.  Det  Motto ,  han  har  sat  paa  en  af  sine  sidste 
Digtsamlinger : 

Glæden  ved  Guds  grønne  Jord, 
Glæden  ved  Guds  Naadeord 
de  vil  ikke  kriges; 
Lærkesang  og  Klokkeklang 
de  kan  godt  forliges! 

passer  paa  hans  Dig-tning  i  det  hele.  Højst  naar  den,  hvor  Alvor 
og"  Skjemt    smelte  sammen  til  en   ejendommelig   mild  Humor. 

Richardt  er  udelukkende  Lyriker.  Hans  Vaudeville  „De- 
clarationen-  har,  som  alt  anført,  i  og  for  sig  ikke  synderligt  Værd, 
og  for  hans  Sangdrama  „Drot  og  Marsk"s  Vedkommende  er  det 
nærmest  den  Kunst,  hvormed  det  stærkt  fremtrædende  lyriske 
Element  er  behandlet ,  der  giver  det  Interesse.  Saa  godt  som 
alt,  hvad  han  for  øvrigt  har  skrevet,  er  Smaadigte,  kun  et 
Par  Gange  har  han  forsøgt  sig  i  større  episk-lyriske  Kompo- 
sitioner (Æventyrdigtet  „Tomerose"  og  det  bibelske  Digt 
,.Judith"),  som  dog  til  Trods  for  mange  skjønne  Enkeltheder 
ikke  ret  er  lykkedes  ham.  Fælles  for  alle  hans  Digte  er  den 
Verskunst,  han  lægger  for  Dagen;  Rim  og  Rhythme  for- 
mer han  ofte  med  slaaende  Originalitet  og  altid  med  sjæl- 
den Ynde  og  Lethed  saaledes,  at  de  i  ualmindelig  høj  Grad 
føje  sig  om  Tanken  paa  en  saadan  Maade,  at  de  fremhæve 
dens  fineste  Afskygninger.  Ogsaa  i  Sprogbehandlingen,  i 
Valget  af  Ord  og  Vendinger  o.  s.  v.  viser  han  sig  som  en 
Mester,  der  altid  ved  at  finde  slaaende.  prægnante  Udtryk 
for  sin  Tanke  og  Stemning.  Faa  eller  ingen  af  vore  Digtere 
røbe  i  deres  Vers  et  saa  fint  musikalsk  Øre  som  han,  og  det 
er  betegnende,  at  ingen  har  afgivet  flere  Texter  til  vore  Kom- 
ponister. Og  som  han  har  en  sjælden  Evne  til  at  knytte  sin 
Digtning  til  Musiken,  har  han  ogsåa  et  særligt  Talent  til  at 
lade  den  arbejde  Haand  i  Haand  med  Billedkunsten.  Hans 
..Billedtexter"  indeholde  adskillige  af  hans  bedste  Digte,  særlig 
af  dem,  i  hvilke  hans  Humor  kommer  friskest  og  kraftigst 
frem. 

Foruden  disse  tre  særlig  til  Studenterverdenen  knyttede 
eller  i  alt  Fald  fra  den  udgaaede  og  af  den  stærkt  prægede 
Digtere  er  der  endnu  nogle ,  der  ligesom  de  hæve  sig  højt 
over  den  øvrige  talrige  Flok  af  Epigoner  som  Repræsen- 
tanter for  andre  væsentlig  Sider  af  Aandslivet  og  have  frem- 
bragt Arbejder  af  blivende  Værd. 

En  fremragende  Plads  blandt  disse  indtager  Hans  Vil- 
helm Kaalund.  Han  er  fodt  1818,  mistede  tidlig  sin  Fader 
og  var,  da  han  var  bleven  konfirmeret,  lige  ved  at  skulle  være 
sendt  til  Vestindien  til  en  Farbroder,  der  ejede  en  Sukker- 
plantage. Saa  at  sige  i  det  sidste  Øjeblik  blev  denne  Plan 
imidlertid  opgivet,  idet  Moderen  efter  en  tilfældig  Samtale 
med  Billedhuggeren  Freund  besluttede  sig  til  at  lade  ham 
uddanne  til  Kunstner.  Han  blev  Elev  hos  Freund  og  be- 
gyndte at  gaa  paa  Akademiet,  men  ombyttede  dog  efter 
nogen  Tids  Forløb  efter  Freunds  Raad  Billedhuggerkunsten 
med  IMalerkunsten,  da  hans  Lærer  af  en  Del  Karrikaturer  og 
let  henkastede  Blyantstegninger  havde  faaet  det  Indtryk,  at 
hans  Talent  gik  i  denne  Retning.  Han  drev  det  til  at  faa 
et  Billede  udstillet,  men  det  viste  sig  snart,  at  han  heller  ikke 
her  var  kommen  paa  sin  rette  Hylde.  Saa  kom  Thorvaldsen 
hjem  fra  Rom  (1838),  og  Kaalund  deltog  i  den  almindelige 
begejstrede  Hyldest,  der  bragtes  ham  fra  alle  Sider,  med  et 
smukt  Digt,  som  han  lod  trykke  i  et  Blad.  Han  havde  nu 
og  da  skrevet  en  Lejlighedssang  til  private  Kredse,  men  det 
var  aldrig  faldet  ham  ind,  at  han  var  Digter;  nu  aabnede 
denne  Tilfældighed  hans  Øjne  for,  at  det  maaske  var  i  denne 
Retning,  haus  famlende  kunstneriske  Trang  skulde  finde  den 
Form,  han  hidtil  forgjæves  havde  søgt.  Digtet  gjorde  Lykke, 
og  han  blev  fra  flere  Sider  opfordret  til  at  skrive  mere,  en 
Opfordring,  han  villig  efterkom  og  ogsaa  viste  sig  voxen  i 
flere  varmt  følte  og  smukt  formede  Digte  (bl.  a.  „Niels  Ebbe- 
sens Mindestøtte"  og  ,.Ved  Frederik  den  sjettes  Død").  Han 
var  imidlertid  længere  fra  sit  ]\Iaal  paa  denne  Bane,  end  det 
strax  saa*  ud  til,  thi  da  han  nu,  ivrig  og  energisk,  som  han 
var,  begyndte  at  tilegne  sig  et  theoretisk  Grundlag  for  sin 
Kunst  ved  at  studere  Digternes  Værker,  overvældedes  han 
saaledes  af  al  den  nye  Herlighed,  der  her  slog  ham  i  Møde, 
at  den  Oprindelighed,  der  havde  været  i  hans  første  Digte, 
for  en  Tid  til  Dels   gik  tabt.     Han   skrev    meget,    men  hvad 

han  offentliggjorde  deraf  —  og  det  var  langtfra  alt  —  gik 
temmelig  ubemærket  hen,  og  han  har  ogsaa  senere  med  uhil- 
det Selvkritik  brudt  Staven  over  det  meste  deraf.  I  1840  ud- 
gav han  et  nordisk  Epos  „Kong  Haldan  den  stærke"  og  et 
Bind  „Samlede  Digte",  der  røbede  stærk  Paavirkning  af 
Oehlenschlager,  hvem  han  tilegnede  Digtsamlingen.  Den 
lidenskabelige  Iver,  hvormed  han  kastede  sig  over  sin  nye 
Kunst,  rystede  i  den  Grad  hans  Nervesystem,  at  han  blev 
dødssyg,  og  i  et  halvt  Aar  laa  han  paa  Hospitalet,  Saa  snart 
han  var  sluppen  ud,  begyndte  han  imidlertid  igjen,  og  i  1842 
udkom  det  nordiske  Digt  „Valkyrien  Gøndul",  i  hvilket  han 
er  paavirket  af  Tidens  herskende  spekulative  Retning.  Syn- 
derligt Værd  har  dette  Arbejde  ikke  i  og  for  sig,  dertil  er 
det  i  det  hele  for  lidet  originalt,  om  der  end  hist  og  her  i 
det  enkelte  er  Udslag  af  en  ejendommelig  poetisk  Bega- 
velse, men  det  er  af  Betydning  i  hans  Udvikling  som  en  Sta- 
tion paa  den  Vej,  han  maatte  gjennemløbe  for  helt  og  holdent 
at  finde  sig  selv,  som  et  IMiddel  til  at  frigjøre  ham  for  den 
overvældende  Paavirkning  af  Oehlenschlager.  Allerede  i 
1844  fremtræder  han  fuldt  selvstændig  i  sine  „Fabler  og  blan- 
dede Digte''  og  ligeledes  i  den  ypperlige  Samling  ,. Fabler 
for  Børn",  som  han  udgav  sammen  med  Maleren  Lundbye, 
men  kun  det  sidst  nævnte  Arbejde  vakte  nogen  Opmærk- 
somhed, og  det  maaske  endda  nærmest  for  de  mesterlige 
Billeders  Skyld.  I  nogle  Aar  producerede  han  meget  lidt; 
han  udgav  i  1845 — 47  sammen  med  J.  C.  Gerson  et  „IMaaneds- 
skrift  for  Børn",  i  hvilket  der  findes  flere  fortrinlige  Digte 
fra  hans  Haand,  og  i  1848  skrev  han  greben  af  Tidens  be- 
vægede Stemning  nogle  patriotiske  Digte,  men  for  øvrigt 
holdt  han  sig  saa  godt  som  fuldstændig  tavs  indtil  1858,  da 
han  udgav  Digtsamlingen  ,,Et  Foraar",  i  hvilken  han  har 
samlet  alt  det  af  sin  ældre  Produktion ,  han  ønsker  bevaret, 
og  som  tillige  indeholdt  adskillige  nye  Digte.  For  en  Del 
maa  Grunden   til  denne   lange  Tavshed  søges  i,  at  hans  Hel- 

bred  vedblev  at  være  svagt,  men  ogsaa  den  Omstændighed 
bidrog  dertil,  at  han  trykket  af  Bekymringer  for  Udkommet 
maatte  kaste  sig  ind  i  forskjellige  praktiske  Virksomheder. 
Under  Krigen  var  han  saaledes  Intendant  ved  Hæren  og  del- 
tog som  saadan  i  Ryes  Tilbagetog  gjennem  Jylland,  senere 
var  han  i  nogle  Aar  Huslærer,  derpaa  Teglværksbestyrer, 
saa  Telegrafist,  indtil  han  omsider  havnede  som  Lærer,  se- 
nere Overlærer  ved  Vridsløselille  Cellefængsel. 

Hvor  meget  fortræffeligt  „Fabler  og  blandede  Digte"  end 
indeholdt,  og  hvor  udmærket  en  Bog  hans  „Fabler  for  Børn" 
end  helt  igjennem  var,  gik  det  dog  først,  da  han  udgav  „Et 
Foraar",  op  for  den  almindelige  Bevidsthed,  hvilken  frem- 
ragende Lyriker  Kaalund  er.  Denne  Digtsamling  gav  ham 
med  ét  Slag  Oprejsning  for  al  tidligere  Tilsidesættelse,  og 
hans  senere  ikke  meget  omfattende  Produktion  er  bleven 
modtagen  med  al  den  Sympathi,  den  fortjener.  Han  udgav  i 
1877  en  lyrisk  Digtsamling  under  Titlen  „En  Eftervaar",  der 
fuldkommen  staar  paa  Højde  med  „Et  Foraar",  medens  han  i 
Dramaet  „Fulvia"  (1875)  har  vovet  sig  ind  paa  et  Omraade, 
der  ikke  ligger  for  hans  særlige,  absolut  lyriske  Talent,  hvor- 
for det  ogsaa  til  Trods  for  det  dybe  i  Grundtanken  og  den 
rige  lyriske  Skjønhed,  hvormed  det  er  udstyret,  som  dramatisk 
Komposition  betragtet  lider  af  væsentlige  Mangler.  Grund- 
trækket i  Kaalunds  Digtning,  efter  at  han  helt  har  fundet  sig 
selv,  er  en  mild  Optimisme,  en  urokkelig  Tro  paa  det  godes 
Sejr  og  et  fint  og  aandfuldt  Blik  for  det  ideales  Aabenbaring 
i  det  tilsyneladende  ringe  og  ubetydelige.  Han  har  aldrig 
betænkt  sig  paa  at  træde  i  Opposition  til  sin  Tid  og  udtale 
den  djærvt  og  energisk,  men  sygelig  bitter  eller  ætsende  iro- 
nisk er  han  aldrig  i  Udtalelser  af  denne  Art;  særlig  fortjener 
i  saa  Henseende  at  fremhæves  hans  patriotiske  Tidsdigte  fra 
1848  og  de  Digte,  hvormed  han  i  de  sidste  Aar  er  traadt  i 
Skranken  for  sine  Idealer  imod  den  nyeste  Tids  literære  Be- 
vægelser her  hjemme.     Han  har   et    skarpt  Blik  for  Affekta- 

tionen  og"  Usandheden,  men  formaar  altid,  hvor  han  vender 
sig"  polemisk  imod  dem,  at  hæve  sig  til  sand  Humor,  og  helst 
klæder  han  sine  Angreb  i  Fabelens  Form.  Kjærlighed  til 
Naturen  er  en  af  Hovednerverne  i  hans  Poesi;  atter  og  atter 
søger  han  bort  fra  de  Forhold  i  Menneskelivet,  der  vække 
hans  Indignation  eller  Sorg,  til  det  harmoniske  Liv  i  Naturen, 
som  han  særlig  elsker  i  Efteraarets,  „den  hældende  Sommers" 
stemningsrige,  mildt  vemodige  Pragt.  Han  har  et  sjælden 
aabent  Øje  for  dens  Skjønhed,  som  han  ikke  blot  formaar  at 
opfatte  og  gjengive  i  sin  Digtning  som  lyrisk  Stemning,  men 
som  han  forstaar  at  aflure  dens  enkelte  Træk,  der  ofte  af- 
spejle sig  i  hans  Digtning  med  slaaende  Sandhed.  I  Sammen- 
hæng hermed  staar  hans  særlige  Talent  som  Fabeldigter.  Ingen 
dansk  Digter  har  som  han  forstaaet  saa  at  sige  at  sætte  sig  ind  i 
Dyrenes  Tankegang,  at  tegne  yndefulde  Smaabilleder  af  deres 
Liv,  snart  rørende,  snart  humoristiske,  ofte  saaledes,  at  de 
tillige  mildt  satirisk  udtrykke  hans  Syn  paa  Menneskelivet, 
men  ogsaa  ofte  saaledes,  at  de  fængsle  i  og  for  sig  uden 
saadant  Henblik  til  noget  andet.  En  stor  Del  af  Kaalunds 
bedste  Digte  —  ikke  blot  de,  der  særlig  er  betegnede  som 
Fabler  —  hente  deres  Æmner  fra  denne  vSide  af  Naturlivet 
og  staa  Fabelen  mer  eller  mindre  nær. 

Erik  Bøgh  er  født  1822.  Faderen,  som  var  Skolelærer,  lik 
senere  Kald  paa  Landet,  og  her  voxede  Drengen  op  i  ubunden 
Frihed,  som  han  bl.  a.  benyttede  til  at  læse  alt,  hvad  han 
kunde  faa  fat  i.  Sytten  Aar  gammel  kom  han  paa  Jonstrup 
Seminarium,  hvorfra  han  tog  Skolelærerexamen  1841,  og  et 
Aarstid  efter  fik  han  Kald.  Lærergjerningen  var  imidlertid 
saa  langt  fra  at  falde  i  hans  Smag,  at  han  efter  faa  Aars 
Forløb  opgav  den  og  to  og  lyve  Aar  gammel  drog  ud  i  den 
vide  Verden.  Han  førte  nu  i  nogle  Aar  et  ret  æventyrligt 
Liv,  var  en  Tid  Medlem  af  et  dansk  Skuespillerselskab,  der 
rejste  om  i  Sverige,  levede  en  Del  Aar  af  at  tegne  Por- 
trætter i  Vårmland,   gav    sig    saa    i    Kristiania,    hvorhen  han 

drog-  i  1848,  i  Lag  med  Journalistiken  og  optraadte  som  dra- 
matisk Forfatter  med  en  Nytaarsrevue,  der  gjorde  en  Del 
Opsigt.  Han  forsøgte  sig  endnu  i  Kristiania  med  et  Par 
Smaastykker,  der  ligeledes  gjorde  L5^kke,  og  vendte  sig  saa  i 
1849  til  Kjøbenhavn  for  at  prøve  sin  Lykke  som  Dramatiker 
her.  Han  skrev  ,.Nytaarsnat  1850",  der  blev  opført  paa  Ca- 
sino,  gjorde  en  ualmindelig  Opsigt  og  strax  skaffede  ham 
et  Navn,  Den  Yndest,  han  saaledes  med  ét  Slag  havde 
opnaaet  hos  det  store  Publikum,  befæstedes  j^derligere  ved 
hans  næste  Arbejde,  Vaudevillen  „Ægtemandens  Repræsen- 
tant'', og  i  en  Række  af  Aar  fik  Casino  sit  betydeligste  Re- 
pertoire fra  ham  —  i  Løbet  af  de  fire  første  Saisoner  skrev 
han  12  dramatiske  Arbejder,  udgav  to  Digtsamlinger  og  sex 
Hefter  Viser.  I  Sommeren  1855  besøgte  han  med  offentlig 
Understøttelse  Tyskland  og  Frankrig,  og  ved  sin  Hjemkomst 
blev  han  Direktør  ved  Casino,  hvilken  Stilling  han  beklædte 
til  1860,  da  han  efter  en  ny  Udenlandsrejse  overtog  Redak- 
tionen af  det  lille  Hovedstadsblad  „Folkets  Avis*',  hvor  han 
som  Forfatter  af  Feuilletoneme  ,.Dit  og  Dat",  der  nu  fort- 
sættes i  et  andet  Blad  ..Dagens  N5^heder-',  udfoldede  en  hel 
ny  Side  af  sit  Talent,  samtidig  med  at  han  vedblev  at  skrive 
for  Sekondtheatrene  og  at  udgive  Viser,  novellistiske  Arbej- 
der o.  s.  V.  Hans  Virksomhed  som  dramatisk  Forfatter  har 
haft  ikke  ringe  Betydning,  for  saa  vidt  som  den  i  en  Aarrække 
afgjort  gav  det  ene  af  vore  Sekondtheatre  („Casino")  dets 
Præg.  Den  er  meget  omfattende ,  idet  Tallet  paa  Bøghs 
Stykker  løber  op  ti]  ikke  langt  fra  100;  for  den  allerstørste 
Del  er  disse  seh^ølgelig  Bearbejdelser,  men  Bøgh  staar  gjen- 
nemgaaende  meget  frit  overfor  de  Stykker,  han  benytter  som 
Grundlag  for  sine  kvikke  Vaudeviller,  Farcer,  Folkekomedier 
o.  s.  v.,  idet  det  ofte  kun  er  Ideen  i  dens  allerløseste  Omrids, 
han  laaner,  medens  hele  den  dramatiske  Udførelse  er  hans  egen, 
for  ikke  at  tale  om  Kupletter  og  Dialog,  i  hvilke  han  næsten  altid 
er  fuldstændig  original.     Han  forholder  sig  i  Virkeligheden  i 

mange  af  de  Arbejder,  han  selv  betegner  som  Bearbejdelser, 
ikke  en  Smule  anderledes  overfor  det  fremmede  Stof  end 
mange  af  hans  Forgængere,  navnlig  de  betydeligste  af  dem, 
der  aldrig  have  taget  i  Betænkning  at  tilegne  sig,  hvad  de 
kunde  bruge.  Det  er  nærmest  Vaudevillen,  der  maa  siges  at 
være  hans  egentlige  Genre;  en  Mængde  af  hans  Stykker  af 
denne  Art  udmærke  sig  ved  stort  Liv  og  Friskhed  og  navn- 
lig ved  ypperlige,  med  stor  rhythmisk  Kunstfærdighed  for- 
mede Sange,  der  næsten  altid  støttes  af  et  fortrinligt  Melodi- 
valg. Han  spænder  inden  for  denne  Digtart  over  et  meget 
stort  Omraade,  lige  fra  et  Stykke  som  „Fastelavnsgildet", 
hans  originaleste  og  i  enhver  Henseende  betydeligste  Arbejde, 
der  ved  sit  ægte  nationale  Præg  og  det  Lune,  hvormed  Situa- 
tioner og  Karakterer  ere  tegnede,  indtager  en  fremragende 
Plads  i  vor  Lystspildigtning,  til  Stykker,  der  i  den  Grad  ere 
knyttede  til  forbigaaende  Stemninger,  at  det  udelukkende  er  fra 
disse,  de  faa  en  øjebhkkelig  Interesse  for  det  store  Publikum 
—  det  gjælder  f.  Ex.  om  „Grevinden  og  hendes  Søskende- 
barn", som  i  sin  Tid  vakte  et  umaadeligt  Røre  og  i  Virke- 
ligheden var  en  politisk  Pamflet  i  dramatisk  Form,  der  i  alt 
Fald  gaar  det  æsthetisk  tilladeUges  Grænser  saa  nær,  som  det  er 
muligt.  I  Retning  af  Tilknytning  til  Øjebhkket  er  hans  Kupletter 
ofte  af  slaaende  Virkning,  ligesom  ogsaa  adskillige  af  hans  Viser 
ere  morsomme  Variationer  over  Dagens  vexlende  Themaer.  Hvad 
han  har  skrevet  i  bunden  Form,  er  for  den  allerstørste  Del  af 
humoristisk  Natur,  Viser,  komiske  Fortællinger,  Rimbreve  o.  1., 
som  alvorlig  Lyriker  naar  han  ikke  paa  langt  nær  op  i  Højde 
med.  hvad  han  har  præsteret  i  denne  Retning.  Som  Pro- 
saist har  han  foruden  de  mangfoldige  FeuiUetoner  („Dit 
og  Dat",  foreligge  ogsaa  i  Bogform),  i  hvilke  han  ofte  med 
stort  Talent  har  givet  Bidrag  til  Belysning  af  Tidens  mer 
eller  mindre  brændende  Spørgsmaal,  skrevet  en  Række  sa- 
tiriske   Forelæsninger    samt    en    Del    novellistiske     Arbejder. 

Blandt  disse  fortjener  særlig  at  fremhæves  den  store  Fortæl- 
ling —  eller  snarere  Række  af  Fortællinger  —  „Jonas  Tvær- 
moses Ærgrelser",  hvori  Forfatteren  i  en  om  Thackeray  noget 
mindende  Form  og  Stil  behandler  en  Mængde  Æmner  fra  de 
forskjelligste  Sider  af  Nutidens  Liv.  Som  i  Bøghs  Digte 
er  ogsaa  i  hans  Prosa  det  humoristiske  Element  overvejende, 
men  der  kommer  her  et  stærkt  didaktisk  Element  til,  som 
undertiden  svækker  den  æsthetiske  Virkning  en  Del.  I  sær- 
lig høj  Grad  træder  dette  frem  i  de  humoristiske  Skrifter, 
hvormed  Bøgh  har  taget  Del  i  de  senere  Aars  heftige  poli- 
tiske Diskussion  (Digtet  „Mester  Oles  Prædiken-'  og  „En 
liden  Hverdagspostille,  indeholdende  femten  verdslige  Prædi- 
kener for  Menigmand").*) 

Christian  Knud  Frederik  Molbech,  født  1821,  blev 
Student  fra  Vordingborg  Latinskole  1839.  Allerede  i  Skole- 
tiden havde  Poesien  lokket  ham,  og  han  kastede  sig  nu  ivrig 
over  æsthetiske  Studier  og  poetisk  Produktion.  I  1840  vandt 
han  Universitetets  Guldmedaille  for  Besvarelsen  af  dets  æsthe- 
tiske Prisopgave,  og  samme  Aar  udgav  han  sin  Digtcyklus 
„Billeder  af  Jesu  Liv",  der  i  høj  Grad  vidnede  om  hans  tidlig 
udviklede  Herredømme  over  Formen.  I  1845  opførtes  hans 
to  første  dramatiske  Arbejder  „Klintekongens  Brud"  og  ,,Ve- 
nusbjærget",  som  ikke  slog  an.  fordi  det  lyriske  Element 
bredte  sig  alt  for  stærkt  paa  det  dramatiskes  Bekostning,  og 
fordi  Lyriken,  som  for  øvrigt  er  behandlet  med  en  hos  en  saa 
ung  Forfatter  mærkværdig  Rutine,  havde  et  alt  for  traditio- 
nelt deklamatorisk  Præg.  I  1846—47  gjorde  han  med  konge- 
lig Understøttelse  en  Rejse  til  Spanien  og  Italien.  Efter  sin 
Hjemkomst  udgav  han  „En  Maaned  i  Spanien";  det  var  Rej- 
sens umiddelbare  Frugt,  men  endnu  større  Betydning  havde  det, 
at  den  førte  ham  til  at  fordybe  sig   saaledes  i  Dantes    „Gud- 


*)  Erik  Bøghs  dramatiske  Arbejder  I — VII,  1858— 70;  Udvalgte  Fortællinger 
I — II;  Jonas  Tværmoses  Ærgrelser,  1875.  Digte  I  (Fortællinger  paa  Vers), 
1879,  II  (Halvandet  Hundrede  Viser),   1881. 

dommelige  Komedie",  at  han  gav  sig  i  I.ag  med  det  meget 
vanskelige  Arbejde  at  oversætte  dette  mægtige  Digt  og  førte 
det  lykkelig  til  Ende  (første  Del  ,. Helvede"  udkom  1851, 
„Skjærsilden''  og  ,.Paradis"  nogle  Aar  senere).  Sin  selvstæn- 
dige Produktion  fortsatte  han  med  Digtsamlingen  ,.  Dæmring" 
(1852),  der  indeholder  adskillige  af  hans  smukkeste  lyriske 
Digte,  samt  det  tragiske  Drama  ,, Dante"  (1852),  som  Heiberg 
ved  at  forkaste  det  stængede  ude  fra  det  kongelige  Theater, 
uden  Tvivl  med  Uret,  da  dette  Stykke  ikke  blot  vidner 
om  betydelig  Fremgang  hos  Digteren  i  Henseende  til  dra- 
matisk Komposition,  Karakterskildring  o.  s.  v.,  men  i  og 
for  sig  er  en  Digtning  af  ikke  ringe  Værd.  Dette  Stød,  som 
Digteren  tog  sig  meget  nær.  havde  bl.  a.  til  Følge,  at  han  i 
en  lang  Aarrække  —  23  Aar  —  fuldstændig  afholdt  sig  fra 
at  skrive  for  Theatret,  skjønt  han,  hvad  han  da  ogsaa  senere 
har  godtgjort,  havde  mange  Forudsætninger  for  at  blive  en 
dygtig  dramatisk  Forfatter.  Efter  i  1852 — 53  atter  at  have 
gjort  en  Udenlandsrejse,  der  forte  ham  til  Tyskland,  Schweiz 
og  Italien,  blev  han  i  det  sidst  nævnte  Aar  ansat  som  Pro- 
fessor i  dansk  og  nordisk  Sprog  og  Literatur  ved  Universi- 
tetet i  Kiel,  hvilken  Post  han  beklædte,  til  han  blev  for- 
drevet af  Preusserne  og  Østerrigerne  i  1864,  efter  at  han  i  de 
elleve  Aar,  han  holdt  ud  ved  dette  Arnested  for  Tyskheden 
i  Sønderjylland ,  havde  haft  en  i  mange  Henseender  pinlig 
Stilling.  Efter  at  være  vendt  tilbage  til  Hovedstaden  kastede 
Molbech  sig  i  nogle  Aar  over  Joumalistiken  som  Medarbejder 
af  ,.Dagbladet".  En  Del  af  sine  Artikler,  især  omhandlende 
Literatur  og  Theater,  har  han  samlet  under  Titlen  „Fra  Da- 
naidernes Kar"  (1873).  Han  opgav  sin  journalistiske  Virk- 
somhed ,  da  han  blev  ansat  som  Censor  ved  det  kongelige 
Theater,  hvilken  Post  han  nedlagde  i  1881.  Samtidig  med, 
at  han  arbejdede  for  Theatret  i  denne  Stilling,  gjenoptoghan 
sin  længe  afbrudte  Virksomhed  som  dramatisk  Forfatter,  i 
det  han  foruden  en  Del  Oversættelser  og  Bearbejdelser  leverede 

det  lille  fine  Lystspil  „Renteskriveren"  samt  Skuespillene  „Am- 
brosius" og  ;. Faraos  Ring".  Det  sidst  nævnte  lider  af  store 
Svagheder  i  dramatisk  Henseende  og  faldt  virkningsløst  til 
Jorden,  hvorimod  de  to  første,  særlig  ..Ambrosius",  gjorde  megen 
Lykke  ved  den  Sindrighed,  hvormed  Handlingen  i  al  sin  Sim- 
pelhed er  behandlet,  de  vel  tegnede  Karakterer  og  den  Kunst 
og  Smag,  hvormed  den  Tids  Sprogtone,  i  hvilken  Stykkerne 
spille  —  den  Holbergske  — ,  er  gjengiven,  uden  at  Stilen  er 
overlæsset  med  paafaldende  gammeldags  Ord  og  Vendinger. 
Smag  og  Kunstfærdighed  er  i  det  hele  taget  det  mest  frem- 
trædende ved  Molbechs  poetiske  Produktion;  nogen  betydelig 
original  poetisk  Begavelse  er  han  ikke  i  Besiddelse  af,  men 
han  forstaar  til  fulde  at  anvende  sine  Evner  i  denne  Retning 
paa  bedste  Maade  og  naar  derfor  som  oftest  baade  som  Ly- 
riker og  Dramatiker  et  smukt  og  tiltalende ,  om  end  ikke  i 
og  for  sig  meget  betydeligt  Resultat.  Hans  Hovedværk  er 
ubetinget  den  ypperlige  Oversættelse  af  Dante,  et  ligefrem 
klassisk  Værk  i  vor  Literatur,  et  ]\Iønster  i  Retning  af  Over- 
sætterens Evne  til  at  forene  filologisk  Troskab  med  Troskab 
i  Aand  og  Tone  og  med  et  skjønt  dansk  Sprog  til  Trods  for 
alle  de  Vanskeligheder,  ikke  mindst  Rimslyngning  og  Metrum 
maatte  lægge  i  Vejen.*) 

Et  andet  udmærket  Oversætterarbejde  er  Edvard  Lemb- 
ckes  Gjengivelse  af  Shakespeares  dramatiske  Værker.  Ved 
Siden  af  sin  betydningsfulde  Virksomhed  i  denne  Retning 
har  Lembcke  (f.  1815)  udfoldet  en  ikke  meget  omfattende, 
men  ret  ejendommelig  selvstændig  Produktion,  af  hvilken  han 
har  samlet  det  meste  og  bedste  i  et  lille  Bind  ..Digte  og 
Sange"  (1870).  Det  er  den  nationale  Tone,  der  klinger  fyl- 
digst   igjennem    hans   smukt   formede  Sange,   af  hvilke  flere 


*)  Molbechs  lyriske  og  dramatiske  Digtninger  I — II.  Oversættelsen  af  Dantes 
guddommelige  Komedie  I — IV  (ferste  Bind  optages  af  den  fortræffelige  hi- 
storiske  Indledning)  foreligger  i  tredje  Oplag. 

ere  blevne  hele  Folkets  Ejendom;  særlig  kan  han  betegnes 
som  Sønderjydernes  digteriske  Talsmand. 

Johannes  Fibiger  (f.  1821)  viser  sig  i  sine  bibelske 
Dramer  (,Jephtas  Datter-  [1849],  „Jeremia'  [1850]  og  „Jo- 
hannes den  Døber*'  [1857])  som  en  alvorlig  og  dybsindig, 
ejendommelig  poetisk  begavet  Forfatter,  om  hans  Arbejder  end, 
nærmest  vist  nok  paa  Grund  af  nogen  Tunghed  og  Uklarhed 
i  Formen,  der  vanskeliggjør  Tilegnelsen  af  dem,  ikke  er 
naaede  ud  i  meget  vide  Kredse;  særlig  maa  „Johannes  den 
Døber"  fremhæves  som  et  til  Trods  for  sine  formelle  Mangler 
i  denne  Retning  storslaaet  og  betydeligt  Digterværk.  Ogsaa 
hans  „Familietragedie"  „Kors  og  Kjærlighed"  fortjener  at  næv- 
nes som  et  vellykket  Forsøg  paa  at  give  vor  Middelalders 
Tænkesæt  et  levende  og  anskueligt  Udtryk.  Efter  lang  Tids 
Tavshed  udgav  Fibiger  i  187Q  (under  Psevdonymen  Diodoros) 
med  Fællestitlen  „Den  evige  Strid"  tre  Digtninger,  hvortil 
Æmnerne  vare  hentede  dels  fra  den  græske,  dels  fra  den 
nordiske  Oldtid,  og  Aaret  efter  fulgtes  dette  Værk  af  „Graa- 
broderen",  et  episk-lyrisk  Digt,  hvis  Handling  er  henlagt  til 
Reformationstiden  i  Danmark.  Blandt  disse  senere  Arbejder 
indtager  især  Digtet  „vSisyfos"  i  „Den  evige  Strid"  ved  sit 
dybsindige  Tankeindhold  og  den  overlegne  Humor,  hvormed 
det  er  behandlet,  en  fremragende  Plads  ikke  blot  i  Fibigers 
Produktion,  men  i  og  for  sig. 

Kristian  Arentzen  (f.  1823)  har  foruden  et  Par  ube- 
tydelige dramatiske  Arbejder  ( „Gunløg  Ormetunge"  [1852]  og 
„Knud  den  hellige"  [1853])  udgivet  to  lyriske  Samlinger,  i 
hvilke  der  ved  Siden  af  adskilligt  uden  synderlig  andet  Værd 
end  det,  den  altid  omhyggelig  behandlede  Form  giver  det, 
findes  en  Del  smukke  Digte,  der  vidne  om  en  virkelig,  om 
end  ikke  betydelig  poetisk  Begavelse.  Paa  et  andet  Omraade 
af  Literaturen  har  han  indlagt  sig.  stor  og  uomtvistelig  For- 
tjeneste, nemlig  ved  sit  omfattende  Værk  „Baggesen  og  Oehlen- 
schlåger"   (I— VIII,   1870 — 78),  i  hvilket  der  er  givet  et  værdi- 

fuldt  Bidrag  til  en  retfærdigere  Opfattelse  af  Forholdet  mellem 
de  to  Digtere ,  end  der  hidtil  var  almindelig ,  som  i  det  hele 
til  Belysning  af  de  literære  Tilstande  i  Aarhundredets  for  hele 
vort  Aandslivs  Udvikling  saa  afgjørende  første  Decennier. 

Blandt  den  her  omhandlede  Tids  Prosaister  staar  Meir 
Aaron  Goldschmidt  i  første  Række.  Goldschmidt  er  født 
af  jødiske  Forældre  den  26de  Oktober  181Q  i  Vordingborg. 
Han  blev  Student  1836  med  første  Karakter,  men  vilde  have 
faaet  Udmærkelse,  hvis  ikke  den  Omstændighed,  at  han  var 
Jøde,  havde  haft  Indflydelse  paa  Examinationen  i  Religion, 
Harmen  over  den  formentlige  Forurettelse,  han  herved  havde 
lidt,  blev  den  nærmeste  Anledning  til,  at  han  strax  kastede 
sig  over  literær  Virksomhed  og  efter  at  have  taget  anden 
Examen  opgav  Universitetsstudierne.  I  Efteraaret  1837  —  altsaa 
kun  atten  Aar  gammel  —  begyndte  han  at  udgive  et  Uge- 
blad ,  som  han  redigerede  i  Kjøbenhavn ,  men  som  udkom  i 
Nestved  („Nestved  Ugeblad  eller  Præstø  Amts  Tidende",  som 
fra  1839  af  blev  til  „Sjællandsposten  eller  Nestved  og  Kal- 
lundborg  Ugeblad").  Det  blev  nærmest  til,  for  at  han  kunde 
have  et  Sted,  hvor  han  kunde  faa  sine  Noveller  o.  dsl.  trykt, 
men  det  varede  ikke  længe,  før  det  bragte  ham  i  Berøring 
med  det  almene  og  med  Politiken.  Med  Udgangen  af  1839 
opgav  han  imidlertid  dette  Blad,  men  allerede  tre  Fjerdingaar 
efter  stiftede  han  i  Kjøbenhavn  et  nyt,  som  skulde  faa  en 
ganske  anden  Betydning.  Den  8de  Oktober  1840  udkom  det 
første  Numer  af  Ugebladet  „Korsaren". 

Ideen  om  at  udgive  et  Oppositionsblad  af  en  helt  anden  Art 
end  „den  øvrige  kj edelige  Oppositionspresse",  et  Blad,  der  skulde 
være  „pikant  og  vittigt",  opstod  saa  at  sige  tilfældig  i  en  Sam- 
tale med  Chievitz,  men  i  Virkeligheden  maatte  Ideen  om  et  saa- 
dant  Blad  ligefrem  siges  at  ligge  i  Luften,  blot  ventende  paa 
den  Mand,  der  kunde  gribe  og  realisere  den.  Den  var  et  natur- 
ligt Udslag  af  Reaktionen  imod  al  den  Slendrian  og  Vilkaar- 
lighed,  Absolutismen  førte  med  sig,   og  som  man  under  Paa- 

virkning  af  de  fra  Julirevolutionen  stammende  Ideer  mere  og  mere 
havde  faaet  Øje  for,  et  negativt  Udslag  af  den  samme  Ten- 
dens ,  der  kommer  positivt  frem  i  de  Bestræbelser  for  at 
opnaa  politisk  Frihed,  som  er  saa  betegnende  for  Kristian 
den  ottendes  Regeringstid.  Det  skulde  være  „et  Satans 
Blad,  saadan  en  rigtig  Corsairc-Satan,  som  de  har  i  Paris"  — 
hermed  var  Navnet  givet,  ,.den  mildere  Halvdel  blev  beholdt". 
Det  viste  sig  snart,  at  Goldschmidt  var  Mand  for  at  føre  et 
saadant  Foretagende  igjennem  til  Trods  for  alle  de  Vanske- 
ligheder, der  lagdes  ham  i  Vejen  —  langt  fra  nogen  Sinde 
at  tabe  IModet.  æggedes  hans  Kamplyst  og  Evne  og  hvæs- 
sedes hans  Pen  mere  og  mere,  jo  vildere  Striden  blev,  og  han 
udfoldede  et  Vid  og  en  Aandrighed,  en  Energi  og  Slagfær- 
dighed, der  i  de  sex  Aar,  han  udgav  „Korsaren-  — til  1846  — 
gjorde  den  til  et  satirisk  Blad  af  første  Rang.  Det  blev  læst 
af  alle,  hadet  og  afskyet  ikke  blot  af  det  bestaaendes  Til- 
hængere, men  ogsaa  af  Fremskridtsmændene,  som  det  lige  saa 
skaanselsløst  angreb,  hvor  det  fandt  Anledning  dertil,  og  for- 
fulgt af  Myndighederne  paa  alle  mulige  Maader  med  Beslag- 
læggelser, Mulkter,  Fængselsstraffe  o.  s.  v.  Goldschmidt  stod 
saa  godt  som  fuldstændig  ene  i  Kampen ,  men  fortsatte  ufor- 
trøden i  det  Spor,  han  én  Gang  var  kommen  ind  i,  med  sin 
skarpe  og  hensynsløse ,  men  altid  glimrende  vittige  Polemik 
til  alle  Sider  og  fandt,  optagen,  som  han  var,  herafog  af  Stu- 
dier i  forskjellig  Retning,  dog  Tid  og  aandelig  Spændstighed 
til  ogsaa  at  hengive  sig  til  poetisk  Produktion  —  han  udgav 
i  1845  den  fortræffelige  Novelle  ,.En  Jøde"  og  Aaret  efter 
et  Bind  mindre  Fortællinger,  der  i  ikke  ringe  Grad  vidnede 
om  hans  ualmindelige  poetiske  Evne  (begge  disse  Arbejder 
udkom  under  Psevdonymen  Adolph  Meyer,  dog  med  hans 
eget  Navn  paa  Titelbladet  som  Udgiver).  Det  var  paa  en 
vis  Maade  en  Tilfældighed,  der  gav  Stødet  til,  at  „Korsaren" 
hørte  op,  ligesom  det  var  en  Tilfældighed,  den  skyldte  sin 
Tilblivelse,   og  den  ene  er  ikke  mindre  betegnende  for  Gold- 

Schmidt  end  den  anden.  Søren  Kierkegaard  angreb  i  Slut- 
ningen af  1845  under  en  af  sine  Psevdonymer  Bladet  paa  den 
haanligste  Maade,  og  Goldschmidt  optog  strax  Kampen,  som 
fra  begge  Sider  førtes  med  den  voldsomste  Lidenskabelig- 
hed og  særlig  fra  „Korsaren "s  med  en  Hensynsløshed  uden 
Lige.  Kierkegaard  skrev,  som  anført,  psevdonymt,  Goldschmidt 
var  ikke  navngiven  Redaktør  af  „Korsaren",  —  som  saadan 
figurerede  af  Hensyn  til  det  Pres,  hvorunder  Bladet  var  fra 
Myndighedernes  Side,  stadig  en  eller  anden  obskur  Person, 
der  var  villig  til  at  paatage  sig  de  eventuelle  Følger.  De  to 
Modstandere  taltesved  paa  Gaden,  som  om  der  intet  var  dem 
imellem ,  og  drøftede  endogsaa  rolig  de  udvexlede  Artikler. 
Saa  navngav  Kierkegaard  sig  offentlig,  og  da  han  strax  efter 
mødte  Goldschmidt,  gik  han  ham  forbi  „med  et  stort,  yderst 
forbitret  Blik  uden  at  ville  hilse  eller  have  Hilsen.  —  Der 
var  i  dette  Bliks  Forbitrelse,  ligesom  i  hele  Kierkegaards 
personlige  P'remtræden,  noget,  der  strejfede  det  komiske. 
Men  dette  gled  til  Side,  gav  Plads  for  det  løftede,  ideale, 
som  ogsaa  var  i  hans  Personlighed.  Det  store,  vilde  Blik 
havde  det  ved  sig,  at  det  ligesom  trak  Tæppet  bort  fra  den 
højere  Ret,  som  Kierkegaard  hidtil  havde  pukket  paa,  og 
som  jeg  ikke  havde  kunnet,  men  heller  ikke  villet  se,  skjønt 
jeg  vel  anede  den.  Det  anklagede  og  trykkede  mig:  „Kor- 
saren"  havde  sejret  i  Striden,  men  selv  havde  jeg  faaet  et 
falsk  Nr.  i.  Men  tillige  rejste  sig  i  dette  indholdstunge  Øje- 
blik en  Protest  i  mit  Sind:  jeg  var  ikke  saadan  at  se  ned 
paa,  og  jeg  kunde  bevise  det.  Inden  jeg  gjennem  Gaderne 
kom  hjem,  stod  det  fast,  at  jeg  vilde  opgive  „Korsaren"." 
Han  gjorde  Alvor  deraf,  „rejste  bort  for  at  blive  af  med  Vit- 
tigheden" og  lod  „Korsaren"  sejle  sin  egen  Sø  —  det  sidste 
af  ham  redigerede  Numer  udkom  den  2den  Oktober  1846. 
Den  Idealitet,  der  med  al  dets  undertiden  til  de  yderligste 
Yderligheder  gaaende  Hensynsløshed  havde  givet  Bladet 
dets  Præg  i  de  sex  Aar,    Goldschmidt   havde  været  Sjælen  i 


Goldschmidt.  ^  I  i 

det,  gik  øjeblikkelig-  af  det,  saa  snart  det  kom  i  andre  Hæn- 
der; det  sank  ned  i  Smudspressen  og  tabte  al  Interesse. 

Efter  at   have    skilt  sig  af  med  ..Korsaren-'  rejste  Gold- 
schmidt til  Udlandet.     Den  Gjæring,   der  førte  til  Omvæltnin- 
gerne i  1848,  var  allerede  i  fuld  Gang,  og  overalt,  hvor  han 
kom  hen,  i  Tyskland,  Schweiz  og  Italien,  traadte  han  i  For- 
bindelse med  de  revolutionære  Førere  og  studerede  omhygge- 
lig de  politiske  og  sociale  Rørelser.    Kort  efter  sin  Hjemkomst 
i  Slutningen  af  1847    begyndte  han   Udgivelsen  af  Maaneds- 
skriftet  ..Nord  og  Syd",   som  senere,   da   den  evropæiske  Be- 
vægelse naaede  op    til   os   og  affødte   Grundloven  og  Oprøret 
i  Sønderjylland,    forandredes  til  et  Ugeblad,    i  hvilken  Skik- 
kelse det  udkom  til  1859.     I  dette  Skrift,  der  frembyder  stor 
Interesse  ved   den  Alsidighed  og  Grundighed,    hvormed  For- 
fatteren fulgte  de  almindelig  evropæiske  saa  vel  som  de  hjem- 
lige Bevægelser    paa    de    forskjeUigste  Omraader,   i  Pohtiken 
som   i  Literaturen    og    Kunsten,    gjenoptog    Goldschmidt    sin 
poetiske  Produktion.     Særlig    maa    nævnes    den   store,  i  1857 
sluttede,    her    paabegyndte    Roman    „Hjemløs"',    der  vel  i  sin 
Komposition  lider  af  adskillige  Svagheder,  som  vist  nok  maa 
skrives  paa  det  lange  Tidsrums   Regning,    over  hvilket   dens 
Udarbejdelse  strakte  sig,  men  som  ikke  des  mindre  er  et  meget 
betydeligt  Arbejde,    der    særlig    udrnærker    sig    ved    en   med 
overlegen    Dygtighed    gjennemført    Karakterudvikling    og    er 
rigt  paa  mange  ypperlige  Episoder.     I  1861  udgav  han  atter 
et  politisk-literært  Ugeblad  „Hjemme    og    ude*',    men    vendte 
sig  derpaa  saa  godt  som  fuldstændig  bort  fra  al  Deltagelse  i 
den  politiske  Diskussion  for  helt  og  holdent  at  kaste  sig  over 
den  poetiske  Produktion.     Foruden  Skuespillene  „Svedenborgs 
Ungdom-',  „En  Skavank",  „I  den  anden  Verden*'    og   „Rabbi 
Eliezer-,  af  hvilke  de  tre  sidst  nævnte  opførtes  paa  det  konge- 
lige Theater,  har  han  fra  det  sidst  nævnte  Aar  af  udgivet  en 
Mængde    større    og    mindre  Noveller.  „Arvingen",  „Ravnen-', 
hvortil  slutter  sig  den  lille  FortæUing  „Maser"',  „Kjærligheds- 

historier  fra  mange  Lande",  „Den  vægelsindede  paa  Graa- 
hede",  ..Avromche  Nattergal"  o.  fl.,  Rejseskildringer  som  ..Dag- 
bog fra  en  Rejse  paa  Vestkysten  af  Vendsyssel  og  Thy"  og 
,.En  Hederejse  i  Viborgegnen".  Et  Udvalg  af  Artikler  fra 
,.Korsaren"  og  „Nord  og  Syd"  havde  han  alt  udgivet  1859 — 60 
under  Titlen  „Blandede  Skrifter",  og  i  1877  udkom  hans  ,. Livs- 
erindringer og  Resultater",  som  foruden  et  biografisk  Afsnit, 
der  omfatter  hans  Liv  til  Slutningen  af  Korsartiden,  under 
Titlen  ,,Nemesis"  indeholder  en  til  dette  knyttet  Fremstilling 
af  den  ejendommelige  Anskuelse  af  Livet  og  Tilværelsen, 
hvortil  han  er  naaet  igjennem  en  i  en  Række  af  Aar  fortsatte 
filosofiske  og  mythologiske  særlig  ægyptologiske  Studier. 
Endelig  udgav  han  i  1877  en  Række  „Fortællinger  og  Virke- 
lighedsbilleder", som  til  Dels  supplere  det  sidst  nævnte  Værk 
og  indeholder  saa  vel  tidligere  offenthggjorte  som  nye  Arbej- 
der (bl.  a.  den  ypperlige  Forælling  „Gift"). 

Det  er  inden  for  Goldschmidts  omfattende  og  i  saa  for- 
skjellige  Retninger  betydningsfulde  literære  Produktion  særlig 
hans  Novelledigtning,  der  er  af  blivende  Værd  og  giver  ham 
en  fremragende  Plads  i  vor  Literatur.  Hvad  han  har  skrevet 
paa  dette  Omraade,  udmærker  sig,  som  for  øvrigt  alt,  hvad 
der  er  kommet  fra  hans  Haand,  ved  en  ualmindelig  fin  og 
aandrig  Stil,  som  med  aldrig  svigtende  Sikkerhed  forstaar  at 
finde  slaaende  karakteristiske  Udtryk  for  de  forskjelligste 
Stemninger.  Og  som  hans  Stil  altid  er  i  høj  Grad  fængslende, 
frembyde  hans  Fortællinger  ogsaa  fra  Formningens,  Karakter- 
skildringens og  Stoffets  Side  stor  Interesse.  Hans  Komposi- 
tion er  for  alle  de  mindre  Fortællingers  Vedkommende  for- 
trinlig ,  og  selv  hvor  den ,  som  i  nogle  af  de  større .  ikke  har 
naaet  den  samme  Klarhed  og  organiske  Enhed,  er  der  saa 
godt  som  altid  Liv  og  Flugt  i  den,  Sine  Karakterer  forstaar 
han  at  tegne  med  den  største  AnskueHghed  og  Sanddruhed, 
med  den  fineste  Sans  for  alle  Sjælelivets  Rørelser,  de  mindste 
som   de   største,    og  med   en   sjælden  Evne   til  ved  en  enkelt 

Vending,  en  enkelt  Replik  at  lade  fuldt  I.ys  falde  over  dem. 
For  Stoffets  Vedkommende  er  der  især  to  Momenter,  der  falde 
i  Øjnene  ved  hans  digteriske  Arbejder:  Han  er  Jøde,  og  han 
er  dansk;  hvor  de  komme  stærkest  og  umiddelbarest  frem, 
naar  han  ogsaa  højest  i  Retning  af  Stemningens  Fylde  og 
Inderlighed ;  som  der  i  dem  af  hans  Fortællinger,  der  skildre 
det  ejendommelige  jødiske  Liv,  er  en  Poesi  og  en  Højhed, 
ofte  ogsaa  en  Humor,  der  stiller  ham  ved  Siden  af  de  ypperste 
Forfattere,  som  have  behandlet  Æmner  af  denne  Art,  er  der 
i  dem,  der  dvæle  ved  vore  hjemlige  Forhold,  en  saadan  Evne 
til  at  gribe  og  fastholde  det  karakteristiske  ved  Land  og  Folk, 
at  han  ved  dem  bliver  en  af  vore  mest  udpræget  nationale 
Digtere. 

Johan  Carl  Christian  Brosbøll  blev  født  1820  i 
Fredericia ,  hvor  Faderen  var  Fabrikant  og  Kjøbmand.  Han 
var  fra  Barndommen  af  bestemt  til  Handelen  og  gjennemrejste 
som  ganske  ungt  Menneske  jævnlig  Halvøen  og  Fyen  for  Fa- 
deren paa  Handelens  Vegne.  Han  følte  imidlertid  aldeles 
ingen  Lyst  til  Forretningslivet,  og  i  sit  i6de  Aar  forlod  han 
derfor  Hjemmet  for  selv  at  bryde  sig  en  Vej.  Han  søgte  først 
til  Kunstakademiet,  som  han  en  Tid  var  Elev  af  —  han  gjen- 
nemgik  alle  dets  Skoler  til  Modelskolen.  Samtidig  skrev  han 
Digte  og  Artikler  i  Bladene,  og  allerede  i  1838  begyndte 
han  at  udgive  Fortællinger,  først  Under  Psevdonymen  Carl, 
senere  (fra  1839  af)  under  Navnet  Carit  Etlar,  som  han 
senere  stadig  har  beholdt.  I  1 840  tilkjendtes  der  ham  Acces- 
sit for  en  Afhandling,  han  havde  indleveret  som  Besvarelse 
af  Universitetets  æsthetiske  Prisopgave,  i  1844  tilkjendtes 
der  ham  for  et  lignende  Arbejde  Universitetets  Guldmedaille, 
som  han  dog  ikke  kunde  faa,  da  han  endnu  ikke  var  akade- 
misk Borger,  hvilket  han  for  øvrigt  blev  samme  Aar,  og  et 
Par  Aar  efter  vandt  og  fik  han  omsider  Medaillen  for  en  Af- 
handling om  Sakuntala.  I  1844  fik  han,  som  allerede  havde 
en    ret  anselig  Række  Fortællinger  at  vise  hen  til,    sit  første 

Drama  („Eiaghs  Sønner")  opført  paa  det  kongelige  Theater, 
og  et  Par  Aar  efter  udgav  han  under  Titlen  „Skyggebilleder" 
en  Samling  Digte,  Med  Undtagelse  af  nogle  dramatiske  Ar- 
bejder, af  hvilke  især  et  Par  Folkekomedier  med  Tordenskjold 
som  Hovedperson  gjorde  Lykke,  omfatter  hans  overordentlig 
frodige  Forfattervirksomhed  for  øvrigt  kun  Fortællinger,  af 
hvilke  han  har  skrevet  en  stor  Mængde,  fra  voluminøse  Ro 
maner  til  ganske  smaa  Skitser.  Sit  Stof  søger  han  som  oftest  i 
vort  Folkeliv  i  ældre  og  nyere  Tid,  undertiden  som  i  ,.Gjønge- 
høvdingen'-,  ,.Fangen  paa  Kalø-',  ,. Viben  Peter"  o.  a.  med  en 
historisk  Baggrund,  undertiden  fuldstændig  frit ;  særlig  bevæger 
han  sig  med  Forkjærlighed  paa  jydsk  Grund,  byggende  paa 
Folkesagn  eller  anden  Tradition  og  med  jydske  Landskabs- 
billeder som  Staffage.  Han  har  som  Natur-  og  Folkelivs- 
skildrer  en  Del  tilfælles  med  Bhcher,  hvem  han  dog  ingen- 
lunde naar  i  Retning  af  fin  og  indtrængende  Forstaaelse  og 
Evne  til  paa  én  Gang  at  holde  Læseren  i  Aande  og  frem- 
bringe et  Indtryk  af  fuld  Troværdighed ;  hvad  han  naar  i  den 
ene  af  disse  Retninger,  vindes  gjærne  paa  den  andens  Be- 
kostning. Det  mest  fremtrædende  Træk  i  hans  Digtning  er 
den  overordentlig  frodige  Fantasi  og  aldrig  svigtende  Opfind- 
somhed, der  sætter  ham  i  Stand  til  at  sammenkjæde  de  æven- 
tyrligste  Situationer  paa  den  mest  overraskende  Maade;  der- 
imod skorter  det  gjennemgaaende  paa  kunstnerisk  Behandling 
af  Stoffet;  det  spændende  og  underholdende  Element  er  og 
bliver  Hovedsagen.  De  enkelte  Scener  ere  ofte  givne  med 
betydelig  Energi,  tegnede  som  med  Kul  og  Kridt  i  store, 
raske  Træk  med  stærke  Modsætninger  imellem  Lys  og  Skygge, 
saa  at  Figurerne  træde  kraftig  og  virkningsfuldt  frem;  men 
om  nogen  virkelig  Karakterskildring  er  der  saa  godt  som 
aldrig  Tale,  Fortællingen  haster  af  Sted  fra  det  ene  spæn- 
dende Optrin  til  det  andet.  Størst  Betydning  har  Carit  Etlar 
som  en  af  vore  mest  læste  Folkeforfattere,   ikke  blot  hos  os, 

men    ogsaa   i   Udlandet,    hvor   adskillige   af  hans   Bøger   ere 
naaede  hen  i  Oversættelse. 

Herman  Frederik  Ewald  er  født  1821.  Han  fik  sin 
Uddannelse  paa  Sorø  Akademi,  hvorfra  han  1843  kom  til 
Kjøbenhavn  for  at  studere  Jura.  Det  varede  imidlertid  ikke 
længe,  for  han  kom  paa  det  rene  med,  at  denne  Bane  ikke 
laa  for  ham,  men  at  han  strax  maatte  over  i  det  praktiske 
I.iv.  Han  blev  Landmand  og  overtog  efter  nogle  Aars  For- 
beredelse Forpagtningen  af  en  stor  jydsk  Landejendom.  Da 
han  ikke  havde  den  til  Driften  fornødne  Kapital,  og  Forhol- 
dene i  det  hele  blev  meget  vanskelige,  bl.  a.  som  Følge  af 
Krigen,  maatte  han,  som  vel  heller  ikke  var  særlig  anlagt  for 
en  saadan  Virksomhed,  efter  et  Par  Aars  Forløb  opgive  denne 
Stilling.  Han  kastede  sig  nu  med  Iver  over  Mathematik, 
tog  Landmaalerexamen  og  brød  sig  med  den  en  ny  Vej  i  det 
praktiske  Liv.  Han  boede  i  elleve  Aar  paa  en  lille  Gaard  i 
Sønderjylland,  saa  kom  Krigen  i  1864,  og  som  saa  mange 
andre  Danske  maatte  ogsaa  han  fortrække  og  vende  tilbage 
til  Kongeriget.  Allerede  forinden,  i  1860,  havde  han  imidler- 
tid med  Nutidsfortællingen  „Valdemar  Krones Ungdomshistorie" 
betraadt  den  Vej,  hvor  han  havde  sit  rette  Kald.  Det  havde 
varet  længe,  før  han  fandt  den  —  han  var  over  39  Aar  gam- 
mel — ,  men  saa  fremtraadte  han  til  Gjengjæld  ogsaa  strax 
som  den  fuldt  modne  Forfatter ,  og '  allerede  hans  første  Bog 
vakte  megen  Opmærksomhed  som  en  Digtning,  der  bar  Præg 
af  at  hidrøre  fra  en  ikke  blot  talentfuld,  men  gjennemdannet 
og  i  Livets  Skole  udviklet  Mand ;  særlig  udmærkede  den  rask 
henkastede  Novelle  sig  ved  en  Friskhed,  som  Ewald  sjæl- 
den har  naaet  i  sine  senere  større  Arbejder,  ved  ypperlig 
gjennemførte  Karakterskildringer  og  ved  den  ægte  nationale 
Kolorit,  der  var  over  dens  Billeder  af  Naturen  og  Samfunds- 
livet, og  som  ogsaa  kom  frem  i  det  ejendommelige  Lune,  der 
bidrager  væsentlig  til  at  give  den  Tiltrækning.  „Valde- 
mar Krones  Ungdomshistorie"   efterfulgtes   med  et  Par  Aars 

INIellemrum  af  de  to  store  Fortællinger  „Familien  Nordby" 
(1862)  og  „Johannes  Falk"  (1865).  i  hvilke  Forfatteren  har 
givet  interessante  Tidsbilleder,  henholdsvis  fra  Frederik  den 
syvendes  og  Frederik  den  sjettes  Tid.  De  Forventninger, 
„Valdemar  Krone"  havde  vakt,  blev  ikke  skuffede  ved  disse 
to  store  Arbejder,  thi  om  de  end  stode  noget  tilbage  for  det 
første  i  Henseende  til  Friskhed  og  ungdommelig  Varme,  over- 
gik de  det  saa  vel  i  Henseende  til  Karaktertegningens  Rigdom 
som  til  Handlingens  Dybde,  og  især  er  „Johannes  Falk"  med 
dens  alvorlige,  med  fint  Blik  for  de  sjælelige  Rørelser  gjen- 
nemførte  Skildring  af  de  religiøse  Brydninger  i  Trediverne  et 
smukt  og  helstøbt  Værk,  rigt  paa  Situationer,  i  hvilke  det 
betydelige  Tankeindhold  kommer  klart  og  anskuelig  frem. 

Det  Omraade,  Ewald  i  disse  sine  første  Arbejder  med  saa 
stort  Held  havde  betraadt.  Skildringen  af  hans  Samtid  og 
den  nærmeste  Fortid,  har  han  ikke  opgivet;  han  har  udgivet 
adskillige  større  og  mindre  Fortællinger  af  denne  Art  („Agathe", 
1873,  „Bianca",  1878  o.  fl.  især  mindre  Arbejder,  samlede  i 
hans  „Mindre  Fortællinger",  1873,  ;•  Nyere  Fortællinger",  1878 
og  „Smaafortællinger",  1880),  men  kun  i  en  enkelt  af  dem, 
„Hvad  Ellen  vilde"  (1869),  er  han  naaet  fuldt  op  i  Højde  med 
de  tre  første.  Derimod  betraadte  han  i  1867  med  „Sven- 
skerne paa  Kronborg"  en  helt  ny  Vej,  og  det  er  paa  den, 
som  historisk  Romanforfatter,  han  har  frembragt  sine  bedste 
Værker,  Den  nævnte  Roman  efterfulgtes  af  „Den  skotske 
Kvinde  paa  Tjele"  (1871),  „Knud  G3ddenstjerne"  (1875),  „Niels 
Brahe"  (1877)  og  „Anna  Har  denberg"  (1880),  i  hvilke  han  gav 
en  Række  bredt  udførte  Livsbilleder  fra  de  forskjelligste 
Tider,  alle  med  fædrelandshistorisk  Baggrund.  Ved  Siden  af 
de  Fortrin  i  rent  poetisk  Henseende,  der  næsten  altid  gjen- 
findes  hos  Evald,  en  godt  opfunden  Handling  og  vel  tegnede 
Karakterer,  udmærke  disse  Arbejder  sig  ved  en  ualmindelig 
Troskab  i  Skildringen  af  de  omhandlede  Tiders  Liv  og  Tænke- 
sæt.    Den    Omhu,    han    anvender    paa    at    give   sine  Billeder 


H.   1".  Ewald.  ,17 

Fylde  og  Anskuelighed  i  denne  Retning,  virker  ganske  vist 
ofte  hæmmende  paa  det  rent  romanagtige  Elements  Udvik- 
ling og  medforer  undertiden,  at  Fremstillingen  bliver  bredere 
end  Digtningen  kræver  det.  Men  paa  den  anden  Side  giver 
den  ægte  historiske  Kolorit ,  der  er  over  dem ,  disse  Fortæl- 
linger en  ejendommelig  Tiltrækning,  og  selv  adskillige  Epi- 
soder, som  i  og  for  sig  kunde  have  været  udeladte  eller  i  alt 
Fald  betydelig  forkortede,  fordi  de  ikke  i  nogen  særlig  Grad 
bidrage  til  at  fremme  Handlingens  Gang,  vilde  man  ikke 
undvære,  fordi  de  give  fængslende  Livsbilleder,  opfat- 
tede med  lige  saa  meget  poetisk  Blik  som  historisk  Sans. 
Højst  naar  Ewald  efter  den  ejendommelige  Alaade,  hvorpaa 
han  altid  overfører  sin  historiske  Viden  i  Digtningens  Form, 
hvor  han  som  i  „Anna  Hardenberg"'  har  en  Handling  for  sig, 
som  Historien  har  godkjendt  i  dens  store  Træk,  men  som  dog 
lader  Digteren  næsten  fuldstændig  frie  Hænder  til  at  udfylde 
disse.  Han  skal  helst  have  noget  bestemt  givet  at  gaa  ud 
fra.  Gangen  i  hans  Fortælling  skal  helst  i  sine  Hovedtræk 
være  afstukket  ham  af  Historien,  men  heller  ikke  gjærne 
mere,  thi  i  saa  Fald  fører  hans  Grundighed  og  Samvittigheds- 
fuldhed overfor  det  historiske  Stof  let  til,  at  dette  kommei 
til  at  tynge  for  stærkt  paa  den  digteriske  Side  af  hans  Ro- 
maner. Hvor  han  paa  én  Gang  kan  lade  sin  Fantasi  virke 
næsten  fuldstændig  frit  i  Henseende  til  Udformningen  af  Be- 
givenhederne og  benytte  sin  omfattende  historiske  Viden  og 
sin  ikke  almindelige  Evne  til  at  give  anskuelige  og  levende 
Tidsbilleder,  kan  han  naa  meget  højt.  Man  læser  som  oftest 
hans  Bøger  med  Interesse  for  det  Menneskeliv,  de  skiLlre,  og 
for  de  Forhold,  i  og  under  hvilke  det  leves,  og  man  faar  saa 
fyldige  og  tro  Billeder  af  betydningsfulde  Tidsrum  i  vort 
Fædrelands  Historie,  at  man  i  Virkeligheden  med  det  samme 
lærer  en  hel  Del  af  dem. 

Thomas  Lange   ei  født  1829  i  Kjøbenhavn.  men   kom, 
allerede  da    han   var    et   halvt  Aar   gammel,  i  Huset   hos  sin 

Morbroder,  som  var  Præst  i  Ho  ved  Varde,  og  da  denne  en 
halv  Snes  Aar  efter  flyttede  til  Ringkjøbing,  fulgte  han  med 
■<ham.  Sin  Undervisning  fik  han  i  Viborg  Skole,  i  hvilken 
han  gik  fra  1842  til  1848,  da  han  blev  Student.  1857  tog 
han  theologisk  Examen.  Efter  nogen  Famlen,  der  affødte 
enkelte  mindre  Arbejder  (,,I  Ungdommen",  „Poetiske  Na- 
turer" ,  „Kirken  med  Straatag") ,  som  til  Trods  for  den 
Ejendommelighed,  de  i  al  deres  Uklarhed  bar  Vidne  om,  gik 
temmelig  ubemærkede  hen,  fandt  han  omsider  i  „Eventyrets 
Land"  (1865)  sit  rette  Omraade.  Denne  Bog.  ,,et  Billede  af 
Livet  og  Naturen  ved  Blaavandshuk",  vakte  strax  en  betyde- 
lig Opmærksomhed,  og  de  Løfter,  den  gav,  ere  for  saa  vidt 
blevne  indfriede,  som  Lange  i  den  Række  større  og  mindre 
Fortællinger,  der  er  fulgt  efter  den,  har  vist  sig  som  en  i  høj 
Grad  ejendommelig  Digternatur,  medens  han  i  Henseende  til 
Stoffets  kunstneriske  Formning  i  intet  af  dem  er  naaet  højere 
og  kun  undtagelsesvis  saa  højt  som  her.  De  vigtigste  af  hans 
senere  Arbejder  ere  „Aaen  og  Havet"  (1870),  „Romantiske 
Skildringer"  (1872),  ,.De  lyse  Nætter"  (1875),  „Et  Symposion" 
(1877),  ,;Nyt  Liv-'  (1879),  „Skitser  og  Eventyr"  (1881). 

Hovedtrækket  i  Langes  Digtning  er  den  stærkt  frem- 
trædende Rolle,  Naturlivet  spiller  i  den ;  han  forstaar  altid  at 
skildre  Naturen  med  sjældent  Mesterskab  og  saaledes,  at  den 
Stemning,  der  er  over  og  i  den,  kommer  frem  med  en  under- 
tiden ligefrem  betagende  Magt,  men  den  faar  tillige  hos  ham 
en  Betydning  som  hos  ingen  anden  af  vore  Digtere,  idet  han 
ikke  blot  bruger  den  som  en  virkningsfuld  Staffage,  men  paa 
ganske  særegen  Maade  betoner  Forholdet  imellem  den  og  de 
Personer,  han  skildrer,  ikke  blot  ved  at  stille  dem  i  Omgivel- 
ser, der  stemme  med  deres  inderste  Væsen,  men  ofte  ved 
ligesom  at  lade  dem  voxe  frem  af  den  Natur,  i  hvilken  de 
fødes,  sjælelig  paavirkede  og  bestemte  af  den.  „Eventyrets 
Land"  er  det  dybeste  Udslag  af  denne  Natursymbolik;  Hoved- 
personen i  Fortællingen  staar  som  en  mægtig  Personifikation 

af  den  ejendommelig  storslaaede  Natur,  i  hvilken  han  lever 
og-  færdes,  det  er,  som  var  det  de  samme  elementære  Kræf- 
ter, der  røre  sig  i  ham  og  i  den,  lige  oprindelige  og  impone- 
rende, hvad  enten  de  er  i  vildt  Oprør,  eller  der  er  en  saa  mild 
Ro  over  dem,  som  om  de  aldrig  skulde  rase  mere.  Ved  Siden 
af  denne  mærkelige  Digtning  indtager  „Aaen  og  Havet"  med 
dens  mørke  Skildring  af  Naturbestemthedens  dæmoniske 
Magt  den  mest  fremragende  Plads  i  Langes  Produktion.  I 
„De  lyse  Nætter"  har  han  for  saa  vidt  søgt  at  give  et  Mod- 
billede til  den  sidst  nævnte  Fortælling,  som  det  her  er  lyse. 
milde  Magter,  der  raade,  medens  det  hist  er  onde  og  mørke. 
Af  hans  mindre  Arbejder  fortjene  især  at  fremhæves  „Et 
Symposion",  en  Række  dels  rørende,  dels  morsomme  Smaa- 
historier,  sammenholdte  af  en  fælles  Ramme,  samt  den  lille 
Skitse  -De  faldende  Blade"  (i  „Romantiske  Skildringer"), 
maaske  det  ypperste,  han  har  ydet  i  Retning  af  Forstaaelse 
af  Naturlivets  fineste  Stemninger  og  gribende  Gjengivelse 
deraf. 

Men  det  er  ikke  blot  hans  sjældne  Sans  for  Naturen,  der 
giver  Langes  Fortællinger  Værd;  de  have  ogsaa  Interesse 
ved  det  fine  psychologiske  Instinkt,  der  gjennemgaaende  ud- 
mærker dem.  Lange  er  ikke  blot  en  drømmende  Romantiker, 
men  viser  sig  uden  for  det  Omraade,  hvor  han  saa  at  sige  in- 
stinktmæssig føler  Naturaanderne  drive  deres  mystiske  Spil, 
som  en  undertiden  endogsaa  yderliggaaende  Realist,  og  det  er 
for  en  stor  Del  paa  Samvirkningen  af  disse  tilsyneladende 
modstridende  Elementer,  at  Totalindtrykket  af  hans  Bøger 
beror.  Han  forstaar  den  Kunst  at  faa  Naturstemningen  frem, 
ikke  gjennem  taagede  Billeder,  men  gjennem  en  omhyggelig, 
i  de  mindste  Enkeltheder  gaaende  Skildring,  og  den  samme 
Virkelighedssans  kommer  frem  i  hans  Skildring  af  Mennesker. 
Ogsaa  i  denne  Henseende  staar  „Eventyrets  Land"  som  hans 
ypperste  Bog,  medens  ,.De  lyse  Nætter"  ikke  naar  den  til- 
sigtede Virkning,   just  fordi  det  romantiske  og  det  realistiske 

Element  her  ikke  helt  have  gjennemtrængt  hinanden,  men 
for  en  Del  gjøre  sig  gj ensidig  gj ældende  hver  for  sig, 

Vilhelm  Bergsøe  blev  født  1835.  Hans  Fader  var 
Administrator  ved  den  kongelige  Porcellænsfabrik,  og  her 
voxede  han  op,  til  han  i  sit  ellevte  Aar  mistede  sin  Moder 
og  kom  i  Huset  hos  Prof.  M.  Hammerich,  fra  hvis  Skole  — 
Borgerdydsskolen  paa  Christianshavn  —  han  blev  Student 
1854,  De  æsthetiske  Interesser  og  Naturvidenskaben  drog 
ham  tidlig  Hge  stærkt  til  sig,  og  det  er  ganske  betegnende, 
at  Hammerich  ved  hans  Afgang  fra  Skolen  sagde  til  ham: 
„Hvis  De  kan  forene  Deres  Fremstillingstalent  og  Deres 
Fantasi  med  Studium  af  Naturen,  vil  De  kunne  drive  det  til 
noget".  Han  pegede  her  just  paa  den  Vej,  Bergsøe  skulde 
komme  til  at  gaa.  Da  han  var  bleven  Student,  begyndte 
han  efter  Faderens  Ønske  at  studere  Medicin,  men  ved  Siden 
deraf  dyrkede  han  ivrig  Naturvidenskaberne  og  gav  sig  ogsaa 
meget  af  med  æsthetiske  Studier.  Et  LejHghedsdigt  af  ham, 
der  kom  offentlig  frem  i  1859  under  den  bevægede  ^Stemning, 
da  Frederiksborg  Slot  var  brændt,  gjorde  megen  Lykke,  men 
jog  Faderen  en  saadan  Skræk  i  Blodet,  at  den  unge  Poet 
maatte  love  ham  aldrig  mere  at  give  sig  af  med  den  Idræt. 
Han  holdt  ogsaa  trolig  Løftet,  saa  længe  Faderen  levede. 
Det  syntes  afgjort,  at  han  vilde  blive  Naturforsker;  i  1860 
tog  han  Magisterkonferens  i  Zoologi. 

Saa  blev  han  i  1862  angreben  af  en  heftig  Øjenbetæn- 
delse, og  han  besluttede  sig  nu  til  at  rejse  bort,  saa  meget 
mere  som  de  æsthetiske  Interesser  langt  fra  var  kvalte,  men 
tvært  imod  gjorde  sig  gjældende  med  fornyet  Styrke,  da  han 
ved  Faderens  Død  følte  sig  befriet  fra  sit  Løfte  om  ikke  at 
digte,  og  han  trængte  til  at  komme  bort  fra  de  vante  For- 
hold for  i  Ro  at  kunne  træffe  sit  Valg.  Han  tog  til  Italien, 
hvor  han  tilbragte  et  Aar,  og  opfyldt  af  alle  de  nye  Indtryk, 
han  modtog  der,  ikke  mindst  ved  Samlivet  med  Kunstnere  og 
Forfattere  i  Rom,  bestemte  han  sig  for  Poesien.     Han  skrev  en 

Del  Digte  og  udkastede  Planen  til  sin  første  Roman.  Han 
brød  imidlertid  ikke  med  sin  Videnskab,  tvært  imod  indsam- 
lede han  under  sit  Ophold  i  Italien  et  rigt  Materiale,  som 
han  efter  sin  Hjemkomst  bearbejdede;  han  tog  Doktorgraden, 
skrev  en  større  zoologisk  Afhandling  (om  den  italienske  Ta- 
rantel) og  var  midt  i  Forberedelserne  til  et  nyt  Arbejde,  da 
han  som  Følge  af  den  stadige  Brug  af  Mikroskopet  atter  blev 
angreben  af  Øjenbetændelse;  i  lang  Tid  var  han  blind,  og  hertil 
kom  en  af  Gigt  fremkaldt  Tamhed.  der  længe  fængslede  ham 
til  Sygelejet.  I  denne  tilsyneladende  næsten  fortvivlede  Stil- 
ling gjenoptog  han  sin  digteriske  Produktion.  Den  Roman, 
han  havde  haft  i  Hovedet  siden  Opholdet  i  Italien,  fik  nu 
F^orm  og  blev  nedskrevet  efter  hans  Diktat.  Det  var  „Fra 
Piazza  del  Popolo",  som  udkom  i  1866  og  vakte  megen  Op- 
sigt ved  den  paa  den  Tid  usædvanlige  Energi,  hvormed  Virke- 
ligheden var  skildret,  ved  den  frodige  Fantasi  og  ved  den 
glimrende  Fremstillingsevne,  hvorom  den  paa  mange  Punkter 
bar  Vidne.  Efter  at  være  bleven  nogenlunde  restitueret,  rejste 
han  atter  til  Rom;  her  forfattede  han  Romanen  „Fra  den 
gamle  Fabrik",  i  hvilken  hans  Barndomserindringer  fra  Porcel- 
lænsfabrikens  gamle  Gaard  danne  Baggrunden  for  et  livligt 
og  interessant  Tidsbillede.  Efter  denne  Fortælling,  som  udkom 
i  i86q,  fulgte  nu  hurtig  en  Række  større  og  mindre  æsthetiske 
Arbejder,  Romanen  „I  Sabinerbjærgene"  (1871),  „Bruden  fra 
Rørvig"  (1872),  „Gjengangerfortællinger"  (1872),  „Italienske 
Noveller"  (1874),  ,.I  Skumringen"  (1877)  og  endelig  i  1878 
F"ortællingen  „Hvem  var  han?"  det  eneste  Arbejde,  For- 
fatteren har  været  i  Stand  til  selv  at  nedskrive,  hvorfor  det 
ogsaa  er  det  finest  gjennemarbejdede  af  dem  alle.  I  et  Par 
Digtsamlinger  (I  Ny  og  Næ",  1867,  „Hjemve",  1872  og  „Blom- 
stervignetter") viser  Bergsøe  sig  som  en  smagfuld  Tyriker, 
der  raader  over  en  smuk  og  omhyggelig  udarbejdet  Form, 
om  han  end  ikke  paa  dette  Omraade  naar  op  i  Højde  med,  hvad 
han  har  ydet  som  Fortæller;  ejendommeligst  er  han,  hvor  han, 

som  i  „Løvfrøen-'  og  andre  Digte  vælger  et  „naturhistorisk" 
Æmne.  I  „Rom  under  Pius  den  niende"  har  Bergsøe  paa  en  lige 
saa  oplysende  som  livlig  og  underholdende  Maade  gjort  Rede  for 
sine  italienske  Minder,  og  i  „Fra  Alark  og  Skov-  har  han 
givet  en  Række  populære  Skildringer  af  Dyrenes  Liv,  der  i 
Henseende  til  Fremstillingens  Klarhed  og  Friskhed  er  møn- 
sterværdige. 

Ogsaa  hos  Bergsøe  findes  der  ved  Siden  af  det  roman- 
tiske Element,  der  især  kom.mer  frem  i  hans  Fortællinger  som 
en  Tilbøjelighed  til  fortrinsvis  at  søge  spændende,  fantastiske, 
ofte  i  høj  Grad  dristige  Situationer,  en  stærk  Tilsætning 
af  Realisme ;  hans  Fremstilling  er  altid  malende  og  gjør 
ofte  Rede  for  de  mindste  Enkeltheder  af  nogen  Betyd- 
ning; man  mærker  gjennemgaaende  hos  ham  Naturforskeren, 
der  har  faaet  sit  Øje  skærpet  til  fin  Iagttagelse  af  det  Liv, 
der  rører  sig  om  ham,  men  det  er  tillige  en  Digters  Øje,  der 
forstaar  at  vælge  og  vrage. 

Endnu  skal  nævnes  et  Par  Forfattere,  som  kun  have  frem- 
bragt ganske  enkelte  Værker,  men  af  fremragende  Værd. 
Hans  Egede  Schack  (1820—1859)  udgav  Aaret  før  sin 
Død  Romanen  „Fantasterne",  en  af  de  originaleste  Bøger, 
vor  Literatur  ejer,  lige  udmærket  ved  den  store  psycho- 
logiske  Indsigt,  hvormed  de  forskjellige  sjælelige  Forhold, 
den  behandler,  ere  skildrede,  ved  den  Dygtighed,  hvor- 
med de  enkelte  Situationer  gjennemgaaende  ere  formede,  og 
ved  det  friske  Lune,  der  er  over  største  Delen  af  den.  — 
Den  højt  begavede  Malerinde  Elisabeth  Jerichau-Bau- 
mann  (i8ig — 81)  viste  sig  i  Slutningen  af  sit  Liv  at  være  i 
Besiddelse  af  en  med  hendes  Talent  for  Alalerkunsten  nær 
beslægtet  literær  Fremstillingsevne.  Hun  udgav  i  1874  et 
lille  Bind  Ungdomserindringer,  hvori  hun  skildrer  sit  Liv,  til 
hun  (1846)  blev  gift  med  Billedhuggeren  Jerichau;  det  efter- 
fulgtes i  1879  af  et  Mindeskrift  om  hendes  Søn  Harald,  i 
hvilket    hun    fængslende    skildrer    ham    og    hans  SamHv  med 

hende,  og  derigjennem  paa  den  naiveste  og  elskværdigste 
Maade  giver  et  Billede  af  sig  selv.  I ,. Brogede  Rejsebilleder", 
som  hun  begyndte  at  udgive  1880,  skildrer  hun  en  Del  af 
sine  mange  Kunstnerfarter  i  Syden  og  Østen.  Til  Trods  for 
hendes  fremmede  Herkomst  —  hun  er  født  ved  Varschau  og 
kom  først  til  Danmark  1846  —  havde  hun  vundet  et  fuld- 
stændigt Herredømme  over  vort  Sprog,  som  hun  i  de  nævnte 
Skrifter  behandler  med  en  overordentlig  stilistisk  Færdighed. 
Hendes  Fremstilling  er  i  høj  Grad  individuel,  springende  og 
naiv,  men  bestandig  fængslende  ved  det  Liv  og  den  Aand, 
der  er  i  den.  Man  mærker  bestandig  Kunstnerinden  med  det 
aabne,  elskværdige  Blik  paa  Livet  og  Menneskene  og  med 
den  stærkt  fremtrædende  Sans   for  levende,   glødende  Farver. 


Det  er  med  en  enkelt  Undtagelse  som  Fru  Jerichau, 
hvis  Optræden  i  Literaturen  falder  senere,  de  ovenfor  skildrede 
Forfattere,  der  give  Tiden  fra  1850  til  1870  dens  væsentlige 
Præg.  Ved  Siden  af  dem  fortsatte  de  af  den  ældre  Slægt,  der 
var  tilbage,  deres  Produktion,  og  samtidig  florerede  der  en  i 
kvantitativ  Henseende  meget  frodig,  men  aand-  og  blodløs,  hur- 
tig glemt  Andenhaandsliteratur,  som  for  en  stor  Del  bestod 
af  Damenoveller*),  men  hvortil  dog  ogsaa  adskillige  mandlige 
Skribenter  ydede  Bidrag  baade  i  Vers  og  Prosa.  Kun  en 
enkelt  Gruppe  foruden  de  alt  omtalte  har  nogen  virkelig 
Betydning,  men  dens  Virksomhed  kommer  først  ret  til  Ud- 
foldelse i  det  sidste  Tiaar,   om  den  end  tager  sin  Begyndelse 


*)  Som  en  Forfatterinde ,  der  staar  betydelig  over  de  fleste  samtidige  skrivende 
Damer,  maa  nævnes  Mathilde  Fibiger  (1830 — 1872),  som  i  1851  under 
Heibergs  Ægide  debuterede  i  Literaturen  med  „Clara  Raphael,  Tolv  Breve", 
i  hvilken  Bog  hun  med  stor  Styrke  og  meget  Talent  rejste  Emancipationsspørgs- 
maalet  og  fremkaldte  en  hel  Literatur  om  det.  Foruden  den  har  hun  kun 
skrevet  et  Par  mindre  betydelige  Arbejder  („Et  Beseg"  og  „Minona"). 

tidligere,  det  er  de  Forfattere,  der,  selv  udgaaede  fra  Almuen, 
nærmest  skrive  om  og  for  denne,  Forfattere  som  Christen 
Andersen  Thyregod  (f.  1822),  Anton  Nielsen  (f.  1827), 
Emanuel  Henningsen  (f.  1844),  Jakob  Nielsen  (f.  1830, 
Psevdonym  Knud  Skytte),  Zakarias  Nielsen  (f.  1844)  o.  fl., 
hvis  stærkt  udbredte  folkelige  Fortællinger  have  øvet  en  ikke 
ringe  opdragende  Virkning  paa  Folkets  Masse  og,  om  de  end 
kun  undtagelsesvis  have  større  literært  Værd,  ere  af  ikke  ringe 
kulturhistorisk  Interesse  ved  de  tro  Billeder,  de  give  af  Al- 
muens Liv  og  Tænkesæt. 

Omtrent  ved  Aar  1870  indtræder  der  imidlertid  i  det  hele 
taget  et  Omslag  i  vor  poetiske  Literatur.  De  hidtil  omtalte 
Forfattere,  af  hvilke  flere  endnu  ere  i  fuld  Virksomhed,  danne 
til  Trods  for  al  Forskjel  i  det  enkelte  væsentlig  en  afsluttet 
Gruppe ,  der  udgaar  fra  den  romantiske  Side  af  Verdenslite- 
raturen  og  nærmest  repræsenterer  en  idealistisk  Opfattelse  af 
Livet  og  Kunsten.  Det  realistiske  Element  kan  ganske  vist 
ingenlunde  siges  at  mangle  i  den  danske  Literatur  i  vort  Aar- 
hundredes  første  Halvdel,  om  det  end  ikke  kommer  frem  strax 
ved  Literaturperiodens  Begyndelse;  det  spiller  saaledes  i  det 
hele  taget  en  ikke  ringe  Rolle  i  den  Heibergske  Skoles  Digt- 
ning, og  enkelte  Digtere  som  Paludan-Muller,  Blicher  o.  a. 
vende  sig  meget  bestemt  imod  Virkeligheden  og  forstaa  at 
skildre  den  tro  og  anskuelig.  Men  bag  ved  disse  Virkelig- 
hedsbilleder er  der  saa  godt  som  altid  en  udpræget  idealistisk 
Livsanskuelse,  og  Yirkelighedsbillederne  gives  kun  for  enten 
umiddelbart  eller  middelbart  gjennem  Satire  at  bane  Vej  for 
denne  Anskuelse.  Denne  idealistiske  Retnings  højeste  Udvik- 
ling falder  i  Aarhundredets  fire  første  Decennier,  fra  Halv- 
tredserne tager  den  efterhaanden  af,  og  i  det  sidste  De- 
cennium har  den  faaet  meget  faa  nye  Repræsentanter  — 
Ernst  V.  d.  Recke  har  i  et  Par  dramatiske  Arbejder,  det 
lyriske  Drama  „Bertrand  de  Born",  Tragedien  ..Liuvigild 
og   hans  Sønner"    og   ,,Archilochos"    lagt    et    betydeligt   dra- 


Den  gamle  og  den  nye  Skole.  ^25 

matisk  Talent  for  Dag-en  og  i  et  lille  Bind  fint  formede, 
lyriske  Digte  vist  sig  som  en  stemningsfuld  Lyriker;  Michael 
Rosings  større  og  mindre  Digte  („Frelst",  „Ann'  Marie", 
„Smaadigte  og  Sange"  o.  s.  v.)  saa  vel  som  hans  Fortællinger, 
af  hvilke  „En  Romantiker"  er  den  betydeligste,  vidne  om  en 
udviklet  Sans  for  Naturen  og  ikke  ringe  Evne  til  at  skildre 
den  stemningsfuldt  og  smukt  til  Trods  for  de  Vanskelig- 
heder, Formen  bestandig  lægger  ham  i  Vejen;  Rudolf 
Schmidt  endelig  har  foruden  lyriske  Digte  skrevet  et  Par 
Dramer,  „Den  forvandlede  Konge"  og  „En  Opvækkelse",  af 
hvilke  navnlig  det  første  er  et  betydeligt  Arbejde,  samt  en 
Del  mindre  Fortællinger*).  Bortset  fra  disse  Digteres  Værker 
og  fra,  hvad  der  er  fremkommet  fra  de  faa  ældre  Forfattere,  har 
det  sidste  Tiaars  Literatur  en  helt  anden  fra  den  foregaaende 
Tids  Idealisme  grundforskjellig  Karakter,  i  det  den  paa  det 
nøjeste  hænger  sammen  med  den  stærke  realistiske  Strømning, 
der  i  de  sidste  Decennier  har  gjort  sig  gjældende  i  den  store 
Verdensliteratur.  Den  søger  i  langt  højere  Grad  end  nogen 
Sinde  før  at  komme  Virkeligheden  paa  Livet  og  har  gjennem- 
gaaende  et  meget  negativt  Præg.  Denne  Bevægelse  naaede 
op  til  os  i  Følge  med  de  mod  de  gamle  Samfundstilstande 
fjendtlige  sociale  og  religiøse  Strømninger,  med  hvilke  den 
overalt  staar  i  den  nøjeste  Forbindelse.  Det  var  Georg 
Brandes  (se  nedenfor),  der  først  optraadte  i  Danmark 
som  F'orkæmper  for  de  moderne  radikale  Tendenser,  som 
han  hævdede  med  Aand  og  Talent,  om  end  ogsaa  ofte 
med  en  Ensidighed  og  Lidenskabelighed,  der  vakte  megen 
F'orbitrelse  og  Splid.  Ved  sine  literærhistoriske  og  kritiske 
Afhandlinger    og   Foredrag   saa  vel  som  ved   den   personlige 


*)  I  Sammenhæng  med  disse  Forfattere  maa  nævnes  Thor  Lange,  som  vel 
ikke  har  præsteret  noget  originalt  Arbejde,  men  som  i  sine  Oversættelser, 
særlig  af  Folkedigtning  fra  de  forskjelligste  Lande,  men  ogsaa  af  Kunst- 
digtning (Longfellowb  „Den  gyldne  Le^jende"')  viser  sig  som  en  Vers- 
kunstner  af  første  Rang. 

Indflydelse,  han  kom  til  at  øve  paa  mange  af  den  unge  Slægt, 
der  flokkedes  om  ham  som  deres  bedste  Mand,  har  han  bi- 
draget meget  til,  at  man  her  hjemme  langt  mere  end  tidligere 
blev  opmærksom  paa  Bevægelserne  i  den  store  evropæiske 
Literatur  og  følte  Trang  til  at  komme  i  livlig  Berøring  med 
den  for  at  komme  ud  af  den  Stagnation,  der  i  det  hele  var 
bleven  herskende  i  det  aandelige  Liv.  At  den  realistiske 
Strømning,  som  selvfølgelig  ogsaa  uden  Brandes  vilde  være 
naaet  ind  til  os,  allerede  nu  har  kunnet  gjøre  sig  saa  stærkt 
gjældende,  maa  for  en  meget  væsentlig  Del  tilskrives  ham, 
om  end  de  store  verdenshistoriske  Begivenheder  og  Bevægel- 
ser i  det  sidste  Decennium  ogsaa  have  deres  Del  deri. 

En  af  de  mest  fremragende  Repræsentanter  for  den  nye 
Retning  paa  Digtekunstens  Omraade  er  Holger  Henrik 
Herholdt  Drachmann.  Han  er  født  den  gde  Oktober 
1846.  Efter  at  han  var  bleven  Student,  kastede  han  sig 
over  Malerkunsten  og  uddannede  sig  under  Professor  Søren- 
sens Vejledning  til  Marinemaler  —  han  udstillede  i  Aarene 
1869 — 74  en  Del  Billeder,  der  vidnede  om  en  betydelig  Be- 
gavelse i  denne  Retning.  I  1872  udgav  han  et  Bind  Skizzer 
„Med  Kul  og  Kridt",  som  indeholdt  en  Del  rask  henkastede 
Sømandshistorier,  men  det  var  dog  først  hans  samme  Aar  ud- 
givne „Digte",  der  vakte  Opmærksomhed  for  hans  poetiske 
Produktion  ved  det  glimrende  Talent  og  den  ualmindelige 
Hensynsløshed,  hvormed  han  traadte  i  Skrankerne  for  Radi- 
kalismen. Den  lille  Bog,  som  var  tilegnet  Georg  Brandes, 
var  umaadelig  oppositionel,  hyldede  begejstret  Pariser- 
kommunens Omvæltningstendenser,  de  kosmopolitiske  Ideer 
i  Modsætning  til  Nationalitetsideen ,  foragtede  i  en  ganske 
særlig  Grad  ,.de  danske  Studenter  med  Kokarderne  paa",  og 
hvad  der  havde  noget  med  dem  at  gjøre,  kort  sagt,  vendte 
sig  polemisk  imod  hele  Samfundet  i  dets  daværende  Skikkelse 
og  proklamerede  en  ny  Tid: 


Holger  Drachmann.  i27 

Ude  blæstes  der  lydt  Allarra, 

det  var,  som  skulde  en  Verden  odes, 

og  som  skulde  fra  selve  Naturens  Barm 

den  nye  Forløser  fødes.  — 

Og  jeg  rev  den  bulede  Hat  fra  sin  Knag 

og  sprang  gjennem  Hjemmets  klinkede  Rude: 

jeg  hørte  dem  skjælde  mig  paa  min  Bag. 

men  —  jeg  stod  nu  en  Gang  der  ude. 

Der  var  i  disse  himmelstormende  Digte  saa  megen  gjæ- 
rende  Uklarhed  fra  Tankeindholdets  Side,  saa  megen  Over- 
drivelse i  det  Udtryk,  dette  havde  faaet,  at  de  ikke  uden  Grund 
virkede  noget  komisk  paa  den  ældre,  besindigere  Slægt,  som 
for  øvrigt  strax  skjønnede,  hvilke  rige  Løfter  denne  lille  Bog 
med  dens  store  Stemningsfylde,  dens  kjække  Friskhed  og  dens 
ualmindelige  Evne  til  at  give  Tankerne  en  slaaende  virknings- 
fuld Form  bar  i  sig,  men  de  nye  Ideers  Tilhængere,  ikke 
mindst  de  Proselyter,  Bogen  øjeblikkelig  gjorde  blandt  de 
yngre,  hilste  den  med  en  Jubel,  der  var  noget  overdreveii  i 
Forhold  til  dens  virkelige  Værd.  Det  stod  imidlertid  klart 
for  alle,  at  her  var  et  betydeligt  Digteræmne.  iMalerkunsten 
blev  efterhaanden  opgivet,  og  der  fulgte  nu  i  hurtig  Række- 
følge en  Mængde  Bøger  i  Vers  og  Prosa,  i  hvilke  den  Grund- 
stemning, der  gav  den  første  Digtsamling  dens  Præg,  efter- 
haanden vandt  større  og  større  Sikkerhed  og  Klarhed,  og  de 
forskjellige  Omraader,  Digteren  strax  viste  sig  særlig  tiltruk- 
ken  af,  mere  og  mere  bevidst  toges  i  Besiddelse. 

Det  realistiske  Element  i  Drachmanns  Digtning  kommer 
især  frem  i  hans  Prosaarbejder.  Hans  Fortællinger  vidne  ikke 
blot  om  en  rig  Fantasi,  men  ogsaa  om  en  ualmindelig  Evne 
til  at  give  Billeder  af  Livet,  der  have  Virkelighedens  fulde 
Præg  over  sig  og  tillige  en  ejendommelig  Farve,  der  hidrører 
fra  Digterens  skarpe  Blik  for  det  poetiske  i  den,  i  smaat  som 
i  stort.  Ingen  dansk  Digter  med  Undtagelse  af  Blicher  har 
malet  det  danske  Folkeliv  saa  slaaende  sandt  og  med  en 
saadan  poetisk  Virkning  som  Drachmann  i  de  Billeder,  han 
har  givet  af  vore  Fiskeres  og  Sømænds  Liv,  som  han  forstaar 

at  skildre  fra  de  forskjelligste  vSider,  snart  med  gribende 
Pathos,  snart  med  friskt  Lune,  altid  saaledes,  at  det  karak- 
teristiske kommer  frem.  Hans  Sømandshistorier  indtage 
ubetinget  den  første  Plads  blandt  hans  Prosaarbejder,  og 
nærmest  dem  staar  „Derovre  fra  Grænsen-,  den  af  hans 
Bøger,  der  har  gjort  størst  Lykke  blandt  det  store  Pub- 
likum, en  Cyklus  Skitser,  i  hvilke  der  er  givet  en  Række 
stemningsfulde  Billeder  af  Livet  og  Forholdene  ved  „det 
danske  Thermopylæ"  (Als-Dybbøl)  med  dets  sorgtunge 
Minder.  Det  er  i  sine  mindre  Arbejder,  Drachmann  naar 
højest  som  Fortæller;  han  har  udgivet  adskillige  (..I  Storm 
og  Stille",  1875,  ..Derovre  fra  Grænsen-',  1877.  ..Ungt  Blod", 
1877,  ?-Paa  Sømands  Tro  og  Love",  1878,  ..Poul  og  Virginie 
under  nordlig  Bredde",  187Q,  „Lars  Kruse",  1879,  „Vildt  og 
Tæmmet",  1881),  i  hvilke  han  næsten  altid  viser  sig  som  en 
Mester  i  at  beherske  sit  Stof  og  ofte  frembringe  en  meget 
betydelig  Virkning  ved  den  Kraft,  hvormed  han  forstaar  at 
forme  sine  Situationer  til  et  harmonisk  Hele,  og  den  dybe 
Forstaaelse  af  de  IMenneskers  Væsen  og  Tænkesæt,  han  skil- 
drer med  stor  realistisk  Dygtighed.  De  to  større  Fortællinger, 
han  har  udgivet,  ,.En  Overkomplet"  (1876)  og  ..Tannhaiiser" 
(1877),  indeholde  ypperlige  Enkeltheder,  men  den  Evne  til  at 
beherske  Helheden,  han  har  lagt  for  Dagen  i  sine  mindre 
Fortællinger,  har  hidtil  svigtet  ham,  hvor  det  gjælder  at 
holde  sammen  paa  en  større  episk  Komposition. 

Sin  største  Styrke  har  Drachmann  imidlertid  som  Lyriker. 
Der  fremtræder  allerede  i  hans  Prosaarbejder  et  stærkt  lyrisk 
Element,  og  det  har  affødt  adskillige  DigtsamUnger  og  større 
Digtninger  i  bunden  Stil,  hvoriblandt  findes  meget  af  højt 
Værd.  Mindst  Betydning  have  af  hans  mindre  Digte  de,  i 
hvilke  han  giver  sine  polemiske  Stemninger  overfor  sin  Sam- 
tid Luft,  størst  de,  der  ere  Udtryk  for  hans  dybere  personlige 
Følelser,  særlig  for  hans  overordentlig  fint  udviklede  Sans  for 
Naturen;    navnlig  har   ingen  dansk  Digter  som  han  forstaaet 


Hok'er  Drachmann. 

at  male  Havets  vexlende  Stemning-er  i  deres  konkrete  Fylde 
—  han  har  her  saa  at  sige  vundet  et  nyt  Omraade  ind  for 
vor  Poesi.  Hans  ..Sange  ved  Havet-',  1877,  og  de  talrige 
Digte  i  hans  andre  Samlinger  („Dæmpede  Melodier',  1875, 
„Ranker  og  Roser*',  1879,  „Ungdom  i  Digt  og  Sang-',  187Q), 
der  hente  deres  Æmner  herfra,  betegne  en  højst  karakteristisk 
Side  af  hans  Digtning.  En  sjælden  plastisk  Kraft  udfolder 
han  i  de  mindre  Digte,  i  hvilke  Stemningen  breder  sig  over 
en  episk  Baggrund,  Handling  eller  Situation  —  hans  som  Hel- 
hed temmelig  svage  nationale  Digtcyklus  „Peder  Torden- 
skjold-' (1880)  indeholder  adskillige  ypperlige  Prøver  derpaa, 
og  rundt  om  i  hans  forskjellige  Digtsamlinger  findes  endnu 
mange  flere  („Karl  den  tolvtes  Lig  bæres  over  Grænsen",  ,.I 
Circus  maximus-'  o.  m.  a.).  I  de  tvende  Æventyrdigte,  han  har 
udgivet  („Prinsessen  og  det  halve  Kongerige",  1878,  og  „Østen 
for  Sol  og  Vesten  for  Maane",  1880),  naar  hans  Lyrik  sin 
højeste  Pragt;  der  findes  her,  særlig  hvor  det  mere  gjælder 
lyrisk  Udmaling  end  Udvikling  af  Fortællingens  Gang,  Par- 
tier, der  søge  deres  Lige  i  henrivende  Skjønhed.  I  Æventyr- 
digtene  saa  vel  som  i  mange  af  hans  lyriske  Digte  fremtræder 
der  et  stærkt  romantisk  Element,  som  synes  at  være  det  cen- 
trale i  hans  poetiske  Natur,  men  som  han  ofte  mere  eller 
mindre  trænger  tilbage  for  fuldt  ud  at  assimilere  sig  med  den 
literære  Skole,  han  har  sluttet  sig  til.  Hans  omfattende  poetiske 
Produktion  frembyder  i  Virkeligheden  et  meget  broget  Skue 
ikke  blot  paa  Grund  af  den  Svingen  frem  og  tilbage  imellem 
Romantik  og  Realisme,  der  er  betegnende  for  den,  men  og- 
saa  ved  de  mange  andre  Modsætninger,  der  brydes  i  den,  og 
som  undertiden  har  beredet  hans  Læsere  store  Overraskelser, 
som  da  han,  der  gjentagne  Gange  havde  forherliget  den  mo- 
derne Kosmopolitisme,  pludselig  i  ..Derovre  fra  Grænsen"  viste 
sig  opfyldt  af  glødende  national  Begejstring.  Denne,  som  ad- 
skillige andre  Modsigelser  hos  ham  forklares  imidlertid  af  hans 
poetiske  Begavelses  afgjort  lyriske  Karakter.     Han  kan  gribes 

Stærkt  og  helt  af  en  Stemning  og  give  den  et  skjønt  og  virk- 
ningsfuldt Udtryk .  fordi  han  virkelig  i  Øjeblikket  er  helt 
greben  af  den,  til  andre  Tider  kan  dens  Modsætning  betage 
ham  og  virke  paa  samme  Maade.  Det  er  bestandig  Stem- 
ningen, der  bliver  det  bestemmende  i  hans  Digtning.  Ræ- 
flexionen  faar  kun  Lov  til  at  gjøre  sig  gjældende  for  saa  vidt. 
som  den  som  oftest  for  Formningens  Vedkommende  holder 
hans  Digtning  i  det  Spor,  han  nu  en  Gang  har  valgt;  for 
øvrigt  behersker  han  ikke  sin  Stemning,  men  den  ham. 

I  Henseende  til  Formen  er  Drachmann  en  Kunstner  af 
høj  Rang.  Allerede  de  første  Digte  vidnede  ved  Siden  af  den 
Friskhed  og  umiddelbare  Sprogkraft,  der  var  i  mange  af  dem. 
til  Trods  for  det  Præg,  de  umiskjendelig  bar  af  mere  at  være 
løst  henkastede  end  omhyggelig  udarbejdede,  om  et  fint  Øre 
for  Versets  musikalske  Klang,  og  denne  Side  af  hans  Talent 
er  efterhaanden  bleven  udviklet  til  sand  Virtuositet,  Han  be- 
væger sig  med  lige  Lethed  og  Sikkerhed  i  de  simpleste  og 
kunstigste  Versformer  og  hans  sjælden  melodiske  Vers  føje 
sig  altid  fast  og  smukt  om  Tanken  og  Stemningen,  afspej- 
lende de  fineste  Nuancer  i  dem. 

Sophus  Schandorph,  f.  1837,  blev  Student  1855  og 
tog  i  1862  theologisk  Examen.  Hans  omfattende  Studium  af  de 
romanske  Sprog  og  deres  Literatur  affødte  foruden  enkelte  min- 
dre literærhistoriske  Afhandlinger  og  ypperlige  poetiske  Over- 
sættelser i  1874  en  større  Af  handling  om  Goldoni  og  Gozzi,  der 
erhvervede  ham  Doktorgraden.  Schandorph  begyndte  sin 
poetiske  Produktion  med  en  i  1862  udgiven  Digtsamling,  i 
hvilken  han,  ligesom  ogsaa  i  ,.Ude  i  Skoven"  (1867),  en  Række 
dramatiske  Scener,  helt  og  holdent  tilhører  den  gamle  ro- 
mantiske Retning;  ingen  af  disse  to  Bøger  har  noget  som 
helst  ejendommeligt  ved  sig;  det  er  Studier  eller  Efterklang 
af  den  gamle  Skoles  Digtning ,  Vidnesbyrd  om  poetisk  Mod- 
tagelighed og  et  ikke  ringe  Herredømme  over  den  metriske 
Form,    men    heller    ikke    mere.      En    ny    Digtsamling    (,.Nye 


Schandorph.  a^i 

Digtninger".  1868)  er  væsentlig  af  samme  Art,  men  indeholder 
Antydninger  af,  at  det  gjærede  stærkt  i  ham,  og  at  han  greb 
efter  en  ny  Form  for  sine  Ideer,  og  i  ,,Nogle  Digte"  (1875) 
er  Gjennembruddet  sket.  Aaret  efter  udkom  ..Fra  Provinsen", 
en  Samling  F"ortællinger  og  Skizzer,  der  havde  en  endnu  mere 
selvstændig  Karakter,  og  af  hvilke  særlig  én,  „Enkestand", 
var  et  Vidnesbyrd  om,  at  han  havde  fundet  et  Omraade  og 
en  Form,  han  behandlede  med  fuld  Originalitet.  I  1878  ud- 
kom den  store  Fortælling  „Uden  Midtpunkt",  som  strax  gav 
ham  en  fremragende  Plads  blandt  de  nye  Forfattere,  hvis 
væsentlige  Særkjende  er  den  Energi,  hvormed  de  vende  sig 
imod  Virkeligheden  og  søge  at  skildre  den  med  størst  mulig 
Troskab,  og  denne  Stilling  har  han  hævdet  ved  sine  følgende 
F'ortælhnger,  af  hvilke  „Unge  Dage"  (1879)  er  skreven  i  yp- 
perlige Vers,  medens  ,,Fem  Fortællinger"  (1879)  og  ,,Smaa- 
folk"  (i 880)  ere  i  Prosa.  Det  betydeligste  af  hans  hidtil  ud- 
givne Arbejder  er  „Uden  Midtpunkt"  med  den  overlegne  og 
sikre  Skildring  af  en  Epigon  af  den  Tid,  da  „Studenten" 
stod  som  eneste  lovlig  Indehaver  af  Intelligens  og  aandelig 
Dygtighed.  „Et  Barn  af  Studentertaler,  Studenterbegejstring 
og  Studenterpunsch ,  begavet  med  al  den  overfladiske  Aand, 
der  kan  slaa  an  i  en  taaget-ideel  Kreds,  hvor  der  tænkes 
lidt,  tales  meget  og  tros  fast  paa  visse  Dogmer,  Et  Foster 
af  Disputer  uden  Indhold,  men  fulde  af  mange  Ord,  et  Men- 
neske, der  aldrig  har  arbejdet,  men  som  har  pillet  ved  alt, 
der  løst  har  tilegnet  sig  Resultaterne,  men  ikke  kjender  det 
mindste  til  F^orskningen ,  der  har  skabt  dem  —  alt  dette 
er  Albrecht  (Hovedpersonen  i  Fortællingen) ,  og  Bogen  gaar 
nu  ud  paa  at  vise,  hvorledes  det  maa  gaa  dette  Menneske, 
naar  han  fra  Studenterforeningen  jages  ud  i  livet."  *)  Ved 
.Siden  af  denne  ypperlige  Skildring  af  en  problematisk  Natur, 
som  den   til  en  given  Tid    maatte    udvikles    under    vore  F'or- 

hold,  staar  den  før  nævnte  Fortælling  „En  Enkestand*'  som  et 
med  ikke  mindre  skarp  psychologisk  Sans  udført  Virkelig- 
hedsbillede. Det  er  især  den  Djærvhed  og  Ærlighed,  hvor- 
med Schandorph  gaar  Virkeligheden  paa  Livet,  der  giver 
hans  Digtning  fra  de  senere  Aar  dens  Præg  i  Forbindelse 
med  det  brede,  smittende  Lune,  han  raader  over,  og  som 
undertiden  giver  sig  Udtryk  i  en  træffende,  i  Reglen  dog 
mere  godmodig  end  æggende  Satire,  men  som  oftest  i  rent 
umiddelbar  Komik;  der  er  imidlertid  ogsaa  megen  sand  og 
ægte  Følelse  bag  ved  hans  undertiden  noget  grovkornede 
Fremstilling.  Højst  naar  han,  hvor  som  i  „Et  Levnedsløb, 
fortalt  paa  Kirkegaarden"  disse  to  Sider  smelte  sammen  paa 
en  for  ham  ganske  ejendommelig  Maade.  Hans  Digtning  er 
dansk  i  Sind  og  Skind,  og  særlig  er  Skildringen  af  Livet  i 
vore  Smaakjøbstæder  det  Omraade,  hvor  han  bevæger  sig 
med  størst  Frihed  og  Lethed;  han  forstaar  her  ikke  blot  med 
stor  komisk  Kraft  at  anskueliggjøre  det  Tryk,  de  smaa, 
snævre  Forhold  lægge  over  Personlighederne,  men  ogsaa  gri- 
bende at  vise ,  hvorledes  det  rent  menneskelige  kan  røre  sig 
sundt  og  skjønt  under  det.  Schandorph  fortaber  sig  ikke 
paa  den  Maade  i  Virkeligheden,  at  han  kun  ser  det  stygge 
og  usande;  det  er  der,  derfor  maa  det  med  i  hans  Skildring, 
men  han  staar  ikke  som  en  kold,  objektiv  Betragter  overfor 
det,  men  har  sin  Dom  fuldt  færdig  og  er  Mand  for  gjennem 
sin  Skildring  at  faa  Læseren  til  at  stadfæste  den ;  det  er  det 
gode  og  skjønne,  han  søger,  og  det  er  det,  der  giver  hans 
Digtning  dens  Tiltrækning. 

Jens  Peter  Jacobsen  er  født  den  7de  April  1847.  Efter 
at  være  bleven  Student  lagde  han  sig  efter  Naturvidenska- 
berne, vandt  i  1872  Universitetets  Guldmedaille  for  en  bota- 
nisk Prisafhandling  og  ha,r  senere  indført  Darwin  for  det  større 
Publikum  dels  ved  forskjellige  mindre  Afhandlinger,  dels 
gjennem  Oversættelse  af  nogle  af  hans  Hovedværker.  I  1872 
offentliggjorde  han  (i  „Nyt  dansk  Maanedsskrift")  en  lille  For- 

tælling  „Mogens-'.  Et  Par  Aar  efter  fulgte  (i  „Det  nittende 
Aarhundrede'')  „Et  Skud  i  Taagen-',  og  efter  disse  mindre 
Forsøg,  der  allerede  vakte  megen  Opmærksomhed  ved  det 
betydelige  Talent,  hvorom  de  umiskjendelig  vidnede,  udkom 
hans  to  Hovedværker,  i  1876  „Fru  Marie  Grubbe"  og  i  1880 
„Niels  Lyhne-',  af  hvilke  det  første  giver  en  Række  Interieurer 
fra  det  syttende  Aarhundrede,  det  andet  et  Virkelighedsbil- 
lede fra  vor  egen  Tid  eller  en  Tid,  der  støder  umiddelbart  op 
til  denne. 

Medens  Drachmann  paa  mange  Punkter  i  sin  Digtning 
røber,  at  der  er  en  god  Del  Romantik  i  ham,  som  ikke  ret 
lader  sig  forsone  med  den  Realisme,  han  har  sluttet  sig  til, 
og  hvis  Form  han  for  øvrigt  ofte  viser  sig  at  være  fuldkom- 
men Herre  over,  og  medens  den  Varme,  der  er  i  Schandorph, 
ogsaa  hindrer  ham  i  at  gjøre  Skridtet  fuldt  ud,  for  saa  vidt 
som  han  ikke  sjælden  rives  med  af  sine  Følelser  paa  en  Maade, 
der  ikke  stemmer  med  den  nye  Retnings  Krav  paa  kold, 
lidenskabsløs  Iagttagelse,  er  Jacobsen  naaet  langt  videre  i 
denne  Retning  og  staar  som  fuldgyldig  Repræsentant  for 
„Skolen"  med  dens  Fortrin  i  Retning  af  fin,  omhyggelig  De- 
tailudmaling  og  med  dens  Ensidighed  i  Retning  af  praktisk 
at  hævde  dette  som  Kunstens  eneste  eller  i  alt  Fald  højeste 
Opgave.  Jacobsen  medbringer  til  sin  poetiske  Produktion  de 
samme  Egenskaber,  der  vandt  Universitetets  Anerkjendelse 
ved  hans  første  videnskabelige  Arbejde,  „stor  Flid  og  exem- 
plarisk  Ihærdighed  i  Undersøgelsen".  Hans  psychologiske 
Skildringer  ere  umiskjendelig  fremgaaede  ikke  blot  af  en  fin 
Sans  for  Sjælelivets  Rørelser  i  Forbindelse  med  almindelig 
Iagttagelse,  men  af  det  mest  indtrængende  Studium  drevet 
med  den  videnskabelige  Forsknings  Udholdenhed  og  Opmærk- 
somhed selv  for  de  mindste  Træk;  hans  Skildringer  af  det 
rent  udvortes.  Naturen,  det  historiske  Kostume  o.  s.  v.,  vidne 
ligeledes  om  det  mest  minutiøse  Detailstudium,  og  for  en  stor 
Del    beror  den  Virkning,    han  naar,    netop  paa  det  slaaende 

Virkelighedspræg,  hans  Bøger  derigjennem  faa.  Han  bh  ver 
imidlertid  ikke  staaende  ved  Detaillerne  i  og  for  sig,  men 
forstaar  ligesom  at  gribe  Aanden  i  dem,  at  frembringe  et 
klart  og  fyldigt  Indtryk  af  deres  Sammenhæng  indbyrdes  og 
med  det  almene,  de  er  Udslag  af,  saaledes,  at  Læseren  ikke 
blot  faar  en  Række  glimrende  mosaikagtige  Enkeltheder, 
men  ogsaa  et  lige  saa  virkningsfuldt  som  paalideligt  Hel- 
hedsindtryk. Ingen  dansk  Forfatter  har  forstaaet  gjennem  en 
Mangfoldighed  af  Smaatræk  at  tegne  et  Billede  af  en  hel  Tids- 
alder, som  han  har  gjort  det  i  sine  to  Hovedværker,  mest 
iøjnefaldende  selvfølgelig  i  „Marie  Grubbe",  fordi  Læseren  her 
har  Billedet  mere  paa  Afstand,  men  ikke  mindre  gjennemført 
i  „Niels  Lyhne",  og  de  tilsyneladende  løst  sammenknyttede 
Episoder  faa  allerede  derved  en  meget  betydelig  Interesse. 
Og  nærmere  beset  er  Forbindelsen  imellem  de  enkelte  Episoder 
ingenlunde  saa  løs,  som  det  ved  første  Øjekast  ser  ud  til;  de 
holdes  i  Virkeligheden  sammen  med  en  fast  og  kunstnerisk 
sikker  Haand,  i  det  ogsaa  de  mange  psychologiske  Træk 
efterhaanden  forme  sig  til  klare  og  interessante  med  den 
største  Konsekvens  gjennemførte  Billeder  af  ypperlig  indi- 
vidualiserede Skikkelser. 

Som  Jacobsen  bearbejder  sit  Stof  med  videnskabelig 
Grundighed  og  overlegen  Kyndighed,  er  han  ogsaa  en 
Mester  i  Fremstillingen.  Ikke  blot  forstaar  han  altid  at 
forme  den  enkelte  Situation  med  plastisk  Skarphed  saaledes, 
at  alt,  hvad  den  rummer  i  sig,  kommer  klart  frem  i  det  rette 
Forhold,  men  alt,  hvad  der  er  kommet  fra  hans  Haand,  faar 
tillige  en  særlig  Tiltrækning  ved  den  store  Sprogkunst,  han 
udfolder.  Hvor  han  som  i  „Marie  Grubbe-'  har  med  en  svun- 
den Tid  at  gjøre,  frembringer  han  en  betydelig  Virkning  ved 
den  Sikkerhed,  hvormed  han  i  Repliken  ved  at  ramme  dens 
ejendommelige  Sprogtone,  og  hans  egen  Stil  er  i  højeste  Grad 
malende;  han  raster  ikke,  før  han  ved  en  Mangfoldighed  af 
træffende  Billeder  har  faaet  den  Gjenstand  eller  det  Forhold, 

han  vil  skildre,  saa  fuldstændig  belyst  fra  alle  Sider,  at  det 
staar  klart  til  de  mindste  Enkeltheder,  ja  han  nøjes  ikke  med 
Billeder,  han  tager  selve  Ordenes  l.yd  med  til  Hjælp;  hans 
Prosa  er  ofte  rhythmisk,  og  Rhythmen  er  da  altid  be- 
handlet saaledes,  at  den  ved  sin  Karakter  bidrager  til  at 
støtte  de  Forestillinger,  Ordenes  Indhold  vække,  Hans  Stil 
er  som  mættet  med  Farver  og  Vellyd. 

Vilhelm  Christian  Sigurd  Topsøe  (1840 — 81)  udgav 
allerede  som  ung  Student  (1863)  sit  første  æsthetiske  Arbejde, 
en  Samling  „Skitser",  der  udkom  under  Psevdonymen  Xox.  De 
vidnede  om  et  friskt,  ungdommeligt  Lune  og  et  ualmindeligt 
Fremstillingstalent,  men  ikke  om  nogen  særlig  udpræget 
Ejendommelighed,  var  nærmest  et  Udslag  af  en  betydelig, 
men  endnu  umoden  Intelligens.  Allerede  hans  næste  Bog,  to 
Noveller  ,.I  Solskin''  og .,. Livsanskuelser"  (1867),  betegner  en 
betydelig  Udvikling  i  Retning  af  Evne  til  at  iagttage  og 
skildre,  om  end  heller  ikke  den  viser  noget  synderlig  karak- 
teristisk Forfatterfysiognomi.  Saa  afbrød  Topsøe  for  en  Tid 
sin  æsthetiske  Produktion  og  vendte  sig  helt  og  holdent  til 
Journalistiken  som  Medarbejder  af  „Dagbladet".  Han  udgav  i 
1871  en  Række  livlige  og  oplysende  Rejseskildringer  af  politisk 
og  socialt  Indhold  fra  Schweiz  og  Frankrig,  hvor  han  opholdt 
sig  under  Begyndelsen  af  den  fransk-tyske  Krig,  og  i  1872 
et  indholdsrigt  Værk  om  Amerika,  som  han  havde  besøgt 
Aaret  i  Forvejen.  I  1872  overtog  han  Redaktionen  af  „Dag- 
bladet'',  hvilken  Stilling  han  beklædte  til  sin  Død  og  udfyldte 
med  stort  Talent.  En  ejendommelig  Frugt  af  hans  journali- 
stiske Virksomhed  var  hans  i  1878  udkomne  vittige  og  aand- 
rige  „Politiske  Portrætstudier'-,  der  vidne  om  en  højt  udviklet 
Evne  til  fin  og  skarp  Iagttagelse,  men  tillige  om  en  ikke  ringe 
Blaserthed.  Det  samme  gjælder  om  det  Arbejde,  hvormed  han 
(1875)  gjenoptog  sin  novellistiske  Produktion,  Fortællingen  „Ja- 
son med  det  gyldne  Skind"',  hvorimod  hans  to  sidste  æsthetiske 
Arbejder,  den  større  Fortælling  „Nutidsbilleder"  (1878)  og  de 

mindre  „Fra  Studiebogen"  (1879),  navnlig  den  første,  som  i 
Virkeligheden  er  den  sidst  forfattede,  ere  prægede  af  større 
Varme  og  Friskhed  uden  derfor  at  have  mistet  noget  af  deres 
Forgængeres  Fortrin. 

Det  er  de  tre  sidst  nævnte  Arbejder,  der  give  Topsøe  en 
betydningsfuld  Plads  blandt  vore  nyere  Forfattere.  Deres  mest 
fremtrædende  Egenskaber  ved  Siden  af  den  smagfulde,  elegante 
Stil  er  den  indtrængende  Finhed,  hvormed  Forfatteren  iagt- 
tager, den  Klarhed,  hvormed  han  forstaar  at  gjøre  Rede  for 
sine  Iagttagelser  i  det  enkelte,  og  den  Aandrighed,  hvormed 
han  samler  dem  til  virkningsfulde  Billeder.  Han  skildrer  be- 
standig med  minutiøs  Nøjagtighed  Mennesker  saa  vel  som 
Naturen,  men  er  en  Mester  i  at  fremhæve  de  Enkeltheder  i 
Billedet,  der  skal  fremhæves,  for  at  det  hele  kan  komme  til 
at  gjøre  den  tilsigtede  Virkning,  ligesom  ogsaa  den  Stemning, 
han  vil  have  den  givne  Situation  stillet  i,  ofte  er  given  med 
stor  Kraft  og  Finhed.  For  øvrigt  er  hans  Skildring  for  det 
meste  saa  objektivt  lidenskabsløst  holdt  som  muligt.  Forfat- 
teren staar  bestandig  uden  for  eller  over  det  hele,  han  vil 
ikke  andet  end  give  det,  han  har  set,  kunstnerisk  Form,  men 
han  ser  skarpt  og  klart  og  former  smukt  og  elegant. 

Foruden  disse  fire  hver  paa  sin  Vis  betydelige  Forfattere 
er  der  i  de  senere  Aar  optraadt  adskillige  andre,  som  hylde 
den  realistiske  Skoles  Program  og  med  større  eller  mindre 
Talent  gjennemføre  det  i  deres  Skrifter.  Fælles  for  dem  alle 
er  den  Energi,  hvormed  de  søge  at  skildre  Livet,  som  det  er, 
uden  at  vælge  eller  vrage  imellem  de  Motiver,  det  byder  dem, 
i  alt  Fald  ikke  for  at  drage  det  lyse  og  smukke  frem  og  lade 
det  mørke  og  frastødende  træde  i  Baggrunden;  det  er  tvært 
imod  som  oftest  Tilværelsens  Skyggesider,  der  dvæles  ved,  og 
det  er  væsentlig  en  pessimistisk  Literatur.  Af  de  allerede 
ikke  faa  Forfattere  af  denne  Gruppe,  hvis  Tal  stadig  voxer, 
skal  fremhæves  Karl  Gjellerup,  som  har  udgivet  et  Par 
Nutidsskildringer,  „En  Idealist"  og  „Det  unge  Danmark",  samt 

„Antigonos",  en  kulturhistorisk  Fortælling  fra  Brydningstiden 
imellem  Kristendommen  og  det  antike  Hedenskab;  Psevdo- 
nymen  Silvia  Bennet,  hvis  to  Bøger,  ,.Min  første  Bog"  og 
„Gjæringstid",  vidne  om  et  ikke  ringe  Talent  og  navnlig  give 
en  Række  ypperlig  individualiserede  Kvindebilleder;  Joakim 
Reinhardt,  som  foruden  mindre  Fortællinger  („Ild  og  Aske'- 
og  ,,Efter  Br\^llupet"')  har  udgivet  en  større  („Ikaros"),  og 
endelig  Herman  Bang,  hvis  „Tunge  Melodier"  nærmest  maa 
betegnes  som  Studier  efter  det  franske  o:  efter  den  nyeste 
franske  Literatur  med  Tendens  til  at  efterligne  den  i  al  dens 
Ensidighed;  det  samme  gjælder  til  Dels  om  Romanen  „Haab- 
løse  Slægter",  som  dog  er  et  langt  originalere  Arbejde,  der 
imidlertid  vidner  om  lige  saa  megen  aandelig  Sygelighed  som 
Talent. 


Vi  have  hidtil  i  dette  Afsnit  udelukkende  beskjæftiget 
os  med  den  æsthetiske  Literatur;  det  er  i  Virkeligheden  og- 
saa  den,  der  har  bredt  sig  stærkest,  optaget  de  flestes  Inter- 
esse og  givet  største  Delen  af  Tiden  fra  Aarhundredets  Be- 
gyndelse dens  almindelige  literære  Præg.  Det  mægtige  Op- 
sving, det  aandelige  Liv  fik  ved  denne  æsthetiske  Periodes 
Frembrud,  strakte  sig  imidlertid  ogsaa  ind  over  Literaturens 
andre  Omraader,  hvor  der  snart  udviklede  sig  en  saa  omfat- 
tende og  betydningsfuld  Virksomhed,  at  der  ingen  Sinde  før 
blot  tilnærmelsesvis  er  set  noget  lignende  her  hjemme.  Der 
kan  selvfølgelig  her  ikke  være  Tale  om  at  give  en  blot  nogen- 
lunde fuldstændig  Skildring  af  denne  i  mange  Retninger  stor- 
artede Produktion,  det  vilde  bl.  a.  føre  langt  ud  over  de  for 
en  Bog  som  denne  rimelige  Grænser.  Vi  maa  indskrænke 
os  til  med  en  enkelt  Undtagelse  i  al  Korthed  at  minde  om 
de  betydeligste  Forfattere. 

En  af  Danmarks  mest  fremragende  Theologer  var  Jakob 
Peter  Mynster.    Han  var  født  1775  i  Kjøbenhavn,    Femten 

Aar  gammel  blev  han  Student,  fire  Aar  efter  tog  han  theolo- 
gisk  Embedsexamen,  og  i  1801  blev  han  Præst  i  Spjellerup 
paa  Sjælland.  Han  havde  tidlig  mistet  sin  Fader,  og  den 
Opdragelse,  han  fik,  efter  at  Moderen  havde  giftet  sig  igjen, 
bidrog  ved  sin  trykkende  pietistiske  Strænghed  væsentlig  til 
mere  og  mere  at  fjærne  ham  fra  den  positive  Kristendom. 
Han  var,  da  han  blev  Præst,  i  Besiddelse  af  en  varm  religiøs 
Følelse,  men  han  var  meget  langt  fra  at  være  kommen  til  Ro 
i  den  og  var  nærmest  optagen  af  filosofiske  og  æsthetiske 
Interesser  —  han  havde  i  lygg  vundet  Universitetets  Guld- 
medaille  for  en  filosofisk  Prisafhandling  og  forsøgte  sig  ogsaa 
nu  og  da  som  Digter.  To  Aar  efter  at  han  var  kommen  til 
Spjellerup,  fandt  der  imidlertid  et  afgjørende  religiøst  Gjen- 
nembrud  Sted  hos  ham.  „Det  skete  en  Dag  i  Sommeren 
1803,  at  der  med  ét  fo'r  mig  gjennem  Sjælen  som  et 
Lys  fra  det  høje,  og  jeg  sagde  mig  selv  med  al  Klarhed: 
Du  skal  hengive  dig  i  Guds  Vilje  i  alt  uden  Forbehol- 
denhed og  ganske  overlade  dig  og  alt  dit  i  Guds  faderlige 
Haand,  nøjes  med  de  Evner,  han  tildeler  dig,  og  taale  de  Savn, 
han  paalægger  dig."  Fra  nu  af  modnedes  han  mere  til  sin 
Gjerning;  hans  Tilegnelse  af  Kristendommen  blev  mere  og 
mere  inderlig  og  dyb,  og  han  blev  den  herskende  Rationa- 
lismes nidkjære  ]\Iodstander.  Allerede  medens  han  var  Præst 
i  Spjellerup,  traadte  han  frem  som  saadan,  i  det  han  i  1806 
aabent  erklærede  sit  Standpunkt  i  en  Afhandling,  han  offentlig- 
gjorde i  „Minerva"  imod  den  af  Biskop  Boisen  fremsatte  „Plan 
til  en  Forbedring  ved  den  offentlige  Gudstjeneste",  som  ogsaa 
kaldte  Grundtvig  til  Vaaben,  og  i  i8io  udgav  han  en  Sam- 
ling Prædikener,  i  hvilke  han  bestemt  nedlagde  Protest  imod 
Rationalismen  med  dens  Lunkenhed  og  Forvanskning  af  Kri- 
stendommens væsentligste  Indhold.  Aaret  efter  kom  han  til 
Kjøbenhavn  som  første  residerende  Kapellan  ved  Frue  Kirke, 
og  nu  begyndte  for  Alvor  hans  Kamp  mod  den  herskende 
Vantro.    Opfyldt  af  en  stærk  og  levende  Tro,  som  han  frejdig 


Mynster.  ^^g 

bekjendte  baade  i  Ord  og  Skrift,  og  begavet  med  en  sjælden 
Veltalenhed,  øvede'han  snart  en  meget  betydelig  Indflydelse 
saa  vel  fra  Prædikestolen  og  igjennem  trykte  Prædikensam- 
linger som  ved  den  Virksomhed,  han  udfoldede  som  I.ærer 
for  de  unge  —  ved  Pastoralseminariet,  som  han  blev  ansat 
ved  i  1812.  Det  blev  ham  og  Grundtvig,  om  hvem  den  nye 
Slægt  flokkedes,  og  med  al  den  Forskjel ,  der  var  imellem 
dem ,  bidrog  de  begge  væsentlig  til  at  bane  Vejen  for  en 
dybere  og  sandere  Opfattelse  af  Kristendommens  Væsen  ved 
de  mange  ivrige  Disciple,  der  udgik  fra  dem  og  spredtes  over 
hele  Landet  som  nidkjære,  troende  Præster.  I  1834  blev 
Mynster  Biskop  over  Sjællands  Stift ,  hvilket  han  var  til  sin 
Død  1854.  Af  hans  mange  Skrifter  skal  særlig  fremhæves 
hans  „Betragtninger  over  de  christelige  Troslærdomme"  samt 
..Meddelelser  om  mit  Levnet".  En  stor  Del  af  hans  mindre 
Afhandlinger,  theologiske,  filosofiske  og  æsthetiske,  er  samlede 
i  hans  „Blandede  Skrifter"  (I— VI,  1852  —  57).  Alt,  hvad 
Mynster  har  skrevet,  bærer  Vidne  ikke  blot  om  et  inderligt 
Trosliv,  men  ogsaa  om  en  dyb  og  omfattende  Dannelse.  Det 
var  nærmest  disse  to  Egenskaber,  der  gav  ham  den  store  Ind- 
flydelse, han  fik  paa  sin  Tids  kirkelige  Forhold. 

Henrik  Nicolai  Clausen,  f.  1793,  blev  Student  180Q 
og  tog  fire  Aar  efter  theologisk  Examen  med  „fortrinlig" 
Udmærkelse.  Et  Par  Aar  efter  vandt  han  Universitetets 
Guldmedaille  for  en  theologisk  Afhandling,  og  i  181 7  tog 
han  den  filosofiske  Doktorgrad  —  den  theologiske  tog  han 
1829.  Aaret  efter  rejste  han  udenlands,  til  Tyskland  og 
Frankrig,  flittig  studerende,  hvor  han  kom  hen;  navnlig  fik 
hans  Ophold  i  Berlin  Betydning  for  hans  theologiske  Udvik- 
ling ved  den  Paavirkning,  Schleiermacher  kom  til  at  øve  paa 
ham.  Han  kom  hjem  i  Slutningen  af  1820  og  blev  tre  Maa- 
neder  efter  ansat  først  som  Lektor,  senere  (1822)  som  Professor 
i  Theologi.  Han  tilhørte  ligesom  sin  Fader,  Stiftsprovst 
H.  G.  Clausen,  der  var  de  kjøbenhavnske  Præsters  Fører  imod 

Grundtvig  under  Striden  i  Anledning  af  dennes  Dimisprædiken, 
afgjort  den  rationalistiske  Retning  og  blev  snart  dens  betyde- 
ligste Repræsentant,  udmærket  begavet,  som  han  var,  og  ud- 
rustet med  en  omfattende  Lærdom.  I  1825  udgav  han  sit 
Skrift  j.Katholicismens  og  Protestantismens  Kirkeforfatning, 
Lære  og  Ritus",  der  fremkaldte  Grundtvigs  Modskrift  „Kir- 
kens Gjenmæle"  og  derved  blev  Anledning  til  den  for  hele 
vort  kirkelige  Liv  saa  vigtige  Strid,  der  spandt  sig  ud  over 
en  lang  Aarrække,  og  i  hvilken  en  Mængde  betydelige  Kræf- 
ter deltog.  Som  theologisk  Forfatter  og  Lærer  har  han  især 
Betydning  ved  sin  skarpe  og  indtrængende  Kritik  og  Bibel- 
fortolkning, hvis  Resultater  han  har  nedlagt  i  en  Række 
Skrifter  om  adskillige  af  det  nye  Testamentes  Bøger,  men  ved 
Siden  heraf  har  han  udgivet  flere  dogmatiske  Skrifter  (bl.  a. 
en  „Kristelig  Troslære",  1853)  samt  ,.Det  evangeliske  Kirke- 
livs Nutid  og  Fremtid"  (1859),  Sin  polemiske  Stilling  til 
Grundtvigianismen  beholdt  han  til  det  sidste  og  hævdede  den 
i  adskillige  Skrifter,  stadig  fastholdende  den  Grundsætning, 
han  allerede  udtalte  i  sit  første  Arbejde,  at  „ingen  Avtoritet 
undtagen  den  hellige  Skrift  kan  gjælde  for  Kristne  som  ube- 
tinget Troskilde'".  Hans  praktiske  Virksomhed  for  Omordnin- 
gen af  vore  Kirkeforhold  er  det  ikke  her  Stedet  til  at  gaa 
ind  paa,  lige  saa  lidt  som  hans  betydningsfulde  politiske  Virk- 
somhed som;  Forkæmper  for  Sønderjyllands  Danskhed  og 
Opnaaelsen  af  politisk  Frihed  eller  hans  praktiske  Deltagelse  i 
det  poHtiske  Liv  baade  før  og  efter  1848.  Hans  utrættelige 
Virksomhed  i  disse  Retninger  affødte  ogsaa  en  Mængde 
Skrifter,  som  alle  udmærkede  sig  ved  stor  Indsigt  og  Klarhed, 
og  af  hvilke  enkelte  („Ved  Thronskiftet",  1848)  fik  stor  Ind- 
flydelse paa  Udviklingens  Gang.  En  Del  af  hans  mindre 
Skrifter  ere  udgivne  samlede  under  Fællestitlen  „Fædrelandske 
Forhold  og  Anliggender".  Et  indholdsrigt,  for  vore  politiske 
og  kirkelige  Forholds  Udvikling  i  høj  Grad   oplysende  Skrift 

er  de  efter  Forfatterens  Død  udkomne    ,.Optegnelser    om   mit 
Levneds  og  min  Tids  Historie"  (1877).     Clausen  døde  1877. 

Hans  Lassen  Martensen  blev  født  1808  i  Flensborg, 
men  kom  allerede  som  Dreng  til  Kjøbenhavn,  hvor  han  1827 
blev  Student  fra  Metropolitanskolen.  Saa  vel  ved  Artium 
som  anden  Examen  og  theologisk  Embedsexamen ,  som  han 
tog  1832.  fik  han  Udmærkelse.  I  1834  besvarede  han  Univer- 
sitetets theologiske  Prisopgave,  og  samme  Aar  tiltraadte  han 
en  Udenlandsrejse  paa  to  Aar.  I  Berlin,  hvor  han  opholdt 
sig  den  første  Vinter,  sluttede  han  sig  nær  til  Steffens,  i 
Miinchen  paavårkedes  han  især  af  den  kristelige  Religionsfilosof, 
Mystikeren  Franz  Baader.  I  Wien  sluttede  han  et  fortroligt  Ven- 
skab med  Digteren  Lenau  og  skrev  paa  Tysk  en  Afhandling  om 
dennes ,,  Faust"  (senere  optagen  paa  Dansk  i  Heibergs  ,.Perse vs" . ) 
Efter  sin  Hjemkomst  forfattede  han  paa  Latin  sit  Skrift  om 
Selvbevidsthedens  Avtonomi,  som  i  1837  erhvervede  ham 
Licentiatgraden.  ^  Han  hævdede  heri  med  stor  Styrke  det 
Standpunkt,  han  er  bleven  tro  hele  sit  Liv  igjennem  og  be- 
standig fyldigere  har  udviklet  i  sine  følgende  theologiske 
Værker,  at  ISIennesket  ikke  gjennem  sin  Selvbevidsthed  kan 
naa  til  rehgiøs  Erkjendelse,  men  at  Troen  er  Forudsætning 
for  al  kristelig  Erkjendelse  (credo,  ut  intelligam).  Den  Skarp- 
hed .og  Klarhed  i  Tanken,  der  udmærkede  dette  Skrift,  i 
Forbindelse  med  den  Sikkerhed,  hvormed  det,  hævdende  det 
mystiske  Element  i  Kristendommen,  vendte  sig  imod  den 
Dogmatik,  der  var  almindelig  paa  den  Tid,  og  i  hvilken  den 
filosofiske  Spekulation  var  Alfa  og  Omega,  vakte  en  betydelig 
Opmærksomhed  baade  her  og  i  Tyskland,  og  i  1840  sendte 
Universitetet  i  Kiel  ham  bl.  a.  som  Anerkjendelse  af,  hvad 
han  her  havde  ydet,  et  Æresdiplom  som  Doctor  i  Theologien. 
I  det  sidst  nævnte  Aar  udgav  Martensen,  som  i  1838  var 
bleven  Lektor  ved  Kjøbenhavns  Universitet  —  Professor  blev 
han  1841  — ,  sit  Skrift  om  „Mester  Eckardt",  en  Skildring  af  den 
tyske  Mystik  i  det  fjortende   og  femtende  Aar  hundrede,   lige 

udmærket  ved  den  dybtgaaende  Lærdom,  hvorom  den  vidner, 
og-  ved  dens  klare,  gjennemsigtige  Form;  Aaret  efter  fremkom 
hans  „Grundrids  over  Moralfilosofiens  System*',  der  var  Frug- 
ten af  en  Række  Forelæsninger,  han  holdt  i  1838,  da  han 
efter  Poul  Møllers  Død  for  en  Tid  overtog  Lektoratet  i  dette 
Fag.  Som  Universitetslærer  øvede  Martensen  en  meget  be- 
tydelig Indflydelse,  ikke  blot  paa  de  theologiske  studerende, 
men  ogsaa  paa  de  mange  andre,  der  flokkedes  om  hans  Ka- 
theder ligesom  ogsaa  om  hans  Prædikestol,  som  han  betraadte 
i  1845,  da  han  blev  Hofprædikant.  Hans  ved  Aandrighed  og 
skarp  Logik  fængslende  Veltalenhed  gav  allerede  i  og  for  sig 
hans  Foredrag  en  betydelig  Tiltrækning,  og  hertil  kom  den 
Energi,  hvormed  Troen  bestandig  hævdedes  som  det  første 
og  eneste  fornødne,  og  den  Rigdom  paa  nye  Tanker,  han 
bragte  frem.  Som  Heiberg  indførte  Hegelianismen  hos  os  for 
Æsthetikens  Vedkommende,  gjorde  Martensen  det  for  Theolo- 
giens ,  men  hvor  stærkt  paavirket  han  end  var  af  den  tyske 
Spekulation,  og  i  hvor  høj  Grad  han  end  stræbte  efter  at  bringe 
dens  Resultater  i  Forbindelse  med  sin  theologiske  Anskuelse, 
havde  han  dog  bestandig  i  sin  før  antydede  Erkj endelse  af 
Aabenbaringen  som  første  Forudsætning  et  Korrektiv  imod 
den  Ensidighed,  hvortil  den  saa  almindelig  førte  overfor  det 
religiøse,  og  som  i  sin  sidste  Konsekvens  blev  og  maatte  t^live 
til  Fornægtelse.  Denne  Mæglen  imellem  Troen  og  Fornuften 
eller  rettere  denne  Stræben  efter  med  Fastholdelse  af  Troens 
absolute  Gyldighed  ogsaa  ad  Fornuftens  Vej  at  erkjende  denne 
i  det  hele  og  i  det  enkelte  er  ogsaa  det  mest  fremtrædende 
Træk  i  Martensens  Hovedværker,  hans  „kristelige  Dogmatik" 
(1849)  og  hans  „kristelige  Ethik"  (I— III,  1871 — 78).  Begge 
disse  betydelige  Arbejder,  der  baade  her  hjemme  og  ude,  ikke 
blot  af  Protestanter,  men  endogsaa  af  Katholiker  ere  aner- 
kjendte  som  nogle  af  de  værdifuldeste  Frugter,  den  nyere 
Tids  theologiske  Granskning   har   baaret,    udmærke  sig  i  høj 

Grad  ved  den  Skjonhed,  Formen  er  præget  af,  ikke  blot  i  det 
enkelte,  i  Stil  og  Sprogform,  men  især  i  hele  Systemets  Arki- 
tektur ,  og  hvad  Indholdet  angaar,  bærer  det  Vidne  ikke  blot 
om  en  betydelig  Lærdom,  men  ogsaa  om  en  alsidig,  moden  og 
overlegen  Dannelse.  Navnlig  er  Ethiken  et  Værk,  som  ved  sine 
Fortrin  i  denne  Retning  har  Betydning  langt  ud  over  Theologer- 
nes  Kreds  som  en  Udvikling  af  en  helt  og  holdent  paa  Aaben- 
baringstroen  og  Kirkelæren  hvilende  Anskuelse  af  alle  Livets 
væsentlige  Forhold,  en  Udvikling,  der  ikke  blot  skyldes  den 
lærde  Videnskabsmand,  men  tillige  den  gjennemdannede 
Tænker,  hvem  intet  menneskeligt  er  ligegyldigt.  1854  blev 
Martensen  Mynsters  Efterfølger  paa  Sjællands  Bispestol.  For- 
uden en  Del  Prædikensamlinger  har  han  udgivet  en  Del  min- 
dre, til  Dels  polemiske  Skrifter,  fremkaldte  af  de  forskjeUige 
Bevægelser  paa  det  religiøse  Omraade  og  rettede  imod  Ras- 
mus Nielsen,  Grundtvigianismen,  Katholikerne  o.  s.  v. 

De  tre  sidst  omtalte  Forfattere  ere,  hvor  stærkt  paavir- 
kede de  end  ere  af  deres  Tids  filosofiske  Strømninger,  og  hvor 
stor  en  Rolle  det  filosofiske  Element  som  Følge  deraf  spiller 
i  deres  Skrifter,  afgjort  Theologer  i  dette  Ords  almindelige 
Forstand,  i  det  de  tage  deres  Udgangspunkt  i  en  systematisk 
theologisk  Erkjendelse,  som  de  saa  søge  at  udvide  og  udvikle 
til  større  og  større  Klarhed  og  Fylde.  En  bestemt  jNIodsæt- 
ning  til  dem  danner  i  saa  Henseende  Søren  Kierkegaard, 
for  saa  vidt  som  en  theologisk  Videnskab  egentlig  ikke  kan 
siges  at  existere  for  ham,  men  han  forholder  sig  umiddelbart 
til  det  centrale  i  Troens  Indhold,  saaledes  som  det  er  over- 
leveret i  Aabenbaringen,  og  søger  at  klare  de  Vilkaar,  det 
medfører  for  Personligheden  i  Henseende  til  dens  Stilling 
til  det  religiøse  og  Livet  overhovedet  uden  Hensyn  til  dog- 
matiske Enkeltheder  og  uden  at  ænse  de  Indvendinger,  som 
rejse  sig  af  Hensyn,  der  ikke  vedkomme  dette  centrale,  hvilket 
han    med    ubøjelig   Logik  forfølger  ud  i  dets  yderste  Konse- 

kvenser.  Han  er  i  eminent  Forstand  Religionsfilosof  og  uden 
Spørgsmaal  den  genialeste  Tænker,  Danmark  har  frembragt. 
Søren  Aabye  Kierkegaard  blev  født  i  Kjøbenhavn 
den  5te  Maj  1813.  Faderen,  der  var  bondefødt,  var  som  tolv- 
aars  Dreng  kommen  fra  Jyllands  Heder  til  Hovedstaden,  hvor 
han  ved  Handel  blev  en  rig  Mand;  han  var  en  dybt  alvorlig, 
noget  tungsindig  Natur,  begavet  med  en  skarp,  sund  Forstand 
og  i  Besiddelse  af  en  stærk  religiøs  Følelse;  Sønnens  Anlæg 
i  denne  Retning  synes  at  have  været  en  Arv  fra  ham.  Dren- 
gen blev  strængt  og  alvorlig  opdraget  af  den  gamle  Mand 
—  han  var  57  Aar  ved  hans  Fødsel  — ,  kom  tidlig  til  at  leve 
i  Tanker  og  Indtryk,  der  laa  over  hans  Alder,  og  dette  gj  æl- 
der ikke  mindst  for  det  religiøses  Vedkommende.  ,-T>er:  var 
en  Gang  en  Mand,"  skriver  Kierkegaard,  aabenbart  med  Hen- 
blik paa  sig  selv.  „Han  var  som  Barn  bleven  strængt  opdragen  i 
den  kristelige  Religion.  Han  havde  ikke  hørt  meget  af  det, 
som  Børn  ellers  høre  om  det  lille  Jesusbarn,  om  Engle  o.  dsl. 
Derimod  havde  man  desto  oftere  fremstillet  den  Korsfæstede 
for  ham,  saa  dette  Billede  var  det  eneste  og  det  eneste  Ind- 
tryk, han  havde  af  Frelseren.  Skjønt  et  Barn,  var  han  alle- 
rede gammel  som  en  Olding.  Dette  Billede  fulgte  ham  saa 
Livet  igjennem.  Han  blev  aldrig  yngre  og  kom  aldrig  bort 
fra  dette  Billede".*)  Til  Trods  for  al  hans  Strænghed  be- 
varede Sønnen  bestandig  en  levende  Kjærlighed  til  Faderen, 
det  Menneske,  han  ,.har  elsket  højest",  af  hvem  han  lærte, 
„hvad  Faderkjærlighed  og  dermed  hvad  guddommelig  Fader- 
kjærlighed  er".  I  sit  ottende  Aar  blev  han  sat  i  Skole,  og 
her  havde  den  sære  Dreng,  der  ikke  var  som  de  andre,  man- 


'')  Tvende  ethisk-religiøse  Smaaafhandlinger.  Sammenhold  hermed  følgende  Ud- 
talelse i  „Synspunktet  for  min  Forfattervirksomhed" :  ,,Som  Barn  blev  jeg 
strængt  og  alvorligen  opdraget  i  Kristendommen,  menneskelig  talt  afsindig 
opdraget:  allerede  i  den  tidligste  Barndom  havde  jeg  forløftet  mig  paa  Ind- 
tryk, som  den  tungsindige  Olding,  der  havde  lagt  dem  paa  mig,  selv  segnede 
under  —  et  Barn,  afsindigt  paaklædt  til  at  være  en  tungsindig  Olding". 


Soren  Kierkegaard.  ^ac 

gen  en  haard  Dyst  at  bestaa  med  Kameraterne.  I.ille  og 
spinkel,  som  han  var,  kunde  han  ikke  forsvare  sig,  naar  det 
kom  an  paa  legemHge  Kræfter,  men  allerede  her  blev  han 
sig  sin  Ironis  Magt  bevidst  og  fandt  i  den  et  Vaaben,  han 
brugte  uden  Skaansel  og  som  oftest  med  stor  Virkning.  Hel- 
ler ikke  Skolen  bragte  ham  de  Livsindtryk,  et  Barn  trænger 
til  og  plejer  at  modtage  blandt  sine  Kamerater.  Han  gik 
uforstaaet  om  imellem  dem,  rugende  over  sine  tungsindige 
Grublerier  der  som  i  Hjemmet. 

1830  blev  han  Student.  Det  følger  af  sig  selv,  at  han 
gav  sig  til  at  studere  Theologi;  baade  Faderens  Ønske  og 
hans  egen  Aandsretning  drev  ham  ind  paa  den  Vej.  Lysten 
forgik  ham  imidlertid  snart,  da  han  fik  Øjnene  op  for  den 
Overfladiskhed,  der  var  i  Kirken  og  Kristenheden  i  Forhold 
til  det  stærke  Krav,  hvormed  Kristendommen  alt  fra  Barns- 
ben af  havde  meldt  sig  hos  ham,  og  som  blev  stærkere  og 
stærkere.  For  Faderens  Skyld  vedblev  han  dog  med  Theolo- 
gien,  men  ved  vSiden  af  den  fordybede  han  sig  imidlertid  i 
filosofiske  og  æsthetiske  Studier.  Hans  første  Skrift,  der  ud- 
kom 1838,  var  „Af  en  endnu  levendes  Papirer,  udgivet  mod 
hans  Vilje",  under  hvilken  pikante  Titel  han  leverede  en  stærkt 
nedsættende  Kritik  af  Andersens  Roman  „Kun  en  Spille- 
mand", et  Vidnesbyrd  om,  hvor  stærkt  han  var  optagen  af 
den  Hegelske  Spekulation ,  hvis  Terminologi  er  benyttet  i  en 
saadan  Udstrækning,  at  Skriftet  næsten  er  ulæseligt.  I  1838 
døde  Faderen,  men  ikke  des  mindre  førte  han  af  Pietet  mod 
ham  sit  theologiske  Studium  til  Ende,  hvor  stærkt  han  end 
følte  sig  fristet  til  at  opgive  det,  og  tog  to  Aar  efter  Examen. 
Strax  efter  rejste  han  til  Jylland,  hvor  han  holdt  sin  første 
Prædiken  i  Faderens  Fødesogn. 

I  1 84 1  tog  Kierkegaard  iSIagistergraden.  Hans  Disputats 
handler  om  „Begrebet  Ironi",  karakteristisk  nok  for  ham, 
som  alt  den  Gang  var  en  fuldt  udviklet  Ironiker  — ,  et  be- 
tydeligt,   til    Trods    for    den    stærke    Paavirkning    af    Hegel, 

det  i  det  hele  taget  røber,  paa  mange  Punkter  i  høj  Grad 
selvstændigt  og  om  ualmindelige  Anlæg  for  filosofisk  Tænk- 
ning vidnende  Arbejde,  der  bærer  mange  Spirer  i  sig  til 
Kierkegaards  senere  Produktion. 

Samme  Aar,  som  Kierkegaard  blev  Kandidat,  forlovede  han 
sig,  et  Skridt,  der  skulde  faa  afgj  ørende  Følger  for  hele  hans  Ud- 
vikling. Dette  Forhold  hævedes  efter  et  Aars  Forløb.  Han  led  af 
en  legemlig  Svaghed  af  den  Natur,  at  hans  Læge  paa  Spørgs- 
maalet  om,  hvor  vidt  den  kunde  hæves,  havde  svaret.at  det  be- 
tvivlede han,  hvorfor  han  bestemt  fraraadede  ham  at  gifte  sig. 
Dette  bestemte  ham  til  at  bryde  Forholdet.  Tale  til  sin  Forlovede 
om  Sagen  kunde  han  ikke,  saa  meget  mere  som  han  havde  opda- 
get, at  hun  ,.var  uden  alle  religiøse  Forudsætninger",  saa  at  han 
ikke  kunde  vente,  at  det  vilde  lykkes  ham  at  gaa  den  modsatte 
Vej  af  den,  der,  som  han  siger,  er  den  sædvanlige  for  theolo- 
giske  Kandidater,  idet  de  begynde  med  at  være  den  elskede 
Gjenstands  Religionslærer  og  ende  med  at  være  hendes  For- 
lovede. Han  elskede  hende  varmt  og  inderlig,  men  den  under 
stor  aandelig  Lidelse  tagne  Beslutning  stod  fast,  og  han  førte 
den  igjennem.  For  at  lette  hende  Bruddet  søgte  han  ved  sin 
Færd  imod  hende,  at  faa  hende  til  at  tro,  at  han  ikke  brød  sig 
om  hende,  at  han  var  hende  troløs  o.  s.  v.,  og  omsider,  da  hun 
ikke  des  mindre  ikke  vilde  slippe  ham,  hævede  han  Forbin- 
delsen og  kom  i  Folkemunde  for  den  „skammelige  Maade", 
hvorpaa  han  havde  handlet  imod  den  stakkels  Pige.  ..Det 
mest  inderlige  Forhold  i  hans  Liv  blev  kastet  paa  Anatomi- 
bordet, hans  Privatliv  dissekeret,  hans  Forlovede  beklaget, 
besnuset,  bedømt.  Han  led  derunder.  Thi  saa  ringe  Skade, 
som  blotte  Ord  synes  at  kunne  gjøre,  det  var  haardt  for  ham 
at  vide  den  Kvindes  Navn,  der  var  ham  dyrebar,  det  Navn, 
han  selv  end  ikke  kunde  høre  uden,  som  han  siger,  at  føle  et 
elektrisk  Stød  igjennem  sit  Legeme,  at  vide  det  springende, 
viklet  i  Bysladder  fra  alle  disse  spottende,  besudlende  Læber 
i  en  Atmosfære  af  uren  Aande.     Og  det  var  haardt  for  ham, 

der  ærekjær  og  stræng  imod  sig  selv  og  i  mangen  Opofrelse 
redelig  ved  enhver  Handling  undersøgte,  om  den  lod  sig  for- 
ene med  den  Regel,  han  havde  anlagt  for  sit  Liv,  om  den 
kunde  udføres,  uden  at  Ærens  Skjold  fik  nogen  Plet  —  det 
var  haardt  for  ham  at  være  Vidne  til,  hvorledes  en  hel  By 
slog  sine  smudsige  Kar  ud  over  dette  Skjold.  Det  var  haardt 
at  læse  den  vulgære  Dom  over  sin  Færd  i  frække  og  nys- 
gjerrige  Blikke,  haardt  at  høre  den  Stumhed,  som  betegner, 
at  der  tahes  om  ens  intimeste  Anliggender  i  det  Øjeblik,  man 
kom  til."*) 

Det  staar  utvivlsomt  i  Forbindelse  med  denne  sørgelige 
Episode  i  hans  Liv  og  de  deraf  fremkaldte  utaaleHge  Forhold, 
at  han  ganske  kort  efter  rejste  til  Berlin.  Han  blev  et  halvt 
Aar  borte.  Strax  efter  Hjemkomsten  er  han  fordybet  i  Ar- 
bejde. Hans  F"orlovede  havde  giftet  sig,  han  følte  sig  fri  og 
gav  sig  i  Lag  med  den  uhyre  Produktion,  hvortil  hans  tunge 
Barndom  havde  været  en  Forberedelse,  som  den  bitre  Lidelse, 
Forholdet  til  den  Kvinde,  han  elskede,  men  stødte  fra  sig, 
fordi  han  mente  ikke  at  have  andet  Valg,  havde  fuldendt, 
Paa  mindre  end  et  Aar  skrev  han  ..Enten  —  Eller". 

Dette  det  første  betydningsfulde  Led  i  Rækken  af  Kierke- 
gaards Skrifter  udkom  i  Begyndelsen  af  1843.  Den  omfangs- 
rige Bog,  paa  hvis  Titelblad  Victor  Eremita  er  anført  som 
Udgiver,  falder  i  to  Dele,  som  hver  tillægges  sin  navnløse 
Forfatter,  første  Del  Æsthetikeren  A..  anden  Del  Ethikeren  B. 
Hvert  af  disse  Standpunkter  lægges  saa  klart  frem  med  alle 
deres  væsentlige  Konsekvenser,  ikke  gjennem  filosofisk  Dis- 
kussion om  dem,  men  ved  Reflexioner  ud  fra  dem.  Gjennem 
en  Række  med  den  mest  indtrængende  Skarpsindighed,  glim- 
rende Vid  og  Aandrighed  og  bedaarende  Sprogkunst  skrevne 
Afhandlinger  over  forskjellige  Æmner  (Mozarts  ,.Don  Juan", 
„Det  antike  tragiskes  Reflcx  i  det  moderne  tragiske",  Scribes 


*)  G.  Brandes:  Sareu  Kierkegaard. 

Lystspil  ..Den  første  Kjærlighed''  o.  s.  v.)  er  den  æsthetiske 
Livsanskuelse  udviklet  i  hele  sin  Ensidighed.  Som  Indledning 
til  det  hele  staa  en  Flok  Diapsalmata,  løsrevne  Tanker,  lige- 
som vulkanske  Udbrud  af  den  æsthetiske  Existens,  lyriske 
Digte  i  Prosa ,  i  hvilke  denne  giver  sig  Luft  med  en  Inten- 
sitet, der  er  henrivende  eller  forfærdelig,  alt  efter  som  man 
ser  paa  den,  og  Udviklingen  afsluttes  i  „Forførerens  Dagbog", 
i  hvilken  den  sidste  Konsekvens  af  det  æsthetiske  Stand- 
punkt viser  sig  i  hele  sin  Nøgenhed  som  Brud  med  al  Moral, 
absolut  Hævdelse  af  Jeget  i  egoistisk  Nydelse  af  Øjeblikket 
og  derigjennem  absolut  Intethed  og  Fortvivlelse.  I  anden  Del 
møde  vi  Ethikeren;  her  er  Pligten,  det  humane,  Livsprincipet, 
som  først  udvikles  i  en  Afhandling  om  Ægteskabets  æsthetiske 
Gyldighed,  derefter  i  sin  AlmindeHghed  i  en  Undersøgelse  af 
Ligevægten  mellem  det  æsthetiske  og  ethiske  i  Personlig- 
hedens Udarbejdelse,  og  endelig  afsluttes  det  hele  med  et 
Ultimatum,  en  Prædiken  af  en  jydsk  Landsbypræst,  der  viser 
ad  over  det  ethiske,  hen  til  det  religiøse,  i  det  den  hævder 
„det  opbyggelige,  der  ligger  i  den  Tanke,  at  mod  Gud  have 
vi  altid  Uret",  men  uden  dog  paa  nogen  Maade  at  berøre  det 
centrale  i  Gudsforholdet.  Den  hele  Fremstilling  har  til  For- 
maal  ud  fra  Ethikerens  Standpunkt  at  vise  den  æsthetiske 
Livsanskuelses  Tomhed,  og  hvorledes  det  gjælder  at  vælge 
sig  selv  og  i  Modsætning  til  Æsthetikerens  subjektive  Vil- 
kaarlighed  give  sig  ind  under  den  almengyldige  ethiske  Lov. 
„Enten  —  Eller"  syntes  at  stille  Samtiden  et  Valg  imellem. 
to  Livssfærer,  men  i  VirkeHgheden  havde  Kierkegaard  en 
tredje  i  Baghaanden,  og  det  var  den,  hvis  absolute  Gyldighed 
han  vilde  hævde.  Vilde  han  have  sin  Samtid  i  Tale,  kunde 
det  ikke  nytte  strax  at  komme  til  den  som  den,  der  stillede 
det  religiøse  Krav,  thi  den  var  optagen  af  ganske  andre 
Ting,  og  det  vilde  være  blevet  en  Røst  i  Ørkenen.  Derfor 
talte  han  til  den  i  dens  eget  Sprog  og  gjorde  det  saa  glim- 
rende,   at    han    var    sikker    paa    at    bhve   hørt.     Den  dybere 

Mening  af  „Enten  —  Eller"  forstodes  selvfølgelig  ikke  strax, 
Bogen  opfattedes  rent  umiddelbart,  første  Del  som  et  pragt- 
fuldt æsthetisk  Fyrværkeri ,  anden  Del  som  en  Række  be- 
grebsmæssige ethiske  Udviklinger,  der  i  og  for  sig  havde 
Krav  paa  Opmærksomhed  ved  den  Alvor  og  Grundighed, 
hvormed  de  vare  gjennemførte.  Da  Opmærksomheden  først 
var  vakt  —  ..Enten  —  Eller"  gjorde  strax,  som  det  var  at  vente, 
en  umaadelig  Opsigt  — ,  rykkede  han  hurtig  nærmere  imod 
sit  Maal.  Allerede  et  Par  Maaneder  efter  udkom  under  hans 
Navn  „To  opbyggelige  Taler",  i  hvilke  det  religiøse  vStand- 
punkt  imidlertid  endnu  ikke  er  det  specifik  kristelige.  Medens 
alle  var  optagne  af  „Enten  —  Eller",  adskillige  ogsaa  af  Spørgs- 
maalet  om,  hvem  dog  Forfatteren  til  denne  mærkværdige  Bog 
var  —  selv  udtalte  han  anonymt  sin  Glæde  over,  at  Forfatteren 
var  skjult,  for  at  Læserne  alene  kunde  have  med  Værket  at 
gjøre  uden  at  generes  af  hans  Personlighed  —  gik  de  to  op- 
byggelige Taler  ganske  uænsede  hen  —  „med  venstre  Haand 
rakte  jeg  „Enten  —  Eller"  ud  i  Verden,  med  højre  „To  op- 
byggelige Taler" ;  men  alle  grebe  de  eller  saa  godt  som  alle 
med  deres  højre  efter  den  venstre  Haand.-'*)  Det  er  beteg- 
nende, at  Kategorien  „den  enkelte",  „hin  enkelte,  hvem  jeg 
med  Glæde  kalder  min  Læser",  den  enkelte  modsat  Publi- 
kum, en  Kategori,  som  atter  og  atter  kommer  igjen  i  Kierke- 
gaards  religiøse   Forfatterskab,    allerede  strax   kommer  frem 


*)  „„Enten  —  Eller"  er  i  stræng  Forstand  skrevet  i  et  Kloster,  og  jeg  kan  for- 
sikre ,  at  Forfatteren  regelmæssig  og  med  klosterlig  Nøjagtighed  tilbragte  en 
bestemt  Tid  hele  Dage  med  for  sin  egen  Skyld  at  læse  opbyggelige  Skrifter, 
at  han  i  Frygt  og  megen  Bæven  betænkte  sit  Ansvar.  Han  tænkte  derved 
(o,  forunderligt!)  især  paa  „Forførerens  Dagbog".  Og  hvad  skete  saa?  Bogen 
gjorde  uhyre  Lykke  —  især  (o,  forunderligt!)  „Forførerens  Dagbog"...  De 
to  Taler  var  der  ingen,  der  i  dybere  Forstand  lagde  Mærke  til  eller  bekym- 
rede sig  om,  ja,  jeg  erindrer  endogsaa,  at  en  af  mine  Bekjendte  kom  til  mig 
og  beklagede  sig  over,  at  han  godtroende  var  gaaet  og  kjøbt  dem  i  den 
Tanke,  at  det,  da  det  var  af  mig,  maatte  være  noget  vittigt  og  aandrigt  noget ; 
jeg  erindrer  ogsaa,  at  jeg  lovede  ham,  at  han,  hvis  han  ønskede  det,  skulde 
faa  Pengene  tilbage."     (Synsp.  f.  min  Forfattervirksh.) 

her  i  det  lille  Forord,  hvormed  ,.To  opbyggelige  Taler"  ind- 
ledes; det  er  ogsaa  betegnende,  at  denne  lille  Bog,  der  dan- 
ner det  første  Led  i  Rækken  af  hans  umiddelbart  religiøse 
Skrifter,  ligesom  de  følgende  opbyggelige  Taler  var  helliget 
hans  afdøde  Fader. 

Den  Dobbelthed,  der  strax  kom  frem  i  Kierkegaards 
Produktion,  i  det  „Enten  —  Eller"  under  Psevdonymernes 
Maske  giver  „indirekte  IMeddelelse",  medens  han  i  „To  op- 
byggelige Taler"  træder  umiddelbart  op,  i  direkte  Forhold  til 
det  religiøse,  fastholdt  han  i  det  følgende.  Endnu  samme 
Aar  udkom  „Frygt  og  Bæven"  og  „Gjentagelsen",  begge 
psevdonyme,  den  første  under  Navnet  Johannes  de  Silentio, 
den  anden  under  Navnet  Constantin  Constantius,  samt  „Tre  op- 
byggelige Taler"  og  ..Fire  opbyggelige  Taler'  under  hans 
eget  Navn.  I  de  to  først  nævnte  Skrifter  er  det  Skridt,  der 
i  Slutningen  af  „Enten  —  Eller"  antydedes,  gjort ;  det  religiøse, 
absolute  Krav  i  Modsætning  til  det  ethiske  og  Kollisionen 
imellem  de  to  forskjellige  Sfærer  belyses  fra  forskjellige  Sider, 
i  „Frygt  og  Bæven"  med  Tilknytning  til  Abraham  som  For- 
billede, i  „Gjentagelsen"  med  Henvisning  til  Hjob.  I  de  syv 
opbyggelige  Taler  fortsatte  han  det  Arbejde,  der  var  begyndt 
i  de  strax  efter  Udgivelsen  af  „Enten  —  Eller"  udkomne,  og 
som  gaar  ud  paa  at  lægge  en  almindelig  religiøs  Grund  hos 
Læseren,  i  Tro,  'Kjærlighed,  Taalmodighed  o.  s.  v.  vække  hans 
Evighedssans,  aabenbare  højere  ethiske  Synspunkter  for  ham, 
spænde  hans  Handlekraft,  bøje  ham  under  Lidelsen  m.  m.  De 
søge  at  saare  og  svække  det  æsthetiske  Umiddelbarhedsliv, 
at  vriste  Mennesket  de  falske,  barnagtige,  tvivlesyge  Forkla- 
ringer af  det  guddommelige  Ord  ud  af  Hænderne  og  føre  til 
en  væsentlig  Forstaaelse  deraf  efter  Aanden,  idet  de  vise, 
hvorledes  denne  Forstaaelse  maa  erhverves  gjennem  Erfaringens 
Kamp  i  Livet.*)     . 


*)  AV.  Rudin:  Søren  Kierkegaards  person  och  forfattarskap.  Stockholm  1880. 

Om  Kierkegaards  omfattende  Produktion,  som  den  yder- 
ligere fortsattes  uafbrudt  til  1851.  maa  vi  fatte  os  i  Korthed, 
idet  vi  kun  fremhæve  de  Skrifter,  der  betegne  Hovedpunkter 
i  Udviklingen,  Allerede  i  dem,  vi  alt  have  omtalt,  var  denne  i 
fuld  Gang;  han  var,  samtidig  med  at  han  i  de  opbyggelige  Taler 
optraadte  umiddelbart  som  religiøs  Forfatter,  i  de  psevdonyme 
Skrifter  stadig  rykket  det  religiøse  Problem  nærmere  og  nær- 
mere paa  Livet,  men  endnu  vav  det  holdt  mere  i  Almindelighed 
og  nærmest  gjort  til  Gjenstand  for  psychologisk  Belysning ; 
nu  præciseres  Spørgsmaalet  i  de  1S44  henholdsvis  under  Psevdo- 
nymerne  Johannes  Climacus  og  Vigilius  Haufniensis  udgivne 
Skrifter,  ,.Philosophiske  Smuler  eller  en  Smule  Philosophi"  og 
„Begrebet  Angst",  saaledes,  at  det  kommer  til  at  omfatte  det 
særlig  kristelige.  Det  hævdes,  at  Kristendommen  er  det  ab- 
solute  Paradox,  d.  v.  s.  det  objektivt  set  absurde,  der  kun  har 
Gyldighed  for  den  religiøse  Bevidsthed,  er  Forstanden  en  For- 
argelse og  for  Troen  en  Gjenstand  for  Lidenskab,  og  der- 
igjennem  tydeliggjøres  den  afgjorende  Forskjel,  der  er  imellem 
den  ethiske  og  den  religiøse  Sfære.  I  ,.Philosophiske  Smuler" 
er  Problemet  endnu  kun  ført  frem  som  Tankeexperiment,  men 
i  „Begrebet  Angst"  kommer  Syndens  Begreb  frem  og  gjøres 
til  Gjenstand  for  en  dyb  psychologisk  Udvikling,  der  aabner 
Udsigt  til  Frelsens  Mulighed  ved  Troens  Spring  ind  i  Para- 
doxet.  Efter  saaledes  filosofisk  at  have  stillet  Problemet,  be- 
lyser „Stadier  paa  Livets  Vej"  (1845)  det  nærmere  ved  at 
give  et  konkret  Billede  af  den  religiøse  Sfære  i  en  existerende 
Individualitet  og  stille  den  i  Modsætning  til  de  to  andre  Livs- 
sfærer (den  æsthetiske  og  den  ethiske).  Disse  „Studier  af 
forskjellige,  sammenbragte,  befordrede  til  Trykken  og  udgivne 
af  Hilarius  Bogbinder"  danne  saaledes  et  .Sidestykke  til ,.  Enten 
—  Eller",  men  den  hele  Tankegang  er  her  væsentlig  uddybet, 
i  det  Kierkegaard  nu  ikke  længere  nøjes  med  i  al  Alminde- 
lighed at  vise  ud  over  det  ethiske,  men  fører  Læseren  direkte 
hen  for  den  religiøse  Existens.     Efter  i  ,.In  vino  veritas"  gjen- 

nem  forskjellige  Afskygninger  at  have  fremstillet  den  æsthe- 
tiske  Existens  og  i  Afhandlingen  „Adskilligt  om  Ægteskabet 
mod  Indsigelser"  at  have  ladet  Ethikeren  belyse  det  æsthe- 
tiske  Standpunkt  i  al  dets  Tomhed  fra  sit  højere  Stade  og 
udvikle  dette,  fører  han  i  „„Skyldig?"  —  „Ikke-Skyldig?"  En 
Lidelseshistorie.  Psychologisk  Experiment  af  Frater  Taciturnus" 
det  religiøse  frem  i  en  poetisk-psychologisk  Skildring  af  en 
religiøs  Existens'  Kamp  og  sjælelige  Udvikling  under  Bryd- 
ningerne imellem  hans  Livsforhold ,  særlig  hans  Kjærlighed 
og  hans  religiøse  Standpunkt,  en  Skildring,  i  hvilken  Kierke- 
gaards egen  indre  Strid  imellem  det  erotiske  og  det  religiøse 
spejler  sig  paa  en  i  høj  Grad  gribende  Maade. 

I  Slutningen  af  1845  udtalte  P.  L.  Møller  sig  i  sit  Aars- 
skrift  „Gæa"  om  „Stadier  paa  Livets  Vej"  paa  en  Maade, 
som  i  høj  Grad  maatte  forarge  Kierkegaard ,  der  i  det  hele 
taget  nødig-  saa'  sine  Skrifter  gjorte  til  Gjenstand  for  den  sæd- 
vanlige overfladiske  Bladkritik ,  der  jo  unægtelig  ogsaa  var 
temmelig  ilde  anbragt  overfor  et  saa  alvorligt  og  dybt  og  til- 
lige ved  sin  dialektiske  Indviklethed  saa  vanskelig  tilgængeligt 
Forfatterskab  som  hans.  *)  Møllers  Udtalelser  vidnede  om  fuld- 
stændig Mangel  paa  Forstaaelse  af,  hvad  det  kom  an  paa, 
og  var  til  Dels  en  Gjenlyd  af  den  løse  Sladder,  der  havde  saa 
travlt  med  den  opsigtvækkende  Tænkers  Privatliv,  særlig  med 
Forholdet  til  hans  Forlovede.  Det  var  vitterligt,  at  Møller 
hørte  til  „Korsaren"s  Medarbejdere,  og  i  sit  skarpe,  selvfølge- 
lig psevdonyme   Svar    betegnede    Kierkegaard   Artiklen    som 


*)  „Man  vil  maaske  ogsaa  nu  forstaa  og  give  mig  Ret  i,  at  jeg  ingen  Anmel- 
delse ønskede,"  siger  Kierkegaard  bl.  a.  herom,  „fordi  jeg  ingen  væsentlig 
Anmeldelse  turde  vente ;  hvor  turde  jeg  i  et  saa  lille  Land  regne  paa  en  sam- 
tidig, der  havde  Forudsætningerne  og  tillige  ogsaa  Tid  til  at  overskue  en  saa 
underfundig-bevidst  Produktivitet .  . .  Eller  mon  virkelig  nogen ,  da  han  saa' 
„Enten  —  Eller",  et  eneste  Øjeblik  er  faldet  paa,  at  dens  Forfatter  var  en 
religiøs,  eller  at  han  selv,  hvis  han  har  fulgt  med  min  Forfattervirksomhed, 
i  Løbet  af  2  å  3  Aar  med  den  Fart  skulde  befinde  sig  midt  i  den  mest  af- 
gjørende  kristelige  Produktivitet?" 


Seren  Kierkegaard.  453 

„et  af  disse  væmmelige  Korsar-Angreb  paa  fredelige,  respek- 
table Mænd"  og  karakteriserede  i  det  hele  dette  Blad  paa  den 
haanligste  og  mest  nedsættende  Maade,  betegnede  det  særlig 
som  en   Tort,   at  Victor  Eremita  var  bleven  ,.udDdeliggjort"  i 
det,  og  udtalte  ønsket   om,  at  han,   Frater  Taciturnus,  snart 
maatte  komme  der,    thi    ,.det   er  virkelig   haardt  for  en  stak- 
kels Forfatter  at   staa  saaledes  udpeget  i  dansk  Literatur,  at 
han    er    den    eneste,    som    ikke    udskjældes    der".      Hverken 
P.  L.  Møller  eller  Goldschmidt  undlod   at  give  Svar  paa  Til- 
tale, og  særlig   den   sidst  nævnte  forstod  at  mage  det  saa,  at 
Ironikeren  unægtehg  i  det  store  Publikums  Øjne  trak  det  kor- 
teste Straa    overfor  den   øvede   Polemiker    og    Satiriker,    der 
med    ubarmhjærtig    Hensynsløshed   gjorde   hans  Personlighed 
til  Gjenstand  for  den  vildeste  Haan.    Kierkegaard  hævder  med 
stor  Bestemthed,   at  han   med  fuld  Bevidsthed  om,   hvad  han 
gjorde,  og  efter  modent  Overlæg  nedkaldte  denne  Storm  over 
sit    Hoved.     Den  Del   af   hans   Forfatterskab,    der  hidtil   var 
forelagt  Offentligheden,  havde,  bortset  fra  de  i  hans  eget  Navn 
udgivne    opbyggelige    Taler,     der    endda,    som     alt     anført, 
nærmest    maa    betegnes   som  religiøst-ethiske ,  ikke   som  spe- 
cifik kristelige,    hidtil  væsentlig  haft    en   æsthetisk  Karakter, 
i  det    det    religiøse    Moment  i  de    psevdonyme  Skrifter  ikke 
fremtraadte  som  Udtryk  for  Forfatterens  Anskuelse,  men  som 
indirekte  Meddelelse,    som  Udtalelser    af  de  i  forskjellig  Ka- 
rakter holdte  Psevdonymer,   til  hvilke  Kierkegaard  væsentlig 
forholdt  sig  som  Digter,  om  de  end  alle  betegnede  afgjørende 
Trin  i  den  religiøse  Udvikling.     Nu    skulde    Rækken   af  blot 
religiøse  Skrifter  tage  sin  Begyndelse,   og  derfor  foretog  han 
en  gjennemgribende  Forandring  i  sin  Existens  udadtil.    Under 
den  første  Periode,  den.  i  hvilken  han  vel  var  en  religiøs  For- 
fatter, men  under  æsthetisk  Maske,  stræbte    han  ved  sin  per- 
sonlige   Existeren    at    understøtte    Psevdonymerne ,    den    hele 
æsthetiske    Produktivitet    saaledes,    at    ^dersom    Kjøbenhavn 
nogen  Sinde  har  været  af  én  Mening  om  nogen,  tør  jeg  sige, 

den  har  været  af  én  Mening  om  mig":  jeg  var  en  Dagdriver, 
en  Lediggænger,  en  Flaneur,  en  letsindig  Fugl,  et  godt,  maa- 
ske  endog  et  brillant  Hoved,  vittig  o,  s.  v.  —  men  „Alvor" 
manglede  jeg  da  ubetinget.  Jeg  repræsenterede  Verdslig- 
hedens Ironi,  Livsnydelse,  den  mest  raffinerede  Livsnydelse 
—  men  „Alvor  og  Positivitet"  var  der  da  ikke  vSpor  af,  der- 
imod var  jeg  uhyre  interessant  og  pikant".  Nu  følte  han 
Trang  til  at  omdanne  sin  personlige  Existeren  i  Forhold  til 
den  nye  Karakter,  hans  Forfatterskab  skulde  have,  til  at  bi- 
bringe sin  Samtid  et  andet  Indtryk  af  den.  Han  havde  alt 
i  nogen  Tid  tænkt  paa  at  vende  sig  imod  „Korsaren'',  der 
forargede  ham  dybt,  og  som  han  bl.  a.  i  „Synspunktet  for  min 
Forfattervirksomhed"  ikke  kan  finde  stærke  Ord  nok  til,  hvor 
han  giver  en  udførlig  Karakteristik  af  Bladet  og  af  den  demo- 
raliserende Indflydelse,  det  øvede  ved  at  gjøre  „hele  Befolk- 
ningen i  Kjøbenhavn,  især  i  samme  Grad  som  den  var  mere 
uvidende  og  udannet,  ironisk  og  vittig  —  det  var  Ironi  og 
Ironi  først  og  sidst".  Saa  kom  P.  L.  Møllers  Angreb;  han 
tog  det  som  et  Vink  af  Styrelsen  og  gjorde  det  afgjørende 
Skridt  at  forlange  „at  blive  udskjældt  af  den  væmmelige  Iro- 
nis væmmelige  Organ".  Han  fik  sit  Ønske  opfyldt  til  Gavns. 
Havde  han  hidtil  staaet  for  den  almindelige  Bevidsthed  som 
den  aandrige,.  vittige  Forfatter,  blev  han  nu  som  Følge  af 
„Korsaren "s  Karrikaturer  Gjenstand  for  almindelig  Latter 
og  Spot  og  fuldstændig  isoleret. 

Under  denne  Situation,  i  hvilken  Kierkegaard,  uagtet  han 
selv  havde  ønsket  og  fremkaldt  den,  led  overordentlig,  udfol- 
dede han  nu  en  omfattende,  overvejende  direkte  religiøs  Pro- 
duktion. Det  var  oprindelig  ikke  hans  Tanke  at  blive  reli- 
giøs Forfatter;  allerede  da  han  udgav  „Enten  —  Eller"  var 
det  hans  Hensigt  „som  det  energiske  Udtryk  for,  at  jeg  havde 
været  den  religiøse,  og  den  psevdonyme  en  mig  fremmed,  at 
gjøre  den  bratte  Overgang  at  søge  ud  paa  Landet  som  Lands- 

bypræst*'.  Produktivitetens  Trang  var  ham  imidlertid  for 
overmægtig,  det  ene  I.ed  i  den  saa  bestemt  imod  det  religiøse 
stilende  Række  Skrifter  fulgte  det  andet.  Endnu  i  1846  var 
Tanken  om  saaledes  at  trække  sig  tilbage  ikke  opgiven,  men 
da  den  rent  religiøse  Produktion  begyndte,  blev  han  sig  efter- 
haanden  mere  og  mere  sit  Kald  bevidst,  og  det  Martyrium, 
han  havde  søgt  og  fundet  ved  at  træde  i  Skranken  imod 
„Korsaren-',  og  hvad  den  i  hans  Øjne  repræsenterede,  bidrog 
væsenthg  dertil.  „Gud  være  lovet,"  hedder  det  i  en  af  hans 
Optegnelser,  „at  alle  Pøbelagtighedens  Angreb  kom  over  mig. 
Jeg  har  nu  ret  faaet  Tid  til  at  lære  indefter  og  forvisse  mig 
om ,  at  det  dog  var  en  tungsindig  Idé  med  det ,  at  ville  leve 
ude  i  en  Præstegaard  for  i  Afsideshed  og  Glemthed  at  gjøre 
Poenitentse.  Nu  staar  jeg  ganske  anderledes  besluttet  paa 
Pletten,  end  jeg  nogen  Sinde  har  gjort".*) 

Det  er  det  „existentielle  Indlæg",  „Afsluttende  uviden- 
skabelig Efterskrift  til  de  philosophiske  Smuler-',  der  danner 
Vendepunktet  i  hele  Kierkegaards  Forfatterskab,  Overgangen 
fra  de  æsthetiske  til  de  blot  religiøse  Skrifter,  i  det  det  stiller 
Problemet  at  blive  kristen.  Dette  store  og  betydningsfulde 
Værk  udkom  1846  under  samme  Psevdonym  som  de  „Philo- 
sophiske Smuler",  men  Kierkegaard  vedgaar  her  i  „en  første  og 
sidste  Forklaring-'  sin  Identitet  med  alle  Psevdonymerne  og 
angiver  Grunden  til  denne  Psevdonymitet  eller  „Polyonymitet" 
(hvorom  mere  nedenfor).  Bogen  gaar  ud  paa  at  paavise,  hvor- 
ledes det  at  være  Kristen  ikke  har  det  mindste  med  Speku- 
lationen at  gjøre,  saa  lidt  som  den  er  en  historisk  Tro,  men 
er  en  Personlighedssag,  et  Liv  i  Inderlighed  udtrykt  i  Exi- 
stensen,  frem  for  alt  gjennem  Syndsbevidsthed.  Troen  sættes 
som  den  objektive  Uvished,  fastholdt  i  den  mest  lidenskabe- 
lige Inderligheds  Tilegnelse ;  alt  drejer  sig  om  Subjektiviteten, 
om    Inderligheden    og    den    Lidenskab,    hvormed    Paradoxet 


*)  Efterladte  Papirer  III,   14. 

gribes.  Tankegangen  i  dette  for  Forstaaelsen  af  hele  Kierke- 
gaards Syn  paa  Kristendommen  saa  vigtige  Skrift  gjengives 
efter  Bårthold  *)  kortelig  omtrent  saaledes :  „Kristendommen  vil 
gjøre  den  enkelte  salig.  Den  forudsætter  derfor  hos  den  enkelte 
som  en  Grundbetingelse  for  et  sandt  Forhold  til  sig  en  uendelig 
Interesse  for  hans  Salighed.  Derfor  er  et  objektivt  Forhold  til 
Kristendommen  fra  første  Færd  af  usandt.  Kristendommen 
har  ikke  det  mindste  at  gjøre  med  en  Spekulation,  der  blot 
vil  betragte  eller  begribe  eller  bevise  den  som  en  Lære,  der 
blot  skal  forstaas.  Skal  der  for  Kristendommens  Vedkom- 
mende være  Tale  om  Forstaaelse,  saa  gjælder  det  blot  om  at 
forstaa,  hvorledes  man  existerer  i  Kristendommen,  hvilken 
existentiel  Opgave  den  stiller  Mennesket,  thi  Kristendommen 
henvender  sig  kun  til  den,  der  er  uendelig  bekymret  for  sin 
Salighed.  Kun  Subjektivitet  —  d.  v.  s.  en  Personlighed,  som 
personlig  bestemmer  sig  for  og  tror  paa  det  saakaldte  ob- 
jektive og  virkeliggjør  det  i  sig  selv  —  er  Sandhed.  Derfor 
er  der  ogsaa  paa  enhver  Maade  sørget  for,  at  den  enkelte 
maa  blive  subjektiv,  maa  tilegne  sig  Kristendommen  i  liden- 
skabelig Inderlighed,  om  han  overhovedet  vil  tilegne  sig  den. 
En  saadan  subjektiv  Inderlighed  kræves  allerede,  naar  der  er 
Tale  om  det  religiøse  overhovedet,  thi  om  det,  der  religiøst 
skal  beherske  Mennesket ,  gives  der  aldrig  i  Evighed  nogen 
blot  objektiv  Vished.  Allerede  Sokrates,  som  i  Hedenskabet 
repræsenterer  det  religiøse,  sagde:  „hvis  der  gives  en  Udøde- 
lighed" —  og  paa  dette  hvis  byggede  han  et  helt  Liv,  ja, 
vovede  at  dø  for  at  gribe  Udødeligheden,  hvis  der  gives  en 
saadan.  At  fastholde  det  objektivt  uvisse  i  lidenskabeHg, 
inderlig  Tilegnelse,  det  er  Sandhed,  er  den  højeste  Sandhed, 
der  gives  for  en  i  Tiden  existerende.  Just  det.  at  der  ob- 
jektivt set  hersker  fuldstændig  Uvished  angaaende  det  reli- 
giøse Objekt,  holder  Viljen  i  stadig  Spænding,  tvinger  Viljen 


*)  Søren  Kierkegaard,  eine  Verfasser-Existens.     Referatet  er  anført  efter  Rudiu. 

til  energisk  at  ville  fastholde  dette  Objekt.  Den  her  givne 
Definition  paa  Sandhed  er  tillige  en  Omskrivning  af  Troen. 
Da  Sokrates  troede,  at  Gud  var  til.  fastholdt  han  det  objek- 
tivt uvisse  med  hele  Inderlighedens  Lidenskab.  Paa  dette 
Vovestykke  beror  just  Troen.  „Tro"  er  en  Modsigelse  imel- 
lem den  uendelige  personlige  Interesse  og  den  objektive  Uvis- 
hed. Jo  mer  der  er  at  vove,  des  større  Tro,  jo  større  den 
saa  kaldte  objektive  Sikkerhed  er,  des  ringere  Inderlighed, 
des  større  Ligegyldighed  I  Tager  man  Uvisheden  bort  for  at 
faa  en  „højere"  Vished,  saa  er  man  ikke  en  ydmyg  troende 
i  Frygt  og  Bæven,  men  en  æsthetisk  Flane,  der  tror  at  kunne 
gjøre  sig  Kamerat  med  Gud,  men  egentlig  ikke  staar  i  noget 
Forhold  til  ham.  Den  selvtilfredse  Sikkerhed,  saa  mangen 
en  ,.opvakt"  befinder  sig  i,  er  et  Kjendetegn  paa,  at  han  lever 
i  æsthetiske  Kategorier  og  ikke  er  sandt  religiøs,  ligesom 
hvis  nogen  gjør  noget  ydre:  Lykke,  Held,  ,. Velsignelse-  til 
et  sikkert  Kjendetegn  paa  sit  Gudsforhold.  En  Bejler ,  som 
er  absolut  sikker  paa  at  være  elsket,  naar  han  begjærer  den 
elskedes  Haand .  er  ikke  en  elskende.  Men  vor  Existens  i 
Timeligheden  er  just  saadan  en  Bejlertid.  Det  er  først  Evig- 
heden, der  bringer  os  Jaordet,  det  afgjørende  Udtryk  i  det 
ydre  for  vort  Forhold  til  Evigheden. 

,.Det  her  berørte  almindelig  religiøse  Forhold  har  Kristen- 
dommen nu  skærpet  til  det  yderste.  Den  lader  først  og  frem- 
mest den  objektive  Uvished  blive  staaende.  Man  søger  for- 
gjæves  at  grunde  en  objektiv  Vished  i  Kristendommens  Sag 
paa  den  hellige  Skrift,  paa  Apologetikens  Beviser  for  de  hel- 
lige Bøgers  Ægthed,  paa  de  1800  Aars  Vidnesbyrd,  paa  Kir- 
ken eller  paa  Daaben  eller  paa  Spekulationen.  I  Henseende 
til  Skriftkanon,  Inspiration  og  alt  sligt  kan  man,  selv  om  de 
dristigste  Ønsker  blev  opfyldte,  aldrig  naa  videre  end  til  en 
approximativ  Vished;  og  det  er  alt  for  lidt  at  bygge  sin 
Salighed  paa,  hvis  man  overhovedet  er  bekymret  for  sin  Sa- 
lighed.   Hvis  ikke,  da  er  den  Vished,  der  kan  opnaas,  allerede 

mer  end  tilstrækkelig,  men  saa  har  man  heller  ikke  det  mind- 
ste at  gjøre  med  den  virkelige  Kristendom.  Naar  man  er 
bekymret  for  sin  Salighed,  saa  er  m.an  interesseret  i  Kristi 
Liv  paa  Jorden  i  dets  mindste  Enkeltheder  —  og  dog  kan  man 
ikke  naa  nogen  højere  objektiv  Vished  end  en  blot  approxi- 
mativ.  Men  til  denne  objektive  Uvished,  som  Kristendommen 
lader  bestaa,  kommer  nu  ogsaa  for  dens  Vedkommende  en 
ny  Vanskelighed:  det  absurde.  Troens  Gjenstand,  saaledes 
som  Kristendommen  byder  den,  er  det  absurde:  at  Gud  er 
bleven  Menneske,  er  bleven  født,  er  voxet  op  o.  s.v,,  og  til 
dette  Faktum  er  nu  den  evige  Salighed  knyttet.  Dette  be- 
stemmes af  den  kristne  Tro  som  aldeles  kategorisk.  Saa  lyder 
Problemet,  Kristendommens  Problem,  da  saaledes:  Den 
enkeltes  evige  Salighed  afgjøres  i  Tiden  ved  hans  Forhold 
til  noget  historisk  (med  Hensyn  til  hvilket  der  altsaa  i  det 
højeste  kan  naas  en  approximativ  Vished  —  det  er  Toven 
for  det  historiske);  og  dette  er  nu  oven  i  Kjøbet  historisk 
paa  den  Maade,  at  der  er  noget  i  det,  som  ikke  efter  sit 
Væsen  kan  blive  historisk  og  altsaa  maa  blive  det  i  Kraft 
af  det  absurde. 

„Saaledes  bliver  altsaa  det  at  være  Kristen  væsentlig 
en  forhøjet  Inderliggjørelse.  Først  og  fremmest  gjælder  det 
om  i  det  daglige  Tiv  at  indøve  det  absoJute  Forhold  til  det 
absolute  Maal:  den  evige  Salighed,  altsaa  paa  én  Gang  at 
forholde  sig  absolut  til  det  absolute  og  relativt  til  det  relative ; 
det  gjælder  om  at  indøve  Troen ,  bevare  Lidenskaben ,  over- 
vinde alt  Sansebedrag,  ellers  brister  det  hele,  og  kun  den 
objektive  Uvished  bliver  tilbage  eller  en  indbildt  Vished ,  og 
dette  er  paa  én  Gang  Tilbagefald  og  Frafald.  Denne  Tro  er 
en  Existens  paa  70,000  Favnes  Dyb.  I  en  saadan  inderlig- 
gjort Existens  er  det.  man  opdager  Inderlighedens  Lidelse, 
den  religiøse  Lidelse  (Modsigelsen)  og  fremdeles  Skylden. 
Derved  kan  Spændkraften  blive  stærk  nok  til,  at  man  vover 
eller  vil  vælge  det  absurde,  d.  e.  blive  en  virkelig  Kristen." 

Efter  Udgivelsen  at  dette  for  Opfattelsen  af  hele  Kierke- 
gaards Forfatterskab  afgjørende  Skrift  indtræder  der  en  Pavse, 
der  kun  afbrydes  ved  „En  literær  Anmeldelse-',  en  æsthetisk 
x\thandling,  i  hvilken  han  med  Fru  Gyllembourgs  Novelle  „To 
Tidsaldre'  som  Udgangspunkt  vender  sig  ironisk  imod  Tidens 
sociale  og  politiske  Bevægelser.  Fra  1847  tager  hans  Pro- 
duktion imidlertid  atter  Fart  og  fortsættes  til  1851  med  ude- 
lukkende direkt  religiøse  Skrifter,  i  hvilke  det  i  „Efterskriften" 
angivne  Standpunkt  yderligere  klares,  udvikles  og  begrundes. 
Ved  Siden  af  en  Mængde  kristehge  Taler  maa  her  som  Hoved- 
værker nævnes  „Kjærlighedens  Gjerninger"  (1847),  „Sygdom- 
men til  Døden"  (1849),  ..Indøvelse  i  Kristendom"  (1850)  og 
„Til  Selvprøvelse  (185 1),  men  de  enkelte  Led  i  hele  denne 
Række  gribe  i  den  Grad  ind  i  hinanden,  belyse  og  supplere 
saaledes  hinanden,  at  de,  til  Trods  for  den  Rigdom  af  dybe 
Tanker,  de  hver  for  sig  indeholde,  og  den  indtrængende  Klar- 
hed, hvormed  de  enkelte  Problemer,  de  stille,  ere  behandlede, 
først  komme  til  deres  fulde  Ret  ved  at  ses  i  deres  Sammen- 
hæng som  et  alsidigt  Udtryk  for  den  angivne  Grundbetragt- 
ning saa  vel  i  og  for  sig  som  i  Henseende  til  de  psychologiske 
Følger,  en  saadan  Tilegnelse  af  Troen  maa  have  for  den  en- 
kelte. Særlig  maa  „Indøvelse  i  Kristendom"  fremhæves  som 
det  Skrift,  i  hvilket  den  hele  ejendommelige  Opfattelse  af 
Kristendommens  Væsen  kulminerer  i  den  stærke  Hævdelse  af 
Kravet  paa  „Samtidighed"  med  Kristus  som  et  Grundvilkaar 
for  Troen  og  i  det  hele  af  Kristendommen  som  et  Ideal,  som 
det  gjælder  om,  under  stadig  Stræben  efter  at  udtrykke  det  i 
Existensen,  ydmygt  at  bøje  sig  under  som  det,  der  aldrig  kan 
naas,  saaledes  at  Trangen  til  den  guddommelige  Naade  resul- 
terer af  Erkj endelsen  af  dets  uendelige  Højhed  og  af,  at  det 
ikke  er  muligt  for  den  troende  med  Anspændelse  af  alle  sine 
Kræfter  blot  tilnærmelsesvis  at  svare  til  dets  Krav. 

Hele  denne  Side  af  sin  Produktion  afsluttede  Kierkegaard 
i   1 85 1    med    det    lille    Skrift    „Om  min  Forfattervirksomhed'', 

hvori  han  overskuer  den  Udvikling,  der  er  gjennemløbet,  og 
som  har  fundet  sit  Udtryk  i  den  hele  Række  Bøger  fra 
„Enten  —  Eller"  til  de  rent  religiøse,  hvormed  han  foreløbig  slut- 
tede. „Den  Bevægelse,  Forfatterskabet  beskriver,"  hedder  det 
her,  „er  fra  „Digteren"  —  fra  det  æsthetiske,  fra  „Filosofen 
—  fra  det  spekulative  til  Antydningen  af  den  mest  inderlige 
Bestemmelse  i  det  kristelige:  fra  den  psevdonyme  „Enten  — 
Eller-  gjennem  „Afsluttende  Efterskrift",  med  mit  Navn  som 
Udgiver,  til  „Taler  ved  Altergangen  om  Fredagen",  af  hvilke 
de  to  vare  holdte  i  Frue  Kirke.  Denne  Bevægelse  er  til- 
bagelagt eller  beskrevet  uno  tenor  c,  i  ét  Aandedrag,  om  jeg 
saa  tør  sige,  saa  Forfatterskabet,  totalt  betragtet,  er  religiøst 
fra  først  til  sidst,  noget,  enhver,  der  kan  se,  naar  han  vil  se, 
ogsaa  maa  se.  Og  som  den  naturkyndige  paa  Traadens 
Krydsning  i  Spindet  strax  kj ender,  hvilket  kunstforstandigt 
lille  Dyr  det  er,  hvis  Spind  det  er,  saaledes  vil  den  indsigts- 
fulde ogsaa  kjende,  at  til  dette  Forfatterskab  svarer  som  Op- 
hav en,  der  qva  Forfatter  kun  har  villet  ét.  Den  indsigts- 
fulde vil  tillige  kjende,  at  dette  ene  er  det  religiøse,  men  det 
religiøse  helt  og  holdent  sat  ind  i  Refiexion,  dog  saaledes,  at 
det  helt  og  holdent  tages  ud  af  Refiexion  tilbage  i  Enfold, 
det  er,  han  vil  se,  at  den  tilbagelagte  Vej  er:  at  naa  at 
komme  til  Enfoldighed.  —  Og  dette  er  ogsaa  (i  Refiexion, 
som  det  faktisk  var  det  oprindeligt)  den  kristelige  Bevæ- 
gelse. KristeHgt  er  det  ikke  det  enfoldige,  fra  hvilket  man 
gaar  ud,  for  saa  at  bhve  interessant,  vittig,  dybsindig.  Digter, 
Filosof  o.  s.  V,  Nej,  lige  omvendt;  her  begynder  man  og 
bliver  saa  enfoldigere  og  enfoldigere,  kommer  til  det  enfol- 
dige. Dette  er,  i  „Kristenhed",  kristeligt  Reflexions-Be- 
vægelsen;  man  reflekterer  sig  ikke  ind  i  Kristendom,  men 
man  reflekterer  sig  ud  af  andet  og  bliver,  enfoldigere  og  en- 
foldigere. Kristen.  Havde  Forfatteren  været  en  rigt  begavet 
Aand,  eller,  hvis  han  har  været  det,  havde  han  været  en  dob- 
belt saa  rigt  begavet  Aand,    vilde   han   vel  have   behøvet  en 

længere  eller  en  dobbelt  saa  lang  Tid  for  i  Forfatterfrembrin- 
gelse at  beskrive  denne  Vej  og  naa  dette  Punkt".  —  ..Den  i 
lang  Tid  brugte  Taktik,-'  hedder  det  i  Efterskriften  til  denne 
lille  Piece.  „var:  at  anvende  alt  for  at  faa  saa  mange  ^om 
muligt,  om  muligt  alle  til  at  gaa  ind  paa  Kristendommen  — 
men  saa  ikke  at  tage  det  saa  ganske  nøje  med,  om  nu  det, 
man  fik  dem  til  at  gaa  ind  paa,  om  det  virkelig  var  Kristen- 
dom. Min  Taktik  var:  med  Guds  Bistand  at  anvende  alt  for 
at  faa  det  klart,  hvad  Kristendommens  Fordring  i  Sandhed 
er,  om  saa  ikke  en  eneste  vilde  gaa  ind  derpaa,  om  jeg  selv 
maatte  have  opgivet  det  at  være  Kristen,  hvad  jeg  i  saa  Fald 
vilde  have  følt  mig  forpligtet  til  offentligen  at  vedgaa.  P>a 
den  anden  Side  var  min  Taktik  denne:  i  Stedet  for  end  i 
fjæmeste  Maade  at  give  det  Skin  af,  at  der  dog  er  saadanne 
Vanskeligheder  ved  Kristendommen ,  at  en  Apologi  bliver 
fornøden,  hvis  vi  Mennesker  skulle  gaa  ind  paa  den:  i  Stedet 
derfor  at  fremstille  den,  hvad  Sandhed  er.  som  noget  saa 
uendelig  hojt,  at  Apologien  falder  paa  et  andet  Sted,  bliver 
for  os,  at  vi  vove  at  kalde  os  kristne,  eller  forvandler  sig  til 
en  bodfærdig  Bekjendelse,  at  vi  takke  Gud,  naar  vi  blot  tør 
anse  os  selv  for  Kristne.  —  Dog  maa  dette  heller  ikke  glem- 
mes. Lige  saa  stræng  som  Kristendommen  er,  lige  saa  mild 
er  den,  netop  lige  saa  mild,  det  er,  uendelig.  Naar  den  uende- 
lige Fordring  er  hørt  og  hævdet,  høres  og  hævdes  i  sin  hele 
Uendelighed,  da  tilbydes  Naa  den,  eller  Naaden  tilbyder  sig, 
til  hvilken  saa  den  enkelte,  hver  især,  som  jeg  gjør  det,  kan 
henfly;  og  saa  gaar  det  nok.  Men  det  er  dog  vel  ingen 
Overdrivelse  (hvad  jo  tillige  ogsaa  just  er  i  „Naadens"  Inter- 
esse), at  Uendelighedens  Fordring,  den  „uendelige"  Fordring 
fremstilles  —  „uendeHg" ;  det  er  kun,  i  en  anden  Henseende, 
Overdrivelse,  naar  ene  Fordringen  fremstilles,  og  Naaden  slet 
ikke  anbringes.  Derimod  er  det  Kristendommens  Forfænge- 
liggjørelse,  naar  enten  (maaske  i  Betragtning  af  —  hvad  der 
formentligen   vel   skal   kunne   imponere  baade   Gud  i  Himlen 

Og  Kristendommen  og  Apostlene  og  Martyrerne  og  Sand- 
hedsvidnerne og  Fædrene  med  samt  deres  „Praxis"  —  at  ,,saa- 
ledes  gaar  det  ikke  til  i  det  praktiske  Liv")  den  ..uende- 
lige" Fordring  endeliggjøres,  eller  den  vel  endog  ganske 
udelades ,  og  „Naaden"  uden  videre  anbringes ,  hvilket  j o 
betyder,  at  den  tages  forfængelig.  —  ISIen  aldrig  har  jeg,  end 
ikke  i  fjærneste  Maade,  gjort  ]\Iine  til  eller  Forsøg  paa  at 
ville  føre  Sagen  ud  i,  hvad  der  er  min  Sjæl  og  mit  Væsen 
fremmed,  pietistisk  Strænghed,  ej  heller  paa  at  ville  over- 
anstrænge  Existenserne ,  hvad  der  vilde  bedrøve  Aanden  i 
mig.  Nej.  Det,  jeg  har  villet,  er  at  bidrage  til.  ved  Hjælp 
af  Tilstaaelser,  at  bringe  om  muligt  noget  mere  Sandhed  ind 
i  disse  (i  Retning  af  at  være  ethisk  og  ethisk-religiøs  Karakter, 
at  forsage  verdslig  Klogskab,  at  ville  lide  for  Sandhed  o.  dsl.) 
ufuldkomnere  Existenser,  som  vi  føre  dem,  hvilket  dog  altid 
er  noget,  og  i  ethvert  Tilfælde  den  første  Betingelse  for  at 
komme  til  at  existere  dygtigere.  Det,  jeg  har  villet  forhindre, 
er,  at  man  da  ikke,  indskrænkende  sig  til  og  nøjede  med  det 
lettere  og  lavere,  derpaa  gaar  videre,  afskaffer  det  højere, 
gaar  videre,  sætter  det  lavere  i  det  højeres  Sted,  gaar  videre, 
gjør  det  højere  til  Fantasteri  og  latterlig  Overdrivelse,  det 
lavere  til  Visdom  og  sand  Alvor,  at  man  da  ikke  i  ,. Kristen- 
hed" existentielt  tager  Luther  og  Betydningen  af  Luthers  Liv 
forfængeligt:  dette  har  jeg  villet  bidrage  til  om  muligt  at 
forhindre." 

I  den  Række  religiøse  Skrifter,  Kierkegaard  havde  ud- 
givet indtil  1 85 1,  dels  under  sit  eget  Navn,  dels  under  for- 
skjellige  Psevdonymer,  havde  han  fremstillet  Kristendommens 
ideale  Krav,  saaledes  som  han  opfattede  det,  med  stedse  sti- 
gende Styrke  uden  dog  at  have  angrebet  det  bestaaende, 
Kristenheden,  idet  han  stadig  ved  Siden  af  Menneskets  Ufuld- 
kommenhed over  for  Idealet  hævdede  den  guddommelige 
Naade,  som  blot  krævede  fuld  Erkjendelse  af  den  uendelige 
Afstand  imellem,    hvad    Mennesket  med   al   sin  Stræben  for- 

maar  at  naa,  og  den  kribtelig-ideale  Fordring.  Den  bestaaende 
Kristenhed  levede  og  lever  imidlertid  paa  ganske  andre  Kate- 
gorier, og  det  maatte  omsider  komme  til  et  direkte  Brud  med 
denne,  et  Brud,  som  hele  det  tidligere  Forfatterskab  i  Virke- 
ligheden er  en  Forberedelse  til.  Efter  at  have  fremstillet 
Kristendommen  efter  dens  absolute  Væsen,  saaledes  at  Uover- 
ensstemmelsen imellem  dette  og  Kristenhedens  overfladiske 
og  endeliggjorende  Opfattelse  af  den  blev  iøjnefaldende,  maatte 
det  Tidspunkt  komme,  da  han  drog  de  sidste  Konsekvenser 
og  vendte  sig  polemisk  imod  sin  Samtid.  Efter  lang  Tids 
Tavshed,  under  hvilken  Kierkegaard  mere  og  mere  blev  sig 
sin  Pligt  at  optræde  handlende  som  Reformator,  bevidst,  en 
Tid,  der  er  betegnet  ved  stærk  indre  Kamp  og  megen  Tøven 
og  Vaklen,  kom  det  omsider;  det  blev  Biskop  Mynsters  Død^ 
der  gav  Signalet. 

Mynster  døde  i  Januar  1854.  I  en  Mindetale,  IMartensen 
kort  efter  holdt  over  ham ,  og  som  udkom  i  Trykken ,  beteg- 
nedes han  som  et  Led  i  den  hellige  Kjæde,  der  strækker 
sig  gjennem  Tiderne  fra  Apostlenes  indtil  vore  Dage,  som 
et  af  de  rette  Sandhedsvidner,  ikke  blot  i  Ord  og  Bekjen- 
delse,  men  i  Gjerning  og  Sandhed.  Umiddelbart  efter  skrev 
Kierkegaard  sin  Protest  imod  denne  Betegnelse  af  den  af- 
døde. Det  varede  imidlertid  noget,  før  den  kom  frem,  hvor- 
til Grunden  var ,  at  Martensen  strax'  efter  Mynsters  Død  var 
Kandidat  til  den  ledige  Bispestol,  og  Kierkegaard  ikke  ved 
sin  Artikel  vilde  bidrage  til  at  lægge  ham  Vanskeligheder  i 
Vejen  i  saa  Henseende,  og  efter  at  han  var  bleven  Sjællands 
Biskop  fremkaldte  hans  Udnævnelse  Angreb  paa  ham  fra 
andre  Sider,  og  af  en  ganske  anden  Art.  Først  i  December 
1854  fandt  Kierkegaard  Tidspunktet  passende  til  at  rykke 
frem,  med  hvad  han  havde  paa  Sinde,  og  offentliggjorde  i 
,. Fædrelandet"  sin  Artikel:  „Var  Biskop  Mynster  et  „Sand- 
hedsvidne-, et  af  ,.de  rette  Sandhedsvidner*"  —  er  dette  Sand- 

hed?"    hvormed    det    sidste   Led    i   hans   Forfattervirksomhed 
indlededes. 

„Naar  man,"  hedder  det  her,  „ved  ..Forkyndelse"  nærmest 
tænker  paa,  hvad  der  siges,  skrives,  trykkes,  Ordet,  Prædike- 
nen —  at  da  (for  blot  at  tage  ét)  Biskop  Mynsters  Kristen- 
domsforkyndelse  fortoner,  tilslører,  fortier,  udelader  noget  af 
det  mest  afgjørende  kristelige,  det.  der  falder  os  Mennesker 
ubelejligere,  det,  der  vilde  gjøre  vort  Liv  anstrænget,  for- 
hindre os  i  at  nyde  Livet,  det  om  at  afdø,  om  frivillig  For- 
sagelse, om  at  hade  sig  selv,  om  at  lide  for  Læren  o.  s.  v., 
behøver  man  ikke  at  være  synderlig  skarpsynet  for  at  kunne 
se,  naar  man  lægger  det  nye  Testamente  ved  Siden  af  Myn- 
sters Prædikener.  —  For  saa  vidt  derimod  ved  „Forkyndelse- 
nærmiest  tænkes  paa,  hvor  vidt  nu  Forkynderens  Liv  udtryk- 
ker det,  han  siger  (og  dette  er  vel  at  mærke  kristelig  det 
afgjørende,  hvorved  Kristendommen  just  har  villet  sikre  sig 
mod  at  faa  karakterløse  Docenter  i  Stedet  for  Vidner)  —  at 
da  Biskop  Mynsters  Kristendomsforkyndelse  ikke  var  i  Ka- 
rakter, ikke  engang  af  den  hans  Prædiken,  der  dog,  som  sagt, 
sammenholdt  med  det  nye  Testamente  har  slaaet  betydelig  af 
paa  det  kristelige:  dette  behøver  man  atter  ikke  at  være  syn- 
derlig skarps5met  for  at  kunne  se,  hvis  man  ellers  ved  at  høre 
og  læse  ham  har  behøvet  Kjendskab  til  hans  Prædiken.  — 
Saaledes  var,  naar  man  lægger  det  nye  Testamente  ved  Siden, 
Biskop  Mynsters  Kristendomsforkyndelse  en,  især  for  et  Sand- 
hedsvidne mishg  Kristendoms  Forkyndelse.  Men  da  var  der, 
mente  jeg,  det  sande  hos  ham,  at  han,  hvad  jeg  holder  mig 
fuldt  forvisset  om,  var  villig  til  at  tilstaa  for  Gud  og  sig  selv, 
at  han  ingenlunde  var  et  Sandhedsvidne  —  just  denne  Til- 
staaelse  var  i  mine  Tanker  det  sande.  Men  skal  Biskop 
Mynster  fra  Prædikestolen  fremstilles,  kanoniseres  som  Sand- 
hedsvidne, et  af  de  rette  Sandhedsvidner,  saa  maa  der  gjøres 
Indsigelse.  Biskop  Mynster  et  Sandhedsvidne!  Du,  som  læser 
dette,  du  ved  vel,  hvad  der  kristehg  forstaas  ved  et  Sandheds- 

vidne.  Dog  maaske  er  dette  ved  Biskop  Mynsters  mange- 
aarige  Kristendomsforkyndelse  bragt  i  Glemsel.  Thi  ogsaa 
dette  er.  og  en  kapital  Mislighed  ved  hans  Forkyndelse,  ikke 
det,  at  han  selv  var  Embedsmand  —  kristelig  trækker  dette 
fra  —  Forkyndelsen,  hans  egen  glimrende,  paa  Nydelser  rige 
Karriere,  nej.  ikke  det,  men  det.  at  han  vilde  avtorisere  den 
Art  Forkyndelse  til  den  sande  kristelige  og  derved,  i  For- 
tielse .  gjøre  den  sande  kristelige  (den  af  lidende  Sandheds- 
vidner) til  en  Overdrivelse  i  Stedet  for  omvendt  at  gjøre  Kri- 
stendommen den  Tilstaaelse,  at  den  Forkyndelse,  han  repræ- 
senterede, er  noget,  som  maa  ved  Aflad  og  Indulgens  ind- 
rømmes os  almindelige  Alennesker.  noget,  vi  almindelige  Men- 
nesker hjælpe  os  med,  fordi  vi  ere  for  selviske,  for  verdslige, 
for  sanselige  til  at  due  til  mere.  noget,  som  vi  almindelige 
Mennesker  hjælpe  os  med ,  og  som  saaledes  forstaaet ,  saa 
ingenlunde  —  alle  falske  Reformatorer  til  Trods  I  —  skal  ind- 
bildsk og  opblæst  vrages,  tvært  imod  respekteres.  —  Et  Sand- 
hedsvidne, det  er  en  Mand,  hvis  Tiv  fra  først  til  sidst  er 
ukjendt  med  alt,  hvad  der  hedder  Nydelse  —  o,  og  hvad 
enten  meget  eller  hdt  forundtes  dig,  du  ved,  hvor  godt  det 
gjør,  det,  man  kalder  Nydelse,  derimod  fra  først  til  sidst  ind- 
viet i  alt,  hvad  der  hedder  Lidelse  —  ak,  og  blev  du  end 
fritagen  for  de  langvarige,  de  kvalfuldere  Fidelser,  du  ved 
det  dog  af  egen  Erfaring,  hvorledes  et  Menneske  ømmer  sig 
i  det,  man  kalder  Fidelse !  Men  deri  var  hans  Fiv  fra  først  til 
sidst  indviet,  i  hvad  der  vel  endog  sjældnere  tales  om  blandt 
Mennesker,  fordi  det  sjældnere  forekommer,  i  Inderlighedens 
Kampe,  i  Frygt  og  Bæven,  i  Skjælven,  i  Anfægtelser,  i  Sjæle- 
angster, i  Aandskvaler;  og  saa  dertil  forsøgt  i  alle  de  Lidel- 
ser, som  der  almindehgere  tales  om  i  Verden.  Et  Sandheds- 
vidne, det  er  en  Mand,  der  i  Armod  vidner  for  Sandhed,  i 
Armod,  i  Ringhed  og  Fornedrelse,  saa  miskjendt,  forhadt,  af- 
skyet, saa  bespottet,  forhaanet,  udgrint  — ,  det  daglige  Brød 
har  han  maaske  ikke  altid  haft,  saa  fattig  var  han,  men  For- 

3^ 


466 


Det  nittende  Aarhundrede. 


følgeisens  daglige  Brød  fik  han  rigeligt  hver  Dag;  for  ham 
var  der  aldrig  Avancement  og  Befordring  uden  omvendt,  ned 
efter  Skridt  for  Skridt.  Et  Sandhedsvidne ,  et  af  de  rette 
Sandhedsvidner,  det  er  en  Mand,  der  bliver  hudflettet,  mis- 
handlet, slæbt  fra  det  ene  Fængsel  i  det  andet,  og  saa  til 
sidst  —  sidste  Avancement,  hvorved  han  optages  i  første 
Klasse  af  den  kristelige  Rangforordning  —  saa  til  sidst  —  thi 
det  er  jo  et  af  de  rette  Sandhedsvidner,  Prof.  Martensen  taler 
om  —  saa  til  sidst  korsfæstet  eller  halshugget  eller  brændt 
eller  stegt  paa  en  Rist,  hans  afsjælede  Legeme  af  Rakkeren 
henslængt  paa  et  afsides  Sted  ubegravet  —  saaledes  begraves 
et  Sandhedsvidne!  —  eller  brændt  til  Aske  og  henkastet  for 
alle  Vinde,  at  ethvert  Spor  af  dette  „Udskud",  som  Apostelen 
siger,  han  er  bleven,  maatte  udslettes.  Dette  er  et  Sandheds- 
vidne ,  hans  Liv  og  Levned ,  hans  Død  og  Begravelse  —  og 
Biskop  ]\Iynster,  siger  Prof.  Martensen,  var  et  af  de  rette 
Sandhedsvidner.  —  Dette  er  at  lege  Kristendom.  Det  er  — 
aldeles,  aldeles  i  samme  Forstand  som  Barnet  leger  Soldat  — 
at  lege  Kristendom :  at  tage  Farerne  bort  (kristelig  svarer 
„Vidne"  og  ,.Fare-'  til  hinanden),  i  Stedet  for  disse  at  anbringe 
iMagten  (til  at  være  Fare  for  andre),  Goderne,  Fordelene,  en 
yppig  Nydelse  selv  af  de  fineste  Raffinements  —  og  saa  at 
lege  den  Leg,  at  Biskop  Mynster  var  et  Sandhedsvidne,  et 
af  de  rette  Sandhedsvidner,  lege  den  saa  frygtelig  alvorlig,  at 
man  da  slet  ikke  kan  standse  Legen,  men  leger  den  fort  ind 
i  Himlen,  leger  Biskop  Mynster  med  ind  i  den  hellige  Kjæde 
af  Sandhedsvidner,  som  fra  Apostlernes  Dage  strækker  sig-  til 
vore  Tider .  .  .  Indsigelse  maa  der  gjøres  mod  dette,  at  Biskop 
Mynster  skulde  have  været  et  Sandhedsvidne . . .  Han  er  nu 
død  —  Gud  være  lovet ,  at  det  kunde  holdes  hen ,  saa  længe 
han  levede!  Det  blev  naaet,  hvad  jeg  rigtig  nok  mod  Slut- 
ningen vai  nær  ved  at  fortvivle  om.  men  det  blev  dog  naaet, 
hvad  der  var  min  Tanke,  mit  Ønske,  hvad  jeg  ogsaa  kan 
huske  en  Gang  for  mange  Aar   siden   at   have  sagt  til  gamle 

Grundtvig:   Biskop  ^lynster  skal  først  leve  ud,  begraves  med 
Musik  —  det  blev  naaet.*' 

Denne  Artikel  fremkaldte  selvfølgelig  en  sand  Storm, 
Den  dybere  ^lening  med  den  forstod  faa  eller  ingen,  den  op- 
fattedes simpelt  hen  som  et  skandaløst  Angreb  paa  en  af 
Kirkens  ypperste  Mænd,  ukristeligere  Tale  end  denne  havde 
aldrig  lydt  her  hjemme,  hans  „credo  qvia  absurdum"  maatte 
have  gjort  ham  gal  o.  s.  v.  Ogsaa  Martensen  rykkede  i  Mar- 
ken med  en  Artikel  —  det  blev  hans  eneste  Indlæg  i  hele 
Striden  — ,  i  hvilken  han ,  næst  efter  at  søge  [at  hævde  sine 
Udtalelsers  Berettigelse,  i  skarpe  Ord  betegnede  Kierkegaards 
Optræden  ved  denne  Lejlighed  som  Jesuitisme  og  udtalte  sig 
om  „hele  den  vidtløftige  Kierkegaards-Literatur*'  paa  en  saa- 
dan  Maade,  at  det  var  klart,  at  han  aldeles  ikke  havde 
Øje  for  Nerven  i  hele  denne.  —  ^X^^^  udfordres  til  disse 
Tings  Undersøgelse  og  Bedømmelse",  hedder  det  bl.  a.,  „en  helt 
anden  Maalestok  end  den,  af  hvilken  Dr.  S.  K.  er  i  Besiddelse, 
han,  hvis  Kristendom  ikke  er  noget  som  helst  Samfunds  Tro, 
men  en  blot  og  bar  Privatreligion,  en  Kristendom,  i  hvilken 
den  kristelige  Kirke  og  den  Helligaands  Gjerning  i  Kirken 
er  udeladt,  og  dermed  meget  andet  af  „det  mest  afgjørende 
kristelige"."  Kierkegaard  undlod  ikke  at  svare  paa  Tiltale, 
hans  næste  Artikel  var  en  Erklæring  om,  at  „Derved  bliver 
det"  og  en  yderligere  Motivering  af  den  aggressive  Stilling, 
han  nu  havde  taget.  I  et  Par  Maaneder  fortsattes  Striden 
med  stor  Lidenskabelighed  fra  begge  Sider;  Martensen  op- 
traadte,  som  anført,  ikke  mere,  men  der  var  nok,  der  .tog  „den 
officielle  Kristendom"s  Sag  op;  Kierkegaard  understøttedes 
kun  fra  én  Side,  nemlig  af  Professor  i  Filosofi  Rasmus  Niel- 
sen ;  selv  førte  han  Striden  med  dræbende  Ironi.  I  sine  sidste 
Indlæg,  før  han  foreløbig  standsede,  vendte  han  sig  saa  at 
sige  fra  Mynster  og  Martensen  til  hele  Landets  Gejstlighed: 
„Det,  vi  kalde  Præst,  Provst,  Biskop,  er  et  Levebrød  som  et- 
hvert   andet   Levebrød    i    Samfundet,    og    vel   at    mærke  i  et 

Samfund,  hvor  der,  da  alle  kalde  sig  Kristne,  ikke  i  fjærneste 
Maade  er  Fare  forbunden  med  at  foredrage  Kristendom.,  hvor 
tvært  imod  denne  Livsstilling  maa  anses  for  en  af  de  behage- 
ligste og  mest  hædrede.  Nu  spørger  jeg,  er  der  den  mindste 
Lighed  mellem  disse  Præster,  Provster  og  Biskopper  og  det, 
Kristus  kalder  Vidner?*)  Eller  er  det  ikke  lige  saa  latterligt 
at  kalde  saadanne  Præster,  Provster,  Bisper  i  det  nye  Testa- 
mentes Forstand  „Vidner",  lige  saa  latterligt  som  at  kalde  en 
Manøvre  paa  Fælleden  en  Krig.  Nej,  ville  de  gejstlige  kaldes 
Vidner,  Sandhedsvidner,  saa  maa  de  ogsaa  ligne,  hvad  det 
nye  Testamente  forstaar  ved  Vidner,  Sandhedsvidner,  ville  de 
aldeles  ikke  ligne,  hvad  det  nye  Testamente  forstaar  ved  Vid- 
ner, Sandhedsvidner,  maa  de  heller  ikke  kaldes  det;  de  kunne 
saa  kaldes  Lærere,  Embedsmænd,  Professorer,  Kancelliraader, 
kort,  hvad  man  vil,  kun  ikke  Sandhedsvidner.  Men  Biskop 
Martensen  bliver  ufortrøden  ved  med  dette,  at  de  ere  Vid- 
ner, Sandhedsvidner.  Hvis  Gejstligheden  forstaar  sit  Tarv,  vil 
den  ikke  betænke  sig  paa  at  bede  Biskoppen  holde  inde  med 
denne  Sprogbrug,  der  gjør  hele  Standen  mildest  talt  latterlig. 
Thi  det  er  vist,  jeg  kjender  adskillige  i  høj  Grad  respektable, 
dygtige,  udmærket  dygtige  gejstlige;  men  jeg  drister  mig  til 
at  paastaa,  at  der  i  hele  Kongeriget  ikke  er  en  eneste,  uden 
at  han,  set  under  Belysningen  „Sandhedsvidne",  er  komisk." 
Han  gav  den  danske  Gejstlighed  et  Par  Maaneders  Be- 
tænkningstid, men  da  der  ikke  viste  sig  den  ringeste  Tilbøje- 
lighed hos  nogen  som  helst  af  dens  Medlemmer  til  at  gjøre 
den  Indrømmelse,  han  saa  bestemt  krævede,  aabnede  han  atter 


*)  „Er  nemlig  Biskop  Mynster  et  Sandhedsvidne,  saa  er  —  det  kan  selv  den 
blindeste  se  —  enhver  Præst  i  Landet  et  Sandhedsvidne:  thi  hvad  der, 
æsthetisk,  var  udmærket  og  overordentligt  hos  Biskop  Mynster,  vedkommer 
slet  ikke  dette  Spergsmaal  om  at  være  Sandhedsvidne ,  et  Spørgsmaal ,  der 
angaar  Karakteren,  Livet,  Existensen.  og  i  den  Henseende  var  Biskop  Myn- 
ster aldeles  ensartet  med  enhver  anden  Præst  i  Landet,  der  da  ikke  forsynde 
sig  mod  den  borgerlige  Retfærdighed.  Altsaa  enhver  Præst  er  tillige  Sand- 
hedsvidne." 

i  Slutningen  af  Marts  1855  Striden  med  en  Artikel,  der  var 
rettet  imod  den  officielle  Kristendom  i  det  hele,  og  hvori  det 
blandt  andet  hedder:  ..Naar  jeg  læser  i  det  nye  Testamente 
vor  Herres  Jesu  Kristi  Liv  paa  Jorden,  og  hvad  han  forstod 
ved  det  at  være  Kristen  —  og  jeg  da  tænker  paa,  at  vi  nu 
ere  Kristne  i  Millionvis,  lige  saa  mange  Kristne,  som  vi  ere 
Mennesker,  at  der  fra  Slægt  til  Slægt  afgives  Kristne  i  Mil- 
lionvis til  Evighedens  Eftersyn:  frygtehgtl  Thi  at  dette 
ikke  hænger  rigtig  sammen,  intet  kan  være  vissere  .  .  . 
Du,  som  læser  dette,  sig  selv:  har  jeg  ikke  haft  Ret  og 
har  jeg  ikke  Ret:  at  først  og  fremmest  maa  der  gjøres 
alt  for  at  faa  det  aldeles  bestemt,  hvad  der  i  det  nye  Te- 
stamente fordres  til  at  være  Kristen,  først  og  fremmest 
maa  der  gjøres  alt,  for  at  vi  dog  kunne  blive  opmærksomme". 
I  en  Række  Artikler  fortsættes  nu  Polemiken  paa  dette  bre- 
dere Grundlag  og  med  stadig  stigende  Skarphed  —  en  af 
dem  har  saaledes  til  Overskrift:  „Er  dette  kristehg  Gudsdyr- 
kelse, eller  er  det  at  holde  Gud  for  Nar?-'  I  en  anden  hedder 
det:  ..Kristendommen  (dette  vil  sige  det  nye  Testamentes 
Kristendom  —  og  alt  andet  er  jo  ikke  Kristendom,  allermindst 
ved  at  kalde  sig  saa),  Kristendommen  er  slet  ikke  til  her  i 
Landet,  hvad  vel  næsten  enhver  maa  kunne  se  lige  saa  godt 
som  jeg.  Vi  har,  om  man  saa  vil,  en  fuldstændig  Besætning 
af  Bisper,  Provster,  Præster;  lærde,  udmærket  lærde,  talent- 
fulde, begavede,  menneskehgt,  velmenende  deklamere  de  alle 
—  godt,  meget  godt,  udmærket  godt  eller  temmeHg  godt, 
maadelig,  slet  —  men  ingen  af  dem  er  i  Karakter  af  det  nye 
Testamentes  Kristendom  saa  lidt  som  i  Karakter  af  at  stræbe 
i  Retning  af  det  nye  Testamentes  Kristendom.  Men  naar 
saa  er,  er  denne  kristelige  Besætnings  Tilværelse  saa  langt 
fra  kristelig  at  være  til  Gavn  for  Kristendommen,  at  den  meget 
mere  er  farUg,  fordi  den  saa  uendelig  let  foranlediger  et  Fejl- 
syn og  den  Fejlslutning,  at  naar  man  har  en  saadan  fuld- 
stændig Besætning,  saa  har  man  da  naturligvis  ogsaa  Kristen- 

dommen  —  en  Geograf  f.  Ex.  vilde,  naar  han  havde  forvisset 
sig  om  hele  denne  Besætnings  Tilværelse,  mene  sig  fuldkom- 
men berettiget  til  i  Geografien  at  indføre:  den  kristelige  Re- 
ligion hersker  i  Landet".  Endnu  et  Citat  maa  anføres,  fordi 
det  saa  skarpt  belyser  Kierkegaards  hele  Standpunkt  og  sær- 
lig hans  Stilling  i  den  Situation,  han  havde  fremkaldt,  og  som 
mere  og  mere  satte  Lidenskaberne  i  Bevægelse.  I  en  Artikel 
„Hvad  jeg  vil?-'  hedder  det:  „Ganske  simpelt-  jeg  vil  Rede- 
lighed. Jeg  er  ikke ,  som  man  velmenende  —  thi  Forbitrel- 
sens og  Raseriets  og  Afmagtens  og  Vrøvlets  Opfattelse  af  mig 
kan  jeg  ikke  tage  Hensyn  til  —  har  villet  fremstille  mig,  jeg 
er  ikke  en  kristelig  Strænghed  lige  overfor  en  given  kriste- 
lig Mildhed.  Paa  ingen  Maade,  jeg  er  hverken  Mildhed  eller 
Strænghed  —  jeg  er:  en  menneskelig  Redelighed.  Den  For- 
mildelse, som  er  den  almindelige  Kristendom  her  i  Landet, 
vil  jeg  have  holdt  ved  Siden  af  det  nye  Testamente  for  at 
faa  at  se,  hvorledes  disse  to  forholde  sig  til  hinanden.  Viser 
det  sig  saa,  kan  jeg  eller  nogen  anden  vise,  at  den  lader  sig 
holde  overfor  det  nye  Testamentes  Kristendom ,  saa  vil  jeg 
med  største  Glæde  gaa  ind  paa  den.  Men  Eet  vil  jeg  ikke, 
for  ingen,  ingen  Pris;  jeg  vil  ikke  ved  Fortielser  eller  ved  at 
gjøre  Kunster  se  at  frembringe  det  Skin,  at  den  almindehge 
Kristendom  i  Landet  og  det  nye  Testamentes  Kristendom 
ligne  hinanden," 

Efter  i  over  fem  Maaneder  i  sine  Bladartikler  at  have 
„vedligeholdt  en  levende  Ild  mod  den  officielle  Kristendom 
og  dermed  mod  Gejstligheden  her  i  Landet"  —  det  sidste 
Led  i  Rækken  var  en  Paavisning  af,  „at  Biskop  Martensens 
Tavshed  er  i)  kristelig  uforsvarlig,  2)  latterlig,  3)  dum-klog, 
4)  i  mere  end  én  Henseende  foragtelig"  —  gik  Kierkegaard 
over  til  i  en  Række  Pjecer  at  drage  endnu  hensynsløsere  til 
Felts  imod  sine   Modstandere.*)     Dette  sidste  Afsnit  af  hans 


*)  Kierkegaards  Bladartikler  ere  udgivne  af  Rasmus  Nielsen   1857. 


Seren  Kierkegaard.  lyj 

Polemik  indlededes  med  det  lille  Skrift:  ,. Dette  skal  siges; 
saa  være  det  da  sagt-',  der  udkom  i  Slutningen  af  Maj  (1855) 
omtrent  samtidig  med  de  sidste  Bladartikler.  Det,  der  skulde 
siges,  og  som  blev  sagt  med  en  saadan  Styrke,  at  det,  efter 
alt,  hvad  der  var  gaaet  i  Forvejen,  maatte  virke  som  et  ,.  An- 
skrig ved  Midnat",  var:  ,.Hvo  du  end  er,  hvilket  dit  I.iv  for 
Resten .  min  Ven ,  —  ved  (hvis  du  ellers  deltager  i  den)  at 
lade  være  at  deltage  i  den  offentlige  Gudsdyrkelse,  som  den 
nu  er  (med  Paastand  paa  at  være  det  nye  Testamentes  Kri- 
stendom), har  du  bestandig  én  og  en  stor  Skyld  mindre,  du 
deltager  ikke  i  at  holde  Gud  for  Nar  ved  at  kalde  det  nye 
Testamentes  Kristendom,  hvad  der  ikke  er  det  nye  Testa- 
mentes Kristendom."  Samtidig  med  dette  Flyveskrift  udkom 
det  første  Numer  af  „Øjeblikket",  et  tvangfrit  Hefteskrift, 
hvoraf  der  i  alt  udkom  ni  Numre.  Heri  kulminerede  hans 
Polemik  imod  „den  officielle  Kristendom',  som  han  med  flam- 
mende Lidenskab  gjorde  til  Gjenstand  for  den  vildeste,  ubarm- 
hjærtigste  Haan,  bag  hvilken  bestandig  Henvisningen  til  Ide- 
alet var  til  Stede  med  dyb  og  gribende  Alvor,  I  intet  af 
hans  Skrifter  er  hans  Veltalenhed  saa  mægtig  som  i  dette, 
hvor  alt  er  sat  paa  den  yderste  Spids,  alle  Hensyn  satte  til 
Side,  det  er  en  Veltalenhed,  der  i  Styrke  ofte  minder  om 
Profeternes  i  det  gamle  Testamente,  hvor  uendelig  forskjellig 
den  end  i  hele  sin  Karakter  er  fra  denne,  gjennemreflekteret 
og  fuld  af  den  blodigste  Ironi,  som  den  er.  Kierkegaard  be- 
tegner det  som  sin  Opgave  „at  gjøre  opmærksom",  intet  af 
hans  Skrifter  løser  i  fuldere  Maal  denne  Opgave  end  dette, 
der  virker  som  et  tveægget  Sværd.  Ved  Siden  af  „Øjeblik- 
ket" udgav  Kierkegaard  en  med  disse  Flyveblade  beslægtet 
Pjece  „Hvad  Kristus  dømmer  om  officiel  Kristendom"  („Ve 
eder,  I  skriftkloge  og  Farisæer,  I  Øjenskalke!  at  I  bygge 
Profeternes  Grave  o.  s.  v."  Mth.  23,  29—33  og  Luc.  11,  47—48) 
samt  en  opbyggelig  Tale  „Guds  Uforanderlighed''.  Som  det 
første  af  disse  Smaaskrifter  spænder  Konflikten  til  det  yderste, 

er  det  andet  ogsaa  paa  sin  Vis  i  højeste  Grad  betegnende  for 
Kierkegaards  hele  Stilling.  ,,  Hensigten  med  denne  Tale  lige  over- 
for „Øjeblikket"  er  utvivlsomt  at  vise,  at  Kierkegaard  midt  under 
sin  stormende  Polemik  ikke  har  opgivet  sit  inderste  Holdepunkt 
men  bevarer  sin  egen  Sjælero,  i  det  han  er  sig  fuldt  bevidst, 
hvem  han  staar  overfor,  medens  han  brydes  med  sin  Samtid, 
og  at  han  ikke  har  taget  noget  af  det  rent  opbyggelige,  han 
har  skrevet,  tilbage,  at  han  til  det  sidste  henviser  ,,den  enkelte-' 
til  den  guddommelige  Kjærlighed,  *)  at  han  er  og  bliver  den 
religiøse  Opbyggelsesforfatter,  dog  saaledes ,  at  han  til  det 
sidste  bevarer  sin  dobbelte  Forfatterexistens  og  saaledes  lader 
Valget  frit  for  enhver ,  om  han  vil  tro ,  at  han  er  Ven  eller 
Fjende"'.  **) 

Den  24de  September  1855  udkom  det  sidste  Numer  af 
„Øjeblikket"',  og  kort  efter  blev  Kierkegaard  syg.  Den  iite 
November  døde  han,  selv  overbevist  om,  at  hans  Død  just  nu 
var  nødvendig  for  den  Sag,  han  havde  sat  hele  sin  Aands- 
kraft  ind  paa,  og  hvorpaa  han  mente,  at  hele  hans  Tilværelse 
havde  været  beregnet.  Alt  synes  at  give  ham  Ret.  Hans 
Tankegang  inden  for  den  kristelige  Sfære  havde  naaet  den 
højeste  Spids,  det  var  muligt  at  naa ;  ..han  indsaa,  som  det 
hedder  i  den  Journal,  der  førtes  over  ham  paa  Hospitalet 
under  hans  Sygdom,  at  skal  han  leve,  maa  han  fortsætte  sin 
religiøse  Kamp,  men  den  vil  da  trætte,  hvorimod  den  ved 
hans  Død  vil  vedligeholde  sin  Styrke  og,  som  han  mener,  sin 
Sejr."'  Ogsaa  i  det  rent  udvortes  slog  alt  nøjagtig  til.  Som 
hans  Legemskraft  var  udtømt,  var  hans  Formue  ved  hans 
Død  fuldstændig  opbrugt  —  ikke  mindst  som  Følge  af  hans 
rundhaandede  Godgjørenhed. 


*)  „Saaledes   er    du  (Gud)  uforandret   altid   og   overalt   at  finde"',    hedder    det    i 
Slutningen  af  denne  Tale.     „O,   og  naar  som  helst  et  Menneske  kommer  til 
dig,  i  hvilken  Alder,  til  hvilken  Tid  paa  Dagen,  i  hvilken  Tilstand,  dersom 
han  kommer  oprigtig,  han  finder  altid  din  Kjærlighed  lige  varm."' 
**)  Rudin:  Søren  Kierkegaard. 


Søren  Kierkegaard.  aj  i 

Det  er  kun  Kierkegaards  Hovedværker,  her  er  omtalt. 
Hans  efterladte  Papirer  kunne  vi  kun  gjøre  opmærksom  paa, 
ikke  blot  som  en  Guldgrube  af  dybe  Tanker,  men  ogsaa  som 
et  literærhistorisk  Aktstykke  af  den  højeste  Interesse  ved  det 
Lys,  det  kaster  over  Forholdet  imellem  hans  Sjæleliv  og  hans 
Forfattervirksomhed,  og  som  et  uskatterligt  Hjælpemiddel  til 
paa  mange  Punkter  at  vinde  en  dybere  Forstaaelse  af  denne.  *) 
En  hel  Side  af  hans  literære  Produktion  have  vi  derhos  kun 
luselig  berørt,  skjønt  den  i  Virkeligheden  har  sin  store  Be- 
tydning som  Led  i  denne,  det  er  de  mange  opbyggelige  Taler, 
der  gaa  jævnsides  med  den  hele  Række  af  religionsfilosofiske 
Skrifter  og  danne  det  for  Totalopfattelsen  af  ham  uundvær- 
lige Supplement  til  disse.  Som  Helhed  frembyder  denne  stor- 
artede Forfattervirksomhed  et  sjældent  Skue  af  en  fast  og 
konsekvent  gjennemført  Udvikling,  i  hvilken  det  endelige 
Maal  ikke  et  Øjeblik  tabes  af  Sigte.  Som  det  religiøse  ligger 
bag  ved  „Enten  —  Eller",  der  tilsyneladende  saa  fuldstændig 
gaar  ind  paa  Tidens  Tankegang,  er  „Øjeblikket"  med  dets 
skaanselsløse  Angreb  paa  det  bestaaendes  Tilsløren  og  Gaaen 
paa  Akkord  den  nødvendige  Afslutning  af  den  hele  Række 
Skrifter,  hvis  Formaal  først  og  sidst  er  at  gjøre  den  enkelte 
opmærksom  paa  Kristendommens  ideale  Krav ,  at  han  ikke 
skal  indbilde  sig,  at  Kristenhedens  og  det  nye  Testamentes 
Kristendom  er  ét. 

Sjælden  har  nogen  været  bedre  udrustet  til  den  Gjerning, 
han  har  faaet  sig  anvist  i  Livet,  end  Kierkegaard  var  til  den, 
han  helt  og  holdent  viede  sig  til.  Han  er  en  Tænker  af  første 
Rang,  der  med  aldrig  svigtende  Sikkerhed  forstaar  at  trænge 
ind  i  de  lønligste  Kroge  paa  det  Omraade,  han  vil  afsøge, 
og  ved  Siden  deraf  er  han  en  Digter,  som  ikke  blot  raader 
over  en  sjælden  Evne  til  at  udtrykke  de  finest  nuancerede 
Stemninger,    men   tillige   forstaar   poetisk   at    reproducere  de 

*)  Kierkegaards    efterladte  Papirer   ere    udgivne    i    9  Biml   1869 — 1881,    de    lire 
første  af  H.  P.  Barfod,  Resten  af  H.  Gottschied. 

forskjelligste  Existenser.  Dette  gjorde  ham  det  muligt  at  lade 
sine  Tanker  komme  frem  under  den  Psevdonymitet,  han  i  saa 
stor  Udstrækning  benyttede,  og  som  giver  hans  Forfatterskab 
et  saa  ejendommeligt  Præg,  Det  gjaldt,  som  alt  anført,  om 
at  komme  fra  det  æsthetiske  til  det  religiøse,  han  vilde,  som 
han  siger,  bedrage  sin  Samtid  ind  i  det  sande,  og  dertil  tjente 
hele  den  første  Række  Psevdonymer,  fra  ,.Enten  —  Eller"  til 
,. Afsluttende  uvidenskabelig  Efterskrift",  i  hvilken  Problemet 
at  blive  Kristen  afgjørende  stilles.  Dette  nærmer  han  sig 
igjennem  dem  mere  og  mere,  og  det  bel5'-ses  gjennem  dem 
fra  de  forskjelligste  Sider,  medens  Forfatteren  med  sin  fuldere 
Forstaaelse  staar  over  dem.  I  de  senere  Efterskriften  frem- 
komne Skrifter  optræder  en  nyPsevdonym  ,.Anti-C]imacus",  men 
af  væsentlig  anden  Art,  for  saa  vidt  som  den  repræsenterer  et 
Standpunkt,  der  ligger  højere  end  Forfatterens  eget,  det  ab- 
solut kristelige,  et  Standpunkt,  han  ikke  tør  betegne  som  sit, 
og  som  han  derfor  ligeledes  maa  nøjes  med  digterisk  at  re- 
producere. Gjennem  den  ved  Psevdonymiteten  betingede 
indirekte  IMeddelelse  fjærner  han  sig  selv  og  Læseren  fra 
alle  uvedkommende  Hensyn  og  forhøjer  derved  Meddelelsens 
Idealitet.  *) 

Det  er  ved  Siden  af  den  i  Begyndelsen  af  Aarhundredet 
herskende,  fra  Oplysningstiden  arvede  Rationalisme    nærmest 


*)  Ved  Siden  af  ,.De  efterladte  Papirer"  maa  som  særlig  vigtigt  for  Opfattelsen 
af  Kierkegaards  Forfatterskab  nævnes  det  efter  hans  Død  udgivne  Skrift  ,.Om 
Synspunktet  for  min  Forfattervirksomked",  1859.  Som  de  betydeligste  Skrif- 
ter om  ham  maa  anføres  de  forskjellige  Arbejder,  Pastor  A.  Barthold  i  Halle 
har  udgivet  for  at  bane  Vej  for  ham  i  Tyskland,  særlig  ,.Søren  Kierkegaard, 
eine  Verfasser-Existens  eigener  Art"  (1873)  og  „Noten  zu  S.  K.'s  Lebens- 
geschichte"  (1876).  Fremdeles  F.  Petersen,  Søren  Kierkegaards  Kristen- 
domsforkyndelse,  Kristiania  1877,  G.  Brandes:  Søren  Kierkegaard,  en  kri- 
tisk Fremstilling  i  Grundrids.  1877.  W.  Ru  din:  Søren  Kierkegaards  person 
och  forfattarskap,  ett  forsok,  Stockholm.  1880.  L.  Dietriechson:  Indledning 
i  Studiet  af  Danmarks  Literatur  i  vort  Aarhundrede.  14de  Forelæsning.  — 
Den  her  givne  Fremstilling  støtter  sig  for  en  stor  Del  paa  Rudins  oven- 
nævnte Skrift. 

Mynster,  Martensen,  Grundtvig  og  Kierkegaard,  der  give 
Tiden  dens  religiøse  Præg,  og  om  hvem  de  øvrige  theologiske 
Forfattere  gruppere  sig.  Ogsaa  andre  religiøse  Opfattelser, 
der  med  mere  eller  mindre  Ret  betegne  sig  som  Kristendom. 
ere  komne  til  Orde ,  men  ingen  af  dem  kan  paa  langt  nær  i 
Betydning  maale  sig  med  dem,  der  bæres  af  de  nævnte  Mænd. 
Det  gjælder  saaledes  ogsaa  om  den  nyrationalistiske  Retning, 
hvis  betydeligste  Repræsentanter  Islændingen  Magnus  Ei- 
rikson  og  Psevdonymen  Theodorus  ere.  Navnlig  Eirikson 
i  1 806 — 1 88 i)  har,  fra  han  i  1844  udgav  sit  første  Skrift  ,.0m 
Baptister  og  Barnedaab",  udfoldet  en  anselig  Forfattervirk- 
somhed. vSom  hans  betydeligste  Arbejder  maa  fremhæves 
hans  Skrift  om  Johannesevangeliet  (1863)  og  ,.Gud  og  Refor- 
matoren" (1866). 

Den  første  betydeligere  filosofiske  Forfatter,  vi  træffe,  er 
Frederik  Christian  Sibbern.  Han  blev  født  1785,  lagde 
sig,  efter  i  1802  at  være  bleven  Student,  efter  Retsvidenskaben 
og  tog  i  1 8 10  juridisk  Examen.  Ved  Siden  af  sit  Fagstudium 
havde  han  imidlertid  begyndt  at  dyrke  Filosofi  og  Mathe- 
matik,  og  han  vandt  flere  Gange  Universitetets  Guldmedaille 
for  Besvarelsen  af  Prisopgaver  i  disse  Fag.  1 8 1 1  tog  han 
den  filosofiske  Doktorgrad,  og  i  18 13  blev  han  efter  en  Rejse 
til  Tyskland ,  hvor  han  især  sluttede  sig  nær  til  Fichte. 
Schleiermacher  og  Steffens ,  Professor  i  Filosofi ,  hvilken  Stil- 
ling ihan  beklædte  til  faa  Aar  før  sin  Død  (1872).  Af  hans 
talrige  filosofiske  Skrifter  skal  foruden  hans  ofte  udgivne 
„Psychologi"  og  ,. Logik'',  der  udkom  første  Gang  henholdsvis 
181Q  og  18 15,  nævnes  ,.0m  Elskov'  (181Q)  og  „Om  Poesi  og 
Kunst"  (1834 — 53).  Noget  egentligt  filosofisk  System  har 
Sibbern  ikke  givet,  dertil  spillede  i  Virkeligheden  Følelsen  og 
Fantasien  for  stor  en  Rolle  hos  ham  i  Forhold  til  Sansen  for 
stræng  begrebsmæssig  Udvikling,  men  paa  den  anden  Side 
var  han  en  originalt  udpræget  Natur,  der  vel  kunde  delvis 
paavirkes  af  andre   Filosofer,    men  ikke  ensidig  slutte  sig  til 

noget  enkelt  System.  Han  maa  nærmest  betegnes  som  en 
Eklektiker,  der  paa  ejendommelig  Maade  tilegner  sig,  hvad 
der  af  andres  Tænkning  lader  sig  assimilere  med  hans  poetisk- 
iilosofiske  Natur,  udvikler  det  videre  og  inciteres  deraf  til  selv- 
stændig supplerende  Tænkning.  Større  Betydning  end  ved 
sine  Skrifter  havde  han  i  de  Aar ,  da  han  stod  i  sin  Kraft, 
som  Universitetslærer  ved  sit  livlige,  tankevækkende  Foredrag 
og  ved  sin  ejendommelige,  elskværdige  Personlighed.  De  po- 
litiske, sociale  og  religiøse  Spørgsmaal  optog  ham  stærkt,  og 
særlig  i  sit  sidste  Skrift  „Meddelelser  af  Indholdet  af  et  Skrift 
fra  Aaret  2135-'  (1858 — 72)  har  han  nedlagt  sine  Tanker  om 
disse  Æmner.  I  „Efterladte  Breve  af  Gabrielis"  (1826)  og 
„Udaf  Gabrielis  Breve  til  og  fra  Hjemmet"  (1853)  udfolder 
han  et  smukt  og  betydeligt  poetisk  Talent.  —  Blandt  Sib- 
berns  nærmeste  samtidige  maa  ogsaa  de  berømte  Brødre 
Fysikeren  Hans  Christian  og  Juristen  Anders  Sandøe 
Ørsted  nævnes  som  filosofiske  Forfattere,  om  deres  Betyd- 
ning som  saadanne  end  er  forsvindende  i  Sammenligning  med 
den,  de  have  i  deres  egentlige  Fag.  H.  C.  Ørsted  (1778 — 
1 85 i)  vandt  i  1797  (tre  Aar  efter  at  han  var  bleven  Student) 
Prisen  for  den  af  Universitetet  udsatte  æsthetiske  Prisafhand- 
ling og  fandt  senere  bestandig  Tid  til  ved  Siden  af  sine  natur- 
videnskabelige Studier,  der  som  bekjendt  gjorde  ham  til  en 
af  Evropas  mest  fremragende  og  navnkundige  Forskere,  at 
tilfredsstille  sine  filosofiske  og  æsthetiske  Interesser.  Hans 
Hovedværk  i  denne  Retning  er  det  naturfilosofiske  Skrift 
„Aanden  i  Naturen-'  (1849—50).  A.  S.  Ørsted  (1778 — 1860) 
debuterede  ogsaa  (1798)  med  et  filosofisk  Arbejde,  en  Besva- 
relse af  en  af  Universitetet  udsat  Prisopgave  om  ..Sammen- 
hængen mellem  Dydslærens  og  Retslærens  Princip",  og  har 
derhos  skrevet  en  Del  andre  filosofiske  Afhandlinger,  ligesom 
ogsaa  det  filosofiske  Element  selvfølgelig  spiller  en  fremtræ- 
dende Rolle  i  den  omfattende  juridiske  Forfattervirksomhed, 
hvorved  han  brød  helt  nye  Baner  for  Retsstudiet  her  hjemme. 

—  Om  J.  ]..  Heiberg  og  Poul  Moller  bom  filosofiske  For- 
fattere er  der  talt  i  det  foregaaende. 

Rasmus  Nielsen  er  født  1809  paa  Fyen,  hvor  hans 
Fader  var  Husmand.  Sognets  Præst  fik  Øje  paa  hans  ual- 
mindelige Evner  og  satte  ham  efter  i  nogle  Aar  selv  at  have 
undervist  ham,  tyve  Aar  gammel  i  Viborg  Skole,  hvorfra  han 
blev  Student  1832,  Han  gav  sig  til  at  studere  Theologi  og 
tog  1837  Examen  med  Udmærkelse,  tre  Aar  efter  den  theolo- 
giske  Licentiatgrad.  I  1841  blev  han  kaldet  til  det  efter  Poul 
Møllers  Død  ledige  Professorat  i  Filosofi.  Han  var  fra  første 
F'ærd  af  en  ivrig  Tilhænger  af  Hegels  spekulative  System, 
som  de  tidligste  af  hans  mange  Skrifter  er  stærkt  paavirkede 
af,  men  da  Kierkegaards  P^orfattervirksomhed  udfoldede  sig, 
havde  denne  for  Nielsens  Vedkommende  et  fuldstændigt  Omslag 
til  F'ølge;  han  brød  med  den  Hegelske  Filosofi  og  stillede  sig 
paa  Kierkegaards  Side.  I  sit  Skrift  „Evangelietroen  og 
den  moderne  Bevidsthed"  (1849)  staar  han  væsentlig  paa 
det  Standpunkt,  han  siden  har  fastholdt,  og  fra  hvilket 
Tro  og  Viden  viser  sig  som  absolut  uforenelige  Modsæt- 
ninger. I  et  Par  kritiske  Skrifter  vendte  han  sig  særlig 
polemisk  imod  Martensen  og  hævdede  i  Lighed  med  Ivierke- 
gaard,  at  Kristendommen  kun  kan  være  Gjenstand  for  per- 
sonlig Tilegnelse,  ikke  for  spekulativ  .Opfattelse,  og  denne  An- 
skuelse, der  altsaa  medfører  absolut  Forkastelse  af  Theologien 
som  Videnskab,  udviklede  han  fra  nu  af  i  en  Mangfoldighed 
af  dels  populære,  dels  i  videnskabelig  Form  holdte  Skrifter. 
1  nøje  Sammenhæng  med  hans  Opgivelse  af  den  spekulative 
Filosofi  staar  hans  Forhold  til  Fagvidenskaberne.  Spekula- 
tionen havde  bemægtiget  sig  alt  Erfaringsstof  og  faaet  det  til 
at  gaa  op  i  den  filosofiske  Erkjendelse,  saa'  Tilværelsen  som 
identisk  med  Tænkningen  og  gik  dermed  i  Staa.  ,.Den  tyske 
Filosofis  Bevægelse  efter  Hegel  var  kun  Kalejdoskopet,  der 
drejedes,  det  var  de  samme  gamle  Glasstumper,  kun  i  nye 
F'orbindelser."      I  Modsætning  hertil  kastede  Rasmus  Nielsen 

sig  ind  i  de  empiriske  Videnskaber  for  ved  deres  Hjælp  at 
prøve,  korrigere  og  udvide  den  filosofiske  Erkjendelse.  Blandt 
dem  af  hans  Værker,  der  særlig  ere  Udslag  af  denne  Ret- 
ning hos  ham,  maa  navnlig  fremhæves  „Grundideernes  Logik-' 
(I,  1864,11,  1866).  Ved  Siden  heraf  er:hans  stadige  Polemiseren 
imod  Theologien.  under  hvilken  han  for  øvrigt  stærkt  har 
nærmet  sig  den  Grundtvigske  Opfattelse,  det  mest  fremtræ- 
dende Træk  i  hans  Forfattervirksomhed.  Af  hans  mange 
Skrifter  skal  foruden  de  alt  anførte  som  de  betydeligste  næv- 
nes hans  ..Religionsfilosofi"  (1869)  samt  ..Natur  og  Aand,  Bi- 
drag til  en  med  Fysiken  stemmende  Naturfilosofi"  (1873).  Ved 
Siden  af  sin  literære  Virksomhed  har  Nielsen,  der  er  i  Besid- 
delse af  en  glimrende  Veltalenhed,  i  en  Række  af  Aar  øvet 
en  betydelig  vækkende  Indflydelse  saa  vel  ved  sine  Universi- 
tetsforelæsninger som  ved  sine  folkelige  Foredrag  for  større 
Kredse.  En  Frugt  af  en  saadan  Række  Forelæsninger,  som 
han  i  1867  efter  Opfordring  holdt  ved  Kristiania  Universitet, 
er  hans  Skrift  ..Om  Hindringer  og  Betingelser  for  det  aande- 
lige  Liv  i  Nutiden-'. 

Hans  Brøchner  blev  født  1820  i  Fredericia.  Han  blev 
Student  1836,  studerede  Theologi  og  indstillede  sig  i  1841  til 
theologisk  Examen,  som  der  imidlertid  blev  nægtet  ham  Ad- 
gang til ,  da  .han  i  sit  Petitum  aabent  vedgik  den  Uoverens- 
stemmelse .  der  var  imellem  hans  religiøse  Anskuelser  og  de 
kristelige  Dogmer.  Det  var  Theologiens  spekulative  Side, 
der  havde  tiltrukket  ham,  og  han  kastede  sig  nu  over  Filo- 
sofien og  østerlandsk  Filologi,  Efter  at  have  udgivet  en  Over- 
sættelse af  Strauss"  „Fremstilling  af  den  kristelige  Troeslære 
i  dens  historiske  Udvikling  og  i  dens  Kamp  imod  den  mo- 
derne Videnskab"'  (1842 — 43)  samt  et  mod  Martensen  rettet 
polemisk  Skrift.  ..Nogle  Bemærkninger  om  Daaben-'  {1845), 
underkastede  han  sig  i  1 845  Magisterkonferens  og  tog  samme 
Aar  Magistergraden  for  en  Afhandling  ,.0m  det  jødiske  Folks 
Tilstand    i    den    persiske    Periode-'.      Efter    gjentagne    Uden- 

landsrejser  begyndte  han  i  1849  som  Privatdocent  at  holde 
Forelæsninger  over  Filosofi;  i  1857  blev  han  extraordinær 
Docent  og  i  1870  Professor  i  Filosofi.  Brøchner  var  som 
Filosof  R.  Nielsens  afgjorte  Modstander  særlig  med  Hen- 
syn til  Opfattelsen  af  det  religiøse,  og  et  af  de  betydeligste 
Skrifter,  der  er  fremkommet  imod  dennes  antitheologisk-reli- 
giøse  Standpunkt,  er  Brøchners  „Problemet  om  Tro  og  Viden-' 
(1868).  Han  vender  sig  imidlertid  ikke  blot  imod  dette,  men 
ogsaa  imod  det  af  Martensen  repræsenterede  spekulativt-filo- 
sofiske  og  optræder  derhos  saa  vel  i  det  nævnte  kritiske  Skrift 
som  i  det  Aaret  efter  udgivne  „Om  det  religiøse  i  dets  Enhed 
med  det  Humane",  der  er  det  positive  Supplement  dertil,  i 
hvilket  han  giver  sin  egen  religiøse  Opfattelse,  afgjort  pole- 
misk imod  selve  Kristendommen.  Hans  Standpunkt  er  et 
absolut  pantheistisk ,  fra  hvilket  de  positive  Religioner  vise 
sig  som  endelige  og  derfor  utilfredsstillende  Udtryk  for  det 
universelt  religiøse,  for  hvilket  derimod  Humanitetens  Religion, 
der  sætter  det  ethiske  som  Menneskets  højeste  Maal  og  ikke 
giver  nogen  Anvisning  paa  en  individuel  Tilværelse  efter 
Døden,  er  den  adækvate  Form.  Størst  Betydning  har  Brøch- 
ner ved  de  Skrifter,  i  hvilke  han  har  nedlagt  Resultatet  af 
sine  Forskninger  over  Filosofiens  historiske  Udvikling.  For- 
uden en  Monografi  over  Spinoza  har.  han  udgivet  en  ..Filoso- 
fiens Historie"  og  „Bidrag  til  Opfattelsen  af  Filosofiens  histo- 
riske Udvikling",  af  hvilke  navnhg  det  sidste,  der  nærmest 
maa  betegnes  som  en  Filosofiens  Histories  Filosofi,  er  et  over- 
ordentligt betydeligt  Arbejde.  —  Brøchner  døde  1875. 

Blandt  de  senere  fremtraadte  filosofiske  Forfattere  maa 
fremhæves  Sofus  Heegaard  og  Harald  Høffding.  Hee- 
gaard er  født  1835,  studerede,  efter  i  1853  at  have  taget  Ar- 
tium, Theologi  og  underkastede  sig  1858  theologisk  Examen. 
Hans  Studium  ydede  ham  imidlertid  ingen  Tilfredsstillelse, 
og  vejledet  af  Rasmus  Nielsen  lagde  han  sig  efter  Filosofi, 
i  hvilket  Fag    han   tog   ^Magisterkonferens   1860;    Aaret    efter 


48o 


Det  nittende  Aarliundrede. 


erhvervede  han  sig  Doktorgraden  for  en  Afhandling  om  Her- 
barts  Filosofi.  Rasmus  Nielsens  religiøse  Standpunkt,  i  hvil- 
ket han  i  Begyndelsen  havde  fundet  Hvile,  tilfredstillede  ham 
imidlertid  heller  ikke  i  Længden,  han  fjærnede  sig  mere  og 
mere  derfra  og  brød  omsider  i  en  kritisk  Afhandling  om 
„Prof.  R.  Nielsens  Lære  om  Tro  og  Viden"  (1867)  fuldstæn- 
dig med  det.  Af  hans  øvrige  Skrifter  skal  nævnes  „Om  In- 
tolerance især  i  Henseende  til  rehgiøs  Overbevisning"  (1878) 
og  særHg  hans  betydelige  og  indholdsrige  Bog  ,;Om  Opdra- 
gelse" (1880).  Høffding  er  født  1843,  studerede  ligeledes 
først  Theologi  og  tog  theologisk  Examen  1865.  Tre  Aar  efter 
vandt  han  Universitetets  Guldmedaille  for  Besvarelsen  af  en 
filosofisk  Prisopgave,  og  i  1870  tog  han  Doktorgraden.  Af 
hans  Skrifter  maa  fremhæves  „Den  engelske  Filosofi  i  vor 
Tid"  (1874),  „Filosofien  i  Tyskland  efter  Hegel"  (1872)  og 
„Om  Grundlaget  for  den  humane  Ethik"  {1876). 

I  Forbindelse  med  de  nys  nævnte  Forfattere  maa  vi  om- 
tale Georg  Brandes,  hvis  literære  Virksomhed  ganske  vist 
nærmest  omfatter  Æsthetik  og  Literaturhistorie,  men  som  ved 
den  Energi,  hvormed  han  i  sine  forskjellige  Skrifter  er  traadt 
i  Skranken  for  almindelige  Idéer,  har  øvet  en  meget  betyde- 
lig Indflydelse  paa  den  yngre  Slægts  hele  aandeUge  Retning 
og  bidraget  væsentlig  til  at  give  vor  Tid  dens  literære  Fysiog- 
nomi. Georg  Moris  Cohen  Brandes  er  født  den  4de 
Februar  1842  i  Kjøbenhavn  af  jødiske  Forældre.  Han  blev 
Student  med  Udmærkelse  1859,  begyndte  at  studere  Jura,  men 
følte  sig  snart  saa  stærkt  tiltrukken  af  Filosofi  og  Æsthetik, 
at  han  fra  1861  helt  og  holdent  gav  sig  ind  paa  disse  Studier, 
som  han  drev  under  Brøchners  Vejledning.  Efter  i  1862  at 
have  vundet  Accessit  og  1863  Guldmedaillen  for  Besvarelsen 
af  Universitetets  æsthetiske  Prisopgaver  tog  han  i  1864  Ma- 
gisterkonferens i  Æsthetik  (admissus  cum  laude  præcipua). 
Han  tiltrak  sig  hurtig  almindelig  Opmærksomhed  ved  sine 
om  en  ualmindelig  fin  kritisk  Sans  vidnende,  i  Blade  og  Tids- 

skrifter  fremkomne  literære  Karakteristiker  og  dramaturgi- 
ske Kritiker,  som  han  samlede  i  sine  „Æsthetiske  Studier" 
(1868)  og  „Kritiker  og  Portrætter-'  (1870).  Allerede  i  1866 
var  han  i  sit  lille  Skrift  „Om  Dualismen  i  vor  nyeste  Filosofi" 
optraadt  skarpt  polemisk  imod  Rasmus  Nielsen  og  havde 
ved  den  Lejlighed  klart  angivet  sit  religiøse  Standpunkt,  der 
afgjort  var  „den  frie  Tanke"s.  Han  viste  sig  i  adskillige  af  sine 
Artikler  stærkt  optagen  af  de  nyere  sociale  og  literære  Be- 
vægelser i  Evropas  Hovedlande,  særlig  i  Frankrig  og  Eng- 
land —  det  er  i  saa  Henseende  betegnende,  at  et  af  hans  tid- 
ligste Arbejder  var  en  Oversættelse  af  Stuart  Mills  „Kvin- 
dernes Underkuelse",  i  P^orordet  til  hvilken  han  erklærer,  at 
„den  samme  Indignation  over  bestaaende  wSamfundstilstandes 
Raahed,  der  har  bragt  Bogens  Forfatter  til  at  skrive  den,  har 
drevet  dens  Oversætter  til  at  gjøre  sit  for  den  videre  Udbre- 
delse af  de  Ideer,  den  udtaler"  —  og  til  Æmne  for  sin  Dok- 
tordisputats (1870)  valgte  han  ..Den  franske  Æsthetik  i  vore 
Dage".  Denne  fortrinlige  Afhandling  handlede  væsentlig  om 
Hippolyte  Taine ,  Banebryderen  for  den  moderne  videnskabe- 
lige Opfattelse  af  Fiteratur  og  Kunst,  Grundlæggeren  af  en 
væsentlig  ny  IMethode,  hvis  mest  fremtrædende  Ejendommelig- 
hed er,  at  den  ikke,  som  det  tidligere  var  almindeligt,  betragter 
det  enkelte  Kunstværk  eller  den  enkelte  Kunstner  isoleret  og 
dømmer  dem  efter  abstrakte  Kunsttheorier,  men  soger  gjennem 
indtrængende  Analyse  af  alle  de  bestemmende  Momenter  at  for- 
stå a  dem  som  Produkt  af  den  Tid,  de  tilhøre,  og  de  kultur- 
historiske Forhold,  under  hvilke  de  ere  blevne  til,  i  Forbin- 
delse med  Kunstnerens  individuelle ,  naturbestemte  Anlæg. 
Den  af  Taine  gjennemførte  Methode  anlagde  Brandes  med 
overlegen  Dygtighed  i  det  nævnte  Skrift  overfor  ham  selv, 
og  det  er  den ,  han  har  fastholdt  i  alle  sine  senere  Skrifter. 
I  Efteraaret  1871  holdt  han  under  stærk  Tilstrømning  ved 
Kjøbenhavns  Universitet  en  Række  Forelæsninger  over  „Emi- 

grantliteratureti",  der  vakte  et  betydeligt  Røre  ved  den  hen- 
synsløse Uforbeholdenhed ,  hvormed  han  udtalte  sine  stærkt 
radikale  sociale  og  religiøse  Anskuelser.  De  her  hjemme  for 
største  Delen  nye  Ideer,  han  udviklede,  vandt  hos  mange,  især 
af  den  yngre  Slægt,  stærk  Tilslutning,  men  modtoges  ogsaa 
fra  andre  Sider  med  stærk  Uvilje.  ,.For  at  fjærne,  hvad  der 
i  denne  Uvilje  skriver  sig  fra  Misforstaaelser,  fra  Fordrejelser 
og  Overdrivelser,  forsætlige  og  uforsætlige'^  udgav  han  strax 
Forelæsningerne,  der  fremtraadte  som  første  Led  af  et  om- 
fattende Værk,  „Hovedstrømninger  i  det  nittende  Aarhundre- 
des  Literatur".  Det  var  imidlertid  saa  langt  fra,  at  Udgivel- 
sen bragte  Stormen  til  at  lægge  sig,  at  den  nu,  da  man  havde 
de  trykte  Ord  at  holde  sig  til,  først  ret  brød  løs  for  Alvor. 
Der  udviklede  sig  en  skarp  Strid,  som  ikke  blot  fremkaldte 
en  Mængde  polemiske  Avisartikler,  men  ogsaa  flere  Pjecer, 
der  drog  voldsomt  til  Felts  imod  den  radikale  Forfatter.  Han 
tog  til  Gjenmæle  i  et  lille  Skrift  „Forklaring  og  Forsvar", 
men  Striden  lagde  sig  ikke,  den  har  været  staaende  siden, 
har  nu  og  da  pavseret  en  Stund,  men  er  atter  og  atter  brudt 
ud  med  fornyet  Voldsomhed. 

Til  Trods  for  den  Tilslutning,  Brandes  fandt  hos  en 
stor  Del  af  den  yngre  Slægt,  maatte  Forholdene  her 
hjemme  blive  ham  utaalelige,  og  efter  nogle  Aars  Forløb 
rejste  han  til  Berlin  og  tog  Ophold  der.  Dels  ved  selv- 
stændige Skrifter,  dels  som  Medarbejder  af  Tidsskrifter 
o.  s.  V.  vandt  han  hurtig  et  meget  anset  Navn  i  Tyskland, 
og  samtidig  udkom  der  i  Danmark  det  ene  Skrift  at  ham 
efter  det  andet.  Hans  betydeligste  Værk  ..Hovedstrøm- 
ninger i  det  nittende  Aar hundredes  Literatur"  fortsattes  — 
der  er  i  alt  udkommet  4  Bind  (foruden  det  ovenfor  nævnte 
„Den  romantiske  Skole  i  Tyskland".  1873,  „Reaktionen  i 
Frankrig",  1874,  „Naturalismen  i  England  [Byron  og  hans 
Gruppe]",     1875),    i     1877    udkom    ,.Danske    Digtere",     1877, 

,.Søren  Kierkegaard",  1878,  „Esaias  Tegner*'  og  samme  Aar 
„Benjamin  Disraeli".  Endnu  skal  nævnes,  at  han  i  nogle 
Aar  sammen  med  sin  Broder  Dr.  Edvard  Brandes  udgav 
Maanedsskriftet  ..Det  nittende  Aarhundrede".  En  Mængde 
mindre  Arbejder  af  ham  findes  spredte  i  dette  og  andre 
danske  og  fremmede  Tidsskrifter.  Som  nogle  af  de  betyde- 
ligste skal  fremhæves  hans  Afhandling  om  Lassalle  (i  ,.Det 
nittende  Aarhundrede")  samt  „Goethe  og  Danmark"  (i  „Ude 
og  Hjemme",   1881). 

Brandes  er  som  Literærhistoriker  og  Kritiker  i  Besid- 
delse af  en  ualmindelig  fin  og  indtrængende  Sans,  der  ofte 
sætter  ham  i  Stand  til  at  paavise  hidtil  upaaagtede  Syns- 
punkter, hvorfra  der  falder  nyt  Lys  over  de  paagjældende 
Fænomener  og  viser  sig  karakteristiske  Ejendommeligheder 
hos  dem.  De  mange  enkelte,  skarpt  og  klart  opfattede  Træk 
forstaar  han  at  samle  til  levende  og  udtryksfulde  Billeder, 
som  hans  glimrende ,  farverige ,  smidige  Stil  i  høj  Grad  bi- 
drager til  at  lade  fremtræde  med  betydelig  Virkning.  Hans 
Begrænsning  maa  nærmest  søges  i  den  Omstændighed,  at 
hans  Fremstilling  af  de  literære  Fænomener  altid  i  høj  Grad 
er  bestemt  og  paavirket  af  hans  sociale  og  religiøse  An- 
skuelser, hvor  der  overhovedet  kan  være  Tale  om  en  saa- 
dan  Paavirkning.  Han  taber  aldrig  sit  Grundsyn  af  Sigte, 
men  kommer  atter  og  atter  tilbage  til  det  med  en  saadan  Ud- 
holdenhed og  Ensidighed,  at  hans  Modstandere  blandt  mange 
andre  uhjemlede  Beskyldninger  ogsaa  have  fremsat  den,  at  hele 
hans  Forfatterskab  er  et  maskeret  Angreb  paa  Kristendom- 
men og  i  det  hele  paa  al  positiv  Religion  og  det  Grundsyn 
paa  Tilværelsen,  der  bæres  af  denne.  At  han  er  Fritænker  helt 
ud  til  sine  Fingerspidser,  er  sikkert  nok,  ligesom  ogsaa,  at  han 
ikke  blot  ikke  har  lagt  Skjul  herpaa,  men  ogsaa  ofte  har 
rettet  voldsomme  Angreb  imod  det  bestaaende  ud  fra  sit 
positivistiske  Standpunkt.      „Tankens  Frihed"    staar  for   ham 

31* 


^34  ^^^  nittende  Aarhundrede. 

som  det  højeste,  og  det  Vers  af  Heiberg,*)  han  satte  som 
Motto  paa  sin  Oversættelse  af  Stuart  Mills  Bog,  kunde  staa 
som  Motto  for  hele  hans  Forfattervirksomhed.  Han  er  saa 
optagen  af  dette  sit  Grundsyn,  at  hans  Fremstilling  af  literære 
Personligheder  og  Bevægelser  ofte  farves  ensidig  deraf,  saa- 
ledes  at  visse  Træk  komme  til  at  træde  stærkere  frem  i  IVIod- 
sætning  til  andre,  end  det  vilde  ske,  hvis  han  betragtede  de 
paagjældende  Fænomener  fuldstændig  uhildet,  og  hans  i  saa 
mange  Henseender  ypperlige  Skildring  trænger  som  Følge 
deraf  ofte  til  et  Korrektiv.  At  en  stærkt  aandelig  bevæget 
Forfatter  ofte  bliver  ensidig,  er  jo  imidlertid  ikke  noget  nyt, 
men  derfra  til  en  maskeret  Propaganda,  der  end  ikke  tager  i 
Betænkning  at  forfalske  Kjendsgjemingeme  eller  i  alt  Fald 
med  Bevidsthed  at  gruppere  dem  saaledes,  at  de  vise  sig  i 
en  fuldstændig  falsk  Belysning  —  og  slige  Beskyldninger  er 
der  bleven  udslynget  imod  ham  —  er  der  dog  et  Spring. 
Han  er  i  sine  Skrifter  først  og  fremmest  Æsthetiker,  at  hans 
fritænkerske  Anskuelser  under  en  saa  omfattende  Virksomhed 
som  den,  han  har  udfoldet,  maatte  komme  frem,  saaledes  at 
et  Sammenstød  med  den  positive  Religions  Tilhængere  var 
uundgaaeligt,  ligger  i  Sagens  Natur  saa  meget  mere,  som  han 
ikke  er  en  abstrakt  Theoretiker,  der  kun  skriver  for  de  lærde, 
men  vender  sig  til  det  store  Publikum,  som  han  i  sin  Stil 
og  store  Fremstillingskunst  har  betydelige  Forudsætninger 
til  at  rive  med. 

Brandes'  Betydning  for  vor  literære  Udvikling  i  det  sidste 
Decennium  har  været  meget  stor,  hvad  enten  man  nu  vil  be- 
tragte den  Indflydelse,  han  har  øvet.  som  heldig  eller  uheldig. 


*)  Imod  det  ydre  ruster  sig  det  indre, 
thi  hint  os  længe  Trældom  bød, 
men  dette  —  Tanken  —  har  begyndt  at  tindre ; 
den  trodser,  hvad  den  forhen  lad, 
og  har  den  bragt  det  første  Stød, 
den  lader  sig  ej  mer  forhindre, 
den  vil  erobre  Verden,  ikke  mindre. 


Georg  Brandes.  ^ge 

Det  er  ikke  nogen  Overdrivelse  at  sige,  at  han  har  givet 
Stødet  til  hele  den  nyere  Li teraturbe vægelse  her  hjemme  og 
væsentlig  bestemt  dens  Karakter  og  Retning.  Den  i  sin  Tid 
saa  mægtige  literære  Strømning  var,  da  han  fremtraadte  med 
sit  første  store  Arbejde,  væsentlig  udtømt  og  sivede  mere  og 
mere  ud  i  Sandet,  og  samtidig  havde  vi  som  med  en  kinesisk 
Mur  afspærret  os  fra  de  aandelige  Rørelser  i  de  store  Kul- 
turlande, rugende  over  den  store  og  rige  Literatur,  der  var 
udviklet  i  Aarhundredets  første  Halvdel,  men  nu  kun  fortsattes 
af  Epigoner.  Denne  Mur  rettede  Brandes  sine  Angreb  imod, 
og"  gjennem  de  Brecher,  han  skjød  i  den,  strømmede  der  Lys 
og  Luft,  som  snart  kaldte  nye  Spirer  til  Live.  At  der  strøm- 
mede mangt  og  meget  ind  med,  som  helst  maatte  være  blevet 
borte,  ligger  i  Sagens  Natur,  men  Hovedsagen  er,  at  der  kom 
Lys  og  Luft,  saa  at  Stagnationen  kunde  faa  Ende,  Det  er 
ikke  nogen  Tilfældighed,  at  Drachmann,  Schandorph,  Jacobsen 
og  andre  „realistiske"  Digtere  ere  fremtraadte  eller  ere 
slaaede  ind  paa  de  Baner,  hvor  deres  Evner  komme  til  deres 
fulde  Ret,  efter  at  Brandes  havde  begyndt  sine  Stormløb,  og 
at  de  alle  have  sluttet  sig  til  ham;  det  er  i  Virkeligheden  ' 
ham,  der  har  vist  Vej. 

Endnu  skal  blot  anføres,  at  Brandes  ingenlunde  i  sin  lite- 
rære Virksomhed  udelukkende  dvæler  ved  det  fremmede ;  selv 
i  de  Værker,  der  behandle  fremmede  Literaturfænomener, 
kommer  han  jævnlig  tilbage  til  vor  egen  Literatur,  og  adskil- 
Uge  af  dennes  mest  fremtrædende  Personligheder  {f.  Ex.  Chr. 
Winther,  Paludan-Miiller,  Hauch,  Andersen,  Aarestrup,  Kierke- 
gaard o.  m.  a.)  har  han  gjort  til  Gjenstand  for  særlig  Behand- 
ling. Han  har  ved  sin  skarpe  Analyse  og  sin  fine  psycholo- 
giske  Sans  ydet  mange  værdifulde  Bidrag  til  en  dybere  For- 
staaelse  ogsaa  af  Literaturbevægelser  og  Forfattere  herhjemme 
i  det  nittende  Aarhundrede. 

Den  poetiske  Interesse  og  Begejstring  for  Nordens  Oldtid, 
som    Oehlenschlåger    vakte    ved  Aarhundredets    Begyndelse, 

maatte  naturlig  føre  til,  at  ogsaa  Interessen  for  den  viden- 
skabelige Granskning  i  vor  ældre  Literatur,  Historie,  og  hvad 
dermed  stod  i  Forbindelse,  tiltog  i  Styrke  og  bredte  sig  i 
videre  Kredse.  Rasmus  Nyerup,  som  er  omtalt  under 
forrige  Periode,  fortsatte  sin  mangesidige  Virksomhed  paa 
dette  Omraade  langt  ind  i  dette  Aarhundrede.  Peter  Eras- 
mus Muller  (1776 — 1834)  gjorde  særlig  den  oldnordiske  Lite- 
ratur tilGjenstand  for  omfattende  Granskning;  af  hans  mange 
her  hen  hørende  større  og  mindre  Skrifter  maa  især  frem- 
hæves hans  „Sagabibliothek"  (I— III,  181 7 — 20).  hvori  han  har 
givet  en  kritisk  Fremstilling  af  hele  denne  Side  af  Islænder- 
nes gamle  Literatur;  fremdeles  en  „Kritisk  Undersøgelse  af 
Danmarks  og  Norges  Sagnhistorie  eller  om  Troværdigheden 
af  Saxos  og  Snorros  Kilder"  (1828)  og  endehg  hans  udmær- 
kede Udgave  af  Saxos  Danmarkshistorie.  Den  lærde  Islæn- 
ding Finn  Ma gnusen  (i 781— 1847)  vandt  især  et  berømt 
Navn  ved  sine  Granskninger    over    Nordens   gamle   Gudelære 

—  hans  Hovedværker  i  denne  Retning  er  ..Eddalæren  og  dens 
Oprindelse-  (I — IV,  1824—26)  samt  det  mythologiske  Lexikon 
„Priscæ  veterum  borealium  Mythologiæ  Lexicon"  (1828)  — 
Kulturhistorie  („Udsigt  over  den  kavkasiske  Menneskestammes 
ældste  Hjemsted  og  Udvandringer",  i8i8)ogRunologi  („Runamo 
og  Runerne",  1841).  Større  almindelig  Betydning  havde  N i  e  1  s 
Matthias  Petersen  (1791  — 1862),  for  saa  vidt  som  adskillige 
af  hans  Skrifter  egnede  sig  til  at  finde  og  ogsaa  fandt  Ud- 
bredelse uden  for  de  lærdes  Kredse  —  det  gjælder  saaledes 
om  hans  „Danmarks  Historie  i  Hedenold"  (I — III,  1834 — 38, 
2den  Udg.  1854—55),  hans  „Nordisk  Mythologi"  (1849,  2den 
Udg.  1862)   og    især   hans   fortræffelige  —  om   end  vel   bløde 

—  Gjengivelser  af  islandske  Sagaer,  af  hvilke  han  oversatte 
de  vigtigste  i  „Historiske  Fortællinger  om  Islændernes  Færd 
hjemme  og  ude'-  (I — IV,  1839 — 44,  2den  Udg.  1862 — 68). 
Hans  mange  om  stor  Lærdom  vidnende,  men  altid  livlig  og 
aandfuldt  skrevne    mindre  Afhandlinger,  der  omfatte  Æmner 

vedrørende  nordisk  Sprog,  Literatur-  og  Oldtidshistorie  ere 
samlede  i  4  Bind  (1870—74).  Hans  Værk  om  „Det  danske, 
norske  og  svenske  Sprogs  Historie"  (I— II,  1829 — 30)  er  et  for 
sin  Tid  meget  betydeligt  Arbejde  og  hidtil  den  eneste  nor- 
diske Sproghistorie,  der  haves.  Hans  Livs  betydeligste  Gjer- 
ning  er  imidlertid  hans  „Bidrag  til  den  danske  Literaturs 
Historie"  I— VI  (1853  —  64,  2den  Udg.  1867—71),  som  naa  til 
det  nittende  Aarhundrede.  Det  er  et  i  lige  høj  Grad  ved  grun- 
dig Samlerflid  og  aandfuld  Opfattelse  udmærket  Arbejde,  den 
første  udførlige  Fremstilling  af  vor  Literaturs  Historie  i  dens 
Sammenhæng  og  paa  mange  Punkter  banebrydende.  Den 
forhistoriske  Arkæologi  fik  sit  første  systematiske  Grundlag  af 
Christian  Jiirgensen  Thomsen  (1788 — 1865),  sorn  i 
„Ledetraad  til  nordisk  Oldkyndighed"  (1836)  fremsatte  den 
Theori  om  Oldsagernes  Gruppering  efter  tre  Perioder  (Sten- 
alder ,  Bronceaider  og  Jærnalder) ,  der  er  bleven  Udgangs- 
punktet for  den  frodige  Udvikling,  den  nationale  Oldkyndig- 
hed har  faaet  siden  den  Tid.  Med  Undtagelse  af  dette 
epokegjørende  hlle  Skrift  har  intet  af  hans  for  øvrigt  meget 
faa  literære  Arbejder  synderlig  Betydning;  derimod  indlagde, 
han  sig  uvurderlig  Fortjeneste  ved  den  Dygtighed,  hvor- 
med han  bestyrede  de  forskjellige,  til  Dels  af  ham  selv  grund- 
lagte offentlige  Samlinger,  han  stod  i  Spidsen  for;  særlig  er 
det  oldnordiske  Museum,  hvis  Bestyrelse  han  overtog  181 6, 
da  det  var  i  sin  første  Vorden,  hans  Værk.  Den  betydeligste 
Repræsentant  for  det  nationale  Oldtidsstudium  er  Jens  Jacob 
Asmussen  Worsaae  (f.  1821),  hvis  Forskninger  paa  dette 
Omraade  have  skaffet  ham  et  evropæisk  berømt  Navn  og 
været  af  gjennemgribende  Betydning  for  Udviklingen  af  det 
arkæologiske  Studium  i  hele  Evropa,  ligesom  hans  ualminde- 
lig friske  og  livfulde  Fremstillingsevne  har  bidraget  meget 
til  her  hjemme  at  udbrede  Interesse  for  det  i  vide  Kredse. 
Hans  første  lille  Skrift  „Danmarks  Oldtid  oplyst  ved  Old- 
sager og  Gravhøje"  (1843)   gav   den   første   sammenhængende 

Fremstilling  af,  hvad  Videnskaben  paa  dens  daværende  Stand- 
punkt oplyste  om  dette  Æmne ;  i  sit  sidste  Skrift  „Nordens  For- 
historie" (i 88 i)  har  han  oprullet  et  Billede  af  Oldtidslivet,  som 
det  viser  sig  nu,  og  derved  givet  selv  Ikke-Fagmænd  et  slaaende 
Indtryk  af,  hvilken  rig  Udvikling  denne  unge  Videnskab  har 
gjennemgaaet  i  de  mellemliggende  Aar,  i  det  man  blot  be- 
høver at  sammenholde  disse  tvende  Skrifter  for  at  faa  Øje 
derfor.  Det  Arbejde,  der  er  udrettet,  skyldes  for  største  Delen 
Worsaae,  som  har  nedlagt  Resultatet  af  sine  med  lige  saa 
stor  Skarpsindighed  som  Grundighed  drevne  Studier  i  en 
Mangfoldighed  af  betydningsfulde  Afhandlinger.  Praktisk 
har  han  virket  for  Tilvejebringelse  af  det  Materiale,  hvormed 
Arkæologien,  saa  vel  den  historiske  som  den  forhistoriske,  ar- 
bejder, som  Direktør  for  den  i  sin  Art  enestaaende  kronologiske 
Samling  paa  Rosenborg,  der  væsentlig  er  hans  Værk,  og  som 
Direktør  for  det  oldnordiske  Musæum,  hvilken  Post  han  over- 
tog efter  Thomsens  Død,  Studiet  af  Oldsagerne  har  af  og 
til  ogsaa  ført  ham  ind  paa  Historiens  Enemærker;  særlig  maa 
fremhæves  ..Den  danske  Erobring  af  England  og  Norman- 
diet"  (1863). 

Blandt  Historikerne  maa  først  nævnes  Erik  Christian 
Werlauff  (1781-1871),  der  i  en  Mangfoldighed  af  større  og 
mindre,  alle  om  grundig  Lærdom  og  skarp  kritisk  Sans  vid- 
nende Afhandlinger  har  ydet  vigtige  Bidrag  til  Belysning  af 
Danmarks  Kulturhistorie  paa  de  forskjelligste  Omraader.  Størst 
almindelig  Betydning  have  hans  „Historiske  Antegnelser  til 
Holbergs  Lystspil"  (1838,  2den  Udgave  1858).  Lige  saa  ud- 
mærket ved  grundig  Lærdom  som  ved  smagfuld  Fremstilling 
er  Caspar  Frederik  Wegener  (f.  1802),  blandt  hvis  Skrif- 
ter især  hans  Biografi  af  Anders  Sørensen  Vedel  maa  frem- 
hæves som  et  Mønster  paa  historisk  Kunst.  Christian 
Molbech  (1783 — 1857)  har  udfoldet  en  umaadelig  frodig 
Skribentvirksomhed  i  mange  forskjellige  Retninger  og  har 
ved  sine  sproglige,  literatur-,  kultur-   og  almindelig  historiske 


WerlaufF.  —  Wegener.  —  Molbech.  —  Allen.  ^go 

Arbejder  bidraget' ikke  lidt  til  at  vække  Sans  og  Interesse 
for  herhen  hørende  Æmner  og"  deres  Behandling;  deri  be- 
staa  nærmest  hans  literære  Fortjenester ,  thi  i  og  for  sig  lide 
hans  Bøger  af  væsentlige  Mangler  i  Retning  af  Grundighed 
og  Paalidelighed.  saaledes  at  de  kun  kunne  benyttes  med  den 
største  Kritik.  I  enkelte  Retninger  have  de  dog  ogsaa  for 
saa  vidt  Betydning  navnlig  for  Lægfolk,  som  de  endnu  ikke 
ere  blevne  afløste  af  andre,  der  bedre  fyldestgjøre  Viden- 
skabens Krav ;  det  gjælder  saaledes  om  hans  forskjellige  Ordbogs- 
arbejder over  vort  Sprog  i  ældre  og  nyere  Tid  („Dansk  Ordbog", 
2den  Udg.  1859,  „Dansk  Dialektlexikon",  1841  og  „Dansk  Glos- 
sarium  eller  Ordbog  over  forældede  danske  Ord",  1857 — 66).  En 
Historiker  af  høj  Rang  var  Carl  Ferdinand  Allen  (1811  — 
1872),  vor  første  egentlige  Historieskriver  efter  Holberg. 
Efter  at  have  leveret  forskjellige  Arbejder,  der  nærmest 
havde  Værd  som  Resultater  af  en  grundig  og  omhyggelig 
Forskning,  men  som  ikke  frembød  nogen  særlig  Interesse  i 
Henseende  til  Fremstillingen  —  det  betydeligste  er  hans 
,.Haandbog  i  Fædrelandets  Historie",  1840,  senere  mange 
Gange  udgiven  i  nye  Oplag  —  begyndte  han  i  1 864  Udgivel- 
sen af  sit  Hovedværk  „De  tre  nordiske  Rigers  Historie  under 
Hans.  Christian  den  anden,  Frederik  den  første,  Gustav  Vasa, 
Grevefejden  1497 — 1536",  som  blev. afbrudt  ved  hans  Død  — 
der  foreligger  i  alt  5  Bind  deraf  (1864 — 70J.  Det  er  et  Ar- 
bejde, der  indtager  en  fremragende  Plads  ikke  blot  ved  den 
store' Lærdom,  hvormed  en  Mængde  historisk  Stof  er  samlet 
og  sigtet,  men  ogsaa  ved  den  Kunst,  hvormed  det  er  formet 
til  livfulde  og  farverige  Billeder,  uden  at  den  historiske  Paa- 
lidelighed har  lidt  derunder.  Allen  viser  sig  her  som  en 
virkelig  Mester,  hvad  enten  det  gjælder  at  fremstille  en  ind- 
viklet historisk  Begivenhed  levende  og  anskuelig,  saaledes  at 
de  enkelte  Traade  i  Væven  komme  klart  og  bestemt  frem,  at 
give  et  Billede  af  en  fremragende  Personlighed  eller  at  skildre 
de  kulturhistoriske  Forhold  og  Tilstande,  under  hvilke  Begiven- 

hederne  udvikle  sig.  Han  naar  i  dette  kostelige  Værk,  der 
des  værre  staar  som  en  Torso  i  vor  Literatur  op  ved  Siden 
af  den  nyere  Tids  ypperste  Historieskrivere.  Caspar  Peter 
Paludan- Muller  (f.  1805)  udmærker  sig  som  historisk  For- 
fatter navnlig  ved  sin  skarpsindige  Kritik,  hvis  Resultater 
han  har  nedlagt  i  en  Mængde  større  og  mindre  Skrifter,  af  hvilke 
et  Par,  der  behandle  den  samme  Periode,  som  Allen  gjorde 
til  Gjenstand  for  sit  store  Værk  („Grevens  Fejde",  I — II. 
1853 — 54)  og  ..De  første  Konger  af  den  oldenborgske  vSlægf 
(1874),  ogsaa  have  mere  almindelig  Betydning  ved  deres  for- 
træffelige Fremstilling.  Frederik  Eginhard  Schiern  (født 
18 16)  har  væsentlig  indskrænket  sig  til  mindre  Arbejder,  af 
hvilke  de  fleste  ere  samlede  i  „Historiske  Studier"  (I — II, 
1856  —  57)  og  „Nye  historiske  Studier"  (I — II,  1875 — 79).  I 
Modsætning  til  de  hidtil  omtalte,  som  væsentligst  have  be- 
skjæftiget  sig  med  Fædrelandets  Historie,  breder  Schiern  sig  over 
et  langt  større  Omraade;  han  har  behandlet  Æmner  tra  de 
forskjelligste  Tider  og  Lande,  altid  med  stor  Lærdom  og 
Skarpsindighed  og  i  en  smukt  afrundet  Form.  Det  eneste 
større  Arbejde,  der  foreligger  fra  hans  Haand,  er  det  ufuld- 
endte historisk-ethnografiske  Værk  „Evropas  Folkestammer", 
hvoraf  første  Del  udkom  1851.  Som  populære  Historie- 
skrivere maa  fremhæves  Ludvig  Christian  Muller  (1806 
—  1 85 i),  som  udgav  en  stor,  ved  sin  fortræffelige  folkelige  Frem- 
stilling udmærket  „Danmarks  Historie",  hvoraf  der  imidlertid 
kun  udkom  fire  Bind  (omfattende  Tiden  til  Kristjern  II),  samt 
Poul  Frederik  Barfod  (f.  181 1),  hvis  „Fortællinger  af  Fædre- 
landets Historie"  ved  deres  livlig-e  Fremstilling  ere  blevne  en 
yndet  Folkebog.  Ogsaa  Carl  Rosenberg  har  udgivet  flere 
værdifulde  mindre  historiske  Arbejder  til  Læsning  for  Folket 
(„Træk  af  Livet  paa  Island-',  „Danmark  i  1848",  „Gustav 
Adolf")  og  har  derhos  i  sit  stort  anlagte  Værk  „Nord- 
boernes Aandsliv  fra  Oldtiden  til  vore  Dage-',  hvoraf  de  to 
første   Bind,    omhandlende    Hedenold  og    Middelalderen,    ere 

udkomne  (1878 — 80),  leveret  et  paa  omfattende  Studier  byg- 
get aandfuldt  og  betydeligt  Arbejde  af  stort  videnskabeligt 
Værd. 

I  de  senere  Aar  har  der  til  disse  Historikere  sluttet  sig 
adskillige  andre,  som  ligeledes  for  største  Delen  nærmest  have 
gjort  Fædrelandets  Historie  til  Gjenstand  for  deres  Studier, 
og  særlig  i  det  sidste  Tiaar  har  vor  nationale  Historieskriv- 
ning taget  et  meget  betydeligt  Opsving.  Blandt  de  mange, 
der  have  taget  Del  i  Arbejdet  paa  dette  Omraade,  og  af 
hvilke  vi  maa  indskrænke  os  til  at  nævne  nogle  af  de  betyde- 
ligste, skal  fremhæves  Edvard  Holm,  hvis  Hovedværk  er 
,,Danmark-Norges  udenrigske  Historie  under  den  franske  Re- 
volution og  Napoleons  Krige  fra  17Q1  til  1807".  I — II,  (1875); 
desuden  har  han  leveret  forskjellige  mindre  Arbejder  dels  om- 
fattende den  romerske  Kejsertid,  dels  Danmarks  politiske  Hi- 
storie i  Slutningen  af  forrige  Aarhundrede,  og  sammen  med 
Ph.  Weilbach  har  han  udgivet  en  fri  Bearbejdelse  af  Cantus 
store  Verdenshistorie  („Storia  Universale").  C.  Th.  Sørensen 
har  udgivet  et  fortræffeligt  Værk  om  „Kampen  om  Norge" 
(I— II  1 87 i),  OttoVaupell  har  udførlig  skildret  den  første 
slesvigske  Krig  og  skrevet  ..Den  danske  Hærs  Historie",  og 
J.  C.  Tuxen  har  givet  en  udførlig  populær  Fremstilling  af 
„Den  danske  og  norske  Sømagt  fra  de  ældste  Tider  indtil 
vore  Dage".  Chr.  Bruun  har  foruden  Udgaver  af  ældre 
Skrifter,  oplyste  ved  Noter  og  Indledninger  (bl.  a.  Holbergs 
Epistler)  ogsaa  givet  forskjellige  Bidrag  til  vor  Søkrigshistorie 
(„Curt  Sivertsen  Adeler",  „Niels  Juel  og  Hollænderne",  „Slaget 
paa  Kolbergerheide")  samt  til  vor  Literaturs  og  Aandslivs 
Historie  („Frederik  Rostgaard  og  hans  Samtid"  o.  fl.). 
J.  A.  Fredericia  har  gjort  Danmarks  politiske  Historie  i 
Kristian  den  fjerdes  Tid  til  Gjenstand  for  udførlig  Frem- 
stilling, medens  Johannes  Steenstrup  særlig  har  kastet 
sig  over  Normannertiden,  som  han  har  behandlet  i  et  stort, 
endnu    ikke    afsluttet    Værk    („Normannerne",    I— III,    1876— 

1879),  Og  Troels  Lund  i  sine  „Historiske  Skitser", 
„Mogens  Heinesøn"  og  især  i  sit  store  Værk  „Danmarks 
og  Norges  Historie  i  Slutningen  af  det  i6de  Aarhundrede", 
hvoraf  hidtil  tre  Bind  ere  udkomne  (1879 — 80),  har  givet  en 
Mængde  interessante  Bidrag  særlig  til  Belysning  af  det  indre 
Liv  under  Frederik  den  anden  i  en  ualmindelig  livfuld  og 
fængslende  Form.  Sofus  Birket  Smith  har  foruden  de 
fortræffelige  Indledninger  og  historiske  Oplysninger,  der  led- 
sage hans  Udgaver  af  gamle  danske  Skuespil  og  Leonora 
Kristine  Ulfeldts  „Jammersminde",  udgivet  første  Del  af  et  ud- 
førligt Værk  om  denne  Kristian  den  fjerdes  ulykkelige  Datter. 
Fra  Holger  Frederik  Rørdams  Haand  foreligger  der 
i  en  Mangfoldighed  af  større  og  mindre  Afhandlinger  vig- 
tige Bidrag  til  Belysning  af  Danmarks  Literatui-  og  Kul- 
turhistorie særlig  i  det  lærde  Tidsrum,  samt  en  udførlig  og 
indholdsrig  Fremstilling  af  Kjøbenhavns  Universitets  Historie 
til  1621.  A.  D.  Jørgensen  har  bl.  a,  skildret  „Den  nordiske 
Kirkes  Grundlæggelse  og  første  Udvikling",  medens  den  danske 
Kirkes  Historie  er  bleven  udførlig  behandlet  af  L.  N.  Hel- 
veg, som  tillige  sammen  med  C.  J.  Brandt  har  udgivet  et 
anthologisk  Værk  over  den  danske  Salmedigtning  med  Udsigt 
over  dens  Historie.  Svend  Grundtvig  har  foruden  sin 
store  med  et  lærd  Apparat  af  Noter  og  Indledninger  forsynede 
Samling  af  vor  Middelalders  Folkevisedigtning,  sine  Samlinger 
af  danske  Æventyr  og  andre  gamle  Minder,  udgivet  forskj el- 
lige  mindre  Skrifter,  særlig  om  Nordeas  Oldtidsliteratur. 

Som  Forfattere,  der  have  indlagt  sig  Fortjeneste  ved  deres 
Arbejder  over  Modersmaalet  i  ældre  og  nyere  Tid,  have  vi 
alt  nævnet  N,  M.  Petersen  og  Molbech.  Den  ypperste 
Sproggransker,  Danmark  har  frembragt,  Rasmus  Kristian 
Rask  (1787 — 1832),  harogsaa  i  denne  Henseende  været  Bane- 
bryder, for  saa  vidt  som  han  ved  sit  Prisskrift  om  det  gamle 
nordiske  eller  islandske  Sprogs  Oprindelse,  ved  sine  islandske 
Grammatiker  o.  s.  v.  gav  Forudsætningerne  for  en  omfattende 

systematisk  Behandling  af  vort  Oldsprog  og  derved  ogsaa 
for  Studiet  af  selve  Modersmaalet.  Som  bekjendt  indskræn- 
kede han  sig  imidlertid  ikke  hertil,  men  blev  en  af  Grund- 
læggerne af  den  sammenlignende  Sproggranskning.  Af  Forskere, 
der  have  bygget  videre  i  denne  Retning  paa  den  af  ham 
lagte  Grund,  skal  foruden  de  alt  nævnte  anføres  Kristen 
Jensen,  I.yngbye,  der  særlig  granskede  de  danske  Dia- 
lekter, Ludvig  Wimmer,  hvis  Hovedværk  er  det  epoke- 
gjørende  Skrift  om  Runeskriftens  Oprindelse,  og  Vilhelm 
Thomsen,  som  i  sine  Skrifter  bl.  a.  har  nedlagt  Resultaterne 
af  Granskninger  over  de  nordiske  Sprogs  og  enkelte  Nabo- 
sprogs  gjensidige  Indvirkning  paa  hinanden.  For  Sanskrits 
Vedkommende  fortsattes  Rasks  Arbejde  af  Niels  Ludvig 
Westergaard  (1815—78),  og  paa  den  klassiske  Filologis 
Omraade  vandt  Johan  Nicolai  Madvig  (f.  1804)  et  evro- 
pæisk  berømt  Navn. 

Kunstens  Historie  fandt  hos  os  sin  første  fremragende 
Dyrker  i  Niels  Lauritz  Høyen  (1798— 1870),  som  dog 
virkede  nok  saa  meget  ved  sit  glimrende  mundtlige  Fore- 
drag som  ved  sine  for  øvrigt  ypperlige  Skrifter.  En  talent-' 
fuld  Efterfølger  har  han  fundet  i  Julius  Lange,  fra  hvis 
Haand  der  foreligger  adskillige  værdifulde  mindre  Arbejder. 
Blandt  Naturforskerne  maa  foruden  Hans  Christian  Ør- 
sted som  nogle  af  de  betydeligste  nævnes  Botanikerne  Joa- 
chim Frederik  Schouw  (1789— 1852)  og  Christian 
Vaupell  (1821—62),  Geologen  og  Kemikeren  Johan  Georg 
Forchhammer  (1794— 1864),  Zoologerne  Japetus  Steen- 
strup  (f.  1813)  og  Jørgen  Christian  Schjødte  (f.  1815), 
af  hvilke  den  først  nævnte  ogsaa  har  indlagt  sig  store  For- 
tjenester af  den  forhistoriske  Arkæologi,  som  hans  palæonto- 
logiske Undersøgelser  førte  ham  ind  paa. 

Den  ovenfor  givne  Navneliste  er.  som  alt  flere  Gange 
fremhævet,  meget  langt  fra  at  være  blot  nogenlunde  udtøm- 
mende; den  er  blot  hidsat   for  ved  at  minde  om  nogle  af  de 

betydeligste,  for  største  Delen  af  alle  vel  kjendte  Navne  at 
give  et  almindeligt  Indtryk  af,  hvor  mange  udmærkede  Kræf- 
ter der  have  været  i  Virksomhed  paa  de  forskjellige  Omraader. 
Gaa  vi  uden  for  de  strængere  afgrænsede  Fag,  møder  der 
os  endnu  en  Mængde  mere  eller  mindre  fremragende  For- 
fattere, af  hvilke  vi  ligeledes  maa  indskrænke  os  til  at  minde 
om  nogle  af  de  vigtigste.  De  i  vor  nyere  politiske  Historie 
saa  fremragende  Mænd  Orla  Lehmann  (1810 — 70)  og  Dit- 
lev Gothard  Monrad  (f,  i8n)  ere  saaledes  ogsaa  optraadte 
i  Literaturen  med  Skrifter  af  højt  Værd ,  I-ehmann  bl,  a. 
(i  „Efterladte  Skrifter",  I— IV,  1872 — 74)  med  en  Række 
aandfuldt  og  livlig  skrevne  Optegnelser  fra  Tiden  før  1848, 
Monrad  med  politiske  Nutidsbetragtninger  samt  mesterlige 
Oversættelser  af  Profeten  Esaias,  Hjob  og  Psalmerne.  Martin 
Hammerich  har  i  sine  ,.Smaaskrifter"  behandlet  en  Mængde 
forskjellige  Æmner  fra  Literaturhistoriens,  Sprogets  og  Sam- 
fundslivets Omraader  og  har  derhos  givet  en  fortrinlig  folkelig 
Fremstillimg  af  Thorvaldsen  og  hans  Kunst  og  en  mesterlig 
Oversættelse  af  Kalidasas  Drama  „Sakuntala".  C.  Steen 
A.  Bille,  som  grundlagde  „Dagbladet",  hvis  Redaktør  han 
var  i  en  lang  Aarrække,  har  foruden  et  Udvalg  af  sine  .med 
stort  Talent  skrevne  Artikler  (,,Tyve  Aars  Journalistik")  bl.  a. 
udgivet  et  indholdsrigt  og  livlig  skrevet  Værk  „Erindringer 
fra  Rejser  i  Italien"  o.  s.  v.,  o.  s.  v. 

Som  et  af  den  nyere  Tids  betydeligste  Sprogværker  skal 
endelig  nævnes  Jakob  Christian  Lindbergs  første  Gang 
i  1837  udgivne  Oversættelse  af  Bibelen. 

